
Partea întâi 


Anul 1941, ca o refugiată prea încărcată de prunci şi boarfe, trecea prea 
încet. Ce aştepta scriitorul Grigore Căinaru de la 1943, dacă nu chiar de la 1942, 
este uşor de ghicit: nu sfârşitul bolşevismului, ci a înfrânge coaliția a două perechi 
de bătrâni, îndreptată împotriva fericirii lui şi a Dorei, proprietarii fetei cerând 
garanții materiale privind soliditatea noului cămin, iar ai băiatului refuzând să le 
dea atâta vreme cât el nu-şi putea proba nubilitatea, prin gesturi minime de 
realism, în lupta pentru existență, care se poartă între homosapienși mai rău ca 
între animale. 

Tocmai pe ascuţirea acestei lupte pentru existență miza el, când aștepta ca 
timpul să lucreze şi problema număru' unu a omului inteligent, să se însoare şi să 
se aşeze la casa lui, de la sine să se rezolve, fără prea multă dramă. 

ŞI nu greşea prea mult în calculele sale, cea mai mare dintre erori fiind însă, 
după aprecierea lui Marius Ghizdavu, un pictor amic, cam stranie pentru un artist, 
cel puţin stranie, cum naiba, conflict între... oameni, şi să nu ajungi la tensiuni 
insuportabile? 

Insuportabil nu este totuşi un cuvânt galițian! De la Pireu la Murmansk, 
cercetătorul găseşte de-a lungul veacurilor că suportabilitatea istoriei prezintă 
fluctuații uimitor de ample, la toţi parametrii definitorii. Adevărul fiind că se 
poate suporta orice, de la zei sau de la Stăpâni, inclusiv moartea ta sau a altora. 

Şi nu doar la vreme de război sfânt. 

Lui Grig, de pildă, i se păruse firesc să fu împuşcat de peste Prut, cum 
păţise la doi paşi de el Gary Glagoveanu, fratele iubitei lui, pe care îl luase de la 
planificaţii săi socri, asigurându-i că îl va feri cu maturitate de tot ce este 
dezagreabil pe câmpul de onoare! lar de pe la 2 iulie 1941 încolo, după ce 
Wehrmachtul a recuperat din Molotovia galițiană acele peisaje evocate nemuritor 
de acuarelista badantă Agnes de Kr&cy, nu s-a mirat excesiv de sălbăticia, ca de 
dobermani turbaţi, cu care s-au încleştat, pe viață şi pe multă moarte, cele două 
totalitarisme muncitorești. 

Ceea ce pentru doctorul și eseistul Liviu Lecca a fost rodul observaţiei de 
nuanţă etologică, anume concluzia că, din populaţia homosapienţei planetare, ies 
ca păduchii pe fruntea unui înger, primii reprezentanți cerți a două noi specii, 
Homo fessus şi Homo sapiens totenkopf, lui i se păruse fenomen previzibil, nici 
măcar miturile confecționării omului din diferite materiale neinterzicând explicit 
ca acesta să evolueze şi să se răsfire în evantai, ca un pluton debușat în cetate, 
printr-o breșă practicată isteţ, cu smartul, în zidul inamicului. 

Nu îl impresionase prea mult priveliştea repetată a gropilor comune, lăsate 
ostentativ de securiştii sovietici în curțile de pe la sedii, nu ajunsese la exasperare 


nici împingându-și zi de zi subordonații în hecatomba de sfârşit de vară şi început 
de toamnă, de la cele trei... centuri de castitate ale Odessei, cum înjura el 
excelenta, de tradiție Potiomkin, artă a camuflajului rusesc. Abia la aruncarea în 
aer a comandamentului nostru de acolo, în 22 octombrie 1941, plânsese puțin, nu 
atât pentru morţii noştri, fiindcă bărbatul e oricum menit să piară încăierându-se 
cu alt mascul, ci în măsura în care începuse şi el să înțeleagă natura sălbatică a 
viesparului om-om, în care îşi propusese să facă pură observaţie romanescă. 

— Dacă germanii lui Hitler au arătat în septembrie, la râpa Babi Yar a 
Kievului, că nazismul, scria el Dorei bilet ocolind cenzura, este inconştient sau 
nepăsător la primejdia ca o terță putere, mă gândesc la America, să extermine 
cândva, om cu om, seminţia lui Goethe, nu altfel pare a gândi marxismul sovietic. 
Ziua detonării mașinii infernale a fost aleasă astfel încât să aniverseze exact patru 
luni de la declanșarea, de către nişte Nibelungi precreștini, a Cruciadei 
antibolșevice! Or, în patru luni, s-a testat şi retestat, de către experții lui Stalin, 
cum reacționează activiștii naziști la acte de terorism săvârşite în localităţi al căror 
ocupant a fost decis „în luptă dreaptă“, între militari. Reacționează așa: în funcţie 
de calibrul sfidării şi de resursele de civili disponibile, ei masacrează copii, femei, 
bătrâni, bolnavi şi alte persoane lipsite de apărare, cu predilecție evrei sau rude 
indicate de prieteni ale diferitelor categorii de stăpâni sovietici. ar factorul politic 
care a decis să arunce în aer o clădire mai mult simbolică decât deja funcțională, 
a mai avut în vedere şi particularitatea Odessei de a fi locuită de atâția evrei culți 
încât, de n-ar fi port la o Mare Neagră închisă, ci la europeana Baltică, ar fi lăsat 
demult Petersburgul în trena ei, din punct de vedere al efervescenţei spirituale... 

Aici, Grigore Căinaru (1920-1956) probează, la douăzeci şi unu de ani, o 
maturitate inexplicabilă prin altceva decât originea lui curat basarabeană. El nu 
lasă mărturie scrisă, de adus la masa verde mâine, despre câtă oroare a trăit la 
spectacolul stradal cu spânzurați legănându-se pe la colţuri, în timp ce localnicii 
umblă năuci după cele necesare supraviețuirii, spectacol definitoriu — confirmă 
cu vie teamă de homosap Ghizdavu — pentru războiul de la Răsărit. Şi nici nu 
precizează Dorei dacă, executând ordine ale superiorului ierarhic, a pus şi el 
soldați să facă pe călăii, a escortat populaţie deportată sau a fost fie şi spectator 
pasiv la execuţii şi arderi de vii, în niște magazii de la Dalnik, localitate deja 
încărcată de moarte de ambele părți în timpul epuizantului asediu. 

Este regretabil pentru romancier, pentru biograf, pentru scriitorul de istorie 
şi mai ales pentru cetăţeanul stradal, analfabetismul că ofiţerimea şi alte persoane 
cu munci de răspundere, la război cu armate străine sau cu propriul popor 
exasperat de lăcomia şi aroganţa păduchilor din capul Ţării, nu ţin agendă cu 
ordinele primite, ordinele date şi mai ales oră cu oră, cu ce-au citit ei în zilele de 
maximă tensiune şi încleștare. 

Un asemenea document ar face respirabilă atmosfera de după evenimente, 
pentru că, aşa cum observa cu sagacitate un om deştept şi descurcăreţ, analistul 
Horea Bratu, militari trebuie să fim toţi, pe când securiști sau activiști se fac doar 
care pofteşte, şi, de aceea, Poporul, singurul judecător legitim sub cerul liber, este 


înclinat a amnistia 'Totul în cazul armatelor. Dar nu e mai puţin adevărat că există 
şi persoane mai sensibile, cărora le place să scormonească în rănile încă 
necicatrizate ale evenimentelor sângeroase. Pentru acestea, iertarea omenească 
este posibilă teoretic, numai că nu în globalitatea ei, ci neomogenizată specificând 
ce exces a comis fiecare, adică nu închidem dosarul, ci menţionăm ce-a făcut ăsta, 
ce-a contrafăcut ăla, dăm un verdict şi abia pe urmă graţiem, fiindcă existența 
morţilor, coroborată cu inexistenţa luminii pe circumstanţele de la decese, în loc 
să contribuie la un sentiment înălțător când îmbuibații din capul Ţării 
manipulează coroane, de mai bine le-ar duce la amărâţii morţi copleşiți de lipsuri 
în chiar acea oră festivă, dimpotrivă, coboară controversa privind crimele 
împotriva umanității la bizareria puțin comică că, pentru unul dintr-o mie de 
ofiţeri, care-o fi păcătuit, repet, dacă ești persoană hipersensibilă, parcă un iz ca 
de cioclu sau de călău se desprinde apoi din orice chipeș bărbat în uniformă, 
întâlnit în lift, la restaurant, la concert sau călător, în acelaşi compartiment, ore 
lungi printr-un peisaj românesc de o mare poezie a paraginii. 

— Grig, răspunse Dora ani mulți mai târziu unei întrebări ghizdaviene, era 
foarte rezervat asupra celor bune sau celor rele săvârşite în război. E ca şi cum ai 
cere, mă repezea, măţarului să-ţi povestească o zi de muncă la abator. Nu puteai 
scoate de la el mare lucru, cum erai tu însuţi taciturn din cale-afară după ce te-au 
slobozit de la Canal, pesemne cu instruire periodică să nu clămpănești nimic. Așa 
tăcea şi el nu numai despre cruciada antibolşevică, ci şi despre cruciada ailaltă, 
antifascistă, la care a participat încă mai entuziast, alături de Naţiunile Unite, până 
aproape de Viena, ca tanchist pandur, Vera şi Otla nemaizicându-i de atunci 
tăticule, ci Grişa, cum îl strigau comandanții lui sovietici! 

Grig sau Grişa, numele de alint n-are nicio importanţă, Marius. Oricum, 
el era mult mai radical, ca scriitor, decât pari a fi tu, ca om de drept român, în ce 
priveşte crima şi pedeapsa. A ucide copii, femei, bătrâni, bolnavi, ba chiar 
soldatul inamicului dincolo de momentul în care a devenit, prizonier, i se părea o 
crimă impardonabilă şi imprescriptibilă. lar a trage tu în ai tăi, suprema crimă 
împotriva umanităţii! Şi tocmai pentru a nu scăpa vreun vinovat nepedepsit, el 
considera în mai 1946, când la procesul Antonescu s-a făcut vorbire de magaziile 
de la Dalnik, că ideal ar fi fost ca şi asupra crimelor noastre de război să se 
pronunţe o instanță internațională și obiectivă măcar cât Niirnbergul, ceea ce 
poate, în baza probelor, ar fi modificat în mai rău sau în mai bine unele sentințe. 

— Este ceea ce am încercat şi eu, oftă Marius, cât m-am documentat pentru 
Timişoara-n sânge, de la Sonnenheim, plăsmuind acel ansamblu expresionist, 
menit a dovedi ceva amar Occidentului, în timp ce rumegă şi râgâie. Tot timpul 
mă obseda paradoxul că majoritatea cadavrelor Revoluţia noastră le-a furnizat 
după ce bolşevismul, adus cu tancul 'T-34, s-a înălţat la cer odată cu Elicopterul 
prezidenţial, ceea ce însemna că noul regim, fesenist, nu putea fi obiectiv în 
investigaţii, iar un îndepărtat nou nou regim, încă nu-mi dădeam seama că va fi 
cripto-fesenist, dar mă temeam de o evaporare în timp a probelor şi a memoriei 
actorilor. lată de ce am considerat excelentă ideea lui Grig de a implementa virtual 


procurori occidentali, pe prelungirea de la evenimente. Numai că, încet-încet, mi- 
am dat seama că emanaţii se vor crampona de secretul de stat şi că n-o să obţin 
nimic precis, nici de la feseniștii cu vechime în șpârle, nici de la cripto-feseniştii 
de pretinsă extracţie istorică! 

— Tatăl nostru, săriră imediat fetiţele Vera și Otla, nu a comis crime 
împotriva umanităţii, aşa cum ar rezulta din documentele securităţii publicate 
recent de o anumită parte a presei. El doar a fost şantajat în toamna revoluţiei 
ungare şi a crizei poloneze de la 1956, că dacă nu scrie nişte pamflete profund 
antioccidentale, după ce tradusese mulți poeţi contemporani reacționari, va fi 
reanalizată autobiografia lui, cu accent pe originea nesănătoasă şi pe războiul său, 
65% purtat antisovietic și numai 35% anti- Axă. 

— Cum a fost? îl primi cald Dora Glagoveanu, cu o privire limpede şi 
stăruitoare de rusoaică adevărată, de pe valea Okăi. 

— A fost insuportabil, rezumă locotenentul Grigore Căinaru. De la 
împușcarea imprudentului tău frate, până la întoarcerea de la Odessa, într-un tren 
mixt, sălbatic de aglomerat! 

Pediatra avu o grimasă de scârbă, ca la primele disecții pe om. 

— Domnul maior doctor Liviu Lecca s-a întors şi el pentru Marea Paradă de 
8 Noiembrie, şopti. A declarat că au fost cele mai frumoase dzile ale viieţei sale, 
dezrobirea Basarabiei şi Bucovinei, apoi asediul şi intrarea triumfală în Odessa! 
Iar nemuritorul meu frate Gary, deși au tras iar lunetistele în el, pe când inspecta 
cu superiorii zona inundată a Odessei, susține aşijderea, că nu e treabă mai 
pasionantă pentru un adevărat bărbat decât Războiul, cu bucuriile şi neîmplinirile 
lui, mereu amăgit de acele iluzii drăcești care sunt gloria şi eroismul. 

— Eu nu sunt nici doctor, nici inginer, nici ideolog! rânji Grig provocator, 
arătând dinţi laţi şi galbeni, de caporal. Eu sunt scriitor, de factură umanistă, și nu 
văd în ostaşul sovietic decât un frate rătăcit... Gândesc regional, ca un galițian. 

Coana Anastasia pusese pe masă un castron mare cu smântână proaspătă, 
colțunaşi calzi, un clondir cu basamac roz-vioriu. Când prietenul fetei sale zise 
că inamicul îi este ca un fel de frate, tocmai turna, din fierul de călcat, jăratic în 
samovar, parcă așteptând ca pântecosul vas argintiu, cu robinet fin, să se 
transforme ca-n basme, într-o sofisticată şi performantă maşină de luptă de 
anticipație. Tresări şi fu cât pe-aci să dea foc covorului abia bătut şi casei proaspăt 
vopsite de toamnă. În camera ailaltă, conul Leonida tocmai proba un fel de 
acordeon, baian cu butoane de sidef şi burduf de şevro, adus de Gary de la 
Tiraspol, ca pradă de război, se tot străduia să improvizeze pe un îndrăcit ritm de 
gopak, tăcu brusc... 

— Sper, îl privi doctoriţa cu răceală pe degeneratul umanist basarabean, că 
n-ai insuflat acest simţământ de iubire universală trupei! 

— Nu-nu, trupa, rânji iar scriitorul mujik, trupa, adică mai multe rânduri de 
oameni, am trimis-o fără discuţii la moarte sigură, să atace poziții insuficient 
tocate cu artileria sau cu aviația. Am riscat să fiu printre ofiţerii inferiori împuşcaţi 
pe la spate chiar de ai lui! N-am fost un tătic de învățător, pentru plugari! 


— ŞI... acum?... 

— ŞI acum, răspunse Grig, cu smântână până la urechi, pe obrazul său roz 
sub părul bălai, consider că războiul meu, adică documentarea pentru Operă, este 
în linii mari încheiat! Rămân acasă, fac copii. Mă învârt de o mobilizare pe loc, 
ceea ce presupune un drum la tata, la Lugoj, pentru o posibilă împăcare. 

— Te-oi împăca tu cu dom' Nae Antreprenoru, îl avertiză batjocoritor socră- 
su, dar... Eu şi cu Sia mea nu ne dăm fata unui laş! 

— Dacă era un laş, sări doctoriţa, lividă la ten, Grig s-ar fi fofilat ca Marius 
Ghizdavu pe-aici prin Bucureşti, pe la Ministerul Propagandei, la secţia 
profesorului Horea Bratu. Şi asta încă de la început, nu după ce a parcurs, din 
victorie în victorie, o campanie dintre cele mai glorioase! 

— După război, Leonido, pe viitor, gândi răsunător coana Anastasia, 
roşindu-și negul păros din stânga, orice mamă care vrea să-şi mărite fata, în 
condiţii avantajoase sau măcar decente, trebuie să ia în considerare o penurie 
serioasă de candidaţi, plus eventuale pierderi de conţinut ale zestrei, atât din 
pricina bombardamentelor anglo-americane sau germane și jafului sovietic, cât și 
datorită unor deloc imposibile confiscări de bunuri mobile sau imobile, în urma 
schimbării de sistemă şi ideologie ce ar rezulta dintr-o înfrângere, căci o 
particularitate stranie a acestei conflagrații nefericite este că armatele de invazie 
îşi impun stalinist în teritoriile ocupate regimul pe care îl slujesc şi de care sunt 
împinse, hrănite, beneficiare ale unei educaţii şi în drept a primi, pe unități, 
subunități sau eroi, diferite ordine şi medalii, plus avantaje la pensie! 

— Tată-tată, uită-te cu atenţie la el, tăicuţule! Aşa cum îl vezi, mai mic de 
etate ca mine, dar debordând de energia potrivită temperamentelor mele, 
scriitorul Grigore Căinaru cel bălan, cu obraz plesnind de sănătate ca un mujik 
gata să are singur toată imensitatea colhoznică a zării eseninene, în bobi, în stele, 
în cărți, în papagal, în ciur şi în dârmon, toate au coincis, el mi-e Ursitul şi 
dealtfel, intelectualiceşte şi ca stăpân în pat, mi se potriveşte ideal! Numai mie mi 
se cuvine. Nu vreau să-l las alteia! E al meu. 

— Batiușka! îngenunche la popa Tani coana Anastasia, să intervină la 
fanaticul patriot Leonida. Ginerele acesta al nostru... scrie! A început o biografie 
de una mie șase sute optzeci şi una pagini a Doamnei Noastre, a Reginei Maria... 

Cu chică roşie vag încărunțită, pistruiat foarte, în mirosul dulce patriarhal 
de frunză de nuc abia căzută, strânsă cu târnuri din nuiele sângerii și dată pradă 
focului, cum facem şi cu semenii noştri indezirabili într-un anumit teritoriu, jupân 
Leonida sta de strajă lângă poartă cu labele asemeni pistruiate, expuse ca două 
șosete stacojii puse le uscat. 

— la mâna de pe gardul meu! hârâi cu voce lemnoasă uriaşul magnolier de 
lângă micul gazebo. 

Dinspre oraş, se auzea huruitul brigăzii noastre de blindate România Mare, 
făcându-şi exercițiile pentru Marea Paradă, la manevrele mai bogate în suspans, 
măiestrie şi spectaculozitate explodând de la privitori aplauze şi ovaţii, al căror 
ecou difuz ajungea până la Uranus, trezind în locuitori o viziune optimistă asupra 


viitorului și păcii eterne. 

Era toamnă de vis şi grătar, blândă cu promisiuni de iarnă tot aşa, ceea ce 
nu se va adeveri, silind pe Fiihrerul local să scoată evreii la dat nămeţii, iar în 
Răsărit nimicind fără glorie profesioniștii care striviseră-n 1940 Franţa populistă, 
ce avu şi ea o iarnă 1941 geroasă record. 

Sprijinit în bastonul cu mâner de fildeş, dar cu aer tânăr datorită pălăriei 
purtate căzute pe ochi, domnul Leonida Glagoveanu, de braț cu Anastasia sa cea 
vârstnică şi elegantă, ieşise în staţia de tramvai, să meargă prin centru, neputând 
rata spectacolul istoric al expunerii de materiale de război capturate de la Armata 
Roşie: trofee aeronautice în Piaţa Palatului Regal, arsenal maritim pe terasa 
Cercului Militar și, în vasta Piaţă a Națiunii, zisă 6 Septembrie, în amintirea 
plecării Regelui Carol al II-lea și venirii lui Antonescu, unde se ascundea apa 
tulbure a Dâmboviţei sub pământ, numeroase tancuri rusești, camioane Molotov, 
gipuri ZIS, tunuri, obuziere, aruncătoare de mine şi alte drăcii care nu-ţi venea să 
admiţi că le putea produce dincolo de Bug o societate întoarsă pe dos, cum ziceau 
oamenii de la Ministerul Propagandei al lui Marius Ghizdavu, în reprobabile 
reportaje concepute-n birouri, pe picior. 

În bine sau în rău se schimbase Grigore Căinaru? 

Iată şi un telespectator care pune o întrebare pertinentă, fiindcă e inteligent 
a considera că cine străbate macrotubulatura digestivă a unui război, în măsura în 
care e om, deci comestibil pentru canibali, nu poate reveni la lumina solară 
nedesfigurat în concepții, deprinderi, relaţii cu ciolovekul, aspect fizic chiar, sub 
eroziunea fermenților moderni, ca să nu mai vorbim de capacitatea de a scrie 
poezie, muzicologul Adorno interzicând-o după Auschwitz, iar hippy-americano- 
poeta Clara Honig făcând dezertare de la monotonie în eseul, parcă instigat de 
Marius Ghizdavu, După Auschwitz şi Kolima..., scos la Editura Play, a coloniei 
românești minuscule de la Santa Madonna, Elberon, New Jersey. 

Deci în rău se schimbase, nu mai putea scrie decât un fel de proză. 

Deși sentimente, emoţii, trăiri puternice, o viaţă interioară bogată, Grişa 
încă avea, iar Dora, o fată cu imaginaţie vie, se pricepea să nu i-o lase să 
agonizeze-n colarezul dat de pomană cu lingură de lemn. 

Ea îi crea probleme. 

Trăgându-se din marea burghezie, domnişoara aproape medic pediatru, 
Dora Glagoveanu, primise în familie educaţie de sacrificiu pentru ideea națională, 
iar îndrumătorul ei spiritual, profesor doctor Liviu Lecca, membru corespondent 
al mai multor academii ale vremii, prin exemplul personal de înrăit luptător 
anuibolșevic şi, deci, împotriva viitoarelor Națiuni Unite, şi progresului, şi 
civilizațiunii, nu puţin contribuise la înmugurirea în creierii ei a dorinţei de a pleca 
pe front, acolo unde urma să se decidă Marea Recuperare, teoretizată şi de Iancu 
Noveanu: a) dacă izbânda va fi a flamurii Tricolore, atunci explozia noastră 


culturală de după 1918 va continua în ritm susţinut şi vom recupera negreşit, ca 
latini excentrici, marele decalaj faţă de italieni, francezi şi iberici pe probleme de 
exprimare în universal; b) dacă, sorții fiindu-ne potrivnici, vom cădea însă sub 
şenila stalinistă, atunci ne va fi hărăzit, vreun secol, două, un destin de republică 
sovietică, eventual exterioară Uniunii, după care ne vom dizolva într-o structură 
gigantică euroatlantică, fără glorie şi fără gălăgie, aproape la fel cum se împrăștie 
mut, în apa de murat curechii, sarea grunjoasă, cea de mare preţ la vremuri 
cumplite, de război ideologic, sălbatic din cale-afară, pentru că om cu om s-ar 
mai înțelege, dar dogmă contra dogmă e greu, chit că uneori deosebirile sunt 
minime, privesc doar niște criterii de delimitare, a stăpânilor ca nomenclatură, 
respectiv a dușmanilor poporului ca torţă de muncă ieftină şi necalificată! 

Deci filologul, în liniştea casei sale cu grădină şi vie din Ferentari, gândea 
mai mult româneşte, cum îl ironiza prietenul său teolog, Atanasie, făcând însă 
ambii opoziție înflăcăratului expresionist Marius Ghizdavu, care fiind născut 
habsburg, la Lemberg, de hoinara de Miryam, acuarelistă, delira numai prăpăstii: 

— Noi românii, cu evreii şi polonezii, coordonându-ne la Lw6w, putem face 
din Galiţia Mare, de la Salonic la Helsingfors, o Galie Nouă, net superioară 
Franţei obosite, ducând mai departe spiritualitatea abandonată de Occidentul în 
declin, împotmolit în diversitatea de o strivitoare complexitate a nimicurilor! 

Dimineaţa, pornind Grig în marş forțat de la Gara de Nord, după o escală 
de primenire la Ministerul Propagandei învecinat, către casa Glagovenilor din 
Uranus, aproape că nu observase orașul. Procedase impulsiv, dar explicabil. Era 
un bărbat supus unei excelente selecții, războiul nostru sfânt. Supravieţuise. Avea 
dovada incontestabilă că era bine adaptat unor condiții de mediu precare, inclusiv 
în ce priveşte a trăi într-un aer străbătut de plumbi şi mitralii. Putea fi un Eminescu 
sărac, dacă va fi cazul. Era îndrituit acum să transmită unei fiinţe mici, unui 
înlocuitor de om, rezistenţa sa fizică şi psihică de excepție şi chiar pronunţata 
calitate paranormală de a atrage asupra sa pulpana protectoare a Norocului. 

— Aici i se vede bine de sus țopârlănia, comentă răutăcios, în urma lui, 
fotograful Marius Ghizdavu, urmărindu-l pe geam de la etajul şapte cu generalul 
de propagandă Horea Bratu, cum se depărta pe jos spre Dora. Ce zgârcit, nene! 
Nu s-a îndurat să caute un taxi, o brişcă, plus că-l putea bine apropia de Uranus 
tramvaiul. Nu mai încape îndoială că amărâtul de poet a rămas om. Da, domnule 
general, colaboratorul nostru, cobaiul nostru, nu a devenit un Homo totenkopf, 
ceea ce teoretic e o garanţie că, la fel, nu orice Homo fessus se va bolşeviza în caz 
că ne ocupă ţara Cominternul... Însă inima mi se strânge cu durere: băieţaşului 
acestuia bronzat, bălan şi energic îi e urât să stea singur, deci nici baremurile 
pentru specia Homo solus nu le va satisface vreodată... 

— În mod cert sută la sută, ridică brusc ca delfinii fruntea mare Bratu, pot 
paria şi eu că le ratează, nu trece niciun test dur! Un Homo solus scăpat de la o 
conflagrație Est-Vest, prima uşă la care se repede într-un oraş liber, — se închide- 
ntr-un kKabinet de lektură şi nu mai scoate vreo săptămână capul dintre dragele 
sale cărți sau din haznaua manuscriselor regăsite! Ascultând numai Beethoven. 


— Aici e aici, zâmbi, enigmatic el însuşi, cine-reporterul pictor. E la mijloc 
simţul răzbătător al Căinarilor, revigorat de impactul cu reticența Glagovenilor. 
Din asemenea combinaţie de titani ai antreprenoriatului, ar putea naşte Dora mea 
un prim magnat român care să intre în topul mondial şi, în finalul mileniului, să 
atragă doi-trei investitori strategici, străini fireşte, asigurându-i prin propriul 
exemplu că, ce numea el ca artist Păduchii din capu' Ţării, tagma corupţilor, nu 
se vor înfrupta din această valută providenţial umanitară, ca ploşniţele din cărnița 
de om tranșată aleatoriu la bombardarea unui cămin de orfani... 

Era puţin vânt şi sub steaua Vega doar el, Căinaru, prozator român, 
contemporan în simultaneitate cu Aleksandr Aleksandrovici Fadeev (1901-1956), 
implicat de tânăr în supunerea Odessei, cum poate colegul său mai vârstnic rus în 
reprimarea, la desprimăvărare 1921, a matrozilor baltici cosmopoliți ai 
Kronstadtului, prea târziu antibolşevici, Ceka, Gulagul, futurismul roșu fiind 
decisiv deja implementate. Şi aştepta de la Antonescu decorație la Parada 
Cuceritorilor. Considerându-se apt pentru înmulțire, în sens modern Darwin- 
Niirnberg, da, se grăbea spre copilăroasa domnişoară Dora Glagoveanu, câine 
vagabond pe la gardul unei cățeluşe domnești plăcut mirositoare. Nu, el o luase 
pedestru spre Uranus nu din grabă febrilă, ci pentru că demult avea ceva de zis pe 
româneşte, de la obraz, profesorului ei doctor, Liviu Lecca, tatăl genialului de 
export Raulică, să nu-şi mai atragă studentele spre Tiraspol, Odessa şi Feodosia, 
pe motiv că nu sunt destule cadre medicale calificate pentru câți răniți... Aşa o fi, 
dar de atâta sânge, de mirosul pestilenţial al lazaretului, de atâta pustietate și 
moarte sub stele mari și profund indiferente, acolo Împreunarea vine de la sine! 

— Voi regreta până la moarte că Dora a lepădat acest băiet! izbucni el în 
lacrimi de cum, trecând de bronzurile Dinicu Golescu și Carol Davila şi intrând 
în corpul operator al Spitalului Militar Central Regina Maria, întâlni pe Lecca 
vesel, cu halatul pe umere, glumind cu nişte confraţi nazişti, printre care şi o 
doamnă micuță și energică, gen Leni Riefenstahl. Dacă s-ar fi născut avortonul, 
eu i-aş fi dat un nume dublinez norocos, Rudy, și l-aş fi trimis să facă avere în 
Wall Street şi să coaguleze un lobby de filoromâni pe malurile Potomacului... 

— Tocmai am studiat cazul dumitale, surâse dur funcționăreşte bijuteria 
medicală germană. Dora ta a lepădat pen' că era prea copilă să se apere de atâtea 
incertitudini, că te-ai dus ca boul pe front, contribuind și ruşinea aia tipic burgheză 
de a făta instinctiv, fără ca afacerea să atârne profitabil de un mariaj oficial... 

Grigore Căinaru păli și se sprijini cu degetele reci de caloriferul proaspăt 
verde vopsit şi deja călduţ. Printre frunzuliţe ruginii și rărite ca o divizie uzată în 
linia întâi, avu panorama curții spitalului, plină de corturi sanitare ca la cutremurul 
din 1940, pavilioanele fiind neîncăpătoare pentru fluxul răniților, cum doar peste 
vreo juma de veac s-ar mai transforma posibilitatea în întâmplare, dacă doară 1- 
ar da prin cap nomenclaturii ce s-ar forma în caz că pierdem Războiul Sfânt, să 
treacă la construcția pluralistă a unei economii de piaţă, inventând... nişte nişte 
evenimente cu caracter revuluționer din punct de vedere al presei de ecran şi 
chioșc, nu însă şi din al Literaturii reduse la un punct adimensional din 


considerente de austeritate valabile numai pentru gloata de adus la completă 
năuceală, de privitoare la comedia cea de obşte a unei rotative guvernamentale 
fesenism-criptofesenism, în jurul unui pilon de echilibru constituțional neutru 
doar prin „demisia“ şefului din partidul său, cât îi ține mandatul. 

— Dora mea şi-a conservat un relief facial de puştoaică pentru că priceputul 
ei tată, mezelar, a avut cu ce s-o hrănească ştiinţific! protestă necăjit locotenentul 
de cavalerie română. Altminteri, ea are doi ochi, adesea albaştri şi CU 
NECESITATE cruzi, ca ai revoluţiei bolşevice, cum se exprimă colegul meu 
suprarealist Aragon, autor al unor ditirambi către G.P.U., dar mi se lăuda și 
Marius c-o plesnea ca boier pe Dorothea cu nagaica, să recite, vindecând-o aşa 
de frigiditatea dobândită în Spania soțului ei martir, Pedro (Leonte H&buterne). 

Sub un castan umed, pe cheiul fără anticari al Dâmboviţei fără muşte, deşi 
o diaree galben-tulbure, e drept că diluată mult, iaca, sta gata să se uşureze de 
aşteptare, pe trunchiul umed, negru, rugos și stabil, fratele chișinăuian Mitrea, 
antreprenor, de mamă Dunia moartă-n Basarabia, nu Ană Lugojană la horă. 

— Minodora aiasta a ta, clătină el capul mare ca al lui Taras Bulba, o fi ca 
mâțele cele ce, prima oară fătând, îşi înfulecă pisoii. A lepădat fie din prudență 
față de complicaţii congenitale la o parturiție neasistată, fie din intuiţia holistă a 
pierderii globale a unor oligoelemente şi a unor rezerve metabolice greu de 
recuperat între puterile beligerante. Dar aşa în genere vorbind frățeşte, că sângele 
apă de Prut nu se face, eu îţi zic de la obraz că dacă nu te-ai putut abţine creștineşte 
și ai deflorat fata, la Pribegi la foişor, cu ştirea boierului Ghizdavu, datoria ta era 
să mergi la Timişoara, la preaiubitul nostru părinte, să-i săruţi cu pietate filială 
mâna-i bătătorită de mistrie și de număratul banilor, să-i promiţi solemn că te laşi 
pe vecie de Literatură şi te apuci de Poduri şi Şosele, să obţii astfel binecuvântarea 
alor tăi pentru sacramentele nupţiale, şi corolarul ei, hârtie fermă privind o zestre 
comparabilă cu a ce dă miresei familia Glagoveanu din Uranus. Eu fiind în toată 
această porcărie colhoznică, viaţa ta, oarecum de partea înţeleptului nostru părinte 
antreprenor, care a lăsat cu mâhnire afaceri profitabile în Basarabia şi Bucovina, 
pentru a lua totul de la început pe la Lugoj și Timişoara, cu gândul de a fi cât mai 
departe de robia marxistă, de invazie, de Armata Roşie a Cominternului, iar în 
caz că totuși Stalin vine, vine, vine, să aibă timp să se trambaleze şi mai departe, 
din Banat la Elveţia, poate la Basel pe Rin... Mare curaj și multă chibzuinţă? 

— Păi, dacă recunoşti că eşti de-al tatii, râse Grig de Mitrea, neuitând a nu 
scăpa din ochiul exersat în asediu câte curți cu magnolieri mai sunt pe Strada 
Uranus, atunci tu de ce-ai mai rămas la Chişinău, să-ți dinamiteze căgăbăul, în 
retragere enkavedistă, contribuţia ta exemplară la creşterea arhitecturii româneşti 
ȘI a patriei mari şi regale cinstire? 

-— Pentru că Aculina mea cu aluniţă nu vrea cu niciun chip să se înstrăineze 
de baştină, de acest „străvechiu pământ rusesc“ de pe malul Bâcului, ba mai mi 
l-a instigat în acest sens şi pe nepoțelul tău, Borea, care dar însă posteritatea nu 
trebuie să-l confunde cu moldoveanul cel cu amintiri de pe Nistru şi din vii, livezi, 
ogoare cu răsărită, Boris Glavan, erou al Marelui Război pentru Apărarea Patriei 


10 


şi Stalinismului, căzut cu Tânăra Gardă la Krasnodon şi descris de Fadeev ca 
priceput la folosire de şperaclu, fie şi întru forţare de lacăt de arest de prizonieri, 
care este un obicei al lui, al romancierului sovietic, să facă actanţii români găinari, 
precum şi băşcălie de originea lor de la Râm. Eu însă am o meserie constructivă, 
Marius. Pot oriunde trăi decent din ea. Supravegheat să nu comit sabotaje şi să nu 
întrețin legături de spionaj cu rudele din România, încă netransformată în 
republică de-a Cominternului, pot conviețui pașnic cu ocupantul rusofon şi 
rusificator, cum s-a și văzut de la 29 iunie 1940, când am luat legătura cu factorul 
militar reprezentat de feldmareșal Timoşenko, cu factorul de partid Hrușciov, pe 
care l-am constatat artisticeşte mai dogmatic antimodernist decât Hitler, precum 
şi cu factorul securitate, Mehlis, nepătimind cu valul cominternist azvârlit spre 
Europa la 23 august 1939 necazuri majore, până în 22 iunie 1941, când, 
declanșând banditeşte Armata Regelui vostru ofensiva spre Movilău, Berdicev, 
Kiev, Briansk, Kaluga, Moscova, hopa, nu m-am mai simțit în siguranță văzând 
cum Căgăbăul aplică în golul din spatele frontului, tactica pământului şi a omului 
ars. Ce nu se putea refugia, se arunca în aer! Ca venind armata și securitatea şi 
Puterea Nazistă în acest spate-front, să nu găsească nici aprovizionări, nici utilaje 
şi nici forță de muncă fizică sau intelectuală, rezultatul marxist scontat fiind ca să 
ia foarte greu elan forțele de producție fasciste. Și n-au luat deloc avânt! 

— Știu, moș Mitri, ştiu că nu aveai de-ales! oftă ca un îndrăgostit de excepţie 
ce era Căinaru Ivanovici Grigore. Dosarul tău nu putea conduce decât la una din 
două: ori încolonare-arestare şi expediere spre uzinele improvizate între Moscova 
şi Pacific, ori executare pe loc, deoarece şi la munci ipoteza era că, „element 
dubios”, ai fi sabotat ceva sau te-ai fi îndeletnicit cu spionajul, deoarece aveai 
origine nesănătoasă, tatăl nostru în România Regală, din mujic sărac, ţup! în 
marea burghezie, deoarece trebuia ca eu s-o iau pe Dora Glagoveanu şi socrii mei 
carnasieri să n-aibă a se ruşina cu mine, scriitor, într-o ţară care în 2041 nu va mai 
avea Literatură, noii îmbogățiți pe de-a moaca necitind dar bănuind ei bine că 
lectura Listelor de cărți bune trezeşte simţul dreptăţii în toţi nesimţiţii... 

— Lindinismul, surâse Otla, nu Verei ci vigurosului macaragiu și eseist 
Nichita Dmitrievici Căinaru, este primul curent literar subsolar literaturii noastre 
postceauşiste! EI se vede lucind ca o reacție mititică, nici cât un ou de păduche, a 
scriitorilor tineri, la dispariția relaţiei dintre ciolovek și knigă, din vina Puterii 
Sovietice, feseniste! Generaţia lindinelor 1998 îşi propune jurând solemn a nu-și 
trata părinţii, păduchi din capul Ţării, decât ca pe nişte păduchi mai mari, fără 
individualizarea pedepsei beletristice, temeiul verdictului fiind că RSR a pierdut 
întrecerea socialistă cu Ungaria-Polonia şi, în genere, poartă lanterna roşie a 
clasamentului est-european galițian, într-o panoplie de domenii! 

Pleosc! Un moment, cei doi verișori îndepărtați se priviră cu solidaritate 
juvenilă aproape delincventă, de dat pe canale şi pe prima pagină, cea de ambalaj. 
Dar băiatul tresări totuşi, la gândul realist că nu se poate supraviețui literar la oraş 
decât practicând o meserie recunoscută de om ca fiind de utilitate publică. 

— Achiezez la toate principile înscrise în Manifestul Lindinismului 

Comunist, conceput de voi pe principiul că despre lindine, despre păduchi şi ouăle 
lor, numai bine! Resping însă amestecul aici al Isadorei Morgenstern, născută 
Burckhardt la Basel, deoarece nu a mâncat salam cu soia și nici destul magiun, 
ca să înțeleagă ce-s ploşniţele, puricii, muştele Calliphora vomitoria sau jegul din 
război. Și, în același timp, ca om politic democrat, protestez la prezenţa pe lipsita 
de vigilenţă Listă a semnatarilor, a odiosului nume Alin Vişan, care nici nu este 
hudojnic sau pisatel şi, ca radical, ne va crea numai belele cu autorităţile în putere 
de pretutindeni, de când ameninţă că când o lua el Cotrocenii, va pune pe toți 
politicienii corupți... să muncească! — la o şosea autostradă și terasament de tren- 
mare-viteză, de la Tiraspol sau Odessa la Strasbourg, via Budapesta! 

— Nepoţica Ghizdavului, frumuşica elveţiancă Isadora, e mai româncă 
decât mulți români, se înroşi de furie Sergiu Enache, ca unul din fondatorii 
lindinismului îndreptat ideologiceşte stângist doar împotriva păduchilor laţi ai 
Țării, să li se reducă prin război social paşnic averile, la cât are cetăţeanul mediu: 
apartament cu două camere şi datorii la întreţinere şi la bancă, televizor color da, 
nu însă neapărat și mașină. Mai bine, Nichita Dmitrievici, ne-ai spune adevărul 
gol-goluţ, că te deranjează Unionismul unora dintre tinerii scriitori mai radicali! 

— Domnule Sergiu, dădu de pământ Nichita cu expresia molcom blajină cea 
moştenită de la moş Mitrea, am să te chem în judecată pentru calomnie și am să- 
ți cer despăgubiri pentru daunele aduse carierei mele de senator și prefect 
averescan! N-ai să ai atâta bănet cât îmi va acorda instanţa europeană și va trebui 
să mai jertfească unchişorul tău Jan din cele opt ori opt ori opt egal „cinci sute 
doișpe apartamente“, de care zice presa că şi le-a agonisit perfect licit, investind 
unul și câştigând opt, de trei ori cu reinvestire, la jocul clujean de „întrajutorare“ 
piramidală Caritas, de jefuire cinică a populaţiei naive de puţinul ei capital! 

— Suntem cu toţii români cu Tricolor, nu vă mai ciondăniți ca câinii la 
gunoaiele dintre blocuri, când bagă carne stricată! interveni clătinând amar din 
căpățână Gregor Dascaloff. Isadora e tot atât de româncă din Basel cum sunt şi 
eu român din Toronto. Hai să fim puţin patrioţi, deci să ne unim dintr-o sorbire! 

— Şi chiar dacă lrinuca Ghizdavu s-a căsătorit cu un anticar din Basel, 
Joachim Otto Burckhardt, fata-i a actualului soţ, Hans Morgenstern! Este un 
neadevăr securist că a purtat vreodată cu plăcere numele Isadora Burckhardt! 

— Măi copii, măi generaţie 1999! interveni cu un zâmbet de dirigă și 
consilieră Otla Căinaru-Dascaloff. Hai să facem pace! Nu fiţi nici bulangii, nici 
exclusiviști, nici iraționali ca paşoptiștii lui Marx! 

— Dar nu e nimeni împotriva dialogului civilizat! se uită uluit Gregor la 
maică-sa, cum Grişa Căinaru la coana Anastasia când îi amintea în ușă că mai 
avusese pe listă de adus şi ienibahar sau... de-aia de dinţi, de la economatul 
scriitorilor progresiști. Vrajba pleacă de la tupeul că Sergiu Enache s-a folosit de 
influenţa ce Isadora are asupra bunelului ei şi, astfel, prietenul bunicului meu 
Grişa, poate şi amant al bunicii mele Dora, Marius Ghizdavu de la Sonnenheim, 
şi-a permis să varieze avangardisto-experimentalist pe tema Păduchii din capul 
Țării, pistruind fruntea angelică a unei sosii mai horror a tablăuașului pașoptist 

România Revoluționară şi inutulând produsul A. L. 7. E. R. N. A., tot astfel cum 
celebrul vector Marcel Duchamp i-a pus Giocondei mustăți dadaiste la 1920, 
rezultatul fiind că datorită amenințărilor ce primea din partea puterii academice 
şi voind să rămână un şahist lucid şi recalcitrant, a activat mai degrabă la 
americani decât la galiţieni, chit că se putea fixa oricând în Lw6wul nostru. 

— Fără doar şi poate, Gregor, îl certă Otla după ce Alin Vişan luă în ABI- 
ul său senatorial pe Sergiu şi pe Nichita, bunica ta, adică mama, a întreținut relaţii 
burghezo-moșierești cu germanofilul Marius, îndeosebi după retragerea, în 1958, 
a Armatei Roşii din Republica Populară Română, pe motiv că de fapt armata 
stalinistului Dej ar trebui să invadeze U. R. S. S., de la Insula Şerpilor la Insulele 
Kurile, pentru a fi în acest spaţiu gigantic un factor de stabilitate a Stalinismului 
celui atât de zguduit de incompetentul în pictură Hrușciov, încât e de înțeles 
sinuciderea alcoolică atribuită la 1956 lui Fadeev, a cărui Tânără Gardă bunicul 
tău Grişa a tradus-o cu intenţia ascunsă de a stârni patimi antisovietice în cititorul 
tânăr al pasajelor dintre două elogii lui Stalin, unde e batjocorită originea noastră 
de lupi ai unicei Rome, dându-ne totodată şi o sugestie de organizare, în munți, 
pe cuiburi de câte cinci a romanticilor patrioți, chemaţi, ca şi la anul 1848, să 
lupte pentru propulsarea Ţări pe orbita civilizaţiunii europene, care însă nu s-a 
mai implementat din pricina confirmării de către Occident că spațiul galițian, cu 
capitală în acel an la Budapesta lui M6zes Arpâd, e voie, poate fi re-sovietizat, ca 
rezultat al pierderii de către români și maghiari a Cruciadei lor Antibolşevice! 

— Prăbuşirea Dorei mele din Războiul Sfânt, îşi dezmierdă cu plăcere 
intensă Grig din privire nepoțelul canadian, a început niţel mai devreme. Și o 
anticipam! Mă cam neliniştea posesia de către Marius Ghizdavu a informaţiei c- 
aş fi deflorat-o, precum și intimitatea la care ajunsese cu ea profesoru-i Lecca, cel 
ce o ajutase la Spitalul Militar să-l avorteze pe Rudy cel Frumos al meu, să nu 
mai ajungă un megastar al investiţiilor în cele două republici româneşti de la 
sfârșitul mileniului, RO şi MD. De teologul Atanasie Damian, chit că făcuse o 
curte asiduă logodnicei mele şi, poate, însurându-se cu ea se şi popea, nici nu mă 
sinchiseam, că era sărac şi nu l-ar fi acceptat niciodată soacră-mea, doamna Sia 
Glagoveanu, adică străbunica ta crezută indemolabilă de pe Uranus! 

În ce priveşte, însă, efortul meu de a scoate cât mai repede pe piaţă cincizeci 
de mii de exemplare din Zânăra Gardă, imediat după moartea lui Stalin, ca 
stratagemă de a omagia Războiul Sfânt, cum-necum fiind amintită textual 
participarea Ostaşului Nostru până-n Volga, ca antibolșevic şi ca latin expus 
deznaționalizării definitive, aşteptarea resurecţiei luptelor tineretului pe cuiburi 
de câte cinci, în munţi, s-a soldat cu o mare dezamăgire, nu din pricina confirmării 
vânzării galițienilor, pe sânge de ciolovek, de către Roosevelt-Churchill, ci pentru 
că — abia făcându-mi samokritika-n cavou la Ghencea, mi-am dat seama! — 
modelul Fadeev 1942-1943 era total inadecvat pentru realitățile noastre de două 
cincinale mai târziu, evocate de Petru Dumitriu în Drum fără pulbere, cartea 
Canalului Morții pe ruta Dunăre, Marea Neagră, Kerci, Marea de Azov, Don, 
Doneţ. Într-adevăr, o rezistenţă armată a junimii, ca aceea din oraşul mineresc 

Krasnodon, întrucâtva asemănător celor de pe Jiu doar că-n jur stepă-stepă 
precum Bărăganul lui Alexandru Odobescu din Pseudo-Kyneghetikos, era cu 
neputinţă organizatoric și ca idealuri fără un Centru Vital, fără un partid călit 
muncitoresc-ţărănesc, călit ca secera sub ciocan în grăsime, călit ca oţelul la 
oraşe, călit ca delicioasa varză balcanică la sate... 

— Or, elita, admise ironic Marius Ghizdavu rezistența prin traducere, era 
deja pusă în situaţiunea de a nu putea reveni la ciolan din spatele gratiilor, ca 
nomenclatura stalinistă rea din spatele frontului. Dacă toamna maghiară 1956, 
când ai trecut în nemurire, Grig, este şi momentul încetării Războiului Sfânt, deşi 
am mai fi putut recruta zeci de mii de partizani din ţăranii rebarbativi la 
deznaționalizarea cu ajutorul colhozului, resemnarea se explică într-adevăr pe 
baza modelului Fadeev, adică prin absența unui partid anticomunist de 
profesioniști sau a unei coaliții de partide ca centru vital: adevărații liberali și 
ţărănişti o mierliseră deja, în proporţie de 85 %, prin geolele Romlagului, iar câți 
își mai aminteau prin Occident de ţara pierdută era clar că n-aveau să descindă 
niciodată în Lipscani sau Obor, de pe tancurile NATO-ului, în fracuri și cu 
papioane, după cedarea Asiei la Geneva şi Galiției mele la Budapesta-n '56! 

— A te bucura în Lumea Liberă de Mary-lin... 

— De Marilyn Monroe, da! i-o tăie brutal Grişa, supărat că îndrăznise Dora 
a se amesteca într-un dialog lubric cu Marius. Dăduse în toţi strechea cea dulce a 
consumului, simbolizată chiar de această martiră a impactului cu un intelectual... 
Megacolhozul occidental al plăcerii nu putea ființa la maximum fără mirnoe 
sosușcestvovanie, fără coexistență paşnică. Războiul de Cincisprezece Ani trebuia 
să înceteze şi în munţi, stivuit în arhive drept componentă a Războiului Sfânt. 

— A şi încetat! izbucni într-un râs seducător pictorul. De aceea, zic eu că 
nici nu există continuitate reală între liberalo-ţărăniştii României Regale şi 
diversele grupări care au expropriat denumiri glorioase şi nepătate de abjecţie, 
corupțiune, de păduchism, cum cred ei că se exprimă punk, tinerii noştri lindinişti 
Sergiu, Isadora, Alin Vişan, Oreste Bogza, Kanguru, Pizzacola şi Guiţ. 

— Unde mă aflu? ameţi cronologia locotenentul Grigore Căinaru. 

— Războiul Sfânt, zise femeia cu voce neagră de bronz şi trompetă, ţine de 
la 22 iunie 1941, când a tras Gary Glagoveanu primul glonţ spre armata lui Stalin 
Churchill Roosevelt, până la 21 decembrie 1956, când o pasăre cu cioc de rubin 
ca al stelelor cominterniste ale Kremlinului roşu, l-a sfârtecat pe disidentul 
Nicolae Labiş, tăind din fașă intelectualităţii româneşti orice iluzie privind vreo 
şansă de a-şi reeduca ţipând expresionist bolşevicii din interiorul roşu, cu carne 
de fazan caviar încă nedigerată, al nomenclaturii! 

— Alţii au reușit! şopti alintându-se Dora, conştientă că minciunește. 

Femeia cu trâmbiţă amintind de luptele pompierilor cu tancurile turceşti la 
înăbuşirea revoluţiei bucureștene de la 1848, Grigore Căinaru o ştia înălțată cam 
în calea tramvaiului şi cu un fel de râpă în spate, unde se prăsiseră magnolierii. 

Acum, ea avea ca fundal o clădire-n curbă, cu multe etaje şi demodată ca 
arhitectură față de ce-şi permitea România Regală la un an după cutremurul 

Carlton. De după un gard tricolor, îl privi un soldat cu expresie civilizată, 
compatibilă cu alte forțe cu care, poate, dincolo de un îndelungat parteneriat, şi 
noi să. Căinaru era mai interesat însă de căutătura femeii metalice. Ameţi iar. 
Dincolo de bălării, orizontul era zigurat de o megacasă ale cărei volume, ca de 
cutii de pantofi, păreau frapant inspirate de o bună şi sigură închisoare moscovită, 
Lubianka, unde avea să fie dus curând însuşi mareșalul lon Antonescu. 

— la mâna de pe gardul meu! mârâi ca un zăvod roșcat Leonida 
Glagoveanu, stropind cu spută fină în jur, de atâta furie proprietară. 

Ci Grişa sta în loc, în locul acela predestinat unei dinamici fără egal, la 
poartă la Glagoveni, meditând global şi pe nemestecate, revelatoriu, la un verset 
dialectic, că totul putrezeşte şi că se va alege praful bărăgănesc de această 
gospodărie bucureşteană, după demolare, precum și la un psalm marxist că 
cramponarea de capital dezumanizează: generaţia veche, conservatoare până la 
sinucidere. Antreprenorul art deco lugojan Vanea Căinaru şi producătorul de 
conserve milităreşti Leon Glagoveanu se opuseseră din răsputeri fericirii a doi 
copii romantici, în numele unui parteneriat echitabil, ale cărui baze să fie resurse 
de start comparabile, cu proiecţii de meserii la fel de bănoase, ei susținând că 
arhitectura sau ingineria sunt mai sigure decât filologia, dar Grig văzând mai 
departe, că şi Literatura Proletară, dacă vom pierde Războiul Sfânt și vom fi 
bolșevizaţi, oferă perspective bănoase comparabile cu ANGAJAREA în partid ca 
„meneger'* director marxist, păduche, securist, porc, somelier sau ideolog... 

Nici prin gând nu-i trecea să meargă la Lugoj şi să preia de la tăticuţul lui 
afacerile pe mână, ca să-şi facă el, de prost, un trecut de exploatator, când va fi să 
se decidă listele pentru pârnaie exterminatoare sau pentru lagăre de muncă 
marxistă, generatoare de plusvaloare maximă prin minimizarea extremă a preţului 
reproducerii de pe o zi pe alta a forței de travaliu. EI era prefăcut de la natură şi, 
deşi îşi iubea iubita medicinistă, ar fi fost în stare s-o expună ridicolului de a avea 
un smeșndi muj „un soţ de care să râdă toţi, un idealist care să-şi vâre manuscrisele 
în sticle groase de monopol al șampaniei şi să le smolească precum coana 
Anastasia bulionul, în naivitatea presupunerii că, în România postbolşevică, de 
atâta hoţia de mare va mai încăpea loc şi pentru literatură, ci nu doar pentru acele 
excremente disperat protestatare produse de tinerii lindinişti, ale căror izvoare e 
nu iconomia britanică, filozofia germână şi soţialismul franțuzesc, ci Marea 
Recuperare de Iancu Noveanu, Fiica Risipitoare de Atanasie Damian, precum şi 
cartea de interviuri cu Marius Ghizdavu, Ich bin ein Elsasser!/, întocmită pe malul 
Rheinului la Basel de Isadora Morgenstern, a cărei tălmăcire sub titlul Sunt un 
lup alsacian cu guler alb și ochi albaştri de către Alin Vişan, a atras întrunirea 
Comisiei Parlamentare pentru Literatură Corectă şi a Sovietului Comisarilor 
Poporului pentru Istorie Exactă, din dezbaterile televizate parțial rezultând 
justeţea propunerii senatorului Zaheris Avăcăressi, către junimea română, privind 
instituirea prin ordonanță de mare urgență a unui impozit suplimentar destinat 
revigorării, la noi, a celor două dimensiuni spirituale neglijate de duşmani: 
literatura exactității traducerilor şi istoria corectată de nişte arbitrii străini. 

Pământul se cutremura sub picioarele soldatului scriitor ca şi cum pe 
dedesubt ar fi trecut metroul între stația în stil maur Romană și stația în stil 
secessionist Universităţii, adică pe traseul confruntării Tineretului cu forţele de 
represiune ale Parrtidului în scopul de a-l sili să urmeze programul ungaro-ceho- 
polonez de ieşire spre Vest dintr-o istorie băhnită. 

Acol6, între străzile Uranus, Inundaţiei şi Izvor, la aniversarea unui prim 
poem unei muritoare, nu huruit de rame de metrou uzate, înţelese prea sensibilul 
scriitor basarabean, era ceva ca nişte bubuituri de tun, poate antiaeriana din Strada 
Bateriilor, ceva mai la est de brutărie și fabrica de biscuiţi, spre Palatul de Justiţie 
și spre Hala Unirii. 

— Dora! chemă el înlăcrimat a duioşie că sunt bătăile nestăpânite ale inimii 
ei bătând duios pentru el. 

Reveni în Strada Puţul cu apă rece, unde negociază ea curba dură în formă 
FI de ac de păr. Dincolo de poarta ferecată şi păzită de cel mai bine-intenţionat 
tătic, într-un balcon din fier forjat, o fetiță a cărei cămășuţă de noapte a transpirat, 
literă cu literă transmite cu ajutorul a două fanioane colorate că nu pot să vin în 
Strada Proserpina, Grig, dar ia-o tu prin fund, pe la stadion, prin livadă, pe lângă 
grajd, pe zid în sus, am lăsat deschisă fereastra de la camera lui Gary, care-i dus 
la Șosea, cu pregătirile pentru Parada Cuceritorilor Odessei şi cu nădejdea că, 
pândind la căile de acces spre Strada Liliputană şi Vila Izvorașul, doar-doară i-a 
tăie retragerea Elvirei Focşăneanu, doamna inimii sale, pentru care s-a înhămat el 
cavalereşte la lupta crucială cu sarazinii. 


Cine însă analizează datele de care a dispus omul de afaceri Leon 
Glagoveanu şi are o fată similară de măritat, nu poate fi decât de acord cu 
ostilitatea acestui bucureştean față de candidatul crescut pe apa Cuboltei, cu 
incursiuni până la Căinar şi la Răut, precum şi cu o mult orgolioasă contemplare 
a micimii omenești după ascensiune la cota 347, pornind din livada cu stupi 
zumzăitori şi nuci umbroși a bunicilor săi, Chiril şi Lusia. 

Un cap eseninean. Rusnac bălai cu ochi albaştri. Nu însă înalt romantic, cu 
trup de tras ca prin inel chimir la rubaşcă, nici să danseze jos pe vine hopakul, cu 
pingelele de la cizme bătând aerul. Dimpotrivă, plugar greoi, îndesat, cu inerție 
mare ca a adevăratului galițian. Greu de urnit, de dislocat, oricâte deportări şi 
substituiri pentru schimbarea proporţiilor etnice fac autorităţile imperiale zonei. 
O primă condiţie a creşterii culturale finlandezo-cretane, cum arată esteticienii 
estoni Nanni Cariamaa şi Elmar Piutsip în monografia consacrată mamei 
Agnieszkăi, Halszka Chrzastowska, fiind stabilitatea milenară a unui mod de 
existență şi conviețuire, cum a fost vreo două mii de verste ceva mai la vest, unde 
a adăuga Domului în vecinică înălţare paradisiacă doi-trei verşoci pe an era o 

componentă a Ritualului practicat de cetăţeni. Se simțeau uşurați donând 
cărămizi. Condiţie dincolo de care arhitectul, pietrarul, fierarul, pictorul, 
sculptorul, organistul, caligraful, poetul şi chiar ereticul nu au a se lupta cu un 
mediu ostil spiritualității, ci doar cu dificultățile subiectului şi cu slăbiciunile 
omenești, care nu permit artistului să se exprime întocmai Creatorului. 

O inteligenţă cultă, jignitoare pentru diplomectuali și activişti, nelalocul ei 
în mileniul trei, ratând Epoca Mooye sau Epoca Wash, când instantanee și 
focalizată pe placul gloatei, în republica populistă, ea ar fi eliminat la teveu tur cu 
tur toți rivalii pretendenți la urcarea în jilțul prezidențial. 

Când întunecată şi profundă maşină de calcul, ca a unui şahist care vede 
că, la mutarea a paisprezecea, un cal din d6 va stăpâni toate punctele tari ale 
negrului şi nimic nu va mai putea împiedica transformarea pionului din h2 în 
Regină, iar băgătorul de seamă crede că sabotezi, că nu dai acel cal pe un nebun 
oarecare, castrat de propriii lui badigarzi dispuşi pe aceeași culoare. 

Diplomectual — avea o diplomă de veterinar obţinută la Breslau — , Leonida 
înțelegea cât de mare şi virilă e această inteligenţă a candidatului şi evalua realist 
periculozitatea, pentru integritatea corporală şi morală a fiicei sale, prezentată de 
strategia adoptată de şahistul de la Răsărit, Grișa, tot atât de bun strateg precât 
viitorul său ginere hruşciovian de la Dubna, fizician şi disident, cuceritor al Verei, 
doctor habilitat Feoctist Ilici Silantiev. Nefiind adevărat, aşa cum demonstrează 
doctorul Cezar Bogza în Repetabilitatea umană, ce susţin psihosociologii chiar 
şi în secolul lui Freud şi al apei active, că femeia îşi alege pe tatăl copilaşilor ei 
după un canon că să-i poată el întreţine pe toţi... Nu, dacă are şi ea salariu, există 
din iubire şi câte o excepţie, care tinde a se lărgi din ce în ce mai mult, oarecum 
în contrast armonic cu adâncirea democraţiei. 

Această excepţie este intelectualul! 

De îndată ce el prezintă, ca Grigore Căinaru domnişoarei Dora Glagoveanu 
de Paști la Ziduri în aprilie 1939, un vis, un proiect de operă şi de fericire în doi 
cât de cât fezabil, ea i se dăruieşte mai devreme, mai târziu, chiar dacă momentan 
el nu are niciun dram de certitudine şi poate că nici fata nu ştie că o va face, deşi 
în inima ei hotărârea de a recompensa cât de cât pe Erou este clară şi irevocabilă. 

— Dumneata îl iubeşti cât de cât pe chiriașul acesta al meu? s-a mirat matern 
madam  Bolboros, întâlnind-o des pe holul garsonierelor ei din Strada 
Câmpineanu. Sau o faci doar pentru bănișorii lui munciţi de tac-su de la Lugoj şi 
de frățiorul lui de la Chişinău? 

— ÎI idolatrizez! zâmbi cu seninătate sora lui Gary, grăbind spre Cişmigiu. 
Nu m-am întrebat însă niciodată de ce mă implic, deoarece am citit mult din 
Levaditi, pentru facultate, şi ştiu multe despre om şi zău dacă am vreun chef să- 
mi otrăvesc prin analiză astă mostră de fericire din care, dacă nemţii nu 
încătuşează pe ruşi, pentru a fi la rândul lor încătușați de americani, noi galițienii 
avem toate şansele să purtăm cătuşe, ori roşii, ori brune, în viitorii doi-trei ani! 
Mai bine consimt acum, azi, cu el, decât siluită mâine de cine ştie ce tovarăș! 

— Ah, ce comic eşti tu, Năică! bătu din pălmuţe Aniţa, reîncredinţată de soţ 

că dacă Grigore nu-şi urmează neabătut studiile inginereşti, de poduri, şosele şi 
arhitectură, precum şi, în paralel, pregătirea la Academia Comercială, cu doamna 
viitoare asistentă a lui Madgearu, Elvira Focşăneanu, născută Ghizdavu, 
dobândind cunoștințele, priceperile și deprinderile necesare ca unei odrasle de 
plutocrat american, într-o ţară care se americaniza în anumite privinţe, atunci 
pedeapsa va fi amară şi consistentă. Micul Borea, băieţelul fratelui Mitrea de la 
Chişinău, va moşteni partea cea mai consistentă a averii agonisite de iscusitul 
antreprenor art deco în spaţiul bănăţean, cu unele participări în lugoslavia şi chiar 
în Ungaria, da, chiar la revizioniştii cei mai interesați în prăbuşirea României 
Mari, a cărei Facere miraculoasă ca un instrument al implementării unei înalte 
culturi civilizate în spaţiul galițian sudic o avea de cântat, până la epopee, 
literatorul cel muieratic, cu trup de Kutuzov şi căpățână de Esenin. 

Slăbuță, față de canonul local, creatoare totuși de mâncăruri dulci sau de 
rântaş cu vişine, de să-ţi țină de foame zece zile de carceră, Aniţa, mamă între 
mame, îşi frângea totuşi mânuțele şi plângea în ascuns de teribilul ei soţ, Căinaru 
Ion, cu nume variabil, din Vanea la nacialnikul zemstvei cândva, acum ajuns la 
dunăreanul nume mic şi filosofic Nae, Năică, Năicule. 

Ea nu era informată că Grig este înscris la Litere şi că frecventează mai 
mult la Istorie decât la Construcţii, Finanţe şi Drept. Dar cel mai rău lucru, de 
care nici conu Năică nu auzise, era că marele scriitor cripto-antibolşevic de mai 
târziu eşuase în misiunea de a-şi crea în Capitală o bază de relaţii cu oameni 
adevărați, cu oameni bogaţi şi puternici, cu oameni de viitor. 

Pe baza acestei alianţe, înțeleptul antreprenor poreclit Găinaru, intenţiona, 
avea în plan să se mute cu toţii într-un oraş de câmpie atât de greu de apărat ca 
Bucureştii. Viza adică o fuzionare a capitalurilor lui de la Chişinău şi de la Lugoj, 
din experiența trecutului război știind bine că, atunci când carul statului este la 
greu necaz, se poate aranja, la mica înțelegere profitabilă pentru toţi, să fie 
sprijinit, împins de acei particulari cari în vâltoarea vremurilor şi-au păzit 
neştirbită competenţa, averea, vitalitatea şi reputația. 

Căzut în viesparul boem din Cetatea lui Bucur Ciobanul, pe atmosfera 
sumbră 1938 a Diktatului de la Miinchen, constând în sfâşierea de către franco- 
britanici a Cehoslovaciei aliate nouă, adolescentul bănățean copilărit în 
Basarabia, uluit de fervoarea cu care cafenelele măcinau subiectul, crezu că e 
contemporan la o mârşăvie fără seamăn în Istorie (aș!) şi, cu toate că domnul 
Mihăilă, profesorul său de matematici îl dotase cu un cuvânt cheie, anume 
cuvântul RIGUROS, şi prin exerciţiu îşi formase un cap dacă nu de teoretician, 
măcar ingineresc, el şi-l puse la contribuţie pentru a înțelege prezentul şi a 
imagina viitorul Europei dintre Axa fascisto-nazistă încurajată Chamberlain și 
Uniunea Sovietică descurajată de Daladier, silită să stea să se uite cum germanii, 
polonezii și ungurii halesc Cehoslovacia. 

Acest viitor al Galiției Mari, al Estului, i se înfățișa, cu ocazia insomniilor 
de dragoste, sub acoperire, ca o Femeie Desfigurată. Fizic şi moral. Neliniștit, 
puse totul în versuri. Pe care Marius Ghizdavu, ilustrându-le ani mai târziu, când 

se refugiaseră ambii pe poziţii obscure la Ministerul Propagandei de vizavi de 
Gara de Nord, la subsolul proiectat pentru mii de cetăţeni ce i-ar surprinde 
bombardierele anglo-americane, sovietice sau germane, clădirea fiind luată mai 
târziu pentru Ministerul Transporturilor de Gheorghiu-Dej, care nu folosea atât 
mineri cât feroviari, a descoperit ca artist, precum arheologul, ce era cu femeia 
aia desfigurată, ale cărei oseminte galbene, cu pete de rugină freatică, fuseseră 
îngheţate de cataclism într-o poziţiune naturală, adică obscenă. Ceea ce însemna 
că Marea Recuperare, încă nescrisă, dar întrevăzută cu înfiorare de Jenel 
Noveanu, bucuria va fi de scurtă durată, se va porni câte ceva ici şi colo, dar nu 
se va isprăvi! Cum a profețit și Tani Damian în Fiica Risipitoare, că Sfânta 
Biserică nu-şi va îndeplini Misiunea, întâi protestanții, apoi catolicii reducând 
creştinismul la oarece turism pentru asiatici. 

— Sau în orice caz, observa alsacianul către autoarea de interviuri cu 
personalităţi din exil, o piloasă trimisă în 1993 pe bani grei la Colmar de Radioul 
de stat, nu mai sunt indicii demne de acest nume, că s-ar putea implementa Arte 
TV pe teritoriul, fie şi actual, al Ţării noastre! Unde păduchii din capul ei au scos 
din vocabularul politic până şi „sintagma“... cultură! 

— Este adevărat, taică, tocmai intervenea în emisiune popa 'Tani Damian de 
la un fix de la domiciliu, unde era arestat de senectute, că cu zero unşpe din buget, 
din rectificare sau din pib, la sută, nu ai ce lecţii da Omenirii, ca să-ți lase un 
UNESCO pe mână, aşa că bine au procedat... insectele — eu sunt prelat şi abhor 
panchismele de limbaj la care se dedau lindiniştii bezbojnici — că l-au pus pe 
candidatul nostru la anchetă parlamentară, interogându-l că ce s-a ales, mă, din 
infimul infamul buget de sacrificiu al ministerului, ca să i se treacă la dosar numai 
bube la concurs, încât fondurile ce bagă Japonia sau Arabia Saudită să apară la 
repetatele scrutine tot mai strălucitoare. 

Trebuie, taică, trebuie, trebuie, trebuie ca măcar în pragul anului 2000 să 
înțelegem că cine casa lui nu știe a-și chivernisi, atunci nici patrimoniul mondial 
nu se merită a se încredința la un român, chiar dacă este dintre gușterii care au 
mai realizat câte ceva... 

Era vorba de candidatura UNESCO a unui actor al Revoluţiei, atacat de 
partenerii de coaliție din partidul câștigător în 1996, dar şi de FSN-cripto- 
bolșevici: în pragul alegerilor din 2000, să nu profite nici Eminescu, din care tot 
recita, nici intelectualitatea, înțelegeau bătrânii Ghizdavu, Noveanu şi Damian, 
cei exasperați de pseudo-liberalo-ţărănişti şi indignaţi că noii şmecherași, care se 
luptau până şi pentru drepturile postceauşiste ale nomenclaturii pluraliste de a 
vâna animalele şi păsările din rezervaţii, ăştia, bă, sunt câştigătorii alegerilor 
influențate meteoric de decesul lui Coposu! Toţi o apă şi-un pământ! 

— Oricum, surâse sinergic verde naţionalist şi roşu internaționalist Alin 
Vişan, e semnificativ pentru moralitatea păduchelui din capul Țării, că unui 
cetățean român — şi putea fi evreu, ungur, ţigan sau rom — i-au pus, ai lui! bâte 
Spumotim în roate. lată de ce acest tip de politician trebuie întors la origine: săi 
se confişte tot ce a agonisit, ca un hârciog, în plus faţă de cât a progresat 

românaşul de rând! Numai redevenind egali toţi, e posibilă și restartarea Ţării. 

— Trebuie, sări cu adorabila ei guriţă roşie Isadora, neștiind că ea e menită 
a naşte pe Mântuitorul Neamului, să ne adunăm toți lindiniştii pro-occidentali la 
Lug6], pentru un team building la Casa Memorială a scriitorului Grigorie Căinaru, 
şi să reactualizăm Proclamaţia de la Timişoara! 

— Binecuvântată fie făptura prin care veni această idee eroică! o dezmierdă 
pe şalele încordate Sergiu, nepotul lui Jan Enache. Punctul 8 al Proclamaţiei de 
la Lug6], va trebui să cheme la aspra judecată a Poporului pe toţi păduchii care 
au făcut politică în ultimii unşpe ani, de la 22 decembrie 1989 încoace! Şi niciunul 
să nu mai ai drept să candidezi, indiferent ce culoare politică ai avut! 

— Fiindcă judecăm clasa politică vinovată în ansamblu pentru dezastrul 
Tăru! bătu cu pumnul în masă Alin Vişan, trezind din adormire pe Orestel. 

— E un fel de Război Civil Sfânt! observă Tristan, închinându-se. 

— Şi averile! ţipă ascuţit fata de la Basel. Să nu uităm să întoarcem la 
amărâţi tot ce li s-a furat cât România a stat pe loc, priponită-n bătătură 10 ani! 

— Cine este amărât, lămuri tacticos Alin Vişan, de-aia este amărât, pentru 
că a fost supt de o mână de păduchi neruşinaţi! Grupul de veghe și reacție rapidă 
2007, pe care îl conduc, se opune însă cu vehemență ca, în Proclamaţia de la 
Lug6j, punctul unde se cere aducerea averilor cleptocrației şi xenocraţiei la media 
națională, să intre în istorie prin analogie cu Punctul timişorean opt, care ruga pe 
managerii responsabili c-a rămas RO mai amărâtă ca Ungaria, să nu mai 
candideze vremelnic, ci să rămână în umbră, punând în funcţii oameni de-ai lor. 
Grupul nostru propune să se difuzeze sintagma Punctul-Unsprezece-de-la-Lug6j, 
cifra 11 sau mai bine zis cuplul de cifre unu care exprimă exasperarea celui de-al 
unsprezecelea număr natural având semnificaţia sacră de o doime din 22. 

— Parcă am stabilit, se bosumflă seducător Isadora, că responsabili sunt 
miniștrii, consilierii, parlamentarii, primarii, prefecții, analiştii, clientela, 
aventurierii, interlopii şi pluto-diplomectualii... Să lăsăm revistele în pace! 

— Nu e nicio legătură cu Revista 22! o asigură şi îi zâmbi furios Alin. Pentru 
Grupul de veghe şi reacție rapidă 2007, numărul 22 ca sintagmă nu e 22 
decembrie. EI înseamnă anii 1918-1940 şi nimic altceva, iar semnalul de alarmă 
pe care îl tragem, înainte de a instiga pe amărâţi să se răscoale, la un veac de la 
mișcarea revoluționară din 1907, care altfel ar fi monopolizată tot de păduchii din 
fruntea bucatelor, este că unşpe ani din punct de vedere ca cultură până-n 2000 
atârnă foarte puţin, când te gândeşti că e, ca interval, nici mai mult nici mai puţin 
decât jumate din România Regală, care a consemnat producţii record în materie 
de diverse discipline practicate şi pe plan mondial... 

— Crima fiind cu atât mai impardonabilă cu cât răsprofii care ne conduc, se 
scărpină ca de păduchi eseistul Jenel Noveanu, al cărui temperament imposibil 
excludea vizita şi îngrijirea unor discipoli de el, sunt perfect conştienţi că în noul 
război dintre naţiuni, care este globalizarea, armele tac şi muzele bubuie cu mai 
mulți decibeli decât obuzierele alea, de calibru cât o fântână bucovineană, cu care 
au bătut Sevastopolul românii şi aliaţii lor germani în primăvara lui 1942! 


20 


— Ca preşedinte moştenitor al unei preţioase tradiţii voievodale de tăiere de 
capete, cu paloşul de război sfânt, la funcţionarii furăcioși sau dobitoci, vorbi cu 
prilejul festivalului de muzică corală bizantină melomanul Zahei Avăcăressi, eu 
mă opun cu vehemenţă prejudecăţii că directorii diferitelor regii, agenţii, servicii, 
comitete şi departamente ale statului nu poate pentru ca să fie ress-pon-sssabi-li- 
zaţi decât stimulați cu leafa a de la cinci sute la una mie învățătorese! Ba eu cred 
că poți găsi, cu numai șapte-opt lefuri de învățătoreasă română, tineret absolut 
responsabilizat, în sensul că să regrete amarnic dacă-l dai afară din această funcţie 
pentru abateri, unde sunt destule oportunități pentru cutezători! 

— La un salariu de cincizeci de lefuri de învățătoreasă română, care poate 
fi şi cercetătoare într-un institut de-al Academiei sau profă de instrumente, 
observă analitic domnul Saie Buburuză, muzicale, se întrece de câteva ori venitul 
selenar al aleşilor în capul Ţării, deci criteriul numirii nu mai poate fi unul de 
competenţă, hai să fim realişti, că nu mai suntem la boala copilăriei politice, ci 
unul clientelar! Ba putem să avanssssămmmmm, ca o iputeză de luceceru, că din 
miile de lefuri de învăţătoreasă educativ-cultural-cercetăreasă, nu chiar toate 
merg la preafericitul directoraş, ci acesta este modus operandi de se explică de ce 
e mici relativ veniturile oficiale ale gărgăunilor din capul Țării noastre... 

— Trebuie cumva prin lanul de secară, bolborosi de fericire Grig, un sistem 
ca de vase comunicante de egalizare a veniturilor. În viitorii şaizeci de ani, adică 
pazeşcinci de la a me lichidare pe şoseaua Snagovului, de către vampiri, nu va 
mai exista la vârf decât păduchele cinic, care ştie că, cu popoarele pe cale de 
dispariţie, oricât te-ai strădui tu, om politic, importând aluatul congelat, nu iese 
nimic pozitiv şi atunci măcar la tine şi la familion să realizezi ceva decent, 
boieresc, de să nu mai trebuiască niciun membru să mai lucre o mie de ani! 

— Să-mi bag picioarele în mama dacă-ţi minţ, explodă către Guiţ ca de o 
reveleaţiune Kangurul, dar însă să stai în cur şi să câştigi este după umila mea 
paradigmă idealul nostru naţional la final de mileniu jubiliar! 

— Ce să mai câştig eu? se uită şi surâse jenată Dora la el, în timp ce o pală 
de vânt, al cărei cotor fluid şi mătăsos se răsfira între Jitomir şi Vinniţa, veni de 
peste Nistru şi Milcov, rupând în cimitir un val de frunzuliţe negre, parcă putrede- 
n ram cum se descompune macabru pătrunjelul în sifonul chiuvetei. 

Ea tocmai se spăla medicinal cu faţa spre somieră, într-un lighean de tablă 
galvanizată cu profil de trapez isoscel şi trist, ca de bordel din Buenos Aires. 

Apă caldă luând din samovarul pântecos, adus de bravul locotenent român 
ca trofeu de război de la Odessa, odată cu două cearșafuri, pentru care va da 
ulterior explicaţii de pandur romancierului Alexandru Fadeev, la un schimb de 
experiență ca între uniuni de creație jdanoviste, puţin unilateral, ai noştri 
beneficiind de experienţa înaintaşilor sovietici parcă mai mult decât ei de 
originalitatea noastră de coborâtori din autentica Romă, care ne îndreptăţeşte a ne 
fixa limita spaţiului nostru vital pe Volga, acolo unde încep mlaştinile sărate şi 
oarecum nefolositoare nouă ale Kazahstanului, Grişa angajându-se să traducă 
pentru însetatul de optimism public povestirea Despre sărăcie și bogăție, pe care 

a şi publicat-o, susține Otla, în volumul al treilea al monumentale antologii 
Rasskazi sovetskih pisatelei, scoasă de Cartea Rusă la 1955, adică la aproape 
douăzeci de ani de la anul scrierii, 1936, şi un an numai înainte de anul înălțării 
la Dumnezeu a ambilor prozatori estici și întrucâtva galițieni. 

— Cât despre sufletul lui, demult are suflet de chiabur. Dacă nu şi mai rău. 
Ce suflet de țăran sărac poate să aibă un trântor?... lată, tovarăşi, secvenţe, 
împărți coliva Gregor Dascaloff, profesor de limbi romanice la Toronto, din 
discursul prin care Sia Glagoveanu, străbunica mea, se plângea vecinelor de pe 
Strada Puţul cu Apă Rece, de apucăturile negospodăreşti ale scriitorului încă 
insuficient demitizat! 

— În struna cui cânţi? Cântece d-astea numai bandiții troţkiști mai cântă! 
Nu cumva de la ei le-ai învăţat? lua din hamacul de sub magnolieri străbunelul 
partea străbunicii, fiindcă nu-şi putea suporta ginerele întors cu chef de la 
restaurantul de creaţie al Uniunii şi, încă de la poartă, cântând înalt Hopakul 
melomanului şi alte cuplete ce susținea a le fi prins de la colegii tanchiști galițieni 
ruşi, ucraineni şi bieloruşi, pe drumul eliberării ungurilor, cehoslovacilor şi 
austriecilor de sub jugul fascist. 

Mică Xantipă încremenită deasupra ligheanului de tablă al doamnei 
Mefistofella Bolboros, Dora privea cu uimire de viitor mare diagnostician, şi cu 
dragoste de femeie, aceste atipice, socratice, absenţe ale soţului ei, aceste 
transporturi extatic teleportate acolo sus la munte, la izvor, unde lirismul se 
îmbină cu senzaţia analitică de prognoză. 

Polar contrariu de ce susținuse cu baiazidic dispreţ, poate şi din gelozie de 
ce trebuie să se întâmple, Marius Ghizdavu, de la etajul al şaptelea al Ministerului 
Propagandei, locotenentul de cavalerie Grigore Căinaru era şi el un Homo solus, 
nu prea integrat în comunitatea... umană aflată în război, în sensul că parazita pe 
ea. Altminteri, spre deosebire de homosapienţime, el nu-şi folosea inteligenţa, 
câtă are bietul om sub atâtea galaxii de neînțeles la ce bune, ca să 
supravieşciuiască el şi cu familionul lui, deocamdată foarte mic, că pe Rudy deja 
îl... făcuse Dora, asistată de doctorul Lecca, „mariner“, premonițind acest termen 
în mare vogă sub cel mai iubit fiu al poporului român, tovarășul Nicolae 
Ceauşescu, când şi ea va câștiga decent din avorturi, cu sumbrul risc al puşcăriei. 

Mda, Grișa era scriitor, avea un ideal de 1681 pagini despre războiul nostru 
din 1916-1919, purtat de Regina Maria şi de Regele Ferdinand, ale căror oseminte 
vor fi exhumate de la Argeş noaptea şi expediate la Sigmaringen, pe un intravilan, 
în urma unei înţelegeri dintre fraţi Ghizdavu şi preşedintele voievodal Zahei 
Avăcăressi, mediată de domnii Saie Buburuză, de la Consiliul Naţional pentru 
Analize Sistemice, şi lon Codoi de la Institutul de Cercetări Științifice din 
România, la Basel și la Philadelphia, primul călătorind pe banii televiziunii 
publice, iar celălalt pe ai radioului de stat. 

— Am avut o eclipsă, şopti el, cu ochii înotând în fericire, cât m-am regăsit 
pe mine însumi copil la Căinarii Vechi, contemplând de la cota 347 livada 
bunicilor şi în genere micimea umană, în toată cruzimea el... Cine n-are de lucru, 

ca mine şi ca Michelangelo sau Beethoven, şi ca Eminescu, de să nu-ți ajungă 
şăpti jieţi să finişezi Opera, apăi acela poate ordona să pornim tusovka, lăfăindu- 
se-n hippie-like subculture, dar eu nu, că mi-e scârbă, şi nu se ştie cum se-ntorc 
roțile istorriei şi resortul parlamentarului, ca şi exactitatea literrrrrraturii, dacă va 
mai interesa pe cineva mar-ti-ri-ul buneilor mei drepteredincioşi, Chiril şi Lusia, 
împușcați la pod la apa Căinarului, Dora, când de oboseala bătrâneţii n-au mai 
vrut să urmeze... progresia convoiului dus de NKVD spre Nistru şi Sibir. 

— Bunicul Grişa, râse Gregor Dascaloff la întrebarea studenţilor de la 
Universitatea Ecologică din Morris, Minnesota, fondată de Virginica Gibson- 
Ghizdavu, când gonea el cu o motocicletă de scriitor foarte performantă pe atunci, 
un Ijeu cât un Bemweu, şi a înghiţit la 31 octombrie 1956, în plină toamnă şi în 
plină insurecție antisovietică a comuniştilor unguri cu adevărat patrioţi, o viespe 
snagoveană, care l-a mușcat de faringe, provocându-i sufocarea, avea demult 
moştenire bube de la kulacii Kiril și Mariusea, destul dosar gros transferat de 
căgăbăul basarabean cekiștilor români! Acest cuplu de cunoscuţi traficanţi de 
carte românească sub ţarismul preleninist, era considerat de NKVD atât de 
periculos încât, executați la ieşirea din comuna Pârliţa, stârvurile lor au fost 
aruncate peste niște saci cu făină din remorca unui camion puternic, produs de 
muncitorii din Iaroslav, în scopul identificării sigure la Soroca, unde au și fost 
aruncaţi din nou într-o groapă comună cu alţi nereeducabili, cari însă nu pot fi 
comemoraţi nici azi pe cale cinematografică amplă, din trei motive: a) aparțin 
osteoantropologic unei rase inferioare, de origine romană dar atât de degenerată 
că stârnea scârbă oricui citea ficțiunea Tânăra Gardă; b) Conducătorul Statului, 
care e o paradigmă pentru o parte din politicienii de calificare istorie și literatură, 
a declarat război Statelor Unite ale Americii, a doua zi după Hitler şi Mussolini, 
dar înainte cu 24 ore de bulgari şi unguri, ceea ce amintiții lideri fasciști 
observând, ar fi putut reda Ardealul şi Balcicul, luate de ei României Regale în 
1940; c) spectaculozitatea lichidării străbuneilor mei Chiriac şi Marioara lasă 
cinefilic de dorit, cum în general moartea de ger la Sibir sau de foamete în China 
salturilor înainte ale adoratului Mao, în timp ce deocamdată numai genocidul de 
proporţii gigantice, bine proiectat de performanta securitate nazistă, are virtuți 
hollywoodiene şi atrage investiţii respectabile. 

— Hei, unde îţi este gândul de poet, Grig? gemu Dora, încă fericită după 
dovezi de iubire cum numai soldatul întors de pe front, nu şi sacerdotul revenit 
din lung pelerinaj, poate aduce cu sine. 

— Constituindu-ne acum într-un cuplu de reflecţie 

futurologică, eu cred, Minodoră, deși-s masculul, nu 
femela, că vremurile fiind de războiu, doar Viitorul contează. Copilaşii noştri încă 
nenăscuţi sunt o valoare, cum va fi una strategică, Educaţia, pentru politicienii de 
la sfârşitul veacului, cari în general nu o vor reuși decât pentru beizadelele lor, 

cât să le asigure CV-ul privilegiul că vor rămâne în nomenclatura pluralistă de 
Stăpâni iubiţi şi votaţi ai Poporului meu în descompunere din incultură. 

Este un mare păcat că tu nu mi l-ai născut pe Rudy, care ar fi putut cândva 
să-l învingă la alegerile anticipate, în luptă dreaptă, pe conul Zaharia Avăcăressi, 
lăsând tu astfel pe seama unei desţărate, Isadora Morgenstern de la Basel, totuşi 
de sânge albastru Ghizdavu, sarcina de-a naște ea pă președintele mântuitor 
Ştefan-Mihai Jan Enache, poate prea târziu ca să mai remedieze acele neîmpliniri 
avăcăressiene cauzate de aplicarea abuzivă a „constituţiei iorgovane“, socotind 
că-i democratică doar mânărită de personalităţi responsabile, cum a fost în 1996 
Ion Iliescu, de s-a conformat verdictului ţâşnit din urne, că să conducă pe popul 
şi Emil Constantinescu, dar sângele apă nu se face şi nu mi-e mie frică nici cu 
strănepotul de la frate-miu Mitrea și nepotă-miu Nichita, performantul, 
fotogenicul şi elegantul, cu diplomă de studii politice şi moravuri la Bucureşti, 
Stepan Căinaru, care, drag Stiopa mie, ar putea, la cei puţini ani ai lui, să exporte 
gratis lindinismul revoliuţioner piste Prut şi chiar mai departe, dincolo de Nistru, 
Bug, Nipru, Don, Volga, Ural, Irtîş, Obi, Enisei, Lena şi Amur, răvăşind totul, 
uneltind la formarea gărzilor postcomsomoliste, instigându-le să certe fără milă 
politicienii corupți, să-i pauperizeze prin legi nemiloase şi să-i reeduce, să nu se 
păduchească luându-şi-o prea mare-n cap, după succesul world din iunie 1989 al 
tenanmenizării golanilor pekinezi... 

— Nu voi permite, băi, râse amabil până la molarii de aur Nichita al lui 
Mitrea, ca Stiopa al meu să treacă peste tabuul fixat de mă-sa, de Larisa 
Rîbalovna, şi să deturneze literatura sfântă şi sfintele arte spre scopuri străine de 
funcția pentru care Născocitorul şi Făcătorul văzutelor şi nevăzutelor a pregătit 
pe Ciolovek, cea de gastronom de macaroane cu viermi din plurivers, care deşi 
se racordează ades, rareori se mai şi pupă încât să poți ieşi prin ei din Labirint! 

— O funcţie cultural-distractivă! privi intrigat la el Alin Vişan, căruia nu-i 
convenea, ca marxist de centru-dreapta conservator poreclit Şerifu, încălcarea 
principiului strategic antonescian că toate forțele vii ale Neamului trebuie toarse 
din același fuior, mult mai rezistent decât vâscul. 

— A opune acum păduchismului politic, ceru din ochii lui genoşi, 
îngăduința moderatoarei, criticul tanchist artilerist Sergiu Enache, a promova un 
lindinism  literar-artistic al Generației 2000, în perspectiva unor ample 
naționalizări, prevăzute de aripa radicală a mișcării pentru criza centenar 
aniversară din 2007, mie mi se pare un gest care se vrea eroic, dar lipsit de 
productivitate, chiar vădit ridicol la o analiză multicriterială, căci nu e mult diferit 
în inconștienţă de primitivul orgoliu al unor ofiţeri de pe frontul antibolșevic, cei 
lăudaţi azi pentru nebunia de brand general Radu Korne, de a sfida, ca Gary 
Glagoveanu de la Regimentul 4 Roşiori Regina Maria, schijele de brant și plumbii 
trăgătorilor de elită ai Armatei Roşii, aliate cu a Regatului Britanic, care ne-a 
declarat un război drept în 6 decembrie 1941, nouă ca şi camarazilor unguri şi 
finlandezi, presându-ne să încetăm, chiar în dricul bătăliei finale pentru Moscova, 
sincera noastră participare la Cruciada Antibolșevică, în calitate de puteri mijlocii 

direct expuse cruzimii Cominternului şi deznaţionalizării ireversibile! 

— Această poziţiune ce luă Englitera, minţi spontan cu eficienţa-i electorală 
binescânteietoare a paşșoptism, încă tânărul om de afaceri, culise politice, presă şi 
litere chirilice, Gogu ăpoieşu, făcut de Adriana Bratu după Procesul 
Antoneştilor c-un activist Ghiţă, spre marele necaz al tatălui ei, analistul de 
război, general-de-propagandă Horea Bratu, căzut în greu prizonierat, în U. R. S. 
S$., Mongolia, Vietnam, Coreea și R.P. Chineză, această atitudine a monarhiei 
britanice, de duşmană a viitorului nostru naţional, nu putea să nu se soldeze cu 
cele mai teribile urmări pentru toți! 

— Fiindcă întotdeauna, sări financiarul doctorand, tânăr ex-senator, 
arheolog amator, cantautor şi dascăl pentru popor, Mariean Tăbăcaru, Neamul 
Românesc a fost conceput şi născut creştin drept în focarul ițelor Marii 
Geopolitici, unde se pun la cale sintezele Orientului cu Occidentul, ca acorduri 
globale, începând cu o nouă ordine post- şi neocolonialistă în relaţiile Nordului 
cu Sudul, — un dat topologic geolocator sfânt, care m-ar disuada să mai ieu un aer 
uşor polemic şi să-mi afirm incompatibilitatea fiziologică cu pesimismul. Sunt, 
v-o declar, stimați colegi, la acest final de mileniu, un bolnav psihic, dar un 
incurabil optimist privind rezilienţa noastră după toate categoriile de eşecuri! 

— Prin Declaraţia sa de războiu adresată Imperiului Romănesc, Ungariei şi 
Finlandei, în 6 decembrie 1941, continuă raţionamentul Gogu TȚăpoieșu, înălțând 
cu râtul ochelarii spre convivi, într-o expresie de confraternitate la vârful 
spiritului de-i îndreptăţise renumele poreclei de Pigu şi a supranumelui de Pirgu, 
imensul Imperiu Britanic, consolidat prin jefuirea Neamului Românesc de către 
companiile exploatatoare ale zăcămintelor petroliere de pe Valea Prahovei, aduse 
de Virginia Gibson-Ghizdavu... 

— N-a reuşit decât să creeze, ghici Senatorul Mareanus Tăbăcaru, prescurtat 
de amici SMT, un grav dezechilibru destabilizator, între tabăra Axei şi lagărul lui 
Stalin, fiindcă nici Antonescu, nici Horthy, nici mareșalul Carl Mannerheim nu 
se aşteptaseră, mai ales finlandezul, ca analiştii britanici şi, implicit, cei 
americani, să nu fie ei în stare să desluşească pericolul mortal pentru aceste 
popoare mai mici, prezentat de binomul expansionist totalitar marxist-leninist, 
Comintern-Armata Roşie! 

— Eu nu am studii istorice la bază, admise cu modestie rectorul Coriolan 
Pigu, însă pot emite judecata de valoare că Declaraţia de război, adresată de 
Marea Britanie, la acel 6 decembrie 1941, unor puteri care nu o agresaseră cu 
nimica, nicidecum s-o jignească, nu putea avea ca efect calculat decât intimidarea 
celor trei aliați estici ai Reichului, vizând ieşirea lor precipitată din război de 
îndată ce ameninţarea devine efectiv una cu forţa, ca bombardamentele anglo- 
americane, lașe, demolatoare, ţintind mai mult românii, socotiți pesemne în Vest 
mai inferiori rasial decât vecinii lor! 

— Se crea în Est un vid de putere, închipui din degetele-i expresive o găurică 
tânărul SMT, un black hole destabilizator la scară globală, ceea ce a atras 
inexorabil, chiar a doua zi după Declaraţie, ca întreagă Ursita Războiului să-şi 

schimbe Destinul, reinventând zeii o Soartă mai decentă. 

— Exact! La 7 decembrie 1941, observând că britanicii, în cârdăşie cu 
americanii, sub generozitatea de faţadă a Cartei Atlanticului din 10-14 august 
1941, au lansat mesaje belicoase pentru finlandezi, unguri şi români, în plină 
bătălie a Moscovei, știut fiind că războaiele se câştigă cu resturi, periclitându-se 
astfel Idealurile pentru care s-a jertfit Axa Roma-Berlin-Tokyo şi, cam aceiași, 
semnatarii Pactului Anticomintern... Văzând adică şi luând aminte la anglo- 
americani, deodată Imperiul Japonez, totdeauna amabil cu românii, și impresionat 
amiralul Yamamoto de grădina Marietei Ghizdavu 1916, cu nisip zen, de la 
Pribegi, s-a văzut constrâns, de revoltătoarea nedreptăţire a Regatului Român în 
6 decembrie 1941 — ca să nu crească ca Imperiu Romănesc declarându-i-se de 
la Londra război! —, a lua măsuri de restabilire a echilibrului geostrategic Pacific 
ȘI a decis să atace imediat, chiar în 7 decembrie 1941, la Pearl Harbor, în Hawaii, 
flota lui Roosevelt ce aţâţa pe Churchill, atac gândit ca preludiu unor operaţii în 
contra garnizoanelor engleze imperialiste din Sud-Estul Asiei, vărsări de sânge 
ce se evitau dacă plutocraţia britanică ar fi avut luciditatea minimă necesară să 
cedeze sfatului rațiunii pure şi să nu declare război unor popoare greu încercate 
de o istorie maşteră şi de stalinistul imperiu vecin, expansionist atât în ipostaza 
sa slavofilă ţaristă, cât şi în cea atee cominternistă, bolşevică... 

— Istoria contrafactuală a lui Dacă şi cu Parcă, surâse scărpinată din regie 
moderatoarea, e specificul popoarelor cu dinamică atenuată progresiv, şi socot că 
e mai bine, cum ne cer şi telespectatorii în numeroase telefoane, faxuri, semeseuri 
şi imeiluri trimise emisiunii, să abordăm, în minutele care ne-au mai rămas până 
la calupul publicitar, cel puţin două evenimente la fel de senzaţionale ca apariția 
Memoriilor lui Mihai Beniuc. Mă refer la semnalele din presă privind tensionarea 
relaţiilor României cu UNESCO după nealegerea în funcția supremă a ministrului 
culturii de la noi, iar dacă mai avem timp să punctăm niţel, să ne referim la 
scandalul ce şochează opinia publică românească după reflectarea primitivă, în 
manualele alternative, a poantei cu reproducerea la ființa umană! 

— Lasă-mă pe mine să spui la cazul UNESCO, mânca-ţi-aş gigacaloria! se 
milogi Iancu Noveanu de Tani Damian, care-i dădu placid microfonul. Fraților, 
ce va rămâne în istorie şi literatură din eşecul candidaturii unui biet român la şefia 
UNESCO -— şi putea fi și un Leonte Roller-Dej — este Păcatul Odios că alți... 
românași, i-au lucrat marelui actor un dosar de imagine cum că n-ar prezenta 
încredere nici măcar pentru ţara sa, fiind suspectat de şparlamentari c-ar fi risipit 
aiurea microscopicul nostru buget al Culturii! Ba mai făcură gură şi pe urmă, că 
de ce-a mai investit în candidatură, când eşecul cu aşa tinichea de coadă era 
previzibil! Nici la Nobel, nici la funcţii UE, românii nu sprijină pe nimeni, fiind 
din străbuni de părere că valorile se descurcă. Vorba 'Tirei Misu către Pizzacola: 
cu frumuseţea, pătrunzi oriunde, fa! 

— lacă dar, care-i nivelul moral al clasei noastre politice, ieşite ca păduchele 
în fruntea Ţării! E un nivel cinic, dar sănătos ca natura. 

— Şi mai iată şi de ce, dezgustată, generația nouă, în care stă speranţa de 

mai bine a Neamului, a formulat recent Proclamaţia de la Lugdj, al cărei Punct 
11 cere ca niciun politician, responsabil de dezastrul Ţării după 22 decembrie 
1989, să nu mai poată deţine funcții politice în republica noastră, începând cu 
Anul Reînvierii 2007, centenar 1907! Iar la anul 2022, urmaşii noștri vor lansa 
Punctul 13 similar din Proclamația de la Vârciorova, pentru că corupția, 
incompetența, incultura şi nesimțirea nu vor pieri niciodată de pe meleag și ori 
realizăm Marea Recuperare mai regional şi cooperant în Galiţia Mare, ori numai 
prin Diasporă, ca pe un război sfânt hibrid, oriunde Olimpicii noştri supradotaţi 
pot exploata Infrastructura Intelectuală a altor popoare, mai avansate decât noi. 

— Auzi, băi labă, cercă popa să-l scoată pe cărturar din discursul îndrăgostit, 
în timp ce aprindea candela sub o icoană rusească, adusă de pe front în ferecătură 
de argint aurit şi recondiționată la Palazzo Pitti, ia să văd eu cât de analist ești! la 
spovedeşte-te tu mie acilea... De ce căuta, mă, ministrul culturii să se refugieze 
într-un post ONU, asigurându-și imunitatea, după ce se făcuse că lucrează? 

— O fi luat şpagă de la privatizați, concesionându-le cafeneaua Capşa, care 
sub comunişti încă era apanajul intelectualilor bolşevizaţi de succes! 

— N-ai destulă imaginaţie! râse ştirb bătrânul teolog. Vine criza aniversară, 
se împlinesc Zece Ani de la înlocuirea lui Ceaușescu cu Iliescu! Vreme în care 
Țeara a stat pe loc, priponită în bătătură, cu creștere aproape negativă, pe când 
ajutate de Habsburgi, Cehoslovacia, Ungaria şi Polonia au crescut de trei ori! lar 
regimul Constantinescu s-a ferit de progrese în enigma teroriștilor, a inițiat doar 
tatonări de amnistii şi restrângerea libertăţii presei de a vorbi despre ofițerime! 
Uite ce-ar scrie intelectualul de carieră dacă-l remunerezi discret: cine o fi dat foc 
operelor de artă la Palatul Regal şi cărților din BCU, temându-se-n 2000 a da 
socoteală lui Iliescu, pentru politica sa CDR antidemocrată, antinațională şi 
antipopulară, a încercat s-o zbughească, să se ascundă sub egida UNESCO! 

— Toate porcăriile astea de viitor apropriat mă vor sili până la urmă să-mi 
caut, cu diavolească cerbicie, glonţul meu! glumi Grigori Căinaru când Dora îi 
puse cizmulița în piept, presându-l să-şi explice jenantul şir de absenţe. Suprema 
nenorocire fiind că nu numai dragostea de viaţă se zbârceşte, atrofiindu-se, ci şi 
dorinţa de a crea se dezlibidinizează: de ce codoii mă-sii să scrii o epopee de 1681 
pagini, sub prejudecata că poporul tău are, în absolut, drepturi egale cu norodul 
lui Tolstoi, la război şi la pace, când ești mai mult ca sigur că, vremurile fiind de 
tranziție, Muzele române tac: se aud doar păduchii din capul lor şi-al Ţării, 
negociind averi, pe şoptite, într-o nesimţire, că de votat, tot îi votăm! 

Aici, Armand, nu uita să insiști asupra următorului paradox, m-a îmboldit 
Otla cu o privire albastră ca cerul rece de deasupra marilor cimitire militare, un 
albastru cum va fi avut în ochi şi scriitorul Grigori Căinaru, zis de amantele de 
după 23 august 1944 Grigori Rasputin: 

— Tata al meu nu concepea că Opera sa ar putea fi obositoare, sibilinică, 
ilizibilă 1681 pagini! lar publicabilitatea unui text proiectat polemic în patru 
volume, exact cât Război și pace, un text voluminos în toată puterea cuvântului, 
şuguia el basarabeneşte, făcându-ne să râdem pe toate trei, mamă şi două fiice, eu 

şi Vera, în înserare — nu s-ar pune nici în Epoca Mooye! 

Nu, nu se pune nici în viitor pentru că-l avem pe loan Budai-Deleanu, din 
Lembergul natal 1912 al lui Marius Ghizdavu, tot avocat, care a meşterit o epopee 
chipurile despre ţigani chiar la 1812, taman când Napoleon, văzând uluit creşterea 
Rusiei și dezechilibrul european creat prin Răpirea Basarabiei, s-a văzut 
constrâns să ia măsuri reparatorii, șicanând nomenclatura ţaristă să adopte idei 
ale revoluțiilor recente din America și Franţa, în scopul ca şi Norodul Rus, bun şi 
blând cum sunt toate popoarele, să se bucure în finalul mileniului de standardul 
de viaţă decent, normal la acea latitudine geografică, standardul canadian! 

— Din păcate, mărturiseşte Vera Silantieva, fiica mai mare a prozatorului, 
rămasă nu tot în Canada ca Otla, ci la Dubna, să cerceteze mezoni cu soţul ei 
bărbos, Feoctist Ilici, ducându-ne noi fetele la Filarmonică ori de câte ori în 
țunamiul de cultură sovietică se băga Uvertura Solemnă 1812 de Ceaikovski, tata 
Grişa nu ne explica ce se întâmplă în conflictul ideilor muzicale, anume biruința 
eisensteiniană a temei ţariste asupra ideilor filfizone purtate de tema săltăreață a 
Marseillezei, judecând el că patriotismul e un păcat postmodern în care au căzut 
mulți mari ruși țarişti, chiar şi contele Tolstoi, de s-a ajuns să nu se mai importe 
integral din Europa decât ideea bolşevică, la experimentat pe spinarea maselor 
largi populare şi pe osemintele fostelor elite... 

— Ioan Budai-Deleanu a citit cărți şi a scris opera sa capitală, De origine 
Slavorum, la Liov, în Galiţia cea geografică, parte componentă a Galiției 
Ghizdaviene, care se întinde pe o amplă fâșie europeană, de la renii laponilor la 
căpriţele cretanilor. lar acest oraş cu şapte coline latine, fondat de Aleksandr cel 
Bun, Lw6w, se alătură Balcicului şi Ragusei-Dubrovnik, formând astfel acel 
Triunghiu ochios paradigmatic, de spaţiu spiritual fără posesia căruia, oricât ar 
investi guvernele de domni generoși în Cultura română, Marius Ghizdavu este şi 
rămâne sceptic c-am reuşi a recupera acel segment de Istorie, renascentist şi 
clasic, ratat de voievozii noştri, cari din considerente bugetare silind pe popor a 
se limita la documentaţia din folclor şi la câtă lumină îi putea insufla bisericuţa 
satului, n-au putut acumula cevaşilea ce să contrabalanseze comorile de la 
Vatican, Prado sau Luvru, de ţi se pare continentul aplecat, să curgă toate capetele 
tăiate în Răsărit spre Atlantic... Ei bine, Minodoră, Veronică şi tu Otilie, 
important este că Țiganiada asta fu scrisă! Ca şi profeția aceluiaşi Ivovean Delean 
Trei Viteji, în care EU ca scriitor, Gary ca ninjac şi Damian ca popă, cucerim 
doquişoteşte Rusia, cum şoricelul beat pisica! Faptul că 7iganiada a intrat în 
circuitul cultural abia vreo şaizeci de ani mai târziu, adică atât cât va dura răsfățul 
comunist la români, n-are a ne ruşina cu nimică. Ne putem lăuda cu acest 
po&mation eroi-cOmico-satiric, care pentru ce sperăm a fi marea explozie 
culturală galiţiană, este o temelie solidă, comparabilă cu ce au fost Iliada pentru 
producția de spirit pe cale largă a civilizației mediteraneene greco-latine. Ne 
putem bate cu pumnul românesc în piept că am dat la 1812 acest text galițian, chit 
că abia mai bine de un veac mai târziu am publicat varianta finală, adică cam cât 
se cere ca şi din păduchi, lăţei, ploşniţe, muști şi purici să renască oameni... 

Eu sunt pregătit psihologic pentru o glorie postumă, fetiţele mele scumpe! 
ŞI chiar ar fi de dorit ca descoperirea Textului meu, prin ciornele nearse denumit 
1681, să se întâmple pe cât posibil cât mai târziu, pentru a nu vă expune pe voi 
trei cu nimic represaliilor Direcţiei a 13-a Literatură, a securității noastre 
democrat-populare, ajutată când iese la vedere de fesenistele stradale. 

— Mai mult decât atâta, feţii mei frumoşi, eu am învăţat de la Marius 
Ghizdavu şi de la Paşadia, să fiu pregătit sufleteşte chiar pentru o glorie de Homo 
solus în cea mai radicală accepţie cu putinţă, focul! 

Dacă nu poate Presa strivi un păduche, corupt sau bou, căci este o putere, 
şi dacă mega-gazetarii au averi compatibile cu ale miniştrilor sau oligarhilor, dar 
tac mâlc, atunci jaccuse pe toţi porcii din jacuzzi de pierderea întrecerii socialiste 
cu Ungaria, rivala noastră în hegemonia civilizației galițiene! Păi, dacă aşa 
arsenal mediatic, cu milioane de manipulaţi, nu poate urni în Istorie nimică, de ce 
atunci ar putea Literatura, adică Opera mea? Publici au ba, tot aia e! 

A scrie este doar un fel de a te închina în Scriptorium și a te ruga, ca un 
Homo solus, pentru Mântuirea Neamului tău, Judecata din Urmă fiind una a 
semințiilor nu a indivizilor, restu-i doar gălăgie auzită din Chiostro de peste țigle, 
adică politică şi vermină de lăcomii, minciuni şi risipe, guvernată de principiul 
că fiecare ţară îşi are guvernarea pe care o merită electoratul ei analfabet de voie. 

— Cam aşa gândea bunicul Grig, vărsă Gregor Dascaloff o picătură de 
europeană afinată la 500 ml în ambalaj de plastic, pe masa de marmură ca gheața 
a cafenelei Mărul de lângă drumul găzarului din Toronto, unde preda, ca şi mă- 
sa Otla, noutăţi din psiholingvistica constructivistă a comportamentului 
postuman, când în unşpe ani moare aproape o treime din populaţia adultă care a 
apucatără şchimbarea lu' Ceauşescu cu Iliescu, act revoluționar prin care s-a 
deschis calea şchimbării lu' Iliescu cu Constantinescu, în ţara lor părăsită de toţi 
din nordul Bulgariei. 

Și astfel gândind, bunelul Grişa, redactor obscur la Îndrumătorul Cultural, 
periodicul focarelor de cămin sătesc, organ cultural pe care mira-m-aş să nu-l fi 
suprimatără vampirul Caramitru, care n-a avut luciditatea minimă necesară să-și 
adune o oaste din menegerii cu experiență de decenii în Luminarea masilor cu 
proiectorul aviatic, — traducător anonim din beletristica rusă și sovietică, ba şi 
poet îndoielnic precum activul A. E. Baconsky, de care îl lega o similară baștină 
de peste Prut, despărțirea făcându-se la observația că a exagera până la comic 
clişeele jdanoviste e o imprudenţă, fiindcă avem academicieni în stare să profite 
turnându-te la Direcţia a 13-a Literatură, cum că faci mişto de cadrele începătoare 
în cultură în loc să le ajuţi, iar o percheziție poate fi fatală manuscrisului tău 
Războiul Sfânt, care este unul şi acelaşi cu documentul 7657, îngropat de bunelul, 
întâi pe fascicule, pe măsura redactării, apoi toată corectura finală, deci textul 
canonizat, în faimoasa grădină a Glagovenilor din cartierul Uranus, care nu mai 
este cu magnolii şi dropii cu tot decât ficțiune-n Parisul Bărăganului... 

Un vânt călduţ matern aducea de peste Prut şi Nistru, din podişul domol al 
Podoliei, celei stăpânite odinioară de boierimea noastră de sânge, de la Cameniţă 
până la Vilna, pulberi fine de cernoziom ca un mesaj feromonal de la străbuni, 
ale căror cruci de mesteacăn vor fi început să se întunece ca dohotul de cruzimea 
vremurilor, în acest spațiu tragic a cărui fixare prin cetăți împotriva eroziunii a 
fost o greşeală şi o neînțelegere, mult mai eficientă putând fi înălţarea de palate 
cu stucaturi gingașe, cu oglinzi uriașe în ramă de aur masiv, cu biblioteci fioroase, 
cu steiuri artificiale pentru statui de femei golașe, dinaintea cărora barbarul de pe 
josul şi vigurosul căluț de stepă să se extazieze şi să ezite, când cu un ochi la 
oglindă, când cu acelaşi ochi la topmodelele cu sâni ca de piatră, pentru a răbufni 
împotriva superiorului că să-mi ia Dialectica, zeiţa luptei, şi jumătatea de vedere 
ce încă nu mi-a fost săgetată, dar eu astfel de ca şi minuni, cari ar trebui 
inventariate şi incluse în patrimoniul UNESCO, să-mi moară ce-am mai scump, 
dar parcă nu-mi vine deloc pentru ca să le distrug! 

Marius Ghizdavu, căci el era în şezlong, cu nările dilatate ca ale ogarului 
Trunila, al Nataşei Rostova, privea spre Răsărit din Tighina, de la Armata a 14-a, 
masată pe Nistrul Republicii Moldova, până la nişte submarine în reparaţie de 
multă vreme, la Ust-Kamceatsk, pe carena gingaş modelată a cărora se fixaseră 
scoici de diferite specii, adunate de prin toate cele patru mari oceane ale 
neîncăpătoarei noastre planete. Deşi lucrările la înjghebarea Atelierului său de la 
Miorcani, pe care îl botezase cu numele pictorului muscelean Pârvu Mutu, nu 
mergeau ca pe roate, fiind sezonul culesului şi al vinului proaspăt care nu te 
îmbată, precum și din motive de investiţii, fratele Augustus neeliberând a doua 
tranșă din fondul strâns de revista Play, de la Santa Madonna, a românilor dispuşi 
să-şi rişte dolarii doar pe măsură ce se vede că se mişcă ceva din proiect, iar el nu 
pornea nimica. Nu pentru că s-ar fi molipsit de la sugestia, perpetuu reiterată pe 
canale, cum că să stai în bătătură, să contempli, să savurezi și să câştigi, ci pentru 
că se încrezuse în părintele Atanasie Damian de la Crângași, că-i aranjează el cu 
Puterea şi cu Biserica Naţională, în sensul că ce încep ei acolo, în Cotul Prutului 
de la Pererîta, să fie recunoscut oficial ca mănăstire, ceea ce n-ar fi fost chiar 
imposibil, mai încurcată fiind treaba cu a ridica în coasta fostei graniţe sovietice, 
sub ochi de grăniceri care ades se făceau a nu pricepe românește, un Memorial al 
Eroilor noştri din Al Doilea Război pentru Întregirea Neamului şi, cu înalte 
aprobări internaționale, câțiva căzuţi chiar în Cruciada Antibolşevică. 

Autor al mai multor opusuri monumentale de factură mai degrabă catolică, 
protestantă sau anglicană decât bizantină, misse, glorii, recviemuri, oratorii, 
cantate, magnificate şi stabate, popa Tani se pregătea pentru o glorie postumă, 
printr-o operă şi mai capitală, exemplar ecumenică, intitulată Fiica risipitoare, 
adică pledând, cu milioane de argumente, pentru o mai mămoasă apropiere BOR 

de Roma, desigur numai în condiţiile deplinei egalități în drepturi, respectului 
independenţei şi suveranităţii, neamestecului în treburile interne şi avantajului 
reciproc. Fie şi la spartul târgului, postmodernitatea fiind şi o descreştinare. 

EI credea că scandalul de a fi singurul popul de viţă nobilă romană, care s- 
a lepădat de liturghia în limba latină, pentru a adopta una în limba slavonă, apoi 
fanariotă, trebuie să înceteze până diseară, fiindcă azi nu mai există primejdia ca, 
de la Budapesta, expansiunea începută la anul 1000, sub pretext civilizator, să se 
repete şi numai nomenclatura-de-buze-ungureşti să aibă drept de samurai a purta 
armă, iar limba noastră cea română să sufere sugrumarea totală de la 1900 şi 1940, 
care ar îngrozi pe istoricul euroatlantic, dacă ar găsi în bibliotecile sale și 
lăcrămaţiile de la noi despre abuzurile ocupaţiei horthiste, ceea ce nu se întâmplă, 
că nu-s, numai există idealism fără sponzorizare... 

— Tot din vina inculților funcțional din capul Ţării, care nu citesc nimica, 
ci îşi cumpără diplomele! ghici și completă bibliotecarul Iancu Noveanu, 
urmărind rânjind sfidător cum tremura de scârbă mustaţa cănită a lui Marius, 
detectând jegul unei căni de must din struguri prăfuiți, adunați cu mâini nespălate 
de pe bolta căpşunică din Bărăganul Ferentarilor. 

Altul era însă luxul deşănţat în care se scălda camaradul său, locotenent 
căpitan maior de religie Atanasie Damian, carele căsătorit la Novocerkask cu o 
chișinăuiancă din București-pe-Nipru, Zenaida, răpită şi deportată de 7 noiembrie 
1941 la Novokuzneţk şi evadată spectaculos, fiind apoi împuşcată, pedepsită cam 
ca Murocika, dar în toamna lui 1944, când pleca el în greu prizonierat, rămânând 
şi după 1955 văduv politic până la 1963, după care se recăsători cu o sârboaică 
Mirjana pe la 1965, presimţind ca paznic mistic de şantier că va reprimi parohie 
într-un context de relaxare a bolşevismului, la înlocuirea lui Gheorghiu-Dej mort 
cu Ceauşescu viu, în funcția de factor constituțional de continuitate. Miracol ce 
s-a şi produs, încredințându-i-se întru a păstori partea meridională a viitorului 
Cartier al Chilienilor Allende, la Soare-Apune de Crângaşi, mai aproape parcă de 
Militari decât de Giuleşti, care-i ziceau Coana Marihuana preotesei şi poate au 
instigat la erezie, favorizați adânc şi de scufundarea cimitirului lor, cu paraclis şi 
zvoniţă cu tot, în apele bleumarin ale Lacului Rocinante. Poate în compensație, 
când nu mai aşteptau nimic de la viaţă, veni a lor fiică Teofana, botezată de soții 
Noveanu în august 1968, cam când manifestau bucureştenii compătimire pentru 
praghezii tăncuiţi de Brejnev, la care acești vişegrădeni nu ne-au răspuns similar, 
când cu mineriada din iunie 1990, şi nici nu ne-au aşteptat și pe noi, să intrăm toți 
esticii împreună simultan în UE şi în Schengen!... 

— 'Tooot din vina mankurților din capul Ţării, completă Iancu Noveanu, 
ajungem să ne pierdem atenţia, memoria şi chiar capacitatea de a duce în cârcă o 
reflecţie până la ultimele ei consecințe. În 1966, mai trăia din partea mea 
roşcovana de lohanna și, deci, noi i-am cununat pe Damieni. Re-hirotonisirea se 
va fi săvârșit la 1967, iar botezul Teofanei lor a fost în august 1968, nu în august 
1944, când presau altfel de evenimente, legate de acea întoarcere a armelor cu 
puţina Armată Regală pe care încă nu ne-o luaseră prizonieră anglo-americano- 

sovieticii, gest fără de care Stalin n-ar mai fi avut argumente contra diplomaților 
occidentali, mai toți documentați din surse horthiste în favoarea Dictatului de la 
Viena, că să ne redea Clujul (nu şi Balcicul), în schimb să înghițim noi guvernul 
Petru Groza doctor dac, al bolşevizării noastre ireversibile prin stârpirea a 
suficientă elită cât să se asigure două sute de ani Inversiunea Valorilor în spaţiul 
carpato-danubiano-pontic. Aşa că, bădie Marius, de la Războiul Sfânt pierdut 
încoace tot o să lipsim din bibliotecile lumii sau vom fi reprezentaţi de nişte 
nechezoli masochiști demitizatori, în scriitura şi metodul cărora se simte că ursita 
le fusese de cantaragii la ei în comună, la FNC (foabrica de nutreţuri concentrate), 
la Avicola, să caute găinile de ou, dar horoscopul tranziţiei le-a schimbat destinul 
sorții, făcându-i universitari români doctori delegaţi la Colocviul de la 
Cainargeaua Mică, lângă Turtucaia, unde însă șmecherii ajung pe ruta mult 
ocolitoare Călăraşi-Maribor-Veneţia-Nisa-Alexandria-Pireu-Istanbul-Cavarna! 

Pe banii lui, un turneu mediteraneean încheiase recent şi părintele Atanasie 
Damian cu ginere-su, Fătuţu al Teofanei, oşean energic ce-o lăsase gravidă ca 
tânăr teolog în anul Doina Cornea 1987, când avortul sabota sistematizarea 
satelor, iar după Marea Revoluţie Fesenistă din Decembrie, înviase în reînființata 
parohie a lu' socră-su pensionat, Biserica Înecată, întâi din lemn, ca pe vremea 
incursiunilor musulmane la noi, apoi din zidărie statornică (piatră, bolţari din 
beton), prefăcând curând localul din lăcaș parohial în loc de pelerinaj Mind 
Synergy, înfiripând şi o mică rețea hotelieră pe malul Lacului Rocinante, de la 
ferestrele căreia, în zile însemnate, şi numai de către persoane cu har, se-ntâmplă 
că văd pe ape, cumva străvezie şi verzuie ca o hologramă, vechea clădire cu cele 
două turle cândva din tablă înnegrită de poluare, dar acum aurite moscovit, semn 
de belşug şi pentru noi, şi pentru morţi, şi pentru alți galițieni, şi pentru frații 
noştri ruşi, apucați de aceeaşi tranziţie implementată cu oligarhi şi tâlhari. 

Altul era însă dezastrul/ jegul în care găsi Marius Ghizdavu pe Jenel 
Noveanu, cel obişnuit a-şi împinge boema ca mod de existenţă foarte departe, 
începând din momentul 1986-1987, într-un februarie intoxicându-i-se Ioana cu 
căldurica pe sponci de la aragaz, iar într-un octombrie ducându-i-se Albert 
(Camus& Einstein) în cimitirul dunărean de la Kladovo, nu înainte de a nimeri cu 
înotul în vârtejul cel nu întâmplător al elicei unei şalupe de grăniceri. 
Nomenclatura bolşevică — a cărei emanaţie, ca să-i apere capitalul acumulat 
primitiv, era ceauşismul integrării cercetării cu învățământul și producția — 
manifesta indicii că pricepuse jocul nimicirii naţiunilor sub pretextul protejării 
minorităţilor, adică observase că o comunitate cu steag la ONU şi echipă 
independentă olimpic și fotbalistic, poate fi eliminată din istorie nu doar pierzând 
vreun Război Sfânt la scor concludent de s-o trimită-n zona nisipurilor mişcătoare 
ale retrogradării, ci şi printr-un deces ordinar, cauzat de o banală hemoragie de 
cadre, fugindu-i specialiștii, inclusiv artiştii şi fetele frumoase! 

— În timpurile mai vechi, zise Jenel îmbiind pe musafir şi pe Codin cu nişte 
cafeluţe sclipitor de albe, ca dinţii unei creatoare de păreri la modă, nimicirea 
elitelor în scopul expres al promovării nonvalorilor se realiza cu ajutorul 

securității, justiției şi medicinii penitenciaristice, cea mai rafinată din lume, 
calculându-ţi necesităţile în calorii, care practică s-a promovat apoi, după aşa 
pilotare, ca metodă de alimentaţie ştiinţifică rațională a întregii populaţii, aflate 
în proprietatea colectivă a comuniştilor. Norocul meu și al fratelui Atanasie fiind 
c-am avut noi inspirația să nu ne deconspirăm cât ştim, cu ocazia cuceririi 
cosmosului de către omul sovietic ca pe un fel de Bierlin al lu' Dumniezău, şi am 
fost sloboziţi din domiciliul obligator de la Copeica Mare, în minunata primăvară 
a lui 1961, la 19 aprilie, exact la o săptămână de, de când cosmonavtul luri 
Gagarin a putut raporta tovarăşului Nichita Sergheevici Hruşciov că a înconjurat 
planeta, îndeplinind cu cinste măreața sarcină încredințată de Parrtid. 

— Da, nu ne-am deconspirat haspiraţiili de a redeveni Intelectuali, noi cari 
nici drept Diplomectuali nu ne mai puteam da, căzând prizonieri cu studiile 
neterminate! gemu din rărunchi popa Tănase Noveanu, lăcrimând măreț cât două 
ştampile muiate-n cerneală violetă. 

Dar în ochii lui de sinteză, verzi-portocalii sub fruntea-i osoasă ca nişte 
nuci crude căzute în găvanele unei hârci roase-n iarna rusă de vulpi, se condensase 
şi o mare ură, cum e firesc să aibă vârstnicii ce printr-o intensă solicitare a minţii 
se complac în perversiunea evitării unei scleroze la timp şi sunt perfect conştienţi, 
derapând, că abandonează o operă al cărei carosabil la canonizare... lasă serios de 
dorit, scârțâind disonant într-un pustiu acromatic. 

Fiica Risipitoare este neisprăvită, iar popa Tăsică, autosuspendat și 
pensionat pe caz de boală în favoarea ginerelui său Fătuţu, tocmai în scopul ca să 
ducă obştea la Mântuire, nu se poate împiedica să nu-şi pună întrebarea şi să se 
aventureze într-o sfâşietoare şi incomensurabilă reflecţie asupra satisfacției 
intelectualităţii uiești, a celei de pe Sena cu deosebire, de a nu avea la Est în 
perspectivă prea apropiată o concurenţă serioasă, din partea boemei Galiției Mari 
ghizdaviene, inclusiv în ce priveşte Gaistul lui Otomega. 

Când bibliotecile noastre sunt tot atât de găurite ca băncile la capitalul lor, 
de nu s-a mai depus consistent mălai în ele de când a intrat Ceauşescu cu finanțele 
în tranziţie pe la 1972, şi nu poţi să te documentezi despre Năpasta de la 1940, că 
n-ai din ce, rafturi goale, îţi vor scrie străinii Istoria, să ţi-o dea oengiștii lor. 

Și nu e puţin lucru la bilanţ să scazi cu războiul pierdut, cu prizonierat 
continuat în propria ţară şi cu furnizatul de plusvaloare marxistă ca selav de câmp 
în D. O., patru cincinale din vieţişoara ta, de la douăzeci şi unu la patruşunu de 
ani exact, mamă-mamă! 

— De fapt eu n-am păduchi, bâjbâi în orb şi surâse asurzit sub fesul kaki 
bietul Noveanu, numărând tunurile șmecherilor, serafizat ca o codană care ştie că 
de fapt tu ai luat prezervativul, dar numai faci pe serafimul cu ea. 

Abia atunci contele Ghizdavu, flămânzind încercuit, înţelese de unde atâta 
milă pe chipul valetului său Sancho Codin, care altminteri era gata oricând să fie 
român verde şi, pornind de la premisa optimistă că mâţa are nouă vieţi şi nu poate 
fi sugrumată uşor, să probeze pe loc că modul cel mai bine făcut de a o executa, 
pentru că i-a mâncat pensionarului de Sfintele Sărbători toată punga de carne 

tocată, toată raţia, este să o înșfaci cu fermitate de căpăţâna-i brahicefală şi de 
COdoOi, şi să tragi la limita suportabilului ca la extensor, poate se rupe-n două. 

Gazda, adică omul de litere şi hârtie Jenel, nu îi putuse omeni cu deliciosul 
lichid cafeniu pe înalții oaspeţi alsacieni, dar făcuse măcar gestul. Chit că ceştile 
erau goale şi sclipeau de curăţenie, regulile, uzanţele şi codul de la paradigmă 
erau satisfăcute diplomatic inteligibil şi acceptabil pentru toți. 

— Eu n-am avut niciodată păduchi, reveni obsesiv la inteligentele insecte 
filosoful culturii de ne-a lăsat Marea Recuperare. Păduchiu nu mai hălăduiesc de 
dinainte de ciumă şi holeră aici-șa în Ferentari la mine, pă Prelungire. 

— PĂDUCHII s-au înnădit în capul Ţării!!! blestemă totuși Lina. 

Marius se ridică treaz în picioare, foarte tulburat de cele auzite, deoarece, 
aristocrat cu solide relaţii argeşene până la oricare din cei doi Antonescu, 
mareșalul și locotenentul, nu avusese de tras ponoase în campaniile glorioase de 
la Răsărit 1941 şi 1942 din pricina acestor mici dar vorace arahnide himenoptere, 
aduse în uie de corăbiile lui Columb din canibala Americă şi răspândite până la 
Singapore de marinarii britanici. 

În schimb, i-o uciseseră pe mă-sa, în celălalt război de Întregire a 
Neamului, când tifosul şi alte mizerii au înzecit morţii faţă de ăsta purtat cu arme 
mai productive şi între două ideologii sălbatice, la care noi românii am participat 
ca a doua forță antibolşevică şi ca a treia antinazistă, epuizându-ne până într-atâta 
resursele umane încât să-şi bată joc de noi azi emisarii Occidentului ca de-o rasă 
neglijabilă, cvasi-inferioară în Istorie, leşinată, aproape nemaifiind nevoie 
exterminatoare de Romlag dejist, nici de maokimism Cea, nesângeros, hemoragia 
fiind una de cadre decisive: pierderii evreilor şi germanilor urmând exodul 
olimpicilor, specialiștilor şi fetelor mai deosebite, dar și mai mare pierdere fu, 
evalua Marius culpabilizarea ţânţarului anofel şi amnistierea păduchelui în scopul 
aflării cine a tras la Revo, faptul că genii de cea mai genuină esenţă valahă, ca 
Tăsică Damian sau lancu Noveanu, au rămas cu opere abandonate în proiect, 
primul negăsind în bibliotecile noastre ciuruite şi arse destule fapte de elocinţă să 
fortifice încrederea masilor că numai ortodoxia le poate alina cât duc Crucea 
Tranziţiei, iar al doilea, destul exordiu din care să rezulte că Poezia n-a murit încă, 
drept pentru care Senatorul Mareanus Tăbăcaru SMT, într-un încâlcit discurs la 
Comisia Parlamentară pentru Literatură Corectă, a acuzat Marea Recuperare de 
derapaje fascistoide sau național-comuniste, pe un carosabil nedat în folosință. 

— SMT are toată dreptatea! i-a luat apărarea domnul academician de onoare 
Saie Buburuză de la Institutul Naţional de Analize Sistemice. Neamul meu cel 
Românesc nu a fost niciodată un neam de recuperatori! Şi de când, domnilor 
academicieni, dreptul sacru al unui popor de a fi stăpân, între hotarele statului său 
unitar, pe bogăţiile sale, este dependent de contribuţia ce o aduce pe tărâmul 
culturii şi civilizaţiei!? Asemenea teză, că să dai tu şpagă Umanității ca grecii, ca 
să nu te lase Byron Churchill 90% lui Puşkin Stalin, e niet-zscheanism sadea și 
izvor de abuzuri neocolonialiste în comunitatea internaţională, zguduită global 
până-n zona lombară după conectarea ei la Internet de mare viteză. 

— Dar dă-ţi seama, oame, pe ce lume te afli! îşi ieşi din pepenii natali 
băztârnagul pretins ilegalist Tichie. În octombrie 1944, eu lucram în presa 
partidelor convenţional democratice, fiind informat pe filieră comunistă de tot ce 
mai unelteşte Kremlinul. Deci amicul Noveanu, pe atunci de două luni prizonier 
prin Donbas, când în lagăr cu Damian, când despărțiți, are mai multă dreptate 
decât SMT şi chiar decât junele deputat Gabriel Țăpoieşu, al cărui tată era bucătar 
la Moscova. Păi, când Churchill a ajuns cu Stalin la un consens — şi toată România 
liberală de azi admite că politica e arta compromisurilor — asupra unor procente 
de 10 % pentru ţara noastră şi 90 % pentru Grecia, ei judecau că dac-ar fi negociat 
Lordul Byron cu graful 'Tolstoi, ei tot aşa ar fi cumpănit, luând în calcul şpaga 
cultural-artistică dată Umanității de cele două popoare, galiţiene, cum le încadra 
cam forțat geograful Voicu Ghizdavu... Auzi, grecii galițieni! 

ŞI aici, bătrânul Coriolan Pigu făcu urât din botul lui de pisică, stârnind 
asistenţei râsul, iar lui Marius Ghizdavu plânsul după Lembergul natal! 

Era primul atac al colegilor de generaţie asupra sa, de când folosise într-un 
tablou expresia Păduchii din capul Ţării, pe care o crezuse izvorâtă din 
disperarea tineretului ce gravita în jurul Isadorei, dar se dovedise a fi fost emanată 
ca din logica senilă a lui Jenel, când constatase că împinsese boema până la capăt 
cu cricul logic: eu n-am păduchi, păduchii sunt în capul Ţării, iar proba e că la 
mine-n căscioară am o curăţenie de farmacie particulară ținută de trei-patru gagici 
harnice, în vreme ce Inversiunea Valorilor intră în paradigma țărilor atât de 
stricate totalitar, încât le-ar fi mai uşor să se recivilizeze sub o ocupaţie străină! 

— Ciii-ne plm a pronunţat sin-tagma „para-digmă”? urlă indignat Coriolan 
Pigu, stârnind fluierături şi huiduieli ce zguduiau făloasele bolți, în umbra cărora 
aştepta fata Senatorului M. T. pe tata, să plimbe împreună căţeaua pe cuţodrom. 

Marius Ghizdavu nu se prezentase deloc la ancheta parlamentară inițiată 
de unchiul Jan al lui Sergiu al Isadorei, sfidase pe cei mai aleşi fii ai poporului, 
care nu doriseră decât să elucideze sesizarea din presa televizionară că şi-a botezat 
atelierul de la Miorcani „Pârvu Mutu” ca şi cum ar fi deplâns muțenia artistului 
în RO, după ce manualul istoriei lumii alt studiu de caz nu găsea decât... sistemul 
concentraţionar din România bolşevică, ceea ce este un exemplu clasic de 
manipulare prin exagerare, după cum la a doişșpea manualul păcătuia pe invers, 
minimalizându-se aportul voievozilor noştri la istoria altora din Galiţia Mare. 

— Mai punând şi poza lui Soljenițin, pe când a lui George Enescu, care o 
avut preomiera lui Oedip în Franţa, lipseşte cu desăvârşire! se auzi din loja de 
onoare pluşată regal, vocea pițigăiată a senatorului Zahei Avăcăressi, care tocmai 
a asigurat o suavă notă voievodală Constituţiei, fără să realizeze că facilitează 
astfel călușarilor lui Alin Vişan drumul năbădăios spre abuzuri... 

— Jilţul din alcov al Puterii e mereu jinduit, admise cu aplombu-i mediatizat 
de cu studii la Balşoi şi Harvard, specialist cu origine nomenclaturistă, Gabriel 
Țăpoieşu. Asta și e în pluralism baza sentimentală a democraţiei, iar în ce priveşte 
dosarul de neîncredere în marele actor şi ministru, când voia să se refugieze la 
UNESCO, eu mi-s de părere şi cu inima uşoară, fiindcă avem nevoie de dânsul 

aici-şa la noi, pe scenele noastre bucureştene şi din provincie, mai ales că cu 
UNESCO ne-am fript şi cu marele critic de artă, angajat pe-acolo, care s-a pierdut 
ca măgaru-n ceaţă, apărând numai sporadic pe micul ecran cu vreo ocazie mai 
duioasă, cum îl va plagia mâine și tânărul istoric liberal al monarhilor, deoarece 
comportamentele nu depinde neam de vârsta norocosului. Dar, domnilor, Ţara 
melomană resimte cel mai acut acum dispariţia fulgerătoare a regretatului 
muzicolog, şi nu avem cine să reia emisiunea Serata muzicală, care ar putea 
deveni Seara Artelor şi, într-un cadru festiv, acest reputat pictor milionar 
Ghizdavu Marius, de care n-a auzit nimeni până în 1992, ar putea fi tras la 
răspundere de comisia de anchetatori profesionişti, ca ce chestie numeroasele sale 
Ateliere şi le-a botezat el cosmopolit: Amedeo Modigliani, fostul atelier din 
Strada Lihputanelor, actualmente posedat de domnul ambasador Jan Enache; 
Georg 'Trakl, fostul atelier de la Pribegi de Argeș, actualmente în reconstrucție de 
către doctor Cezar Bogza, fost candidat la preşedinţie; Franz Marc, amplul atelier 
de sculptură şi arte decorative dislocat la Sigmaringen și Hechingen sub 
coordonarea unui se pare ex-kaghebist, Andrei Hurmuzacov; Casa Galbenă Van 
Gogh Gauguin C&zanne, în Alsacia, la Sonnenheim, unde din surse tabloide știm 
că maestrul doarme la o familie lesbi şi preferă blondele din spaţiul baltic, fie ca 
voyorist, fie cu pilulă albastră; încât abia recent a deschis şi un atelier cu nume 
românesc, Pârvu Mutu, adică unul din şapte (!), dar pe diagonala Kladovo, în 
Serbia la Dunăre, spre Miorcani pe Prut, cu evidentă implicare în traficul cu țigări, 
carburanți şi poate arme, activ pe această arteră încă dinainte de Dictatul de la 
Malta, din decembrie 1989, să cadă Ceauşescu înscenându-se terorismul, iar dacă 
nu le ţine, urmând să bombardeze NATO Bucureștiul, sau să se treacă la vreun 
embargou, cum intuim azi unul de investiţii masive... 


Plouase. Prutul era vânăt şi tulbure. Cum întâia oară văzută, Volga, în alt 
octombrie, 1942, când locotenentul Marius Ghizdavu, cu Otto Runge și vitejii lui 
din Silezia, Pomerania, Kaliningrad şi Kurlandia, au străpuns apărarea sovietică 
la sud de termocentrala Stalingradului. Tot ca atunci, un jet de vânt cald vălurea 
apele absurd, de-a latul. 

Mortarul proaspăt al fundațiilor răspândea în aer un miros acid ca de grajd 
de cai de rasă, poate şi datorită urinei salahorilor. 

Nichita Căinaru, antreprenor descurcăreţ, nu se complicase cu autoritățile 
şi, acolo unde Marius Ghizdavu proiecta încă din 1985 Mănăstire pentru sufletele 
tuturor morților discutabilului Război Sfânt, germani, români, ruşi, ucraineni, 
evrei, anglo-americani, unguri, finlandezi, italieni şi aşa mai departe până foarte 
departe, el ceruse autorizaţie pentru un caravanserai sau, mai pe înţelesul 
funcționarei, un fel de Han al lui Manuc, la chiliile căruia să fie atraşi clienţi 

străini aducători de valută atât de necesară Ţării, ai cărei mafioţi, gândeau cei trei 
mușchetari bătrâni, Marius, Atanasie şi Jenel, au primit o teribilă palmă pe 
obrazul cel gros al clasei noastre politice, de la occidentalii ce şi-au pierdut 
răbdarea observând că, după rotirea întregului spectru politic pe la ciolan până în 
2000, trebuie acum finanţare pentru o strategie pe termen mediu, care să mai fie 
şi monitorizată dacă se aplică, ceea ce este un inadmisibil amestec în treburile 
interne, cum nici Hruşciov-Valev în 1964 nu şi-a permis, singura lipsă de care 
suferă specialiștii noştri fiind că, din cauza neelucidării enigmei teroriste şi a 
integramei mineriadei, s-a investit la noi de către occidentalii mai serioşi de șepte 
ori mai puţin ca în Polonia şi de patru ori mai puţin ca în Ungaria, de fapt de opt 
ori, fiind ţară de două ori mai mică şi de invidiat că clasa politică ungurească, de- 
a câştigat întrecerea socialistă cu a noastră, a avut în ce-şi spăla mâinile până la 
cot, de apar mai spilcuiţi demnitarii ei decât parcă troglodiţii noştri... 

— Şi tot acest tratament uluitor, ca și cum incompetenţii din capul Țării ne- 
ar fi aşezat în statutul de fostă-republică-sovietică, nu de fară, şopti Grişa destul 
de puternic şi Marius tresări, n-ar mai fi fost nici măcar un coşmar hidos, dacă 
din motive de inferioritate numerică n-am fi pierdut, la Ialta, Războiul Sfânt! 

— Nu întemeierea unei noi Românii prin „descălecatul“ de la 6 Martie 1945 
este principala consecință a eşecului militar de la Răsărit al lui Antonescu, ci 
sfărâmarea pe multă vreme a condiţiilor de formare nu a unei clase de stăpâni 
mâncători de fazan cu andive, ci a unei elite, cum au ţările unde mai există 
biblioteci, literatură, muzee, teatru, viaţă muzicală, edituri, librării, mediateci... 

Bătrânul tei sub care nu dormea tânărul Marius Ghizdavu îşi îngălbenise 
mai toate frunzele, late ca de tabac, şi părea a nu fi pierdut niciuna, făcând ca 
lumina de cald-maternă după-amiază să fie neverosimil aurie, încât martorul a un 
veac de abjecţii simţi o profundă nevoie de... Normalitate, de ger siberian. 

Brusc Mizeria în care se târau cel puţin patru din cinci locuitori, neștiutori 
de cultură, spirit şi vieţi paralele, i se păru relativă! 

Nu-l mai interesa. M-am săturat, sunt artist, dă-i în tomberoanele istoriei! 

— E ca şi cum pe vremuri cu haiducia! zâmbi ca tatăl lui Hamlet scriitorul 
Grigore Căinaru. De teama hoardelor barbare, părăseam bisericuţa de lemn, 
volatilă ca izba rusului, şi alergam în pădure... Aşa şi azi, ca să zic aşa, întregul 
neam de vreo douăzeci de milioane de suflete s-a retras, s-a concentrat în cei vreo 
două milioane care-şi pot permite să mănânce şi să bea ce vor sfincterele lor! 

Acești puţini supraviețuitori mai șmecheri vor genera-regenera Neamul 
Românesc de mâine. Ceilalți? La cimitir cu ei!... Electorat după electorat! 

Marius avu un rictus, dar nu se răsuci răsuci spre scriitor. 

Ştia că va vedea o carne neagră, cum au moaștele de minuni făcătoare sau 
pruncii care dând de un aer viciat şi realizând că sunt trimiși ca mântuitori la 
neamuri pe cale de dispariţie... preferă mai bine pentru ca de să se spânzureze de 
țeavul caloriferului rece, cu propriul lor cordon ombilical. 

Nu era însă aşa. Grig îşi purta cu ostentaţie costumul ecosez din stofă 
galeză de culoarea ciulinelui ţuculescian, importată de gospodăria de partid 

pentru puţinii scriitori nomenclaturiști avizaţi pentru canonizare. 

Se așeză, în roaba cu sclipici aurifer de nisip, tot atât de comod precât 
amantul soţiei sale în şezlongul cu pânza tare din benzi ca ale curcubeului 
didacuc. 

— Ți-am străbătut, ca băgător de seamă, toată Galiţia Mare! zise şi tuşi 
provocator, văzându-l că tace. 

Asta însemna de la Insulele Solovki la mussolinienele Insule Lipare, un 
spaţiu uriaş, centrat pe Lw6w, Ragusa şi Balcic, așa-numita Galiţie Mare, unde 
unii profeţi homonici, adică mai ai Nonfinalităţii decât ai Predestinării, ca loil 
Borgiah, susțin, hă-hă, că se va implementa cu timpul o religie ai cărei sfințişori 
vor fi promovați pe criterii mai dure decât cele de la sfârșitul Mileniului lui Stalin, 
fiind inadmisibil pentru omul fff evoluat, ca nişte recordmeni precum polonezul 
Copernic, care a fost german, mârâie seseistul Oscar Hubig, olandezul Van 
Beethoven sau marele seismograf evreu Franz Kafka, să fie venerați în mai mică 
măsură decât, să zicem, un Schwarzenegger ecvestru şi cam balcanic, anume 
Gheorghe! Biruitor doar de balaur, iară nu asupra hidrei bolşevice ca eroul 
ghizdavian sfânt Mihail, pus cu Raisa lui în catapeteasma așa-zisei biserici de la 
Miorcani, de pe axa Memorialului rămas încremenit pe temelii, de când Fundaţia 
Play a Virginicăi Gibson-Ghizdavu de la Santa Diana a suspendat tranșele, 
californienii condiționând deblocarea de prezentarea unui proiect fezabil şi care 
să nu cauzeze discuţii în contradictoriu pe plan regional pontic. 

— Fiara apocaliptică a comunismului edenic în accepţia bolşevică, se trezi 
raportând Grişa tot rezidentului Bratu, au dus în unsprezece ani la groapa cu 
viermi cel puțin o treime din electoratul de la 1989, luminăţia ta, fiindcă șmecherii 
din capul ţărilor înstructurate peste Galiţia Mare, au creat o contradicție 
antagonistă între ritmul de creştere a averii lor colective şi acela al 90 la sută din 
populaţie, creându-se condiţiile pentru naţionalizări rapide, cu sau fără Gulag, de 
la Gdansk până la Lviv şi Varna. Ce ne lipseşte acum e doar un adevărat Lenin- 
Stalin, care poate că şi se pregăteşte să exproprieze pe expropriatori, neexistând 
deloc milă în istorie cum minte Marius, frescarul Întoarcerii morților de la 
Stalingrad prin gara Tiraspol cu feseniste de pe malul Nistrului care dau cu 
pietre şi huiduie. 

— Ce credeai, mă banditule, Grig, că securitatea putea lăsa un dansator pe 
sârmă ca tine să-şi facă mendrele, când în Ungaria vecină populaţia începuse să 
vâneze... intelighenţia intelligence şi s-o spânzure de lanterne, la colț de străzi de- 
un pitoresc nebun? Că aşa auzii aseară la un radio, că în orice ţară, din intelligence 
fac parte securiştii cei mai inteligenţi cu putinţă, deci ei sunt intelighenţia! 

— Şi ce plm e rău în asta? se miră fățarnic Grigore Căinaru că pictorul cel 
VIU îşi risipeşte cu prostii puţinele zile de luciditate creatoare ce mai avea. 

De când se considera că îl muşcase o viespe de mucoasa faringeală, 
scriitorul înţelesese, uluit, că niciun megasistem providenţial nu protejează pe 
artist sau pe omul corect, într-o măsură privilegiată faţă de un călău sau față de 
un dinamitant de bănci reabilitate scurtând viaţa poporului... 

— Aici şi este problema fundamentală a Marii Recuperări galițiene! se păli 
peste fruntea-i de lux propagandistul stalinist Bratu, parcă făcând caterincă de 
picioarele distrofice dar păroase ale lui Noveanu, în timp ce amărâtul pensionar 
se despăduchia. Că cine vrea, ca Atanasie, să nască la Jitomir o Fugă în re minor 
mai bună decât aia consacrată, trebuie să se dedice cu totul ei, pierzând în 
compensație bani frumoşi la lupta cea inestetică, pentru existență! 

— Ce nevoie-i, dădu din umerii acum bătrâni Damiano, de-o fuguţă la 
Jitomir sau la noi la Viişoara, pe marele lac creat de om zăgăzuind ca un titan 
Volovăţul? Ca popă şi ca teolog, eu m-am izbit, adeseori de problema spinoasă a 
harului, cu care nu-i de glumit! Tot aşa cum nu oricui îi este hărăzat să le aibă cu 
mingea, ca Dobrin sa ca Hagi, tot așa la fel e şi cu localităţile mai mult sau mai 
puţin urbane, în sensul că nu toate pot avea noroc ca Weimarul şi Parisul! De ce 
atunci nu cere onoratul senator lancu Noveanu să se aplice pe toată planeta 
Uniformizarea, inclusiv în sensul că să ai un Prado în Deşertul Kalahari şi un 
Vatican postrafaelit nu pe Tibrul cel rău mirositor, ci la vărsarea Kolîmei în Marea 
Siberiei Orientale, binişor în sus dincolo de Cercul Polar al ursului Fram? 

— Așa-i, am impresia că puţi sau put, mărturisi distrat că nu-l auzise 
alsacianul de la Ziduri-Pribegi, dislocat la Miorcani pe malul drept al Prutului. 

Grigore Căinaru, drumeţ cu faţa bătută de vânturi nemiloase ca a soldatului 
german care a mers de la Bug la Cir, făcu involuntar feţe-feţe. 

— Nu te supăra, frate, îl bătu protector pe umăr Voicu Ghizdavu, rânjind ca 
nişte flăcări galbene de aragaz impur, ci dacă opera ta nu mai poate progresa, 
atunci rezumă-i lui Marius ce mai era de spus, să spună el tot! 

— Că ţara abia aşteaptă s-audă! izbucni Grişa în hohote de râs ca dintr-un 
tanc, stârnind oarecare neîncredere în viitor altui scriitor Grigore Căinaru: cu totu- 
s 1681 pagini, pot eu să le scriu, dar cine le va trece pe sub cititorii de litere? Şi 
având în bot asemenea ideal de ros, ce bun pretext că tata de la Lugoj nu vrea să 
deblocheze o nouă tranşă din investiţiile în demersul meu nupțial! 

Dacă Dora îşi propune a fi doctoriţă de mucoşi în România de mâine, plus 
nevastă de scriitor care are ceva de scris, important este să nu o seduc, să nu îi 
sugerez că totu-i în ordine şi că n-avem decât a ne bucura de plăcerile tinereții, 
chiar cu Hitler şi cu Stalin conversând între capetele patului nostru conjugal, din 
Strada Câmpineanu, pe deasupra trupurilor noastre convulsionate ca atinse de o 
aceeaşi schiţă de brandt, grosul hoardei înarmate răspândindu-se-n Cişmigiu... 

Vutorul fiind sumbru, unul din cei doi tirani având a învinge, iar speranța 
că bolşevismul și disidența lui nazistă se vor încăiera ca două hiene turbate, 
răpunându-se reciproc, e ceva potrivit doar pentru creierii bolnavi ai elitei noastre, 
care în 1943 trebuia să emigreze toată, cum a şi implementat-o, Fuga, după 15 
iunie 1990, pe scară suficient de largă încât să se poată explica de ce neamul meu 
a ajuns să fie astăzi ca un motor cu ardere externă, Gary drag, criptocomuniștii 
din capul Ţării nefăcând decât atâta demarxizare câtă cer ăia de le dă tranșe, 
evitând un 1907 ce să tulbure marea siestă a continentului, fiind şi o mare ruşine 
să ţi se întâmple o răzmeriță cu jafuri la două ore cu avionul de Strasbourg! 

— Codine, ai indicativul Aprodul Purice! zise multsenilul pictoraş către 
credinciosul său scutier de altădată. Pune un pled peste mine ca şi cum n-aş fi în 
şezlong, ci la şapte metri sub pământul sovietic, cum regreta Hruşciov despre 
occidentalii puitori de întrebări provocatoare! 

Clopotele străvechi, cu bronzul înverzit fosforescent, ale zvoniţei 
bisericuţei din sat se angajară singure a bate-n dungă. Dinspre cota 260 cineva 
lansa cu disperare rachete luminătoare ale amurgului, scoțând în evidenţă silueta 
greoaie de godzillă odioasă şi sinistră a dealului arendașului de os mult zice duios, 
Bodron, de la care pe la 1868, în umpul agitațiilor ţărăneşti din Regat, cumpărat- 
a Eudoxie Suceveanu, străbunelul dinspre mumă al lui Marius, o șfară de moşie 
cu intravilanul pe care Nichita Căinaru, antreprenor din tată-n fiu, nu ca Grişa că 
fusese scriptor şi 1 se născuse fetiţe, trasase temeliile Memorialului necazului cu 
toți morții răzbelului al doilea, cauzați de imperialiştii ajunşi în capul omenirii în 
Mileniul lui Tamerlan. 

— După răcnetul expresionist, zise Lina pe când fusul îi sfârâia ca o pisică 
din caier bârsan, după tranşeele de sânge, puroi şi scârnă sub ploi de oţel, ORICE 
alt război era vinovat. De aceea, e regretabilă sfărâmarea Europei de la 1933, nu 
pentru că îşi pierdea astfel boierul Marius acel Balcic, cuib de plăceri orientale 
uşor accesibil cu avionul... Al doilea război mondial pur şi simplu nu mai putea 
modifica nimic în destinul mondial. El nu trebuia să mai fie! EI a fost un tertip 
prin care democrațiile au încercat să rezolve cele două cancere totalitare, lăsându- 
le să se încaiere şi să se înfulece reciproc ca două hiene nu turbate, ci drogate. 

Fiindcă nimeni nu se poate îndoi, domnule general de propagandă Horea 
Bratu, că un atac franco-britanic asupra Wehrmachtului în 1936, odată cu lansarea 
Legilor de la Niirnberg descălecătoare ale unui prim stat rasist în istorie, nu ar fi 
încheiat istoria nazismului! 

— Înţeleg, pericolul cominternist era în creştere odată cu industrializarea 
forțată a Uniunii Sovietice, cu pivotul ei industria constructoare de maşini de 
luptă! Nu puteai distruge nou înarmata Germanie fără a lăsa expusă Europa unei 
invazii până la Atlantic, francezii ieșind din școala Verdunului cu lozinca mai 
bine roșu decât mort, iar stăpânii mărilor neputând trimite la criză pe continent 
decât: două divizii la trecerea de către Voroşilov a Elbei şi alte două la înălțarea 
drapelelor cu seceră şi ciocan pe macaralele portului roşu Rotterdam... 

— Important este, gândi Marius sub pled şi nişte vrăbiuţe jucăuşe, că 
nazismul şi bolşevismul n-au căzut totuşi pe o cale atât de comodă precât 
sugrumarea reciprocă. Ci după uzarea semnificativă a utopiilor muncitoresc- 
țărănești, propuse de ideologii nazismului şi bolşevismului. 

Emanciparea muncitorului și ţăranului nu consistă în a-i crea condițiile 
pentru un venit civilizat pe cap de familie, ci în a-l nimici prin convertirea la o 
viață intelectuală demnă de om, după orele de reproducere a propriei forţe de 
muncă, a capitalului investit şi a impozitelor necesare perpetuării statului. 

Viitorul e al intelectualilor care munceşte pe ogoare, în fabrici sau în 
aşezăminte educaţionale şi spitalicești, precum şi în administraţie sau în sfera 

serviciilor, aşa că nu e cazul să mă ucideți prea devreme! Cruţaţi-mi viaţa, 
domnilor securiști de origine muncitori sau țărani săraci, şi fratele meu Theo, 
adică Augustus, vă va despăgubi corespunzător standardelor americane! 

— Vaaai de capul tău, nenorocitule! se întoarse scârbit spre județul Argeş 
Voicu Ghizdavu. Te făcuşi laș la bătrâneţe! Câtă viaţă îţi închipui tu că mai pot 
purta oasele astea aproape nonagenare? 

Jenat, resimţind la extrem senzaţia de extaz xerografiat în mai multe 
exemplare faţă-verso, Grişa îşi trase urechile de pâslă peste obrajii plesniți de 
ruşine și se retrase la adăpost în tancheta cu număr de Lviv, care-l adusese pe 
direcția Herţa-Pomârla-Dorohoi, abaterea estică spre Volovăţ şi Prut explicându- 
se prin dorul de un prieten, ca să iasă ce ieşise! 

În schimb, chipeşii ofiţeri Stelian Dabija, Petrache Hulpe și Dumitru-lov 
Supeanu, crezând că sub pledul cărămiziu în şezlong îi aşteaptă un decedat, îşi 
scoaseră cu respect interbelic căştile de motociclişti viu colorate cu reclame de 
cărți bestial vândute şi, formând un triunghi al morţii, inițializară un grup de 
rugăciuni de iertarea păcatelor, urmând ca presa comercială să ne ţină la curent 
cu această ingenioasă formă de trafic stupefiant, pe direcția mafiot-strategică 
Miorcani-Kladovo. 

— Oare într-adevăr este pozitivă prezumția de nevinovăție că boșorogul de 
la Sonnenheim — venit în ţară să ne înveţe pe noi cum e cu supraviețuirea limbii 
române după anul aniversar 2183 — şi-a scos sponsorizarea pentru Capela 
Timişoara-n sânge din comerțul cu droguri? 

lată o pistă care se oferă cu dărnicie cercetătorului onest, promițând roadă 
bogată! 

— Fund şi deja capitulard, marcând reperele teritoriale așa: Kladovo, 
Miorcani, Muzeul Școli de la Baia Mare, Muzeul Şcolii de la Balcic! 'Temându- 
se să se aşeze pe cetăţile dacilor liberi de pe Nistru, sau măcar să facă mănăstire 
loc de pomenire şi de electoral vorbire la Vişinul lui Cania, un platou unde încă 
în 1941 propusese concentrarea osemintelor miilor de cruciați căzuţi pe colinele 
de glorie din teatrele de încleştare Epureni, Stoeneşti și Țiganca, unde Regimentul 
4 Roşiori Regina Maria al Diviziei de Gardă compensase cu eroism, scriu în 
memoriile lor Noveanu, Lecca şi Damian, plus Gary Glagoveanu, o dotare 
inferioară celei a hoardelor Cominternului, din vina ignoranților din capul Ţării, 
criticați pentru nefericita lor politică la înarmări de însuşi mareșalul Antonescu. 

Cei trei racheți schimbară aici, între frumoşii lor ochi de mort, priviri 
nehotărâte, după ce înălțară pledul decolorat și scămoșat de atâtea spălări cu 
alegere nefericită a detergentului ideal, de către Lina lui Codin. 

— Oare aşa să arate cu adevărat capul mafiei drogurilor din România 
obsedantei tranziții? medită ontologic cu capul său de pesimist Petrache Hulpe. 

— Vai mie, că-mi amintii de tata, de Priam! gemu Dumitru-lov Supeanu. 
Persoana asta mai în vârstă are aerul de a fi incapabilă să se întreţină singură. 
Cum ar putea ea fi veriga slabă a unui lanţ de relaţii negre, pe care nici pungaşii 
din capul omenirii nu reușesc să le deznoade? 

— Fraţilor! izbucni Stelian Dabija cu privirea lui cruntă de recuperator 
străjuind depărtărilor pacea bucolică a răsăritului. Am fost manipulați! Aista-i 
boierul Marius Ghizdavu, la a cărui cramă ne încălzeam cu fetele generalului 
Moga în iarna lui 1940, când ne instruiau Mircea Focşăneanu, senatorul Şaraga 
şi Oberkiinstlerfiirstul Otto Runge, asupra misiunii de a fi parașutați la Kunţevo, 
ghidaţi de unda unui post de radio România liberă, pentru a-l răpi pe Stalin beat, 
pornindu-se de la premisa, verificată de cazul Gorbaciov, că bolşevismul, chiar 
dacă a prestat în 1941-1945 anglo-americanilor şi francezilor unele servicii, 
pentru care ăştia îi vor aduce în eternitate prinosul lor de recunoştinţă, mutilând 
adevărurile istorice cu neruşinare nesimțită de păduchi suprapăduchi, el este până 
la urmă totuşi, în plan ontologic definitiv, o rânduială foarte centrată pe persoana 
Conducătorului. 

Dacă misiunea românescului comando de la Kunţevo reușea, lui Stalin i-ar 
fi succedat negreşit eroicul apărător al Leningradului, burtosul de Smolnii pe 
marea foamete, tovarăşul Jdanov, strălucit ideolog, flexibil la imaginaţie întrucât 
se ocupa şi cu Literatura. EI ar fi putut accepta chiar în bloc şi fără comentarii 
Condiţiile de capitulare impuse Kremlinului de Mareşal în vara lui 1944, când 
datorită loviturii pe la spate date de factorul monarhic, s-a bolşevizat ţara, spre 
marele regret de după 1989 al profitorilor de bolşevism în arte şi cultură, viscerali 
republicani din România iorgovană. 

— Constituţia iorgovană, îi privi Ghizdavu cu ochi nu castanii, ci tulburi 
violeţi ca ai micilor carnivore de ţâţă, să înţelegem, dragă Sergiule, şi tu, Aline 
tată, că este ultimul nostru regulament organic înainte de renunţarea definitivă la 
limba română, în leprosul an 2183, iar tu, căprițo, Isadoro, că eşti mai sprintenă, 
trage o fuguță până la răspântie, unde-s două crâșme montmartriene, şi să-mi 
împli urciorul cu jin de la aia pe care scrie La Castelul cel nou al Papei, nu de la 
aia cu firmă naturistă La Clinica cea nouă a vindecătorului Zosima... 

— Partea proastă fiind, rotea nervos pe deget cheile de inox ale tanchetei 
Grişa, că neinițiații din capul omenirii nu fac investiţie culturală majoră în Galiţia 
ghizdaviană, de la Ragusa şi Balcic până la Dorpat şi Kânigsberg, pentru a întări 
identitatea acestor regiuni cât mai e timp până ce forțele revanșarde ale 
Cominternului vor relua, cu portretul lui Stalin în fruntea sovietelor de şomeri 
muncitori, țărani, ofiţeri şi scriitori, SUPRAPUTEREA, primejduind acest 
Memorial sfințit la Miorcani, ca pandant celui de la Sighet, de însuşi Marius, care 
s-a pronunțat public că partidele convenţional democratice n-au reușit decât să-şi 
merite Romlagul din care tocmai au ieșit în 1996, cu rele perspective dacă 
amintitele forțe staliniste reanexează cu Chişinău cu tot Ucraina cea atât de 
necesară pentru arhitectura de securitate regională a neprimiţilor în NATO! 

— Șştiţi de ce nu vom intra niciodată pe poarta deschisă a NATO? izbucni 
în râs Grigore Căinaru ca o mină antipersonal, mângâind cu falangele obosite de 
1681 pagini pierdute ale Războiului Sfânt căpşoarele blonde ale fetiţelor Vera şi 
Otla. Pentru că dacă un nou Stalin, hohoti el cu o basarabeană poftă de a şugui, 
ar aduce noi servicii Occidentului, de pildă în Asia sau în Arabia, atunci... plata 

vom fi tot noi, esticii! Poate până la Ragusa. Poate cu Acropole şi Bizanţ cu tot! 

— Hmhitââât! tuşi Marius Ghizdavu, să-l audă Ghiţă la portiță. 

ȘI slugile tresăriră cu frică. 

Boierul se trezise. Învăţase modul de întrebuințare al prisosului de viaţă. 

După standardele transportaţilor în comun, căutat de Moarte pe-acasă 
reiterat, nu doar de factor cu pensia, el trebuind să fi fost în cavou de mult. 

Ştia că nu-şi mai poate îngădui Operei decât două-trei ore de luciditate pe 
zi. Atunci vorbea, şi tineretul de la şcoala sa pe dată grăbea de se aduna să-i soarbă 
cuvintele cele multe şi de mare preţ, aforisme condensate echivalând cam ce, la 
tinereţe şi vin, ar fi pălăvrăgit într-un tâlcşou de optișpe ore din 24. 


— Tată! se adresă el profesorului Voicu Ghizdavu, ca celui mai exigent 
dintre sufletele atrase în pridvorul moşiei de la Miorcani, la tirbușonarea buteliei 
de vin dulceag, culoarea sângelui subțiat cu apă de fântână diametru fi 90 cm, 
protejată cu acoperiş de şiță și cu obloane ce se închid după utilizare, din grija 
gospodarilor, în multe sate bucovinene. 

E de necrezut, dar în 1992, când Augustus mi-a deblocat conturile aurului 
nostru depus în 1943 la Banca Schlauberger de la Basel, iar Dorothea mi-a pus la 
dispoziție proprietățile ce le gestiona, ca custode nu proprietar, la Sibiu şi la 
Sonnenheim pentru Fundaţia Casa Galbenă (Şcoala galițiană de Belle Arte), a 
fost o nimica toată să dau în câteva luni Capela Timișoara-n sânge, cu tot cu textul 
asociat frescelor, şi să pun pe picioare Atelierele Van Gogh, Gauguin, Rodin şi 
Cezanne, unde ospeţia este românească, în sensul că orice tânăr din Est găseşte 
găzduire, materiale şi asistenţă tehnică, dac-ar jindui să creeze, să adauge la 
Marea Recuperare a istoriei netrăite, la reducerea decalajului cultural dintre 
Europa atlantic-mediteraneeană şi Europa de până la Ural. 

— Popoarele, se desprinse Horea Bratu din colonia basarabenilor de la 
Cernica şi pluti ca o pulbere galbenă şi radioactivă peste Dealurile Săvenilor şi 
spre Miorcani, mda, naţiunile, în calitatea lor de minorităţi în Rai, au tot dreptul 
şi chiar obligația de a-și manifesta identitatea! Eu nu admit nici mort teoria lui 
Jenel, că dacă nu e să ai, ca obiective turistice, un evantai complet de monumente 
amintind de Antichitate, Evul Mediu, Renaștere, Clasicism, poate şi Baroc, 
desfăşurat de la Sulina la Kânigsberg, pe toată deschiderea frontului româno- 
german de la 1941, atunci s-ar stimula iarăşi migrațiile dinspre Asia, către oraşele- 
muzeu ale latinităţii italiene, franceze şi spaniole. Nu, eu aş zice dimpotrivă, 
răscoli mai furios ex-generalul de propagandă al Antoneştilor colbul din târgurile 
de la 1902, Săveni, Botoşani, Dorohoi, Herţa şi Darabani, că nu ruinuri de temple 
şi arene, nici catedrale cu fleşa cât să n-ajungă la Cruce săgeata nogaiului, nici 
palatul de disconfort renascentist cu elemenţi baroci clasicizanți la caloriferele 

artizanale, ar momi la noi răsfăţatul turist din uie. Ci nu se caută decât confortul, 
sau exoticul a ce adresăm atât văzului cu duhul cât şi simţurilor de jos, ca raritate 
culinară sau la crivat, fiindcă acele comunități ale lor, de mici artişti încremeniţi 
în experimentalism, sunt întocmai ca ale noastre, ale pensionarilor efeminaţi 
nelegalizându-se prostituţia. lar în veşnicie ce plictiseşte, măi scârnăvie, e tocmai 
dispariția obligaţiei ce ai față de stomacul propriu şi-al familiei, de alergi tu atâta 
şi eşti capabil de cele mai strigătoare la cer măgării, pentru o pulpă de porc, de-ţi 
laşi secționat până și sufletul de aur în locaţie de gestiune... 

— ŞI pentru ce, pictore, roade-ţi-ar ratonii pensulele şi blocul de schiţe?! 
Pentru două-trei picături de sânge acolo, să ai cu ce unge botul, să pară că ţi-ai 
îndeplinit datoria elementară de vietate! 

Marius tresări potrivit până la tare, şi sufletul lui agăţat de un trup ce își tot 
amâna descompunerea naturală, se încălzi mizericordios. Făcu semn străjerilor. 
Ei doi, neclintit privind spre cota 260, unde fusese cândva moara lui Don Quijote, 
dintr-un ansamblu olandez presărat peste Prut în toată Basarabia şi peste Nistru, 
de lemnoase mori de vânt, îndeosebi în Cadrilaterul de Fag, marcat de cele patru 
cetăți nordice, întemeiate de Alexandru cel Bun la 1400: Tarnopol, Rowno, 
Vinniţa și Berdicev. Trişti şi bătrâni ei înșişi, Codin şi Marin, puţin îngrijorați că 
se vor escalada revendicările și se va ataca prefectura, lăsară mortul să se 
strecoare prin ușa întredeschisă şi străjuită a magaziei de scule a şantierului, 
închipuită dintr-un chioșc falimentar, căruia investitorul cult și rafinat i-a adus 
reabilitările necesare artei autentice a instalatorilor OK din zilele noastre. 

Pe lada de campanie a locotenentului de cavalerie Marius Ghizdavu, 
supradimensionată să încapă şevalet şi cărți, stăteau dând din picioare ca nişte 
fetițe la circ, două ţigănci răgușite, zbârcite şi late, imprevizibile, ofensive, grele, 
mereu indignate, feseniste. 

Ele purtau numele de cod Buicka şi Volva. Ambele fuseseră livrate 
beneficiarului de Fundaţia Nostradamică Zalmoxe Română a academicianului 
Ion Codoi, directorul Institutului de Cercetări Ştiinţifice din România. O a treia 
doamnă, Mercedesa, nu se prezentase, fiind invitată şi la teveu. 

Ele, corturărese dar cărturărese, observaseră că mizeria în care Codin 
Vizitiul și Marin Şoferul ţineau pe neajutoratul boier poate conduce la 
transformarea şantierului într-o adevărată păducherniță. Spălaseră, vasăzică, 
vasele îngălate ce găsiseră, scuturaseră aşternuturile de pulberea roşie, 
dobrogeană, ca de Canal, adusă însă de vânturi septentrionale zăpăcite dinspre 
Hotin şi Camenița Podoliei. 

Iar pe rogojina vietnameză muiată de molii aşezară, între lumânări îndoite 
vrăjitoreşte înainte de să vină climaxul vrăjii, castronul negru, ceramică subţire 
de Marginea nu Oboga, plin cu sânge călduţ. 

Pensionarul Horea Bratu, deşi exersat sub Ceauşescu în cozi de formă 
dezorganizată la modul care-apucă, deşi dădu din coate, nu reuşi decât să-şi moaie 
puţin buzele crăpate de nostalgie, pe care şi le lingea, pe urmă, totuşi cu nesaţ şi 
nu puţină indecenţă. 

Năvăliseră la unde se dădea sânge suflete tinere şi viguroase din 
Cadrilaterul cetăților întemeiate de Roman-Vodă Întâiul pe la 1392, între Bug şi 
Nistru: Movilău, Uman, Cherson şi Odessa, cu prioritate specială cine şi-a dat 
seama, anticipând parcă străpungerea frontului nostru românesc din primăvara lui 
1944, de cât de important este pentru asigurarea liniştii Europei ca această 
platformă strategică să se afle sub un riguros control latin, măcar valah. 

— Ba să am pardon, reacţionă capacitat de bruma de sânge ca de un excitant 
puternic Bratu, este o inexactitate dublă aici! Cadrilaterul nordic de la 1400, al lui 
Alexandru cel Bun, se referă la cetăţile "Tarnopol, Rovno, Jitomir, nu Berdicev, 
bă, şi Vinniţa, pe când Cadrilaterul estic, înțeleptul Roman Întâiul l-a avansat 
binişor dincolo de Bug, nu numai la Uman şi aceeaşi Vinniţă, unde îşi avea mari 
herghelii, ci şi la Marea Neagră, stăpânind Nikolaevul pe malul stâng al fluviului, 
iar în incursiunile de patrulare ce organiza de mai multe ori pe an, scotocea pe 
direcția Lw6w, Berdicev, pe la sud de Kiev, peste Nipru, atingând Poltava și chiar 
Izium pe Doneţ, la sud de Harkov, după cum la Marea de Azov s-a mers până la 
Melitopol, Taganrog şi Rostov, iar la Pontul Drept s-a cercetat întreg litoralul, 
trecându-se prin Perekop, Kerci, Novorossiisk, Soci, Suhumi și Batumi, din punct 
de vedere al marii planificări strategice fiind demnă de remarcat instituirea încă 
de la bravul Roman-Vodă Melodul a principiului apărării avansate, care era pe 
atunci nu stăpânirea Transnistriei, ci a ocupa nordul Mării de Azov, ceea ce 
implica un control etanş chiar asupra portavionului îndreptat de veacuri împotriva 
României, care este Crimeia. A fi cu plăieșii, considera în ședințele de consiliu 
cu boierii săi acest Mare Conducător, pe Aliniamentul de Ulm Jdanov-Stalino- 
Gorlovka-lzium, deci parțial pe Doneţ, parţial monitorizând Stepa Nogaică, este 
chezășia celor mai mărețe realizări ale ginţii noastre latine desantate dincolo de 
manșonul provizoriu maghiaro-iugoslavo-bulgar! Numai în linişte am fi dar, cum 
vrea la spirit Jenică, tot atâta cât latinii greşit orientaţi catolic, da-da, numai în 
liniştea dinspre Asia, domnilor, mergea, dacă am fi ţinut acest Aliniament de Ulm 
Jdanov-Stalino-Gorlovka-Izium, rezistând la toate barbariile! 

— Aici e marea slăbiciune a verticalizării jocului, privi ca Einstein în sus 
popa Tani, turnul de cărți bune înălţat cu atâta erudiție și trudă, în lunga lui viaţă, 
de Iancu Noveanu, de Jenel: Marea Recuperare a istoriei netrăite nu se poate 
împlini câtă vreme nu avem garanția că am putea lucra secole lungi la aceeași 
catedrală, netulburaţi de nimeni de dincolo de Cadrilaterul de Fag Tarnopol- 
Rovno-Jitomir-Vinniţa, în septentrionul lucidității noastre, şi de Cadrilaterul de 
Tei Movilău-Uman-Nicolaev-Odessa, în răsăritul liric, ceea ce e totuna cu a 
spune, ca Roman-Vodă Melodul, că musai să hălăduim a fi-n permanenţă cu 
plăieşii fixați pe observatoarele de avangardă de pe valul trasat înainte de Traian 
sau de melomanul Burebista, la nord de Marea de Azov, cam pe linia imaginară 
ce uneşte vechile dave de la Jdanov, Stalinodava, Gorlovka şi Izium, cea din urmă 
oglindindu-se cu mâhnire şi azi în valurile mărunte ale Doneţului, parcă mai 
așteptând să se-ntindă spre ea umbra vechiului stăpânitor bărbos şi demn, care a 
fost totdeauna pe acest balşoi meleag dacul nostru liber, dublu reprezentat în 

marele Muzeu Arheologic napoletan, cu căciuli una de la Cotul Donului, cealaltă 
din Stepa Calmucă, neschimbate două milenii. 

— Domnule general de propagandă Horea Bratu, permiteţi să raportez! își 
arătă parcă ostentativ botul de vampir Grişa, lăsat din simpatie pentru tinerețea 
lui, îndelung să se adape la ţigănci. E în duh şi fostul nostru luptător naţional 
Voicu Ghizdavu pe-aici, şi, oare, ar fi o mare dreptate azi să-i contrazicem gazdei 
noastre tot ce are ea mai progresist? 

— Ar fi ca o senzație de nelegiuire, observară în cor ginerii colonelului 
Moga: Stelică, Mitică şi Petrică, purtători tot de căciuli albe la Stalingrad, mai 
călduroase decât căştile de oţel vestic sau decât alea urecheate, din blăniţă de 
iepure estic vopsit. 

— Aşa-i, domnule locotenent-major pandur scriitor Grişa Căinaru! stătu cu 
frică încercatul până la Manciuria analist. Şi tocmai faptul că vreau să îmi afirm 
recunoştinţa fierbinte pentru cele învăţate de la muncitori şi ţărani... Pentru mine, 
este lângă inimă observația că o asemenea istorie, care n-a fost să fie ca mod de 
producţie, în orice caz, era o năzuinţă progresistă: s-ar fi accelerat apariţia clasei 
uvriere, încât s-ar fi deschis calea înfiripării de către intelectuali dialectici a unui 
parrtid cu adevărat revoliuţioner, care să ia averi, cum preconizează Sergiu 
Enache, sau care doar să pedepsească, în locul lui Dumnezeu, cum visează să ne 
reeduce Alin Vişan, dar preşedintele-voievod Zahei Avăcăressi va scăpa ţara de 
această neagreată perspectivă destabilizatoare, aşezând un factor constituţional 
de echilibru şi de reacție rapidă în calea elementelor acaparatoare ale puterii, care 
uneltesc să facă un fel de baie de sânge rural în anul periculos 2007! 

— Măi copii, interveni veșnicul împăciuitorist Voicu Ghizdavu, cu mare 
muierească milă de părul albit de ploile siberiene şi manciuriene al Bratului, de 
ce nu vreţi voi să vă comportaţi ca niște ființe umane perfect raționale, deci cu 
frică de Atotputernicul, aşa, pentru orice eventualitate, poate că există? 

Avea şi el, politologul, bot de vampir roșu de sângele inepuizabil preparat 
de țigăncile lui Codoi, prezentând în plus, suplu şi grațios ca o topmodelă, două 
vânătăi grele-n coaste, cauzate de soldații sovietici şi nazişti cu care se luase-n 
gură la coada la castron, apărând zvonul că altă doză nu se mai dă azi. 

Bucătăreasa boierului, Lina, rămăsese albă ca aluatul, cu un deget uitat în 
gură, neînţelegând de ce se ceartă morţii ca şi cum ar fi nişte vii. Explicaţia fiind 
că ofiţerii germani nu avuseseră parte de mormânt, trufia înstăpânirii definitive a 
lui Hitler în locul lui Stalin generând obiceiul funerar cretin de a planta tupeist 
cadavrele de rasă superioară în chiar centrul localităților ruseşti, în grădinile 
publice, unde au avut rău de suferit un tratament neospitalier la revenirea 
totalitarismului care s-a arătat superior în confruntarea armată, pe când sufletele 
ofiţerilor sovietici rătăcitoare dinspre Berlin pe la Miorcani la cota 260, de unde 
se panoramau mişto meandrele râului despărțitor de fraţi, între localitățile Păltiniş 
şi Rădăuți-Prut, erau şi ele surescitate, acum când bolşevismul căzuse întrucât 
nomenclatura acumulase primitiv capital începând cam de cum Hruşciov se 
lăsase de înghețuri stalinist-troțkiste, de revoluţie permanentă. Unele elemente 

politruce mai culte erau contrariate de menţinerea semnificației false a jertfei 
tinereţii lor: pe osuare, încă se mai reliefa Steaua Roșie ca simbol al cotropirii de 
către cominternişti a întregii Omeniri de cinci continente, iară nu s-a lipit 
strămoşeasca pravoslavnică Cruce, să arate generațiilor mai noi, depunătoare ale 
buchetului de mireasă, cum că Ei au murit cu adevărat pentru Patrie, Neam şi 
eventual Țar, nicidecum pentru biruinţa unei ideologii monstruoase asupra alteia 
bestiale, haraşo, dar şi asupra capitalismelor naturale, izvorâte din recunoașterea 
egoismului omenesc ca factor activ al progresului global al civilizației 
multilateral dezvoltate din lăcomie, pe neîncăpătoarea planetă Pământ. 

— Culmea fiind, mai zise Marius privind cu drag la taică-su cum se adăpa 
cu sângele inepuizabil din castronul negru, că mai patrulează pe-aici şi ar achieza 
bucuroşi la înălțarea locului de pomenire, numeroase cete de partizani din 
Carpaţii foarte nordici şi foarte păduroşi, cumva mai adânc galiţieni, 
contemporani Rezistenței noastre din Banat, dar parcă bătându-se cu mai mare 
îndârjire, fiindcă asupra lor mitul venirii americanilor prezenta credibilitate 
minimă, atâta vreme cât avioanele B-52 nu bombardaseră cu sălbăticie gările din 
Harkov, Kiev, Jitomir, Rovno şi Lw6w... Cum la noi cu Gara de Nord în aprilie 
1944 şi cartierul învecinat de s-a numit, de aceea, Griviţa Roșie, bombardat 
năprasnic, terciuit cu tot cu trenuri de familii de refugiați recenți dinspre Cernăuţi- 
Iaşi-Chişinău şi, macabru, cu Cimitirul Sfintei Vineri cu tot! 

Marius se aşeză pe o bază mai amplă pe lada sa de campanie, aplecându- 
se visător înainte, cu bărbia pudrată sprijinită fiabil pe măciulia de fildeş a 
bastonului său, achiziționat de valetul Marin de la rollsroisul întredeschis al unui 
maharajah mecenar. Mecenar de fotbaliști, de supradotate şi de expo-câini. 

Ochi închişi motăneşte, trabuc, surâs de vie satisfacție felină. 

Voicu Ghizdavu se înfățișa nu ca ultimă imagine precadavru de pe la 1940, 
ci ca tânăr întors de la studii geografice din Reichul vechi, la 1904, încântat la 
Breslau de, dracu știe ce e alea, hale pentru citit, a căror existență-deja şi 
frecventare asiduă de către frații țărani ar fi permis la noi o mai bună negociere a 
învoielilor agricole, asigurând astfel pacea socială cu arendașul de altă confesiune 
și cu latifundiarul absenteist, evitându-se trista explozie de la 1907, pe care vor 
cu atâta ardoare să o aniverseze masiv, secular 2007, extremiști ca Alin Vişan, 
Oreste Bogza, Tristan Băluţeanu şi chiar demonul de Sergiu Enache cu frate-su 
Viorel Pepi (Vip), cari şi-au propus scopuri revanșarde, de reimpărțire a 
proprietăţii politice asupra poporului, instigați şi finanţaţi din Sud, Est şi Vest, 
ca să se plinească în manualele alternative teza celor Trei Calamităţi abătute peste 
civilizația noastră: turcii păgâni, comunismul ateu şi femeiul. 

— La 1907, agita Sergiu Semănătorul din 7 ianuarie 1907, nici la București, 
nici la laşi, Florenţa Galiției Mari, nu existau biblioteci publice altele decât ale 
specialiştilor, — profesori, studenți și eventual liceeni: a Regelui Carol I, a 
Academiei, respectiv a lui Eminescu. Ce să mai vorbeşti de oraşe, târguri şi sate! 
Așa de îngălată ne-a fost burghezo-moşierimea, ca o dominațiune plutocratică, 
încât nepracticând Luminarea Poporului, putem zice ca Marius Ghizdavu, că şi-a 

meritat sălbătăcia Gulagului Românesc, Romlagul... 

— Băi Sergiule, se chiar enervă Alin pieptănându-se, tu-ţi morţii-n gură, ţie, 
şi mă-tii mămăliga dintre dinţi, tu eşti cam inconștient, să mor în stare de libertate 
dacă am eu vreun interes să te manipulez! Fiindcă spre deosebire de alţii, eu am 
ginit gândul tău ascuns şi e o dovadă de prietenie că mă demasc, trăiască mă-ta!... 
Tu nu-l respecţi pe unchi-tu, chit că te-a ajutat moralmente şi financiar ca un tată, 
în plm... Ţii să-i dovedești că avere ca a lui poţi să dobândeşti şi tu, ba şi putere 
şi relaţii. Bun! Dar tot ce-ţi bese mintea e să împingi Strada să ceară naționalizări, 
pentru ca pescuind ea în ape uzate tulburi, să dai și tu lovitura de mortier, pe motiv 
că statul e cel mai idiot util administrator! Nu ţine, bă! Pe de-o parte, îi tai din 
osânză Jupânului, pe de alta ţi-o transplantezi numai ţie, şi numai la subfamilia 
ta, nişte posibilități de să nu mai muncească o mie de ani! Or, o familie e 
indivizibilă, băi! Eşti total ilogic din perspectivă mafiotă, care respectă familia. 

-— Puterea, îşi încreți Sergiu (Sir), ginerele Irinucăi Morgenstern, rădăcina 
nasului, scremându-se telegenic a gândi cugetare, e ca un ovul de-al lui Cioropel 
sau de-al lui Au-mă-doare, spre care gravitează, înotând spasmodic, unşpe 
milioane de candidaţi, ca în orice pluralism. Tot așa şi tu, Aline, băga-mi-aş 
agentul termic în gigacaloria ta, să nu-mi spui tu mie că generaţia nouă, a ta şi a 
descreieratului de Oreste Bogza, ar vorbi numai ea în numele tutulor morților 
veacului XX, care s-au jertfit în războaie și revoluţii, sau protestează că de ce 
păduchi din capul Ţării, în 22 de ani, n-au realizat pe probleme de apărare 
culturală identitară nici 10% din ce-a produs România Regală de la 1918 la 1940. 
Pe când eu întreb electoratul de-a dreptul: ce poponar trebuie belit c-am pierdut 
la scor întrecerea ssocialistă cu Ungaria horthistă, deşi sângele vărsat în Galiţia 
Mare la 1953, la 1956, la 1968, la 1980 — şi la 1991, doar trei victime la Moscova! 
— e mult mai puţin la alţii decât al martirilor Revoluţiei noastre din 1989, începută 
în Basarabia, victorioasă la Timişoara şi împuşcată la Bucureşti, de fesenismul 
organizat cât teroriştii lui țineau priponit boborul la tembelizor, cu rezultatul 
întoarcerii nu la 1940, când ne-au distrus hotarele Cominternul și Fascismul, ci la 
statul fără noroc, improvizat monopartid comunist, de neofanarioți şi cumani, la 
6 Martie 1945, apoi poleit cu mai multe partide comuniste la 20 Mai 1990... 

— Ceea ce a condus în final la fesenizarea PNL-Parizer și PNŢ-Borviz, 
completă Iancu Noveanu, bruscând pe academicianul Coriolan Pigu de la PSD- 
Zeamă-de-varză, şeful grupului interparlamentar de radioascultare, care se 
străduia să demonstreze absurditatea tezei ghizdaviene că, înainte de a introbăga 
capital în Galiţia Mare, Occidentul, dar nu numai uie şi SUA, ci şi Australia, 
trebuie să investească în Infrastructura Intelectuală din RO, în cărţi, sidiroame, 
videocasete de la muzee virtuoase, filme de artă, ontologii, spectacole solitare 
autoperformante, creând îndeosebi case de cultură cu biblioteci digitale. 

— "Totul, zâmbi criticul de artă boxer Viorel Pepi Enache (Vip), ca un sublim 
baraj de conștiință Muay 'Thai în contra revenirii comuniștilor în funcții de 
conducere, încât să nu mai poată ei fomenta îngrijorarea Galiției Mani privind 
organizarea unei cabale a tăcerii în jurul expoziţiei itinerante Peisajul periculos, 

a defunctei Halszka Chrzastowska, proiectată de cuplul critic Nanni Cariamaa şi 
Elmar Piutsip să străbată itinerariul spiritual Kaunas, Vilnius, Dorpat, Minsk, 
Moghilev, Smolensk, cu Vitebskul strict inclus, aşa cum susținea miss Agnieszka, 
intervievată de femei celebre în Cadrilaterul de Hrişcă Brest, Gomel, Viazma, 
Kaliningrad, al cărui control trebuie să se afle permanent în atenția noii burghezo- 
moşierimi din România, deoarece așa cum a demonstrat savantul Ion Codoi, 
cercetând viziunile colorate ale Buickăi şi Volvei, din pricina încălzirii globale 
zidul strategic crezut chinezesc, constituit de smârcurile Pripeatului cernobelit, ar 
putea să sece ca Lacul Aral, lăsând expusă invaziilor dinspre borealul septentrion, 
latinitatea noastră, surprinsă încă-n neglijeu, nici măcar rasă, epilată şi pieptănată, 
deci incapabilă a giuca în Universal altfel decât prin olimpicii cu creier de export 
și olimpicele alea cu ceva vocaţie-n videochat... 

— Pe-acest meleaggg, iubit şi draaaag, dintotdeauna, răpăi batjocoritor la 
Alin şi Sergiu liderul Gărzii de Silicon, domnul Oreste Bogza, care îşi transfera 
de la tac-su din conturi cât voiau vrăbioarele lui, Cioropel şi Au-mă-doare, toate 
feteleee vine la mare, când răsare luna, una câte una, până la epuizarrrre!!! 

Căpitan de tip nou, el considera tastatura revolverul de mâine şi poposise 
vineri seara la hotel la Pomârla, venind din nord de la Noua Suliţă, unde chefuise 
cu niște paţani ucraineni din Cernăuţi, hăcheri şi ei, dar sâmbătă seara se bătuse 
cu niște racheţi la discotecă la Suharău şi fusese oblojit pe iarbă la dispensar la 
Darabani de o infirmieră bălaie, tandră ca de război. Moldoveancă şmecheră, asta 
îi dictase o adresă din Miorcani şi aşa se explică apariția lui inopinată la şantierul 
motelului, unde Sergiu şi Alin se angajaseră salahori, niet devuşka iz Miorkani, 
ci din Coţuşca, sat străvechi răzeșesc de la poalele Bodronului, câteva verste bune 
de mers ca Don Quijote, pe colbuit drum de ţară tot spre sud. 

Tânăr întreprinzător, gagicar, aşa se ţinea şi Voicu Ghizdavu, spre marea 
mulțumire a lui Marius, ameliorându-şi imaginea ultimilor ani, de tată-n cărucior, 
după ce îl ajunseseră sechelele prizonieratului alsacian, suferit pentru Întregirea 
ceea a Neamului, compromisă în etape, feseniştii originari pierzând fâșia 
Transnistria, apoi cei de strânsură Basarabia, lăsând-o în conturul forfecat de 
Molotov-Stalin, ba tăindu-i şi lumina de la Bucureşti cu reforma energetică, 
deschizând această piaţă românească de Est pentru furnizorii de energie electrică 
din Ungaria fostă horthistă la 1940! 

EI trecu la volan, asistat de Căpitanul Oreste Bogza, care se alesese singur 
şef şi râdea de scrupulele plutonierilor Sergiu şi Alin, de a iniţia printr-un 
referendum netezirea averilor sau construirea, cu păduchii din capul Țări 
concentrați, a autostrăzii Bucureşti - Buzău - Focşani - Paşcani - Târgu Neamţ - 
Miercurea Nirajului - Târgu Mureș - Borş - Budapesta - Strasbourg. 

— A construi aici la Miorcani un Cazino de arhitectură nisâană, îşi încreţi 
Voicu rădăcina nasului a craidon de pe Promenada Englezilor, stabiliment 
pandant baroc celui de la Tomis, pe principiul autorizaţiei de construcţie pe bază 
de stil, cerută de Marea Recuperare a lui Jenică Noveanu, mie-mi pute a vis 
donquijotesc de a prăpădi capitalul investitorului străin, pe care l-am vizitat recent 

la Santa Diana şi-ţi transmite salutări, Marius, din partea lui personal, a 
Virginicăi, a nepoților tăi Alex şi Walt (Vicky), precum şi a strănepoţilor John, 
Caroline (Oona), Marlon, Lizzy, Emily, Gobind şi Niel (Nilă), perpetuitori în exil 
a numelui casei noastre, interesaţi deci de Fundaţia ridicată de devotatul nostru 
doctor Cezar Bogza, la Ziduri-Pribegi. 

Constat, o preaiubit al meu fiu, că perfida Isadora, a mea strănepoată 
elvețiană de la tine, strălucită clavecinistă, dată de mă-sa lrinuca la Schola 
Cantorum Basiliensis, a binevoit a-şi proiecta cariera în jurul numelui german de 
la softistul ei tată, Morgenstern, pe care l-ar vrea impus şi logodnicului ei, Sergiu 
Enache-Morgenstern, hm, ajungându-se la un consens pseudo-eminescian: el, 
Luceafărul politicii tinere, implementând anti-pietatea filială să anchetați pă 
drăguţii dă părinți că de ce-o fi țara lor printre cele mai împuţite (fiindcă a pierdut 
Războiul Sfânt!), cine trebuie lăsat gol pușcă şi chiar belit, ceea ce înseamnă, fiule 
risipitor, că cât ai ostenit tu dintr-un aşternut în altul, şi iaca, na, numele casei 
noastre, Ghizdavu, e ferit de noaptea uitării doar prin colaterala Virginichii, prin 
Theo! Însă nu dispera ca Noveanu, ci fii un teolog al optimismului ca Damian! 
Fiindcă omenirea, ca Fiică Risipitoare, a dezvoltat tehnologiile, să supunem cu 
autoritate quasi-stalinistă natura, nefiind probleme s-o şi regulăm artificial, ca pe 
Rocinante, ceea ce Augustus se şi gândeşte să te finanţeze să-ţi cauţi ovul de la 
fetele tabloide, ca Cioropel, Tira Misu şi Au-mă-doare, pe net, precum şi o 
purtătoare să şi-l implanteze, întru ca să ţi-l predea la termen, nou-nouțţ... 

— Dincolo, pe malul stâng al Prutului, în pitoreasca regiune Cernăuţi, ocoli 
vicleanul pictor alsacian răspunsul la genezica propunere, avem cale ferată şi 
autostradă spre fascinantul Far Est, în perspectiva spargerii granițelor 
intraeuropene până la Munţii Ural şi poate mai departe de aliniamentul Nijnii 
Taghil, Ekaterinburg, Sverdlovsk, Celeabinsk, Magnitogorsk, considerat de 
generalul Bratu indispensabil pentru o latinizare a Răsăritului, înlesnită de 
opţiunea tuturor pentru aceeași ortodoxie, în timp ce strategul de cafenea Leonida 
Glagoveanu, furnizor de fasole cu costiţă/ cârnaţi, îl combătea că e suficient să 
avansăm plăieşii doar până la Kalmîkovo, pe călduța apă dinspre Caspica a 
fluviului Ural, în Kazahstan, dincolo de mlaștinile sărăturoase pe care le-am 
întâlnit eu cu Otto Runge, fotografiind de pe cămile pitoreasca stepă de la răsărit 
de Ţariţin, Stalingrad şi lata imensitate a Volgăi, în măreaţa iarnă 1942-1943, iar 
azi întrevedem la Prut creşterea necontenită a cererii, în întreg spațiul Balşaiei 
noastre Galiţii spirituale, de facilități la spălare de bani, ceea ce justifică a ridica, 
precum o minune ca Farul din Alexandria, Cazinoul de la Miorcani. Nu-ţi paie 
lucru de şagă! Cu aparatura de zgonhen a Las Vegasului, trimisă de Vicky şi Alex, 
sume uriașe vor fi întoarse în Bolşaia mea Galiţia, în Lembergul meu natal, sub 
formă de sponsorizări pe probleme de cultură recuperatorie, începând cu statua 
lui Eminescu cea atât de firească pe mal de Baltică, la doi paşi de Cazinoul din 
Kaliningrad, unde a pierdut Kant două sute de ruble de argint luate pe Rațiunea 
Pură, şi continuând cu o Rotondă de scriitori ca-n Cişmigiu, dar plasată în Grădina 
Publică din Tartu, cu busturile marilor români ce-au studiat sub ţarism la 

Universitatea Mihail Roller, zisă pe atunci a Dorpatului... 

— Universitate, protocronist, cam multiculturală! aplaudă scholarul 
Coriolan Pigu, şeful comisariatului poporului pentru relația puterii cu opoziția 
evitându-se dubla imputare a doctoratelor, membru al grupurilor parlamentare de 
prietenie cu republici post-sovietice. Adică voi credeţi, se temu el de boturile 
hăitaşilor Codin și Marin, că se compară anii de lagăr, temniţă şi D. O. ale zekului 
român cu micile neajunsuri ale 'Tranziţiei actuale? Aveţi sinistroză, cumva? 
Senzaţia de penurie mai fiind şi relativă, resimţindu-se nu c-aţi trăi mai rău ca 
înainte, ci doar fiindcă n-aţi învăţat nici la şcoală, nici acasă, nici la teveu cum să 
vă feriți de retrovirusul sinistrozei, protejându-vă fie şi cu ajutorul hihilizei! 

— Și de ce opere să ne râdem? Tot la Miorcani, a printat în 3D Marius cu 
Şcoala de la Sonnenheim Statueta recrutului care pleacă la război. Cu căciulă de 
cioban, cu valiză de lemn, ferecată cu belciuge şi lacăt. Cu sticlă de rachiu în 
buzunarul paltonului. Cu o veselie de flăcău tomnatic dornic de viaţă! Pentru 
astfel de bibelouri de porțelan, naționalistul trebuie expus oprobiului public, fie 
şi 60 de ani prea târziu, de către lichelele activiste ale postromânismului. 

— Singura vină a lui Marius când se uita la recruți, îl apără framacista de 
război Eliza Alexandrescu, e că avansul ăla rapid german era înşelător. Birocraţii 
sovietici atacați sunau uluiți mai sus, cin cu cin, până la Moscova, şi întrebau ce 
dispoziţii să dea, suntem bombardaţi! Primeau uneori răspunsuri deşucheate de la 
noi veniţi în funcții în locul celor epurați de curând, niște incompetenți: 

— Tovarăşe colonel, ai căpiat? Oare de ce ne comunici necodificat astfel de 
informaţii secrete?... Sabotorule! Kulakule! Provocator kornilovist! 

Totodată, aprovizionarea Armatei Roşii era blocată pentru că întreg parcul 
de transport îl acaparase NKVD-ul pentru a transporta spre Ural şi Sibir sclavii 
din Molotovia, teoretic zek-ul fiind cel mai ieftin rob, dacă citeşti bine Das 
Kapital, în originalul german, fiindcă Marx se distra cu multe jocuri de cuvinte. 

— Marx e tabu în Occident! Taskul nostru ca oengiști activiști pacifişti e 
doar să ne râdem că, în anumite schiţe din Războiul Sfânt, Ghizdavu exagerează 
mizeria dotărilor. Nişte soldaţi, uite, joacă fotbal cu o cutie de conserve Leonida! 
Potcoavele bocancilor scot scântei pe macadamul cazărmii. Talpa li-i găurită şi 
acoperită cu tablă decupată tot dintr-o conservă. Scenă cu soldați cârpind mantale, 
întrețesând coatele vestonului sau peticind turul pantalonilor. Coadă la brutăria 
de campanie. Vin cărăuşii cu marmitele la manutanţă, asigurând trupei vecinica 
supă de păsat. Scenă cu eroi duși la groapă fără uniformă şi desculți, deoarece alt 
echipament nu venea pe front. Episodul teribil în care, primind alți bocanci în 
locul celor rupți, un soldat găsește într-unul resturile piciorului unui camarad 
sfârtecat de obuz! 

Încercare de a zugrăvi iluzia remuşcării. Un locotenent pedepsind cu târâș, 
culcat, aviaţie inamică, trei soldați care având în sector de curăţat dimineaţa 
tocmai closetul comandantului, în lipsă de altceva se slujiseră de o găleată roşie 
de la panoul pentru stingerea incendiilor. Seara însă îi văzuse stivuiți într-o căruță, 
nu doar ucişi, ci şi dezbrăcaţi, ciopârțiți, mutilaţi, decapitaţi, sub inscripţia „Soldat 

român, iată chipul tău de mâine.“ Victime ale unei infiltrații a partizanilor, 
probabil nişte calmuci marxiști, îi surprinseseră singuri pe câmp adunând paie 
pentru cai și pentru foc doar cu greble de lemn, ca la ei în comună. 

— Bolşevismul creează automate psihice de valoare combativă comparabilă 
cu a celor produse de nazism. Se bat aşa cum li se ordonă. La început, au răspuns 
cu ofensivă la ofensivă, atacând orbește în câmp deschis şi căzând secerați cu 
miile. Pe urmă, i-am văzut cramponându-se eroic de câte o poziţie absolut lipsită 
de importanţă. Nu se predau, având rude ostatice la Beria, şi nu iau prizonieri. 

— EI, gata-i Memorialul întoarcerii morţilor de la Stalingrad? se răsti 
ministrul culturii Terente Frunzăverde la Marius, bănuind c-avea relaţii la 
Strasbourg dacă primise acolo comanda pentru exterioarele Stadionului 
Municipal, punându-și Atelierul să lipească plăcuţă cu plăcuţă, sub genericul 
„Golul Victoriei!“ câteva zeci de mii din cele câteva sute de mii mici de portrete 
de om, ca pentru buletin, utilizate şi de doctor Cezar Bogza în monumentala sa 
antropologie aplicată, Repetabilitatea umană. 

Ca portret de liberalo-țărănist democrat, Coriolan Pigu purta pălărie 
sadoveniană mare, de vânător şi pescar, radiind perpetuu de debordabilitatea 
tropicană a naturii naționale. Aşa se şi explică de ce când s-a dus Sergiu Enache- 
Morgenstern şi cu Isadora sa, să-l tocmească naș, stăpâna casei 1-a întrebat că cu 
ce să vă servesc ca fripturică, cu căprioară, cu mistreţ sau cu fazan? ar ei tocmai 
veneau de la Jenică Noveanu, din Ferentari, găsit profund angoasat de păduchii 
din capul Ţării, nu de ai propriei sale austerităţi şi nu-i mai păsa dacă termină sau 
lasă ca operă deschisă, adică abandonată, sinteza analitică Marea Recuperare. 

— Noveanu, băi? se enervă popa Tani când auzi de la dublul mixt româno- 
elvețian venit să se programeze la cununie, că filologul a zis că moșulică pictorul 
ar fi mai benefic pentru toți să fie închis la un azil decât să-şi prăpădească banii 
la Lw6w. Ăsta, mă?... Nu ştiţi voi ăştia mai tinerii cine e Noveanu ăsta... Ascultaţi 
aici la mine, copii, că eu am botezat, cununat, măsluit şi înhumat legiuni, legiuni 
de oameni, la câtă vechime m-a învrednicit Dumnezeu să acumulez, exercitându- 
mi profesia încă din vreme de război sfânt, în Basarabia, Bucovina, Transnistria, 
Donbas, Kuban, Crimeia, Caucaz, Cotul Donului şi Stepa Calmucă, precum și în 
sens contrar, de la Volga la Siret, fiind asimilat ca prizonier, în exercițiul 
funcțiunii, pe când slujeam un mort, imediat după evenimentele de răsturnare a 
cuplului celor doi Antoneşti şi de implementare, împământare şi împământenire 
a unei guvernări de coaliţie care, cu ochii poate protejaţi ca la eclipsa 1999 totală, 
azi o vedem şi nu €, fiindcă deja aia nu mai reprezenta o alianţă lberalo-ţărănisto- 
socialistă-bolşevică, ci feseneală veritabilă: PNL-Parizer, PNŢ-Borviz şi PSD- 
Zeamă-de-varză, odată măturate-n 1938 de pe ringul istoriei, de către marele 
Voievod al Culturii, Regele Îndrăgostit, Carol al II-lea, ele n-au mai putut renaşte 
din substanța națională nici în 1944, cu Tătărescu, Maniu şi Voitec, darmite la 
1990 cu numai Radu Câmpeanu, Coposu, Raţiu şi Cunescu! 

— Oricum, dădu nepăsător din umeri Codin, programul revoluţiei 
antibolșevice de la 1989, a fost că să plagiem şi noi ce fac, adică ce se făceau că 

fac, ungurii, polonezii, cehii, slovacii lui Dubcek, redegiștii... 

— Să-i plajiem? îi tăie Marin macaroana cu o spaghetă subțire şi tăioasă ca 
aţa de mămăligă. Emanaţii din capul Țării au vrut să fie o-ri-gi-nali şi de-aia au 
pierdut întrecerea ssocialistă cu vest-galiţienii de la Vişegrad, deşi nici nu trebuia 
să gândească, ci doar să aplice motamo, la Bucureşti, Baia Mare şi Lw6w, 
proclamația boierului Marius Ghi, să maimuțărim și noi acilea-n Est cum se face 
jinul spiritualității democratice la el în Alsacia de Vest! 

— Păi, ce naiba, mă animalule, noi suntem alsacieni? lătră la lup sponsorul 
principal al emisiunii, Jan Enache, îngrijorat că după iminenta spargere a 
graniţelor, integrându-ne regional cu ucrainenii spre Cernăuţi şi cu bulgarii spre 
Balcic sau Taraclia, industria turismului va lua avânt ca ursul după hibernare şi, 
atunci, dacă fraţii Ghizdavu spală bani într-un caravanserai cu Cazino la Miorcani 
sub far, e benefic, Sergiule, studiul de fezabilitate dacă nu cumva pe malul drept 
al Prutului, cu pitorescul ei vino-ncoa Coasta Ibăneştilor pe fundal, nu s-ar putea 
crea o replică imobiliară nordică la Mogoşoaia Beach, iar pe cale de consecință 
politică, legislativă şi executivă, să se declare zona „zonă defavorizată şi 
rezervaţie naturală în scop de turism rural“, adică toată lunca dintre râurile Başeu 
și Podriga, cu tot cu Cadrilaterul de soc circumscris acesteia: Havârna, Hudești, 
Conceșşti, Mileanca, sate vechi, răzăşeşti şi mazile, unde s-a mai păstrat vie 
Tradiţia şi bătrânii povestesc cu plăcere drumeţilor tineri de 1907. 

Drumeţ și tânăr rămăsese şi prozatorul român contemporan cu Dej, Grigore 
Căinaru, holbându-se ca la televizor prin fereastră în Ferentari la lancu Noveanu, 
care unde se mutase cu toate cărțile definitiv la curte după ce i se intoxicase la 
bloc iubita cu gazele lui Ceauşescu, în groaznica iarnă a lui 1986. 

Orgolios și eseist, el sta cu fesul de bumbac bine strâns pe cap ca şi cum ar 
fi vrut să-și protejeze actul gândirii de mediul înconjurător ostil. 

— Republica răsprofilor, stat antiintelectual! încheia el Marea Recuperare, 
luându-se de universitarii angajaţi ai puterii, cum ar fi la preşedinţie, guvern, 
senat, agenţii, că de ce permit ei ca, cum alarmează la noi presa, ştăbimea 
întreprinderilor falimentare ale statului să aibă salariu pe cap de... specialist cât 
până la o sută de învăţătorese şi că mai mult ca sigur că, la așa irezistibilă miză, 
numirea în post nu mai e pă competență, ci clientelară, încât se naște paradoxul 
ca demnitarii să se dea plângăreți c-ar avea salarii mici şi să ne ceară să-i iubim! 

Și pronunţând ca excitant sintagma neterminată a iubi, bătrânul filosof al 
culturii avu pe repede înainte o senzaţie ontologică incomensurabilă, exact ca 
atuncea când romancierul francez Marcel Proust, muşcând din madlenă, şi-a adus 
aminte că n-a tras podul de la mal. 

— Bătrân libidinos, se spovedi el neîntrebat despre raptus, eu încă am în 
vedere perechea de surprize surprize a animatoare... 

La care popa 'Tani, holbându-se la papirusul său Fiica risipitoare, avu o 
senzație de interzicere, pentru că lancu Noveanu fusese toată viaţa un principial 
fanatic de preferase să-i moară nevasta gazată la aragaz și fiul, Albert, înecat în 
Dunăre la Kladovo de grăniceri. Decât să facă el vreun compromis bănos cu 

puterea, comunistă, fesenistă sau cripto-fesenistă. 

Voia din suflet să scrie el ca paroh, în numele enoriașilor altuia, la 
emisiunea de surprize uichindale a televiziunii de stat? Că uite așa, aşa, așa, avem 
şi noi un scriitor pașoptist în Ferentari de-a compus poemul dantesc Marea 
Recuperare şi nu îi putem ocaziona oare bucuria, poate mortală, să-i găsim un 
sponsor generos, în aceste vremuri de mare restriște pentru viermi şi de huzur 
pentru marii hoitari intuşabili? 

— Încă nu s-a născut ăla care să mă sponsorizeze pe mine! avu vedenia 
cărturarului mizantrop rânjind ca un sihastru ce-şi aruncă uăcmenul într-o 
crevasă, tremură frustrat şi vărsă din cafeaua arabică robustă prăţită în stil italian. 
În aceste timpuri de carte culinară utilitară, îţi poţi arde liniştit manuscrisele de 
1681 pagini, ca Pașadia, votezi pe Coriolan Pigu doar ca să nu vină la guvern 
SMT şi Gabi TȚăpoieşu, deschizi televizorul abia la ora 21 când încep știrile în 
Vest pe canale, te uiţi la Claire Chazal şi, insomniac, asculţi de la unu la cinci, 
înapoi pe bulgari, la radio, patru excelente ore nocturne de muzică de artă, în 
interpretări pe care, din pricina neimpozitării plutocraţiei, canalele noastre nu şi 
le pot permite, nici pe Cultural, nici pe Muzical, inclusiv Celibidache, Radu Lupu, 
Gheorghe Zamfir şi nesfârșit de mulți alţii... Ca să nu mai zic de Deschidere! 
Imaginează-ţi, frate Athanasie, că am ascultat pe canalul Hristo Botev Jona lui 
Marin Sorescu, într-o montare fenomenală, de mi-am dat seama de dincolo de 
barierele de limbă ce ascult eu în nocturnă pe bulgari! 

ȘI cât de percutant structurează ei în jurul câte unei teme fiecare astfel de 
calup de patru ore! 

Pe când la noi, la noi, la noi afonii din capul Ţării au scos practic muzica 
mare de pe Programul doi pe motiv că o bagă pe patru, dar nu bat cu antena lor 
decât până la Căţelu, care e ca un Heiligenstadt vienez al Bucureştilor! 

Se încalcă astfel, şi n-avem antenă de calitate doar pentru c-am pierdut 
Războiul Sfânt, un drept fundamental al omului românesc: dreptul de a ști, de a 
fi informat că există şi muzică simfonică pe această planetă nesimțită! 

Ca să nu mai vorbesc că muzica religioasă, ca mai scumpă, fiind cu soliști 
şi cor, aproape c-a dispărut cu totul, pe când odinioară era o... un fluxxx, cum se 
zice acuma, un flux întreg sâmbăta dimineaţa pe Muzical! 

— Bine, se înnegri de ciudă pe noua francmasonerie pur românească, şi 
chipul osos al bătrânului teolog, ai destulă imaginaţie conspiraţionistă, cred, să 
localizezi de unde vine lovitura asta! Din moment ce nouăzeci la sută din marea 
muzică religioasă e cam catolică sau protestantă... 

— Ehei, şi în Franţa, admise Hans Morgenstern că dacă socră-su Ghizdavu 
n-ar fi emigrat, ar fi pierit ca artist, dând doar venin 1681 barili, gen Marea 
Recuperare sau Fiica Risipitoare, şi la noi mărginiţii din capul republicii de pe 
Sena, când s-au lansat programele de elită radio France-Cultură şi Franţa-Muzică, 
le-au trimis la cele mai vechi, mai uzate și mai neperformante emițătoare! 

Vorbea, vorbea, vorbea cu socră-su şi degetele-i fibroase alergau pe 
tastatură, sprintene ca picioruşele lui Grieg pe Strada Puţul-cu-apă-rece, unde colţ 

cu Proserpina îl aştepta Dora ca Penelopa, de câteva sute de ani, castă şi 
neîntinată, să 1 se întoarcă din Războiul Sfânt. 

De când întâlnise pe prorocul Ioil Borgiah la Alexandria cea duioasă, în 
primăvara lui 1944, scăpând de bombardamentul care a năruit Villa Izvoraşul din 
Strada Liliputană peste Alecu, Amelia Ghizdavu-Șaraga şi murăturile lor din 
beci, pictorul diplomat Marius Ghi se considera un personaj cu viaţă orientată, cu 
ideal care nu permite să mori fără un real folos, respecta îndeosebi condiţia de a 
trăi bine, măcar ca Wagner, chiar şi pe şantier la Miorcani, deoarece o 
intelectualitate hămesită nu poate vedea niciodată cu ochi buni propriul Neam, 
spre deosebire de analişti, dar ideile acestora sunt întotdeauna previzibile. Cu alte 
cuvinte, deviza: o zi, o capodoperă a artei de a fi lucid! Ceea ce nu mai reuşea la 
gradul său de uzură avansată decât două-trei ore pe zi. 

— Întrebarea lui Tani, zise, dacă o biserică bizantină mai are rațiune de a fi 
națională într-o republică, mi se pare pertinentă şi o văd productivă eseistic 
îndeosebi din punct de vedere al fraților noştri ruşi, Clara Honig având dreptate 
că ei au primit în acest veac lovituri comparabile cu ce-au pătimit românii şi că 
ar fi un miracol să mai aibă, în câtă istorie le-a mai rămas, o epocă de aur 
Mendeleev, Ceaikovski, Gogol, Goncearov, Dostoievski, Tolstoi, Pavlov, 
Pasternak, Ssoljeniţin... Da, românii și ruşii vor dispărea simultan. 

Cât priveşte scepticismul maladiv al lui Jenel, diagnosticul i l-a pus Grişa 
Căinaru încă din Revelionul 1940-1941 de la Ziduri, când toţi trei, care teolog, 
care antropolog, care filolog, umblau s-o reguleze pe verișoară-mea Elvira, dar 
vânau cu simultan cinism uriaşa zestre a Dorei Glagoveanu: grădinarul ăsta ne dă 
aguridă, care unde el n-are parale măcar de-un hebdomadar de elită, nici să mai 
iasă la un concert, la o piesă de teatru, chiar cu haine de zgonhen, la un muzeu, 
dacă mai există aşa ceva, azi când economia de piaţă e regină a republicii, i se 
pare că ne-am ... norocul toţi şi că suntem un neam pe cale de dispariție şi că dacă 
marea recupe'are nu e, atunci nici Neam nu mai e neam... Numai prostii! 

Ci Hans, în timp ce din fereastra vecină venea unul din cele mai gingașe 
clavecine ale Baselului, râdea ușurel în barba-i roșcată şi tot pun din maus 
Memorialul de la Miorcani, când în derivă pe ape cu valuri atlantice mărunte, 
precum un munte atrăgătoriu de turism, când rătăcind într-o mare de grâu 
demențial, neerbicidat, cu destui maci, cu destule albăstrele, cu destulă stepă să- 
ți vină să mori în el, sau să-ţi ancorezi sufletul acolo, cum şi veniră curând vreo 
zece mii, poate chiar cincisprezece mii, suflete tinere ruse de la Stalingrad! 

Plângându-se nu de a veşnici sub steauă-n cinci colţuri, ci de nu prea uşoară 
moarte sub glonţul enchevedist venit din spatele frontului lor, cum înţeleseseră 
încă din decembrie 1942 artiştii, nu istoricii, Otto Runge şi Marius Ghizdavu, 
închipuind un rechizitoriu din care specia noastră iese condamnată, chiar dacă 
faptele incriminate s-au prescris demult, fiind crime doar pe ostenite popoare din 
Răsărit. 

Partea a doua 


Cu ochii pe calendarul 1943, pe ceasul Raketa, scos poate de pe braţul 
descărnat al unui cadavru, şi pe intersecţia străzilor Ejovşcina şi Pamiat, Marius 
Ghizdavu făcu ce nu mai făcuse demult: curat. Sulurile lungi şi galbene, plăcut 
foşnitoare ca niște rochiţe de mirese, cu proiecte de cimitire, le-a stivuit pe 
rafturile, desigur împăienjenite, din cămară, în ordinea rubinie a priorităţilor. 

EI nu credea în viitorul unor astfel de Memoriale. 

EI ştia că Hi nimicise expresionismul german și că una e să zăpăceşti o 
gloată înfometată, dispusă oriunde în lume să revină la canibalism, şi cu totul 
altceva este să îți asumi conducerea Wehrmachtului. Cât despre succesul asupra 
Franţei, genialul pictor român, devenit analist la Paris, în anii 1936-1939, de 
pacifism deșănţat al mutilaţilor tranșeelor de la 1914-1918, având în vedere și 
acțiunea dizolvantă a bolşevismului, purtată de un puternic eşalon cominternist, 
şi iresponsabilitatea populist-frontistă de a da electoratului cu nemiluita concedii, 
săptămâni de lucru ciuntite, kermeze şi alte avantaje de efect la urnă, când Reichul 
şi Soiuzul se înarmau zi şi noapte, nu ezita să scrie profesorului Horea Bratu că, 
apropo de garanţiile acordate României de Paris şi Londra în aprilie 1939, că el, 
în locul Fiihrerului şi dispunând numai de Armata Regală a României Mari, ar 
scoate ţara lui Aragon de pe eşichierul european într-o campanie de maxim trei 
săptămâni, vara, ocolind linia Maginot şi lovind cu Armata a 3-a prin Belgia, iar 
cu Armata a 4-a prin Elveţia, joncțiunea făcându-se la Chartres, în spatele 
Parisului şi Vărsaiului, prima falcă a cleștelui românesc venind pe direcția 
Dunkerque, Amiens, Rouen, iar cealaltă, mai lungă şi mai îndrăzneață, atingând, 
cu viteză dublă, succesiv Basel, Dijon şi Orlcans, în același interval de timp. 

Uimitor în cel mai înalt grad, în această poveste a şanselor de supravieţuire 
a Memorialelor din Est amenajate de Direcţia Cimitire, condusă de locotenent M. 
Ghizdavu şi aparținătoare de Ministerul Propagandei al generalului Horea Bratu, 
fiind păcatul că niciunul din consilierii prezidenţiali de la Berchtesgaden nu a 
îndrăznit să avertizeze pe şeful executivului german că sistemul sovietic este net 
superior, als Totalitarismus, celui nazist! Trecerea, cu adevărat revoluţionară, de 
la criteriul rasial de alegere a inocenților pentru hrănirea mașinăriei represive și 
şantierelor, la criteriul categorie socială, de pildă adevărata aristocrație, 
nefăcându-se-n Reich decât extrem de târziu, după 20 iulie 1944, când soarta 
războiului era oricum decisă, iar factorii responsabili şi analiştii de la Bucureşti 
ajunseseră la concluzia că Occidentul nu ne va reda Ardealul şi Balcicul decât 
dacă, aşa cum Franţa îşi va crea o imagine de putere renăscută din Rezistență, tot 
aşa şi România, c-a împins spre Volga pentru Basarabia-Bucovina şi evitarea 
bolșevizării ireversibile, doar silită de agresiunea cominternistă şi fiindcă Regatul 


56 


era sub jugul militar-fascist al lui Antonescu, totul reintrând în normal odată cu 
eliberarea de sub el, de către gărzile patriotice şi cam lenta Armată Roşie. 

A măturat, a scuturat. A spălat din vreme şi a netezit cu fierul încins 
cearșafurile şterpelite personal, cu ordonanța sa Codin, de la o bătrână bunică de 
miner din Krasnodon. A frecat cu leșie podelele şi mozaicul de pe vremea lui Ivan 
cel Groaznic al verandei și a biciuit, ascultând înfiorat murmurul turcesc al mării, 
pisica, reeducând-o să nu mai vină din grădină înnoroită, neuitând a-i aminti că 
dacă Dumnezeu i-ar fi picurat sâmburele de viaţă-n piept nu la Odessa, ci la 
Sankt-Petersburg, erai demult mâncată-n asediul de acolo, fetiţo, prelungind 
poate zilele unor copii, eroi de dus în fanfare coroane la ei, cu reporteri şi scriitori 
de pretutindeni, care să nu se întrebe însă ce căutau copiii în Leningrad, fiindcă 
orice marxist ştia că Hi va voi să ocupe orașul călăilor marelui popor rus, care ar 
fi avut altfel, în 2000, standardul de viață al latitudinii, cel canadian, nereușindu- 
| decât pentru bolşevicii cei mai bine plasați, şi era tot răgazul să evacuezi 
populației civilă a Leningradului, cum ai fi putut refugia și evreii Kievului sau pe 
ai Odessei, că doar aveai destui ofiţeri de informaţii şi transfugi cominterniști să 
ştii ce li se va întâmpla când va veni securitatea nazistă, a cărei ideologie idioată 
era că neamul ruşilor, acceptând să-şi lichideze elita la instigaţia calmucului 
Lenin, a ajuns cu totul pe mâna „iudeo-bolşevicilor“ înrudiţi cu plutocraţia SUA, 
iar cine îndepărtează pe acești nomenclaturiști, devine imediat proprietar definitiv 
al unor gloate gata domesticite, recunoscătoare, dezobișnuite să mai caute altceva 
decât supraviețuirea cu rații, fie şi în sclavie. 

Toate aceste ridicole pregătiri, notate amănunţit de oamenii informatori 
lăsaţi dinadins în spatele frontului de autorităţile legitime ale statului muncitorilor 
şi ţăranilor, ca și aureolele cerebrale emise episodic de acel cap de artist al 
poporului, încă nelucid totuşi, fiindcă nu întâlnise pe eremitul oil Borgiah la 
gurile Nilului, nu reușeau să aducă pe doctoriţa de război Dora Glagoveanu mai 
aproape de albele cearşafuri de miner, şutite ofițereşte din Donbasul prozatorului 
Fadeev, la întoarcerea precipitată de la Stalingrad în scopul de a proiecta în linişte 
cimitire la Odessa, pentru morţii noştri din Stepa Calmucă, de la Cotul Donului 
şi din Încercuirea însăşi, de unde şi privirea cumva beată, ca şi cum ar fi avut în 
acele dramatice vremuri televizor, să stea toată noaptea pe seriale de război. 

Da, televizor, a cărui importanță pentru evoluţia speciei el o intuise cu 
americanca Lee Miller la Expoziţia Universală de la Paris, din 1937, când dăduse 
târcoale repetate stăruitor unui ecran alb-negru cât pumnul, încastrat într-un uriaş 
seif din lemn de stejar, emoția fiindu-i cu atât mai bogată cu cât se plinea profeția 
bunicului său dinspre mumă, părintele Antonie Suceveanu, carele încă în 1902, 
înțelegând la Lw6w principiul telegrafului şi aplicând legea progresului, 
anticipase că este posibilă ceea ce azi a devenit un fapt banal pentru noi, 
transmisia de imagini mișcătoare în direct, comentată patetic. 

Cu alte cuvinte, când aşteptând-o pe Dora să-l fenteze pe doctorul Liviu 
Lecca, arhitectul urbanist de cimitire Marius Ghizdavu răsfoia gânditor Război și 
Pace, lectura sa nu era centrată pe ilustrarea doctrinei că, într-o lume în care 

Dumnezeu, intelectualul, e cel mai mare apărător al păcii, războiul aproape că 
devine inobservabil, ci dimpotrivă, el se delecta mai degrabă cu cele patru-cinci 
admirabile subiecte de telenuvelă care-şi fac punct şi contrapunct în acest 
seducător megatext încă neexploatat la adevărata lui valoare polifonică de 
întreprinzătorii cinematografici ai Rusiei postbolşevice. Citea din ce în ce mai 
fluent direct în rusește, îşi îmbogăţea din ce în ce mai mult imaginea despre 
tragedia rusă, care este şi o tragedie a continentului nostru lățit până la Pacific, 
care a pierdut în acest secol XX hegemonia în lume, culmea tragismului fiind că 
nu e bine ca americanii, hm, ce cultură de nebombardat... americanii... 

— Poate sensul mişcării spre Răsărit a Germaniei e tocmai acoperirea unui 
gol, unei zone depresionare, simetrică mișcării industriale de la Atlantic, peste 
bizoni, indieni şi sconcși, până la Pacific? Poate că zimbrul de Hi nici nu simte 
ce face, al Cui instrument este, în struna Cui cântă, pe ce pantă e atras... Cine ştie 
dacă nu cumva din motive care depăşesc raţiunea umană, leagănul civilizațiunii 
trebuie să fie unul mediteraneean şi zeii au creat Nazismul tocmai pentru a unifica 
Europa, încât de la Antichitate și Renaștere ea să se poată propulsa la o a treia 
treaptă a Umanismului, în secolul XXI, şi e nevoie întru acest scop al Speciei 
înseşi ca Galiţia Mare, de la Salonic la Helsinki, într-o primă etapă, să se umple 
de universităţi de târg, de burg, de orășel liniștit, abia într-o secundară etapă 
mergându-se din Donbas până-n Kuzbas şi, într-o strategie de perspectivă, spre 
Kolîma și Magadan şi Sahalin, rostul acestor piloni culturali fiind, în fond, să 
genereze sugestii de răspuns la încotroul spre care evoluăm noi înşine... 

— Din moment ce omul a devenit Evoluţia conştientă de sine! 

Marius trânti pe colțul dulăpiorului sticla de basamac violet. 

Pisica, de origine caucaziană, slabă, tigrată, de culoare nu portocalie, ci 
delicat brună, în armonie cu ochii profund aurii, înţelesese de mult că esenţialul 
era acolo unde omenirea e văzută contradictoriu ca un uriaş partid viu al 
umanităţii moarte, în care fiecare membru trebuie să se simtă vinovat de erezii, 
dacă se produc ca derapaje de la umanism, adică, vezi, cum ar veni așa, că ori 
admiţi că eşti OM, şi atunci asimilezi ca ale tale crimele de la Hodja la Cea, Mao, 
Kim, Lenin, Dej şi Che, ori renunţi la ciuma roşie cu un paloş de tăietură 
epidemiologică preventivă, îţi bagi dialectica-n ea de partinitate umană, te minţi 
că tu ești altceva decât om şi atunci ţi se rupe-n paişpe de toate! 

-— Homonoic! surâse Ioil Borgiah în mirosurile exotice ale unei Alexandrii 
pe care un urbanism de imitație stalinistă-n Egipet nu o transformaseră încă într- 
un fel de havuziard bulivar al victoriei zogialismului arab. Fără Kavafişi sau 
LeeMilleri... Homonoic! Homonoic, şi pace! Zi homonoic, iubite Marius, şi ai să 
te simţi bine pe cămila ta! Vei trăi de-acum înainte cu conştiinţa că aparții unei 
Constelații a Lucizilor, iar omul, omul, omul care la Ravensbriick aud c-a legat 
picioarele unei deținute ce trebuia să nască, omorând-o în chinuri care ar aduce 
milioane de dolari cui ar investi hollywoodian în așa megaproducţie horror mâine, 
marketizând canibalismul acestei specii, ei bine, uite câinii comunitari muşcăcioşi 
de la colţul bazarului, aşa să treci, cu prudenţă, şi printre semenii tăi flămânzi! 

De unde ştia? 

Chipul profetului homonoic era alb-vânăt, parcă din material cartilaginos 
ca al meduzelor necomercializate în suk. Plete lungi, negru-şpan-albastre. 
Luminaţi de soare asfințind spre Cirenaica, irişi de-a dreptul roşii fosforescent, 
mici vitralii ale unui alt soare! 

Sila de om, Marius o trăise deja la Cairo, în acele ultime zile de martie 
1944, completând acoperit de Lee Miller, din alte zări, drept fotograf de obiective 
turistice faraonice, delegația prințului liberal Barbu Știrbey şi având a băga de 
seamă la rugămintea Mareșalului, transmisă lui de generalul de propagandă Horea 
Bratu, dacă Monarhia britanică şi Republica americanilor înțeleg scopurile pentru 
care şi-a asumat răspunderea în faţa Istoriei şi Literaturii, iniţializând un fel de 
război în contra barbariei sovietice: a) recuperarea Basarabiei şi Bucovinei; b) 
evitarea căderii României după 20 Mai 1990 în statutul de fostă respublikă 
sovietică; c) răsturnarea Dictatului de la Viena, realipind la trupul Ţării 
universitatea transculturală de la poalele Feleacului şi belle-artele de la Balcic. 

Cu oroare, Marius Ghizdavu înţelese din culise şi din nebombardarea căilor 
de acces, că fusese manipulat, că pe cele două puteri de limba lui Orwell, de 
crezuse el pe Bratu că luptă și impulsionate, soarta lagărelor de exterminare 
naziste nu prea le interesa decât ca perdea de fum finală, imaginile horror urmând 
a masca opiniei publice cedarea către Stalin nu numai a Galiției Mari, de la 
Giurgiu la Gdansk, ci și a Europei Centrale, ca şi — de necrezut geopolitic — a 
Chinei și Indochinei şi Cubei şi Africii. 

— Manifestându-se aici, zâmbi ciudatul profet de cafenea, confirmarea 
diabolică a modelului Lenin despre războaiele imperialiste ale acestui secol! 
Stalin sau Mao puteau vag şicana Vestul prin concurență ideologică. Pe când Axa 
Roma-Berlin-Tokyo ar fi putut într-o zi să genereze supraputeri reale! Pentru că 
Mussolini, Hitler şi Hirohito, sau mai degrabă stăpânii lor posesori de mare 
capital, au avut inteligența să nu se lege de experți şi în orice caz să nu renunţe la 
economia normală, de piață, care oferă homosapului exact ce pofteşte el cu 
familia lui! lar Trecutul mare cultural le va permite resurecția Democraţiei. 

Cu alte cuvinte, anglo-americanii şi-au ales rivali capabili doar să-şi apere 
militar lagărele de sclavi ai soşalizmului şi păşii, dar nu şi să deţină adevărata 
putere planetară, cea a finanţelor sănătoase tun! 

Astfel de supreme decizii mă scârbesc în egală măsură cu a confecționa 
pâslari din păr uman, la criza exploziei cancerului totalitar Specia a reacționat 
deplorabil, mă tem de ce va să vie la o criză serioasă de haleală în secolul XXI: 
cei puternici vor decide mai degrabă exterminarea celor slabi decât să-şi restrângă 
un standard de viață pe care îl vor considera firesc şi pe deplin meritat, liderii 
acționând perfect democratic, îndeplinind mandatul electoral manipulat! E 
orbitor, Marius, ce vi se cere, vi se impune chit că întoarceți armele. E o 
capitulare necondiționată, adică bolşevizarea României chiar în primăvara sau 
vara acestui 1944, iar conții Eisenhower şi Montgomery îndeplinesc un mandat 
al popoarelor lor, autosocotite, în subconştientul nemărturisit, a fi de rasă mai... 

superioară decât a ta şi a tuturor esticilor. Vezi-ţi de Operă, așadar! 

— Cu fiecare român ce va pieri în geolili securităţii sau de frig şi foame sau 
de graniță sau de avort, sau bulgar, sau polonez, sau sârb, sau albanez, se apropie 
venirea acasă a rezerviștilor anglo-americani, fiecare la a lui hazaică, umplându- 
se de confeţi scuarurile, cele bulivare și studiourile! zâmbi pisica. Zeci de ani, 
sute de ani vei vedea imagini cu întoarcerea băieților acasă, învingători, sărutând 
fetele care-i aşteaptă la vapor, cum la Constanţa surorile Moga pe Stelică, Petrică 
şi Mitică, la întoarcerea din Crimeia, în aprilie 1944, nu mai e mult până atunci! 
Beria pregăteşte deja, pentru 18-20 mai 1944, colosala operație de purificare 
etnică a Peninsulei, două sute de mii de tătari urmând a fi deportați în Uzbekistan. 

— E drept că voi filma curând astă scenă a întoarcerii ginerilor lui Moga, 
pentru a fi nimicită, se pare că de tânărul general Nicolae Ceaușescu, odată cu alți 
kilometri regali de peliculă, surâse românul custodelui în halat fumuriu loil 
Borgiah ce ducea sub braţu-i păros la pivnițe, legată în pânză roşie, Pravda pe 
1944, insistând asupra încremenirii statuare-n port a Antonescului, pe când nemţii 
veneau în vase, iar ai noştri mai mult în şlepuri, barje și pe plute, ceea ce însă le- 
a permis să miroasă mai îndeaproape, să adulmece, cadavrele umflate ale 
înecaților din sectorul cu Cimitir Marin, creat de aviația și flota URSS... 

— Eu nu te înţeleg nici pe tine, reveni fără Pravdă în sala aproape pustie a 
Bibliotecii din Alexandria analistul loil Borgiah, să se aşeze lângă pictorul român, 
care trecea în revistă noua presă occidentală, inaccesibilă în ţară nici măcar pentru 
salariaţii Ministerului Propagandei de lângă Gara de Nord, ulterior al 
Transporturilor românești, şi ce mai transporturi, nene, în rugina Epocii Mooye! 

— O Românie oarecare, de iubit de la Basel sau de la Santa Diana, oftă 
marele spion Mircea Focşăneanu, tătar al Elvirei. Numai o Românie în sens regal 
Brătianu-Maniu nu! Adică pizdeţ, nicio Românie în Epoca Wash, spre final. 

— Domnule Ghizdavu, trezeşte-te, se rugă el cu mult gri în tenul ca de înecat 
proaspăt, nu uita că eşti un om-cu-operă, viaţa ta este o viață orientată! Priveşti 
prea departe în viitor şi rişti să ai un accident colorat când te vei întoarce la 
Bucureşti! Caută-ţi de drumul artistic şi lasă prostiile, idealismele! 

— Frate Marius, îl împroșcă el involuntar cu stropi fini de salivă veninoasă, 
doctorul vostru Liviu Lecca, în Tratatul despre sânge, vorbeşte despre 
totalitarisme ca despre creuzetele a două noi specii, Homo totenkopf şi Homo 
fessus, una carnivoră până la canibalism ritual, cealaltă erbivoră până la a paşte 
iarba propriilor prunci asasinați, de pe morminte cu țărâna încă neprăbuşită. La 
care s-ar adăuga o a treia specie, de cetăţeni contemplativi, dezgustaţi şi de călăi, 
şi de victime, retrași în biblioteci mai mult sau mai puţin semnificative în 
Geocortex, şi cărora el le atribuie o identitate de Homo solus, deși mulți preferă 
a se declara „rezistenți prin cultură şi lehamite“. Mare dreptate având superdotatul 
copilaş Raul Lecca, să-l împingă în corzi ca-ntr-o tinetă pe tac-su, cum că nu se 
poate hrăni doar cu spirită Gaist această adunătură, ci-i musai omnivoră. Ea 
înghite abuzurile securiștilor ca și cărturarul ce le şi favorizează prin laşitatea 
inerentă cui crede că el trebuie să supravieţuiască erupției vulcanului de căcat, 

pentru a relata viitorimii de peştele împuţit, lămurindu-ne de ce nu era apetisant! 

- Praxiologia vieţii orientate, bombăni Codin mulgând pe cea mai blândă 
din cămilele dăruite de generalissimul Aliaților din Mediterana delegaţiei 
române, conduse de Mișu și prinţul Ghizdavu, e pe front net mai originală decât 
la cine bău şi fu fără obligaţii faţă de Dumnezeu şi de Neam. Dar de aici-şa până 
la a sparge unitatea speciii pă criterii culinare, e o insolență de stil, discernământ 
şi impedanță tipic experimentalistă, cum nici părintele Damian n-a probat cerând 
în Fiica risipitoare Bisericii-ca-turmă, anglicană, musulmană sau tibetană, 
Națiunii, adică Pieței, să se preocupe de Marea Recuperare gândită de Noveanu, 
ca să se reconstituie şi să se reimplementeze ritualuri stinse sub vremi, cum ar fi 
câte erau la Roma sub divul Traian, cele egipţiene, cele asiro-vavilonene, câte şi 
mai câte pă la azteci, la geto-daci sau prin Noua Guinee, dar în primul rând 
funeraliile faraonice, cari ar pute hi televizate planetar anual ca megaşouri! Că 
fuserăm recent la Piramide şi ni se păru cam seacă senzaţia de Antichitate. 

— Nu, nnnu, nuuu, se alintă pisica, orbită de puritatea albului laptelui de 
cămilă, impunând proiectantului de cimitire de război o solemnitate de misssă. 
N-aaar strica deloc s-avem un canal planetar de ritualuri, accesibil ca CNN-ul 
peste tot, să poţi găsi 24 de ore din 24, adică oricând ai nevoie, ritualuri preluate 
live de pe la toate comunităţile de sanctus ale Terrei, desigur cum vrea şi criticul 
Noveanu, adică popa Tani că-s totuna, sau emisiuni speciale de Reconstituiri de 
ceremonii murite, măcar simplă muzică liturgică, eventual ceva Imne... Eu zic că 
se poate, cum să nu se poată, trebuie impozitată la greu Incultura s-avem buget! 

— Numai că, ridică din sprânceană Marin Şoferul, suflând, scuturându-și de 
nisibiul finubian carburatoriul, zăgazul e ca stăpânii noroadelor să nu mai fie aleşi 
pă criteriul vicleniei de a le minţi, ci doar pe testul perfect democratic al 
parcurgerii unor texte obligatorii, alese de umaniști ca venerabilul Ioil Borgiah! 

— Ăsta!... Asssta!!! zbiera Codin la cămilă, explicându-i care picior să-l 
miște de lângă șiştar. 

Obosise şi transpirase în aerul uscat şi înecăcios, nostalgea la cămilele și 
aerul de colhoz părăginit al unui peisaj ghizdavian, o acuarelă din Stepa Calmucă. 
Bustul lui Lenin în prim plan, ca Buddha, amintind colecționarului că acest clasic 
are-n sâmburii celulari material genetic nu numai suedez, german, evreu, rus, 
valah, bulgar, finlandez etc., ci şi de Buddă, precum şi că acești calmuci, care dau 
zâmbet enigmatic creatorului Cominternului, aţâţător după vreo lună de la Pacea 
Versailles 1919 la un nou război, cu Polonia, aceşti meditativi calmuci fost-au 
mai sunt budiştii Europei! Nu ştiai! 

— Ceea ce înseamnă că, surâse Mircea Focşăneanu tătărește comandantului 
forțelor armate ale Naţiunilor Unite din Mediterană, după informațiile ce dețin 
românii, ca unii mai apropiaţi de Moscova şi Kunţevo, o bună parte din Asia va 
fi bolşevizată, exploatându-se divergenţa intereselor aliate de către Mao, Ho Şi 
Min, Kim Ir Sen, Pol Pot şi alți diplomectuali, Churchill zbătându-se a-și 
conserva Imperiul, iar Roosevelt profitând de dezintegrarea populistă a 
Imperiului Francez după, pentru a scăpa şi de acest ultim rival britanic în 

stăpânirea mărilor. 

— Marius, nu mai surâse Mişu, vezi ce faci cu Opera Ta, fiindcă mulți spioni 
îmi sintetizează că plutocrația de limba lui Poe a răsplătit Cominternul cu Europa 
de Est şi Asia tot de Est, nu doară pentru servicii anti-Axă, economisindu-se vieți 
de rasă cvasi-superioară, ci şi intenționând cu profit gras a antama bișniţă viitoare, 
investiţii uriaşe de Reconstrucţie, în pat cu dușmanul flămând! 

— Impresia mea, privi Marius ca un motan la bolborositul ca la Balcic al 
narghilelelor amintind de Mogoşoaia Beach, este că Mişu, soţul drăgălaşei mele 
verişoare Elvira a comis o mare imprudenţă apreciind că dacă România, aflată 
doar pe hârtie în războiu cu englezii şi americanii, n-a bombardat sălbatic aceste 
supraputeri, atunci ele vor găsi înțălejere pentru autoapărarea noastră avansată 
adânc în intimitatea URSS. Aş! Atât vizitiul meu Codin, cât şi mecanicul meu 
auto Marin, agenți la întrevederea lui Mișu cu generalul Henry Maitland Wilson, 
pentru a-l implora să nu lezeze Onoarea mareşalului Antonescu, cerându-i ceea 
ce nu se poate, adică să-şi bolşevizeze ireversibil naţia, susțin că dacă relatarea 
despre pătrunderea-n Micul Trianon sovietic de la Kunţevo, a oamenilor noştri, 
ginerii colonelului Moga, conduşi de copoiul Mişu, n-ar fi apărut ca o 
lăudăroşenie vânătorească la un scotch în plus, atunci acest tătar focos, cu care de 
atâtea ori am împărțit în Villa Hortensia virtuțile Lucreţiei Fotiade, după ce mi-a 
dovedit pe bază de poze în flagrant că verişoară-mea, nevasta lui, s-a împreunat 
cel puţin cu inginerașul Gary Glagoveanu, pe loc ar fi fost arestat cu tot cu echipa 
mea Şi, imediat, un transport de urgenţă, eventual prin "Teheran, ne-ar fi predat 
SS-ului cominternist, să fim torturați la Lubianka să spunem TOT, încât o 
mierleam şi eu, înainte de a mă exprima, deci nu de mine depinde Opera mea! 

— Era totuşi o aberaţie, surâse niţel borgiac interlocutorul din Alexandria 
cvartetului Marius, Marin, Codin, Mişu, să se încerce a explica lui Stalin că, 
pentru viitorul Ideii comuniste, este mai bine ca U. R. S. S., după zdrobirea fiarei 
hitleriste în chiar bârlogul ei, să revină la graniţele de dinainte de Pactul sovieto- 
nazist din 23 august 1939, asigurându-se de. a fi debușeu la preţuri convenabile, 
contra materii prime, pentru produsele unor vecini pașnici, cari şi-ar urma drumul 
dezvoltării economice pe baze liberale spre o prosperitate canadiană model. 

— Ulterior, surâse arătându-şi dinţişorii de culoarea oaselor de șalău pisica 
brună, aviația anglo-americană a bombardat cu insistență Villa Izvoraşul, la 4 
aprilie 1944, probând că Mişu a fost luat în serios. Semn şi că serviciile secrete 
occidentale se consultaseră cu ale marelui aliat bolşevic şi constataseră că, într- 
adevăr, ai noştri pătrunseseră la Iosif Vissarionovici. Nereuşind ai lui Poe decât 
să terciuiască de sus pe soţii Şaraga printre murături în pivniţă. Mişu fiind nu la 
Ziduri după vin şi miel, ci vizavi, la Cheţi Fotiade, în Villa Hortensia, în Atelierul 
tău Amedeo Modigliani, Marius, achiziţionat ulterior cu mai toată Strada 
Liliputană de dom' senator pro-NATO-UE Ion Enache Corbul, iar romantica 
Elviră, dusă fund după ghiocei, viorele şi toporaşi, cu din nou rănitul și decoratul 
Gary, într-o pădure dintre Jilava şi Măgurele, pe când Virginica Gibson, Augustus 
şi copilaşii Alex şi cu Vicky demult erau la Philadelphia, ba poate au şi ştiut de 

atacul terorist asupra populaţiei civile a Bucureştiului gândit s-o sature de război 
sfânt, de Reconstituire, de Sincronismul dacă-ai-la-ce şi de Marea Recuperare! 

O sirenă blondă, cu timbru rece, baltic, se auzi în port şi partenera 
pictorului român, crezut de ea scriitor basarabean, ocupant al Odessei fără a găbji 
nici pe Richter şi nici pe Oistrah sau pe Rostropovici, pe violonista Daria 
Maximovna Riumina (Murocika) sau pe Gilels, se foi ca şi cum dinspre Marea 
Neagră, Marmara şi Mediterană, de la Biblioteca Ioil Borgiah din Alexandria, din 
biroul directorului adjunct, cotoiul de obsidian adorat cândva cu înfocare nu 
numai de localnicii Cărţii Morților, ci și de robi troieni de origine îndepărtat 
dunăreană, ar fi prins viață vremelnic, ca şi omul, numai pentru a-l avertiza că e 
o copilărie, Marius, să îţi ascunzi că Mareşalul, după zdrobirea Cominternului, se 
va consulta cu Fiihrerul asupra unui şablon proiect unitar sobru, de Cimitire ale 
eroilor Cruciadei Antibolşevice... Libertatea ta de a inventa funerar e iluzorie. 

— Degeaba ai colecționat la Podilsk-Bârzula fotografi cu Mausoleul 
Grigore Kotovski, organizatorul RSSA Moldo-transnistreană 1924, până-l ucise 
la 1925 locţiitorul, că-i expropriase soţia. Cum mumificarea lui Lenin, reuşise, 
probabil acelaşi îmbălsămător Vladimir Vorobiov va fi solicitat. Păcat că 
germanii au ajuns înaintea ta la Kotovski, deşi Bratu înclina să aducă-n octombrie 
1942 racla cu păpuşa din păpuşoi la București, pentru Expoziţia Cruciadei 
Antibolşevice din Piaţa Senatului, unde noroc că i-ai trimis tu fotografia. 

— Eu am şi văzut numeroase proiecte de mausolee naziste! se lăudă Marius 
Dorei, făcându-l pe înțeleptul din Alexandria, din orașul natal, pe bune, al lui 
Rudolf Hess, adjunct Hitler, să verse câteva picături de basamac vioriu peste 
Florilegiul de mizantropisme, la care voia să adauge alegația lui Fadeev că dacă 
muștele verzi necrofage de la gurile Nilului ar proiecta amenajări funerare din 
fonduri postrevoluționare, ele ar comite exact aceleași abateri de la o cauză 
dreaptă ca pictorul român scăpat de la Stalingrad prin generozitatea lui Otto 
Runge, când i-a zis-o pe aerodromul improvizat pe gheţuş la Gumrak, că urcă tu, 
valahe, mânca-ți-aş, că Germania mea s-a exprimat copios în Universal, pe când 
România ta, nu mai târziu de anul 2222, poate ca şi Noua Zeelandă a lui Lomu 
Rugbistu meteoric, care e principalul ei ambasador, va vorbi limba engleză şi-şi 
va păstra 'Tricolorul, ca însemn național, doar pentru participările la campionatele 
europene şi mondiale, la care va fi înscrisă pentru diferite sporturi olimpice. 

— Viitorul depinde de miniștrii fotbalişti din capul Ţării, cum ar umfla Răul 
alde Noveanu în pesimismul lui absorbant, privi cu poftă doctorul Cezar Bogza 
la Agnieszka, blond-pistruiata cu ochi verzi badantă poloneză, împrumutată lui 
de pictorul alsacian, să-i traducă într-o limbă de circulaţie galițiană monumentalul 
tratat Repetabilitatea umană. Eu sunt însă un Miron Costin optimist: din ale mele 
cercetări la viiaţa luuumii noastre responsabile de dezastrul Ţării, rezultă indicii 
care se constituie într-un piedestal pentru ipoteza că, după ce aceste stârpituri 
ajung boiari, adică sug cât să nu mai lucre o mie de ani, şi ei, şi familionul, încep 
să aibă acces la cluburi exclusiviste din uie, unde nu se pot lăuda cu euroregiunea 
din care provin, ca Grigore Ureche la Lw6w, riscând să fie trataţi ca nişte jeguri 

cu averi smulse de la gura unor muribunzi, ale căror vieţi ar fi putut fi prelungite 
dar ale căror suflete se vede c-au migrat metempsihotic în câinii azi excedentari 
din oraşele trase-n ţeapă de un capitalism viguros, care aşa cum observau Marx 
şi Engels într-un Manifest confiscat de comisarul Șaraga, trebuie să civilizeze cu 
forța pe înapoiaţi, ca pe unii făr' de necesităţi, nici posibilităţi de să râvnească să 
capete şi să consume produse haitece de zgonhen fie ele şi depreciate. 

— A sări, din lipsă de buget şi de sponsori, care să aibă tangenţe cu ce numea 
oil Borgiah Constelaţia Lucizilor, cercetă cu nelinişte dogmatică părintele 
Atanasie cimitirele ghizdaviene deloc mai slabe ca invenţie şi preț decât carcerele 
lui Piranesi, a tranzita direct la... experimentalism e o nerozie. Şi un păcat! O 
risipă. Un excesivism. De ce să practici un sex instant, ca cerbul fricos al 
singurătăților, când te poți desfăta captiv, ore întregi, ca un dulău de mahala? A 
fi sincron Parisului, arzând etapele antic, medieval, renascentist, rococo, ar fi ca 
a arunca o fetițică direct la pedofili, fărădelege de neiertat atât pe Dâmboviţa în 
amonte de Podul Elefterie, cu statueta Reginei şi monumentul sanitar, cât şi pe 
Vedea, în aval de Alexandria, cam între Țigănești şi Poroschia, oricum înainte de 
confluenţa cu 'Teleormanul, care nu trebuie confundat cu Glavaciocul, un fel de 
mini-lordan, pe ale cărui maluri sălcii se oglindește cu mâhnire Videle. 

Se zăpăcise. Mâna sa albă ca ceara, cu degete uscate ca covrigii de 
colindețe, îi atingea-n mers turistei galițiene blond-pistruiate, cu ochi ca Vistula, 
un pic din valoarea adăugată, în timp ce contempla, derutată până la copcă, de pe 
acel posibil pod cu sloiuri, sovietic kaliningrădeana arhitectură a Teatrului de 
Operă şi Balet al Capitalei noastre atestate documentar de contele Dracula, 
tremurând de fiori calzi şi reci, strofocându-se ca, pe bază de comparaţie cu 
Palazzo Picchi şi Opera Guarneri de pe malurile Senei, să îşi explice porecla 
Micul Paris... 

— Situaţia financiară a României Mari și Regale, imediat după Războiul 
Reîntregirii era înspăimântătoare, şopti mica păpuşă de bronz, pe care Noveanu 
nădăjduia s-o desprindă într-un moment prielnic dintre sanitari, la Eroilor, cum 
şutise şi Lupoaicei din Dorobanţi pe Romulus şi Remus, însă câtă explozie 
culturală! Câtă justificare a dreptului nostru! 

— N-avem bani, Agnessa! îşi arătă exasperat ministrul căptuşeala scoțiană 
a pantalonilor, englezeşti ca ai unui bagabont din Benares. Nu putem finanța 
Piramida Ecologică și Comemorativă propusă de Marius al tău a se rădica la 
Alexandria, între gară şi autogară. Nu permite Constituţiunea iorgovană. Şi se 
opune și Piratul! Cu intelectualii lui cu tot! 

— Phirrrammiiiida, îi desprinse el cu bucurie căciuliţa din vulpe împuşcată 
pe când rodea un craniu de soldat ucis de crivăţ, a fost concepută ca o îngrămădire 
de pietre peste un stârv nemuritor. 

Or, eu i-am explicat Fiihrerului artist la Berdicev, în august 1941, că noi va 
trebui să procedăm invers, căzând de acord că geniul este în esență tocmai un 
mod de a proceda exact pe dos decât se aşteaptă poolimea! 

Adică să nu mai stivuim o imensă şi costisitoare piramidă de module din 

piatră peste un biet faraon, ci dimpotrivă, să aşezăm milioane de morți peste o 
lespede cu un mesaj vocativ şi abraziv semnificativ! 

— Ghizdavule, a mârâit el profund jignit, nervos de era să cadă din carpenul 
în care ne cocoţasem să avem o viziune din înalt asupra lanului de secară, eşti 
cam pesimist, chiar pentru standarde de popor cu mesaj întârziat. Nu văz de unde 
aduni, dacă Moscova pică în câteva săptămâni, „milioane de cadavre“, oricât ar 
contribui aliaţii Germaniei, cum înțeleg că vrea Antonescu la Odessa... lar eu oi 
fi om de stat de o bestialitate rece, a calculului, însă nu-s și bulangiu. Să ştii: eu 
n-aş accepta să joc neamului meu festa de a lua din morții ruşilor şi să-i trec la 
osuarul nostru, numai pentru ca, atunci când politicienii de mâine vor veni pe la 
ceremonii cu bătaie electorală lungă, să aibă pe ce cifre să sugereze că uite câți 
frați de-ai noştri se Jertfiră pentru idealuri, pe care numai noi şi-ai noştri le pot 
îndeplini, în calitate de păduchi în capul bietei țărişoare! 

— Calmează-te, Marius! şopti ea fără dragoste. 

De care nici că mai era nevoie, cum socotea şi Meşterul Manole. 

Casa aleasă la Odessa noastră de locotenent Ghizdavu, pentru încartiruirea 
sa, a doctorului Lecca și a soților Căinaru, situată între parcul de odihnă şi un 
cimitir multiconfesional, pe un promontoriu spre mare, aparținuse înainte de 1917 
unei asociații de pictori pontici, ca cei de la Balcic. Apoi, tocmai datorită izolării 
ei lirice oceanice, slujise drept loc de anchete, tortură şi execuţii, referitoare la 
anumite cazuri grave, de troţkism, dar și de sabotaj, nu numai la producție şi 
export, ci şi în proiectarea dușmănoasă a unor piese şi repere interesând industria 
de război, emanată de o doctrină eminamente ofensivă şi tupeistă, cum că acesta 
se poartă doar pe teritoriul inamicului, unde Armata Roşie poate conta pe 
sprijinul necondiţionat al muncitorilor şi țăranilor, ca şi pe acela, bazat pe avantaje 
bine definite, al anumitor specii de intelectuali foarte ieftini. 

Astfel, scriitorul Grigore Căinaru, după ce japonezii indignară America-n 
Hawaii şi porniră a supune, în scopul... coprosperităţii, asiaticii din jur, a renunţat 
să mai meargă la Războiul Sfânt cu Dora, pe motiv că din moment ce Marea 
Britanie ne-a declarat ostilitatea ei deschisă, iar Mareșalul Antonescu s-a luat de 
Roosevelt, declarându-i război în baza tratatelor care ne legau de garanţii noștri 
Mussolini-Hitler în contra lui Stalin (şi alţii nici că erau!), poate că prin absurd 
am mai putea recupera Basarabia şi Bucovina, dacă Stalin ar pieri în luptă şi l-ar 
boci unul care ar înțelege că numai o Românie puternică va garanta pacea în 
Europa de Est, în Galiţia Mare, însă Ardealul şi poate chiar Balcicul ar fi atunci 
definitiv pierdute fără ca noi românii să ne achităm de datoria de a avea rococo... 

Porni astfel Grig să citească din Tolstoi Voina i mir şi să scrie o tetralogie 
mai adevărată, nici românească, nici rusească, ci galițiană, despre Războiul Sfânt. 
Deci nu părăsi nici Ministerul Propagandei. Inspecta prin ţară, câtă mai aveam, 
căminele culturale (genială instituție!), consiliindu-le cum să colecteze bani, 
alimente, cărți şi haine, la spectacole, conferinţe şi şezători, pentru a ajuta orfanii, 
văduvele şi familiile sărăcite prin plecarea plugarului să combată dincolo de Bug 
comunismul cel demolator de biserici şi civilizaţie rurală, analfabet la istorie că 

dacă nu erau SATUL şi mujikul, atunci Asia ar fi început nu la Ural, ci la Elba şi 
Oder, unde se va monta acuş-acuş Cortina de Fier, separând iar Galiţia Mare de 
Occident. 

De o parte a patului, piatră din catacombele Odessei, de cealaltă murmurul 
Mării Negre în noapte. 

O umezeală dulce, călduță, amniotică. 

De cealaltă parte a patului, cimitir, parc, mastodonţii de calcar, primejdia 
adâncă, din labirint să nu iasă comandou cu intenţia de a lichida pe aceşti ocupanți 
ostili idealurilor marxist-leniniste ale clasei muncitoare conduse de marele 
Minotaur spre cuceriri în cele 5 direcţii indicate de steaua Kremlinului roşu. 

lată sus, sus, sus, dincolo de cearşafurile furate din Donbas, dincolo de 
tavan, astereală şi olane dobrogene ca poezie, stele mari, necurate diavoleşte în 
indiferența lor, ca de lumânări eterne la un decedat gigantic. 

Mai fiind şi medicinistă. Cunoscătoare de fiziologie destulă cât să 
penduleze, precum nefericita Aură cândva, între Marius şi Liviu Lecca, primul 
vorbindu-i despre urbanistica cimitirelor de război, al doilea, cu vocea-i răguşită 
şi slabă de vampir valah, descriind noi contribuţii, de război, la Tratatul despre 
sânge, a cărui primă ediție strălucit o ilustrase tânărul, aproape copilul, 
matematician, Raulică. 

— Este imprudent a amplasa aste piramide în Reich, i-am spus confratelui 
meu arhitect-pictor Hictor, în carpenul de la Berdicev, când l-a decorat pe chir 
Antonie. Eu nu-s așa naiv să nu cujet că după rezolvirea problemei slave în 
Europa, arienii se vor răfui cu latinii, mai toată arta-filozofia germană exhalând o 
nostalgie spre Sud, cum mirosul de portocală putredă al unui craniu nordic, spart 
cu cască cu tot de o schijă de brandt. Este clar că sașii, șvabii şi alsacienii 
basarabeni vor da mâine cadrele unei provincii germane la gurile Dunării şi 
acesta-i temeiul pe care durez sfatul de a ridica marile piramide ale celui de-al 
Treilea Reich pe un platou pe care îl ştiu eu, pe râul de Bărăgan Vestic, Vedea, în 
aval de Alexandria, între comunele Poroschia, Hrişca şi Țigănești, care se înțelege 
că vor fi rase ceaușist de pe fața pământului, locuitorii urmând a fi comasaţi în 
blocuri P+4 cu closete afară, la curte şi canalizarea în cer. 

— Văd că n-ai gătit nimic, protestă Dora cotrobăind prin oliţe în timp ce 
pisica brumărie şi catifelată i se împleticea între picioare. 

— Am calculat până acum! dădu el nepăsător din umeri, crainic monoton ca 
doctorul Lecca Liviu când ar fi spus că am avut de tratat o plagă împuşcată sau 
ca scriitorul Grigore Căinaru când ar fi exultat că da, fată, dar am mai modificat 
un pasaj esenţial, la cele 1681 pagini ale mele. 

Şi îi puse în faţă nişte afişe pe dosul cărora desenase piramida şi îi evaluase 
volumul, capacitatea funerară. 

— Am convenit, zise, cu partenerul german ca din raţiuni economice de 
standardizare, toate cadavrele furnizate de teatrele noastre de luptă să fie 
conservate în nişte module arhitecturale conținând fiecare câte patru sicrie, având 
rezervat pentru fieştecare erou 50 x 50 x 200 centimetri la a treia (cubi), 
comprimându-se încă de la ambulanţe ce este excedentar de la natură sau prin 
fermentație... Atunci, iubito, un aşa modul are, la patru sicrie, un metru pe un 
metru pe doi metri, iar a pune baza Piramidei Victoriei pe un exact un hectar 
înseamnă a avea pe o latură cincizeci de astfel de module văzute din profil, iar pe 
fața frontală îţi trebuie o sută. Cu totul, vine una sută ori cincizeci de straturi 
succesive, cam cinci mii de module, care înmulțit cu patru vine numai douăzeci 
de mii de morţi. Or, ţinând seama că din cauza conceperii pe simetrie pătratică a 
volumului modulului, stratul de cadavre este dublu, rezultă, şi mie mi se pare 
uimitor, că pentru a acoperi un hectar cu eroi, parcelând fiecăruia numai cincizeci 
de centimetri pe doi metri, îţi rezultă un necesar de numai zece mii! 

— ŞI este aproape trup lângă trup, ca noi acum! observă cu neliniște Dora, 
într-o tăcere îmbunată de torsul patriarhal al mâţei caucaziene. 

— Mda, mda, zâmbi a râde ca contele Dracula neplăcutul arhitect, dar ia să 
ne gândim noi acuma cum punem al doilea strat de module!... E din considerente 
de monumentalitate obligatoriu să ciupim la fațadă, câte un modul din stânga şi 
din dreapta, aşa că nu mai rămânem decât cu 98 module, cu latură un metru. lar 
pe flanc, scăzând doar un modul, a cărui dimensiune este din lateral doi metri, 
rămânem cu 49 de module. Adică, pentru al doilea etaj, avem 98 x 49 necesarul 
de module. Şi analog pentru al treilea, vine 96 x 48. Şi tot aşa până la vârf, care 
va consta din două module, dulce Dora! 

Suma finală fiind destul de greu calculabilă, este vorba de a aduna vreo 
cincizeci de produse, de la 100 x 50 tot micşorând până la 2 x 1, ştiu că trebuie să 
fie vreo relație, nu am însă timp să o redescopăr, sunt şi foarte obosit acuma! 

— Am putea aproxima, se ridică în cot fata. Din câte înţeleg, cu fiecare nou 
etaj de morţi dubli, tu reduci din flanc câte unul, câte unul, din cele 50 de module 
inițiale, deci astă piramidă bazată pe două pogoane nu poate avea decât 50 metri 
înălțime!... Cam puţin... 

— Gândeşte-te la „estetica ruinelor“, adoptată de Fiihrer şi de Albert Speer, 
Dora! Aceste mausolee clasice trebuie să fie perfect echilibrate, să reziste câteva 
milenii măcar... Dacă mă înalţ mai sus de 50 de metri, îmi închipui că apar 
delicate probleme de rezistenţă! 

— N-aş zice, privi ea foarte încruntată desenele, care nu prea aminteau de 
ale lui Leonardo da Vinci, şi acela mare războinic, tot din ţara lui Mussolini, 
momentan aliat al nostru în contra bolşevismului dărâmător de biserici, după ce 

a dat lui Horthy Ardealul şi Balcicul. Turnul Eiffel rezistă la înălțime de şase ori 
mai mare şi nu sunt chiar atât de naivă încât să nu-mi dau seama că, la actualul 
consum de plumb pentru gloanţe, sicriele tale pot fi confecţionate dintr-un metal 
atât de dens și de deficitar. Mai degrabă, acele module ar putea avea în jurul celor 
patru schelete un rigid semicub, pardon, dublu cub metalic, din profile de oţel 
ordinar, între care rămășițele omeneşti ar putea fi păstrate în recipiente din tablă 
galvanizată de dimensiunea corespunzătoare, deci exact ca niște conserve, adică 
extrem de ușoare, convenabil de uşoare! 

EI deşertase pe noptieră sacoşa ei de piață şi număra distrat, câte crupe de 
hrişcă sunt într-o rație. Tresări puternic, parcă în acea clipă Daria Maximovna 
Riumina, romantica violonistă de la Harkov, i-ar fi şoptit înălțându-se în vârful 
picioarelor pe eşafod: 

-— Iată, Marius, pe aceea trimisă de Dumnezeu să-ţi aducă nu numai o aspră 
plăcere, în oceanul de moarte care-i războiul, ci şi un sfat bun şi competent, în 
îndeplinirea acelor sarcini artistice care fac din tine nu numai un locotenent, pe 
frontul Axei în contra democraţiei apărate de Uniunea Sovietică, ci şi un personaj 
demn de atenția mai multor doamne! 

— Am găsit! Am găsit, Dora, am găsit! strigă el cu entuziasm de worker 
marxist din Magnitogorsk, care explică inginerului său principiile unei macarale 
revoluționare de tip absolut nou. Uite cum facem! Numărul modulelor de câte 
patru eroi, pentru o piramidă cu baza de două pogoane şi cu înălțimea de 50 metri, 
am arătat mai sus că este dat de suma: 

100 x 50 +98 x49+96x 48 +... +4x2+2x 1, pe care propun să o notăm cu 
inițiala ta, cu M de la Minodora! 

— Sau de la... Moarte! izbucni ea într-un hohot de râs ce semăna lugubru cu 
țipătul pescăruşilor ce nu se mai ruşinau a ciuguli trupuri negre de înecați 
niciunul. 

— Sau de la Marius, mă rog, nu contează... Important, important e să vezi 
aici că iese 2 ca factor comun şi avem, schimbând totodată ca esteţi ce suntem 
ordinea: 

M=2 x (1x 1+2x2+...+49x 49 + 50 x 50) = 

2 x (12 + 22 +...+ 507) = 

2 x 50 x (50 + 1)x Q0x50+1):6 

— Transformarea asta în produs de unde naiba ai scos-o? se miră doctoriţa 
de copii, ea însăşi copil în multe privinţe, inclusiv un patriotism exagerat şi 
obişnuinţa-răsfățul de a pretinde întotdeauna să i se explice Totul, ceea ce, dacă 
n-ar fi fost lon Enache un bolşevic român de omenie, putea s-o coste în 31 
octombrie 1956, când l-a muşcat viespea snagoveană pe Grig de faringe, nu de 
testicule, într-un mod fatal. 

— E o formulă trivială! hohoti el cu superioritate academică şi se bătu pe 
frunte a raţii de război şi a fiertură de bocanc, la Gumrak, în splendida încercuire: 
Memorie de arpacaș! Tocmai mi-am reamintit şi voi verifica imediat prin 
inducţie completă dacă ce-i adevăr pentru un N implică aceeași valoare logică şi 

pentru propoziția în N + unu! 

Deocamdată, vedem că: 

M = 2 x 50x 51 x 101: 6=50x 17x 101 =85x 1010 

Ceea ce înseamnă că o impozantă piramidă cu bază de două pogoane şi 
înălțime de 50 metri nu necesită decât 85 850 module a câte patru căzuţi pe 
câmpul de onoare, adică un total de 343 400 oameni, cu aproximaţie, să zicem 
350 000... Relativ puţin! 

— Mersi! protestă Dora. Păi, dacă aproximam, vreo optzeci de mii, hai 
optzeci şi cinci de mii de module, îmi ieșise şi mie! 

— Cum dracu? se cruci arhitectul funerar român al lui Hitler. 

— Un modul din ăsta de-al tău pentru patru cadavre are 2 metri cubi, nu e 
aşa?... Vom calcula volumul piramidei şi împărțim la cât revine pe fiecare 
container. O sută ori o sută ori cincizeci înălțimea pe trei vine cinci sute de mii 
pe trei, dar trebuie împărțit şi la doi, așa că rămân două sute cincizeci de mii pe 
trei, prin urmare cam optzeci de mii şi ceva, cât ţi-a dat şi ție pentru module! 
Prin... inducţie completă. 

— Am bănuiala, tresări pictorul lui Antonescu, că domnul Hi, în lanul de 
secară de la Berdicev, urcându-ne noi în carpenul bătrân să avem viziune de sus, 
tocmai după algoritmul tău a estimat de câți eroi avem nevoie, pentru un decor 
festiv la care autoritățile să aducă prinosul lor de recunoştinţă, cât mai în văzul 
gloatei interesate de forma coroanelor. 

EI a pus problema ca din start, Dora, memorialul propus de mine să fie 
amplasat nu în Rusia, ci prudent, la noi, pe valea Vedei, în aval de Alexandria, 
între localitățile Poroschia și Țigănești, pe un platou remarcat din avion, ca bun 
de aerodrom, de comandoul Mişu, Stelică, Petrică şi Mitică, să aibă dimensional 
cu ce depăși ca minune a lumii construcțiile faraonice ale Egipetului. Cu impresii 
încă proaspete de prin Franţa, el mi-a dat din start 150 x 150 m baza piramidei, 
iar înălțimea cât Turnul Eiffel, ceea ce în metri cubi dă 22500 x300: 3 egal 2 250 
000 ms, iubito! 

Şi de aici încolo, concepţiile noastre artistice s-au despărțit, deşi ajunsesem 
măcar la un consens de comoditate, că la un metru cub de spaţiu piramidal merge 
un cuplu de morți. 

leşeau astfel ca necesari vreo patru-cinci milioane și, cu toată bunăvoința 
ce găsea pentru români după ce jertfiseră Baia Mare şi Balcicul, adică arta pentru 
pacea Europei, el nu vedea de unde mi-ar scoate atâtea leşuri. 

Era în august 1941, nu părea destul de artist, ca mine, şi deocamdată nu 
avea motive serioase, presimţiri expresioniste, să se îndoiască de perspectiva de 
a serba, cu fast Goebbels-Riefensthal, 7 Noiembrie, de la tribuna din Piaţa Roșie, 
adresând plutocraţiei americane o ultimă rugăminte, să nu mai întrețină 
Imperiului Britanic iluzia că mai este o supraputere. Secolul al XIX-lea a apus 
după chiparoşii de pe deal odată pentru totdeauna! 

— Oarecum cum și proaspăt la Berdicev decoratul Antonescu îşi imagina 
că va lua Odessa fără mari pierderi! rămase trează Dora, deşi mângâierile lui 


69 


pătimaşe o adormeau, cum venise teribil de obosită şi de stressată de la serviciu, 
cu o propensiune difuză şi inexplicabilă spre ceva nedesluşit şi pe nesimţite 
odihnitor, dar care azi, într-o nouă civilizaţie, noi ştim că era nevoia umană 
protocronistă de a adormi cu telecomanda în mână şi cu ochii înecaţi în lumea 
bună a serialului preferat. 

— De fapt, își urmă el spovedania, amicul Dolfi ţinea cu strășnicie la două 
chestii: unu, memorialul să aibă neapărat formă clasică de piramidă şi, doi, măcar 
camera funerară pentru ritualuri de vârf să fie placată cu module populate de 
anumiţi eroi autentici! 

Ca artist bine cunoscător al tranşeelor şi gazelor, al stivelor de morți din 
WW1, lui nu-i ardea să trişeze nici măcar la noi, la Alexandria. 

Poate, Dora-Dora, că omenirea a pierdut când el, neavând părinții lui bani 
de meditații, n-a luat admiterea la Viena, nici la Arhitectură, nici la Arte Plastice. 

Intuia deci că vom avea PUG, PUZ, PUD şi ce şpagă-ţi iese ca urbanist. 

— Adesea, originalitatea artistului în veac nou XX-XXI ţine de materialul 
în care lucrează, de lemnul ţapinat din pădurea de simboluri, de birotica 
birocratizării birocraţiei, de descoperirea de noi proceduri etc. etc. 

— Unul se exprimă sudând între ele butoaie reformate, altul face colaj cu 
fulgi de găină de la Avicola, alta pune silicoane la vacile colhozului. 

Hitler a rămas artist, vizionar în felul lui crud, şi dincolo de 1933. 

— Din păcate, a folosit ca materiale zeci de milioane de vieţi... 

— Noroc că Providența a dat omenirii, în compensație, pe umanistul Stalin! 
se puse Dora pe un râs nebun, mai bătând şi din palme, încât Marius ridicându-se 
în capul oaselor, să-şi aprindă o țigară sub mustaţa zburlită, chiar că nu mai 
pricepu nimic din ipoteza economiei de om a tiranului. 

— Şui de ce-am întârziat atât? chicoti ea. 

— Ai trecut mai întâi pe la Lecca, să-i prepari din vinete coapte pe jar 
celebra, mexican de picantă, salată de Odessa? se întristă el de parcă ar fi claxonat 
pe lângă o doamnă cu căţel în ultima zi de vilegiatură. 

— A trecut vremea când îi şi găteam ca o proastă, bombăni ea lipsită de 
sentimente, ajutându-i arhitectului funerar inima să revină la loc. Am încetat 
definitiv să-i mai fiu bucuria bucătăriei de când am constatat lipsa lui de bărbăţie, 
neputința de a-şi învinge, în calitate de om cult, prejudecățile animalice de mascul 
dominant. Poate Lecca să-mi aducă oricâte crupe de hrişcă şi oricâte vinete, că eu 
nu-l mai slugăresc! Când îl văz în fotoliul de paie, privind meditativ, din clasica 
lui Colonadă Voronţov, peste marea sidefie, spre Occident, adică spre România 
Regală, şi trăgându-se distrat de zgârciul cravatei subțiri, ucrainene, zău dacă nu- 
mi vine rău, Marius! Mai mult cărturar decât Intelectual, cum l-a încondeiat 
geograful Voicu Ghizdavu, care dacă mai trăia, ar fi fost numit decanul 
Universității Multiculturale Populare din Odessa, să-mi moară ce-am mai scump 
dacă pot să-mi explic cum e cu putinţă, la vârsta şi neputinţele lui, să mai facă 
nenorocitul de mare sculă de doctor Lecca pe naivul! 

— Ah! o pupă el drept în creştet. Sfântă simplitate! 

Băuse Marius cât 1 se părea că fosta casă de întâlniri conspirative a 
căgăbăului era o corabie în legănare, din basamacul de culoarea zorelelor de la 
Pribegi, confiscat de jandarmii români și ucraineni de la colhoznici pe motiv că 
se consumă rafinându-l o mare cantitate de cartofi sau cereale, la instigarea 
culacilor care vor astfel, la ordinul imperialiştilor anglo-americani, să nu mai fie 
aprovizionate satisfăcător marile oraşe unionale, cu deosebire noile centre 
muncitoreşti, unde se produce oţelul necesar blindatelor cu care Cominternul va 
supune lumea întreagă, încât să nu mai existe primejdia existenţei termenului de 
comparaţie între a fi condus de o nomenclatură monocoloră şi a fi lăsat să te lupţi 
pentru existență în jungla confruntărilor şi coalițiilor dintre mai multe 
nomenclaturi ale partidelor. 

— Spasibo, Mariusea! Na zdarovie! murmurară tandru buzele ei vânăt-viorii 
ca samogonul însuși, ceea ce accentua parcă şi mai mult dorul de ţară, semn că 
nici măcar ei doi, ca ocupanţi de înaltă calificare, nu percepeau ca pe un oraş a! 
nostru Odessa, chit că era sora geamănă, clonată de Pavel Kiseleff, a Brăilei, 
poate cel mai interesant literar port al Dunării. 

Briza, cu incitantă odoare de săruri şi de alge fermentate, izbi ca nuiaua 
unei uriașe, transparente, zeițe a Iubirii, în mers, bogaţii în flori albe ciorchini ai 
bătrânilor salcâmi stradali, provocând o ninsoare Alla Bayanova benoii akanuu 
ca de suflete tinere de soldaţi, căzuți fiecare pentru escrocii din capul neamului 
său, tragedia speciei rămânând că pe cosmonauţi îi caută luni de zile să n-aibă 
defecte, pe când pe politicieni îi alege electoratul cu ochii închişi. 

— E ca o forfecare, şopti el cu ochii dați mult pe spate, această stranie lege 
de conservare ce caracterizează amorul tău cu lașul Grigri, Minodoră! Pe când 
el, hoțţomanul, se retrage în Ţară de pe front, pretextând că are de dus la capăt o 
epopee biblică de dimensiuni alese deliberat enorme cât... Război și Pace, 
asigurându-se astfel că va sta la domiciliu, în puf, mai pe toată durata sângerosului 
conflict Est-Vest, al tău tăticuț Leonida, ca şi al meu Voicu brav luptătoriu 
nacionale, te educară invers, pă tine, să vii să te baţi la Tiraspol, la Caffa Feodosia, 
înapoi la sanatoriu la Bugaz, la Vâlcov, aci la Odessa și mai știu eu unde pe la 
cele ambulanţe de-ai eliberat cu martori atâtea certificate de deces! 

— Aici greşeşte marele psihiatru Liviu Lecca, Marius, ţipă Dora ca şi cum 
ar fi văzut nu pisica tărcată cafeniu, ci un şoricel, pe masa încărcată cu bunătăţi 
de război, create de miracolul economic adus de reimplementarea economiei de 
piaţă, de către români, în Transnistria sovietică de până-n Bug. El contestă din 
şezlong, artisticitatea ta pe criteriul de clasă, cum s-ar pronunţa Pravda. Îi 
incapabil să emită judecăţi de valoare medicală privind chiar producţia de fericire 
a vieții mele, ca cuplu, cu Grig. Ce să mai zic de a găsi înţelegere pentru 
conservatorul Take Ionescu la 1917, când s-a învoit la Odessa pentru, refugiată 
aici cu familia, o frumoasă Adina Cordescu ce-i va fi şi soție. Pentru că, ciolovek 
de ştiinţă năucă fiind, o forfecare a Lumii, ca a ta, Lecca nici poate concepe, cum 
i s-ar părea băloase şi barbarului Ilia Moromeţ acele fructe de mare din golful 
Napoli, cu care s-a intoxicat acelaşi unionist, mărind degringolada unui partid 

conservator şi așa bolnav, cum îl vei mirosi și tu după 1989, când vei încerca să 
impui, în noua Europă, de la Bilbao la Astrahan, o identitate galițiană unică, din 
Macedonia până-n Prusia Orientală, ca un cordon sanitar separând, printr-o 
disperare recuperatorie hiperexpresionistă, Grupul celor cinci popoare exprimate 
din Occident de poporul rus exprimat din Est, — grecii lui Pericle având tot atâta 
legătură cu ai lrenei Papas cât romanii lui Augustus cu ai lui Sergiu Nicolaescu... 

— Adică tu aşa ai înţeles, îşi căută Marius porthartul cu mahorcă puturoasă, 
că eu vreau să adaug, la spaţiul italo-spaniolo-franco-brito-ariano-rus, pe 
galițienii ăştia ca viziune a lumii specifică celor privaţi de o istorie proprie? 

— Ce i-ar uni pe toţi aceşti neexprimaţi nu poate fi, într-adevăr, decât acest, 
lung cât o zi de post, urlet hiperexpresionist, că de ce cei 5 + 1 nu i-au lăsat şi pe 
ei, pe români, evrei şi polonezi, de-a lungul veacurilor, să. 

— Numai doamna Laura Done-Lecca, Dora, m-a mai înțeles până la 
orizonturi atât de profunde şi cred că, în viitor, nu vă va egala decât o farmacistă, 
pe care am zărit-o eu în gara Sărata conducându-şi dramatic soţul la o sigură 
moarte în Caucaz, îşi aprinse el o țigară înjghebată în grabă din hârtie de ziar 
german dinainte frăgezită între degete, în ceasuri lungi şi albastre de reverie 
marină, sub pescăruşi albatroşi vestitori de furtună cu cer negru. 

— Ce mi-a plăcut mie ţie, îşi lumină copilăroasa lui amantă ochii cei verzi- 
cenuşii ce înnebuniseră nu numai curvari profesioniști, ci şi cărturari serioşi, ca 
teologul Noveanu şi filologul Damian, — în imaginea ta despre mariajul meu, a 
fost tocmai sensibilitatea plastică de a sesiza că cu şi Grig gravităm unul spre 
altul, atracția fiind sex irezistibilă, dar traiectoriile configurându-se, nu o dată, 
puţin paralele, încât el venind de pe front ros de oarecare pesimism, iar eu 
îndreptându-mă spre câmpul de onoare cu credință neştirbită în invincibilitatea 
Wehrmachtului, ne asemănăm compozițional cu acea nemuritoare scenă filmată 
de tine cu o cameră Aryflex împrumutată de la prințul Otto Runge: dinspre Ural 
trec trişti spre Occident tinerii prizonieri sovietici meniţi exterminării chiar de li 
s-ar da de la Breslau drumul înapoi acasă, căci nici celălalt SS Stalin Sovietic nu 
i-ar ierta, în timp ce dinspre Carpaţi vin exuberanți hitlerjugenzii neştiutori de 
superioritatea totalitarismului marxist asupra celui nazist şi de Gulag... 

— Câtă moarte!... Câtă moarte! gemu deodată Marius, pomenindu-se în nări 
cu un iz neliniştitor de cadavru uman, cum simţi câteodată vara pe lângă cavourile 
de mântuială etanșeizate ale Bucureştilor noştri cei feriți de a-ți pute, până în 
primăvara lui 1944, concitadini striviţi pe sub planşee de blochauzuri bombardate 
fără frică de puternicii Aliați. 

Pisica se linse instinctiv pe bot, semn că dacă sursa duhorii n-ar fi vreun 
înecat adus de curenţi la țărm sau vreun partizan paraşutat, atins şi rătăcit prin 
catacombe chiar sub casa ocupată de români, ci unul din aceşti ce s-au jucat ades 
cu ea, impresionați de blăniţa cafenie şi de gingiile ei roz, ea n-ar fi ezitat, pe 
foamete, să se delecteze cu beregata acestui munte de proteine, grăsimi, zaharuri, 
idealuri, eresuri şi substanțe minerale. 

— Domnul doctor Liviu Lecca, surâse a lui studentă şi asistentă doctoriţa 

pediatră Dora Glagoveanu, alintându-se ca o copilă bolnavă şi nu prea, este de un 
pozitivism foarte bine înrădăcinat în realizările secolului, dragă Marius, 
scumpule, pisoiaşule! EI susține că, în principiu, a sucomba este ca şi cum ai 
scoate receptorul TV din priză, încât nu mai are nici rastru, nici imagine, nici 
propagandă, nici sunet... 

— Cu fireasca deosebire, hohoti lugubru locotenentul de cavalerie şi 
agitație, a degradării rapide datorită vulnerabilităţii materialului organic, în apă şi 
în aer cald, la activitatea microvieţuitoarelor însărcinate de Creator a-l desfigura 
în aşa hal pe mort, încât fiinţa omenească de-o seamă cu mine sau cu soțul tău 
Grigri sau chiar cu Lecca ăsta, să trăiască perpetuu sub călcâiul de oţel al groazei 
că un simplu glonte rătăcit îţi poate reteza ţie, om cu operă, om cu viaţă 
orientată, cum ar zice oil Borgiah, alexandrinul meu sfătuitor 

— Ce să-ți reteze? plesni ea într-un hohot de râs cam prea vulgar pentru o 
doamnă pe faleză la Odessa, încât luându-și seama, urmă cu o glacialitate în 
profundă armonie cu seriozitatea nopţii din jur, ce orbise până şi clinchetul regulat 
al farului, din considerente prozaice de camuflaj negru peste tot, să nu călăuzească 
bombardiere vizând pe ocupantul român, peste marea brăzdată de traiectoriile 
corăbierilor importatori de lână de aur de calitate argonautică. Şi totuşi, Liviu ca 
taumaturg nu este un pozitivist fanatic, Marius! În sensul că, să zicem, n-ar fi în 
stare ca ăla de te-a precedat ca nebun la Basel, Calvin, să se încreadă total în 
dogmă şi precum acela a turnat un bun experimentalist ceko-Inchiziției, să-l 
curețe, pe un Servetus, descoperitor al navetei sanguine cord-pulmon, ars pe rug 
că nu prea vedea de ce l-am dauri pe Christ, din moment ce a fost zeu şi se va fi 
răstignit dintr-un plictis Hyperion de carcasa de om... să-ţi facă ție vreun rău... 

— Această gelozie ucigaşă a lui, crezu că înţelege pictorul, îşi are rădăcinile 
în relațiile mele amoroase din liceu cu doamna Laura Done-Lecca, în cele vagi 
belle-arte cu sora ei sculptoriţă Cristina la 1935 sau în astea, cam bacoviene-n 
macabrul lor, cu tine, prea puţin de zei iubită, Dora? 

— Dar nu este vorba de gelozie! protestă pediatra. Domnului doctor Lecca 
i-ar fi ruşine să-şi constate o trăire atât de carnivoră şi bestială, rătăcită printre 
sentimentele sale ca o scrisoare de ameninţare de pe front, să fie fidelă, în 
corespondenţa unei hollywoodiene la modă. 

În critica ce o aduce Piramidei tale Comemorative ŞI, hm, aşa-zis ecologice, 
el pleacă de la o ipoteză nici confirmată, dar nici contestată vehement de 
comunitatea științifică planetară, în măsura în care, date fiind vitreguile 
războiului, ea şi-ar fi putut procura Tratatul despre sânge sau măcar fascicula în 
care autorul glosează, nu numai savant ci şi puțin artist, asupra unei întrebări pe 
care chiar tu, Marius mic și scump, i-ai pus-o în calitate de magistrat, anchetator 
şi penitenciarist: cu cât timp înainte sau după încetarea circulației sângelui se 
produce moartea capacităţii cetățeanului de a crea, adică decesul? Oare, nu poate 
presupusul mort să simuleze automatic maşinal trăirea încă? 

— Nu ştim exact! răspunde cu seninătate marele nostru pedagog. Nu putem 
decât conveni că, de-o pildă, încetarea activităţii cerebrale ar putea fi un reper. 

Problema fiind că încetarea funcţiilor creierului se poate derula în etape 
foarte eșalonate și aparent lipsite de conexiuni una cu alta, cum se întâmplă, să 
zicem, cu o întreprindere nefalimentară, lhchidată de şmecheri încet-încet, fără 
traumatisme nici pentru cei din jur, nici pentru personalul propriu, diminuat pe 
nesimţite. 

— Cu alte cuvinte, te întâlneşti cu cel ce a început să moară şi nu constaţi 
nimic deosebit. Îşi vede de treburi, conversează, e capabil să-ţi răspundă la 
întrebarea despre ce-i mai fac copiii, sau să-ţi analizeze, cu o mare fineţe la 
descâlcirea dedesubturilor, cutare declaraţie politică. Are până şi planuri de viitor, 
dar procesul care-l va duce în mormânt este deja declanșat de vreo lună şi niciun 
tratament medical sau vrăjitoresc nu îi va putea îndulci cu zaharină sorocul, 
năzuind ca sfârşitul să aibă alt deznodământ! 

— După cum şi dincolo de încetarea unui mare număr de funcții vitale, chiar 
începând binişor putrezirea, descompunerea şi alte fenomene care ne fac silă şi 
groază de cele ce se vor petrece cu, iarăşi eu apreciez că nu ştim prea bine când 
încetează chiar totul, totul. 

Şi acum devine limpede, ca apele cu proprietăţi terapeutice colectate de 
mine în cadrilaterul de calcar galben Mihailovka, Petrovka, Dalnik, Tatarka, 
precum și în fâșia dintre limanurile Hadjibei şi Kuialnik, cum îmi palpită inima 
de om de ştiinţă la gândul piramidei de tablă zincată, de conserve de om din tablă 
zincată vreau să zic, m-ar interesa să fac anumite, mărginite tehnic deocamdată, 
măsurători în camera de ceremonial, asupra unor eventuale perturbații ale unor 
constante fizice şi chimice cunoscute, precum Și asupra generării unor tulburări 
de comportament, la persoane ce s-ar oferi să se claustreze, suferind presiunea 
celor 350 000 de cadavre relativ proaspete şi, după intuițiile mele, nu total moarte, 
în sensul în care ar putea fi o bucată de tibişir de origine marină. 

— În concluzie, avizez pozitiv proiectul lui Hi şi al domnului locotenent de 
cavalerie şi propagandă pictor şi arhitect Marius Ghizdavu, de a se înălța, pentru 
aliatul german, o piramidă funerară cu baza de 100 x 100 m? (două pogoane) şi 
înălțimea de 50 m, amplasată pe râul Vedea, în aval de Alexandria, pe un platou 
reperat şi balizat de aviația noastră, între localitățile Poroschia şi Țigănești. 

Despre poziția exactă a camerei de ceremonii în acest colos, nu mă opun 
să coincidă chiar cu centrul de greutate al ansamblului şi, întrucât îmi imaginez 
că Fiihrerul, după deportarea noastră, a românilor, ca slavi 30%, a mai tuturor 
românilor, între Nistru şi Nipru, ar putea accepta să se odihnească pe vecie pe 
pământul aşa-zis germano-dunăreano-pontic, adaug că se impune cu necesitate 
placarea celor şase pereţi, ai Incintei Funerare Supreme, în roșu-negru-alb, 
utilizându-se ce materiale, îndeosebi granit şi labrador, se vor putea refolosi după 
cucerirea Moscovei şi dezafectarea mausoleului călăului poporului rus, Lenin. 

Cât priveşte obligatoria flacără veşnică, ce se obişnuieşte în astfel de spaţii 
de reculegere, propun ca ea să aibă formă de lumânare şi să fie ţinută de o mânuţă 
de copil, pentru al cărei modelaj o recomand, cu multă căldură, chiar pe cumnata 
mea, domnişoara Cristina Done, sculptoriță neoclasică de renume internațional, 

după succesul recent al expoziţiei portretistice itinerante, prin oraşele Germaniei 
naziste şi ale Italiei fasciste, în drum spre Franţa gloriosului mareșal P&tain şi, 
poate, spre Spania războinicului Franco şi Portugalia monahului Salazar. 

— Ca om de stânga, tot atât de neîncrezător în om precât bibhotecarul ăla 
din Alexandria, Ioil Borgiah, de care ţi-a vorbit în pat, micuță Dora, bezmeticul 
de Marius, năuc de-atâta basamac, interzic pur şi simplu să i se sugereze 
proprietarului poporului german, Hitler, ipoteka că a înălța o piramidă de 300 
metri, pe o bază de 150 x 150 m?, nu pune probleme de rezistenţă nici cât 
copleşitoarea cupolă propusă de Speer pentru Kasa Poporului ce ar împodobi 
noua capitală a Reichului, zisă Germania şi înălţată peste Berlinul demolat. 

Și nu pentru că extinderea capacităţii de cazare funerară pretinde un salt de 
la 350 000 la vreo 4-5 milioane de cadavre proaspete, iar acești numeroşi eroi 
trebuie neapărat produşi și furnizaţi, mă opun, ci pentru că, deocamdată 
necunoscându-se cu certitudine dacă există sau nu Parametri Ascunși ai morții şi 
ai vieții, niciun expert responsabil nu s-ar încumeta să anticipeze ce efecte psihice, 
şi chiar mai mult decât psihice, ar putea avea o asemenea gigantică piramidă, de 
stârvuri în conserve din tablă zincată, asupra tineretului de elită, adus să presteze 
jurăminte, sau asupra ştabilor înşişi, veniți cu reporteri şi coroane pentru 
popularitate, sorbind de prin rigole, de sub crusta închegată brun-cheratinos, ce 
iluzie de sânge eroic se va mai fi scurs sub enorma presiune, din acei inocenți, al 
căror număr nu e semnificativ în sine, deoarece zecile de milioane de morți ale 
acestui macromăcel imperialist şi ideologic nu vom mai avea resurse oratorice să 
le regretăm, din moment ce, după estimările mele, în ultima treime a secolului şi 
aşa prolific, din exerciţiile astea de nemurire, pe care le practici tu, Dora, când cu 
mine, când cu Ghizdavu, când cu bietul Căinaru, amărâta noastră de specie se va 
îndesi rău, cu încă 3 miliarde (!) de potențiali hitlerjugenzi, sau partizani stalinişti 
ce-ţi ucid ofiţerul german ocupant, conștienți că a doua zi va fi spânzurată o 
întreagă uliţă de cetăţeni sovietici, bătrâni, femei şi copii chinuiţi de grija 
supravieţuirii de pe o zi pe alta, adăugându-se astfel carne nouă la cealaltă 
piramidă, cea bolşevică, de zece ori mai voluminoasă decât naiva realizare 
memorială a totalitarismului nazist, care nu era exportabil şi deci nu se putea 
aşeza, cu poporul său, în raportul parazitului universal-marxist cu victima sa. 

— De ce este noapte? 

Cine oare se împletici în beznă şi căzu de această întrebare puerilă? 

Poate pisicul, nu caucazian ci de pe Nil, unde ai lui au fost adoraţi statuare 
secole lungi, poate milenii. 

Marius detesta să i se amintească în pat de alți masculi, chiar atunci când 
nu-şi asuma nicio obligaţie față de femeia iubită, om cu bună sorbonă juridică, 
încheind un fel de contract cu partenera, chiar de la începutul concretizării 
legăturii, avertizând-o că eu sunt un om cu viață orientată şi nu am voie să jertfesc 
decât Operei mele totul, nu e bine să te îndrăgosteşti prea tare de un damnat cum 
am ales să fiu eu, pentru că astfel de poeţi sau sfinți blestemaţi atrag în genere 
trăsnetul, nenorocirile, Nefericirea... 

— Noaptea este concepută, chicoti ea, prea tânără să realizeze ce jignire 
aduce amantului, — pentru ca Grig al meu, dragul de el, să scrie în liniște un nou 
episod din telenuvela sa, însumând din auzite niște indiscreții din viața mai multor 
familii, exact în timpul Reîntregirii Neamului. 

— Nu, pipăi fără ochelari spre noptieră căutându-şi pipa Lecca, eu cred că 
noaptea e planificată de Creator, adică de Evoluție, pentru, în plan fiziologic, 
regenerarea elanului vital şi a capacităţii de a-ţi servi patria, iar în domeniul 
manipulării fiinţei conștiente de sine, amăgind-o să accepte să trăiască. Alternanţa 
lumină-beznă e ca un rit practicat maşinal de Cosmosul însuși, pentru a ideologiza 
pe bietul om că după război vine pace, după tiranie libertate şi după mizerie 
opulenţă... Speciile Homo totenkopf şi Homo fessus cad în capcana asta, văd 
numai cursul, nu şi recursul, văd ziua de după noaptea momentului nu alternanţa, 
ci numai puţinii Homo solus se pot luceferiza şi contemplă, ca Gagarin de sus, 
planeta noastră îmbrăţişată simultan de umbră și strălucire! 

Zdrenţe, zdrenţe, norişori de origine română veneau din larg spre clasica 
Odessă, dinamizând perfectul disc al lunii în proporţie de cel puţin 80%, în timp 
ce, chiar sub nasul patrulelor, într-o casă cu rezonanţă italiană, al cărei var roz 
cădea dezvăluind un altul azuriu ca flacăra de aragaz, doi partizani şi o partizană, 
ea la pian, ei doi la vioară şi violoncel, profitau de sentimentul de securitate că au 
ieșit de sub supravegherea melomanilor turnători, pentru a exersa, cu o jenantă 
concupiscență la nou, ceva ce mirosea a ploconire dinaintea străinătăţii 
înconjurătoare, elegiacul Trio în Re minor al lui Serghei Rahmaninov, desțăratul 
care de-aia și era trist, fiindcă n-avea nicio şansă de a ajunge prim-ministru în 
Rusia, precum alt mare pianist, Ignacy Paderewski, cândva, în acea parte a Rusiei 
numită Polonia, fiindcă ce-i despărțea, — apăruse căgăbăul şi agitpropul, 
consecința fiind că te judecă electoratul cum că de ce n-ai stat tu la un loc, să 
savurezi cu noi salamul cu soia, colbasaua cu hrișcă, caşcavalul de Scornicești cu 
colastră și Dracula mai ştie ce! 

Astă muzică a dorului şi exasperării se înălța piramidal până la stele şi 
Marius Ghizdavu îşi întrerupse rondul de noapte, încremenind cu tot cu murgul 
său ce călca pe un şarpe, simțind din strălucirea acelor lacrimi cum se repede spre 
el, ca o genune gata să-l soarbă, toată imensitatea sufletului slav. 

Instinctiv, ca să nu se rupă ceva în el și să nu dezerteze, tânărul locotenent 
se puse pe a raţiona, a analiza, a se dumiri ca artist cum a făcut altul. Două 
cincinale mai târziu, încă invidiind puritatea acestei construcţii, creşterea cumva 
fractală dintr-un motiv sărac, dintr-o celulă, aproape o carceră melodică, 
introdusă repetată obstinat la pian de Ţurcanu, ridicată în slăvi de vioara lui 
Goiciu şi rătăcită în infinit de violoncelul de turneu al lui Maromet. Premonitoriu 
poate pentru arta cu adevărat elegiacă a unei gospodine din Est, de a crea minuni 
culinare plecând de la te miri ce trei morcovi îi oferă piaţa şi viaţa. Şi Viiaţa, da. 

Departe, sub lună, o dâră marină din solzi de ceară fragili, un vis sau un 
semn de moarte, în conexiune cu retragerea noastră din Crimeia pentru a lăsa timp 
de prefaceri pentru primit la Stalin oaspeţi dragi, anglo-americani, în legătură la 

fel de bine, luna amară, cu alți supuși ai Regelui nostru Mihai, evrei trimişi de 
Flota Roşie în adâncuri, aflase Clara Honig, doar pentru vina de a fi evrei şi pentru 
a nu supăra Imperiul Britanic cu arabii în Palestina. 

— Te-aştept cuminte să-mi povesteşti ce-ai văzut în Transnistria şi-n 
capitala ei, Odessa! o auzi în zvâcnetul depărtat al talazurilor abia când trioul 
sfârși partea întâi, reacordându-și instrumentele cum îşi întinde pisica ghearele. 

— La Odessa, instinctiv se apără el imediat, n-am văzut ce-ai vrea tu să-ţi 
confirm, pentru că pe 15 octombrie 1941 eu eram trimis la Țiganca, pe Prut, la 
vreo 15 kilometri de Bârlad, să fotografiez primul Cimitir de Onoare amenajat 
din Războiul Sfânt, vreo 300 de eroi din cei căzuţi în iulie pe Dealul Epurenilor, 
în celebrul cap de pod al revenirii administrației româneşti în Basarabia. Cruci 
din două scânduri, rareori cu nume, gradul, regimentul şi contingentul eroului — 
Infanterie şi Vânători de Gardă. Iar prin Transnistria, eu am avut totdeauna traseu 
fără abatere, calea ferată Odessa-Nikolaiev, iar de aici variante, Dnipro-Harkov 
sau Herson-Mariupol-Rostov pe Don-Morozovsk (sau Krasnodar în Kuban, pe 
drumul Caucazului) - Stalingrad. Ferma model a lui Otomega era chiar lângă 
Odessa, treceai prin Fontanka. Cultiva experimental alune americane (arahide). 

Ecvestru, sub lună, pe un promontoriu lângă casa italiană a negustorului 
neştiutor că piatra-i de mormânt va fi declarată bună de dus în Reich pentru pavaj 
sau chiar pentru concasare, îmbunătăţind cimentul marii rezidiri a Europei, 
Marius Ghizdavu îşi muşcă meditativ vârfurile mustăţilor încă negre și fioroase. 

Ar vrea să intre la cei trei partizani şi, ca artist, să se milogească de-un nu 
ştiu ce Trio de Brahms, pe care i l-a povestit Otto în iarnă, la încercuire. Este însă 
şi unul dintre cei mai iscusiți ofițeri ai Regimentului 4 Roşiori Regina Maria. Ştie 
că de va pune degetele înmănușate fin pe clampa de alamă, va fi destul: întreg 
mirajul se va duce în sus cu muzică şi arhitectură cu tot! 

Aşa, se mulțumește să asculte neclintit, încât vremelnic pare că noua 
administrație românească a Odessei a şi înălțat în bronz pe Dracula pe cal cu 
potcoava pe şarpe, scrutând cuceritor fierăria contorsionată în lupte a portului şi, 
dincolo-dincolo de ea, nu Balcicul, nu Varna, nu Burgasul, ci chiar Bizanțul, a 
cărui stăpânire de către români, cine ştie, poate că ar fi permis Occidentului să-şi 
dovedească aici, pe lumea aceasta păcătoasă, amărâtul lui ogârjit creștinism, 
eliberând de exploatarea păgână Locurile Sfinte prin folosirea ca bază de atac a 
acestei stânci a românismului, nu după niscaiva Cruciade, nişte copilării faţă de 
a lui Antonescu şi Hitler, să ajungă la coexistență pașnică seculară şi comerț cu 
materii lascive şi condimente mozartiene răpite din serai, în timp ce atâtea teribile 
moaște, încă vii după doctrina privind relativitatea sângelui a doctorului Lecca, 
aşteaptă, aşteaptă și tot aşteaptă izbăvirea... 

Spaima că, străină altfel decât una de hotel, camera în care te conversezi 
cu una dintre cele mai râvnite doamne ale nobilei colonii româneşti, consolidate 
la Odessa Casablancă întâi în Refugiul din 1917, apoi drept consecinţă a Pactului 
Ribbentov-Molotrop, poate sări în aer cu tot cu așternuturile furate minerilor din 
Krasnodon de ofiţerii români, îşi are virtuțile ei creatoare. Spiritul se eliberează 
de constrângerile jegoase ale realismului. Cum arhitectul german, din Berlinul 
mereu mai coventryzat de aviația pre-NATO, închipuie cupole în stare să înghită 
în tambur chiar Casa Boborului, adică cea mai hardughie împreună zidire înălţată 
efectiv de vreun totalitarism, tot astfel Marius Ghizdavu, angajat urbanist de 
cimitire la Ministerul Propagandei, în ideea de a evita a mai cădea în vreun cerc 
de investire trasat de strategii țărani şi muncitori, sprijiniți de plutocrația 
americană, încearcă să stoarcă totul din motivul funerar: comasarea majorității 
eroilor într-o singură piramidă, poziționată în vestul Câmpiei Burnazului, pe care 
în mod cinic o confundă în rapoartele ce telegrafiază către partea germană, cu 
Stepa Bărăganului, a cărei capitală o consideră a fi Bucureștiul. 

Când Hitler citi această constructivă propunere românească, rămase țuţ. 

Ocupat până peste capul lui mare cu treburile conflagrației mondiale, 
născute din neputinţa omenirii de a găsi o strategie democrată împotriva 
pericolului ce amenința Civilizația, din momentul în care Cominternul a decis să 
industrializeze imperialist, deci să înarmeze până în dinții de viplă Uniunea 
Sovietică, sensibilul pictor şi arhitect al Reichului nu dăduse uitării Sâmbăta 
Morților din 6 august 1941, când pe pământ străvechi românesc, la Berdicev, 
după decorarea evidenţiaților în combaterea bolşevismului, s-a destrăbălat şi el 
puţin, îngăduindu-şi a rătăci cu frumosul locotenent de cavalerie Marius 
Ghizdavu, printr-un lan de secară şi slobozindu-se pe un tufiş de răsură, ca un 
băieţandru aşteptat mai încolo de gagica lui, cu avertismentul faustic wertherian 
al mărăcinilor. Dimpotrivă, fusese pe vecie cucerit de critica devastatoare ce acest 
rusofon din Pribegi aplicase Franţei populiste şi, cu spume, monarhiei britanice, 
exprimându-se-ntr-o germană impecabilă, cum nu se poate deprinde cu profesor 
universitar, ci numai cu o guvernantă frumoasă şi săritoare. 

Reţinuse atunci, ca utilă în cel mai înalt grad, observaţia valahului că 
degringolada de la curtea britanică, unde un rege abdică de dragul unei 
americance, ale cărei farmece sunt tot atât de enigmatice pentru popor cât pentru 
Marin disocierea ce făcea Codin între upreajcă şi harnaşament, — este de natură a 
compromite însăşi ideea de monarhie constituţională, cu repercusiuni poate şi în 
România, unde atâţia neisprăviţi abia aşteaptă să se coțopenească în capu' Ţării! 

— Cu alte cuvinte, glumise Fiihrerul, vezi în sistemul monarhic o chezășie 
a ierarhiei valorilor, la seminţiile fără aristocrații consumatoare de artă, ale căror 
țări nu prezintă interes pentru turismul cultural? 

— A! Nuuu!!! se apărase locotenentul, cu o luminiță jucăuşă în ochii de 

culoarea castanelor pariziene. Asta ar însemna să cerem prea mult de la o singură 
instituție, ar fi şi absurd. 

Ştiu însă că în țările de religie bizantină, castrarea faraonului pe care-l 
slujeşte fastul bisericesc şi expunerea sa gol caricaturiștilor și emisiunilor de 
hihiliză, sub formă de președinte, generează zi de zi, între două călduri electorale, 
valuri-valuri de vulgaritate, insuportabile artistului predispus la sinistroză. Nimic 
nu mai e sfânt, atunci, în asemenea istorie stătută. Îţi dai seama că, la Judecata 
cea din Urmă, care va fi mai degrabă una a semințiilor decât a indivizilor, neamul 
tău se va înfățișa nu cu două trenuri deraiate, pe blănile cărora să stea scris cu o 
mână de copil că acestea sunt realizările noastre, ci cu un pomelnic cripto-fesenist 
de justificări cum că găurili perforate în bănci, sub oblăduirea constituției 
iorgovane, nu ne-au îngăduit să alocăm mai mulți bani de Cultură, pe măsura 
adevăratelor noastre opere-lipsă, a căror inventariere camaradul meu, locotenent 
de cavalerie Jenică Noveanu, avansat căpitan la Divizia de Gardă pentru actele 
sale de bravură, a început-o în aprilie 1939, de Paști, la sugestia tatălui meu, care 
i-a sugerat și titlul Marea Recuperare, pentru monumentalul său lexicon... 

Fermecat de zborul unor lăstuni pe deasupra carpenilor din peisaj, Adolf 
nu înţelesese pe moment unde bătea Marius cu aceste mult gustate chiar şi de o 
gloată mai selectă retrospective despre viitorul anterior. 

Abia în avionul ce-l purta înapoi în regiunea Kaliningrad, la locul de 
muncă, descoperise experimentatul trişor german stratagema aproape ca de alba- 
neagra a şmenarului valah: marele patriot român, divagând-divagând despre o 
republică carpato-ponto-bugeană, emanată din fesenismul antonescian, își 
urmărea, cu o consecvență de leoaică înfometată, o pradă de importanţă vitală 
pentru orice Homo solus dispus a jertfi totul Operei sale. El voia să deducă, din 
reacțiile interlocutorului, dacă stăpânii celui de-al Treilea Reich mai au în vedere 
vreun... viitor pentru România! Concret, dacă mega-analistul din Mein Kampf s- 
ar fi angajat într-o peroraţie vizionară, pe probleme de Misiune Istorică a statului 
român, între ruinele vechilor greci şi năucitoarea dar ineficienta, ca un set de 
proiectile reactive, antropologie rusă, atunci însăşi acceptarea acestei discuțiuni 
dintre partea germană şi cea română, însemna că s-o implementa cândva Ceva 
cumva ca o Axă între două varietăți europene de om, care-şi recunosc reciproc 
dreptul la Gaist pe acest continent al zeilor, ajuns în jalnica situaţiune de a pierde 
hegemonia mondială din pricina unor... cică-intelectuali, care şi-au propus să 
extermine adevăratele elite, slujindu-se de muncitori şi ţărani, aleşi pe criteriul 
urii de clasă sau de rasă, ca de niște călăi nevinovaţi în bestialitatea lor. 

Prietenul fermierului de cernoziom şi sânge nobil de pe valea alsaciană a 
bătrânului Rhein, obişnuit a trăi virtuțile peisagistice ale lucrăturii divine mai 
mult la cota 1400 sau 2000 de la Berchtesgaden, unde nimic nu-l împiedica să se 
simtă la înălțime, pe când la locul de muncă putea citi note informative că îl 
contestau unele personalităţi, la a căror opinie totuşi ţinea, profita de neasemuitele 
ore de libertate, ce obținuse grație fotografului român şi le aprecia sorbind aerul 
de Berdicev, puţin sub latitudinea geografică ce leagă Liovul de Kiev, ba mai 

rupea din când în când şi câte-un spic ţepos, de secară iarovizată după metoda 
cartofilor a lui Lisenko, îl trecea prin dinţii galbeni, lăsându-şi pe spate şepcuța 
de doc ceaușşistă şi nădușită, apoi improviza cum ar da indicaţii şi orientări, ca şi 
cum Marius Ghizdavu ar fi fost predsedatele colhozului, insistând asupra aplicării 
celor mai noi cuceriri ştiinţifice, scenă cu totul înduioşătoare dacă ne-am gândi 
ca nostalgici, în final de mileniu, la nimicirea cercetării, şi cercetătorilor ca statut, 
în aşa-numita de către profesorul secundar Micşunel Tomoioagă, republica 
răsprofilor, crezută de un Alin Vişan nedreaptă şi tot atât neviabilă ca şi aia de la 
Weimar şi pregătindu-i, în consecință, un 2007 pașoptist cât mai zguduitor. 

— Domnule Antonescu, mărturisise ulterior Fiihrerul Conducătorului, să- 
mi moară ce-am mai scump dacă exagerez, dar în cazul în care aş dispune la 
dimensiunile Reichului, în afară de Goebbels doctorul, de patrioţi de calibrul 
acestui Marius Ghizdavu, atunci m-aş putea retrage liniştit să-mi sfârșesc viaţa ca 
Churchill, pictor pe lacuri alpine, pentru c-aş ști cu certitudine că din sacrificiul 
generației mele şi a celor mai noi, la momentul potrivit, se va înălța iarăși, în şi 
peste abjecţia consumismului static american, stindardul omului superior, pentru 
că mormolocii din capul Rusiei, ca nomenclatură pluralistă, nu vor trece niciodată 
la construcția unui capitalism real, în măsură să valorifice resursele acestui vast 
teren viran de la Elba la Amur, ci tot de agresiuni păguboase se vor crampona. 

— Domnule Ghizdavu, se întoarse brusc dinspre floarea de răsură spre 
român interlocutorul german, astfel de ambarasante voite sondaje şi tatonări 
perfide nu-şi au locul între amici și aliaţi. Spuneţi și în Țară lucrul acesta! Primesc 
tot felul de strigăte de alarmă, că să nu întărim massa slavă ducând o politică de 
încercuire a României. Am reţinut sugestia unei pane latine românești pe Valea 
Timocului până la Salonic, care să despartă slavii Bulgariei de slavii Serbiei și 
mă străduiesc în acest sens, cu aliatul nostru Mussolini, care duce greul războiului 
în Africa şi Mediterana, străduindu-se să refacă în toată strălucirea ei gloria 
Romei. În ce priveşte politica de re-latinizare a întreg spaţiului balcanic, cerută 
de români, se conturează cu claritate, pentru oricine privește cu atenţie hărțile, 
trei direcţii strategice, alese cu înțelepciunea-i deficitară în teren tactic, dar 
corectă ca viziune operativă, de către Marele Duce. Nimicirea blocului slav de la 
sud de Dunăre se derulează deja, după anexarea Sloveniei şi crearea provinciei 
Dalmația, străveche parte a Italiei, cu scopul de a tăia, oaspetelui slav nedorit la 
vest de Ural, accesul la Marea Adriatică. Nimicirea obscurilor albanezi, de religie 
musulmană, inacceptabilă pe pământ european, a început încă din aprilie 1939 şi 
aţi comentat-o la Ziduri, de Paşti, foarte ostil Axei antibolșevice, iar a grecilor 
turciţi, care nu au cu-ai lui Winckelmann legătură nici câtă-ntre felahul de azi al 
Nilului şi marele arhitect Imhotep de la Memphis, se află în curs de desfășurare. 
Nimicirea turcilor doar... Trenează niţel, fundcă Occidentul, după vagi altercații, 
a ajuns la... coexistență paşnică jenant de repede, cum râdea şi Vlad Tepeş. 
Împingerea lor înapoi la poalele Pamirului, sau în stepele Mongoliei, spre China, 
este o sarcină imediat postbolşevică, unele poziţii strategice, esenţiale ca baze de 
plecare, fiind ocupate deja. Ducele a pregătit luarea Dodecanezului, pentru o 

lovitură mortală spre Ankara, venită dintre Cipru şi această străveche Cretă 
ariană, pentru care şi noi germanii am făcut uriaşe sacrificii. 

— Nu prea cred eu, râde-n carpen la Berdicev, în arşiţa dinspre Galiţia sa 
dragă românul nostru, greu încercat de-a lungul și de-a latul istoriei, că steagul 
turcului o să se-nchine doar la vederea celor ţevi albe macaronare, îndreptate de 
pe amintitele insulițe, asupra acelui țărm enigmatic al Asiei Minore, născător al 
creierelor de copil ale filozofiei grecești şi al filozofiei ca atare. Eu mă alătur 
generalului de propagandă Horea Bratu, al cărui raport către avocatul Mihai 
Antonescu de la Externe, menţionează în trei rânduri că nu vom putea aduce 
Turcia în Cruciada Antibolşevică chiar contra viitorului ocupant marxist al 
Bizanțului, ce va pune stea de rubin unde au pus ei Semiluna-n locul Crucii, decât 
atunci când diviziile de vânători de munte române vor cobori biruitoare, din 
cadrilaterul de safir al Micului Caucaz, respectiv Kutaisi, Tbilisi, Kirovabad, 
Leninakan, pe longitudinea de 44, până la cotul Dijlahului, aproape de porţile 
Bagdadului, cu dublă perspectivă: ameninţarea interceptării, de către ai noştri, a 
comunicaţiilor engleze dintre Golful Persic şi Marea Mediterană şi 

— Şiii? mormăi Fiihrerul ca un copilaş căruia bunicul îi povesteşte viața lui 
Napoleon, că-n Moscova ademenitoare era prada adusă de Kutuzov de la Iaşi. 

— Şi? căscă, pisică somnoroasă Dora, la Odessa, aproape ca monstrul de la 
Rastenburg coborât din cer spre Vinniţa. Nu mă miră, Marius, c-ai putut dialoga 
cu el în carpenul cela sur. Dacă Naţiunile Unite, ce vor ocupa câtă Germanie pe 
hartă va mai trasa Cominternul, nu vor reuși să bage satisfăcător în magazine 
potol, atunci se vor reînfiripa nostalgiile pă peste tot! Şi e şi normal să fie aşa: la 
penurie, la mizerie reală, să se testeze ireversibilitatea denazificării! Altminteri, 
presa anului 1938, a drumului spre anularea Tratatelor Războiului Unu, prin 
tranşarea Cehoslovaciei noastre la Miinchen, de către popoarele exprimate în 
universal, vorbește cu respect, de domnul Hitler şi de domnul Mussolini, ca şi 
cum ar fi tot atât de domni ca domnii Daladier şi Chamberlain! Să moară fetiţele 
mele amândouă, sau să se-mbolnăvească de să stau cu ele prin spitale, dacă văz 
eu azi vreun motiv să fii tu inhibat, timorat și panicat că după Războiul Doi 
Mondial, o să fu tras la răspundere doar pentru c-ai stat la intimitate, cu duşmanul 
genului uman, și nu l-ai strâns de gât sau nu i-ai dat vreun picior să cadă de sus! 

— La acel moment, august 6, anul 1941, Adolf Hitler își cam spălase pentru 
mine vina pentru câte rele ştiam de la Focşăneanu și ginerii spioni ai lui Moga, 
anume umilinţele ce pătimeau românii sub horthişti după Diktat, nu atât 
exterminați sau izgoniți spre sud, ci mai rău încă, tratați ca suboameni, ca vite, 
înjugați, batjocoriţi și bătuţi, cu acea barbarie asiatică atât de dragă Vienei, 
Kakaniei, uitând de ce anume agonizase imperiul austriecilor, Habsburgilor, cât 
să nu piară înaintea celui al prusacilor şi mai ales cât să nu piardă pariul 
longevităţii cu-al ruşilor! Câteva ore, gravitând ca un planet în preajma celui ce 
jertfise graalic sânge nordic de preţ, pentru eliberarea Basarabiei şi Bucovinei, 
oropsite golite de un sistem țarist sovietic capabil să deznaţionaleze ireversibil, 
ca proporții etnice şi ca mentalitate, această Românie de Est, aproape c-am fost 

şi eu vrăjit de faţetele ca de telenuvelă ale personalității, vizibile îndeosebi la 
peliculele color ce i le-au lucrat colegii mei naziști la Obersalzberg, la cota 1400 
sau mai susuleţ, ba în vizită la copilașii lui Speer, ba jughinindu-le pe fetiţele lui 
Goebbels, ba conversându-se cu Inga Ley sau antrenându-și căţeaua Blondi, — un 
paşnic austriac spătos, cu pelerină de vilegiaturist, cu pălărie şi baston... 

— Care va fi, l-am sondat într-un moment de vulnerabilitate lirică de privea 
fără de ţintă-n sus lăstunii negri şi iuți, soarta evreilor, ţiganilor şi eventual a 
gauasiaticilor trecuți dincoace de Ural prin politica PCUS de homosovietizare? 

— Deocamdată, şi-a întins el tălpile dincolo de pătura aspră din păr de cal 
kirkiz, arătându-și şosetele unsuroase de sudoare, vărgate bej-brun ca felia de tort, 
NICI eu şi nici consilierii mei, nici aliaţii noştri, nu avem o idee prea precisă despre 
configurația finală a hărţii politice şi etnice a continentului, poate şi a lumii. 
Acum, interesul nostru comun este să zdrobim Rusia, înainte ca plutocrația, cu 
uriaşele resurse americane, să încerce ca-n trecutul război, să-ncline balanţa-n 
favoarea imperiului monarhiei britanice şi a imperiului republicii franceze... 

— Erai singur cu el, fie şi în vis, îl privi rece şi bănuitoare Clara Honig, de 
ce n-ai încercat să-l sugrumi? Să-i fi dat cu ceva în cap! Cu trepiedul. Găseai pe 
câmp vreun pietroi, vreun băț, poate chiar vreo puşcă abandonată de partizani. 

Dacă aveai în tine imboldul de a scăpa Istoria de acest monstru, 
inconştientul tău ţi-ar fi furnizat din nimic cu ce! Dar adevărul este că nu te 
preocupa să dai o asemenea lovitură, care te-ar fi făcut şi pe tine nemuritor, e 
drept că nu ca „artist“, poate că tocmai astfel de calcule te opreau! 

— Dezbolşevizarea Rusiei de către nazişti, urmată de fireasca denazificare 
a Europei de către atlanţi! Aşa gândea bucureşteanul în 22 iunie 1941 şi aceasta 
era singura şansă a României să evite sugrumarea de către un partid, nu 
eurocomunist ca la Budapesta, Praga și Varşovia, unde s-au încercat reforme, ci 
marxist totalitar sadea, ca la Tirana, Phenian și Phnom Penh! 

— Voi românii, izbucnise Hitler în râs, cum zăcea cu braţul de-i tremura sub 
ceafă, o să aveţi cel mai mult de tras dacă noi stârpim insuficient bolşevismul, 
încât să-l mai poată revigora ăştia de vor să se întâlnească să dea Carta 
Atlanticului de la bordul lui Prince of Wales, atlanţii cum le zici tu, săptămâna 
viitoare. Churchill şi cu Roosevelt vor exalta la mişto „dreptul popoarelor de a 
alege forma de guvernământ“, he-he, pe ascuns uneltind a-l folosi pe Stalin ca 
mercenar suprasuperdotat, în stare s-azvârle-mpotriva Wehrmachtului-şi- 
armatei-Regale-române întreg potenţialul sovietic, îndeosebi pe-ăl uman, o risipă 
nemaiauzită-n istorie, rezultând 20-30 milioane de morţi, genocid care, pentru noi 
doi, ca artişti, sare-n ochi dintr-un afiş de propagandă şi agitaţie, capturat de 
comandoul vostru Focşăneanu, Dabija, Supeanu, Hulpe, pe care l-aș decora 
pentru bravură. Fiihrerul de la Kremlin apare pe fond roşu, împingând obscen, 
cu... luleaua fumegândă, o biată muşuroime de pedestrime, dotată cu sâneţe lungi 
medievale în contra panţerelor mele. Fără discuţie, vor mai urma destule alte 
afişe, pe măsura şi norocul bătăliilor, o excelentă caricatură înfățişându-mă chiar 
pe mine c-un fel de sac de amărât pe cap, jelindu-mă după pierderile suferite la 

Stalingrad, chit că, doar ca să ia forţat Kievul, în cinstea lui 7 noiembrie 1943, 
STAVKA şi PCUS vor jertfi cu largheţe sute de mii de tineri, cifre peste ale mele, 
fiind dealtfel specific, oricui a-nvăţat politică sub steaua de rubin a Kremlinului 
roşu, cinismul că gloata, de ce-i chemi copiii la moarte sigură — în război, la munci 
sau la înfometare — de-aia te consideră mai erou salvator, însă cu greu s-ar putea 
găsi material mai bun decât ăla furnizat de agenţii tăi pentru a ilustra esența 
acestui război, deja afirmată până în prezent, de ezit s-o mai iau spre Moscova şi- 
mi cam vine să merg spre Sud: această nomenclatură roşie nu cunoaște instituția 
demisiei, ca mod de-a părăsi ciolanul puterii, ci numai împușcarea decisă şi 
executată de aparatul încredinţat unui Ejov sau unui Beria! Pentru o astfel de 
mafie alogenă, cu legi proprii de autoepurare, după ce le-a nimicit ruşilor 
aristocrația, biserica, avangarda şi literatura, da, şi literatura, pentru că, vezi tu, a 
spune că Gulagul nu e o realizare cu care URSS să se mândrească, e ca și cum 
Dostoievski nu ne-ar fi lăsat decât Amintirile sale, da, Marius, pentru o asemenea 
dubioasă adunătură de bandiți, faptul că o sută de femei ruse cad de epuizare şi 
de foame săpând un şanţ anticar la periferia Leningradului, de unde fusese răgaz 
la discreție să fie evacuate, nu interesează decât în măsura în care, de la o 
organizaţie de partid inferioară, se poate raporta mai sus că groapa a fost săpată! 

Ar fi atunci nebunie curată să-mi sacrific eu cele mai bune elemente ale 
sângelui nordic german, cernute prin sitele necruțătoare ale războiului din Franța 
şi din Galiţia ta, pentru a obţine o capitulare a Moscovei, cucerind-o zid cu zid şi 
catacombă după catacombă, când mult mai comod este să o sufoc, tăindu-i 
resursele, în principal Sudul, de unde vin hrana și energia, ca să nu mai vorbesc 
ce lovitură psihologică este să le iau familiilor activiştilor Crimeia şi Caucazul, 
cu tot cu puzderia de case şi palate de odihnă, în care benchetuiau odinioară acei 
stăpâni ţarişti, de origine germană, care dacă n-ar fi fost răsturnările din 1917, ar 
fi putut primi prin ţarul Nicolae al II-lea, la Versailles, Balcanii cu Istanbul, 
Balcic, Plovdiv şi Caracal cu tot, grăbindu-se inevitabilul proces de desființare a 
granițelor intraeuropene, de la Atlantic la Ural, la Amur şi la Pacific... 


— Să-i dau, să nu-i dau Agnieszkăi bani de kosmetologhie? privea Marius 
chirurgical când spre Institut Krasoti şi Teatr Chaplin de pe Splaiul Pirogovskaia, 
când, departe la dreapta, spre Ploşciad Lenina şi Finliandskii Vokzal de pe Splaiul 
Arsenalnaia. Unul din paradoxurile istoriei, se sprijini el de balustrada rece a 
Aurorei leninist-troțkiste, îmi pare pozna că ruşii au ieşit spre Pacific, dinspre 
Galiţia, sensibil mai repede decât americanii pornind dinspre Potomac, cale mult 
mai scurtă! Deci cam când Mihai Bravul rupea Țara Ardealului de Europa 
Centrală a lui Milan Kundera și a altui Adolf, general austriac Adolf Nikolaus 
von Buccow, cel distins la Torgau prin 1760, apoi protocronist demolator 

ceauşește de sfântă biserică românească, în Ardeal, — ţarismul smulgea Siberia de 
sub controlul unui ultim mare descendent al lui Ginghis-han, un Kucium-han, 
uitat de toţi, deoarece... a ucis prea puţini oameni! Şi numai o juma! de veac după, 
negustorul aventurier lerofei Habarov va sta deja la negocieri cu meticuloșii 
chinezi, la ţărmul Fluviului Dragonului Negru, botezat ulterior Amur de 
ambasadorul nostru cel sentimental Neculai Milescu-Spătariul, în flama dorurilor 
sale de o balerină moscovită, cunoscută-n titicar la Versailles... 

Un fluviu de simţiri eterogene ca rasele şi civilizațiile trecea în paşi de vals 
și prin sufletul coborâtorului pe treptele Potemkin, locotenentul Ghizdavu, pe 
măsură ce îşi aştepta vindecătoarea, să-i vină de la spital, unde ajuta pe doctorul 
Liviu Lecca să evite ca mulți răniți să n-ajungă unde lucra Marius cimitire, pe 
planșetă şi în realitate, iritând pe Hitler cu sfatul că e mai prudent să-şi 
concentreze purcoi eroii la noi la Alexandria, iar pe Antonescu cu sugestia că, 
după spargerea frontului la Uman, cimitirul românesc din Cernăuţi e primejduit 
şi înțelept ar fi să ferim de profanare osemintele unora dintre cei mai lucizi 
localnici, şi nu numai români, care au înțeles că România Regală a lui Ferdinand 
şi a Mariei poate garanta Drepturile Omului mai bine decât RSS Ucraineană, a 
cominternistului ieşit din Iaşi, Cristian Rakovski, ceea ce s-a şi văzut când cu 
bulucirea sub cnut marxist a țăranilor în colhozuri, sfârşindu-se-n Holodomor, 
prin foametea artificial creată, cam tot atâția ucraineni câţi evrei a ucis, în decor 
de război însă, celălalt totalitarism muncitoresc. 

— Presimţirea mea este, privi el într-o zi, la Donskoi Monastiri, stăruitor în 
ochi pe Mircea Focşăneanu, ca atunci când l-a criticat că de ce, mă, cu Cheţi 
Fotiade, când frumoasa Elvira e un posibil Izvod pentru cine vrea să anticipeze 
ce va fi, la sfârşit de mileniu, o parteneră ideală offering the best price-quality 
ratio, intuiţia de artist îmi spune că, din cele mai înalte cercuri naziste a şi venit 
inițiativa de a se încerca, dacă nu implementa, în anii 1941-1942, un genocid 
similar celui reuşit de activiştii PCUS, în anii creării industriei de război, pe baza 
capitalului acumulat canibalic, prin nimicirea gospodăriei ţărăneşti, cu tot cu 
gospodarii fruntaşi ai satelor! 

— E posibilă interferența celor două sisteme totalitare, surâse pe sub mustață 
tânărul copoi ales de conu Alecu Şaraga fiicei drept soţ. Mi-e şi mie teamă că 
această inițiativă sălbatică, vizând reducerea considerabilă a masei slave înainte 
de a transplanta colonişti germani, să fi pornit chiar din căpăţâna foarte 
mediatizată a comandorului de aviaţie Goering, care după ce şi-a pierdut flota 
aeriană deasupra Mării Mânecii, a devenit un fel de zgomotos ministru al 
aprovizionării. 

A venit la noi, la Direcţia Anticomintern, un securist chipeș, Oscar Hubig, 
Cică, el, către noi, în culmea entuziasmului Holodomor, aşa cum Fiihrerul va lua 
Leningradul printr-o metodă asigurând o cât mai amplă reducere a numărului 
acestor slavi, care se înmulţesc ca insectele, aşa vom proceda şi în ce priveşte 
administrarea grânarului ucrainean: vom lua până şi ultimul bob de recoltă, încât 
până-n primăvară se va pustii mai de tot acest spaţiu, putându-se coloniza aici, 

conform unui plan judicios aplicat, necesarul de familii germane care să dureze o 
nouă civilizaţie! 

— Atunci, Dora, izbucni în râs locotenentul Stelian Dabija, strângând-o 
emoţionat de încheietura șubredă, a mâinii albe ca troienele din spărtura de la 
Izium a frontului, am simțit un fior de gheaţă pe şiră, iar urechile au început să- 
mi vâjâie ca de crivăţ. Vasăzică, nemţii, am râs eu înainte de a face sinteza pe 
care s-o analizeze șefii mei, nemţii ăştia, care urmau să agreseze mișeleşte celălalt 
totalitarism muncitoresc, erau mai puţin edificaţi asupra tăriei sistemului stalinist 
decât până şi francezii sau englezii, care voiau doar să se alieze cu nenumăratele 
divizii ale Cominternului, conduse de o ofițerime de tip nou, educată exclusiv 
ofensiv şi plurilateral, capabilă să ia oricând, cu profesionalism, decizii politice, 
de natură a implementa o orânduire nouă, zisă lipsită de exploatare, cum ar fi 
lichidarea vechilor stăpâni, în treacăt de forțe, sau îndemnarea sărăcimii satelor 
să-ți intre-n moşie cu plugul unei cât mai adânci reforme agrare. Acești nemți ai 
lui Goering își închipuiau că e suficientă decizia de a aduna roată recolta şi, 
mintenașş, începe Foametea, ca când s-a umplut drumul lui Ilici de colhozuri şi 
sovhozuri, astea din urmă atât de greu de reprivatizat! Proştii de arieni nu-şi 
imaginau că, pentru a lua până şi ţăranului toată hrana, operaţia trebuie executată 
nu de musafiri, ci chiar de ai lui: în sat, trebuie să vină echipe de activişti ruşi a 
căror divină origine sănătoasă era rurală, cu eventuală vagă muncitorire în vreun 
centru uvrier, orăşel sau municipiu. Ei erau dotați cu cercetași instruiți pentru 
percheziționare şi scotocire, gata să-şi dea şi viaţa pentru apărarea activiştilor, dar 
în acelaşi timp să o ia pe a fruntașilor satelor care, ca şi preotul învățătorul local, 
s-au demascat turnătorilor a nu fi fost receptivi la lozinca din evangheliar că 
bogatul să vândă tot şi să împartă la săraci, schivnicindu-se! 

Daaa, ceea ce nu înţelegea, dulce Dora, boul de Goering, era elementara 
regulă a administrației prin teroare, că scotocirea e cel mai adesea ineficientă, ca 
a căuta un vegetarian într-o păducherniță, atâta vreme cât nu e pusă la punct acea 
rețea de turnătorie care să te ducă sigur unde a îngropat chiaburul produsele strict 
necesare unei existențe demne, de a ajuns partidul să dea la rație, ca-n lagăr, de- 
ale gurii, fie pe bază de tabel static, fie pe bază de buletin, în situații când se 
manifestă dinamica populaţiei umblând năucită ca vaca nebună de colo colo... 

— Cu alte cuvinte, îşi miji iar a râde ochii de tătar Mişu, ca un vânzător de 
coliere-n iarmarocul de la Sorocinţi, aliatul nostru Hermann Goering s-a găsit, 
dinaintea ruşilor, ucrainenilor, bieloruşilor şi a celorlalte naționalități de pe 
întinsul imens al Uniunii Sovietice, tot atât de neajutorat precât appassionatul 
sculer-matriţer de oameni, Vladimir Ilici Lenin, care de fapt nici el n-ar fi reușit 
să strângă toată recolta! 

— Da, fiindcă ambilor le lipsea acea reţea de turnători și de lichele, fără de 
care nici măcar marele, genialul Stalin, nu ne-ar mai fi putut uimi prin 
performanţele lui, în aparenţă inegalabile, dar la o lucidă analiză perfectibile, dacă 
în condiţii de criză sistema s-ar aplica atlanţilor celor cunoscuţi pentru capacitatea 
lor de a face lucruri bine de tot! rezumă pisica, mângâindu-se singură cu o voce 

guturală ca a mamelucului Abdul, pe care şi eu, şi Mitică, şi Petrache Hulpe l-am 
cunoscut la Kunţevo, unde s-a aciuiat rătăcindu-se de garda lui Napoleon, evitând 
bătrâneţea printr-o micşorare a dimensiunilor şi entropiei, în acest spaţiu cosmic 
locuit, unde pe măsură ce scad investiţiile, în cercetarea fundamentală şi în cartea 
fundamentală, crește, analog mutaţiilor din Vestul său imediat şi sălbatic, 
prestigiul vânătorilor şi pescarilor şi al nimfelor paranormalului tabloidic. 

Ci lui Marius, cu tenul lui măsliniu, cu ochii lui castanii, cu părul ăla lăţos 
negru catran ca al taurilor de coridă, 1 se făcuse și lui de telenuvelă, sau de o 
vărsare de sânge, dacă i-ar fi surprins unii partizani în pat sau pe podea, educați 
în cruzimea de să nu respecte dreptul ocupantului de a ocupa liniştit, după lupte 
cumplit de grele, o localitate. 

Către seară, trecând ceasul convenit pentru episod, a urcat de mai multe ori 
epuizantele trepte Potemkin ce au slujit lui Eisenstein de simbol al emancipării 
muncitorilor şi țăranilor prin transformarea lor în intelectuali care munceşte în 
fabrici şi pe ogoare, creşterea calității cărții citite fiind măsurariul începăturii 
lichidării exploatării omului de către omul coborât din maimuţă ca un cărucior de 
copil din treaptă în dreaptă, cu hurducături.. 

Dinspre Opera roză şi rotundă ca un tort vienez, fragilă pălărioară a unei 
mari doamne din aristocrația înhumată vertical cu mare demnitate, veneau patru 
năprasnice voci de bas, cari parcă depărtau zările, înălțau bolta, cum-necum 
mărturiseau în gura mare veşnicia poporului rus care s-a apucat să se opună 
totalitarismului marxist-leninist, printr-un război civil fără seamăn, la care au 
participat toate categoriile sociale şi toate seminţiile pe care lăcomia ţaristă le-a 
îngenuncheat dependente de o zaveră stârnită pe Neva la zeci de mii de kilometri 
de altarele strămoșilor lor. 

lar dinspre cinematograful redevenit catedrală sub administraţia noastră, 
clopotul improvizat chema la vecernie cu un fel de sfială, ca şi cum ar fi vrut să 
se cam ştie că nu-şi asumă niciun fel de răspundere dacă devizul refacerii 
edificiului după dinamitare ar intra în sarcina puterilor învinse de Naţiunile Unite. 

Fără niciun orizont, Marea cea Neagră emana o căldură umedă de piele de 
nereidă proaspăt jupuită. 

Locotenentul era trist şi înmlăştinat în dispreț de sine. 

Cum toată viața, Mişu Focşăneanu că, paraşutat în vara lui 1941 la Briansk 
şi fiind silit de împrejurări a-şi falsifica nişte hârtii de concediu medical la o 
unitate spitalicească, i-au căzut în ochi niște schițe de inovaţie, pe care le-a 
disprețuit numai și numai pentru că erau sovietice. 

Dacă ar fi avut pregătire multilaterală, atunci socră-su, marele industriaș 
Alecu Ghizdavu, ar fi putut produce, încă din iarna lui 1941 sau cel mai târziu din 
primăvara lui 1942, pistoale automate Kalaşnikov româneşti, eveniment care 
poate ar fi întârziat pe alocuri progresia spre bolşevizarea, poate definitivă, a 
spaţiului nostru vital clasic. 

lar el, Mişu, preafericit soț al Elvirei Focşăneanu de la Academia 
Comercială V. 1. Lenin, ar fi putut nădăjdui să fie cândva decanul acestei mult 

căutate de părinţi pentru copii şcoală superioară, care alături de Facultatea de 
Drept imena, după unii, Andrei lanuarievici Vîşinski, după alţii, avocat Marius 
Ghizdavu, a dat, cum listează Alin Vişan, aportul suprem de demnitari păduchi 
lăţei responsabili de dezastrul Ţării în așa-poreclita pe blog Epoca Mooye. 

Deocamdată, Marius acesta era un domn de vreo treizeci de ani, care chit 
că încă nu fusese trimis la muncă silnică de Gheorghiu-Dej la Canalul menit a 
face RPR cât mai asemănătoare cu alte republici din URSS, era deja un Homo 
solus cu experiență: faptul că Dora întârzia să vină şi să-l sărute aproape matern, 
fără patimă-rut, pe-amândoi obrajii, deşi îl înnegura, ca pe oricare din noi în final 
de mileniu, reducerea Neamului Românesc la un 10%, — privilegiaţii, pentru care 
dispariția căii ferate e compensată auto şi aero, iar nimicirea universitarilor cari 
nu s-au reinventat ca hoţi cu tricolor la gât, e consecinţa îndiplomării stăpânilor 
noştri de mâine la universități străine, cei capabili, la altele pe bani, cei loaze, 
cum se exprimă Micşunel Tomoioagă, pe-aici, locale, deşi îl cam scotea din minți 
astă reţinere a ei, convingându-l în bănuiala că numai Grigri Căinaru 1-a descifrat 
enigma sufletească, şi poate fiziologică, da, însuși faptul întârzierii la spital, un 
teoretic motiv de satisfacţie patriotică. 

— Înseamnă, ah, înseamnă că iscusitul vraci Liviu Lecca a mai deturnat pe 
vreun tinerel de la calea ce duce în cimitirele mele, perfecte ca mari combinate 
de putrezit, îmboldindu-l să piară-n cine ştie ce sat, răspunzând de gazeta de 
perete, pensionar colhoznic contemplând din pridvor practicarea unei agriculturi 
la tehnologii comparabile cu cele de pe timpul bardului Alecsandri. 

Se rezemă întristat de tunul ce privea chiorâş spre mare și spre ţărmul 
românesc, unde în august 1939, şi în iulie, ah, Aura Done-Lecca era a mea. 

— De ce aici? De ce nu la Ziduri? 

— De ce nu în Elveţia, apoi în Spania, în final la California, cum oricând 
poate aranja Virginica nu numai pentru Augustus și Max Ernst! 

Conform temerilor de la Berdicev, unei Moscove anoste pentru artist, după 
demolările staliniste, admirate de muncitori și țărani, ca şi de pupincuriștii 
occidentali, Hitler părea să fi preferat ca loc de bârlog conservata țarist, până la 
salcâmii ca ai Brăilei, Odessa noastră. Mersese strategic spre Sud din invidie, 
pentru ca Antonescu să nu-şi înalțe statura de zdrobitor al bolşevismului. Şi pe 
lângă căutarea prostească de a mişca piesele bizar, încât cu tot dinadinsul să fie 
genial şahist, expertul propagandist Bratu critica această lipsă de mesaj pentru 
popoarele deznaţionalizate — începând cu cel rus! — sub jugul sovietic. 

— Ivane, predă-te!... Ivane, du-te-acasă! striga un megafon din tranșee, 
batjocoritor, pastişă rasistă a leninismului, fără a observa că burghezo- 
moşierimea şi aristocrația şic, ba poate şi fruntașii satelor îşi vor fi avut, alături 
de popime şi cărturari, o vină imensă din nealfabetizarea maselor, muncitorul şi 
colhoznica devenind oameni doar graţie gazetei de perete, broşurilor de la Colţul 
Roşu, străduinţei învăţătoarelor şi agitației activiștilor. 

— De ce nu în Elveţia, Clara, sau chiar în America, la Baltimore?... Pentru 
că eu sunt Artist, şi problema e aici, în Răsărit! Drumurile mele, de reporter foto- 

cinematografic al generalului de propagandă Horea Bratu, ţintesc tocmai a 
anticipa corect marile răscoliri, ca de cuţit într-un pântec moale de damă, prin 
care va trece această Românie Regală după 6 Martie 1945, până nu vei mai putea 
deosebi în ea decât o provincie a Galiei răsăritene, a Estului! O republică nouă 
din CCCP. În sensul vinei de a nu sfătui cult amărâţii pe atâta întuneric violent, 
zicând cu că inocenţa zekilor Gulagului, respectiv Romlagului, este, cult, destul 
de relativă! Ei n-au practicat Luminarea Poporului. 

— Mai există şi alte păreri! bătu cu pumnul în gong preşedintele maoist 
coreean Zahei Avăcăressi, care când era pumnişor pătat a iod de nucă, verde, ţin€ 
cărtişica de rugăşiuni s-auză muribunzii lui Lecca, în lazaret, cuvântul bisericesc 
pentru cel ce se jertfeşte ca să frâneze tăvălugul roşu ce a luat-o spre Europa, 
golind catedralele înainte s-o facă îngâmfarea postmodernă că sensul vieții e să 
consumi din Templul Mall to-to-to-tot, iar moartea e cum s-ar strica televizorul. 

— Nu numai pictorul ratat de la Ziduri-Pribegi, slab locotenent şi idealist 
proiectant de cimitire, izbucni în râs pe placul chirurgului rănitul, deține adevărul! 
S-au mai gândit şi alte forţe decât cele de serată cultural artistică, la Mântuirea 
Neamului. Care are cusurul denotând inferioritate rasială, cum se va revela de- 
acu-ncolo-şa peste vreo juma de veac, că îl poţi bolşeviza pe Neam în mai puţin 
de-un cincinal, dar ca să reînveţe democraţia, îi vor trebui cel puţin alte patru 
cincinale, sub aceiaşi cominternişti, adică exact timpul socialmente necesar 
ghizdavian belemniţilor unei nomenclaturi feseniste, compuse pluralist, spectral 
de la stalinişti la gerontocraţiile liberalo-țărăniste, să-şi crească progenituri 
capabile să gestioneze cât de cât bugetul, plus Gloata, pornindu-se de la 
banalitatea că homosapul trage la confort mintal, erotic şi degenerativ! 

— Ceea ce este complet fals! se lumină de entuziasm doctorul şi depuse un 
fel de sărut pe mănuşa chirurgicală a Dorei, în semn de recunoştinţă c-a insistat 
să 1 se prelungească viaţa acestui guraliv locotenent de suspans și acţiune, 
cutezătorul Stelică Dabija. 

— Complet, complet fals! făcu ecou, cu altă intonaţie, viitoarea navetistă la 
Titu Târg, unde-i va tot mânca zilele un activist Tichie. Pe măsură ce diviziile 
Armatei Regale Române avansează tot mai adânc în teritoriul sovietic şi îmi 
conturez tot mai clar imaginea despre stăpânii omului nou, îmi dau seama că mulți 
din aceşti lideri, dacă printr-o răsturnare de scor adusă de război s-ar îmbogăţi, 
adesea ar prefera mai puţină avere, dar să deţină toată Puterea. În sensul că dacă 
înainte se lua vreun răzvrătit de ei, însemna că era în contra Parrtidului şi o 
mierlea tocat de securitate. Pe când, într-o democraţie de origine nomenclaturistă, 
în doi-trei ani Baza de Cadre e gata, n-o mai schimbă nimeni decât pe ici pe colo, 
ca la un concurs cu bărbatul tău, cine ştie mai multe unul despre altul. Buba plaga 
fiind că preferi să mai dai din intravilane, dar să nu-ţi mai zică nimeni nici pâs, şi 
mai ales să poţi expedia în maşina de tocat a securităţii pe oricine vrea muşchii 
tăi dintre duşmani sau vecini! Aceea e adevărata senzaţie de putere, nu a privi din 
porşoi cum pichetează universitarii puterea Răsprofilor, în timp ce mintea gloatei 
se tot întunecă, iar un Alin Vişan are în zloată revelația că SE POATE construi 

oricând o ideologie care să-i bage înapoi pe bătrâni în pușcăriile Romlagului, iar 
pe tineri în noile lagăre improvizate de muncă patriotică... 

— Important în tranziție este, izbucni în râs a miracol părintele Damian, 
văzând că-l readuce-n simţiri Rugăciunea de război a rănitului din Cruciada 
Antibolşevică, important este, Jenele-Jenele, să nu fii fraier, ci să fii şmecher, că 
aici o greșeșşti tu cu ăia 10% ai tăi, oameni cinstiți, încă de la premisă! 

— Un popor care și-a salvat nivelul european de trai pentru unul din zece, 
un popor decimat care vasăzică, ay, ei bine, un popor decimat are totuşi toate 
şansele de supraviețuire. Aia e, ramolitule, rătăci-ți-ai talonul de pensie! 

— Fiindcă adevărata victorie în contra bolşevismului dărâmător de biserici, 
copii, se rosti voluminos Coriolan Pigu, nu în Războiul zis Sfânt de la răsărit 
trebuie cătată, ci în victoria din noi înșine, pe care o obţinem cu toții zi de zi în 
bătălia sacră cu ceea ce ne privește pe toţi, cu Coruuupţia, care nu ţine seamă, ca 
şi Inco'petenţa sau Nesimţirea, de deosebirili ideologice! 

— Aş dori să-l întreb pe domnul interlocutor Coriolan Pigu cât va mai dura, 
în România răsturnată până-n pragul colapsului, teroarea albă împotriva celor 
patru milioane de membri de parrtid cu p mare, interveni o tânără ploşniță din 
administraţia locală, vorbind de la telefonul primăriei. Oare comuniștii noştri, 
numeroșii Eroi ai Muncii, chiar n-au realizat niciodată nimic bun în ţara asta? 

-— "Teroare albă? îşi arătă colții sub gingiile roşii ca decorul Alin Vişan, 
liderul (Şeriful) Mişcării pentru un 2007 paşnic. Generaţia mea n-a văzut în 
studenţie decât teroarea neagră ca huila, în acţiune: devastarea sediilor liberalo- 
ţărăniste de către activişti costumaţi în mineri, pentru a constrânge nomenclaturile 
acestor formaţiuni să se... fesenizeze. Ceea ce s-a şi reuşit: ţara noastră a adoptat 
un ritm lent al reformei, compaubil cu inversiunea valorilor. Nu cunosc foşti 
comuniști persecutați. Dealtfel, socotesc că priorităţile, în ce priveşte represiunea, 
s-au Și inversat: azi nu ne mai doare stalinizarea României sub Dej, nici 
maokimizarea ei sub Cea! Urgenţa revoluționară e acum a stabili răspunderile şi 
a egala averile cu ce are românul mediu, adică referendum pentru a Doua 
Lustrație, din strigarea la Cer că de ce atâta jertfă, în Războiul Sfânt, în Rezistență 
și în sângeroasa Revoluţie din Decembrie, nu a putut compensa retormismul 
exagerat al partidelor de la Budapesta 1956, Praga 1968 şi Varșovia 1980, încât 
să fi fost primiţi şi noi românașii în primul val NATO-UE, ca națiune demnă ce 
se europenizează prin ea însăşi, chit că înghite miliarde de dolari, iară nu ca 
adunătură ce-i arde de reforme cum i-e cânelui obez a linge sare. Nu le-ncep 
limbricii din capul Ţării, reformele, decât sub șantajul bancherilor străini... 

— Stricarea imaginii Ţării este rezultatul politicii din 1990 a lui Iliescu! lătră 
Coriolan cu furie. El credea şi spera atunci că la Moscova revin ai lui, pe când 
rivalii noştri de la Vişegrad se orientaseră inteligent spre vest! Iliescu este 
principalul vinovat pentru dezastrele de imagine din lunile acelea decisive: 
terorismul, încăierările cu pietre şi ciomege de la Târgu Mureş, atrocitățile 
Mineriadei de la Bucureşti. Un infractor patentat! Dar trebuie să-l suportăm. 

— Iar voi sunteţi principalii vinovaţi de complicitate ca infractorul! surâse 

Alin cu un dispreţ cum trebuia de mult să fie interzis tineretului. 

— Nu puteam să dau eu în Iliescu fără să dau şi în aliatul meu de algoritm, 
oftă cu jind liberalo-ţărănistul Coriolan Pigu. În genere, noi n-am putut face decât 
atâta reformă câtă ne-au îngăduit un bou la agricultură, un maidanez la plăcerea 
regală a vânătorii, un cerşetor beţiv la casele naționalizate şi la despăgubiri in 
intregum, ca să nu mai vorbesc de ageamii în chestiunea accesului la dosarele 
securităţii... A fost ca şi cum din FSN ni s-a infiltrat un comando care să protejeze 
interesele fostei nomenclaturi după alegerile din 1996! 

— În acest caz, râse Alin, cinstit este a spune gloatei electorale că, dragă, tot 
rău ai votat! Exista soluția demisiei! Cum există ea şi pentru a striga că nu există 
Cultură la zero unşpe din buget! lar la zero treişpe sau cât o fi, Cercetare, ştoiu! 
Există doar scutire de scuze! Și răzbunare în 2007. 

— Dacă am fi abandonat Neamul Românesc la acest moment de răscruce, 
istoria ne-ar fi judecat, socotindu-ne nişte laşi! 

-— Preţul averilor rotunjite a fost că v-aţi fesenitără şi voi! Acum, electoratul 
nu mai are alternativă. A mai rămas o singură cale, pe care mergem noi, armada 
ultras a răzbunării inteligente din 2007... Hă, hă, un singur lucru deştept aţi 
învârtit şi voi, Coriolane, umple-i-aş cu gunoi mașina de serviciu la doamna mă- 
ta, o manevră prea vicleană pentru porcii noştri, cu doi mari perdanţi: Alianţa 
Civică de şi-a pus obrazul pentru voi, sinucigându-se, şi culmea! FSN, care s-a 
retras cu mai toate diviziile de la putere în 1996, calculând că poate o să... pilotaţi 
voi reforma, atrăgându-vă ura populaţiei! Ai dracu şmecheri, aţi dat ordonanțe ale 
Reformei cât să nu facă gât organismele financiare străine, însărcinate cu re- 
europenizarea României, iar în rest, aţi stat ascunşi, v-aţi numărat banii! 

— Sprleșckhhh! răspunse printr-o flegmă nereușită interlocutorul, de 
rămase brumat pe propriile-i mustăţi şi aşa cărunte. 

— Pauză publicitară! murmură şi scutură din căpățână moderatoarea 
Zuzulina, trezită de regizori din magnetismul animal nostradamic ce o cuprinsese, 
ca şi pe ceilalți doi arici de presă, care se holbau hipnotizaţi la cum despica firu- 
n patru Alin Vişan, ale cărui şanse de voievod în locul lui Avăcăressi creşteau 
văzând cu ochii, ca o viitură. 

— Ia fii puţin atentă! ghionti chirurgul Lecca pe nevasta scriitorului rămas 
să scrie în garsoniera sa de lângă Cişmigiu, adică de lângă unde va fi Sala de 
Congrese de-a câştigat acolo o maşină Oreste Bogza, la Bingo. 

Strânse iar cu penseta chirurgicală Lecca un nerv alb şi parcă sticlos ca 
mustaţa de mâţă, și iar Stelică Dabija stupi maşinal lung şi subțire, de parcă s-ar 
fi aflat pe malul iazului, la pescuit sportiv. 

— Ce este, Doamne, fiinţa umană! O mașină! se pomeni ea în plină reflecţie 
şi uimire rurală, de cum e posibil ca o acțiune mecanică să trezească, într-un 
bărbat de comando, suspans şi acțiune, ca fotogenicul locotenent de aviaţie, nişte 
întortocheate drumuri printre amintiri atât despre trecut cât şi despre viitor. 

— Literatura, domnule Grigri, auzi el pe Orwell tăind porcul spre a-l pârli 
la butelie, după titani ca Proust, Joyce, Musil şi Fadeev, este mai degrabă un 

teleroman, unde facem să facă sex, bani şi cadavre nişte IDEI SUCITE mai 
degrabă decât nişte actanți. Altminteri, textul este convertibil în discurs de 
imagini şi vorbe vorbite vorbind, încât te piși pe el de lindinism, domnule Alin 
Vişan. De ce, mă animalule, consideri tu aşa obligatoriu un subiect păduchii din 
capul Ţării, când problema este, europeneșşte vorbind, cu totul alta, iar... 
Războiul vostru... Sfânt 

— Ştiu, şopti muribundul cu buzele crăpate prin deshidratare la Odessa, 
Războiul Sfânt nu se va sfârşi decât când se va dizolva în Europa România mea 
Regală, a Regelui Ferdinand şi a Reginei Maria, cu Balcic, cu Cernăuţi și cu 
Insula Şerpilor cu tot... Epocă Wash! 

— Balcic, ai? îl privi cu veselie Fiihrerul pe Dracula. Barim dacă bagi 
strâmbe, domnule Ghizdavu, bagă-le pentru o cauză dreaptă! Cine pensula mea 
mai are nevoie de Balcic să se inspire, pentru actuala artă degenerată nonfigurativ 
şi primitiv, răspândită şi slăvită euroatlantic? 

— EI, vezi, aici e aici, pocni din deşte cu filosofie Dabija, că Fiihrerul 
sovietic, când Mişu i-a pus la Kunţevo pe tapet problema nedezlipirii de la trupul 
Țării a zonelor fotografiate, ca foarte pitoreşti, de Marius Ghizdavu şi de meşterul 
Cazimir Honig, nu a ridicat vreo obiecţie de principiu. 

— Nu este adevărat că V6jdiul Uniunii Sovietice, în dimineaţa de iulie 2, 
miercuri, 1941, cu o zi înainte ca să se adreseze, bând apă, fraţilor şi surorilor ce 
mai supravieţuiseră bolşevismului ca să dea piept cu ciuma brună, ar fi gungurit 
alor noştri declaraţii angajante, răspunse părintele Damian diplococilor, unul 
blând și unul dur, invitați de stăpânii canalului să realizeze tâlcşoul cu el. Cei trei 
plus unu muşchetari ai noştri, dacă n-o fi apucat ordin de deplasare şi avocatul 
Marius Ghizdavu, care n-are alt alibiu pentru aste zile decât c-ar fi petrecut cu 
pubera Clara Honig la Muntele Conic, pe care voiau să-l taie în 4 muchii 
piramidale, nu s-au întors la generalul Horea Bratu cu rezultatele dorite de noi, 
de întreg Neamul Românesc, dar nici cu mâna goală! 

— Fraţi români, şi surori de la Caracal, ar fi zis marele Stalin ambasadei 
boierilor noştri care socoteau că, nefiind deocamdată o supraputere, ţara noastră 
nu se poate dispensa de prudenţa de a juca pe două tablouri, cetăţeeeni şi 
cetățence! Nu vreau să jignesc sentimentele voastre naţionale, dar consider că 
actualii țânțari din capul statului, cât a mai rămas din el după amputările de la 
1940, cred, ca analist leninist, constat că şi-au asumat răspunderea unei politici 
provocatoare şi aventuriste, mergând alături de Ghitler. Totalitarismul sovietic 


este superior celui nazist la toate capitolele şi la toţi indicatorii! Așa să ştiţi. 
— Inclusiv la... rasism? îl provocă Mişu, cu gând ploieştean să-l sondeze la 
ce gândeşte pe probleme de buduşcit pentru România Regală. 

— Rrrooossiia, se exprimă el despre URSS în termenul introdus de 
lingvistul Churchill, când după un somn reuşit şi-a exprimat sprijinul pentru lepra 
roşie, deoarece ciuma brună are dezavantajul că Hitler e un monstru, azi Rossia, 
da, este mai fezabil rasistă, la ordin, decât Reichul. Şi tocmai problema 
durabilităţii statului ciocănarilor şi ţărăncilor, creat de Lenin şi reabilitat de mine, 
mă seacă, nu cum crede Nichita Sergheevici, tovarăşul cu care vă cunoaşteţi din 
Chişinău, că de teama delicatului soldat arian, nu, ci cu privire la ce va fi după ce 
noi cominterniștii vom stăpâni la discreție Europa sau cea mai mare parte a ei! 

Dacă ne tot lăţim cât cuprinde, oare va mai putea giuca în acest caz Poporul 
Rus rolul suprem de Fratele mai Mare, liant acestui imperiu al ciumei roşii? 

Eu zic că nu. În noua configuraţie continentală, creată de sida cea brună, e 
mai probabilă situația foarte gravă și neplăcută ca rusul meu să devină foarte 
foarte minoritar față de celelalte popoare bolşevizate supuse, ceea ce ar crea în 
ceceu la Kremlin probleme de algoritm nu insurmontabile, dar indigeste. 

lată de ce, tovarăşe Mihai Focşăneanu şi domnilor Dabija, Supeanu și 
Hulpe, în numele meu personal ca naționalist, cât şi în calitate de premier al 
Sovnarkomului, dau cea mai înaltă apreciere leninistă dorinţei domniilor voastre, 
ca în caz de victorie a Armatei Roșii în a cest război mondial, să se facă o 
Republică Sovietică Socialistă România exact pe graniţele României Regale de 
la 26 iunie 1940, pentru ca în cazul prăbușirii a tot ce au visat marii dascăli ai 
omenirii muncitoare de la oraşe şi sate, pe ruinele fostei URSS, să reînviați 
reluând Istoria de unde v-a fost retezată, dar din considerente rasiste, căci nu văz 
cum aş mai putea folosi pe Rus ca liant, planul meu este ca indiferent la câte 
verste spre Atlantic se duce Cortina de Fier, noi să nu trecem cu mult dincolo de 
cât ne-a dat ca graniță Hitler cu condiția să-l ajutăm să răpună imperialismul 
Republicii Franceze, adică pe imperialiștii anglo-americani şi pe lacheii lor 
gaullişti. De aceea, dacă aceşti duşmani ai Cominternului şi ai Axei vor trimite 
mâine-poimâine emisari, ca să se gudure pe lângă cizmele mele ruseşti cu 
carâmbii suficient de largi să ai ce linge până-i faci ca oglinda, în tot cazul, nu voi 
accepta niciun fel de colaborare militară sau politică sau cultural-artistică decât 
dacă ei vor recunoaşte ca graniţă a URSS cam pe-aia din iunie 1940 şi îşi vor lua 
un angajament serios că nu ne vor sili, cum încep să am semne că vor încerca, să 
sleim sufletul rusesc, deja afirmat în universal, să umple cu substanța sa eterată 
auroral mîceania disonantă a noroadelor încă nediferenţiate ontologic ca matrice 
stilistică, pripăşite între noi și italieni, spanioli, francezi, germani și britanici... 

— Grecii nu contează? se scăpă purtătorul nostru de rol de şef conducător 
al comandoului că se miră, contrar consemnului că odată parașutați pe teritoriul 
nomenclaturii bolşevice să nu ne mai gândim la nimic preconceput. 

— Nu, mânca-ţi-aş. 

— Păi, de ce? 

— C” aşa vrea mâîş-țele mele, tovarişci Mișa! 

Bietul Focşăneanu făcuse un cap de ţi-era şi milă de el. 

Misiunea noastră eşuase. 

— România Regală, cu adevărat Mare, a Regelui Ferdinand şi a Reginei 
Maria, gândea, cu întristare şi dor de Marius, Dora Glagoveanu-Căinaru lângă 
Lecca, în blocul operator al modernului sanatoriu de pe plajă, la Bugaz, este 
fascinantă, în primul rând și-n primul rând, fără nicio purificare etnică, prin 
cosmopolitismul ei şi prin structura ei multietnică, în care minoritarii, poate unul 
din trei lăcuitori, dau adese pitorescul şi strălucirea. E de neconceput o Românie 
pitorească Mare fără lipoveanul Veneţiei de lemn, care-i Vâlcovul în aval de 
Chilia, fără sasul din Hermannstadt nițeluş fanatizat astăzi, fără nu în ultimul rând 
evreul încântătoarelor târguri moldave, de la care ie model şi ţeranul nostru mai 
cu dare de mână, să-şi trimită la carte înaltă copiii mai nedotați pentru asprele şi 
hricele micile, marile munci ale câmpului în toate anotimpurile, nu cum zice 
rănitul ista de ghicește viitorul când îl strânge chirurgul de creier, că mai mare 
influență va avea asupra muncitorului şi ţăranului, dominanţi în soţietate, 
egzemplul fostului rob ţigan, as al supravieţuirii boeme de azi pe mâine, care în 
semn de protest tratează școala cu un fel de refuz sau măcar cu indiferență, cu 
semnificația că şi-aşa ajungi la o meserie sau te descurci, pe când cu carte multă, 
dacă n-ai parte, te văz la teveu, colo-n zloată, de pichetezi guvernul de rozătoare 
răsprofi, milogindu-te să-ţi mai mărească și ţie leafa. 

Ea asista la chinurile unui muribund interesant, cunoscut de reve'ion 1940- 
1941 la Ziduri, când precum la 1989-1990 persoanele dezinformate se temeau de 
lozinca ceea că „nicio casă făr-un mort pe masă“, aşijderea groaza că simienii se 
vor ține de cuvânt, să-nceapă anul Rebeliunii lor cu treaba /ichidării elitei 
românești, în folos bolşevic gata isprăvită, şi bine executată. În fond de sânge și 
de pansamente cu iz de lazaret, nicio femeie deplină n-ar fi ratat aşa caz interesant, 
ca suspans şi acţiune, cu greu l-ar fi abandonat pentru o oră de meditaţie asupra 
istoriei, sau mai multe de teoria artei şi de visuri cum că, sub totalitarism, un 
despot luminat ar putea accepta inovaţii în penitenciaristică, neeliberându-se 
infractorul sau infractoarea decât după obţinerea unui scor satisfăcător la un test 
grilă privind cunoştinţele de umanism, dobândite pe bază de liste de cărți bune, 
în perioada efectuării pedepsei, cum ar fi să recunoască tonalitatea unei perechi 
preludiu-fugă sau a lui cine maestru este cutare peisaj, cu Ana Pauker făcând 
pipişor în lanul de grâu des, colhoznic, fruntaş. 

Vasăzică, Marius Ghizdavu putea s-aștepte mult şi bine pe ghiuleaua 
ornamentală şi rece, neclintit ca bronzul eminescian al lui Puşkin, contemplând 
fosforescenţa beznei marine. 

Stele deloc roşii pe sus. Nenorocul locotenentului de aviaţie Stelian Dabija 
îşi întindea aripa neagră şi asupra vieţii sale pedestre. 

Licurici sub salcâmi, apoi lilieci plutind mut, dispărând brusc sub pământ 
în mişcătoarele catacombe, a căror lungime totală ar putea scoate un transfug zek 
tocmai la Paris, cu manuscrise despre Kolîma, sau despre întreg arhipelagul ăla. 

Într-adevăr, un ghinion mare, dublu, lovise pe nefericitul soţ al Olguţei 
Moga, tată al unui prunc căruia latinistul învăţător Bazil Frâncu îi dăruise păgânul 
şi poeticul nume Narcis, departe de lume și de război, la Valea Ursului. 

Zbor de rutină, peste vii şi smârcuri, cercetare la Limanul Nistrului, în plină 
amiază. Din senin-senin, o zguduitură, poate rachetă vietnameză sol-aer dinspre 
Cetatea Albă, căreia Kalinin îi preferă numele german Acherman în nădejdea că 
va stăpâni mormântul Kantului, poate chiar abject sabotaj bolşevic în atelierele 
aerodromului, oricum uite că se desprinde cu totul de pe aripă motorul din 
dreapta! 

Aparatul scapă atunci oricărui control al încercatului aeronaut. 

Din fericire, dedesubt se afla, roditor, solul patriei, negru şi mămos, 
basarabean, trecut de cartografii lui Molotov la RSS Ucraineană, în schimbul 
alipirii Transnistriei şi laboratorului lingvistic la RSS Moldovenească. 

Pilotul mai are timp să-şi facă o cruce de drepteredincios şi să se 
catapulteze, în timp ce bombardierul pârjoleşte o livadă şi un colţ de ţintirim, ca 
un uriaş aruncător de flăcări trimis din înalt, dur flagel pentru păcatele celor ce 
colaboraseră cu ocupantul după 26 iunie 1940. 

Praşila-ntâi, după regulile agrotehnice ale științei celei mai avansate din 
lume, deoarece se călăuzea de metoda materialist-dialectică, acest cuvânt, 
„călăuză“ şi tovarăș de drum, adică spurnik pe limba lui Fadeev, având a avea de 
avut în anii hruşciovieni, de superioritate a lagărului nostru asupra la al vostru, o 
strălucită carieră internațională. 

Bătrâni cu plete albe, dar vânoşi, fete vrednice, robuste şi înverşunate, la 
sapă în lanul de porumb cu bobul tare, românesc. 

De foarte departe, prin ambrazuri și de pe creneluri, Marius Ghizdavu, 
venit să amplaseze în teren un cimitir marin lângă Cetatea Albă a lui Dracula, 
priveşte neputincios prin binoclul ţais nemţesc cum, în ciuda protestelor sale 
vehemente, preanefericitul parașutist locotenent Stelian Dabija este hăcuit, făcut 
zob cu sapele, semn că localnicii, indiferent de naționalitatea lor, l-au luat drept 
partizan cominternist, întors să reimplementeze bolşevismul, proclamând puterea 
popooorului şi omorând pe cine voiau ortacii lui de prin smârcuri şi văgăuni, sau 
acoperiți, dacă puteau, asta fiind misia partizanului chiar din perspectivă franceză, 
că ocupantul fiind mai greu de abordat, îți faci numărul omorând direct sau 
indirect cetăţeni de-ai tăi, raportând centralei că-s colaboraţionişti. 

Un biplan sanitar, vopsit în alb, a strâns tot satul când, lămurindu-se 
eroarea, l-a putut ridica, pentru tratament la Odessa, pe eroul ce obținuse până în 
acel moment 37 de victorii, în confruntările cu aviatorii sovietici, inimoşi, dar 
luptând pentru o cauză mai puţin dreaptă decât a sa, care era stoparea expansiunii 
cominterniste spre Europa Centrală şi crearea condiţiunilor pentru Marea 
Recuperare de către galițieni, de la Balcic la Sopot-Gdansk, a unor chestii de 
natură a pune ordine în paradoxul că, unde a fost să nu fie, nici nu a fost, între 
timp nimic, şi nici ulterior, decât brânză clasică Olympus şi iaurt cremos. 

Cum înțeleptul Stelică a stat ambalat ghemuit sub lovituri, protejându-și 
pântecele moale, doctorul Lecca n-a avut decât de peticit cumva pielea dorsală a 
bietului om și de sudat câteva coaste, un braţ, un omoplat și mai ales de rezolvat 
periculoasa plagă cranio-cerebrală prăşită de intransigenții plugari. 

De la această rană la capul cu faţa nedesfigurată, venea tot pericolul 
infecției şi decesului şi chiar mai rău decât atât, primejdia ca omul de comando al 
lui Mişa Focşăneanu să ciripească tot ce-au făcut ei, în ultimii cinci ani, călătorind 
anticipat prin paradisul visat de parizieni, adică prin Uniunea Sovietică. 

Dora rămase însărcinată, de chirurgul de război maior Lecca, să se evite 
dezvăluiri cari ar fi putut fi jenante, pentru păcătoşii din capul a mai multor țări, 
ale acelui ceas de tristeţe răsuflată, inutilă, superfluă. Adevărul fiind, cum zicea 
Marius Ghizdavu că l-a auzit pe Mişa în pat cu Cheţi Fotiade, că aşa cum nouă 
cincinale mai târziu, ce Bush! ce Gorba! aşii securităților din USA şi din CCCP 
decid soarta, toată poezia scenariului vieţii lor, noroadelor, inclusiv transformarea 
fesenismului românesc în megapartid politic de ales, din care să se răspândească 
baza de cadre în întreg pluralismul, dar acum suntem în al doilea război mondial, 
râse el înfiorând-o pe ea, care-l şi iubea de la Ziduri, că era mult mai chipeș decât 
brâncuşianul cu privire de infractor Petrache Hulpe sau decât şolohovianul cazac 
cu sprâncene albicioase Dumitru-lov Supeanu, mda, acest război încă nu s-a 
sfârșit, Dora, nu s-au aranjat înțelegerile de împăciuire. Ce Hitler! Ce Stalin! Ăştia 
sunt nişte măști de mască, ca aia de şi-o pune poetul bolşevic Aragon la interviuri! 
Cei ce decid sunt lucrătorii de informaţii, ei trec peste capul V6jzilor, fac, fură, 
ffăuresc, fff, fericesc istoria cu i mare, adică Mişu de la noi, Otto de la nemți, 
Polkan Afrikanovici Putilov de la sovietici, mamelucul Abdul de la Napoleon... 

— Aiurează! notă cu milă de democraţie sora Svetlana. 

Bandajat tot, locotenentul Dabija Stelian deschisese frumoșşii săi ochi 
castanii. „Ţi-i mai bine?*, l-a mângâiat pe obraji matern tânăra doctoriță Căinaru, 
în timp ce Marius convorbea basamac cu Pușkin, explicându-i că se înţelege mai 
bine cu el, ca între artiști, decât cu bună parte din camarazii româno-germani. 
„Da, tovarăşă Valia Istomina!“, a confirmat cu seninătate pilotul, pipăind cu mâna 
zidul zgrunțuros, din piatră cu scoici încă nemurite complet, conform doctrinei 
Lecca a decesului greu de fixat în timp. Mirată că are un nume, Valecika, Dora a 
surâs cu viclenie de vulpe ce trebuie să se întrețină singură în preajma colhozului. 
În ochii ei de culoarea stepei de Paști, luciră obligaţiuni patriotice de a afla 
adevărul despre unele evenimente duioase, petrecute seara, poate chiar în mai 
multe seri succesive, haihui, în împrejurimile Moscovei. 

— Îţi mai aduci aminte, îl sărută ea rusește a Înviere pe gura arsă de sete şi 
de spaima oricărui bărbat în război că piere cu tot cu o combinaţie genetică ce ar 
fi putut fi de folos Omenirii în scopul de a genera un ciolovek mai uman, unde 
m-ai cunoscut şi sărutat prima oară, domnule locotenent Stelică, să se dezgheţe 
fluviul? 

— Da, nu la Zubalovo... La Kunţevo, Nadiuşa! Pe culoarele postului de 
radio „România liberă“. 

— Asta cine mai e? tresări nedumerită stenografa Svetlana Filipescu, 
ridicându-şi căpşorul buclat cu fierul sau pus pe bigudiuri din hârtiile sale de 
pergament de ambalaj, acum hârtie de xerox, fiind criză. 

— Nadiuşa! repetă muribundul nu cu dor, ci mai degrabă cu simplicitate, 

chiar dând și puţin din umeri. 

Avu un zâmbet de încântare şi căzu într-un somn de plumb de glonţ, din 
care nu se trezi decât peste vreo două ore, şi nu pentru a continua şueta cu 
doctorița şi asistenta, ci pentru a-l cere pe părintele Atanasie Damian, spre a se 
spovedi cu adevărat şi a se tocmi pentru vreun maslu. 

— Domnul maior Liviu Lecca, îl opri mirată prea tânăra doamnă asistentă 
de la Reni, Svetlana Filipescu, al cărei soţ învăţător cândva la sud de Dunăre, în 
Durostor, era acum la est de Cir, în Asia Centrală, prizonier şi anchetat, scrie în 
registrul blocului nostru operator că vigurosul dumneavoastră organism va trece 
cu uşurinţă peste această regretabilă tendință a plugarilor, bătrâni şi fete, de a vă 
da hrană, îngrășământ, bălegar organic, pământului natal, luându-vă drept unul 
din atâţia şi atâţia năvălitori de la Răsărit pe-acest meleag, că tot erau ei la praşilă 
şi dezburuienit viitorul lan mănos, ce va ieşi înalt de să camuflezi în el până şi 
tancul, cu ţeava-n sus! 

Nu de popă aveţi de-acum nevoie, ci de un scurt concediu la Valea Ursului, 
la Olguţa şi la sensibilul, plângăciosul vostru Narcis, care parcă ar prefera orice 
altceva decât o copilărie sub Dej. Cu un tătic pierit în... criminalul război 
antisovietic, chiar dacă va învăţa de oceni harașo, nu va primi cravata roşie! 

E o datorie de soldat, Stelică, să te întorci cu toată fiinţa acasă, uitând-o pe 
Nadiuşa asta atât de stăruitoare-n mintea ta, încât ai deconspirat-o de cum ţi-a pus 
Lecca pompiţa aspiratoare, să-ți extragă firicelele de cernoziom de pe meninge! 

— Aminteşte-ţi-o pe Olguţa ta dragă, costumată în țigăncuşă cerşetoare, 
cinchită la intrarea parcului de la Pribegi, în mai 1941, când se întorceau boierii 
de la aniversarea de la Florica, a Brătianului, de către lberalo-ţărănişti reali, 
regali, nu populari, iubitule, moi muj! 

— Mişu Focşăneanu al Elvirei este principalul vinovat în aceste evenimente 
atât de tragice, Nadiuşa! îşi descleştă el fălcile şvarţenegre, nerase, pentru sărut, 
aruncând spre holograma bustului de turnător blajin al lui Lenin o căutătură 
albastră, nu brună, încărcată de ură şi nedumerire. 

— Don' lent' Dabija, iaca de ce te-am convocat și pe dumneata din luna de 
miere! Avem nevoie stringentă de competențele şi performanţele ce aşteptăm de 
la dumneata, care eşti un homosapiens atât de preţios speciei, încât meriți mai 
multe luni de miere, mă peria acest Mişu. Cum și eu, de fapt, merit şi e ceea ce 
nu înțelegea Marius Ghizdavu de la mine că de ce cu darnica Cheţi Fotiade, când 
el are o verișoară perfectă, Elvira, întrupare a miracolului pe pământ, dar nu se 
grăbise a-mi dărui un prunc al meu, dovedind neînțelegere a specificului profesiei 
mele, unde azi eşti, mâine te lichidează, deoarece practica torturii pare a dovedi 
că multe creiere pot fi citite de către cei interesaţi. Cum citesc eu acuma, că te 
gândeşti că sunt prea tânăr ca să-ţi încredinţez eu ţie o misiune importantă. 

Dabija, ţine-te bine! E o misiune nu importantă, ci crucială! 

Am să te iniţiez, fiindcă te știu de la Ziduri şi de la Florica. Tu nu vei trăda. 
Tu nu vei ezita să te expui la ce făceau decemvirii trădătorilor, din hârtii, după 
Rebeliune, reieșind cât s-a inspirat Căpitanul din rânduiala francmasonică la 

ritualuri și vorbărie, tinzând să distrugă astă instituţie, întinsă-n Est până la 
moşiile Bezuhov şi mai departe, tot aşa cum bolşevismul trebuie să răpună 
capitalismul ca termen de comparaţie, cele mai grave crize ale viitorului Război 
Rece urmând a se încinge tocmai unde e pus acelaşi neam la fest de întrecere între 
cele două lagăre: în Germania, în Coreea și în Vietnam... 

— Domnule Dabija, a intervenit cu vocea sa de bas cântând din Boris 
Godunov conu Alecu, adineauri s-a ivit o oportunitate extraordinară! 
Conducătorul Statului România Regală ar putea, dacă lucrurile vor evolua 
conform scenariului întocmit de mine şi de Amelia, să ducă plocon V6jdiului 
poporului german, pe tovarășul Stalin legat fedeleş!!! Sau invers, să recuperăm 
de la Comintern, de la Dimitrov, Manuilski sau Ana Pauker, provinciile noastre 
Basarabia şi Bucovina, în schimbul înapoierii lui Stalin oamenilor sovietici. 

ŞI toată revoluția asta paşnică înainte ca ofensiva Panzerelor europene să 
se tempereze, din neputinţa pedestrimii de a străbate, ca şi cum ar fi complet 
motorizată, imensa geografie sovietică nouă, lăţită chiar în dauna Galiției Mari a 
Ivoveanului Marius, înainte de duminica trecută, 22 iunie 1941, anume în cei doi 
doi ani de dezmăţ totalitar Ribbentrop-Molotov. 

În acest caz, noi am putea recupera Basarabia şi Bucovina, şantajând 
Cominternul fără a mai declanșa în 2 iulie acea ofensivă reală antisovietic, încât 
să silim pe Fiihrerul de la Kremlin, îngrozit, să se adreseze radiofonic fraţilor şi 
surorilor sale, cu luciditatea amară a celui ce a pierdut, din lăcomie acaparatoare 
ţaristă, prietenia românească, pe care te poţi baza, aşa cum două decenii am fost 
cortină de fier returnându-le cekiştilor atâția şi atâţia fugari! 

— ÎL vezi pe ăsta? mi-a fluturat pe sub nas colonelul Moga, punând între 
paranteze calitatea de socru, o poză lucrată cu un fed, cu un fotoaparat Felix 
Edmundovici Dzerjinski zavod, probat pe derbedeii lui Makarenko din Harkovul 
Murocikăi. Aista-i român, îl cheamă Dumitru-lov Supeanu şi, precum scrie pe 
legitimație, lucră la Serviciul de Pază şi Protocol de la Kunţevo, care-i un fel de 
Măgurele pentru Moscova, împădurit cu mesteceni şi curmali plantați de Lîsenko, 
unde te poți retrage să te alcoolizezi cu Stalin, ascultând în zori cucul şi mierlița, 
al căror limbaj s-a conservat de la Ivan cel Groaznic şi chiar mai demult, de la 
Oleg şi Rurik, să avem mostră de în ce paradis chefuiau în trecut stăpânii de 
oameni. Ei bine, Mitică tată, în războiul trecut, Războiul lui Trakl, cum zice 
vecinul nostru de pe Râul Negru, pe unde mi-ai umblatără? l-am interogat eu, la 
un clondir. Şi aşa s-a potrivit, dragii mei, Alecu, Mişa Focşăneanu şi Stelică, de 
am informaţia ce trebuie neapărat exploatată în folosul Țării şi al coaliţiei ce avem 
cu Axa, că el a căzut în prizonierat pe greul front din Galiţia, trecând de la 
Imperiul Habsburgic la Imperiul Țarist, împreună cu un camarad Gheorghe- 
Grigore Borș, ajutându-se unul pe altul să înfrunte vitregiile lagărului, până-n ziua 
de sărbătoare proletară când matelotul ce-i păzea de pe un prepeleac cu ţepuşa 
lucind, i-a interpelat: 

— Băăăi aceştia, voi doi, nu cumva sunteţi muncitori? 

— Ba daaa! au îngăimat Gheorghe-Grigore Borş şi Dumitru-lov Supeanu 

într-un glas. 

— Atunci, i-auzi ia, aici-şa la mine!... Toate clasele exploatatoare, fără 
excepţie, prinse el a silabisi cu putere din broşura leninistă asupra falimentului 
Internaționalei a doua, au nevoie, pentru a-şi apăra dominaţia, de două funcțiuni 
sociale: de funcțiunea de călău şi de cea de popă. Călăul trebuie să înăbuşe 
protestul şi revolta celor asupriți. Popa are datoria să-i consoleze, să le 
zugrăvească perspectivele (ceea ce e foarte comod să faci atunci când nu garantezi 
că ele sunt „realizabile“) unei uşurări a suferințelor şi jertfelor în condiţiile 
menţinerii dominaţiei de clasă şi de a-i împăca astfel cu această dominație... 

Un stol de porumbiţe, cu maţe de cadavru explodat de căldură purtate roz 
în cioculeţe, survolară lagărul, hăituite de un erete cenuşiu. 

Cei doi prieteni, Borş şi Supeanu, rămaseră împietriţi, ca Marius Ghizdavu 
la Harkov, în bezna unei mahalale ocupate de nemți, când din poezia unei case 
dărăpănate zvâcnise vioara Dariei Maximovna Riumina, cu celebra temă durere- 
nădejde a Concertului de Mendelssohn-Bartholdy, compus exact un veac mai în 
urmă, când evreii mai scriau numai poezie. 

ŞI ce căuta Marius la Harkov? Pe mă-sa! Ca să vorbim ca nişte ulani beţi 
despre niște husari viteji... Pinacoteca de la Chişinău, unde se aflau câteva pânze 
naționaliste de-ale Marietei, pigulite după stampe şi fotografii, sau din imaginaţie 
(în cazul cetăților demolate): Camenița, Colomeia, Hotin, Soroca, Ujgorodul, 
Orhei, Tighina, Liovul, Cetatea Albă, Chilia, Beciul, Oceakovul, Breslaul, 
Ismailul, Reni... Informaţiile culese de Murocika despre refugierea acestui tezaur 
artistic de la Chişinău la Harkov erau pesimiste. Partidul lui Lenin şi Căgăbăul au 
socotit că ce catrafuse nu se pot evacua spre Ural, trebuie nimicite, ca să nu se 
bucure inamicul de ele. Iar lista cu urgenţe de evacuat a cuprins, fireşte 
materialist, mai mult fiare, nu şi cărți sau tablouri, care pesemne s-ar fi incendiat. 

Era întâia oară când cei doi prizonieri auzeau cu adevărat cuvântul lui 
Lenin, receptându-l ca pe un fel de poruncă. Urmarea fiind că au ajuns 
sensibilizați până şi la unele editoriale de analiză, ce le semna Stalin în Iskra- 
Scânteia, devenită postrevoluţionar la noi Pravda-Adevărul. 

Iară într-o dimineaţă de mai, aerul îmbălsămat de sulfină, măzăriche şi 
volbură, în câmpul dintre lagăr şi drumul Petrogradului, se despărți în două, ca o 
tabachere cu mahorcă fină ţaristă pentru mujici, lăsând să treacă pe cei doi români 
însetați de slobozire şi să se micşoreze spre nord, în timp ce uriașul kronstadtian 
de pe prepeleac nu-i slăbea din ochi până departe, zâmbind stufos pe sub mustaţa 
bălană, spălăcită şi încâlcită ca fuiorul de canabis. 

Setoşi a se consola de neîncrederea în ciolovek, pricinuită de sălbăticia 
răzbelului, şi neexistând cu ce, fiind tulburări de tranziție pe Nevski Prospekt, iar 
economia comercială de piață stârpindu-se, cei doi prieteni hotărâră, după o lungă 
reflecţie asupra lucrării lui Dumnezeu în Istorie, că riscă să-şi piardă partinitatea 
umană în filosofie şi, pentru a evita această ofertă de pact cu Lucifer, cu 
Ubermensch-ul sau cu homonoicul lui Ioil Borgiah Alexandrinul, vorbiră cu niște 
golani de cartier și fură conduși la nişte gărzi roşii, înrolându-se ei în ele cu scopul 

de a avea acces nestânjenit la comorile de artă occidentală, stocate la Ermitaj, în 
loc de a fi distribuite uniform pe gubernii, pentru ca tot omul cu treabă la 
cinovnicii cu reală putere de decizie să înţeleagă, ah, ce mari minuni poate făuri 
fiinţa umană, în această neluminare a norodului greşind, adnota colericul Iancu 
Noveanu cartea Soljeniţinului, gărgăunii din capul Măreţei Rusii, de oarecum şi- 
au meritat Gulagul, ceea ce în linii mari, uită şi ai noștri, orbi cât sug și fură... 

— Alde Borş Gheorghe-Grigore ăsta, mârâi Alecu Ghizdavu Bolșevictonul, 
a ajuns imediat în garda personală a lui Lenin și n-a voit să coopereze cu serviciile 
noastre, ca agent de influenţă să convingă pe Krupskaia să returneze Reginei 
României bijuteriile confiscate de mujul ei la revoluţie. Iar domnul Dumitru-lov 
Supeanu a ajuns în paza şi protocolul genialului Stalin, vârându-i-se pe sub pielea, 
care de n-o fi dracul chiar aşa de negru, o să i-o tăbăcim noi curând-curând, ca 
pe-a marelui Lenin, şi fără milă l-a slujit pe stăpân, ajungând de să 1 se 
încredinţeze misiuni delicate şi plăcute, cum ar fi şi aceasta, de a reveni în 
România natală, penetrând în octombrie 1940 odată cu Misiunea Militară 
Germană, pentru a estima loialitatea partenerului nazist în Super-Axa Roma, 
Berlin, Tokyo, Moscova, întru aceasta urmând a se acoperi căsătorindu-se cu vreo 
fiică de ofițer superior din Armata Regală... 

— Adică cu Nunuţa mea! bătu prompt din călcâie colonelul Belizarie Moga, 
lăsând să se înțeleagă că-şi bănuia ginerele de infidelitate, dar nu faţă de ţară. 

— Care însă bună româncă, miji din ochi ca un calmuc Mişa, l-a contactat 
la biroul nostru pe Conu Alecu, spunând tot şi implorându-l să reinjecteze în soţ 
acea masă critică de patriotism, care îţi regenerează românismul visceral, oricât 
de confuze ar fi manualele care te educă abject, mai durând până când galiţienii 
le-or scrie pentru Schengenland, iar şenghenii pentru Galiţia Dodoloaţă. 

— Realizez că te referi la Galiţia Ghizdaviană... 

— Da, la Gaghizdia cea întinsă de la Mediterană la Baltică, pentru ca 
Drumul Mătăsii şi, în genere, orice alt drum între Grupul celor 5 Exprimaţi și 
Ruși, să nu poată trece decât pe la vameşii noștri, mari cititori de carte. 

— Iar de-a latul trebuie să ne întindem doar cât să prindem Drumul Ambrei 
cu toate meandrele sale! 

— Văleu, mătase şi chihlimbar! se minunară într-un glăscior Olguţa, Cocuţa 
şi Nunuţa, de prada de război, gata a naşte ele pe nepoţii Narcis, Orhan şi Samuil, 
dintre cari, numai Narcis se va dovedi neperdant să recupereze, ajutat la coruperea 
autorităților de fraţii Ghizdavu şi de polihistorul Cezar Bogza, raiul pierdut de la 
Valea Ursului. 

— Unde sunt azi securiştii lui Hi? întrebă Clara Honig pe Dorothea în lowa 
City. La sfârşitul lecturii eseului de factură lindinistă Reperabilitatea umană, al 
doctorului Cezar Bogza, eu nu mai am niciun dubiu... Ăștia sunt aici, printre noi! 
În număr chiar mai mare, datorită exploziei demografice, care face relativă 

tragedia celui de-al doilea război mondial, fiindcă de unde se exterminară unii pe 
alţii câteva zeci de milioane de cetăţeni, s-au adăugat între timp nişte miliarde 
bune de alţi homosapi, care-şi caută năuciţi scânteia divină, cât să poată deosebi 
într-un editorial otrăvit, destinat unui larg evantai de electorat, adevărul de 
minciună și influencerul acoperit de moralistul corect. 

— Eu cred că exterminarea unor categorii de locuitori ai planetei încă este 
posibilă, oftă un administrator al domeniilor ghizdaviene de la Ziduri-Pribegi. lar 
criteriul de origine rasială sau de clasă nu e decât unul oarecare. Banalelor filtre 
inventate de naziști şi bolşevici, li se pot adăuga oricâte altele, de pildă de IQ sau 
de cărți conspectate. Practic se pune doar problema dacă are cine executa... 
ecarisajul. Şi are cine! Are, are! Totul e să-i dai călăului certitudinea 
impunităţii, să-l minți că s-au ars toate probele şi să-l asiguri că justiția hberă nu 
se va omori să scotocească-n scârna trecutului. Și nici Autoelitele, totdeauna 
slugarnice față de finanţator... Cât despre rechizitoriul justificativ al genocidului, 
el poate fi creat şi din nimic, chiar fără vreo criză culinară majoră, care să împingă 
conflictul cu strămurarița, de-o să s-ajungă de să se mănânce om pe om, cum zice 
care n-a apucat, adică perdantul dependent de scolopendrele cocoțate-n Turn la 
etajul unsprezece, de-aia se şi văd paraziţii atât de mici. 

— Nu ţi se pare, Otomega, interveni Clarissa Honig pe linia fiartă, că 
limbajul dumitale, de răsmedic veterinar cu diplome umaniste, este dintr-o 
mentalitate Mengele foarte apropiată de-a unui şef de şantiere naţionale 
spectaculoase, Robert Ley, ce compara evreii cu tot felul de paraziți, într-o 
celebră secvenţă, rămasă înregistrată ca document în Istoria Omului? 

— Eu sunt pădurar. Stau mai mult în natură, nu în Biblioteca Weimar de la 
Ziduri. De unde dracu să ştiu eu de Robert Ley? bodogăni agronomul. 

— Acel cârnat de Robert Ley, îndesat şi scund, avea o tovarăşă de viaţă 
superbă! O chema Inga. O frum'seţă clasică, melancolic-depresivă, se trezi şi 
obsoloscent se linse pe bot Marius, speriind-o pe Isadora cu insensibilitatea lui la 
problemele grave de la tembelizor, ale speciei. Am portretul ei cu o pălărie 
magenta, dacă nu mă credeţi. Un surâs trist. S-a şi sinucis. Devreme! 

— Şi totuşi Cezar Bogza, ficiorul ista breaz adoptat de Frâncu şi Iluska, la 
ucraineana noastră secetă, sub Scânteia lui Brucan, 1945-1946, a învăţat din 
barbaria aristocrației ţărăneşti hrăpăreţe destulă cruzime, în crâncena goană după 
avere, jucată după reguli deformate şi de bolşevism, ca să nu mai voteze filosofic 
azi cu homosapiensul, ci cu nu ştiu ce homonoic nietzschean prometheist! 

— Cine a vorbit în front? bătu cu creionul roşu în carafă lon Enache. 

— Iar vorrrbeşte limba-n turc! se implementă la ei omnivorul activist Tichie 
de la Răcari. Vă arde acuma și de posthumanism, guşterilor! 

— Ăsta-i loil Borgiah de la Alexandria! ieşi din fundal ca să-i lămurească 
pe cei doi bacili cu codițe roşii, încă nu tricolore, un bărbăţel gras, cu pălărie de 
damă BBC în epică dramă, peste ochii catran ca ai lui Petrache Hulpe. 

Era într-adevăr o linie fiartă în gară la Kotelnikovo, unde explodase 
locomotiva, opărind pe agentul Petrache Hulpe, iar frunzele de arțar frăgezindu- 

le cum fac gospodinele cu foile de viță, pentru sarmale, nu-n kommunalkă, ci 
unde mai există bucătării particulare — dictatorii şi miniştrii alimentaţiei raționale, 
cei cu gineri excelând la ce halesc, neproiectând și nemiluind norodul cu fabrici 
de mâncărică ieftină obligatorie, circuri ale foamei cât nişte malluri... 

— Aşa vă trebuie, zise consumatorul cosmic de carne tocată, dacă l-aţi votat 
pe ăla cu cinşpe mii de specialişti, şi nu pe cine trebuie, pe Iliescu, preşedinte de 
meserie, care are douăştrei de milioane de specialişti! 

— E o provocare! realiză Stalin, holbându-se cu discursul în gură ca o 
zăbală, la ce turna mamelucul Abdul, apoi la cum cu dințişorii lui mărunți şi roz 
de spume abrazive, rodea cu spor stahanovist şoseta stângă vărgată a lui 
Dzerjinski, pe soclul statuii din dreptul preaiubitei albe Lubianka. 

— Mi-e dor de părinții mei, mărturisi Petrache Hulpe stafilococilor, uluindu- 
i că ei nu se mai aşteptau ca, în plină putere sovietică, să mai existe oameni cu 
apucătura regală de a năzui la a-i mângâia pe părinți, uitând că interbelicul e 
pierdut pentru totdeauna şi, până la deplina noastră dizolvare în uie, oftă Alin 
Vişan a Epocă Wash, uitându-se-n telecolorul sehaș altar al familiei, la fotbalistul 
nepereche, care rata de puţin, mingea bărbierind bara şi ieşind în aut de poartă, 
fiind la mintea puţină a celor două rațe crăcănate care strigă libertate, rânji lancu 
Noveanu către popa Tani, adevărul elementar că, într-o lecturare superficială 
măcar, însă sinecvanonă ca turul de încălzire, nu poate fi combătut aforismul 
avăcăressian, cum că o Românie de constituție iorgovană, înnădită peste 
republica implementată de Andrei lanuarievici Vîșinski la 6 Martie 1945, nu se 
poate comporta, de la 11 Decembrie 1999 încolo, decât incult băsescian! 

— Băsescian, repetă şi se răsuci spre consilierii permanenţi de la Kunţevo 
Fiihrerul sovieticilor. Aţi auzit? Cică România iorgovană are un repertoriu de 
reacţii băsescian încă din 1999, nu de la 2006 sau de la 2011! 

— N-a zis că are, se enervă gata să-l bată pe Stalin, Viorel Pepi Enache. 
Mamelucul a zis că, în timp ce noi cominterniştii ne implementăm paradigma în 
Galiţia Mare și în anumite zone defavorizate din Africa, America Latină şi Asia, 
sintagma aici sunt trebuie lipită cu scoci pe cimitirele de persoane cu vieţile 
scurtate, în contextul ubi sunt că, nu strâmbaţi din nas, aici sunt îngropați morții 
dumneavoastră, cu care aţi contribuit la integrarea a o zecime din Neam... 

— Numeric, cam cât minoritatea lui Tokes Lâszl6! lămuri înfipt consilierul 
poate cel mai Omniștiutor, pentru a se prăbuşi imediat într-o torpoare porcină, 
meditativ imposibilă, dar exprimând ontologic o scârbă infinită de inconsistența 
nodurilor logice în care se poate încâlci creierul de om, ca un câine legat cu o 
funie semnificantă excesiv de lungă, până la covrigelul inscripționat cu RO. 

— Da, admise marele lingvist dintotdeauna care a fost poetul Stalinică, şeful 
guvernului sovietic în timpul conflictului cu românii, nu o dată, nu de două ori, 
ci de un milion de ori am spus că, la tranziții, apar şi fenomene tranzitorii, 
necontrolabile nici măcar de o securitate maximă, care se confundă aproape cu 
poporul muncitor, şi atunci, limba scrisă, vorbită şi tolcşoită, se umple de tot felul 
de omnibuze, potrivite la orice context, cum ar fi implementare, ontologic, 

paradigmă, Gaist, spiritul Crăciunului, sloboz, ființă umană, derapaj, absorbant, 
budigăi, purisancă, narativ, pe care, într-o viziune tulbure, dar inclarificabilă ca 
toate enigmele veacului, nimeni nu mai ştie de ele că ce sens are fiecare şi, aici 
sunt de acord cu Alin Vişan şi Grupul său de Reacţie Rapidă, această stare de 
confuzie divină este creată deliberat de noua clasă politică de apropitari ai 
norodului, căci aşa cum spunea şi marele Lenin, aşa şi este. 

— Omul analfabet, zise Lenin din volumul 44 de pe raftul de-l prindea 
videocamera ca fundal, se află în afara politicii, el trebuie să înveţe mai întâi 
alfabetul. Fără asta nu poate fi vorba de politică, fără asta nu există decât zvonuri, 
bârfeli, basme, prejudecăţi, dar nu politică, nici măcar politică fesenistă. 

— Pe bietul Lenin, se delimită funcțional Dabija de al său delir, care sugera 
că acolo unde ploşniţele anemiază societatea civilă, remediul stă în remarxizarea 
clericului, eu dețin de la ofiţerii de analiză sinteza că, după ce aviația noastră a 
întreprins primele bombardamente la Moscova, hopa, i-au scos sarcofagu' lu' 
Lenin din Mausoleul unde sta ca Albă-ca-Zăpada, l-au cazat puţin sindicaliştii de 
la Metroul lui Hrușciov şi, cu un transport special, moscoviţii l-au expediat înapoi 
la origine, pe Volga, — în Simbirskul natal, după unele indicii, la Samara după 
nişte date culese de Petrache Hulpe, care a detectat în zonă un adăpost subteran, 
aproape antiatomic, unde crede că s-au stocat şi bijuurile Reginei noastre Maria, 
şi acuarelele Marietei şi peste douăzeci de mii de diapozitive conţinând feliuțe 
transparente din creierul şahistului care în anul nașterii lui Marius Ghizdavu, 
1912, observa în calitate de strălucit analist, cum rezultă din volumul blue 22, că: 

— Monarhia ţaristă a fost jandarmul Europei în secolul al XIX-lea, când 
armata alcătuită din iobagi ruși a înăbuşit revoluția ardeleană pașoptistă din 
Ungaria. Monarhia ţaristă este acum, în secolul al XX-lea, şi jandarmul Europei, 
şi jandarmul Asiei... Deci monarhia marxistă va stăpâni şi galițieni, şi angkorieni. 

Mişu, cu nările fremătând ca la un copoi care a dibuit vulpea, tot sucălea 
pe Otto Runge să ia legătura cu SS-Obersturmbannfiihrer Otto Skorzeny, pentru 
o expediție româno-germană pe Volga, în amonte de Stalingrad, pentru că între 
Samara şi Ulianovsk scotocind, pot fi găsite o groază de valori muzeistice 
privitoare la Lenin și, tot pentru demoralizarea inamicului și proletariatului 
internaţional, urcând pe afluentul Kama spre Ural, trebuie exploatată informaţia 
noastră certă că la Perm, vechi centru artistic țarist, a fost dislocat colectivul 
Teatrului Kirov, celebrul teatru Mariinski, să vezi ce bot ar face Stalin dacă i-am 
ajuta balerinele, întregul corp artistic, să fugă la Moulin Rouge și Hollywood. 

— Aici e buba, îşi împinse Roosevelt scaunul cu rotilele până-n nişte parâme 
de la babord, că noi putem folosi Armata Roşie atât ca jandarm în Europa 
germană, cât și ca sperietoare finală împotriva Asiei Japoniei, însă stau eu şi mă- 
ntreb seara dacă preţul galiţian, de la Trieste la Riga şi de la Gdansk la Balcic, nu 
e prea mare ca câtă omenire ireversibil bolşevizată anticipează avertizorul de 
marxism din Philadelphia, petrolistul mecenar Octavian Ghizdavu... 

— Omul politic se acoperă cu hârtii, după cum mortul ghizdavian cu țărâna 
dușmanului mânat la ofensivă, respectiv cu glia natală în defensivă, pe 

aliniamentul fortificat Focșani-Nămoloasa-Galaţi, contemplă Churchill, înfiorat 
până la guturai, albastrul catifelat al Atlanticului, dar se prefăcu nepăsător ca o 
pipă-n meandrele propriului ei fum suprarealist. 

— Mărite stăpâne Staline, luă cuvântul bolândul mameluc Abdul, care 
slujise şi pe Napoleon, convingându-l să se retragă-n Polonia spre Lw6w, după 
tâmpenia de a ataca nu Petersburgul, capitala, ci provinciala Moscovă, doar 
pentru că, asemeni Stalingradului, era mai accesibilă şi existau acolo alimente și 
vin şi ţuică din belşug, aduse de Kutuzov din Valahia şi Moldova, — eu cred că 
americanii, opunându-se unei debarcări în Balcanii britanici şi impunând, din 
considerente PR de imagine, strict hollywoodiene, coasta normandă, năzuiesc, ca 
imperialiști nereeducabili, nu spre consolidarea, ci spre destrămarea Uniunii 
Sovietice — darul de preţ cel mai bine cotat, pe care l-a lăsat marele Lenin, 
muncitorilor şi țăranilor, un stat doar al lor. 

— Cum aşa? tresări ca o tigresă Dora, cum a tresărit şi Stalin așteptând 
raționamentul piticuţului. 

— Mi-e dor de părinții mei! se tângui iar Petrache Hulpe, bărbos de-atât 
arest, sfredelind cu privirea-i de hoţ pe cei doi diplococi anchetatori, aleși unul 
blajin şi unul intransigent, asemenea cuplu, cum observă Dora că observă Clara 
Honig în După Auschwitz și Kolima, fund bine implementat în inconştientul 
bestiei umane: dacă în anii treizeci şi cincizeci îl aveam la anchetele staliniste, 
iaca-n anii nouăzeci, el nu se mai ascunde dincolo de ziduri groase, de frica 
organizaţiilor contra abuzurilor om-om, ci el apare nonșalant pe micul ecran al 
altarului de familie, luând la întrebările boborului, pe câte-un cârcâiac, când cu 
cvas, când cu vodcă, numai săi iasă ratingul pentru care-i vine publicitatea. 

— De ce această extindere va duce la destrămarea Uniunii Sovietice mai 
degrabă decât la consolidarea ei? râse mamelucul. E cât se poate de simplu. 
Republici sovietice, integrate în Uniune până la a le comanda la Andrei 
Hurmuzacov statui de aur, nu se poate orişicâte, pentru că elementul rus 
stabilizator devine minoritar!... Am mai discutat-o. losife, ţi-e clar şi ție! Dar ce 
nu ţi-e clar e că, dacă le laşi bolşevice slobode, aceste gubernii de până-n Elba s- 
ar prăbuși repede economic, şi apoi politic, fără transfuzii de ajutor sovietic. Şi e 
o populaţie cam cât jumate din a noastră! Noi va trebui prin exporturi de materie 
primă, şi chiar de produse finite, să întreținem artificial un nivel de trai bun la 
acești paraziți, din vitrina regimului totalitar roșu, expusă spre Europa desfrâului, 
a cărei muncitorime şi intelectualitate altfel s-ar îngrozi repede de lipsuri şi s-ar 
demarxiza instant! 

— Cu timpul, izbucni într-un râs de om beat privatul de somn Petrache 
Hulpe, oamenii sovietici vor începe a se chiori cu jind, peste sârma ghimpată, la 
calitatea vieţii din România şi alte ţări satelite din Galiţia Mare, care pentru ruși 
e Occidentul Apropiat, şi vor tânji spre autonomie locală, neînţelegând că această 
prosperitate e o aparenţă creată chiar de ei, cu sacrificii, iar de la autonomii la 
risipirea CCCP nu va cânta prea mult Clopoţelul diligenței, seara, în 
împrejurimile Moscovei, deoarece fiecare ştab are orgoliul şi arghirofilia lui, 

adică de ce-ar fi el simplu politruc al URSS de cin XI, în nu ştiu ce uezd, când, 
după dispariţia Uniunii, poate ajunge tov ministru local sau ambasador, ha-ha! 
salarii mari, Ceaikă, comisioane, conturi, trădări, escorte, pensii speciale! 

— În concluzie, tovarăşe Stalin, râse consilierul liliputan de la Kunţevo, e 
un dar otrăvit astă debarcare în Normandia, nu în Balcani!... Dar însă totuși dacă 
URSS ar accepta să nu exporte, cu tancul, bolşevismul, dincolo de graniţele 
trasate de Ribbentrop la 1939, atunci, postbelic, grație Gloriei eterne asigurate 
100% Eliberatorului, precum şi reparaţiunilor, nivelul de trai al omului sovietic 
ar putea creşte la cifre de invidiat chiar de canadieni, încât comuniștii ar birui 
imediat, la alegeri, în principalele capitale culturale capitaliste, doar pe sloganul 
că dacă venim noi la putere, facem să fie rai, cum e în URSS! 

— Căci una-i, interveni Dumitru-lov Supeanu, vai, ca norod, să porneşti tu 
însuţi revoluţia, cu toate excesele ei, şi cu totul alta să ţi se dea pe de-a moaca o 
bulibăşeală cu terorişti, gata confecționată în laboratoarele Cominternului pentru 
tine. Nu ţi-ai vărsat sângele pentru idealul leninist, într-un lung război civil 
exterminator al vechilor elite și, deci, n-ai nicio obligație față de Marx. Atunci, 
regimul stalinist ţi se poate evapora într-o singură duminică, în câteva ore! 

— Ce mi se cerea, privi Stelian Dabija la doamna doctoriţă de copii ca la o 
tămăduitoare a rănilor pe care şi le fac îngerii, când se ating de sufletul omenesc, 
murdar şi abraziv, era nesăbuința de a mă repezi până la Moscova cu un avion 
sanitar, ca să-l preiau pe Stalin legat, în mintea multora dispariţia faraonului 
cominternist însemnând sfârşitul războiului, deoarece ar fi durat ani până la 
închegarea unui nou cult al personalității, ceea ce nu este chiar un sofism 
grosolan: dovadă că mediocrul Hruşciov va începe a da în acest mare Fiihrer 
Stalin, expus pionierilor lângă Lenin, doar din momentul în care şi-a creat 
propriul cult, aşa caraghios și fără recorduri recunoscute în Vest cum era. 

— "Timp în care teroarea ar fi putut continua fără sincopă, râse frumoasa 
pediatră puţin gâlgâit, ca Nadiușa servită cu bomboane cubaneze ananas. 

— Dovadă, glosă gânditoare stenografa Svetlana Filipescu, supremă dovadă 
chiar, că nu sistemul este emanaţia lui Stalin, ci stalinismul este emanaţia 
puturoasă a sistemului! 

— Nu putem totuşi implica un avion românesc în această afacere, a 
intervenit cu înţelepciunea-i bine-cunoscută senatorul colonel de presă Alecu 
Ghizdavu. În caz de eșec, sub aţâţarea presei internaţionale, represaliile ar fi 
nelimitate. Probabil, la sfârşitul războiului, întreg Neamul Românesc ar fi, în 
acest caz, ca tătarii deportat în Asia Centrală, sau la Sibir, şi aliații atlantici ai 
V6jdiului ruşilor ar închide ochişorii, la o problemă strict personală a unui Mare 
Erou, care prin moralul său bun a scăpat omenirea de totalitarismul brun... 

— Convins repede de acest patriot socru Alecu, bietul Focşăneanu a 
organizat cu îndrăzneală de partizan bolşevic furtul unei aeronave de pe un 
aeroport german din Vinniţa, fosta capitală a marelui cruciat antibolşevic Petliura, 
care alături de Vranghel, a cărui umbră încă stăruie în această Odessă de un lirism 
teribil, şi de melancolicul Denikin și împreună cu impulsivul Kolceak, ar merita 

să intre în iconografia bisericilor postbolşevice, sau măcar să-i amintim noi 
românii, la Miorcani, ori să le ridicăm statui melancolice între sălciile de pe Lacul 
Morii din inculta Capitală a României neprimite în Schengen ca prea analfabetă... 

— E un pictor Marius Ghizdavu aici, surâse vag lasciv Dora Căinaru, care 
pe hârtie pergament de ambalaj îşi tot exersează mâna dreaptă, pe un ciclu de 
cvartete de azur cum ar fi Emil Gilels, Sviatoslav Richter, David Oistrah, Daria 
Riumina şi Mstislav Rostropovici, făcând și plângere la primarul Odessei 
Gherman Pântea, cum că să se urgenteze capturarea acestor virtuozi, de s-or fi 
ascuns prin catacombe, el garantând că ei la Operă lângă Mare ar putea da 
strălucire maximă revenirii unei stăpâniri de tip Regal Imperial asupra Odessei... 

— Au dreptate să se ascundă! smuci spre patul alb Svetlana ochelarii. Pe 
tăticul lui Richter, avem informaţii că l-a avut căgăbăul pe listă ca posibil ciolovek 
nesigur, hm, mă-nţelegi ce-a urmat... 

— Dar-ar Dumnezeu, înţelese imediat Nadiuşa, să-i pianizeze la catafalc 
Fiihrerului nostru de la Kremlin, când i-a fi lumea mai dragă, în plin val adică de 
nouă exterminare a intelectualităţii, tocmai orfanul Sviatoslav! 

— Da, e trist să fu bătrân şi privat de plăcerea canibalului modern, 
voluptatea supremă de a ucide oricâţi oameni, mai ales pe unii cu multă carte! 

— De ce a furgăsit Focşăneanu avionul tocmai la Vinniţa, când ar fi putut 
s-o facă şi la Odessa, ţine de un aspect total neverosimil. Cu ce ne-am dotat noi 
era un... avion sovietic experimental, pe care nemţii îl prinseseră la sol lângă 
Minsk, iar experți lor îl probau uluiți de performanţele sale, care contraziceau 
flagrant recitativul basului din opera lui Hi Mein Kampf, cum că ruşii sunt atât de 
inferiori rasial, încât nu pot concepe un automobil care să şi meargă, spionii 
români fiind de altă părere, afirmându-se treptat, în Cruciada Antibolşevică, rolul 
hegemonic al serviciului românesc, mai hârșit în luptele cu agenții 
Cominternului, pe Nistru, şi pe Prut, din 1812-1940, iar acum pe Bug. 

— După cum întăreau şi avertismentul profesorului Horea Bratu către gașca 
sa din Ministerul Propagandei, să nu semnăm ce scriem, sau ce filmăm, nici 
fotografiile, fiindcă, după toate probabilitățile teatrului cruzimii, totalitarismul 
marxist s-ar putea să fie mai tare decât cel însăilat dintr-o ideologie darwinistă. 

— Ah, mai bine ar fi comis britanicii o revoluţie încâlcită la 1859 şi le-ar fi 
ars hala circulară a Bibliotecii Fundațiilor Regale din Londra, înainte de a fi 
exploatată şi de vreun intelectual bărbos, pus pe răzbunări în contra intelectualilor 
burgheji, care nu-i apreciau poeziile de tinereţe... 

— Păcatul se pedepseşte încă de pe lumea asta, zâmbi enigmatic popa Tani. 
British Museum Reading Room se va lepăda de Carte în postmodernitate! 

— Am pornit la drum, frumoasele mele doamne, le privi drăgăstos pe toate 
boccaccianul Stelian Dabija, într-o seară sumbră, platoul de nori fiind gros şi 
căzut, doar patru oameni întreg comandoul, cu fiole de cianură în gură, produse 
de aceeaşi firmă care a lucrat şi pentru micul prinţ Heinrich Himmler: eu, 
respectatul agent Mişu Focşăneanu, numitul Dumitru-lov Supeanu, din garda lui 
Stalin, suspectat de noi ca fiind intelectual dublu angajat, şi un fel de eremit 

bărbos, Petrache Hulpe, cioban din Pocuția, dotat cu darul profeţiei şi cu un ieşit 
din comun simţ de orientare, capabil de exemplu să conserve azimutul Moscovei 
mai bine decât întreaga noastră aparatură, anglo-americană, de la bord... 


Am pilotat noaptea toată, scurtând-o spre nord, luptându-ne însă cu lipsa 
de vizibilitate, de neanticipat la un început de iulie. În zori, am aterizat, la 
indicaţiile lui Mitică Supeanu, lângă Peredelkino, Perervino, Marfino sau cam aşa 
ceva, nu prea am voie să-mi aduc bine aminte... 

O delegaţie compusă dintr-un porc bătrân şi trei comsomolişti de o clasică 
frumuseţe octombristă veni la scara aeronavei, fără să se mai întindă vreun lung 
COVOr roşu. 

Am observat că astă mirişte perfectă, din marginea pădurii de foioase 
amestecate cu brazi, era o pistă ordinară, camuflată cu snopi de spice pioniereşti, 
aşezaţi cu migală în careuri conținând, după estimarea mea, munca a numeroşi 
cetăţeni, cam de valoarea a două divizii, care puteau fi aduşi ca muncă patriotică 
de către proprietarii lor, şefi ai spaţiilor locative sau de pe la întreprinderi, însă nu 
era exclus să fi fost şi sclavi de prin barăcile ce le observasem spre marginea 
opusă a pădurii, ipoteză şubrezită ulterior de argumentul şolohovian că ăștia ar fi 
ciugulit pe loc o bună parte din grăunţe. 

Supeanu s-a pupat cu bunul său coleg, noi cu ai noştri, am lăsat bimotorul 
experimental în paza unor soldați şi, pe o cărăruie întortochiată, adesea pierdută 
într-o iarbă grasă ca-n Prusia Orientală şi în Kresî, plină de rouă rău prevestitoare, 
am debuşat după vreo trei sferturi de oră într-o poiană cu vile de lemn, locuite 
într-o tovărăşie halucinantă de mari activişti, mari securiști şi mari artişti ingineri 
ai duhului proletar omenesc. 

Deodată, Soarele, a cărui strălucire de la Balcic la Cernăuţi scade de vreo 
patru ori, iar de la Cernăuţi la Moscova de încă opt ori, ni s-a ivit măreț şi 
prietenos, parcă făurit el însuşi de oamenii muncii, sub conducerea înțeleaptă a 
partidului marelui Lenin şi genialului Stalin, luminând ca un stăruitor proiector 
de la Bolşoi, nesfârşita panoramă a Moscovei, capitală a tuturor oamenilor de 
harașo, de bine obligatoriu, de pe mapamond, pe care noi cei patru Rastignaci 
români în misiune ne ambiționam s-o cucerim și inimile ne băteau asurzitor de 
emoție, ca niște mari mecanisme de orologiu în diferite turnuri ale Kremlinului 
local. 

Mitică Supeanu se despărțise de omul său şi aştepta politicos mai încolo, 
sub un pin caucazian cu scoarță gălbuie, să ne revenim, foarte afectat de privelişte 
fiind nu Focşăneanu, care cred că a vizitat des orașul, profitând de vulnerabilitatea 
birocrației sovietice la uzul de acte false, ci Petrache Hulpe, căci din auzite şi din 
ce filme documentare sovietice urmărise la baza de instruire de la Valea Ursului, 

își făcuse impresia greşită că ciocănarii şi secerătoarele au demolat absolut toate 
bisericile, de la Bug pân' la Amur, iar Cominternul pregăteşte o campanie similară 
de răzuire de pe faţa pământului, a marilor Catedrale îndeosebi, unde s-a depozitat 
mult opiu pentru popor, de la a lui Michelangelo la a lui Bach şi a lui Shakespeare 
şi chiar mai departe, spre izbușca Emiliei Dickinson. 

— E straniu, a murmurat el. 

Sclipeau stele de rubin deasupra orașului, e adevărat, şi erau atât de 
seducătoare încât mi-am dat seama imediat că trebuie să fu cult ca Noveanu şi 
Damian, sau foarte român măcar, ca să li te poţi sustrage cum te vrăjeau. Ne era 
foarte lămurită, de notat şi de transmis centralei, impresia că cine mai intră, necălit 
printr-un instructaj serios, în această gigantică maşinărie de manipulare sovietică, 
rămâne marcat pe întreaga viaţă şi, chiar dacă ţine cu tupeu conferințe de presă 
pă probleme de integrare euroatlantică, viziunea sa originală e intim narodnicist- 
bolşevică din familie și meteahna n-are lecuire, vai de libertatea popooorului lui! 

Pe delicatele coline de pe care contemplam câteva zeci bune de kilometri 
din uriaşa capitală pe care au pus mâna comuniștii, vegetaţia se asemăna cu aceea 
a noastră de munte pe la cota 800-1000 m, fructele pădurii, coacăzul, cornul, 
porumbarul şi afinul ni le ofereau în tot locul, în caz că am fi acceptat să zăbovim 
mai multe luni în acea misiune delicată pe lângă marele Fiihrer al muncitorilor şi 
țăranilor, precum şi al intelectualităţii progresiste din întreaga lume. 

Mai erau şi alune, iar apa râului Moskva era rece şi potabilă. 

Și multe ciuperci s-ar fi putut ghici a fi produse de acel pământ bogat, în 
sezonul cel ploios. 

Mitică Supeanu, după ce îmi confirmă mie această ipoteză, că ne-am putea 
găsi în natură cele necesare traiului, dacă am primi ordin să acţionăm ca partizani 
români, seara, în împrejurimile Moscovei, se puse deodată pe a mai reduce 
entuziasmul creștin-pravoslavnic ce zguduia pieptul lat şi păros al lui Petrache 
Hulpe, arătându-i că, într-adevăr, de departe, mulțimea celor cupole, a căror 
formă de bulb e aleasă din motive inginereşti vizând auto-dezăpezirea, este un 
fapt pozitiv, deoarece supraviețuirea arhitecturii ruse vechi ne scuteşte pe noi să 
ne extindem Marea Recuperare la răsărit de Galiţia noastră, însă de aproape 
văzând aceste lăcașuri, îţi vei da seama că religia lui Dostoievski şi a lui Tolstoi, 
precum şi a unei pleiade parcă nesfârşite de publiciști şi analiști obligaţi de ai lui 
Troțki și Kaganovici să se exprime doar prin Occident, este astăzi o religie 
moartă: aşa cum ne-au informat pe noi, la Nistru, transfugii, încă din anii 
Războiului Civil, când poate era bine ca Armata Regală Română să lupte până la 
ultimul om pentru a împiedica anexarea Ucrainei noastre de către Rusia, treptat- 
treptat aceste străvechi şi sfinte lăcașuri au primit, din partea proprietarilor 
partidului bolşevic — în proporţie strigătoare la ceruri nepravoslavnici — destinaţii 
desacralizante: pisoare, grajduri, cluburi, curăţătorii chimice, depozite, ba chiar, 
în Leningradul cel aşa de accesibil turismului baltic, până târziu, târziu, până-n 
târziul perestroikist, vestita Catedrală Sfântul Isaac, cea împodobită cu sute de 
statui și cu o cupolă de 25 metri diametru, la o sută de metri înălțime deasupra 

creştinului, era muzeul propriei zidiri, scoțându-se-n relief exploatarea nemiloasă 
a zecilor de mii de şerbi, cărora doar colhozul le-a adus fericirea, după cum, egală- 
n măreție, Notre-Dame-de-Kazan, cu ale sale 96 coloane corintice, de lângă 
Nevski Prospekt, amintind că noi răsăriteni putem da minuni comparabile celor 
vaticane, au maculat-o activiștii ca Muzeu al Ateismului, chit că e şi necropolă, — 
bietul Kutuzov, drept pedeapsă dumnezeiască pentru că ne-a nenorocit Basarabia, 
fiind privat de cele ce pot preoţii pentru Duh, nefiind însă de mirare când există 
clipuri moscovite cu dinamitarea, de către cominterniști, a Catedralei nălțate la 
Moscova de Țarism tuturor Eroilor din Război și pace, în loc avându-se a se 
piramidoniza un soclu turn gigantic, cu un Lenin de 191,7 metri, umilind 
capitalista Statuie a Libertăţii, dificultăţile de rezistență, de frica cekiştilor, să nu 
fie apoi băgaţi la categoria sabotori, inginerii încă neîndrăznind să le rezolve până 
la sosirea noastră la tovarășul Stalin, în noaptea de unu pe doi iulie 1941, mai bine 
să rămână gropanul fundaţiei cel mai mişto ștrand din Lagărul țărilor ssocialiste. 

— Catedralele Isakievski și Kazanski, tăie cu răceală Molotov Jeluirea lui 
Petrache Hulpe, tocmai pleacă azi la Leningrad tovarășul Jdanov. Luaţi legătura 
cu dânsul, dacă într-adevăr România burghejilor și moșierilor pune drept condiţie 
a încetării Cruciadei ce a început şi duce, o renaştere a ortodoxiei în Uniunea 
Sovietică. Eu n-am atribuţii, rugaţi-vă de el să le redeschidă! 

În ce mă privește, daţi-mi voie ca asupra acestor două obiective să am 
părerea mea proprie! 

Ştiu, pe de altă parte, că marele Fiihrer al muncitorilor şi ţăranilor din 
întreaga lume, tovarășul Stalin, a reținut sugestia generalului Antonescu, V6jdiul 
vostru, şi are de gând ca, la momentul de imagine oportun, să contacteze 
autorităţile noastre ecleziastice şi, ca fost seminarist cu frică de Dumnezeu, să le 
dea unele indicaţii de inestimabilă valoare, precum și să le anunţe unele înlesniri 
legale în desfăşurarea activităţii. 

Nu cred însă, domnule Mircea Focşăneanu, că adevăratele probleme ruso- 
române sau, politiceşte corect vorbind, sovieto-moldovenești, sunt de domeniul 
suprastructurii ideologice şi spirituale. 

Țările noastre sunt astăzi în război. 

Burjuii, moşierii, kulacii, popimea, avocaţii fascişti şi intelectualii voştri 
şovăielnici au atacat mişeleşte pe muncitorii şi colhoznicii noştri. 

Norodul sovietic, tovarășul Stalin, analiştii și consilierii, sfetnicii 
(sovietnicii!) noştri au crezut că pasivitatea inexplicabilă a Grupului de Armate 
General Antonescu, după o fulminantă declaraţie la Prut în 22 iunie, se va menţine 
pe toată durata măsurării forțelor dintre nazism şi bolşevism, care totalitarism o 
fi mai tare! Cel ştiințific!... Azi-noapte însă, însuşi lo Ștefan cel Mare al vostru i 
s-a arătat V6jdiului nostru şi, fiind în 2 iulie 1941 aniversarea 437 a pristăvirii 
sale, dzis-a, fapt neuzitat în diplomaţie, fără a-şi ascunde satisfacția, ci arătându- 
i injurios pentru un marxist Crucea, că brava Armată Regală Română are a-l 
comemora vitejeşte, declanșând o operaţie de mare anvergură, care să ducă nu 
numai la reunificarea României de Vest cu România de Est, bolşevizată şi răvăşită 

etnic, Ci şi la cucerirea unei zone de securitate dincolo de Cernăuţi, Hotin, Soroca, 
Orhei, Tighina și Cetatea Albă, în Novorossia populată vremelnic cu ucraineni, 
desțelenită însă de vajnici urmaşi ai zaporojenilor și de cetățeni bejeniţi din 
exploatarea ţaristă a hrăpăreței Mari Ecaterine, impresia noastră fiind că 
străvechea legătură de rudenie dintre Suceava şi Moscova ar putea da gând 
blagoslovit lui Mihai Antonescu să se opună părții germane, dacă Hi ar voi să 
inventeze un stat ucrainean, a cărui existenţă ar stânjeni relația directă româno- 
rusă, deoarece ar atenta la nevoia eternă de securitate a Moscovei noastre! 

— Tocmai! Așa e! Trebuie să admitem că da! se bâlbâi Mircea Focşăneanu. 
Dincolo de eterna dispută pentru spaţiu vital, pentru suficient pământ românesc, 
în ideea ca oamenii noștri de cultură să se poată măsura cu universalitatea 
colegilor lor de pretutindeni... ca să nu fim înjunghiați pe la spate din Vest, noi 
românii am avut totdeauna nevoie pe eşichierul european de pionul moscovit! 

— Aha! Sunteţi adică deplin conştienţi că v-aţi pierdut deja independenţa, 
că robi căzut-aţi neamțului, fascistului! 

— Perfect conştienţi! Statul român e încă prea plăpând ca să se dezbare de 
obiceiul, de obligaţia de a juca mereu pe mai multe tablouri! 

— Ca vechi prieten al Regatului România Mare, ţin a vă avertiza frățeşte, 
ca de la slav la slav, că tovarășul Stalin, chiar dacă vă va primi cu ușurință și cu 
zâmbet delegația, este foarte supărat din pricina transformării frontului mort de 
pe Prut în front activ, chiar foarte activ, cu primejdie mortală pentru Odessa, una 
din vitrinele noastre cu realizări! 

Germania, trecând Bugul de Nord, nu avea nicio justificare, ducea un 
război nedrept, de jaf şi cotropire, de înrobire a altor popoare. 

România însă, trecând Prutul, îşi are puternicele ei argumente, cunoscute 
de Europa, de întreaga Omenire, şi atunci, cum cel puţin până la Nistru, indiferent 
ce opinie am eu, Războiul vostru Sfânt apare ca un război drept, se creează grave 
confuzii ideologice, pentru cominterniștii în misiune din Occident și pentru 
simpatizanții noștri de pretutindeni. 

Culmea deranjului e că, în incomoda ideologic situaţie, creată azi-noapte 
de afurisiții de români, se impune ca genialul Stalin să se deranjeze din rugăciune 
şi să-și asume să iasă în față, să nu se mai ascundă după mine, ci să se adreseze 
personal fraţilor şi surorilor, oamenilor sovietici, întregii lumi progresiste! 

Acesta este răspunsul nostru la ofensiva declanșată de voi astăzi miercuri 
2 iulie 1941. Da, mâine, joi 3 iulie, Stalin va vorbi, în sfârșit, pe toate staţiile radio 
ale Uniunii Sovietice. Sanctitatea Sa are acum a-și pregăti discursul în deplină 
beatitudine, e ocupată, şi vă rog să nu-i răpiți prea mult din timpul şi așa împuţinat 
prin noile sarcini impuse agendei sale de ducerea războiului... 

— Să fi fost eu în locul tovarăşului Stalin, zise Vîşinski în treacăt grabnic, 
NICI nu i-aş mai fi primit pe bandiți, după atâta insolenţă în constituirea delegaţiei! 

— Zău dacă mai înţeleg ceva! întoarse spre noi o faţă vânătă, brobonită de 
sudoare, Mircea Focşăneanu, căruia efectul strategic cu totul neaşteptat al acțiunii 
noastre hotărâte de la Prut, că Stalin era constrâns să-şi grăbească adresarea către 

norodul sovietic, îi strica deja toate scenariile convenite cu superiorii săi de la 
București. 

— Pentru întâlnirea din 6 august curent, prevăzută a se ţine la Berdicev, trase 
cu sete un şut Vîşinski uriaşei sale serviete din piele de porc cu catarame, aţi 
pregătit lui Hi ca interlocutor pe domnul Marius Ghizdavu, un dvoreanin rafinat, 
un remarcabil penitenciarist inovator, pictor de talent ca şi mă-sa, Marieta, şi un 
intelectual de primă mână, pe când genialului Stalin, clasa dumneavoastră politică 
îi trimite, ca o nesimţită, această... adunătură de boseaci!!! 

— Care boseaci, Viaceslav Mihailovici? protestă Petrache Hulpe. Părem noi 
adunaţi de pe drumuri, tovarăşe Molotov? 

— Marius Ghizdavu, surâse cu seninătate Mişu, este cumnatul meu, nu te 
supăra, Andrei Ianuarievici! În sensul că eu sunt căsătorit cu verişoara sa, 
frumoasa Elvira, de care se simte mai apropiat decât de propriul său frate, 
Augustus, care ţine pe-o americancă, Virginica din Virginia. Eu însumi l-am 
trecut în fruntea Listei cu mica delegație pentru aceste negocieri, care aș fi 
preferat să le ţinem pe un teren neutru, la Stockholm la Nobel, sau în Alexandria 
Egiptului la Ioil Borgiah, dar nu s-a putut. Comisia parlamentară pentru relaţii 
externe l-a şters de pe listă, fără să prind eu de veste, şi oricât am protestat nu am 
reușit, din lipsă de cvorum, s-o influenţez să-şi schimbe această hotărâre nefastă! 

— Şi care-i motivaţia ei? rămase încremenit cu un picior în aer Vişinski, 
fără să se întrebe dacă mai există parlament la români. Ca jurist, sunt consternat 
de această persecuție, pentru că am admirat întotdeauna încercările avocatului 
Marius Ghizdavu de înnoire a penitenciaristicii, obligând condamnatul la lecturi 
de liste de cărţi bune! În felul lui, a inventat protocronist Reeducarea. 

— Din păcate, ca pictor, vărul soţiei mele, pictor şi fotograf, a adus jigniri 
grave neamului omenesc românesc! EI n-a putut suporta, ca vecin tipic, să vadă 
succesele expansioniste ale clasei politice din Ungaria, fără s-o culpabilizeze 
pentru revizionism, înjurând în schimb p'a noastră, ca ineficientă. 

EI a luat un portret de Românie pașoptistă şi i-a adăugat niște păduchi 
suprarealişti zicând, spre marea încântare a lui Antonescu, că partidele 
democrației noastre interbelice au fost partide de paraziți, care n-au investit 
suficient în Kultură-n ţară, nici pentru Marea Recuperare din Bocrounere Kpecei, 
şi mai ales n-au făcut totul pentru alfabetizarea şi europenizarea gloatei, ceea ce 
ar avea drept consecinţă viitoare... Oxnokpamua, puterea gloatei cu pivotul ei 
Romlagul, ca un Gulag mai torțţionar decât cele din alte republici satelite CCCP! 

Iar din pricina acestui stăruitor aer de teroare, zice el că nici după slăbirea 
vigilenței leniniste la Moscova, deci și la Bucureşti, deși vom pleca spre Vest 
odată cu ai lui TOkes din Ungaria, nu vom ajunge tot acolo, fiindcă patriotism nu 
e a linge Tricolorul în timp ce nevastă-ta numără banii din șpăgi şi delapidări, ci 
a face capitalism sadea, indiferent dacă înainte ai predat la studenţi cum e cu 
„avantajele economiei planificate“, nu să te constitui cu mă-ta şi mătuşa într-o 
nomenclatură pluralistă de păduchi, de lăţei, vorba lindiniştilor furioşi pe 
mandavoşkă, anarhiști și nihilişti, pe care presa îi ignoră periculos! 

— Noi credeam, mărturisi Petrache Hulpe gânditor, că ştergerea de pe Listă, 
prin votul comisiei parlamentare controlate de FSN, a prestigiosului nume Marius 
Ghizdavu, este rezultatul unor mașinaţiuni interne, generate prin voinţa anumitor 
rețele cominterniste, care să fi rămas şi să se dezvolte şi să funcționeze autonom 
chiar după dispariția legăturii cu baza sau, hă, hă, după autodizolvarea, de văzut 
în ce solvent, a bazei înseși! 

În definitiv, a întreţine toate larvele Cominternului este o problemă internă 
a popoarelor din URSS, le priveşte! Ca şi renunţarea la Sacru, care eu cred că e o 
mare greşeală a ideologilor clasei muncitoare. Eu zic că, printr-un simplu ukaz de 
urgență, religiile de orice fel ar fi putut trece drept „precursoare ale 
comunismului“, iar jertfa în lupta cu inerția cifrelor de plan ar fi fost atunci mai 
consistentă, mai sinceră şi mai variată. 

Chiar văd, printre gene, popă cu stea roşie pe ţilindru, cum ar ţine slujbă la 
hidrocentrala de pe Nipru, pe care rău aţi făcut c-aţi dinamitat-o, sau la nu ştiu ce 
banal rambleu de cale ferată, tămâind centimetrii adăugaţi într-o singură 
săptămână de către bravii udarnici, subotnici, stahanoviști... şi de patrioții deținuți 
politici mai conştienţi că după Reeducare poate veni Liberare... 

Plouase şi poteca era neagră, lipindu-ni-se de pingele ca şi cum ar fi înţeles 
şi natura că noi patru umblăm într-o misiune istorică. 

Pe o creangă subțire, mirosind primăvăratic a muguri întredeschiși, ciripea 
voios un vertuhai. 

Aerul era jilav, plăcut, simţeam că râul Moscova trebuie să fie pe aproape. 
Se şi auzea ecou de motor de vaporaş de agrement, care însă acuma era dus să-l 
vopsească în culori de camuflaj, pentru a-l folosi ulterior la transportul trupelor. 

Pe romanticele cărări de la Valea Ursului şi din valea Râului Negru, până 
la un munte vulcanic perfect conic, cu vârf de calcar parcă înzăpezit, ne 
antrenasem sârguincios pentru marșuri lungi în vastul teritoriu sovietic, cât a ţinut 
iarna, şi rezultatul se vedea acum, că nu simţeam niciun fel de oboseală și ne 
bucuram de peisaj ca de o cupă cu vin de calitate, cum ne învățase marele 
perfecționist în abordarea vieţii, care a fost tânărul pictor şi nobil, dvoreanin, 
Marius Ghizdavu, om de ştiinţă, fiu de geolog, capabil să explice orogeneza 
spațiului Ziduri-Pribegi aplicând în mod strălucit dialectica, pentru a rezolva 
contradicţia antagonistă dintre o bază eruptivă şi un pisc de sedimentare. 

Citadin, predispus spre supraponderabilitate de când prânzea atât la soacră- 
sa, madam Amelia Șaraga, cât şi la o studentă-n managementul întreprinderilor 
mici şi mijlocii, domnişoara Lucreția Fotiade, şeful comandoului nostru, domnul 
comisar Mişu Focşăneanu, prinse de la un timp a gâfâi a asuda şi călăuza noastră, 
Mitică-lov Supeanu, nălță a nemulțumire sprâncenele-i bălane spre fruntea-i 
pistruiată şi încrețită de habotnic incorigibil, își cercetă preocupat ceasornicul- 
busolă şi zise că pauză, dar nu prea lungă! 

Am poposit, aşadar, dragele şi nerăbdătoarele mele doamne, în dreptul unei 
clădiri impozante, ridicată toată din lemn, impregnat cu extracte negre din ţiţei, 
ca să nu putrezească, doar obloanele fiind albastre, dincolo de dâre albe de 

mesteceni. 

O clipă, cum erau brazi oficiali sovietici şi cerbi în jur, am avut senzaţia că 
mă aflu lângă Sibiu, la Păltiniș, la un măreț aşezământ spitalicesc, pus de regimul 
antonescian, ca pe un fel de modest Dom al Invalizilor, la dispoziţia celor meniți 
a se jertfi în aspra Cruciadă Antibolşevică. 

La intrare, fuma un soldat uzbek, lângă un fel de puierniță metalică de vreo 
trei sau poate chiar patru arşini lungime, în formă de prismă cu secțiune 
echilateral triunghiulară, iar între gratiile acesteia se sprijineau cu roţile dinainte 
niște biciclete robuste, de Harkov, patru din ele fiind însemnate vizibil cu var sau 
cu cretă albă şcolară, pe aripile din spate, între portbagaj şi catadioptru. 

Când să încălecăm, am constatat iar că Mișa era cam în plus în al nostru 
comando. Era mai scurt de picioare decât noi atleţii. Dar Miticuţă Supeanu a 
prevăzut această neconcordanţă. Deodată, el a scos din geantă o cheie universală 
franceză şi a mai coborât şaua. Apoi, cu o gingăşie rară la bărbaţi, i-a suflecat 
agentului cracul drept al pantalonului şi i l-a fixat cu un ac de siguranță inoxidabil, 
pentru ca să nu 1-l apuce lanţul bicicletei şi să i-l zdrenţuiască sau măcar să 1-l 
păteze cu cleios-negrul ulei de motor ars, tocmai când trebuia să ne prezentăm 
omului de care, după cum reieşea din analizele alor noştri, depindea destinul 
Neamului, inclusiv în ultimul deceniu al mileniului, ce Constituţie va zămisli, 
bazată pe vulgaritate sau pe elite, pe Extincţie sau pe Marea Recuperare, aia 
concepută în clandestinitate de rezistentul prin cultură Iancu Noveanu, idealul ca 
Estul cel viguros să prindă din urmă Vestul dăulat, la coşul Spiritualitate, şi să 
ducă mai departe cărările părăsite din superficialitatea focusării pe bagatele. 

Simţindu-se obligat, nacialnicul nostru se duse la intersecție, la un butuc 
improvizat dintr-o fostă casă pe roţi de transportat pe şleauri zilieri la locul de 
muncă. Gândul lui era să ne cinstească, nu cu băuturi alcoolice, că nu se dădeau 
la acea oră matinală, ci cu câte un cvas foarte răcoritor, care ne făcu meditativi 
dacă fructele au fost foarte acre sau producătorul a încălcat procedeul de 
fabricație, şterpelind un anumit procent din materialele îndulcitoare. 

— Aici, scumpă Dora şi dulce Nadiușă, trebuie să comentez că Mişa ne-a 
pus serios pe gânduri, dacă este sau nu cu adevărat Mișa. 

EI participase la nenumărate misiuni în Răsărit, lucrând la departamentul 
condus de actualul său socru, conul Alecu Şaraga, care îl promovase în funcții 
secrete de răspundere tocmai pe baza meritului de a vorbi fluent limba a mai 
multora din subpopoarele mai mari sau mai mici care constituie, în baza 
Constituţiei din 5 decembrie 1936, poporul sovietic al lingvistului Stalin. 

— Impresia mea, zise el pe un ton de activist şugubăţ ce o făcu să pufnească 
în râs pe vânzătoarea comsomolistă, ale cărei cosiţe de aur erau strânse într-o 
coadă groasă ţinută cu agrafe colac pe creştet, percepţia mea de tovarăş de drum, 
de sputnik, este că anii aceştia 1936-1938, atât de demonizaţi de nişte duşmani ai 
poporului ca Medvedev, Soljeniţin, Amalrik, Șalamov sau Bukovski, au fost de 
fapt ani de maximă democraţie în adevăratul heideggerian sens ontologic iskro- 
pravdist de putere a popooorului, proclamată din balcon prin chiar această 

Constituţie iorgovană ce o consfințeşte... Căci eu analizez-sintetizez şi constat, în 
5 decembrie 1936, Constituţia Stalinistă, care unde aniversar la 55 ani şi 
parlamentarii noştri, la 1991, 8 decembrie, Referendum, dar noi reinstaurând 
Tarismul, liubov, adică exploatarea capitalistă de stat, la care şugubină neamul e 
îndrituit, cum spune Alin Vişan exegetului ghizdavian Maradonel Zamfir-Frişcă, 
să reacționeze leninist, ba chiar transhumanist, evocând o apropiere a 
stalinismului de democraţiile occidentale, c-a introbăgat şi în URSS o cărticică 
pe în care scrie c-ar hi o Konstituţie, iar în anul 1937, la două decenii de la 
doborârea autocrației, s-au înscenat, tot ca o apropiere de Occident, pentru prima 
oară Alegeri, alegeri de deputaţi pentru Sovietul Suprem, alegeri cu adevărat, a 
cărui primă sesiune începe la 1938, consolidându-se astfel aprecierea mea că anii 
furtunoşi 1936-1938 sunt anii unei foarte evidente încercări a genialului Stalin de 
a se apropia de normele europene, poate chiar în vederea unei Integrări prin 
fofilare, aceştia fiind și anii parizieni întregi ai penitenciaristului fustangiu Marius 
Ghizdavu, care nu putea să nu remarce generozitatea Statului muncitorilor şi 
țăranilor şi cekiștilor de a ajuta în Spania pe intelectualii şovăielnici euroatlantici, 
să apere democraţia în contra monarhiştilor mistici fascişti franchiști... 

— Şi, pe măsură ce-și sorbea cvasul din gamelă, dragele mele salvatoare, 
Mişa Focşăneanu turuia vânzătoarei tot felul de prăpăstii, până la o demascare 
parcă intenţionată, de la un anumit reper al discursului său ajungând la cumplite 
gafe lexicale, confundând, pe bravii udarnici, spărgători de norme pe frontul 
muncii, cu bestiile de uriadnici, prin autoritatea polițistă a cărora se exercita 
asuprirea ţaristă; pe basmaci, îndârjiţii anticomuniști din Asia Centrală, cu 
înveselitorul basamac din cartofi sau cereale, sau pe banalul muj, adică soţ, cu uj, 
hi-hi, cum ar veni tocmai şarpele-casei, turnătorul sau microfonul... 

Comsomolista râse înalt de toate aceste pişicherlâcuri şi iarăşi, numai lui, 
vădit nacialnik din perspectiva ei, îi mai strecură în gamelă, cu irizaţii de 
melusină, câteva picături de samogon sau poate chiar alcool sanitar, samogay, 
secreții vrăjitoreşti personalizate, sau dracu ştie ce, dezinhibându-i complet 
apucăturile de craidon de Bucureşti, interesat de adresa ei, de idolii care o inspiră 
şi de cât de liber este cu adevărat timpul ei liber! 

Aici, Nadiuşa tresări, sângele retrăgându-i-se din obrazul şi aşa cam palid. 
Am dedus toți, în afară de Mişu, că biata de ea trebuie să aibă vreun prieten pe 
front, silit a-şi da viața nu numai pentru Apărarea Patriei, ci și pentru apărarea 
stalinismului, şi că la serviciu sau la domiciliu sau în diferite locuri frecventate, 
trebuie să existe o bună rețea de filaj asupra fidelității ei față de Erou la toate 
capitolele mai sovietice. Fii atent cu cine faci dating p'aici! 

Revenind la zâmbet, dar la unul strict comercial, ea își făcu samokritika 
pentru a-i fi dat obraznicului client şi cât samogon i-a dat, amabilă dar fermă, 
punându-i în vedere că, insistând şi insistând şi insistând, el nu face decât să treacă 
pragul inacceptabil al samavolniciei, drept pentru care, exasperată, izbucni din 
senin într-un acces de plâns deznădăjduit, urându-i printre sughiţuri pisălogului 
consumator nici mai mult nici mai puţin decât, hm, că să-i facă şi lui tovarășul 

Lavrenti ce i-a făcut ei cu forța, după ce un comandău de-al lui a reţinut-o de la 
staţia Puşkin și apoi a instruit-o că dacă nu păstrează secretul de stat cu picioarele- 
n Sus, atunci, cu toată familia, va săpa la un şanţ antitanc cu adâncimea de şase 
metri, în jurul Fabricii de automobile, din orașul numit Gorki, pentru că nu putea 
fi decât amar numele locului de deces al lui Lenin şi, sub Brejnev, al exilului 
intern al părintelui bombei cu hidrogen a muncitorilor şi colhoznicilor. 

— Nu există probe documentare privind încălcarea de către marele Beria a 
codului eticii şi echităţii vieții şi muncii leniniste. Astea sunt doar calomnii 
grosolane, care put! protestă tânărul istoric troll Vanea Hristev, pieptănându-se la 
oglindă și potrivindu-şi nodul cravatei în trei culori, produse de Casa de Modă a 
lui lon Enache, care se folosea de prietenii săi din marea viperie ca să le facă 
reclama promoţională, cu nuanţă de voluntar-obligatoriu pe la toate televiziunile 
române. În realitate, dacă Beria nu era împuşcat, el ar fi făcut ce-ar fi făcut 
Andropov dacă n-ar fi murit: perestroikă şi glasnost, niciodată mandavoşkă! Asta 
este şi sursa, motivaţia demonizării acestui cap superdotat, capabil să coordoneze, 
în planul muncii cu omul, operaţii gigantice, de anvergură cu adevărat stalinistă, 
inclusiv plagierea bombei atomice a lui Einstein. Sunteţi relativ proşu! 

— Băi Miticuţă, îngăimă Mişu, profund îngrijorat, dacă reţeaua ta de patrioţi 
monarhiști ni-l dă pe Stalin legat fedeleş, iar Lavrenti Beria scapă cu partea cea 
mai bine organizată a proprietarilor Partidului Comunist (bolșevic) al Uniunii 
Sovietice, atunci înseamnă că n-am scos răul din rădăcină: zeci de ani încă, 
afirmarea valorilor nu se va putea regula decât pe bază de dosar. Cum va încerca 
cineva ceva cumva, cum, poc! suspendăm pluralismul, i se dă în cap, peste 
„bube“, de unde și amara concluzie a lui Jenel Noveanu, că toate haitele catilinare 
actante pe eșichierul nostru politic sunt emanaţii ale fesenismului, inclusiv 
grupările comuniștilor anticomuniști, care îl informa Isadora pe Marius de 
propensiunile lor, cu tropisme pro-prosperități occidentale, dar bătrânul 
încremenise în imaginea-despre, — păduchi, dragă, păduchi, zicea cu o grimasă de 
scârbă infinită, ca de profesor berlinez la closetul baracă, unde a venit cu ajutoare 
sub terorism. lar când ai lui Maniu din PNŢ-borviz s-au delimitat de premierul 
lor ineficient, ridicându-i şi carnetul, el la Basel nu mai avea destui neuroni să-şi 
modifice denumirile atribuite variabilelor modelului, care aşa cum a demonstrat 
doctorul Cezar Bogza biografului ghizdavian Narcis Moga, funcționa profund 
plastic, în acest creier de artist, culorile galben, roz şi negru-albastru fiind 
semnificativ mai frecvent folosite decât verbalizări precum e spectrul partidelor, 
din amestecul lor scoțând la iveală, nu o dată, fisuri paradoxale în capacitatea 
instituţiei prezidențiale de a apăra ce numea el constituția iorgovană, pe care 
nădăjduia să o schimbe cu una proprie, dar nu putea, de la Sonnenheim, înainte 
de a-și termina canonizarea operei majore, pesimistul roman Canis sapiens în 
primul rând, ilustrat cu portrete de maidanezi filosofi grași, fotografiaţi la Stoa 
lui Attalos, adăpostiţi vara în răcoarea porticului. De aceea, am aşa un sentiment 
de nemulțumire, ca prietenul meu, acest Ghizdavu, dinaintea nudului Lucreţiei 
Fotiade, în Atelierul Amedeo Modigliani din Villa Hortensia din Strada 

Liliputanelor din parcul Filipescu din raionul |. V Stalin din Cetatea lui Bucur. 
Dragă Petrache, ce-ai zice tu, hoţule, dacă l-am ruga pe Dabija, că e cel mai chipeş 
dintre noi, cu ochii ăștia violeţi ai lui, să ieie de la Nadiuşa noastră cele hăinuţe 
femeiești şi să facă trotuarul în jurul Lubiankăi sau poate pe la roşcata Jilavă de 
tranzit a lor, pe la Butîrskaia tiurma, însă cel mai bine pe unde, ce stație Puşkin 
zice chiar fata de-au agăţat-o acolo băieţii cu ouă albastre... Ah, ce mai Memorii 
ai lăsa dac-ai reuşi, Stelică, să-l castrezi pe Beria, şi prevăz prin secoli cum s-ar 
bate editurile pe ele, căci întotdeauna un autor mort e mai lucrativ decât unul care 
moare, când sunt chiar emanaţii intelectualității la putere-n republica răsprofilor! 

— Doamnă Dora, domnule doctor Lecca, să nu vă închipuiți că patriotismul 
meu nu era total şi n-aş fi fost pregătit psihologic la Valea Ursului să mă dedau 
chiar la cele mai bizare şi mai degradante sacnficii... 

— Domnilor colegi! am frânat şi am oprit eu enervat cavalcada bicicliștilor 
noștri. În acest decor păduros, cu brădet şi mesteceni de un verde nordic suficient 
de caracteristic să despartă, cum susține Marius, marele absent aici din vina 
comisiei parlamentare, peisagiul ucrainean de cel rusesc, noi ne aflăm, ca Pierre 
Bezuhov în ale masoneriei, abia într-un proces de inițiere asupra măţăriei 
dedesubturilor la cum o fi funcţionând Castelul ăsta, sovietic... Și precum prinţul 
drag contelui Tolstoi, conte până la... culturnicul Lunacearski, pe urmă simplu 
scriitor în Direcţia a 7-a a lui Gorki, fără vreun adaos nobiliar numelui, poate s- 
ar fi mai bine documentat la Expoziţia Antimasonică, deschisă de experţii noştri, 
simieni sau măcar antonescieni — lasă că e una şi la Petit Palais în inima Parisului, 
fiind o strânsă legătură între Francmasonerie şi pluralism, tot aşa şi noi, n-am 
vizitat încă, şi nici cred că există, vreun Muzeu al Anticomunismului, adică am 
eu impresia că este o imprudență să acordăm acestui Beria atâta importanță, chiar 
dacă 1 se poartă de către ciocănari şi secerătoriţe mutra pe la parăzi... Dar dacă 
Molotov, Vîşinski, Jukov, Tupolev, Kapiţa sau mai ştiu eu cine au puteri mai mari 
de decizie?... Cine conduce, de fapt, Uniunea asta Sovietică, măi frate? 

— Eu nu am primit instrucție pentru... relaţii cu Beria, la Valea Ursului în 
stagiu, și mă opun a devia de la scopul nostru, de care domnul comisar Mişu tinde 
să ne îndepărteze, să ne împingă pe panta sabotajului: misiunea noastră consistă 
în capturarea şi aducerea la Bucureşti, pentru cercetare informativă şi penală, doar 
a V6jdiului proprietarilor PCUS (b) şi Cominternului, |. V. Stalin! 

— Valea Ursului! Valea, dolina asta, lăsă în călimară tocul stenografa 
Svetlana Filipescu, clătinându-şi diversionist a nedumerire aurul buclat cu fierul, 
orice dicţionar de simboluri şi arhetipuri serios ştie că Ursul este un simbol al 
capitalei Reichului, Berlinul. Ce-are Beria cu Siberia, fetelor? Au nu cumva astă 
Vale a... Ursului, aleasă pentru antrenamente, dacă i-ar face comuniştii baraj, nu 
e codificat marele lac de agrement Wannsee, pe care nomenclaturiștii nazismului 
își plimbă-n iolă logodnica aprobată sau, adesea, amanta? 

— Nu e! explodă de mânie chirurgul Lecca, de zăngăniră, ca la neuitate 
bombardamente, geamurile spitalului, cu tot cu, dincolo de golf, o pată de soare 
roz spre Dofinovka, evocând loviturile devastatoare aplicate bolşevicilor de o 

escadră de 9 Stukasuri, comandată de însuşi Stelică Dabija. Neamul Românesc, 
de viță latină, seminţia noastră moștenitoare a întregii romanități dintre Marea 
Adriatică, Marea Egee şi Pontul Stâng, a stăpânit Europa cu muuult înaintea 
germanilor lui Hi, Svetlano-Svetlano! Prin urmare, noi, ca fii ai Romei, nu avem 
ce învăţa la Berlin în materie de cuceriri sau de cum se administrează regiuni mai 
mari sau mai MICI, ajunse vremelnic, sau definitiv, în puterea noastră. 

Aşadar, Valea Ursului e Valea Ursului românesc, paralelă cu valea Râului 
Negru, unde de-atâtea veacuri principalul factor civilizator este dominația 
boierilor ghizdavieni, a căror Bibliotecă Weimar este argumentul determinant. 

— Mai trebuie observat, privi cuminte şi supusă Dora pe doctorul de stânga 
în ochelari, că scopul de război român diferă net de cel al marelui Hitler, care se 
află în căutare de spaţiu considerat vital, dar bun şi de... cimitire fără însemne de 
circulație. Or, noi avem ce mânca în Carpaţi. Asta e stația, inflația şi carnația! 

— Atunci, sătui, scopul nostru este doar ca să slăbim într-atât puterea, zisă 
a muncitorilor și țăranilor, încât intelectualitatea noastră dintre Dunăre, Tisa şi, 
deocamdată Nistrul, poate Bugul, poate Niprul mâine, să se poată dedica, fără 
teamă de vreun cenzor nedorit în ciorba ei, la ceea ce au visat strămoşii, adică o 
egalizare a vestigiilor şi în genere a zestrei culturale, între provincia noastră Dacia 
Felix şi baza romană turistică italiană, de la care am plecat, altoindu-ne pe-aici. 

— Mai fiind şi o altă mâncare de peşte care ne desparte de imperialismul 
tradițional teutonic, reluă tocul din călimară doamna Svetlana Filipescu. Mă refer 
la faptul că, dacă vârfurile cele mai reacționare ale capitalului financiar 
monopolist de stat totalitar occidental se reped, ca nişte hiene, spre teritorii, forțe 
de muncă şi resurse energetice, minerale, agricole şi forestiere străine, noi 
românii întotdeauna n-am încercat altceva în Istorie decât să ne străduim să 
recuperăm ceea ce era al nostru. De aceea, întrezăresc şi prevăd că de îndată ce 
Tricolorul nostru Regal va flutura, victorios şi eliberator de tiranie, pe meterezele 
rubinii ale Kremlinului, pentru aliatul nostru german se vor pune două probleme, 
care nu pot fi rezolvate decât într-un cadru foarte favorabil împlinirii unor 
aspirații milenare, de-alea de-ale noastre. Cu o singură condiţie însă... 

— Ca adormiţii din capul Ţării să fie pe fază! ghici entuziasmat Marius 
Ghizdavu şi tuşi zguduit de chicot, încât în sări din braţ tubul, cu glucoză cu tot. 

— Da, trebuie să fim vigilenți, fiindcă prea mulți bucătari strică ciorba, 
admise Svetlana gândul altuia, un mare mâncător de lebede. Trebuie să anticipăm 
politica de Gott schiitze Deutschland în Balcani să se ascută într-o atitudine Gorr 
strafe Italien, fiindcă nu dai în Stalin să priceapă Churchill, ca să profite 
partenerul de Axă cel mai puţin înzestrat pentru lupta vieţii, care e tocmai acest 
Mussolini, azi doar o umbră palidă a viguroşilor legionari ai lui Traian cel coios, 
de pe treptele Lupoaicei de la Palazzo Massimo Altemps din Bucureşti! 

— Or, care este cea mai bună mișcare să slăbeşti cu lapidaritate 
infiltrațiunile italiene din Dalmația, Albania, Grecia și Dodecanez, evitând 
totodată o prea stăruitoare tendință românească de a civiliza prin poştă la distanță 
teritoriile de dincolo de cordonul sanitar ucrainean? 

Nimic mai simplu! Instigi pe români să facă ample contra-infiltrațiuni, 
barând segment cu segment realizările mussoliniene! 

— Noi, nu italienii, suntem urmaşii întregii romanități sud-dunărene, 
sublinie cu mândrie vehementă frumoasa pediatră Dora Căinaru, şi nu vom 
accepta niciodată această tendinţă, a anumitor cercuri berlineze stipendiate de 
horthiști, tot mai pronunțată, de a ne scoate din matca dunărean-carpatică, pentru 
a ne împinge pe nesimţite spre Ural! 

Mai degrabă coborâm noi, din proprie inițiativă, spre Sud! 

Iar aici, femeie realistă în război, posibilă mamă multipară, eu nu văd doar 
rolul excepțional peisagistic al Balcicului, ca Marius Ghizdavu, el însuşi un 
necinstit sufletește, fiindcă nu se preocupă decât de interesele sale şi ale mafiei 
intelectuale de la Sonnenheim. Aşa sunt găştile intelectuale, egoiste!... Eu de câte 
ori îmi arunc privirile peste portul Odessei, de la Dana Petrolieră pană la 
şerpuitorul dig Karantinii, nu pot să nu simt, cu toată intuitivitatea mea specific 
feminină, cum zi de zi capătă caracter din ce în ce mai românesc întreaga 
infrastructură, tot mai ospitalieră ca la Casablanca, azi o porțiune din digul 
Platonovski, mâine una din digul Androsovski, iar poimâine mai tot digul 
Potapovski. Şi care-i consecința? Te obişnuieşti cu această realitate nouă, regală, 
generoasă, cum s-ar obişnui generaţii şi generaţiile de pişonieri cu gândul că, 
dincolo de Prut, la Răsărit, scrie de pe timpul lui Burebista al lui Roller, URSS! 

Or, nu se poate aşa ceva, Marius! Nu poţi poseda Odessa fără să stăpânești 
nu numai Balcicul, ci şi Varna, al cărei caracter românesc ţine de temeiul trac al 
portaltoiului mlădiței latine, smulse şi aruncate poate în valurile mării, însă dacă 
vrem cu adevărat să fim mâine o forță în Mediterana, ca să-i putem scoate pe 
italieni din Ragusa cea întemeiată de negustorii noștri machidoni, stăpânirea 
fiordurilor de la Burgas este esențială, acolo având a ne adăposti în bunchere, ca 
la Kiel, cârdurile noastre de submarine, delfini și rechini de oţel, care când se vor 
ivi prin Dardanele la țărmurile insulei Lemnos, cerând ultimativ pământ şi apă, 
cu infinită jale metalică bate-vor în dungă tragică toate clopotele de la Aghion 
Oros Athos, fiind evident pentru întreaga lume civilizată că ceasul călugărilor 
greci, care atâta supt-au ca nişte lipitori Principatele Dunărene, sunat-a, a sosit 
ora dreptăţii, cele mănăstiri ce atât investit-au marii noştri voievozi homeric în 
ele, în sfârşit vor apuca ziua libertăţii şi se vor româniza. Pentru totdeauna. 

— Pentru totdeauna? îşi încreţi doctorul Lecca fruntea, înălțând-o ca şi cum 
s-ar fi uitat la cupola moscheii Sfânta Sofia. Ai noştri preluând Athosul, ca şi cum 
ar rămâne acolo o mie de ani?... Treaba lor! Adevăr grăind, fără cărţile şi 
tabieturile mele, cu nu mă simt la largul meu nici aici la Odessa!... De ce? De- 
aia! Uite de ce! Pentru că aşa cum nu poţi stăpâni Balcicul, dacă n-ai luat Varna 
şi mai ales Burgasul, așa la o scară strategică puțin mărită, nu poţi să te menții la 
Odessa, alta, Soci sau Batumi, dacă n-ai închis de tot Bosforul! Na! 

— Pe şleau spus, se dumiri stenografa, asta ar însemna... să ne luăm o 
revanșă istorică meridională şi să azvârlim brusc Asia de pe continent, eliberând 
Istanbulul de sub stăpânirea asiaticilor, care de pe când, în compensație, a 

întemeiat Vlad Ţepeş Bucureştiul, adică de mai bine de o jumătate de mileniu, 
obturează jignitor legătura firească a Europei cu Locurile Sfinte! 

— E ploscă de golit? întrebă Lina, întredeschizând ușa rezervei mele cu 
multă politeţe, câtă învățase de la Ziduri pentru caz că-ntr-acelaşi iatac s-au retras 
doi domni cu două doamne. Dacă nu e, atunci am a depăna şi eu o precizare, cu 
menirea nu numai de a completa cele spuse până acum, dincolo de această uşă cu 
vopseaua scorojită, ci şi de a da o fie şi provizorie orientare a speculaţiei, în cele 
sfinte şi grele ce vor urma. 

Toată lumea cultă ştie că a specula nu vine etimologic de la speluncă, de la 
a viețui într-o speluncă şi a oniriza la edenurile accesibile doar acarienilor, 
pedipalpilor, oxiodidelor şi scolopendrelor omenești. 

A specula, speculare, speculațiune, vine de la speculum, de la speculumul 
cu care domnul doctor Lecca lărgeşte prepuielnic anumite orificii omenești, în 
scopul de a desluşi ce bacili, streptococi sau stafilococi se ascunde acolo-şa. 

Cu alte cuvinte, gânditorii muncitorilor şi ţăranilor materialiști dialectici 
nu greşesc, când văd în speculație nu o glandă ce secretă puroiul adevărului, ci 
doar un fel de erzaţ de gland bâjbâitor după senzaţie şi percepţie, în vederea 
formării reprezentărilor, fără de care nu există votul conştient de urmări. 

lată de ce, toată vorbăria din această rezervă este şi nu este adevărată şi, 
tocmai de aceea, ne ajută să vedem mai bine păcatul întovărășirilor, în noi înşine 
şi în jurul nostru, critic şi autocritic. 

Rezultatul fiind două aprecieri critice pentru orice autoficțiune, împotriva 
cărora cu greu s-ar putea găsi argumente materialist-dialectice. 

Întâi, că spaţiul nostru vital nu este dincolo de Bug şi aproape în niciun caz 
dincolo de Nipru. Pe urmă, că e destul să ne uităm la cât de excentric este plasată 
capitala bulgară, Sofia, față de litoral, evidențiind cu putere că spaţiul vital bulgar 
este orientat mai degrabă, peste Macedonia sârbo-greacă, spre Marea Adriatică, 
decât spre al nostru Pont Stâng... 

— Asta cam aşa e! admise chirurgul, verificând pe harta de pe coperta 
interioară a registrului de internări. Consecința fiind imediată, pentru orice om de 
stat cu mintea limpede. O bună politică românească îmi cere, în aceste momente 
când soarta Europei se hotărăşte pe o mie de ani, să sprijinim din toate puterile o 
translație a Bulgariei spre albanezi, cam în maniera deplasării polonezilor peste 
germani, important fiind ca de la meridianul 26 longitudine estică, al Giurgiului 
şi al accesului în Strâmtoarea Dardanele, fâșia de până-n litoralul Mării Negre, în 
medie, cred eu că de vreo 63 kilometri, cuvine-se a fi evacuată de populaţia civilă, 
având în vedere protecţia ei, în perspectiva transformării acestei tăcute până acum 
zone strategice, bune pentru desant sovietic sau anglo-american, în asurzitor 
teatru de luptă româno-otoman, ţinta fiind a recupera pentru creştinătate, întâi 
Adrianopol, apoi Constantinopol şi Insulele Troțki, măcar Biiyiikada! 

— Nu poţi realiza această translație bulgară, observă şi se neliniști Lina, fără 
a trezi unele animozități din partea Belgradului. Ele se vor manifesta mai puţin 
astăzi, cât zona pe care vrem să 1-o dăm, Sofia şi-a ocupat-o deja, după cum şi 

Tirana italienilor şi-a luat ţinutul Kosovo. Un război balcanic poate însă izbucni 
şi mâine. lacă dar, de ce se impune cu putere ca Armata Regală Română să 
realizeze, încă de pe acum, o fâșie similară celei de pe litoralul Mării Negre, de 
la Doi Mai până la Bosfor, şi anume una care să înceapă la sud de Calafat, între 
Vidin şi Vraţa, în scopul de a proteja românii de pe Valea Timocului, atât în 
Bulgaria cât şi în Serbia, mergându-se apoi cu fâşia românească de tampon, pe la 
nord de Priștina, dar pe la sud de Saraievo, ieşindu-se la Alpii Dinarici şi apoi la 
Adriatica noastră, cu marginea nordică trecând printre Jablanica şi Mostar, care 
cade la noi, iar cu marginea sudică în aşa fel încât să putem recupera, cum am 
mai spus, Dubrovnikul, adică pe româneşte Ragusa. 

— Această contribuțiune românească la stabilitatea Balcanilor, privi 
întrebătoare şi supusă Dora pe Lecca, nu trebuie să ne blocheze pe fâșia adriatică 
şi pe culoarul pontic prea multe divizii blindate, nici escadrile de bombardament. 
Este de dedus şi de impus că, pentru bazele strategice necesare atât de plăcutei 
Domnului recreștinări a Bizanțului, noi trebuie să acționăm cu îndrăzneala celui 
ce ştie că adevărul istoric, legea progresului, este de partea sa. 

A elibera de păgânii asiatici Constantinopolul grecesc bizantin este o 
aspirație seculară a drepteredincioşilor noştri, înscrisă iconografic chiar pe 
zidurile unora din monumentele noastre turistice bucovinene, cunoscute în toată 
lumea civilizată. Nimeni n-ar contesta că n-ar fi un război drept! 

Vreme de cinci sute de ani nu s-a ivit un prilej mai bun ca această răscolire 
adusă de confruntarea dintre cele două totalitarisme simetrice. Noi trebuie să fim 
pe fază și să înțelegem, din capul locului, că Armata a Doua Română nu poate 
stăpâni malul european al Bosforului prea multă vreme, dacă nu cucerim un cap 
de pod pe malul asiatic, măcar de la Troia până-n pitoresc arhaicul nostru 
Kuzguncuk. 

-— Trebuie o planificare pe termen lung, mărturisi visătoare şi ostenită Lina. 
De fapt, e vorba de a năzui la o românizare absolută nu numai pentru Pontus 
Sinister ci şi pentru Pontus Direptor! Românizare, da, ca o singură formă fezabilă 
de a reda originalul caracter romanic Asiei Minore. Iniţial, vom ocupa şi 
administra, ca factor de ordine şi civilizaţie, o zonă de securitate dincolo de 
Bosfor şi de Dardanele, fixându-ne principalele baze la Uskiidar, respectiv 
Canakkale, și introducând buna rânduială românească, exploatând expertiza 
dobândită în Transnistria, detaşând eventual la Antalya pe unii specialişti cu 
experiență, personal recomandând pe domnul inginer Ilarion Otomega şi pe 
domnii avocaţi Gheorghe Tabarcea şi Tudor Băluţeanu. 

— Cred, admise după un scurt calcul mintal chirurgul, că şi Academia 
noastră şi-ar putea aduce contribuţia, scurmând mai departe la Eskişehir, fosta 
Troie, precum şi la Iskilip, fostul Pergam, cu sarcina expresă de a descoperi noi 
şi noi dovezi ale continuității elementului latin pe acel meleag, dovezi şi 
descoperiri ce vor trebui însă aprobate de Direcţia a Șaptea, din Ministerul 
Propagandei, la tovarășul Horea Bratu la cabinet. 

Dacă se găsesc dovezi privind alte continuităţi, să fie adunate-n colet şi să 

se îngroape în alte zone geografice, în funcție de planurile noastre de expansiune, 
rog să se ia legătura cu tovarășul lon Enache, camera 666, sub laboratorul 
fotocinematografic al locotenentului Ghizdavu! 

— Nefiind o constrângere dogmatică, surâse de înţelepciune Lina, a ne 
acoperi doar în falduri latine! Deşi vom reconstitui în genere raioanele antice, 
cum ar fi: Misia, cu capitala Troia, Lesbos, cu reşedinţă nu pe insulă ci pe 
continent; la Pergam, Lidia cu capitala Sardes și desigur Samosul, cu autoritatea 
administrativă română iarăşi pe continent, la Efes... Poate şi Alepul Doamnei 
Chiajna, în Siria noastră, să-l revigorăm comercial. 

Trebuie să ne tot grăbim să ocupăm această coastă mediteraneeană 
filosofică greceşte a Turciei, nu din teamă de maşinaţiunile britanice, care nu mai 
pot trezi azi decât milă, ci pentru a evita să ne-o ia înainte partenerul 
anticomintern italian, musafir nedorit în Dodecanez, cu intenții vădite de a 
controla azi Creta, mâine Cipru şi de a invada progresiv Coasta Filosofică, 
dinspre egipteni spre traci! 

— Politica noastră în Asia, deocamdată în fosta Asie romană, preciză pe un 
ton imperativ frumoasa Doră Căinaru, nu poate fi apreciată ca patriotică şi corectă 
decât dacă, în decurs de 22 de ani, toată lumea civilizată va privi cu uimire cum 
reînfloresc, între Marea Egee şi Caucazul prometeic, anticele raioane Bitinia, 
Frigia şi Cilicia, dar mai ales, cu perspectiva de a ne construi noi acolo, poate la 
Cezareea, o capitală românească de vară, alta decât Balcicul. Iubesc acea 
periferică extrem provincie, stăpânită de Burebista şi care până-n ziua de azi 
poartă numele Capadocia, în amintirea elementului civilizator carp şi dac. De 
aici, este de imaginat, numai o fugară ochiadă aruncând hărţii, că se poate privi 
cu speranță întemeiată la est, spre Golful Persic, de perspectivă economică 
mondială, dar şi la miazăzi, spre Locurile Sfinte, a căror despăgânizare decurge 
logic din recreștinarea de către români a Istanbulului. 

— Nimeni nu poate contesta, concluzionă în felul lui Lecca Liviu, că aceasta 
ar fi o revanșă istorică naturală în ordinea divină, de la un popor nu creștinat, ci 
născut creştin, cum observă sau mai bine ar observa şi popa Tani şi popa Sică. Eu 
remarc că această Capadocie trebuie să fie pentru noi un obiectiv pe mai multe 
generaţii, iar ca fezabilitate, observ că dacă Armata a Doua Română ar fi blocată 
între satul nudist 2 Mai şi Cornul de Aur, sau ar fi nevoită să trimită ajutoare 
Armatei Unu pe direcția Dunăre-Vidin, apoi Marea Adriatică-Dubrovnik, noi 
putem să ne înstăpânim în amintita provincie burebistană, procedând prin 
surprindere, exact ca cartaginezul Hannibal ante portas! 

— Ante portas?! ţinu a-l verifica pediatra Minodora. 

— Da, ante portas, întări medicul cel vârstnic şi văduv, ante portas, 
deoarece înainte de a ajunge la porţi, trebuie să înaintezi până înaintea porţilor, 
iar noi, dacă Armatele Unu şi Doi de pe teatrul de luptă european rămân blocate, 
cum am mai spus, putem disloca de la Armatele Trei şi Patru, de pe teatrul asiatic, 
unele elemente rapide. Mă gândesc în special la cavalerie şi vânători de munte, 
care traversând prin surprindere Caucazul, precum Hannibal cu elefanții Alpii, ar 

putea realiza aceeaşi recucerire a Capadociei, numai că nu ştiu cât de stabilă, 
bazele de plecare, Maikop şi Groznîi fiind relativ îndepărtate şi îngăduind 
interceptarea comunicațiilor de către triburile din zona muntoasă, de care se 
plângea şi generalul Lermontov după ratarea ascensiunii pe Muntele Ararat. 

Altminteri, operația nu poate să nu ducă la succes, dacă loviturile sunt date 
cu îndrăzneală. Un eşalon pleacă de la Maikop, iese la Tuapse, urmează litoralul 
Pontului Drept, cucerind succesiv Soci, Suhumi, Batumi şi Trapezuntul, 
întemeind o provincie românească pe care în amintirea argonauţilor Iason, 
Hercule, Castor, Pollux, Theseus și mai mai mai ales nemuritorul poet trac 
Orpheus, cuvine-se a-şi relua străvechiul nume mitic de Colchida. Evident, acest 
eşalon ocoleşte Micul Caucaz pe coasta dinspre Marea Neagră, ajunge la 
Trabzon, revine la Batumi, apoi, cu repeziciune de corp expediționar modern, 
trece Coruhul la Artvin, interceptează şoseaua Erzurum-Leninakan la Kars, 
forțează ca străbunii noştri macedoneni Arasul spre Karakose, de unde un 
comando alpin va fi detașat, completat cu arheologi, să escaladeze Araratul, 
înfigând tricolorul la 5165 m altitudine, cum au procedat cu Elbrusul, din păcate 
la 5633 m, înfigând pe-al lor, aliaţii noştri naziști, după care să scurme prin văile 
masivului, întru confirmarea legendei privind eșuarea aici a biblicei Arce, 
comandate energic de al doilea nostru Adam, celebrul Noe, adică Nae, a cărui 
aplecare spre băuturi spirtoase, noi trei femei şi doi bărbaţi, o omagiem aici, în 
îndepărtata de casele şi bibliotecile noastre Odessă, ascultând cum șuieră crivățul 
Viiut vitri, prin salcâmi goi din parcul Aleksandrovski şi la impactul cu stâncile 
gata să cadă în mare din cochet nomenclaturistul de vile de vară, aristocraticul 
cartier Langeron. 

— Iar de la Karakose? îşi urmă gândirea strategică şi operativă Lina cu 
plosca în mână. 

— De la Karakăse..., bâjbâi chirurgul, calea urmează neted pe lângă morile 
de vânt olandeze de pe țărmul lacului Van Gălu, spre Başkale, unde ar trebui să 
se producă joncţiunea cu vârful fălcii cleştelui, descrise de traiectoria celuilalt 
eșalon, pornit tot de la Maikop, dar nu spre vest, spre mare, ci spre sud-est, 
năzuind să se strecoare printre Micul şi Marele Caucaz, trecând întâi prin Nalcik 
şi Alagir, unde deja sunt ai noştri, din 22 octombrie 1942. Pe urmă, dincolo de 
apa Terekului, nelăcomindu-ne la a lua Groznîi cât avem deja Maikopul, iar 
foamea de petrol e mai mult o maladie germană, va trebui să cucerim 
Ordjonikidze şi evident Gori, orașul natal al banditului Stalin, ceea ce va avea 
mare ecou în presa germană şi aliată, mai ales dacă vom demola, împacheta şi 
expedia Berlinului casa memorială a Antihristului. Mai ales! 'Tot de aici, putem 
trimite o expediție alpină să escaladeze Kazbekul şi să înfigă tricolorul nostru 
românesc la 5047 m, pe vârful ăsta Kazbek, mda, binecunoscut după ţigările de 
captură, delicioase, pe care tocmai le fumăm acum... Dacă ziua va fi fără 
umidități, se vor realiza fotografiile ghizdaviene trebuitoare, spre Tbilisi şi mai 
atent pe valea Kurei, până la confluenţa cu Araksul, căci acesta ne va fi şi traseul: 
de la Gori, ocolind Tbilisi, din necesităţi de orar al operaţiei, vom urma şoseaua 

spre Kirovabad, apoi valea Kurei, printre Stepanakert și Baku, eventual 
impunându-ne ca factor de ordine şi civilizație în această zonă de conflicte 
sângeroase, la fel de îndârjite ca peste tot unde-s munţi ca-n Balcani. Dar 
nezăbovind, nefiind treaba noastră. Întâlnim Araksul și îi parcurgem de la est 
către vest valea, în susul apei, până dăm, lângă niște maci sub plopi, peste podul 
şoselei dintre Nahicevan şi Marand, pod de piatră ca în peisajul ghizdavian. 

Iar de la acest pod, vom fi constrânși, din uşor de înţeles şi de scuzat rigori 
ale războiului, să încălcăm puţin, dar numai tangenţial, suveranitatea Iranului, 
ceea ce dealtfel, bolșevicii şi englezii lor nu s-au sfiit s-o facă la proporții şi într- 
o manieră de-a dreptul dezgustătoare. Și mai vorbim de Carta Atlanticului a 
libertăţii popoarelor! Adică, de pe şoseaua Nahicevan-Marand, să ne strecurăm 
prin teritoriul perșilor, printre oraşele Khoi şi Shahpur, debuşând vertiginos spre 
Başkale, de unde, împreunându-ne cu primul eşalon, să mărșăluim prin Hakâri 
spre Cizre, unde pe vechile ruine burebistane vom reîntemeia Cezareea noastră, 
a vremurilor noi... 

Cezareea, ah, Cezareea noastră, unde-i cald şi bine, cu fructe intens 
mirositoare! Și nu ai frică nici de aviaţie, nici de, mult sub acel aer, adică din 
catacombele astea, de comandouri capabile să atace un spital iarna, vai de tine, 
vai, vai, vai, Stelică, ce bărbat frumos eşti tu, de puse Olguţa Moga lăbuţa-i caldă 
pe tine, ai păţi-o ca la Feodosia, unde au debarcat eseşii celuilalt totalitarism şi au 
scos din spital agonizanţii Fiihrerului lătrător de la Rastenburg și Vinniţa, au 
turnat apă pe ei, i-au lăsat să îngheţe... 

— Mare este cruzimea războiului şi molipsitoare! croncăni deasupră-ne un 
corb, Poe de-a binelea, american cu frica lui Dumnezeu, dar ațâţat de vreun 
Ehrenburg să urască pe vizitatorii străini. 

Da, nişte vizitatori vizionari, nu invadatori. 

Pentru că, spre deosebire de scopul de război al V6jdiului german, anume 
cucerirea de spaţiu vital pe seama Ucrainei şi caucazienilor, deci într-o zonă de 
interes românesc, în virtutea dreptului de succesiune asupra aspirațiilor legiunilor 
romane, spre a folosi elita carpilor dintre Pyretus şi Tyras pentru europenizarea 
bastarnilor şi a celorlalți transnistreni de până-n Barystenes, eu cu Mişu, cu 
Petrache şi cu Mitică străbăteam aceste regiuni aparținătoare de drept sarmaților 
şi veneţilor, din două motive: primul, să verificăm ipoteza lui Horea Bratu că 
Decebal ar fi putut lovi pe Traian nu numai cu o învăluire prin Dobrogea, pe 
direcţia Adamclisi-Balcic, ci şi răscolind Răsăritul dincolo de Tyras şi de foarte 
navigabilul Barystenes, până la liniștitul şolohovian Tanais şi atât de 
stalingrădeana Rha, la vărsarea ei în Marea Caspică, din care spațiu, prin Armenia 
spre Turcia şi Siria năvălind, să punem sub semnul întrebării hegemonia romană 
în Marea Mediterană, ceea ce ar fi silit pe Traian să intre cu Decebal într-o relație 
de parteneriat, cam de natura celeia de care crede doamna profesoară Emilia 
Tomoioagă — vecina doctorului ginecolog Cezar Bogza, ăla de i-au dărâmat 
arhitecţii lu' Cea spitalul prea brâncovenesc — că s-ar fi putut stabiliza între Stalin 
şi Antonescu, dacă totuşi am fi rezistat sovieticilor în august 1944 pe aliniamentul 

Focşani-Nămoloasa-Galaţi, stricându-le anglo-americanilor planul de a asista la 
cum se intră-n Berlin în ordinea: 1) Jukov; 2) Konev! 

Iar al doilea motiv era, dar nu ne dădeam seama atunci, că precum Hitler 
nu înţelegea că spaţiul vital german nu era unul sarmat, ci unul galic sau galez, 
chiar şi noi eram manipulați: prin verişoara noastră, da, verişoară, că ţineam toți 
la ea până la un fel de rudenie, Elvira Focşăneanu, pictorul boier Marius, care 
înşirase viticole vizite de lucru pe la Valea Ursului, pe la soțiile noastre, căuta să 
ne injecteze o reprezentare cât mai fidelă despre modul de existență sovietic şi, 
dacă bolşevismul se va dovedi mai viabil ca nazismul, atunci să poată extrapola 
unele megatendinţe sarmate şi venete, ca să ne putem imagina cam cum va fi la 
dacii noştri după ce Armata Roşie, ai cărei politruci sunt policalificaţi şi pot lua 
şi măsuri revoluționare leniniste, ne-ar elibera de sub jugul fascist, exact cum a 
admirabil anticipat Molotov, că-i invadăm noi pe ei, dar prin prezența masivă a 
Wehrmachtului, noi nu ne mai putem exprima liber acceptul sau inapetenţa la 
regionalizarea că perfectul mecanism cultural al României Mari Regale poate 
după epurare încărca conţinut ideologic de la cu totul alte formaţiuni statale. 

— Micuţă şi duioasă, Mura, dragă Mura, Murocika mea, delira el ca la 
Antibes în 1936 şi 1937 (cartier general Les Moulicres, Villa Oblomov), acum la 
Harkov lângă trupul încotoşmănat al violonistei visătoare de nonșalanţa de a trăi 
balerină în Franţa, întinsă cu ochii închiși lângă valuri în ierburi şi în nisip 
mediteraneean ca la Alexandria, eu sunt Artist, pentru mine e clară tendinţa 
Occidentului de a se opri în Experimentalism, cum bine a caracterizat Mareşalul 
Antonescu evaziunea, de a se opri obezul să digere şi din diferite motive digestive 
asta ce crezi tu că înseamnă? 

— Că Subiectul în acest secol XX, cam este în Răsărit la noi!... 

— Ceea ce înseamnă că, lăcrima de fericire rusoaica cea atipică, ucraineancă 
brunetă cu ochi negru-albaştri, ştiind ea pisiceşte ce ştia, înseamnă, Marius, vai 
ce nenorocire! Înseamnă nici mai mult nici mai puţin decât că va trebui să trăieşti 
inacceptabil de mult, până la acele vârste record, când începe să fie firesc să îţi 
îngropi copiii eroi sau să te bucuri de realizările lor, profesionale şi sociale 
recunoscute oficial, dacă scapă! 

— Asta, grija de a trăi mult, până când, prin acumularea primitivă a 
capitalului, pe seama exploatării de stat a muncitorilor și țăranilor, Partidul 
Bolşevic din România, adică proprietarul Partidului Comunist Român cel cu patru 
milioane de cotizanţi, redevine, din nomenclatură, o burghezie incompetentă și 
cu tot atâta patriotism însă, cât mia de agenţi multiculturali din România Mare 
Regală, pe care-i urmărea cu osârdie unchi-miu, Alecu Şaraga, ei bine, scumpă 
Murocika, această precauţiune presupune o formidabilă artă de a tăcea şi o ştiinţă 
teribilă de a trăi sănătos, în esenţă de a lenevi! 

— O să le ai, Marius! O să le ai! lăcrimă ea de fericire, cu nuanţa că ştiu că 
eu... dimpotrivă, dar cu atât mai intensă trebuie să ne fie îmbrăţișarea, în 
cutremurul dintre două bubuituri de tun cu bătaie lungă... 

Pedalam, pedalam, pedalam, pedalam. Eram patru biciclişti români în 
împrejurimile Moscovei. Parcă nu-mi venea să cred că am zăcut la Odessa, îngrijit 
de preabunul doctor Lecca, fire agresivă ca toți marii chirurgi de război sau de 
urgenţă, inclusiv în amorul la care se deda rar, dar meticulos, aducându-și negreşit 
la delir colaboratoarele, pe cele bănuite mai primejdioase ducându-le însă întâi la 
notar, să semneze că sunt conştiente de ce fel de relații întreţin cu el. 

Poteca era perfect bătătorită şi deplasarea noastră spre roşu aproape că nu 
necesita efort, ceea ce ne umplea inimile de o voioşie greu de înţeles, atâta vreme 
cât războiul româno-sovietic abia începuse. 

Cum de neînțeles este, retrospectiv, că nu ne minuna camuflajul local, 
faptul că pe la cotituri şi intersecţii găseam săgeți de lemn cu inscripția că Spre 
secţia de votare, când Zubalovo, când Kunţevo, într-o alternanță năucitoare, încât 
dacă n-ar fi fost cu noi Mitică Supeanu cel ce mai patrulase pe aceste tainice 
poteci, am fi început să batem câmpii cu toţii, neajungând niciodată la destinaţia 
dorită, impusă nouă de şefi. 

— Unde suntem? a întrebat tătăreşte, cu nespusă îngrijorare în micile sale 
priviri Mircea Focşăneanu, văzându-l că încetinește şi descalecă. 

— Poiana asta, răspunse ciuvaş cam în doi peri Supeanu, se cheamă 
Ostankino, satul de colo e Diakovo, iar clopotnița, turla şi castelul de apă de 
dincolo de pajişte, ţin de Kolomenskoe, loc sfânt, de refugiu şi de reculegere, 
cercetat de cneji, de țari, poate și de feudalii roşii... 

Dincolo de pavăza subţire şi flexibilă a unor pâlcuri de mesteceni foarte 
tineri, vedeam o bisericuţă nu prea spațioasă, ridicată parcă în pripă, de oameni 
hăituiți după ce, în cetatea incendiată de hoardele nu ştiu cui, şi-au pierdut averile 
şi pe mulți din cei dragi. 

O bisericuță cu o singură turlă, fără mari ornamente, mai degrabă a 
creştinilor din caucaziene sate de munte uitate, decât un obiect de inventar dintr- 
o Rezervaţie de Stat de Istorie şi Arhitectură şi Ateism Științific. 

Nu prea era clar dacă în interior există altar şi cele trebuitoare săvârşirii 
cultului care, interzicând, în principiu, să lichidezi și să expropriezi, se cam opune 
ritualurilor marxiste de proces public sau de ședință de excludere, din punct de 
vedere de dosar fiind mult mai bine să nu fi fost dumneata deloc în megahaita 
bolşevică, decât să te dea ştabii afară securiștilor, ceea ce însă nu te îndrituieşte 
să nu te porţi ca un bun creştin sau măcar ca un om de onoare după ce, revenindu- 
se la democraţie, unele structuri nomenclaturiste, mai tari acum pe baze reale, 

economice şi mafiote, se apucă din plictis să dea teste de morală cu intelectuali 
de renume, tratându-i ca pe niște plagiatori repetabili. 

Pe o crenguţă de frasin tânăr şi subţire, ciripea un vertuhai şi ne arunca 
ochiade stăruitoare, cu ochişorii lui sfredelitori ca nişte bobiţe de rubin. 

Avusesem timp să rezemăm, de trunchiul proaspăt văruit al acelui şubred 
copăcel, velocipedele cu care călătorisem atât de paşnic, de parcă mult dincolo de 
granițele pre-ribbentropiene ale Uniunii Sovietice, ai noştri n-ar fi dezlănțuit 
niciun război mondial. 

Eram gata să începem să ne dezmorțim şi să ne punem problema etern 
biologică a hranei, Dumitru-lov Supeanu zâmbind pe sub mustață, când alde 
comisarul Mihai Focşăneanu tresări, ca o fiară deşteaptă ce simte concomitent 
miros de praf de pușcă şi mireasma ademenitoare a sângelui proaspăt izgonit din 
carnea lui, ca chiaburimea dintr-un ţinut care intră într-o eră nouă de belșug numai 
pe drumul presărat cu cărți şi broşuri al lui Lenin. 

O cale bătătorită în iarba care mergea insolent până-n ușa lăcașului, intriga 
pe logicianul anchetator român: ea cotea brusc şi ocolea năucitor biserica, extrem 
de strâns. Rezultând de aici două bizarerii. Că nu prea se ducea lumea pe la 
biserică şi că, totuşi, anumiţi cetățeni, ce rămânea a fi identificați, îi dădeau 
regulat târcoale la propriu. 

Eram cu toate simţurile treze şi am identificat şuierături de vertuhai, pe 
turla cu tablă destul de puţină, deoarece solzii zidului urcau o vreme tronconic, 
pe rămurelele albe spitalicesc ale mestecenilor şi parcă dinspre altarul însuși! 

Deodată auzirăm, tot mai pronunțate, gâfâituri de om care se canoneşte. Şi 
de după zid, la o înălțime ca de câine-lup cel mult, apăru un bărbat în patru labe, 
care după obiceiul femeilor gruzine, înconjura de multă vreme, poate de vreo 
săptămână, sfântul lăcaş, în genunchi, mereu în genunchi, încât pantalonii din doc 
kaki se roseseră şi se vedeau rotulele roşiatice-violaceu, cu liniuţe verzi de iarbă 
imprimate adânc în carne. 

Părul îi era căzut, în şuviţe încâlcite de disperare, pe fruntea nu prea înaltă, 
dar plăcută ochiului clasic, de muncitor sau ţăran. Barba de asemenea crescuse 
nefiresc de repede, ca atunci când ţi-a luat Dumnezeu pe cineva drag, a cărui 
moarte tu anticipai să se producă mult mai târziu, după a ta. Unghiile de asemenea 
la fel în mod analog progresaseră ca la o răpitoare, te speriai văzându-le în 
posesiunea unui om religios fanatic. 

— Stăpâne, Doamne Dumnezeul meu de la Seminar, care Te-am părăsit 
încălcând porunca mamei mele privind orientarea profesională, ca s-o îmbrăţişez 
pe aceea leninistă şi să mă contopesc cu ea. Tu, din înălțimea cea Cerească, ştii 
mai bine ca orice analist că în inima mea, cum poate şi în a lui Hitler, stă numai 
râvna de a face bine și a asigura o ridicare a nivelului de trai al masilor populare, 
fiind de neînțeles un conflict între aceste două mari totalitarisme muncitoreşti, pe 
care le despart numai criteriile de stabilire a categoriilor socioprofesionale şi de 
clasă, menite a-și duce activitatea în lagăre, unde sunt create toate condițiile 
pentru ca, reproducerea forţei de muncă asigurându-se cu cheltuieli derizorii, 

medicii calculând ştiinţific caloriile, plusvaloarea să fie, cum a arătat Marx, 
marximă, iar capitalul astfel obţinut să îl putem investi, ca şi pe cel de la colhoz 
şi sovhoz, în ridicarea a tot mai multe centre muncitoreşti, nu şi intelectuale, la 
standarde de aprovizionare omenească, odată cu înaintarea spre comunism! 

— O preaputernice Stăpâne, care ai ascultat lamentaţia lui Iosif la decesul 
lui Iacob, caută din cer şi către mine păcătosul de alt Iosif din altă orânduire, că 
dacă am mai prigonit şi eu câte o față rotund popească sau fățarnic călugărească 
sau dacă am întors la mai evidente utilităţi publice unele lăcașuri, sau demolat- 
am altele, sistematizând, nu e mai puţin adevărat că toată istoria noastră de 
oameni trași din maimuțe nu e altceva decât o maimuțăreală, dar nu prea ştim a 
ce, poate a ceva Edenic de care numai vag ne reamintim, cum spune unul Platon, 
şi mântuieşte-mă să mor în patul meu, nu la spital, fiindcă nici Dzerjinski, nici 
lagoda, nici Ejov, nici Beria nu au primit din parte-mi ordine de atitudini de 
tortură strigătoare la cer! Cum nici alții idealişti, pentru că lovitura distrugătoare 
de material ce mi-ai dat, Doamne, Creatorule și Ziditorule a toate, în prea marea 
Ta înțelepciune, îmi împiedică azi Cominternul să mai ieșim cu tancurile direct 
la mănăstirile alea portugheze, personalizate de misionarii imperialiști cu 
frânghii, cu otgoane decorative şi, în genere, să arestăm întreaga gândire a 
Europei, purificând-o universitar și mediatic de toate aberaţiile idealiste. 

— Că ce-am omorât eu? Câteva zeci de milioane, cu deschiaburiri şi cu 
război şi pace cu tot, iară iubirea dintre bărbat şi femeie va adăuga în două-trei 
cincinale MILIARDE de filistini și de bandiți planetei, ducând-o la o epuizare a 
resurselor din care anticipez că numai adevărații Fiihreri, tot ca mine, necruțători 
şi solari, mai pot salva specia de la extincţie, reducând pe criterii strict ştiinţifice 
şi progresiste mai toate creierele bolnave în plus! 

— Ce mai faci, mă Tucă? ridică Stalin, ca spre Marius Ghizdavu, ochii lui 
cei galbeni spre maestrul Focşăneanu, de-a binelea paralizat în catharsis de 
comedia înscenării ce urmărea, cu ochii cât cepele de Kuban. 

— Să trăiţi, tovarăşe preşedinte! buiguirăm toţi. 

— Sunteţi greşit informat, de consilierii dumneavoastră, tovarăşe Iosif 
Vissarionovici! răspunse dezghețat Mişu, exploatând în folosul civilizaţiei 
europene întreaga artă de a zâzăni a soacrei sale, — pe coana Anastasia 
Glagoveanu ar fi vrut-o copoiul, dorind-o pe Dora, dar horoscopul favorabil 
Elvirei meni să-i fie madam Șaraga soacră prepuielnică, anchetatoare inteligentă, 
bună de antrenament maxim la minţit. Recunosc că nu sunt eu Marius Ghizdavu! 

— Marius Tucă Show, lămuri cu părul electrizat brusc Mitică Supeanu, este 
o emisiune a canalului A, Iosif Vissarionovici, cu oră de difuzare către miezul- 
nopții, invitaţii moderatorului fund oamenii zilei, cum e şi firesc, deobicei 
activiştii de partid de pe la diferite formaţiuni, iar corosivul domn Noveanu, care 
a inventat imaginea cu păduchii care s-au ridicat în capul cel angelic al României, 
profită de ce-a citit în presă, cum că realizatorul show-lui e din Caracal, şi îl 
cheamă Marius, ca și pe Ghizdavu, abordându-l pe marele artist plastic autoexilat 
la Sonnenheim, cu această formulă de salut, că „ce mai faci, mă Tucă?“, deloc 

nevinovată, subînțelesurile fiind mai multe, începând cu următoarele două: 
primul, că te-mpreunași acum, la bătrâneţe, cu Dorothea Schlauberger, o stalinistă 
de merita s-o ţină Mareşalu-n lagăr, la Caracal, printre cominterniști și dejişti, 
până i-ar veni minţile la cap văzând cam cu ce fel de cioloveci ar avea de colaborat 
la cincinit noua Românie zăroniană, prepăunesciană și prepreiorgovană şi 
preprepre-avăcăressiană, iar al doilea fiind un reproş de substanță autonomă 
estetic, că eu am folosit, mă Tucă, adică Marius Ghizdavu, losif Vissarionovici, 
sintagma „păduchii din capul Ţării”, când m-au năpădit ai mei în Ferentari, iar tu 
doar ai sulemenit o pânză avangardistă conţinând „nişte politicieni”, ceea ce 
înseamnă a mânji spiritul, Gaistul, a pângări Idealitatea, a viola acele generalități 
universale fără de eroii cărora noi homunculii de azi, nechezolii şi refuzaţii la 
export, nu putem izbândi în dificilul pariu, Reconstituire şi Marea Recuperare! 

— Cu alte cuvinte, rânji sardonic ca un Alin Vişan la vederea 
parlamentarilor ce încrezuți în craveţile tricolore au fost capturați de țăranii 
răsculați, când au ieşit la ei să-i lămurească că şade ruşine ante portas, Europa, 
chestii, domnul Mişu Focşăneanu, această abordare de tip ce mai faci, mă, Tucă, 
mergea cu celălalt Marius, cu Ghizdavu, abia în finalul secolului dumneavoastră, 
tovarăşe Stalin, eventual chiar pe canalul respectiv, şi numai dacă şi numai dacă, 
hm, acest așa blajin fotograf şi scump bunicuţ al Isadorei Morgenstern-Enache ar 
fi fost prezent pe acest canal în carne, melancolie și oase! 

— Canal? Eu nu merg niciodată la canal, bombăni prizonierul nostru nu 
puţin jignit de Mişu. Cel mult trimit pe alţii acolo! 

Îşi aduse aminte de ceva şi, surescitat, se smulse din poziţiunea patrupedă 
conservată până atunci şi se rezemă, cinchit, de temelia sfintei biserici, ca un 
şomer din ţările capitaliste care-şi aprinde o ţigară, în nădejdea că-şi amăgeşte 
astfel foamea. Nu avea luleaua la el, o uitase acasă, în dacea primăvăratică de la 
Kunţevo, cu fresce lingvistice după Magritte, numai pipe enigmatice. Ne servi pe 
toți cu degete tremurânde, întinzând modestul pachet de Belomor, o marcă 
amintind de canalul Marea Baltică - Marea Albă, botezat bineînţeles Stalin, naşi 
fiind mai multe comandouri de scriitori, antrenate de blajinul prieten al sărăcimii, 
maestrul culturii Maxim Gorki, care estetic rezistă în orice istorie a literaturii ruse 
sau mondiale, pe când dramaturgul Goebbels poate fi ignorat de unele crestomaţii 
germane, deoarece a avut destul „caracter“ coios să-şi ucidă semiduzina de copii, 
dar nu şi tot atâta artă cât să lase măcar ceva comparabil cu drama de idei din 
ajunul biruinţei de la 30 ianuarie 1933, Egor Buliciov și alții. 

— Trei lucruri n-am să iert României fasciste, oftă şi zise pocăitul după o 
lungă tăcere, vag ritmată îndepărtat de cârâitul câte-unui vertuhai. 

Mai întâi, că mulți ani de acum înainte, până se va sfârşi cu războiul dintre 
totalitarismul marxist şi cel darwinist, nu-mi voi mai putea odihni oasele astea 
galbene la Soci, după ce trupele române, şi nu soldățimea de origine plugară ce 
va intra în feseneul lui Petrică Groza, ci, precum aflu cu durere, din rapoarte şi 
din opera lui Fadeev, tocmai ofiţerii superiori s-au lăcomit la inventarul sovietic, 
au furat toate cearşafurile! Şi asta numai pentru că regimul militar fascist al 


127 


Mareşalului lon Antonescu nu se îngrijește de vreun ukaz de urgenţă, ceva, de să 
înzestreze statul pe miresele ofiţerilor voştri cu nişte trusouri decente, fie şi din 
capturi de război sau prin rechiziţie de la cetăţeni, îndeosebi de la minoritari! 

Eu, prieteni, druzia, în tinereţe, purtam o barbă mult mai îngrijită ca a lui 
Fidel Castro şi eram poet! Dar murindu-mi în 22 octombrie 1907, la Tbilisi, 
minunata Ekaterina Svanidze, Beatrice a mea, inima mi s-a împietrit sub şoc, cum 
poate fratelui Hi, când a picat la facultate sau când, gazat, şi-a pierdut vederea pe 
frontul de vest, mda, suferind din partea Antantei un atac cu gaze de luptă! 

Nu m-am mai putut îngriji de Poezie şi nici măcar de mine însumi, urmarea 
vieții dezordonate fiind că, şase ani mai târziu, cam când a luat providenţial Titu 
Maiorescu de la bulgari Balcicul, 1913, ştiind de la nişte vrăjitoare, Buicka și 
Volva, că în timpul mandatului său s-a născut pictorul Marius Ghizdavu, sortit în 
anii 1936-1939 să dea, în această localitate a peisajului exotic al Reginei Maria, 
cât Van Gogh şi Gauguin la un loc, zic, mă plimbam cu Lenin prin posibilele 
reședințe de regiuni sovietice Cracovia şi îndeosebi Viena, care-i va da la 2022 
cu Schengenul în cap tocmai germanului lohannis, dar eu nu mă puteam bucura 
deplin de bogăţia patrimoniului ce ar fi intrat pe inventarul gospodăriei bolşevice 
de partid, deoarece mă supăra al dracului un ulcer netratat la timp! 

— Ar trebui să încerci, dragă Koba, cu mineralnaia vodă de Nalcik! mi-a 
dat o indicație prețioasă marele Lenin și mi-am notat-o în carnet, fără să mă 
gândesc că va veni Revoluţia proletară, apoi Războiul civil, şi abia-n 1921, anul 
înfiinţării Partidului nostru bolșevic din România, avusei şi eu posibilitatea să 
constat, pe propriile-mi mucoase, virtuțile terapeutice cu adevărat dumnezeieşti 
ale acestui produs sovietic, pe care acum Gospodăria noastră de partid nu-l mai 
poate furniza Nomenclaturii din Moscova, din cauza ocupării localităţii balneare 
din peisajul caucazian de către bravii dumneavoastră vânători de munte, care vor 
colabora şi cu noi, în Tatra, la Karlsbad, la Viena cea trufașă, şi chiar cu mult mai 
devreme, în Ungaria și-n Ardeal, asocierea Armatei Regale Române Ja efortul de 
război antifascist fiind salutar pentru Armata Roşie, într-un moment când își 
epuizase în mare măsură disponibilul de batalioane disciplinare, de sacrificiu. 

Însă la Soci, oricum nu prea aş fi avut timp să mă duc, fiind zilnic atâtea 
hârtii venite la semnat, inclusiv liste de execuţii. Trebuie, ah, să sufăr şi aici, în 
inima Rusiei, din pricina nesăbuinţei voastre de a-mi răpi Nalcikul, care, poate, 
pentru impetuoșii dumneavoastră vânători de munte, nu e decât încă una din 
localităţile cucerite, de-a lungul gloriosului traseu parcurs, prin R. S. $. 
Moldovenească şi R. S. S. Ucraineană, până spre multiubita mea R. S. S. Gruzină, 
care sub succesorii mei va fi vestită ca cea mai coruptă dintre republicile unionale, 
dracu știe de ce! Totuşi, acesta e al doilea lucru de neiertat fasciștilor români... 

În fine, Mişa, al treilea lucru pe care nu vi-l voi ierta vouă niciodată, 
pobreajenul mumii voastre de bandiți intervenționişti români, e că lui Ghitler de 
6 august 1941, de Schimbarea la față a Domnului, de Pobreajen, la Berdicev, 
planificaţi să i-l rezervaţi pe genialul pictor Marius Ghizdavu ca partener, pentru 
o plimbărică prin lanul de secară, cu aburcare într-un carpen, de să 1 se 

fotografieze V6jdiului nazist şosetele vărgate, cârpite, dintr-un erzaţ de mătase, 
am impresia că din celofibră, pe când mie?... Mie îmi veniră solie şpionul Mişa 
Focşăneanu, care încă din anii '20 a circulat prin Uniune cu tot felul de acte false, 
agentul dublu Dumitru-lov Supeanu, radiestezistul Petrache Hulpe și pilotul de 
războiu locotenent comandor Stelian Dabija, singurul pe care am să-l decorez, cu 
ordinul Suvorov, pentru bravura sa, chiar dacă poate la noapte, hm-hm-hm!! 

Ce conversaţie pot eu însăila cu asemenea elemente? Mesageri mediocri ai 
nimănui, dacă gândim leninist, dialectic... Nişte boseaci! 

— Suntem dreptcredincioşi, își scosese cu prefăcută umilință cușma 
Petrache Hulpe, văzând că Mitică Supeanu îşi trăsese cureaua de la pantaloni, iar 
Stelian Dabija se juca cu un cablu de frână, scos de la aeronavă. Noi românii nu 
putem aresta un creștin, fost seminarist, surprins executând canon de pocăință 
prin necontenita înconjurare pe genunchi a acestui sfânt lăcaş gruzin, se pare 
construit special întru aceasta, ceea ce pentru analiştii occidentali este ca un vânt 
de ceingi Că, după ani de demolări, schimbări de destinaţie, ascunderi între bloace 
ca pe nişte tualete de şantier, statul muncitorilor şi ţăranilor a dat slobod la 
înălțarea unei noi bisericuțe și chiar proliferării dreptei credinţe creștin ortodoxe! 

— Stull, Schweinehunde! scoase Fiihrerul sovietic din pantaloni un bidonaş 
alb din plastic, de mărimea unui dicţionar de buzunar, pe care scria că e de vodcă 
Petrovska de dinainte de primul război sovieto-finlandez, dar cu mojicia-i 
caracteristică posesiunii de nelimitat potenţial uman, nedându-ne câte-o dușcă şi 
nouă, musafirilor, fie şi nepofuţi. 

— Multstimate și iubite tovarăşe Iosif Vissarionovici Stalin! luă o poziţiune 
dramatică şi chiar solemnă Mişu. Noi cei prezenţi aci, în aiastă misiune 
diplomatică sicretă, încredințată nouă de patru mari forțe politice românești 
desființate regal, dar care oricând se pot reactiva la mirosul de friptură, închipuind 
un feseneu, un cepeuneu deschis comportamentului pluralist sau monolit, după 
cumu-i Schicksalul ce bate intermitent dinspre Kremlin sau Berlin, pârjolind sau 
congelând România, venit-am noi seara, în împrejurimile Moscovei, pentru a 
cânta, a recita şi a vă aduce prinosul de recunoştinţă al norodului nostru, pentru 
marile realizări ale oamenilor sovietici, pe drumul construcției societății socialiste 
multilateral dezvoltate şi al înaintării spre piscurili luminoase ale comunismului! 

— Cu alte cuvinte, îmbrăţişă cu plăcere marele şi genialul generalissim 
limbajul lindinist, păduchii din capul acestui Neam Românesc al vostru, care în 
baza dreptului roman, ar fi trebuit să fie demult cu plăieşii la Volga mea sau chiar 
la Ural, dar n-a putut, ros de sifilisul corupției şi incompetenţei, care-l va şi 
extermina într-un fel de lagăr cu Tricolor, fără a-şi realiza nici Reconstituirea 
ghizdaviană, nici Marea Recuperare concepută de zekul Noveanu, am deja pe căi 
britanice mesajul unora, cum că dacă totalitarismul marxist se va dovedi mai tare 
decât ăl fascist, care, ca lingvist, eu nu-l socot darwinist, ci doar... pragmatic, 
cinic, adică tipic imperialist anglo-american — vanitatea de a extermina industrial 
o seminţie neţinând de lupta pentru existenţă, ci de banalitatea de a îndrăzni — ei 
mă asigură de tot ajutorul lor, spre Berlin şi mai ales spre Ardeal etâcî, etâcî, cu 

subînţelesuri parşive că... în Romlag, ei să nu sufere mari persecuții din parte-mi! 

E o mârşăvie! O propunere dezonorantă pentru adrisantul cunoscut. 

Niciodată U.R.S.S., care este un bastion al păcii, nu se va amesteca în 
modul cum alte popoare îşi făuresc Schicksalul. 

Sălbăticia represiunii pe care o suferă păduchii fără creier şi rațiune din 
capul câte unei ţări, periodic, mergând până la încarcerări, muncă gratuită, 
dezînavuţire şi persecutarea progeniturilor, de să nu se mai afirme politic vreuna 
după revoluţii, cum unelteşte şi Alin Vişan pentru 2007, este rezultatul firesc al 
bestialității sumei infime alocate din pib pentru Luminarea Poporului, pentru 
educația bazei de massă, din bezna zgăului căreia vi se vor recruta călăii 
Romlagului! 

Eu mă spăl în aiasma aiasta de toate câte vor fi să fie la voi! 

Partea a treia 


— Fata asta a lui Glagoveanu, gândi cu frică şi admiraţie feciorul Căinarului, 
ar fi în stare să mă și înșele! 

Tunuri începură a bate iar cetatea bucuroasă de revedere, neliniștind pe 
locuitorii şi așa osteniţi de drum, însetați, nespălați, nemâncaţi şi relativ obişnuiţi 
cu gândul morţii, încât fiorul geloziei părea o marfă exotică, îmbiind la 
dezambalare imediată şi la consum pe loc. 

Dimineaţa, pornind în marş forţat de la Gara de Nord spre Uranus, aproape 
că nu văzuse orașul, încă nebolşevizat prin rărirea statuilor şi vitrinelor. Ținta 
misiunii sale fiind Dora şi numai Dora, fără pistruiatul ei tată străjer cu labele 
pistruiate împietrite pe gard, umplând de pistrui imaculata, marmoreeana 
concepțiune despre Fericire, aici pe pământul ăsta pistruiat de obuze, de bombe, 
de mine, rănit de șanțurile poate antitanc, poate adăposturi de mahala. 
Romancierul documentului 1681 era totuși perfect treaz, auzea murmurul 
parizian Thomson-Houston al tramvaielor STB-ului şi evoca o imagine de război 
cu o linie cam ca Chiustenge-Mamaia-Siutghiol, anume Odessa-Hagibei, distrusă 
în lungile luni de asediu, prezentând în apropierea parcului Hadjibeev un peisaj 
dezolant, expresionist, fotografiat de Marius Ghizdavu pentru ulterioare reluări 
în atelier: şine scoase din terasament şi contorsionate fioros, stâlpii electrici 
îndoiţi, cu firele smulse ca de o groaznică furtună, ciupercuţele de beton din staţii, 
adevărate cazemate, ciobite în timpul luptelor. În plan secund, stejari uriași, ai 
parcului. În plan apropiat, refugiaţi înnebuniţi de maşinăria zvonistică bolşevică, 
nepregătiți psihologic pentru o intrare în oraș a românilor celor tratați ca inferiori 
rasial de ulterioara literatură triumfalistă sovietică, însuşi Grig luând prizonieri 
nişte tineri scriitori sovietici, care i s-au predat cu inima împăcată, numai după 
epuizarea muniției, și au început apoi să înjure cumplit, când au înţeles de ce 
dracu vorbeşte el rusa basarabeană, anume că au căzut nu la infailibilii naziști, ci 
la... nişte români netrebnici. 

Tristeţe fină de scriitor perfecționist, într-o mare şi complet inutilă 
conflagrație mondială: acești stejari de nu-i pot cuprinde trei moldoveni cu 
antebraţele lor lungi, acești platani ca din Cişmigiu, mai ales duzii şi nucii, nucii 
ăştia înţelepţi ca în livada bunicului Chiril şi a bunicii Lusia, legănând frunziş 
târziu şi negru... Şi printre măceșii cu deja bobiţe decorative oranj spre un roşu ca 
al călinelor, refugiata cu prunc, cu prunci, cu alţii de mână, copii sovietici de tot, 
pe când decorul parcului ținea de vechiul regim: nu un stejar, nu un nuc, ci o 
pădure întreagă văzuse tineret țarist, multietnic, european în maniere şi gândire, 
rătăcind pe alei şi meticulos plănuind uneltind la cum să forţăm o mai rapidă 
integrare în Europa civilizată, a „autocrației noastre dezgustătoare“, care decât să 

meargă cu autonomia locală până dincolo de libertăţile americane, preferă 
diversiuni expansioniste panslaviste peste România, spre Saraievo şi Istanbul! 

Femeile Odessei, desfigurate, defeminizate, fesenizate de patru cincinale 
de bolşevism, mai profund decât de teroarea celor patru luni de război, care ar fi 
putut fi şi unul de Eliberare a slavilor sovietici, cum ar fi gândit pictorul Hi dacă 
ar fi fost cumva arhitectul român de cimitire de eroi multietnice Marius Ghizdavu. 
Complet năucite, neînțelegând ce se întâmplă. Plecarea bruscă pe mare a 
apărătorilor oraşului, cu cât material s-a putut, lăsând în urmă acest şir de explozii 
şi incendii, să nu rămână invadatorului capitalist imperialist român nici 
aprovizionări, nici capital fix industrial. Până una alta, trebuind a găsi refugiu 
sigur contra înecului, aruncarea în aer a digului de pământ de la limanul Hagy 
Bey aducând apa curativă, înţepătoare şi sărată, nu numai peste ogoare, ci şi peste 
platforma industrială Peresîp, cu prelingere sumbră până la mare, la docuri. 

În faţă, parcul cu oameni, iar dinspre pinii japonezi, centru şi port, 
bubuituri, răpăit de pistoale-mitralieră la încleştarea avangărzii noastre cu 
ariergarda lor, menită leninist sacrificiului. 

— Pacea nu s-a încheiat! a oftat cu tristeţe scriitorul român. 

Avea impresia că mareşalul Antonescu o păţise ca Hitler la Dunkerque! 
Credea că, aşa cum Conducătorul muncitorilor germani, în poeticul început de 
iunie 1940, lăsase pe englezi slobozi să se îmbarce și să părăsească punga, cu 
sutele de mii, în nădejdea că va ieşi din această probă de umanism calculat pacea 
cu Imperiul, Sovietic încă nu, deocamdată Britanic, aşa poate am fi obținut şi noi, 
măcar un Armistiţiu cu armatele cominterniste: după recuperarea Basarabiei şi a 
Cernăuţilor, precum și a unei zone de securitate până-n Bug, populată în principal 
cu români care gemeau sub tirania comuniștilor, nu de-un sânge cu ei, dar nici 
măcar rusesc, noi nu mai aveam absolut nicio pretenţie teritorială de la fosta 
Uniune Sovietică, deşi visam un Imperiu Romănesc. Războiul nostru se 
terminase! Rămânea ca Hi să şi-l continue pe al lui. Care era o absurditate. Fiindcă 
e un nonsens ca tu, nazist, să combaţi bolşevismul, de care te despart doar 
tolerarea economiei de piaţă şi unele criterii de întocmire a listelor cu sclavi. 

Dar iată că Stalin, oftă Căinaru dinaintea unei românce văduve ieşite de la 
Spitalul Militar Regina Maria, luând el model de la Churchill, profitase de zăbava 
noastră retorică, plătită cu zeci de mii de morţi la barierele Odessei, pentru a 
retrage la adăpost activiştii, cekiştii şi o bună parte din materiale, ceea ce nu prea 
i-a reuşit în special la astea din urmă, datorită, desigur, proastei organizări 
bolşevice, de care va suferi Estul ani şi ani, chiar după revoluția intelectuală, cea 
pusă de dragul nostru Mihail Sergheevici Gorbaciov în februarie 1986 pandant 
celei proletare! 

Stalin, vasăzică, n-a propus lui Mişu o Pace separată cu România Regală, 
acceptând o generoasă frontieră pe Bug. Dar nici Hi nu îl presase, nu îi subminase 
puterea difuzând vreun apel la intelectualitatea sovietică, să cheme norodul să îl 
răstoarne pe Tiran, cât Goring înarmează pe ruşii antimarxişti, pe adevărații 
partizani. Surprinzător, Reichul atacase Soiuzul nu numai fără a se fi pregătit 

suficient pe linie informativă, cum demonstrase recent politologul aulic Alecu 
Ghizdavu-Şaraga, ci şi aventurându-se într-un conflict, de mari gloate, fără o 
propagandă clară! 

Practic, nu exista decât un mesaj pentru... europeni: că Wehrmachtul 
risipeşte prețiosul sânge arian, diluat cu adaosuri române și finlandeze, pentru a 
feri Leagănul Civilizației planetare de o stăpânire bolşevică, ce ar rade cu 
buldozerul până-n Atlantic bibliotecile, muzeele, templele și arhitecturile, 
bărbierind şi minţile cetăţenilor, aducându-i la stadiul de muribunzi obosiţi din 
specia omului sfârşit, epuizat, stors, Homo fessus. 

— Europa verteidigt seine 3000-jahrige Kultur gegen den Bolschewismus! 

Acest splendid afiş, al cărui autor Căinaru suspecta pe Marius Ghizdavu de 
la Ministerul Propagandei că ar fi, înfățișa pe nemuritoarea Pallas Athena, zeița 
înțelepciunii agresive, înarmată cu coif, scut, suliță și Gorgonă, şi având a apăra 
trei milenii de cultură europeană, de invazia unei adunături de barbari în mantale 
păroase, călăuziți de flamuri roşii cu seceri ciocănite, agăţate de lăncile lor, 
grosolane dar eficiente la spart capete. 

Desigur, Marius Ghizdavu, către aproape treizeci de ani şi cu un glonț în 
şiră datorat romantismului de sfârşit de tinereţe, nu era aşa imprudent încât să 
semneze astfel de materiale, care să-l conducă în cazul victoriei totalitarismului 
bolşevic, pe care îl aprecia ca mai bine proiectat de Marx alambicând treizeci de 
veacuri de cugetare europeană, direct în Romlag. El era, aşa cum s-a spovedit prin 
martie 1944 anticarului Ioil Borgiah, într-un bar din pe atunci cosmopolita 
Alexandrie, un Homo solus, un om cu viaţă orientată, avea o operă de dus la 
desăvârşire, n-avea voie să riște excesiv în deciziile cotidiene, nu era liber nici să 
se ţină de prostii în război. Deja a fost prea mult c-a rămas la est de Cortina Rușinii 
de Fier, unde se afla... Subiectul, deci motivat. Până și personajul Antonescu ar fi 
trebuit să arate mai multă flexibilitate metafizică în tranşeea zădărniciei şi să-i 
înțeleagă prudenţa asta, fofilarea lui de la a-i însoți în misiune la Stalin pe Stelică, 
Petrache şi Mitică, deşi exista precedentul de la Berdicev, cu celălalt „supraom al 
mileniului“, diferenţa dintre un hoinar singuratic şi un supra-homosap fiind că 
V6jzii pământului trăiesc delicii de dumnezei, dumnezeii maicii lor sângeroase, 
pe când artiştii amintiți acceptă cu bucurie kafkiană a-și ascunde materia cenuşie 
în cenușa de camuflaj fumegând al gloatei. 

— Hi are perfectă dreptate, lămurea Marius la Cafeneaua Reeducării de pe 
Strada Negru-Vodă nu chiar în centrul Piteştiului, când întoarce el la Dunkerque 
spatele rivalului său britanic, pe motiv că trebuie schiţat un gest împotriva 
primejdiei bolșevice, pe care noi românii, cum poate şi polonezii, evreii, balticii 
şi finlandezii, adică mai toți galițienii mei, o simțim ca pe o chestiune cu care nu- 
i de glumit, ba întreprinzători de mare valoare, ca antreprenorul Nae Căinaru, 
migrează dinspre Basarabia spre Banat, la Lugoj, de frica Gulagului şi ecnutului, 
ca să nu mai vorbesc de faptul că analiştii economici deconsiliază pe investitorii 
regăţeni să se aventureze între Prut şi Nistru, unde factorul de risc ar fi extrem de 
deprimant... 

— Migraţia bucovinenilor şi basarabenilor, roşi scriitorul, spre ţinutul 
diametral opus terorii dinspre Răsărit, mi se pare isteaţă și perfect justificată. 
Menţionez că Republica Populară Sovietică Română a lui Dej, nu numai pentru 
a ameninţa pe Tito, în vremuri când presa noastră bolşevică nu-l iubea ca pe 
Miloşevici, şi nu numai pentru a băga plugarul la colhoz-sovhoz prin nimicirea 
modelului de reușită al fermierului, deobicei şvab, ci şi pentru a-i vâna pe 
refugiații din Basarabia, Bucovina sau Balcic, returnând pe unii genialului Stalin, 
s-a apucat de Deportări etern ruşinoase, din paradisul de pe Bega spre stepele de 
la sud de linia fortificată inexpugnabil Focşani-Nămoloasa-Galaţi. 

Mișcare de-a dreptul imbecilă a creierelor probabil neromâne din noul 
Geheime-Staats-Polizei, dusă cu hotărâre la liman de capetele-de-mort foarte 
române, recrutate sănătos dintre muncitori şi ţărani, cu eroarea, capitală însă, de 
a nu schimba şi proporțiile etnice aducând în Banat elemente sovietice deplin 
bolşevizate, din Asia Centrală de-o pildă, sau de prin insulele Kurile! Rezultatul 
pe termen lung fiind că Revoluţia Română de la 1989, pornită în Basarabia şi 
Bucovina, şi-a atins, în formă clasică, apreciată superlativ de pictorul alsacian 
Ghizdavu, eroismul deplin tocmai la Timişoara, pentru a fi ulterior fesenizată şi 
răs-fesenizată la București două-trei cincinale, până au început a se resimţi 
efectele eforturilor didactice ale europenilor de a dădăci clasa noastră politică să 
se burghezo-moşierească, indiferent dacă a mai stăpânit sau nu alt popor... 

— Astea sunt însă probleme ale viitorimii! oftă Grig cu resemnare. 
Problemul meu e să evit ca Dora să rupă vraja şi să se înstrăineze de capul meu 
eseninist, grefat pe un robust corp kKutuzovian. lar astă ţintă a întreţinerii 
farmecului presupune să fiu, ca prozator, tot atât de competent şi performant la 
poezia patului precât sunt, fiecare în domeniul lui, avocatul pictor Ghizdavu, 
sociologul chirurg Lecca și poate şi alţii, ca olimpicul renascentist Raulică. 

Important este să mă autosugestionez că nu mă mai plimb prin Odessa ceea 
de reconstruit sub administrație românească, primarul Gherman Pântea având a 
implementa Reforma pe calea cea mai simplă, xeroxând cum e în Occidentul cel 
mai apropiat: economie de piaţă ca în celălalt cosmopolit oraş cu salcâmi, Brăila, 
plus re-darea dreptului de a folosi pentru cult nestingherit Bisericile, şi în fine, 
fundarea unui Inspectorat Raional pentru Cultură, care să se preocupe de 
organizarea unor manifestări multiculturale, inclusiv sportive şi de voie bună... 

Prin ferestrele întredeschise de toamnă, se auzeau gemetele răniților din 
Spitalul Militar Regina Maria. Nişte preafericiți! Poţi muri şi la o subunitate 
spitalicească de câmp de luptă, pe targă, pe ogor... Duş cald! Era clar: nu abia 
ieşise din casa de pe Pirogovskaia colţ cu bulevardul Proletarski, poate a 
primarului antonescian al capitalei Transnistriei, ci în Cetatea ciobanului Bucur 
şi a vampirului Dracula se afla, pe viitoarea Stradă Mircea Vulcănescu, care tânăr 
tehnician în guvernul antonescian şi eseist, nu visa că dimensiunea românească a 
Existenţei, deşi îşi asumase riscul, ar include a te dematerializa prin... porcii 
Aiudului, de unde se vede că ezitarea lui Marius Ghizdavu de a zice ori biruim cu 
regimul antonescian, ori cădem cu el, şi-a avut părțile ei bune, moştenite de la 

profesorul vulpoi Voicu de la Ziduri, contrabandist de tipărituri româneşti dincolo 
de Prutul morocănosului Țar, a făcut şi război Kaizerilor până la prizonierat dur 
pătimit dincolo de Rin, dar cu toate aceste ieşiri, n-a ajuns ministru ceva, izolarea 
sa ulterioară ca aprig conservator în biblioteca Weimar fiind un fel de protest! 

— Se poate întâmpla pe front ceva mai dezolant decât să mori! îl sărutase 
cu maturitate şi puţin gravidă, la portița dinspre stadion, Dora, în noaptea de 
început de iulie 1941, când banda celor patru mesageri ai războiului românesc 
spre Viena zbura deja spre Stalin, la Kunţevo la Casa Verde, nu la Zubalovo. 

— Ce poate să paţă soldatul mai rău decât moartea! râsese el. A! să te 
sfârtece inamicul ca pe marii mutilaţi sau să cazi într-un ruşinos prizonierat. 

— N-aş vrea să te prejudec, scriitorule de Război Sfânt, surâsese domnişoara 
Glagoveanu, purtând puţin pe Rudy. Ştiu totul despre tine doar fizic, în atât de 
puţine şedinţe de cunoaştere nedispunând încă de timp destul pentru a mă dumiri, 
ca medic, asupra trăsăturilor tale caracteriale, să ai un prognostic clar! 

Ştiu aproape totul despre tine, mai puţin măsura-n care eşti capabil de a te 
adapta la mediu, de a fi animal murdar şi viclean cu prilejul acestui urât măcel! 

Aş vrea, ah! cât aș vrea, dulce Grig, prozatorule român contemporan, ca să 
nu te schimbi, ca suflet și mentalitate, pe Câmpul de Onoare! Ci precum 
privighetoarea asta, din trandafirii lui tata, puşi la gard să incomodeze hoţii, nu- 
şi va modifica trilul după un conflict de o sută de ani, așa şi tu, nemuritorule 
Grigore Căinaru, să nu-ți modifici nici luminozitatea viziunii despre personajul 
uman, nici optimismul că Dumnezeu lucrează în Istorie şi că e sens în bizareria 
că numai nebunul de Hi s-a îngrijorat şi-şi bate capul cu a împiedica satanicul 
Comintern să bolşevizeze și să deznaționalizeze, întâi pe galițienii ghizdavieni, 
de la Marea Prepontidă până la Golful Sibelius, apoi până şi europeni cerți! 

— Nu-i glasul privighetorii, mârâi supărat romancierul, e o ciocârlie 
pripășită prin bălăriile alea de pe maidanul lui Uranus şi ţinteşte spre Cer, spre 
Cassiopeia! Cât despre că de ce doar Hitlerilă, e simplu: nişte soviete nemţești ale 
analfabeților manipulabili de o mână de ingineri de suflete omenești au luat 
vremelnic puterea în Bavaria, la Berlin şi în orașe hanseatice, nu la Londra și-n 
marile mun'cipii ale revoluţiei industriale, şi ale democraţiei, care a generat 
marxism-leninismul pentru a fi testat, hăt departe, pe cetăţeni nebritanici, unii 
socotiți indezirabili în spaţiul Schengen chiar şi-n 2022, an Centenar fascist. 

Avem precedentul europeano-turc, creştino-otoman! 

Câtă vreme Coroana Britanică deţine informaţii că pe la Oxford, 
Cambridge şi British Museum nu se complotează să i se facă ceva precum 
monarhiei ruse, la ordinul Kremlinului Roşu, eu cred că modelul relaţiei 
Occidentului cu terminatorii Bizanțului e bun de prognoze, Minodoro. Aşa cum 
cu mândrie amiralul Nelson purta la căciulă decorația bogată-n diamante 
conferită de Sultan, aşa şi amiralul contemporan Churchill s-ar fuduli cu un 
znaciok cu rubine din sânge intelectual creştin, la uşanka ceea cu clapete din 
blăniță de iepuraş, înfipt de însuşi uncle Joe Optimus Maximus, lângă combina 
muzicală Suliko, primită cadou pentru Casa Verde, ceea ce, întrucât te simt puțin 

ca pe o mamă a copilașilor mei, ţin să te avertizez că mai devreme sau mai târziu, 
dar nu e exclus să înceapă de îndată ce voi ajunge eu la Prut și voi participa la 
forțarea sa masivă, probabil mâine miercuri 2 iulie 1941, să te fereşti, iubita mea, 
de Royal Air Force, şi în genere de orice fel de bombardiere care vin dinspre 
Dunăre, Marea Mediterană și Africa de Nord... Deşi... mai pot trimite şi generalii 
Cominternului expediţii punitive... Ai grijă de tine, Dora, în lipsa mea! Te rog!... 
Te rog eu!... Nu te juca: adăpostul, camuflajul, masca sunt sfinte! 

— Bine, mi-a atras atenția și Gary. A calculat cu amicii lui politehniști: în 
doi-trei ani, dacă nu obţineţi Decizia în Răsărit, RAF-ul singur, războiul 
industrializându-se ca o ramură firească a economiei, ar putea transporta, într-o 
singură zi, asupra eroicei, damnatei populații civile a Berlinului, în jur de 2500 
tone de bombe, ceea ce mi se pare o cifră respectabilă, dat fiind faptul că numai 
cu un simplu kilogram de exploziv, plasat la teatru sau la bibliotecă poți teroriza, 
în funcție de reacţiile jurnaliştilor, destulă gloată! 

— Ferească Dumnezeu! se înnegură tânărul scriitor, cu vagi premoniții că 
Soarta deja îl pregăteşte pentru o carieră de aprig Apărător al Păcii necesare 
cuplului Stalin-Beria până la darea în folosinţă a bombei atomice muncitoreşti- 
țărănești. Asta ne-ar mai lipsi, un viitor București din bloace! Că grija Berlinului 
nu 0 duc eu: acest oraş cult și exprimat deja îşi poate de-acum îngădui să dispară 
din Istorie, nu același lucru putându-se spune despre municipiul tău natal, Dora, 
până fie V6jdiul de azi, fie alții de mâine nu realizează, cu poporul şi pentru 
popor, o capodoperă de arhitectură record, de care să nu ne ruşinăm să ne 
fotografiem cu familia sau cu cei mai buni prieteni luând-o ca fundal fantastic! 

Pasărea se opri mirată din ciripit. Pe jos, stropi de îngheţată bej . 

De până unde-l însoţise Dora, până aproape de unde va fi ieşire de metrou 
la statuia Eroilor Sanitari, de voia să fure Jenică Noveanu de pe monument 
figurina cu Regina Maria, anticipând tăria republicanismului sădit la noi de 
Vîşinski, Petrică Groza şi Gheorghiu-Dej, superdotatul nostru romancier Grigore 
Căinaru parcă vedea pe dreapta, dincolo de o biserică a Sfântului Elefterie, o 
Lubiankă albă, pură, splendid zigurată pe cerul dimineţii tot mai purpuriu, iar pe 
stânga, cam înspre clădirea sacră a periculoasei pentru tot felul de revoluționari 
Prefectură a Poliției Capitalei, i se dezvăluia o structură cilindrică şi sticloasă, 
care depăşea imobilele din jur cam cât Hotelul Intercontinental surclasează 
Teatrul Naţional, sau Unchiul Stiopa Miliţianul pe pruncul lisus în zeghe... 

— Ce sens au toate acestea? îngăimă Grig, aşteptând să vină la întâlnire în 
părculețul de lângă Arhivele Statului, pe cumnatul Gary, ce Mişu Focşăneanu 
fiind cu treburi la Moscova, la Casa Verde a lui Stalin, îşi făcuse ultima noapte 
de dragoste, întâia de Război Sfânt, cu duioasa în aşa situaţie Elviră. Cum de mai 
este posibilă atâta poezie citadină în ziua de azi?... Oh, Doamne, asta vrei să-mi 
spui? Că efemerul, hm, atinge nu numai frunza cea pribeagă, ci şi ditamai 
megalopolisul? Ehei, Gary, Gary, cu ingineria voastră, atâta lirism încât, din 
cauza măreției tuciurii a ruinelor, nu mai vezi orășenii carbonizaţi la înaltele 
temperaturi dezvoltate prin arderea fulgerătoare a seducătorului alchimic fosfor! 

Aici şi este marele filon al poeziei secolului XX, că oraşele, care par mai solide 
ca o pădure de stejari seculari, pot fi rase cu uşurinţă din geografie şi să faci în 
locul lor lacuri de acumulare, dovedind ce? Superioritatea maimuţelor tale!... 

Zadarnic ghersuia pasărea ceea seculară, o cobe, dar nici nu era de înțeles, 
căci nici marele hermeneut Atanasie Damian, în final de secol și mileniu, nu 
înțelegea finalitatea acelui parcă picat din ceruri sediu de bancă, dinaintea căruia 
parcă încremenea în extază, speriindu-şi ucenicii, cu care, după ce vizita Tezaurul 
cam golit din efemerul Muzeul de Istorie din fosta Poştă Centrală, ce va fi închis 
cu cap în acel 2002, să stea în reparaţii de Centenarul Marii Uniri 2018 şi de al 
Trianonului 2020, poşta cea mai frumoasă din Europa, simbol al deschiderii spre 
relaţii necenzurate cu Lumea ale României Regale, bietul teolog senescent 
mergea să se roage de zile bune la o sfântă biserică unde auzise că pretaseră, la o 
televiziune, vrăji, nişte soții şi fuce de zlătari bărboşi, clasici, buzele sale pale, 
scorojite, fistulate, murmurând în neștire că da' cum este posibil, când noi 
pensionarii abia de ne mai târâm, ai lu' Iliescu să înalțe monstruozitatea asta de 
Hong Kong, în capul balcanicului bazar Lipscani, iar opoziţia să o finanţeze? Și 
mă refer doar la blasfemia acestei risipe, cât încă nu avem bibliotecă BCU pentru 
voi studenții, ci nu vor bişniţarii bursieri să vă lase vouă nici biblioteca de stat 
BCS, n-avem deocamdată nici măcar Muzeu de Artă neciuruit, iară a trimite 
mitocănimea din capul Ţării să aclame pe vreun tenor celebru la Ateneu nu face 
o_viaţă culturală, după cum nici traducţiile importatorilor de carte nu fac o 
Literatură, singure-singurele! Cât despre ce s-au ales de miile de miliarde, care 
cărămidă peste cărămidă de bancnote de-o sută umpleau de jos şi până la cer acest 
siloz cilindric, cutie de mască de gaze albastră ca aerul, mi-e o frică să-ntreb mai 
cumplită decât odinioară-ncadram cu maiorul doctor Lecca pe domnul căpitan 
Iancu Noveanu, în timp ce escadronul nostru elibera de sub bolșevicul jug 
populaţiile de litoral ale Mării de Azov, pe ruta Melitopol, Berdiansk, Mariupol, 
Taganrog, Rostov-pe-Don, Poltavka, Jeisk, Peninsula Dolgaia, 'Tasenskaia, 
Primorsko Ahtarski, Slavianskaia, 'Temriuk, Peninsula Taman, Kerci! 

— Vai vouă, arghirofililor, li se arătă atunci Dora Glagoveanu-Căinaru, 
serafică, spiritualizată până la o transparenţă verzuie ca de foiţă micronică din aur 
pur, vai de voi, cărturari amărâți, şi mai bătrâni, şi mai tineri moștenitori ai gloriei 
apuse! Apuse pentru totdeauna, odată cu Apusul, cum spunea Marius Ghizdavu. 
Vai, de o mie de ori vai și-amar, că sufletul vostru e în dihonie cu duhul, neputând 
concilia participarea lui Socrate al vostru, maiorul teolog Atanasie Damian, la 
încrâncenata Cruciadă anti-Bolşevică, salvând Occidentul de la epurarea zestrei 
prin marșul lui Stalin până la Atlantic, nu doar pân' la Elba, şi participarea lui 
Platonel al vostru, tânărul şi carismaticul domn Alin Vişan, la ideea că potlogarii 
din capul Țării, dacă s-au înţeles a se acoperi unii pe alţii şi a se certa doar la 
tâleşouri, atunci, în afara fricii de Dumnezeu, că fac cruci mari, alta n-ar avea a 
le face părul măciucă decât re-marxizarea intelectualității noastre, în perspectiva 


de a aştepta la pândă să preia puterea la o explozie socială ce ar trebui să se 
producă, odată cu un — mană cerească mediatică — devastator CUTREMUUR, în 

anul plurijubiliar 2007! 

— O zei! comentă Kobea de pe clădirea franțuzească a CEC-ului ălui mare, 
scăpând din ciocul galben o obligaţiune de stat, pe care vântul municipal o mătură 
spre policlinica Ministerului de Interne. Mare este puterea voastră de trebuie, o 
cere imperios Necesitatea, ca ultima intelighenţie liberă să combată marxismul 
cu sabia creştină a Voievozilor Români, iar prima generație eliberată, să-l 
îmbrăţişeze, tot pe acest totalitar seminazist marxism, din disperarea că dacă toate 
haitele politice sunt emanaţii ale aceluiași fesenism, atuncea rotativa 
parlamentară şi guvernamentală nu mai are sens democratic, care poate fi adus 
doar de un Grup de Reacţie Rapidă Pur, condus de căluşarul Alin Vişan, cu bâta 
— 0, acest neruşinat european sens democratic al rotativei!... 

— Vai vouă, bătrâni şi tineri cu aplecare spre urgisirea mitului educației 
patriotice, pe motiv că v-aţi săturat de mituri şi de mituire pe acest meleag, 
apreciind că actualmente doar străinul are milă de noi şi duşmanul e mai degrabă 
intern decât extern, chit că poartă cravată cu tricolor! 

Păi, dacă și Grigri al meu ar fi dezarmat dinaintea panglicarilor, 
prevaricatorilor, corupților şi tâlharilor, adică, operațional, măsurabil, care unde 
ritmul unuia de îmbogăţire este mult superior față de al românului dintre vitrine... 
oare ar mai fi scris el 1681 pagini din romanul romantic al Reginei Maria? 

— Păi dar! exclamă țărăneşte în derâdere Koba şi își întinse trosnind aripile- 
n sus, bâţâind din mijloc ca un ţăran sfătos ce-şi reaşază brăcinarul în conformitate 
cu normele portului popular civilizat. Păi, de la țărănime și tinerii ei şomeri de 
discotecă chiar aşteaptă alde Oreste Bogza să vină Mântuirea României pe o cale 
creştin-naţională, vechile excese combătându-se printr-o transfuzie de gândire 
lucidă, materialist-dialectică şi materialist-istorică, un concentrat de tot ce a 
gândit progresist omenirea, de la tragerea din australopitec până la analiştii 
contemporani euroatlantici de nord şi drujba feministă a Crucii Holodomorului. 

— Păi! făcu şi Dora, dar nu mai era fetişcana cu ochi verzi şi nas cârn ce 
spăla rufe la izvoarele Colentinei, ci o Văduvă ca de război numai că avându-şi 
omul mort nu în 1941-1945, cum ar fi fost firesc, ci abia prin 1956. Aia e! hohoti 
ea de-atâta scepticism. Să nu dea Șeriful Alin Vişan, ca deobicei, lovitura de 
berbece cu... piepturile tinere, ca cel parcă epilat al lui Tristan Băluţeanu, pentru 
ca la birouri să se aşeze tot voievodul republican Zahei Avăcăressi! Ia vedeţi voi! 
Ia orientați-vă! Fiţi creştini adevăraţi şi luaţi în serios că rătăcirea asta pe pământ 
transfigurant, Damiane, nu-i decât un fel de tranziţie spre destinaţia de beatitudine 
căzătoare ca damnarea, cum o păţi, cu soţia, Noveanu... 

— Fiecare după cum apucă sau cum se orientează, taică! 

— Da, dar asta n-ar trebui să vă împiedice a rezolva integrama, enigma 
acestei bănci, a cărei geometrie artistică voi viii o percepeţi ca figurând un fișic 
de monede inoxidabile de-o sută lei, cu care întreg, abia dacă, la 10 decembrie 
1999, sub PNŢ-Borviz, PNL-Parizer şi FSN-Zeamă-de-varză, şi-ar putea 
cumpăra de la cuptor turcesc vreo cerşetoare tânără Barlach — o albă pâinică, 
moale şi călduţă, a-pet-isantă, care s-ar dovedi sfărâmicioasă şi cu interfață 

nietprietenoasă în caz că n-ar fi îmbucată instantaneu! 

— Eu nu ştiu pentru cine lucrează holograma asta! ieşi indignat din formaţie 
Alin Vişan, scrâşnind din dinţii ca de armăsar. Ca şerif al poporaţiei, constat însă 
că manipulează ordinar Gloata, prin trecerea sub capacul tăcerii a caracterului 
nenaţional-unitar al româno-maghiarului guvern ce simulează o criză doar pentru 
a evita convulsiunile populare, legate de aniversarea a zece ani de la împușcarea 
lui Ceaușescu, manevră ordinară, tertip bătrânesc, care nu face însă decât să 
agraveze situaţia şi să o perpelească pentru o explozie cu atât mai spectaculoasă, 
la 2007, anul cel mai aniversar al începutului de mileniu, când tinerii noi 
politicieni au în vedere măsuri chirurgicale până la rădăcina marxistă a 
proprietății, ca să curățăm acest însorit meleag european de toată sida trecutului!... 


La plăcuta agresivitate ce-i arăta liderul informal dar format al tinerilor noi 
politicieni de pe splaiurile oglinzii de apă brusc stătătoare a Dâmboviţei, Dora 
bătu în retragere, cu paşi grațioşi ca ai Nataşei Rostova la 16 ani, la bal, tăind pe 
lângă o cinematecă frecventată, sub Cea, de intelectuali doimaiști, oripilatori ai 
sufletelor sănătoase, colerice, de origine proletariană, depăşite în general de 
situaţie, neînțelegătoare inginereşte că, în absolut, gravităţile semnalate de ei n- 
au nicio greutate, şi sări sprintenă pârleazul celor grădini deținute de Glagoveni 
de secole şi lucrate de ai lui Vişan, care acum voia să naţionalizeze el tot, să 
acumuleze capital roşu mascat nomenclaturist şi, ţuști, să se manifeste ca mare 
întreprinzător capitalist, după o sângeroasă descătuşare a forțelor de producție, 
ocupându-se cu a vinde mai scump o marfă mai ieftină şi cu a da şpagă 
funcţionarului public ca să-i reducă ăsta din cât trebuie să dea statului, atâta vreme 
cât guvernul nu e capabil să-l corupă el la Cinste şi Corectitudine, pe acest 
cinovnic foarte necesar cât chiar un oligarh puterii, fie ea rea sau mai puţin rea. 

— Eu cred, zâmbi salutând pe Damian și pe învăţăcei umbra lui Stalin, 
căzută pe CEC şi pe Bancorex, că o sintagmă precum contradicție antagonistă nu 
este potrivită caracterizării binomului conceptual ce leagă antonesciana Cruciadă 
Antibolşevică de vişăneasca Reacţie Rapidă, a cărei esență tactică este 
remarxizarea intelighenţiei de la vest de Prut şi est de Bega, în scopul ca să ştie 
şi vinovaţii de dezastrul Țării pe cineva de frică, pe Imprevizibilul în stare să 
acționeze mai degrabă pe baze populare de dreptate-dreptate, nu pe căile 
costisitoare şi bănuite de simpatii politice, ale justiţiei-nejustiţiei. 

Or, dacă vorbim de baze populare, măi, vorbim de baze leniniste! 

Pentru că dacă n-ar fi pe gustul dialectic al marelui Ilici tocmite, aşa baze, 
n-ar mai băga în nimeni frica, spaima şi groaza că, nefiind cu poporul muncitor, 
coruptul incompetent o s-ajungă-n lagărul de reeducare-exterminare, averea i se 
va deprivatiza, iar urmaşii lui, dacă nu şi rudele, vor avea mari necazuri în 

promovare pe acele funcții în stat şi societate de unde te poţi învârti de toate cele 
necesare luxului, cum ar fi o nouă avere, imagine de expert specialist unicat în 
indiferent ce branșă, doctorat, Si Vi, precum și o divizie de prieteni navetişti la 
Monaco şi în Cipru, inclusiv foşti detractori sau turnători! 

— Eu cred, bombăni batjocoritor lunga umbră a lui Hi, întinsă pe Calea 
Victoriei, de la bulevardul 6 Martie 1945 până aproape de o bancă pentru ixceingi 
de străini sub ceauşism, eu pot chiar să demonstrez că nu e nimic de capul acestui 
Alin Vişan, care în caz că va ajunge Sheriff să facă dreptate justă, se va izbi de 
greutăţi tocmai cu o plutocraţie apărată de popor! 

— Şi eu am o presimţire sumbră, pâlpâi silueta lui Stalin, ca o flacără 
memorială, parcă într-o tentativă de a opri pe teologul ce se îndepărta cu tineretul 
prin mulțimea de consumatori, care inunda trotuarele la ora de maximă audiență 
a vitrinelor Capitalei. Impresia mea este că aceste gloate, cu bani, fără bani, 
neştiutoare de Orsay şi Ermitaj, dar plimbându-se prin faţa exponatelor sclipici 
doar cu speranţa că le va ajuta Dumnezeu la teleloterii de să le şi posede, numai 
cu mult geniu propagandistic mai pot fi amăgite să accepte, în numele unor 
idealuri supreme, deci egalitariste sau, exact contrariul, exclusivist-rasiste, 
revenirea la o gamă restrânsă de produse, de strictă necesitate și strict raționalizate 
cartelate cu mare stricteţe... 

— Înţeleg că numai pentru prostime, aşa, nu și pentru nomenclatură, chiar 
dacă, pentru imagine, se face paradă de pulovăraşe şi de lipsă de sacouri, care cu 
ușurință s-ar putea achiziţiona la mâna a doua... 

— Sau de pe la prieteni, ori de la unele fundaţii de binefacere! N-are nicio 
importanţă! Problema, dragă Dolfi, e că acest Alin Vissarionovici, chiar luând 
puterea, radicalizând din vreme gloata pentru convulsiunile din 2007, sau mult 
mai probabil, din anul cu adevărat aniversar 2017, nu îşi poate îngădui în acest 
foarte trecător, cât e prosperitate, moment de recul al forțelor progresiste, un 
program cu adevărat revoluţionar, în stare să-l ardă la mir pe duşmanul de clasă! 
Vişan vorbeşte de lagăre de reeducare prin muncă, de canale, de Bărăgan, nu de 
lectura silnică ghizdaviană, dar în același timp face cu ochiul că deţinuţii vor 
stahanovi pentru un supliment de arpacaş la o cale ferată, pentru tren de mare 
viteză, şi nu unul oarecare, spre dincolo de Bug, spre Ruropa mea până-n 
Kamceatka sau Birobidjan, ci ăla de Strasbourg şi Bruxelles! 

— Desigur, scrâşni Hi, lungindu-șşi umbra până-n bunkerul dintre librăria 
Humanitas şi biserica Kretzulescu, de unde şi ieșise, cu scobitoare între dinţi, 
după ce răsfoise colecţia periodicului Mirteilungen iiber die Judenfrage. Desigur, 
Herr Stalin, că via Basel, drumul ăsta de fier, cu stație la Sonnenheim, la colonia 
de pictori şi sculptori, ceea ce este un indiciu solid privind amestecul fraţilor 
Ghizdavu în proiectata lovitură de stat din 2007 sau 2017... Idealişti ca noi doi, 
nu mai poate făta Europa, vaca asta obosită, fesenistă. Nici genii manageriale, 
reunind fericit calităţile doctrinarului cu ale strategului şi totuşi neexploatând el, 
în scop de înavuţire absolută a familiei, această combinaţie rarisimă! 

— Măi Adi, menţinu Stalin un ton afectuos de parcă ar fi conversat în tandrul 

municipiu regal de odinioară, la Hanul lui Stavropol, mișcaţi estetic de horbota 
de piatră a paraclisului, măi băiete, de ce dracu ne-om fi bătut noi doi, mă, ca 
chiorii? 

— Marine, se auzi de la Carul cu Bere, glasul străpungător de rumoare al lui 
Codin, de un lucru sunt şi eu sigur cu tranziția asta! Că problema berii s-a rezolvat 
definitiv în România socialistă postceauşistă. Iliescu ne-a dat o diversitate de 
ofertă ce nu se există şi, din această perspectivă analitică, aproape că merita să se 
facă şi o revoluţie în 1989, numai pentru atâtica lux! 

— Herr Stalin, lăsă Hitler privirea să-i cadă feciorelnic, după ani de răcoare 
şi de reflecţie matură, nici eu nu mai înțeleg de ce ne-am luptat noi cu atâta eroism 
de ambele părți! Un comentator care ar vrea să atragă aprobarea populară că le 
zice bine, s-ar exprima, poate, la fereastra unde doarme o pisică, că noi ne-am 
păruit ca două fetițe dulci din acest, ca un specialist în arhitectură o spun, profund 
totalitar Bucureşti, dotat cu monumentalitate de înecare a personalităţii 
cetăţeanului în havuze, la momentul adevărului, care e măsurarea cu imensitatea 
faraonică a ce poate puterea centralizată, zeci de blocuri, macarale, ca să nu mai 
vorbesc de ceea ce voiam să facem şi noi germanii în coloniile naziste din răsărit, 
să avem un fond locativ al nostru, bazat pe verdeață naturală, pe când sclavii slavi 
sau asiatici să-i înghesuim în garsoniere și apartamente de forma unor cutii de 
pantofi, din a căror stivuire să rezulte sute, mii de blocuri, a căror arătare la 
televizor să convingă muncitorul, țăranul și diplomectualul înlocuitor-de- 
intelectual, adică nechezol, că sacrificiile sale, foamea, frigul, n-au fost în zadar! 

— Dolfi Aloisovici, îşi conservă cu greu amabilitatea Fiihrerul sovieticilor, 
poate buncărul în care aţi fost găzduit să nu fie pe placul unui rafinat austriac. Și 
nu e aici o vină a fratelui Ceauşescu, e mai mult o problemă de alte interese în 
administrarea patrimoniului de protocol, atât Codin cât şi Marin, de la masa de 
vizavi, putând să îți confirme că regretatul lor V6jd ştia să primească fastuos un 
oaspete occidental şi să-i ofere pe străzi acel spectacol al adorației de către gloate, 
la care nu e ființă umană să nu greşească ameţindu-se de un orgoliu luciferic. 

În definitiv, gospodin Ghitler, cizmăria e o meserie tot atât de onorabilă ca 
diplomaţia, să zicem. Tati al meu, de exemplu, le avea cu calapoadele, mai 
trăsnindu-mă cu ele la chef, şi însuşi partizanul cominternist cizmar losip Broz 
Tito, am informaţii că nu era doar un cârpaci, şi uite că ne-a înfruntat pe-amândoi, 
însă nu ştiu cât de productiv, deoarece o lugoslavie aderată încă de prin 1948 la 
statul  cominternist ca simplă, modestă şi primă republică sovietică 
mediteraneeană, şi-ar fi menţinut cu siguranţă unitatea, n-ar mai fi ajuns să tindă 
spre o mare unire cu Belarus și cu Rusia în condițiile dezavantajoase de azi, ci 
dimpotrivă, s-ar fi prezentat la negocieri ca o fostă republică sovietică întregită 
considerabil, cu neviabila economic Albanie, cu nordul marxist al Greciei, de la 
muntele roşu Grammos la Salonic şi la graniţa turcă, precum şi cu Regiunea Banat 
din Republica Populară Română, la cererea timişorenilor şi lugojenilor înşişi, 
exprimată prin numeroase telegrame adresate preşedintelui Gheorghe Gheorghiu- 
Dej cu rugămintea să intervină Ana Pauker la mine la Kremlin şi să mă 

influențeze pozitiv să aprob această „rectificare teritorială“, cu aceeaşi 
solicitudine de care am dat dovadă sprijinind propunerea bolşevicilor români de 
a realiza, cu elitele României Regale, un Canal, oferind şi tehnologie sovietică de 
ultimă oră, cea mai avansată din lume... Mda, le-am pus-o la dispoziţie, deși la 
vasta mea experiență managerială, de premier al comisarilor norodului, eu eram 
profund contrariat de două ciudăţenii ale muncii cu omul. 

— A aduce la distrofie și apoi la groapa de gunoi a Istoriei specialiştii 
Regali, pregătiți pe bani grei, pe valută, la meditaţie cu profi de la universități 
apusene, mi se părea un lux nesăbuit pe care şi-l permiteau noii stăpâni roşii ai 
Neamului Românesc, fără vreo justificare politică, deoarece la o rebeliune, 
Raboce-Krestianskaia Krasnaia Armia, ce-a făcut la Berlin, Budapesta și Praga, 
putea face şi-n orice gorodok din RPR, ca să nu mai vorbesc că reverberațiile 
dezgustătoarei plăceri de a reprima, nomenclatura proprietară de meleag le va 
resimțţi în faza ei de maturitate, când ca orice elită, se va descompune revoluţionar 
precum o măciulie de păpădie, pentru a întemeia noi şi noi partide criptomarxiste, 
consecința dezagreabilă a exceselor minereşti din 1990 fiind emigrarea unor 
cadre hotărâtoare, penuria de tehnocraţi, aşa că a câştigat Ungaria Întrecerea 
Socialistă pentru integrarea euroatlantică! 

— Deoarece cadrele hotărăsc totul, inclusiv în realizarea sarcinilor de plan 
de integrare-n uie... lete, dom'le! E o legitate. 

— Din ce în ce mi-e mai milă de acest Neam Românesc, chiar dacă ne-a 
produs pagube respectabile în Basarabia, Bucovina, la Odessa, în Caucazul meu 
preaiubit, indirect la Stalingrad, Cotul Donului și în Stepa Calmucă, precum şi în 
Crimeia, pe care nici în 1944 nu voia s-o restituie, parcă presimţind că la Yalta 
democraţiile imperialiste vor accepta aranjamente militare din care să rezulte 
inevitabil bolșevizarea popoarelor de rase disprețuite de Occident, aflate la 
Răsărit de 15* longitudine estică, adică de Cortina de Fier... Eheu, dragă Adiţule, 
Adiţule, mă Gheorghe, i-am zis eu lui Dej, când a venit la mine-n pauză la Bolşoi, 
că dacă-i aprob să-şi nimicească specialiştii regali la Canal, două amețeli de la 
succese sau de la vodcă văd în planul vostru „Drum fără pulbere“. 

— Că de ce să-i nimiceşti, dacă oricum dominaţia nomenclaturii tale este 
asigurată prin prezenţa trupelor Krasnaia Armia şi prin construcția socialismului 
în Republica Populară Română, în condiții de totală încercuire de către ţări tot 
bolşevice, care niciuna nu ţi-ar fi dat ţie ajutor legionar la o ridicolă răzvrătire 
contra mea ca a cominternistului Tito... 

— Iar a doua aiureală, gospodin Ghitler, venea de acolo că un canal Dunăre- 
Marea Neagră gândise şi Antonescu. ÎL va și termina tovarășul Cea, în loc să 
investească în tehnologie, rău sfătuit cum că vreo doi spioni pot aduce țării mai 
mult spor în toate decât o juma de institut de cercetare, a cărui menire nici nu € 
alta decât să desluşească doar pe ce se bazează inovaţia furată imperialiştilor, care 
la ei pe Wall Street nu aduce decât intensificarea esplotării omului de către om. 
Da, vinovaţii responsabili de Dezastrul Ţării au mătrășit cadrele de valoare nu 
numai din Educaţie şi Cultură, ci şi din Cercetare, uitând că Antonescu a putut 


142 


concepe un Canal, iar Cea a reuşit unde a eşuat Dej, care şmecher a răspândit în 
gloată zvonul că inginerii sabotori îl proiectaseră terorist, încât dacă-l termina, 
atunci se vărsa Marea Neagră-n Dunăre, inundând Bărăganul până la Fundulea, 
sau chiar Buftea, primejduindu-se buna aprovizionare cu produse agroalimentare 
a muncitorimii din Bucureşti și din Orașul Stalin. Altminteri, chestia nu părea 
suficient de faraonică, în orice caz era sub standardele unei investiţii la care s-a 
folosit forță de muncă sub formă de sclavi, gratuită. Din partea mea, mult mai 
sugestiv pentru ce poate marxismul în ochii occidentalului comunist carierist, 
dornic să dispună de toate fetele de la ferma Moara Roșia, ar fi fost de se adâncea 
Prutul deplin navigabil, ca Nistrul, dacă o lărgire-adâncire cât Niprul nu este cu 
putință chiar de la începuturile administrării marilor concentrări de oameni, de 
către elitele cap-de-mort bolşevice, dacă mă-nţelegi! 

— Nici nu pot să nu te înțeleg! 

— Generozitatea mea la o soldăţească supunere şi siluire a Naturii de către 
om, de către Omul Nou, era pe atunci foarte mare. Cum liderii evreilor sovietici 
tocmai îmi ceruseră să le dau lor pe de-a moaca multdisputata Crimee, unde 
românii au săvârșit atâtea acte de bravură, iar Marius Ghizdavu a proiectat şi 
amenajat cimitire, hm, reușite, atât pentru ai lui cât şi pentru camarazii naziști, 
cum să zic, mi s-a părut cam ex-centrică această proiectată Regiune Autonomă 
Sovietică, marea îngăduind o mai vagă țărmurire decât cum avusese vechea 
republică evreiască, înființată în Birobidjan, spre Coasta Pacifică, nădăjduind noi 
leniniștii nişte investiții uriașe din naiva Americă, am impresia că sabotate de 
sioniști, şi tocmai pornisem campania antisemită din aceste motive, deci dacă Dej 
ar fi operat pe Prut, şi nu pe ruta Cernavodă, Saligny, Kilometrul 34, Poarta Albă, 
Coasta Galeş, Dorobanţu, Culmea, Ovidiu, Peninsula, Năvodari, Lacul Taşaul, 
Capul Midia, cine ştie, poate că l-aş fi ajutat şi cu sclavi evrei pentru unităţile sale 
cap-de-mort, să-i muncească, dar, repet, lucrarea nu mi s-a părut destul de 
grandioasă față de praxisul de grandoare faraonică permis de marxism. 

— Ştiu eu? făcu enigmatic spectrul Conducătorului german, cu mustaţa 
spumită de bere cu un hamei amintind vag de Miinchenul cunoscut 
telespectatorilor noştri din meciul cu Bayern, cu ochii injectați şi cu un fel de bale 
prelingându-i-se pe bărbie. Nu știu, Herr Stalin, zău că nu mai ştiu... Mă dusei 
deunăzi pe la Casa Poporului, mă uitai la unii ce ţineau o conferință națională, a 
unuia din cele zece-cinşpe partide întreținute de cei ce muncesc în locul „centrului 
vital“, care măcar îi reprezenta legitim. Mă holbam la ei cum se hitlerizau între 
coloanele alea de dau de rușine Acropulea, Renașterea mă-sii şi chiar Vărsaiul ăla 
sifilitic de-a creat atâtea necazuri omenirii prin privarea nesăbuită a neamţului, la 
pace, de dreptul de a se alimenta cât de cât raţional cu cârnaţii lui! 

Mă uitam la ei cum, într-o pauză a dezbaterii strategiei partidului de să-și 
bage ţara-n continent, cum se regăseau unii pe alţii, delegaţi de prin judeţe 
diametral opuse, poate se mai văzuseră la un revelion în Tunis sau la o vânătoare 
cu străini pe domeniile de partid şi de stat, cum exclamau de plăcerea revederii 
de li se lărgeau fălcuţele şi le tremurau burţile recente, cum nu mai puteau de bine, 

cum din coloanele templului alea solide să reziste şi la schimbări de relief parcă 
se scurgea în ei o energie paranormală de să-i transforme în supraoameni ce dau 
din mână să-i vadă părinţii, cunoscuţii, că uite au penetrat, au reușit, sunt Acolo, 
în inima Megacasei, în mățăria mașinăriei de hitlerizat, din analele căreia, ieşind 
în rostogoluri negre, să nu mai vezi perdanții, pietonii, transportații în comun, 
decât ca pe niște câcați în ploaie de vară înmiresmată de Teiul Eminescian, pe 
care vor detractorii şi cine a stricat chimia şi polimerii în ţară la noi, să-l taie pe 
motiv că vor aduce ei mirodenii din import, dar e doar chimicale nocive. 

— De! făcu Stalin. Uită-te şi tu la viermele ăsta de scoate la stop, pe geam, 
spre noi, un cap bilos la trup cilindric, botul însă şi-l are îmblănit de mai mare 
scârba, mi-e că, fac pariu chiar, dacă-l pun pe amărâtul de pe schele să-i 
potrivească niţel cravata tricoloră cu mâinile lui noduroase, de țăran trudit, ai să 
vezi că umple limuzina, ai să constaţi ştiinţific, că dă pe cur zeci de sandvişuri cu 
somon afumat, nedigerate, şi tiramisu ajuns lichid, în timp ce la electoratu-i 
pensionar, flămând, aproape că nu-i mai trebuie hârtie igienică! 

— Codine! mugi Marin, parcă presimţind că fermierul resimte o irepresibilă 
propensiune de a-i sări în ceafa lățită ca de chiabur a unui Ales, curios și ce-are- 
n merțane nomenclatura pluralistă emanată de fesenism. Băi labă, auzit-ai de-un 
viteaz, de-un șerif Alin Vişan, de semnează Trollu sau Alin Stressoi? 

— Da, dar nu dupe canale, ci chiar din gura lu' Sergiu Enache al Isadorei, 
care mi l-a dat în urmărire la Ziduri, dacă când se mai întruneşte tineret la moşie, 
la doctorul Cezar Bogza, de I-a adoptat pe vremuri bietul învățător Frâncu, să-i 
spun în caz că observ dacă se dă mare acest Alin Vişan pe lângă Isadora, nepoata 
lui Marius Ghizdavu, stăpânul meu şi al tău, în scopul ca să, hâm, hâm, mă abţin 
aici-şa, lângă paraclisul Hanului Stavropoleos, care dovedeşte de ce mare nevoie 
de Credinţă era pe meleag, că un Intercontinental cu Capelă cum au şi 
transatlanticele, e de intervenit să fie, şi nu mă gândesc decât, pe pajiştea dinspre 
Teatru, la o bisericuţă de lemn, din alea-n stil maramureşean de produce la 
comandă fermă ginerele Fătuţu al lui popa Tani, de trecu adineauri pe-acilea cu 
ucenicii, vorbindu-le de necesitatea reintroducerii Orgii în biserica ortodoxă, 
câteva sute de ani nereprezentând în sine o Datină şi fiind o blasfemie ca astă 
invenţie bizantină să ajungă monopolul papistăşimii! 

— Nu cred eu, scoase Marin șapca proletară cu pe ea stema unei firme mai 
tare-n pib ca ţara lui, ca să-şi scarpine suprafaţa lucie şi pronunţat cilindrică a 
cheliei sale de mecanic auto mai cult şi mai umblat cu Nuţa lui decât Codin cu 
Lina, şi dacă n-ar fi Credinţa, eu nici argumente de natură rațională n-am, pentru 
a găsi, ca analist comentator la plăcerea berii reiterate pronunţându-mă, chichiță 
de suspiciune că alde Alin Vişan ar fi atât de redus mintal, ca tânăr șerif dintre 
Noii Politicieni, încât să se lase dominat de pasiunea unui organ neștiutor de carte 
şi să iniţializeze o procedură de, cum te exprimi tu mai pe englezeşte şi mai 
sportiv către lina-ţi Lină, acum mai cam bigotă-n contradans cu epoca de-a 
devenit act optzecist a fi ateu practicant, că hai, fă, să suspendăm tolcşăul din 
lipsă de cvorum, şi să facem nechezol cu lapte, adevărata problemă pe meleag 

nefiind nici demografică, nici ecologică, ci alternanţa Foucault că, când umbra 
lui Stalin, când a lui Hi vin dinspre Cotroceni peste Casa Parlamentarului și trec 
până spre Ministerul de... Interne şi, adaug eu, de Represiune, atingând într-un 
mod de neînțeles Bancorexul, cu Calea Victoriei corespunzătoare cu tot! 

— Neînţelegerea vine, se uită în zare Octavian Ghizdavu, de la Paul Goma. 
Din cauza opozantului mereu contra Și a cutremurului, nu s-a mai construit turnul 
Bancorexulului în 1977, peste cartea lui Grig, fiind exportat de Ceauşescu la 
Detroit, fund înflorită mitic povestea şi amplificată de Mircea Eliade, ieşind de 
aici Renaissance Center, unde blocul turn e flancat de patru băieţi cu ochi albaștri. 

— Nu prea văz eu, stinse Kentul pe opincă Codin, cum ar putea tolera 
Europa o enclavă totalitară, tocmai în RSR, unde n-avem o trecere gorbaciovistă 
a nomenclaturii oligarhilor la construcția capitalismului, ci doar de o neagră, 
sângeroasă şi deplin tragică Revoluţie antitotalitară şi pro-occidentală! A fost ca 
şi cum poporul german ar fi reuşit să se lepede — prin mijloace proprii! — de alde 
Hi sau, moscoviţii, de alde Stalin, după ce semnalul insurecţional l-ar fi dat unul 
din orașele culturale orientate spre Vest: Odessa, Liovul sau Petrogradul! 

Cel puţin așa le explică Marius Ghizdavu japonezilor și sud-coreenilor, iar 
în ultimul timp chinezilor turiști, ce rumegând și filmând, îi vizitează, la Colonia 
de artişti Sonnenheim, Capela Timişorenilor... 

— Crezi tu, ca Dora Căinaru şi Aura Lecca, că anul revoluţionar 1989 este 
sfârșitul Războiului Sfânt al românilor, purtat întâi împotriva Soiuzului, pentru 
Basarabia şi Bucovina, apoi împotriva Reichului, pentru Ardeal şi Balcic, 
gospodin Hitler? interogă subit Stalin pe prizonier, după ce se plictisi a se 
informa despre ce se cuvântă, când se întâlneşte la o bere meritată, pe o masă de 
faianţă, clasa muncitoare cu aliata ei țărănimea ascultându-şi ursul din ele. 

— Ia taci! bătu din cizmuliţa de lac vienezul, ciulind semețele-i urechi 
vOjdiene de parcă, mic autor, la opresiunea postumă a unor scriitori cinzecisto- 
cincisutişti, ajunși datorită megainflației cincimiliardişti, el ar fi încercat să reziste 
prin cultură, în fotoliu cu muzica celui de-al cincilea evanghelist, Bach, în 
Speranţa că Cerul, cerut prin rugăciune şi smerenie, ţi se şi aprobă. 

— Fuhrerul Partidului Naţional-Socialist al Muncitorilor Germani are 
dreptate! trebui încă o dată să admită Stalin, regretând două prostii pe care le 
comisese, ca nedreptăţi, acestui mare omuleţ: mai întâi, că în noiembrie 1940 i-l 
trimisese pe Molotov să facă mişto de vulnerabilitatea Berlinului la incursiunile 
RAF-ului, precipitând așa dovada de vitalitate a Reichului din 1941 iunie 22, 
primită peste bot; iar a doua tâmpenie, inexplicabilă retrospectiv, era că prea se 
încrezuse în Recunoştinţa popoarelor occidentale dejugate şi socotise că normal 
ar fi fost ca ele să se simtă şi să răsplătească sacrificarea a mai bine de treizeci 
de milioane de suflete sovietice, şi anume în mod cominternist, adică prin 
aducerea bolşevicilor la putere măcar la Roma, Paris, Bonn și Londra, treb'şoară 
nerealizată decât foarte parţial, pe la câte-un algoritm de coaliţie, bătaie de joc nu 
alta, încât la o analiză seacă de către experţii în războiul bine gestionat, reiese că 
politica de alianţe în adevăratul spirit leninist cerea ca Uniunea Sovietică, în 16 

decembrie 1944, cu exact 45 de ani înainte de declanşarea la "Timişoara a singurei 
revoluții cu adevărat anticomuniste din secolul XX, de îndată ce Wehrmachtul ar 
fi început miraculoasa şi imprevizibila sa Ofensivă din Ardeni, atunci, mutând 
puşca de pe un umăr pe altul, să i se alăture cu toată forța Armata şi Flota Roşie, 
azvârlindu-se astfel îndărăt, peste Atlantic, imperialismul american, debarcat de 
o jumătate de an în Normandia şi de vreun an în Italia, pentru a împila, descreștina 
mai bine ca marxist-leniniștii şi mondializa ireversibil pe europeni. 

— Dacă, dacă Dumnezeu, slobozi Stalin două lacrimi minuscule şi strânse- 
ntre dinți luleaua luând mâna de pe ea, mi-ar fi dat gând bun, combinaţia asta, să 
mă aliez cu cel slab contra celui tare, până dau imperialismul monopolist de stat 
yankeu afară de pe continent, şi abia pe urmă, mai pierzându-se-n lupte destui 
germani, să iau în linişte Berlinul şi să-mi mut acolo jumătate din Comintern, 
cealaltă jumătate pregătind-o pentru Asia, ah!... Atunci am fi fost un miliard de 
bolşevici la o sută de milioane de americani, pe un glob care n-avea ca-n 2000 
şase miliarde de guri, ci doar 25 % din atât! Ehei, dacă Providența m-ar fi luminat 
aşa, odată misia mea îndeplinită, la bătrâneţe m-aş fi călugărit şi aş fi scris poezii 
pacifiste şi de respect pentru părinţi, pe care tineretul de la Atlantic la Pacific le- 
ar fi cântat şi dansat la întâmplările lui literar-artistice şi de suflet! 

— Taci, taci! se ruga Hitler, a cărui ureche vieneză descoperise în rumoarea 
megalopolisului armonie contrapunctată spaţial angelicat. 

Bătrânul eseist Atanasie Damian își distribuise ucenicii de la Cartea Rusă 
până unde debușează în Dâmboviţa amenajată de Cea, inimoasă Calea Victoriei, 
la Piaţa Senatului sub blocul unde a locuit Gioconda. 

Care pe caldarâm, care pe la vitrine, care pe trepte, care pe la vreun etaj, 
care pe la catarge, cu toţii se cuprind într-un cor sumbru și totuși duios, de ai 
impresiunea că un maestru din Uniunea Compozitorilor evocă ilegalista băgată 
de comisarul Alecu Ghizdavu, cu şoimuleţ cu tot, la pârnaie, deoarece nu respecta 
simțul proprietăţii şi milita pentru niște autonomii locale până la nimicirea 
Statului Regal Român, aşa simţea tovarășul Stalin, surâzând exact după 
standardele dejiste, deşi nu înţelegea cuvintele, trecute din română-n franceză, în 
timp ce Fiihrerul învins percepea c-ar fi vorba de înclinarea patologică a 
minoritarului pentru a implementa republică şi destrămare unei țări din care-ar 
emigra oricând, dacă i s-ar oferi condiţii de câştig mai bune-n altă parte, numai 
că cele voci angelicate o deviară pe nemţeşte, cum se face şi-n Capela 
Timişorenilor de la Sonnenheim din Alsacia, deoarece revoluția noastră 
antibolşevică, venind la vremea colindelor, Marius a ales, ca să impresioneze 
turistul atras de bucătăria şi vinoteca locului, un Colind al Orfanului de Război: 


Doamne, fii cu mine bun! 
Vine, vine Moş Crăciun! 
Toți copiii-au jucărele, 
Eu mă uit cu jind la ele. 
Dar eu n-am 

şi n-am cui spune, Moş Crăciune! 


Tu le faci la toţi plăcere, 

Dar eu n-am şi n-am cui cere. 
Tata e mort în război, 

Mama-i tristă lângă noi. 

ȘI eu n-am 

şi n-am cui spune, Moş Crăciune! 


Nu numai măiestritul aranjament coral, în care se prezenta acest trist colind 
de Crăciun, aduse lacrimi în ochii înfundaţi în grăsime ai asistenţei, căci aflându- 
se de vipoii invitați, venise multă lume bună, bună de diribau după opinia lui 
Vişan, ci şi vocile ca de Vaticanul secolului lui Petru Rareş erau creatoare de 
emoție vulcanică şi predispunere la a comite Binele şi a invoca, întru aceasta, 
puterea cea Dumnezeiască, cu atât mai vârtos cu cât portavocile cele savant 
distribuite de la Cercul Militar până dincolo de Prefectura Poliţiei, făcură pe şest 
tranziție, de la Colindul de Război Sfânt la Misererele lui Gregorio Allegri, ci 
Dora auzind printre cireşii înfloriți, din aproape-n aproape evlavios ceva-ceva, 
porni nebună înapoi peste zăplaz, şoptind Grig! Grig! Grig! până chiar se prefăcu 
ceva într-un Grig elegant şi cu cravată şahistă, urcând în Pobedă cu un teanc de- 
un arşin de cărți de reforma învățământului, oferite de Ucipedghiz, să le citească, 
având a ticlui o chemare corpului didactic rural, la consfătuirile pe Regiunea 
Banat, să aboneze elevii la Kolhozniie rebiata, precum şi la Murrrzilka. 

— Domnilor! demară el tâleşoul, în aplauzele record ale asistenţei încântate 
de invitaţii de senzaţie. Încep cu mulţumiri televiziunii de stat că ne-a permis 
utilizarea acestor imagini de la Sonnenheim din Capela 'Timişorenilor, înălțată de 
frații Ghizdavu ca pe un fel de catapultă ca să lobeze, peste propaganda ungurilor, 
cehoslovacilor şi polonezilor, gloria cum că nu doar ei în Est, ci și românii au 
înfruntat comunismul! Să evidenţiem deci cu toții singularitatea noastră de a avea 
în sângeroasa rădicare din Decembrie 1989, o revanșă strălucită pentru eşecul, 
anticipat, de la Cotul Donului și din Stepa Calmucă, suferit în lupta dreaptă, a 
întregului popor, strâns unit în jurul Mareşalului Antonescu şi având ca ţel 
fundamental a ţine cât mai departe de Nistru, de fruntariile istorice ale spațiului 
nostru etnic, ciuma roşie, bolşevică, în anii ei de maximă virulență, mai 
dăunătoare statistic populațiilor de homosapi decât însăși ciuma brună, nazistă, 
a cărei prezentare în raport de 12:1 față de ailaltă, în educația tineretului 
occidental, se explică, fireşte, prin valenţele mai cinefile ale tehnologiilor de 
exterminare folosite, precum şi prin viciul că, dintr-un soi de nerăbdare, dealtfel 
definitorie pentru om, Teroarea SS s-a grăbit să se exercite încă din Europa 


147 


Centrală, neabţinându-se să-nceapă „acţiunile speciale“ abia după meridianul 
Katynului, ceea ce, având probă gropile comune cu ofiţerii polonezi, ar fi fost o 
certitudine că se operează exterminator simetric, ca şi-n cazul esesului sovietic, 
tot pe nişte cetăţeni de rase socotite subînţeles inferioare, inschengenibile! 

— Avem aici, surâse Învinsul, descheiat la jiletcelul modest în care se 
prezentase la tâlcşou, ca să zic aşa, o dublă premieră: prezentarea, şi în România, 
a unor imagini autentice de la Sonnenheim, pe care televiziunea de stat, deși a 
trimis reporteriță la discretul vipoi Marius, nu şi le-a dat încă pe post, aşezându- 
se astfel la remorca celor particulare, ceea ce nu se poate decide decât cu aprobări 
politice, iar al doilea eveniment este, desigur, acceptul meu de Învins și al 
tovarăşului Învingător de a apărea în direct, pe un spaţiu rezervat fenomenelor 
paranormale și horoscopice, nu unul al lămuririi faptelor impostorilor din capul 
Tăru şi nici măcar cel al unor rememorări istorice şi medicale, curative ca 
injecțiile, ca să nu se mai repete curând greşelile trecutului, în uie şi-n Lume! 

— Am o mică precizare, interveni cu volubilitate Generalissimul, 
superelegant la tâlcșou doar pentru a ironiza falsa modestie a Rukavoditelui 
austriac, suportând costum şi cravată parcă dăruite de Churchill dintr-o vitrină de 
la Victoria and Albert Museum. Mă refer, hm, nu ştiu cum să vă spun, la faptul 
că această preomieeeră ar putea trezi unele susceptibilități, ocazionând tentative 
de a se agita şi câştiga capital electoral, sau civic, adică sponsorizări grase, în 
jurul acestei emisiuni de senzaţie, care nu e, la urma urmei, decât un fel de drept 
la replică! Aşa să ştiţi. Atât eu, cât şi confratele prezent, suntem de părere că 
Slobozenia, şi aş zice chiar mai mult, Curiozitatea, da, dorința de informare a 
Publicului, trebuie să fie simultan respectate... Dar nu ca la Radio Svoboda! 
(Râsete aprobatoare. Aplauze de la asistența decor viu din tribunele Studioului 
4.) Măria sa Publicul este îndreptăţit la a trăi senzația impactului în direct cu 
persoane de succes, performante în meseria şi destinul lor, fie şi unul de 
megaexterminatori-experţi şiii, pe cât posibil, să ia chiar legătura interactiv cu ei, 
întărindu-se astfel convingerea că este vorba, cum observa prin 1941 doctorul 
Liviu Lecca, tot de homosapienşi, de niște homosapi banali ca şi ei... 

— Tocmai aici e chi-ia deconstrucției negocierii imaginii lui Eminescu! se 
trezi activistul Ambrozie Tichie, care beștelea pe la Titu Târg învăţătoarele că 
circulă molime, oftica, sculamentu', poliomierlita. EI nu trebuie studiat ca geniu, 
ci ca om cu biografie ratată ca a lui Noica, era sifilitic, nebun, fuma, se bășea, era 
ca şi noi, deci va trebui să ne desemneze un arbitru străin alt Poet Naţional! 

— Este regretabil însă, îi luă vorba de sub mustață Grigore Căinaru, că nu 
am putut aduce în acest Studio 4 niciunul din marii călăi generați de Marxismul 
Asiatic, unde, fiind multe zăci de milioane de victime, îs şi şifre de senzaţie, ca şi 
proșente record de cât din populaţia propriei ţări au reuşit polpotiştii să extermine. 
Maia samokritika! Mă voiu preocupa de un aşă iveniment mediatic exotic cu 
prilejul unei alte emisiuni, dar după serialul Războiul Sfânt! 

-— E chiar obligatoriu! tuşi politicos și interveni bărbatul în jiletcă demodată. 
Altfel, cei care ne privesc sau ne urmăresc în acest moment ar putea rămâne cu 

impresia reducționistă că totalitarismul este o invenţie şi o practică strict 
euroatlantică, colonialistă! Or, e greșit să fim exclusivişti. Deci, să se aducă V6jzi 
nu doară din toată Asia, ci şi din Africa, unde destabilizarea creată de Comintern, 
fie prin localnici care au studiat științe moscovite la Universitatea de prietenie a 
popoarelor Patrice Lumumba, fie prin cubanezi desantaţi și alți bolşevici, evident 
că a creat destule imagini horror, care ar merita exploatate... 

— Important este, reveni domnul elegant în prim plan, ca cetăţeanul să se 
convingă că nu e chiar aşa mare scofală să se ajungă unde vedem cu toţii că s-a 
ajuns. Mecanismul... e chiar comod de implementat, dai nişte semnături, aprobi. 
Dar învățând esenţialul din spectacolul de la Niirnberg, unde s-au produs o groază 
de documente capturate, fiindcă n-au fost distruse din incurie, îţi faci azi 
procedură şi obicei din a curăța orwellian arhivele ori de câte ori se mai încheie 
câte o etapă a nimicirii dușmanului de clasă sau de rasă. Nimic mai simplu! 
Oricare dintre cei prezenţi, sau care ne mai urmăresc la această oră târzie, ar putea 
să îndeplinească astfel de sarcini, după ce se depăşeşte momentul relativ 
conflictual, că o analiză materialist istorică şi dialectică a situației conduce 
totdeauna la soluții finale radicale, motivate cu probe de întreaga gândire 
progresistă, de la tragerea omului din maimuţică până la tragerea din om a 
cyborgului contemporan... Eu personal trebuie să recunosc că am trăit 
prometheist ceasuri de ruminaţie cu îndoieli sfâşietoare, pentru că, la mine, 
imboldul de a urma Drumul lui Lenin, odată cu muncitorii şi țăranii, era contrazis 
de prejudecăţi mistice creaționiste, legate de formarea profesională ca şi creştin 
ortodox, resimţită de mine la seminar! Dar astăzi, când tineretul Galiției Mari se 
ia după al Galiei din Vest şi nu doar că nu se mai călugăreşte, ci lasă catedralele 
fără clienți, să-şi schimbe destinația în săli de expo, disco sau depo, parcă-mi 
creşte la loc inima de bucurie, cât o lopată mare, de diribau! 

— B mai complicat! zâmbi Învinsul ca un copil încurcat la radicali pe o tablă 
şcolară, stârnind expresii de simpatie părintească telespectatorilor. Precum 
preopinentul meu a avut o vocaţie faraonică de preot şi poet, aceasta din urmă în 
spiritul timpului abstractizând-o într-un sublim demers lingvistic, aşa şi eu mă 
trag din nomenclatura intelighenţiei austriece faine, prin aspirații şi talent fiind 
pictor și arhitect vienez, ca nebunul de Marius Ghizdavu, cu care am avut o 
istorică întâlnire, la Berdicev, unde mi-a şi explicat de ce, în noaptea de unu spre 
doi iulie 1941, când ameninţarea românească de la Prut asupra integrității 
teritoriale sovietice devenea efectivă, a refuzat să-i însoțească pe Mihai 
Focşăneanu, Stelian Dabija, Dumitru-lov Supeanu şi Petrache Hulpe, la Kunţevo, 
în vederea unei întrevederi la Casa Verde cu domnul Stalin, ca să-i transmită ei 
patru, peste capul lui Antonescu, că Regatului Român i se rupe-n paişpe, adică îi 
e total indiferent cu care dintre cele două totalitarisme muncitorești se bate: dacă 
Eeeu îi pot returna Basarabia şi Bucovina, merge cu mine, dacă ăsta îi dă înapoi 
Ardealul şi Cadrilaterul, atunci întoarce armele și merge doar cu EI! 

— Heeerrrr Hitler, interveni Grig, încurcându-şi microfonul în cravata 
şahistă cu pătrate şi căluţ, domnul Stalin, invitatul meu, este Domnul Stalin, nu e 

un „ăsta“ oarecare, un boseak!... Vă rog!... Repet: telespectatorii vă întreabă dacă 
ştiţi, ca amic, de ce Marius Ghizdavu, arhitect şi pictor al Capelei Timişorenilor 
de la Sonnenheim, s-a sustras întâlnirii cu Stalin, nicidecum ce-a transmis la vila 
cu bunker din Kunţevo acel comando, poate subiect al unei alte emisiuni! 

— Dar de unde ştiţi, îşi zbură c-un bobârnac un puf de pe sacou marele 
invitat sovietic, că acest bandit de pictor fotograf n-a avut, în acest îndelungat 
Război Sfânt, o întrevedere şi cu mine, similară celei acordate V6jdiului german, 
în 6 august 1941, la Berdicev, sus într-un tei cu o pupăză, dacă nu mă-nşel! 

-— lată o dezvăluire senzaţională în direct, iubiţi spectatori şi telespectatori! 
explodă Grigore Căinaru, în timp ce fesenistele de pe rafturile studioului 
izbucniră în aplauze şi ovaţii, iar orchestra de pe podium scoase un fond muzical 
liniştitor de emoţii, ca un cântec de leagăn sau ca un trist colind de Crăciun, cu 
mulți orfani de război și cu tovarăşe însărcinate să-i crească harnici comsomoliști, 
iubite telespectatorule. 

O bandă enormă, clipitoare alb, cu inscripţia SENZAŢIONAL!!! porni să 
taie burtier micul ecran, în sens geografic invers hârtoapelor procesului extinderii 
NATO şi uie şi Schengen în Galiţia Mare. 

— Bine-bine, dar n-am declarat că această senzaţională întâlnire s-a și 
produs! zâmbi amuzat pe sub mustață şi rămase cu o expresie enigmatică pe 
figură marele glumeţ, ceea ce atrase alte aplauze şi ovaţii, precum şi, iarăşi, fondul 
orchestral de tranchilizare bum-bum. 

— Domnilor invitați, își aspri Grig tonul, poate că în urma unei ploi de 
telefoane şi mesaje sosite în regie, eu vă reamintesc că tema dezbaterii noastre 
interactive, din această seară de excepție, sună așa: Fragilitatea democraţiei 
noastre. Scurt pe doi! Iar cauzele recente care ne-au sugerat-o sunt destule! 

Mai întâi, apariţia în patru sute cincizeci de exemplare, pe tarabe şi în două- 
trei librării, a cărții tânărului și deja paradoxalului eseist, zis Sir, Sergiu Enache, 
intitulată, cu evidente conotaţii biblice şi de transhumanță, Refugii alpine, şi a 
cărei idee directoare susține că, aşa cum la năvala popoarelor migratoare doar o 
părticică a populației s-a putut retrage în munți şi a supraviețuit acolo sus prin 
cultură, reîntemeind apoi mitic Ţările Române, tot așa s-a reacţionat şi după anul 
1989, când din vreo 25 de milioane de cetăţeni, lăsați moştenire de Ceauşescu 
noilor preşedinţi, nu s-au putut aburca, în anii Tranziţiei, la un standard de decență 
cât de cât european, şi omenesc, decât o anumită pondere cam mititică, vreun sfert 
de milion de aleși să fie mai şmecheri, al căror destin este ca, până în 2222, să 
coboare într-o zi de pe Muntele Opulenţei, unde merg la schi în Austria, şi să 
„descalece“, să reîntemeieze trei-patru Ţări, ca să renască Neamul meu cel 
Românesc mai nobil şi mai ales decât oricând, hales între toate neamurile halese 
de Domnul să ţepuiască Lumea, adică mai şmecher şi mai cu tupeu decât fuse-n 
zbuciumata-i cronică umilă şi semi-bimilenară de până-n prezent! 

Mai remarc înfiinţarea ieri seara, conexă fragilității democraţiei, de către 
tânărul etnolog de cartier Alin Vişan, zis Şerifu, a noilor formaţiuni naţionale de... 
călușari, dotați deocamdată numai cu bâtele jocului tradiţional, pe care-l practică 


150 


în paralel cu urca, şi cu golful. Este vorba de un minunat ritual vindecător, 
eficient cum am văzut cu ochii mei, la Căinării Vechi, pe vremuri, ecoul alarmist 
al acestei inovaţii în contestaţia juvenilă lăsându-mă perplex. Rejecţie totală, 
domnilor, urâtă, disproporționată! Din partea tuturor organizaţiilor, de orice 
obediență în spectrul politic RO sau extern, plus deja anunţate injurii şi procese 
de intenţii în presa de mâine dimineaţă! 

În fine, dacă ne va mai rămânea timp, vom aborda un ultim subiect de 
senzație, sugerat de sponsorul nostru Zaheris Avăcăressi, deci coincidența că 
două celebre ghicitoare-vrăjitoare, Buicka şi Volva, atestate ca paranormale de 
chiar Institutul de Cercetări Științifice al reputatului academician lon Codoi, pe 
care-l rog, dacă ne mai urmăreşte, să ne contacteze cu un telefon la redacție, deci 
ele spun același lucru ca experții noştri în horoscopie, reprezentanţi prestigioși ai 
şcolii româneşti de exegeză nostradamică, cum că nepoțica lui Marius Ghizdavu, 
clavecinista Isadora Morgenstern de la Basel, dacă mai vine la sex în refugii 
alpine cu eseistul Sergiu Enache, nepotul înfiat al generalului Jan Enache, care a 
finanțat placa comemorativă ghizdaviană de la Atelierul din Strada Liliputanelor 
al lui Modigliani, atunci din atâta împerechere şi împreunare cică s-ar putea naște 
un personaj ales, Ştefan-Mihai-lon Enache, care cu îndreptăţire ar putea căpăta 
cândva, dar nu prea spre 2112, hm, hm, titlul de... Mântuitorul Neamului! 

Aş propune să începem dezbaterea cu această din urmă bizarerie! 

— Nu-i o bizarerie! observă îngândurat ca un fătălău la pârnaie Învinsul. În 
orice caz, nu este o aberaţie de calibrul a ce mi-aţi semnalat în pauza publicitară, 
că audiența emisiunii cu Noi nici n-a scăzut, nici n-a crescut faţă de serile şi 
nopțile obișnuite, când aveţi ca invitaţi infractori politici obişnuiţi, adică de o 
mare banalitate televizionară! 

— Nu eu îi invit şi nu-s toţi infractori! protestă moderatorul. 

— A prefera un concert cu fetițe sexy mișcându-se atractiv, sau un meci, sau 
un film oscarizat, unei emisiuni cu unii ca Noi, izbucni în râs eliberatorul Europei 
de sub jugul fascist, ţine de ceea ce o gură mucalită a numit, printr-o sssin-sin- 
tagmă de efect, Banalitatea Răului! Gândindu-se, desigur, la însuşi Dracu, la 
troțkistul Scaraoţki, că ăsta e mereu printre noi! 

-— Poate că în acest sens, gândi cu voce tare Grig, ginecologul filosof Cezar 
Bogza de la Ziduri, se întreabă în excelenta sa lucrare Reperabilitatea umană, ce 
mai fac, în chiar aceste momente, cei zece-douăzeci mari Hitleri sau Stalini, 
camuflați printre cei şase miliarde de contemporani, unii cam în plus, de pe 
această planetă tot mai neîncăpătoare... 

— Da-da-da, cu spaţiu vital limitat, şi în scădere vădită a resurselor! 

— Hâc, hâc, şi cu mari spaţii între șmecheri şi fraieri! Exploatate. 

— Cum e, domnilor, se mai poate naşte azi un Mântuitor, un Duce, un V6Jd, 
un Fiihrer, un Conducător, un Caudillo, un Cârmaci? 

— He, he, ăştia se nasc cu milioanele, Grişa! Ştii povestea cu ovulul şi 
spermatozoizii. Analogia e perfectă. Sunt milioane şi miliarde şi dau din codiţa 
demagogiei spre puterea totală... 

— Analogia e sugestivă populist, dar ca adevăr de drept al Naturii pretinde 
un amendament! Dumnezeu a făcut, în marea sa milă de conceptul de om, ca 
din zecile de miliarde de homunculi, adică cât întreaga omenire din istorie, să 
crape mai toată poolimea ignară pe drumul spre soarele ovular ales ca ţintă, iar 
după ce Unul, cel mai bun dintre cei răi, sau doar mai șmecher, penetrează ultima 
membrană, cu alte cuvinte ia puterea, e o regulă, nu mai există contestaţie, 
perdanţii se retrag, tac, toată lumea execută ordinele emanate de la Cancelaria 
Reichului, respectiv de la Cabinetul nr. Unu de la Kremlin, unde văd cu bucurie 
că după tranziţia de la construcţia comunismului la a capitalismului, stelele roşii 
de rubin rămân să lumineze cerul moscovit, iar mumia lui Lenin parcă așteaptă 
nu înhumarea, ci revenirea, parcă vertical, pe propriile picioare, a genialului său 
continuator, eliberatorul Occidentului de sub jugul fascist, tovarăşul Iosif, 
tovarășul Iosif Vissarionovici Stalin!... Lui Stalin, Ură!... Hai cu toţii: Ură! Ură! 
Ură!... Hai că merge!... Și acum, mai cu viaţă, vă rog! Dar vă rooog! Vă rog 
frumos!... Aşa! Stalin și poporul rus, libertate ne-a adus! Mai cu viaţă, fraților! 
Stalin şi poporul rus, libertate ne-a adus! Să se-audă de la Minsk până la Linz! 

— Mulţumesc tovarăşului Hitleraş, pentru această intempestivă manifestare 
de simpatie, pe care mi-o dăruieşte, exprimându-se ajutat de un public foarte 
cooperant, dar modestia mea, luciditatea mea de neînecat în alcool, mă obligă să 
resping atribuirea meritului de a fi... e-li-be-rat tocmai Austria, scăpată neutră, ca 
să nu mai vorbesc de ce e dincolo de Linz! Mulţumesc şi pentru aceste aplauze, 
dar aş vrea să revin la paradigma actuală a puterii, a concurenţei pentru putere 
deplină! Concepţia mea materialistă mă sileşte să o resping total. Chiar cred că 
vă insultaţi Creatorul, atribuindu-i un mecanism de selecţie a cărui grilă are itemii 
calibrați pe capacitatea spermatozoidului de a înota şi de a se... strecura aşa în 
general. Eu îmi imaginez că promovarea providențială a cadrelor în munci de 
răspundere e mult mai subtilă şi mai complicată!... Fără câteva verste de rafturi 
cu dosare, nu se poate să fii revoluţionar nici pe lumea cealaltă. 

— Da, Stăpâne, şi eu am impresia că e ceva în neregulă cu mutaţiile. Un 
asemenea Sistem Naţional de Evaluare nu testează perfect. Eu, de pildă, nu 
înțeleg cum, din exemplare de prăsilă perfecte, nu se inițializează o dragoste 
perfectă, urmată de o gestație perfectă, încât muma cap-de-mort perfectă să nască 
perfect doar băieţi cu ochi albaştri perfecţi! 

— Asta, fiul meu preaiubit, pentru că ciolovekul, extrăgându-şi savanții mai 
mult din clasele imperfecte, exploatatoare, nu a ajuns la o stăpânire perfectă a 
Naturii! De aceea, dacă la ovul fecundarea e urmată, după anunţul la tv Am 
Învins, de un consens că Puterea s-a dat, fără chip de contestaţii, la oameni 
trebuie, invers, să ai tu grijă, ca autoritate tutelară, să faci inofensive diferitele 
categorii de rivali... Chemi idealiștii care mai mârâie, şi-i loveșt la mir. 

— Pauză publicitară! urlă din senin Grișa, înghiontit la timpane din regie. 

— Vrei să afli cu două'] de ani înainte destinul României? Vrei să ai un ghid 
ca să-ți orientezi viața, încât să-ţi meargă mai bine cu banii şi familia ta să se 
bucure nu doar de huzur, opuleeență, ci și de plăcerea de a vedea pe alții 

chinuindu-se cu mizeria înscrisă în ridurile lor jegoase? Vrei să fii totdeauna 
şmecher şi să nu cazi niciodată de fraier? Să dai tu ţepe altora, nu să te ţepești? 

Atunci, tu-ţi horoscoapa mă-tii, că nu te-a fătat la minutul benefic, cumpără 
cartea de eseuri naționale Refugii alpine, a copilului-minune Sir Sergiu Enache, 
şi corectează-ţi destinul după forma dorită de familia ta! 

— Vrei să nu se mai râză lumea şi dulăii stradali de copilaşii tăi, că e amărâţi 
şi n-a mâncat pe săturate, tinere grăbit la-nsurat făr-a te gândi, când dai Țării 
soldați, dac-ai cu ce să-i ţii? Vrei să profiți de pachetului de legi care apără 
proprietăţile dobândite după martirizarea de Crăciun a Împuşcatului? Atunci, 
laşule, giugiuli-mi-ai bărzoiul, 'utu-ţi livretu' militar al lu' tac-tu, că nu te-a făcut 
mai băţos, pentru asalt în Viaţă, confecţionează-ți o bâtă Spumotim tare cât să- 
ndoi țeava tunului cu ea şi înscrie-te la prima casă de cultură, în Formațiunea de 
Căluşari creată de Instructorul Suprem, de șeriful Alin Vișan! 

— Domnule Hitler, domnule Stalin, stimați aplaudaci din studio, iubiți 
telespectatori! În calitatea mea de moderator, recunosc că n-a reieşit, din atâta 
pălăvrăgeală şi contradictoriu, că deşi Isadora noastră poate naște în principiu 
orice, important e, pe plan regional, doar ce va scoate Sergiu Enache din puradel, 
în această Galiţie Mare! Nu, n-am reușit să reliefez această nuanţă, înscrisă în 
desfăşurătorul emisiunii de proprietarii acestui canal, şi ai mei personal, de 
sponsorul total, binefăcătorul Zahei Avăcăressi, către care cu adânci sentimente 
de respect şi cea mai clocotitoare emulaţie de prodigios sentiment de recunoștință 
patriotică, revoluționară, adresăm mulțumire, încât îmi fac samokritika şi declar 
aci, solemn, în faţa cui ne tot urmăreşte, că Subsemnatul, Grişa Căinaru, scriitor 
proletcultist şi strigoi al trecutului, sunt de acord cu orice măsuri se vor lua 
împotriva mea, a soţiei mele Dora şi a fetelor mele — Veronica, Vera, căsătorită 
cu fizicianul Feoctist Ilici Silantiev, la Dubna, şi Otilia, Otla, măritată şi asta, la 
Toronto, cu un lingvist structuralist, Steven Dascaloff — , iar acuma vreau să întreb 
tranşant pe domnii politologi din studio, ca specialiști, dacă ei sunt de acord cu 
paradigma la ce va fi cu noi, descrisă sub sintagma Refugii alpine! 

— Nici n-avem ce vorbi! Sir e nul politic. Fiindcă noi rasiştii străvedem, 
descifrăm desfăşurătorul, că pe principii cugenice... atât de electorale, aş zice, n- 
are cum să fete aia un... Mântuitor doar fiindcă, prin sperma tatălui, vin gene de... 
torționar de la Herr Jan Enache şi că prin ovul se bagă-n făt gene de artist vizual 
şi de Homo solus de la Marius Ghizdavu, om cu operă, pretins naționalist! 

— Cu alte cuvinte, nu este deajuns să existe în societate o nemulţumire 
generală faţă de escrocii din capul Ţării, ca să apară din sex un preşedinte- 
mântuitor! Mai trebuie îndeplinite și alte cerințe tehnice, impuse de instanțele 
internaționale care se ocupă cu Aderarea, iar una din aceste Vămi Cerești, ca test 
şi strungă, așa cum omul anului, profesorul Zahei Avăcăressi, nu se poate abţine 
să nu observe într-un interviu recent, ne priveşte pe toţi ca şi Corupţia, şi este cum 
a şi remarcat primul, am impresia că domnul Saie Buburuză, de la Institutul 
Naţional de Analize Sistemice, paradoxul român că această ţară-n agonie, 
anemiată de prea mulţi paraziți incorigibili, nu şi-ar putea permite de la buget 

facilități de să întrețină o Curte Imperială și un de-ăsta... un preşedinte-voievod! 

— Un preşedinte-voievod care să ne scutească de comicul constituțional 
cum că preşedintele, biruitor printr-un partid, e neutru doar cât ne cotrocenește şi 
cică se retrage din partidul ăla! râse arătând un dinte de aur lon Codoi. 

— Nu, nu, nuuu! Grişa dragă, îl consolă oaspetele dominant, în parcarea 
Televiziunii, sărutându-l pe gură la despărţire, înţepându-l cu mustaţa afumată de 
tutunul totuşi balcanic, de prin Herţegovina. Principalul vinovat e chiar sponsorul 
Avăcăressi, din ce informaţii am primit. Eu şi robul meu, să ştii că nu putem fi 
decât noi înşine. Inmanipulabili! Participarea noastră la producerea acestei 
emisiuni este datorată, ştii bine, tipsiei de sânge cald, ombilical, bogat în 
leucocite, pus pe reşou, sub firele de pe furnirul mesei rotunde, de către doamnele 
vrăjitoare Buicka şi Volva... Sânge încă neexpirat, fără de care nici tu n-ai fi pe- 
aici, ai fi la dracu, peste Atlantic, în vreo bibliotecă adevărată. După cum şi eu, 
cu prietenii mei cominterniști, ne-am fi dus pe la frații noştri Mao, Kim, Pol... lar 
robului meu, în amintirea oraşelor germane, Dresden, Berlin, Hamburg, 
Kânigsberg, Danzig, Breslau, câte-câte, nimicite pentru totdeauna, prin 
comparaţie cu albumele Ghizdavu, tatăl şi fiul, în va fi plăcând şi lui a-şi preumbla 
melancolia arhitectonică şi peisagistă pe la Bagdad, Saraievo, Belgrad, satele 
românești de pe Nistru, Groznii... Pe urmă, incredibil, orașele ucrainene de 
estetică sovietică, cu blocuri comuniste amărâte distruse cu ușurință de rachetele 
lui Putin, ca să demitizeze pe cosmonauţii sovietici ăia paşnicii. Doar o umbră 
prelungă şi neagră în lumina aurie sau argintie macabru a lunii... 

— Pe noi azi nu ne mai interesează, făcu şi lacheul o grimasă de ce-o naște 
Isadora, decât revenirea inevitabilă, în Lagărele noastre, la un roralitarism 
reformat, care să respecte cu sfinţenie drepturile omului şi să satisfacă mai bine 
decât plutocrațiile aspiraţiile legitime ale masselor şi filosofilor morali. 


— Este chiar un pariu între noi doi, în parohia căruia se va întâmpla minunea 
parturiţiei unui nou mântuitor! izbucni în râs Fiihrerul marxist, și ţi-era parcă mai 
mare drag de el aşa-n costum de ginere miliardar, decât în austera tunică albă de 
generalissim, cu pete roşii de hemoglobină pe la epoleţi şi la vipuşti. Râsu' dracu, 
tovarăşi, fiind că, la o analiză leninistă a raporturilor dintre clase şi a gradului de 
radicalizare a gloatei, mai mare-i şansa Miracolului în partea lui de Europă Vest 
decât în a mea şi a lui Putin, deoarece factorul revoluționar decisiv în Lagărul fost 
al Socialismului și Păcii va fi remarxizarea intelectualității, din momentul în care 
ea va înţelege, pentru numele lui Dumnezeu, odată! Ce? Legitatea că oligarhii 
norocoși din capul ţărilor cândva angajate pe calea comunistă a altoirii şi înfloririi 
personalității umane, nu pe a unei îndobitociri de gloabă ca-n lumea capitalului, 
doar se îndoapă azi, beau şi regulează într-o veselie, se miră şi ei ce i-a găsit! 

Adică aceşti înlocuitori de capitaliști nu au deocamdată interese de mare 
putere, şi nici de corolarul emergenţei, anume lozinca ceea că Educaţia 
Aufklărungul e Prioritate Naţională! Dimpotrivă, idealul acarienilor e a păstra un 
electorat cretinizat sau imbecil „de la celulă“ şi o mişcare civică de idioţi utili, 
frustrată până la paralizie... Cică cercetare — muci, mai ieftin fiind spionajul 
ceaușist — sau cică cultură, kkt, câtă vreme nu-i poți împărţi pe ciolovecii celebri 
după algoritm, care cum unde la ce partid să-i fie remorcă electorală! Dar va răsări 
el soarele marxist-leninist şi pe ulița noastră, cea cu carosabilul veşnic în pioneze! 

— Asta e cel mai greu de înţeles, Koba! izbucni pentru prima oară Dolfi 
într-un hohot de râs cristalin, ca de copilaş ce încă nu știe de marele prag 
psihologic trăit de umanitate în secolul XX, că se pot folosi tehnologii sofisticate 
pentru a aneantiza prisosul (?) de populație neconvenabilă (sic!), al unui anumit 
teritoriu, singura regulă de observat fiind a construi, în prealabilul unui creier 
ideolog, documentaţia Justificatoare că acest prisos e chiar prisos şi că în prisos 
trebuie ales pe nişte criterii dure cine scapă, după ştergerea tuturor probelor. 

— Învăţaţi, învăţaţi, învăţaţi de la Lenin! 

— Asta e marea iluzie, Koba! pufni el mai rezervat, precum șeful din 
ministerul de dă manuale la copii, după ce a explicat reporterei, s-audă şi boul ăla 
din fund de predă la poale de codru verde, că obiectul muncii lui este elevul şi că 
nu cu greva va convinge pe gărgăunii din capu” Ţării să-şi respecte propriile legi 
şi să dea 2% din pib la EduCultură, mai bine să te gândești, Frâncule, francofonule 
obsolescent, bătrân nebun, că te mai faci prof şi din vocaţie, voluntar din idealism 
intelectual, nu doar pentru bani, prestigiu social, sex, şpagă, fraudă şi avantaje! 

— Iar de dat, bombăni Cepeca a lui unchiu' Jan, s-au mai dat căcălău bani 
la şcoli de la guvern şi au fost rău gestionaţi, n-a crescut calitatea! Deci ca la 
bănci, s-au şterpelit cu acte în regulă bănișorii copulor, fiind de prisos a mai repeta 
că la intelectuali, avem noi adevărata corupție! Explodez. Nu vei contrui un 
autoritarism cumsecade dacă nu înveţi părinții să se ia cu biciul de cărturarii 
corupți, să se întrebe dacă nişte jeguri de profi, care nu cumpără într-un an nicio 
carte scumpă, de import, mai pot fi ei nişte formatori rafinaţi ai copiilor bogaţilor! 

— Băăă, care zvastica mă-tii de învăţătoreasă tâmpită ai printat pe dos 
Secera şi Ciocanul ca o vacă încălţată, să taie şi să ciocănească spre Est, în loc de 
Vest? se scăpă inspectorul cultural Grig, electrizat cât privise la teveu cum autorii 
de celebre genocide tăifăsuiau paşnic, cu aerul că priviţi-ne, nu mușcăm, nu e 
mare deosebire între invitaţii emisiunii din această seară, cei de ieri sau ăia de 
mâine. Păi, dacă punem stema invers, băi tâmpiţilor, e ca și cum am învinui 
Basarabia, nu Ungaria, de stagnarea României, care de fapt nici nu e stagnare, ci 
vremelnică deplasare în Exterior a motoarelor Reformei. Binecuvântat fie 
mecanismul eliberării cu ţârâita, tranşă cu tranșă a Ajutoarelor, doar în măsura în 
care se iau măsuri de natură capitalistă, situaţie mai umilitoare decât aceea a 
tributului ce-l plăteam în vechime Sultanului, şi asta, pentru că în mod evident, 
numai naivii mai intră în politică în România cu idealul de a face acte pentru 
popor, de bravură, de eroism, ca generaţia mea în Războiul Sfânt. Intri în 

nomenclatura unui partid, îţi dă un ciolan, rezolvi înconjurat de o armată de 
consilieri obligaţiile de serviciu, iar în rest, te ocupi de-ale familiei, să trăiască 
decent ca... nişte nababi occidentali, având în plus plăcerea de a-şi vedea semenii 
de aceeaşi limbă, şi care ţin la fotbal cu aceeaşi națională, târându-se în cea mai 
îngălată cocină, de la un timp atât de dezolantă că până şi preşedintelui Ţării mai 
drag îi e în străinătate, pe la Monaco, sau în refugiile alpine, decât să-şi mai 
privească în ochi alegătorii proprii, inclusiv mâncătorii de lebede... 

— E adevărat, domnule Căinaru, c-am pierdut şi Războiul, şi Pacea, dar e o 
satisfacție de politician ales să mă ştiu văzut la televizor nu numai de simpatizanţii 
mei, Ci şi de tata, ah ah-ah, tata, care o fost cel mai chipeș bărbat al Austriei natale, 
unde socotește confratele Stalin c-ar trebui să ne aşternem azi umbrele la pândă, 
ca două pete de petrol pe Dunărea albastră... E iarăşi lucru mare că țărişoara asta 
a mea a furnizat secolului XX două formule de supraom perfecte, întâi Eu, ca 
unul pornit să facă Binele cu ajutorul muncitorilor conștienți de sângele lor, şi 
apoi megastarul Arnold Schwarzenegger, numai mușchi pentru roluri în care 
Binele e săvârşit prin acțiune inteligentă individuală, ceea ce presupune o bună 
pregătire fizică, alimentaţie chinezească, precum şi educație tehnică și eroică... 

— Pe care neutra Austrie, râse răutăcios Stalin, n-a fost capabilă să i-o dea 
talentatului culturist. A trebuit să intervină americanii! Să facă ei un prăpădit de 
Superman dintr-o fizionomie născută să recite Maiakovski din Îndrumătorul 
Cultural, sau chiar să joace rolul tribunului Maiakovski înfruntând furtuni! 

— Mă bucur, prietene, râse Hi cu clinchet de clavir, că n-ai văzut în 
californian un prototip de om-SS, ci un propagandist PCUS! Canonul întru Homo 
sapiens totenkopf, cum bine a observat doctorul Liviu Lecca, era al unui 
dolihocefal, cu fragil melancolică frunte mare. O stârpitură cam ca Goebbels al 
meu!!! Cruzimea acestui Om Nou era în faptă doar în mică măsură cruzime 
austriacă, deşi nici el n-ar fi primit în Schengen niște balcanici infecți. Ea consta 
în capacitatea tehnocrată de a-și înfrânge prejudecățile, inclusiv cele creştine, şi 
a lua decizii conștient de a fi cel mai bun şi, deci, obligat să-şi extermine 
pragmatic adversarii, care niciodată nu s-ar împăca în sinea lor că există pe lume 
o elită profesionistă de un anumit sânge şi de un viitor luminos, meritat, anticipat 
de Nostradamus și de toţi profeţii ne-evrei care au prorocit vreodată! 

— Îmi place acum Austria ta, zâmbi a râde şi Fiihrerul Cominternului. O 
iube'c pentru că are două avantaje să încerce un nou totalitarism: în ce priveşte 
vina austriecilor pentru criminalul război antisovietic, s-a reuşit, ca şi în cazul 
României, obţinerea unui statut de ţară ocupată de Reich, de o nevinovăție rară, 
iar în privinţa suferințelor pricinuite de bombardamente, ele au fost... suportabile, 
spre deosebire de oraşele culturale germane. Viena n-a fost îngropată-n propriile 
dejecţii, pentru totdeauna, ca Berlinul, nici Salzburgul lui Karajan n-a avut soarta 
Dresdei, transformarea în simplu loc geografic. A! reconstituiri, da, cum ai da o 
bombă cu hidrogen în piramida lui Keops şi ai arăta-o turiştilor apoi p-aia kitsch 
de la norocosul Las Vegas! 

— Avem un telespectator pe fir! se luminară bilele verzi de sub sprâncenele 

roşii ca arama ale moderatorului fost scriitor sau cronicar de Război Sfânt. 

— Aş ruga pe distinşii dumneavoastră invitați să comenteze paradoxul 
descoperit recent, că savantul Nicolae Iorga trebuia împușcat mult mai devreme, 
cu câțiva ani înainte de a se implica în arestarea Căpitanului, existând azi 
suficiente dovezi de subminare a intereselor Neamului Românesc, într-un articol 
al lui, unde ia la mişto intelectualist realizările fotbaliştilor noştri de seamă în 
meciuri jucate împotriva neprieteniilor noştri din Balcani! 

— Opera lui lorga e vastă. 1200 de cărți şi 25 000 de articole de pescuit 
luminători ai poporului. N-o să stau eu acuma, în bibliotecile noastre ciuruite, să 
verific unde persiflează el astfel de succesuri. Dar cine face această afirmaţie, că 
trebuia împuşcat mai devreme, şi în ce context? se întunecă de tot Grişa, întărind 
în convingeri comuniste fata care citise, în biografia neoficială, ipoteze despre 
asasinarea lui proprie, 31 octombrie 1956, pe motocicleta 1] cu ataş. 

— Şeriful Alin Vişan! răspunse vocea parcă supărată de ceva. lar contextul 
e când cere el ca stadionul Steaua să se intituleze „Nicolae Ceaușescu“, deoarece 
în timpul celui de-al treilea mandat prezidențial al Regretatului s-a obținut cea 
mai mare performanță a fotbalului nostru, Cupa Campionilor Europeni, iar 
elicopterul cu coletele cuplului prezidențial a aterizat fiind depozitate din seara 
de Crăciun 1989 până dimineaţa, încât ar trebui să înalțe microbiştii o bisericuță 
maramureşeană de lemn, ca să se roage azi pentru calificările Naţionalei! 

-— Iorga, sticliră ochii rubinii ai lui Hi, nu e ăla de se lua de noi că drumeţ 
în calea lupilor, chestii, daraveli, gargară?... Când a trebuit cu Mussolini să dăm 
Ardealul ungurilor şi Balcicul bulgarilor, că altfel ameninţa Horthy să-şi satisfacă 
imediat revendicările?... Mda, istoricul lorga, eu nu știu dacă trebuia împuşcat 
sau nu, întrebaţi pe Himmler, că e mai informat în lichidări culturale, eu pot privi 
doar global, deci din punctul de vedere al unei istoriografii al cărei timp se 
măsoară hăt, în milenii, nu în mandate prezidenţiale! Așa că, despre Iorga, hm, 
din moment ce în 1893 la Berlin, a repetat eroarea lui Eminescu de a nu rămâne 
la 1873 în Occident, ca să se alăture unei mari culturi, valoroase, ci s-a-ntors la 
baştină, să slujească un popor fără trecut și fără viitor, şi ingrat, eu ca radical zic 
că mai bine era dacă nu s-ar fi născut deloc! 

— Ceea ce este un fel de-a zice că putea fi căsăpit şi altfel! tălmăci Stalin 
din solidaritate totalitară. Dacă l-aş fi capturat după 23 August 1944, când Regele 
Mihai a reuşit să impună, pentru România, nu victimă ca Austria, ci agresoare a 
sfântului aliat rus al anglo-americanilor, o imagine de țară ocupată de Reich şi 
care, asemenea Franţei, luptă contra cotropitorilor fascişti, dând totul pentru front, 
totul pentru victorie, eu l-aş fi exploatat pe acest Iorga în gazetărie până la 9 Mai 
1945, apoi nu l-aș mai fi ales deputat în 1946, ci i-aș fi dat seara o decorație de 
tinichea şi, pe la trei noaptea, l-aş fi arestat, oferindu-i dilema rolleristă, că ori 
temnița grea drept cavou definitiv, ori încadrare deplină-n adevărata ştiinţă a 
istoriei, scrisă la această poartă a creştinătăţii de muncitori şi de țărani pentru uz 
intelectual, cu rezultatul rehefării desinestatorniciei celor două popoare slave 
dintre Dunăre şi Nistru, valahii și moldovenii, care uniți cu haholii de până-n 

Nipru, nu doar cu sârbii sau bulgarii, ar putea constitui o Respublikă Sovietică 
Dacia deplin viabilă economic, în noua configuraţie europeană de după 1991! 

— Aha, ghici austriacul unde bate gruzinul, te referi la nemernicia 
românească a cărturarilor recenți, de a nu crea un curent unionist, recuperator al 
Basarabiei, ci dimpotrivă unul al îndoielilor subtile, rafinate, privind însăşi Marea 
Unire de la 1918, sintetizate de noul Iorga al Autoelitei, decorat extern şi 
promovat insistent drept cel mai realizat intelectual umanist din Epoca Mooye! 

— Domnilor invitaţi permanenţi, îi potoli văduva veselă Dora, ca o 
educatoare a cărei vestimentaţie fusese creată de firma chişinăuiană Codrul, a 
strănepotului ei Nichita Căinaru şi a soției lui moscovite Larisa Rîbalovna, vă 
reamintesc solemn că pe lângă speculații menite a menţine treaz interesul 
telespectatorilor dacă poate naşte sau nu Isadora noastră un Preşedinte-Mântuitor, 
scopul tâlcşoului din această seară e a lămuri doar două enigme contemporane, 
care fac din România un foarte bun material pentru proză de uz intern: apariția 
splendidului eseu Refugii alpine al domnului Sergiu Enache, respectiv înființarea 
gărzilor naționale Că/ușarii României de către şeriful Alin Vişan, tânăr politician 
căruia-i place a lăsa o anume ambiguitate sibilinică asupra adevăratului Program 
al tiraniei sale. Şi anume, nimeni nu ştie prea clar ce conţinut va avea Rânduiala 
cea nouă, pe care promite că o va instaura prin Voința Neamului, exprimată 
printr-un referendum clarificând definitiv statutul proprietăţii: 

— se vor confisca numai averile de prisos ale Clasei Politice de nivel 
republican, judeţean și comunal, deoarece rezultatele ei sunt mai slabe decât ale 
celei din Ungaria vecină, luată ca nivel de referință şi ca motivaţie că ar fi fost 
mai productiv să angajăm parlamentari, miniştri şi alți demnitari din uie și SUA, 
poate şi din zona tigrilor asiatici?... 

— sau se vor naţionaliza roate averile acumulate după 16 decembrie 1989, 
ziua în care a început jaful înscenat de la Timişoara? Motivele invocate fiind 
imposibilitatea tehnică de a deosebi, cu precizie leninistă, între ce a prădat un om 
politic în mod direct, chiar acoperit cu acte, şi ce a sustras doar favorizându-şi fin, 
în paguba contribuabilului, finii, rudele şi tovarăşii, nimeni neputând contesta că 
în capitalism la noi s-au comis mari abateri de la Codul Eticii şi Echităţii, încât a 
face dreptate a ajuns să fie, cam ca la Formula Unu, un arbitraj că să se întrerupă 
Cursa şi să revenim cu toții la start, de unde să pornim săraci cu şanse egale, cu 
safety-car-ul şi cu regula că regulile de joc vor fi respectate de toţi. 

Care este opinia dumneavoastră? Domnul Stalinică, primul?... Vă rog! 

— Teoria mea €, şi am oarecare expertiză, că cel ce decide rămâne poporul 
muncitor! El va bate cu pumnu-i bătătorit de ciocan, de seceră şi de condei, în 
masă, la cantină, şi va impune mai întâi etatizarea agonisitei păduchilor din capul 
Țării, încă din prima zi a Revoluţiei, pentru că este o revoluţie ce propune 
tovarășul Vişan. ŞI fiind revoluţie, nu se poate fără zdrobirea dușmanului de 
clasă, fără utilizarea toporului şi a parului. Nimeni nu înapoiază de bunăvoie 
popooorului vilele, mașinile sfidătoare, cu alarmă, cu boxe muzicale, amantele de 
lux, nici acțiunile majoritare, nici nenumăratele ciolănașe de prin diferite comitete 

ŞI comisii, nici mai ales conturile tot mai grase de la Banca Schlauberger a fraților 
Ghizdavu de la Basel, precum şi de la alte bănci exotice, ca să nu mai vorbesc de 
faptele cele rele ce se pot afla doar prin tortură dură, de către experți, cât a ascuns 
fiecare pe la mătuşi, prin insule şi pe la diferiți complici. Prin urmare, sticliră 
ochii de leopard bătrân ai Generalissimului, va exista reacțiune violentă şi atunci 
declaraţia Vişan cu terasamentul căii ferate de Strasbourg, lucrat cu politicieni în 
zeghe, trebuie luată în serios. Cât despre etatizarea aia mare, se poate implementa 
pe bază de loturi succesive: bagi la corupţie doi-trei politicieni şi, reeducându-i 
la anchete, poţi asocia drept complici la trădarea ţării pe orice alți capitaliști vrei. 
Iar la un moment mediatic favorabil, când televiziunile mondiale şi presa quality 
privesc în altă parte, spre vreun eveniment sportiv, monden sau cinematografic 
sau, ceea ce e cam acelaşi lucru, vreo catastrofă îngrozitoare, atunci dai o 
ordonanță de urgenţă, plus indicaţii la justiţie s-o declare constituțională, şi 
etatizezi, cum deja a şi propus tovarăşul Vişan, for ce prisosește îmbogăţiților, 
față de cât a progresat, de la Revoluţia fesenistă-ncoace, românașul mediu. Cât a 
strâns amărâtul ăsta generic, cu-atâtica să rămână și politicianul, şi intelectualul, 
şi așa-zisul întreprinzător, care evident c-a dat şpagă pentru comenzi de stat! 

— Absolut de acord, tresări Hitleraș, după ce urmărise cu gura întredeschisă 
analiza marxistă, dovedind că-şi păstra intactă adoraţia pentru V6jdul ruşilor, 
grefată definitiv după atentatul din 20 iulie 1944, când a înţeles de ce-şi omora 
ăla permanent colaboratorii şi de ce nimicise vechea aristocrație, de a cărei 
fidelitate niciun Fiihrer nu poate fi vreodată sigur. 

— Mda, e clar că a doua Revoluţie este inevitabilă, acolo unde capitularea 
gorbaciovistă din 1989 nu a atras schimbarea imediată a obiectivelor Cincinalului 
în curs, să se treacă în mod mai... determinat la construcţia multilaterală a 
capitalismului, cu nomenclatura şi în folosul ei! Aş vrea totuşi să explic de ce 
această a doua Revoluţie Română e necesară și urgentă, atât ca suprimare a 
paraziților din capul Țării, cât şi ca dezumflare a lipitorilor îmbuibate cu sângele 
poporului muncitor, țăran, intelectual, asistat și pensionar. Domnilor, toată clasa 
politică apărută după 1989 merită nimicită, deoarece dacă n-a urcat nivelul de trai 
pe culmile uie-USA, înseamnă că ea nu s-a constituit pe principiul ierarhiei 
valorilor cu elitele deasupra, ci tot pe principiul PCR nomenclaturist de dosar. 
Vechea nomenclatură ceauşistă s-a fofilat în fesenism şi, pe urmă, s-a distribuit 
partidelor, inclusiv la PNŢ-Borviz, PNL-Parizer şi FSN-Zeamă-de-varză, atât 
Vişan cât şi Enache Isadorianul fiind indulgenţi când vorbesc de inter-, pluri- şi 
transnomenclatură, post- şi cripto-comunistă! Marea hibă a structurilor 
mafiotizabile fiind că primii veniţi, ăia rămân! Se coalizează mediocritățile sus şi 
dau în cap la valori mai jos, inclusiv când ele se mai întorc prosteşte din Diasporă. 

— lată de ce, cam de la schimbarea regimului Iliescu, nu prea s-au mai 
remarcat oameni noi venind în loc regimul Constantinescu. Nici în politică şi nici 
măcar în cultură, sănătate, educaţie, sport, showbiz, videochat şi cercetare!b 

-— E grav. E nasol! Astfel, acest popor român, drag mie pentru cutezanța 
rară de a merge până la Stalingrad, ca să apere Europa, de pe cea mai avansată 

poziţie, în contra bolşevizării şi, poate, şi rusificării ireversibile, a fost pus de 
emanaţii din capul Ţării a concura pentru uie cu ungurii, cehoslovacii şi polonezii, 
în condiţii interne scandalos dezavantajoase, cu ierarhia valorilor inversată, cu 
elitele la pământ, nedându-se bbbbb nici 2% din pib şi tăindu-se şansele apariției 
de pe băncile şcolii româneşti a unor oameni și politicieni noi, culți, cinstiți, crunți 
şi periculoși pentru tâlharii creați de sistemul corupt. 

— Aceeaşi situaţie fiind valabilă şi în economie! Lipitorile de pe burta țării 
„crapă de prea mult bine”, cum se exprimă Oreste Bogza, purtătorul de cuvânt al 
Şerifului. Poate puţin cam polemic, dar politica nu se face cu floricele de porumb 
la popoarele de mămăligă, pe cale de dispariţie! E dezastru! Aşa cum arată 
itinerant Tristan Băluţeanu, comandant adjunct şi cofondator al cenaclului 
național Călușarii României. Țara asta, cu actualele pseudo-elite capitaliste, nu 
poate spera să se întreacă vreodată cu alea din uie-USA, şi abia de se poate apăra 
de concurenţa celor din fosta URSS sau fosta Iugoslavie! Cu alte cuvinte, esența 
șchimbării propuse de Șerifu e selecţionarea corectă a managerilor României, în 
politică, economie și arhitectura de securitate, pe baza unui mecanism în stare să 
aşeze, cum zice poporul, omul potrivit la locul potrivit! 

— Calup publicitar! tăie Dora peroraţia Fiihrerului, după ce acesta se 
ambalase progresiv, gesticulând, prognozându-se în regie că va culmina urlând 
ca pe stadion, în aplauzele și ovaţiile asistenţei! 

— Băi amărâtule, care urmăreşti ca tâmpitu această emisiune, află tu că una 
mai faină nu există pe niciun canal, nici în ţară, nici în uie, nici în muie! Pentru 
că această dezbatere despre ce Viitor ne mai aşteaptă, este concepută de 
personajele de Război Sfânt Dora Glagoveanu şi cu Grişa Căinaru, numai pentru 
tine şi pentru fericirea şi prosperitatea familiei tale! Urmăreşte, eventual şi cu mă- 
ta, doar acest program cool şi dă telefon la numărul afişat pe ecran, ca să poţi 
câştiga un exemplar cu autograf din cartea deontologului Sergiu Enache, Refugii 
alpine, precum şi o bâtă model Spumotim 89, pe care să te sprijini în calitate de 
căluşar, dacă aderi la mişcarea culturală inițiată de cenaclul anticorupţie înființat 
de Comandantul și Șeriful Alin Vişan! 

— Din nefericire, timpul acordat emisiunii noastre s-a redus considerabil 
ȘI... 

— Da, dar eu n-am terminat ce-aveam de spus! se ridică şi protestă Hi. 

— Vă rog, dar nu vă extindeţi prea mult! 

— Ca întotdeauna în istorie, Revoluţia se lasă cu trimiterea tuturor 
bandiţilor, val cu val, la reabilitarea căilor ferate şi la taluzări de şosele, sau la 
săpături pentru a găsi comorile îngropate de noii capitalişti, întâi a cadrelor 
politice ale nomenclaturilor actuale, prin 2007 sau cel mai târziu cu ocazia în 
context iugoslavo-belarus-rus a Centenarului leninist din 2017, apoi a marilor 
deținători de capital, în timp ce strada devastează buticurile, ba chiar şi 
angrourile, neîntâmpinând decât rezistența, dealtfel firavă, a unor badigarzi 
înarmaţi cu pulane folosite fără prea multă convingere şi a unor tineri în halate 
albe, amenințând pe înfometați cu săbiile de potrivit geometria piramidală a 

chebapului! Ha, din reacția publicului înţeleg că atât clasa politică de azi, cât şi 
capitaliştii slujiţi de ea, pot s-o păţească urât încă de pe acum! Mda, păi asta şi 
vreau să spun! În Istorie, e cam aşa, că îţi propui nişte chestii revoluţionare şi iese 
altceva, chiar dacă pierderile colaterale au fost iniţial, teoretic, tratate ca 
admisibile... Stăpânul meu, tovarășul Stalin, spre exemplu, că e de față, a vrut 
colectivizarea înstăritei şi harnicei țărănimi ucrainene, dar măsurile de înfometare 
artificială luate au dus la un genocid superior statistic celui realizat de mine, 
numai că fără virtuţi de spectacol, încât să se mediatizeze cinematografic sau 
literar... Una fiind stingerea de inaniţie într-o izbă, sau prin dumbravă la ros coajă, 
alta adunarea hoiturilor scheletice cu buldozerele... O, aceste minunate buldozere 
americane, pe care dacă le-aș fi avut eu împotriva baricadelor din ruinele 
Stalingradului, demult făceam eu uie din toată Europa asta, până la Ural! 

— Ce vrea să zică domnul Hitler, interveni ca întotdeauna cu mintea trează 
Stalin, dovedind încă o dată, dacă mai era nevoie, superioritatea omului complet, 
alcolist şi carnivor, asupra vegetarianului insipid, — ce vrea să ne demonstreze şi 
nu mai prididește din cauza digresiunilor, care reflectă un lung proces de 
conştiinţă, poate, dar eu nu cred, este aspectul următor al problemei. Comandantul 
Alin Vişan vorbeşte de o reeducare a politicienilor şi capitaliştilor români, care, 
evident, nu sunt două mulțimi disjuncte, anticipând o evitare a luptei de clasă prin 
trimiterea măcar a primilor să se întreacă în muncă la calea ferată, pentru trenul 
de mare viteză Bucureşti-Berlin-Strasbourg-Bruxelles. E o naivitate. Când un om 
are o găină şi i-o furi, înjură dacă-i bărbat, te blesteamă dacă-i muiere şi te... uită! 
Dar când un împuţit de afacerist are un combinat avicol şi i-l etatizezi, ăsta nu se 
resemnează cu înjurătura și blestemul, ăsta ascute lupta de clasă şi atunci cel mai 
bine e să-l arzi, că altfel te dărâmă el pe tine! 

— Totdeauna, zise Hi, dacă eşti nu numai om politic, ci şi de stat, adică un 
ales pentru a îndemna rasa ta la fapte „de va hui cinci veacuri istoria“, ceilalți 
manageri de partid şi de stat contemporani te simt, cum zăvozii pe lup, și ţi se 
opun cu cea mai a dracu îndârjire. 

Eu, de exemplu, n-am dorit şi n-am ordonat niciodată exterminarea 
evreilor! Domnul Stalin e de față şi poate să confirme, că a avut acces la arhivele 
mele... 

— Mdaaaa! 

— Senzaţional, dezvăluire în direct! scoase Dora un țipăt dulceag şi ochii ei 
verzi-albaştri se umplură de o stranie duioșie. 

Cuvântul SENZAŢIONAL, cu multe semne de exclamare, veni de mai 
multe ori din adâncul ecranului spre prim plan, explodând din alb în schije roşii 
ca sângele. 

— Eu n-am voit, reluă Hi, decât ca în bună înțelegere cu sioniştii lor, să duc 
pe evreii mei în Palestina. Ceea ce, postbelic, s-a şi realizat! Numai că mie 
personal, atunci, mi s-au opus, cu o sălbăticie rară, britanicii, stăpânii Mediteranei 
şi ai Orientului Apropiat, motivând că dac-ar accepta planul sionist, ei şi-ar strica 
rău relaţiile cu arabii şi s-ar destabiliza astfel o zonă geopolitică de importanţă 

crucială, fiindcă de la Ierusalim controlezi şi Europa, şi Asia, şi Africa! Am 
propus atunci să-i duc pe evrei în Insula lemurienilor Madagascar, dar iarăşi mi 
s-au opus imperialiştii — francezi, englezi şi chiar americani. În această situaţie, 
am fost nevoit să încep războiul nefast, cu partenerul nostru de Axă de la Răsărit, 
în nădejdea că vom putea aranja transferuri de populaţie dincolo de Ural. Dar ce 
să vezi? Americanii, de astă dată, înarmând decisiv pe sovietici, în ce priveşte 
inversarea raportului de mijloace decisiv, mi-au tăiat şi această cale... 

— Şi aşa s-a ajuns la genocid! mormăi ironic Stalin. 

— Eu mă ocupam de partea militară a războiului şi nu am fost informat 
despre ce se petrece în lagăre! rânji vehement Hi. E posibil ca anumiţi 
comandanți, despre care s-a aflat abia la Niirnberg, să fi tratat pe unii evrei ca pe 
nişte ostatici, precum se proceda împotriva partizanilor pe frontul din Răsărit, şi 
poate şi în Apus, când la orice arian asasinat se răspundea prin împușcarea 
demonstrativă, sau cu pădure de spânzurători, a unui anumit număr de 
iudeobolşevici disponibili. Noi interpretam atunci că superioritatea în tehnică, din 
ce în ce mai năucitoare, opusă nouă de Armata Roşie, nu poate avea altă explicaţie 
decât furnizarea de armament, şi proiecte de armament, către Comintern, de către 
aceeași plutocraţie iudeo-anglo-americană, care zi de zi şi noapte de noapte ne 
dărâmau cu aviația, zid după zid, străvechile noastre oraşe de cultură germană 
deplin exprimată, terorizându-ne populaţia, decimând-o. Piereau femei germane, 
copii germani, bătrâni și răniţi germani! În rest, nu ştiu nimic. 

Se prea poate ca unii comandanţi să mai fi dat din proprie inițiativă, prin 
lagăre, ordine pentru unele represalii, dar eu personal nu am dat astfel de ordine 
criminale şi nici nu am avut cunoştinţă să se fi dat! 

— Avem un telespectator pe fir?... Da? Şi aşteaptă cam de multă vreme, 
consumând impulsuri. Da! Păi, să intre în direct! 

— Nu sunt telespectator, sunt telespectatoare!!! 


— Bun venit la tâlcşoul nostru! 

— Bună seara! Sau mai bine zis bună dimineaţa! Sunt telespectatoare, nu 
telespectator, dar sunt răguşită de cât am plâns, având copilul căzut la Revoluție, 
împuşcat de teroriștii care n-au existat. Am intervenit în emisiune, mai întâi 
pentru a felicita pe realizatori pentru, pentru iniţiativa asta inedită, de a da 
democratic drept la replică unor mari personalităţi, despre care adevărul este că 
mai mult se vorbește decât să fie lăsate să vorbească ele însele... Iar dialogul 
civilizat este cartea de vizită a oricărei democraţii, mă refer la dialogul fără 
prejudecăţi, pentru care s-a şi murit atâta!... Atât în Războiul Sfânt, cât şi la 
Revoluţie. Nu mă pricep, nu sunt competentă să m-apuc de o analiză marxist- 
leninistă a situaţiei, ca să pot emite o judecată de valoare. Şi care-i problema? 

Însă din motive evidente, personale, e clar că o a doua Revoluţie, cum vrea tânărul 
filosof şi şerif Vişan, ar depăși limita mea de suportabilitate. De aceea, nu mă voi 
referi decât la ce zicea mai nainte invitatul Hitler, despre asumarea răspunderii 
pentru genocid. Eu îl înțeleg perfect, pentru că nici americanii n-au lămurit-o cu 
asasinatul celebru de la Dallas, unde era vorba de o singură victimă, de John 
Fritzgerald Kennedy. Or, luând-o logico-matematic cu regula de trei simplă, 
numai un corigent ar putea contesta că e mult mai dificil, din punct de vedere 
tehnic, şi uman, să soluţionezi ca procuror şi militar sute de dosare ale morților la 
evenimentele din decembrie, decât să te focusezi pe un singur dosar, cel al 
Dallasului, ca să nu mai vorbesc de imposibilitatea de a face lumină în milioane 
de mărturii, despre secolul de care s-a făcut anterior vorbire, acum un ceas... Şi 
mai am să punctez ceva, relativ la a doua Revoluţie, venind vorba de internat în 
lagăre diferiți politicieni şi nişte mici, mijlocii şi mari întreprinzători! 

Eu zic c-ar fi o sinucidere naţională, dacă nu se va institui Scutirea de 
Naţionalizări şi, mai ales, de reeducarea prin diribau a specialiştilor... 

Să fiți iubiţi, dar ipoteza materialist-dialectică a lui Vişan, că Țara e cu 
capu-n jos, s-ar putea să fie cu capu-n nori! E pericol mare să-i îndepărtăm și pe 
puţinii specialişti și întreprinzători pe care-i mai avem şi să ne pomenim, pe urmă, 
că nu dispunem de alții, ca să-i punem la loc. Deoarece azi nu ne mai putem baza 
pe acest învăţământ practicat de un corp didactic incompetent, care mai are și 
tupeul de a face grevă şi a pretinde de la guvern să negocieze cu chiulangiii, 
punându-ne astfel conducătorii noştri de partid şi de stat în trista şi absurda 
situaţie de a fi ei la muncă, în timpul pertractărilor, pe când cadrele didactice, ale 
căror revendicări se discută, evident că în acel moment nu munceşte! 

— Exact! aprobă uimit Stalin. Cu un Unterleiter, cu un formator inferior, nu 
trebuie să discuţi decât după ce te convingi că nu te-a tras pe sfoară şi că, înainte 
de a se prezenta la tine la cabinet, ca să-ți cerşească al treisprezecelea salariu sau 
mai ştiu eu ce favoruri, a intrat efectiv la clase şi a predat întocmai lecţiile pentru 
care a semnat în condică, al căror titlu şi a căror dată curentă trebuie să coincidă 
perfect cu planificarea calendaristică şi cu ce au elevii controlați la caiete... 

— Elevii, mvai, mândria şi viitorul țării, al căror imbold spre instruire şi 
educaţie, turui Hi, este astfel cu brutalitate frustrat chiar de „părinții lor adoptivi“! 
Ba mai rău încă! Se încalcă, dragi părinţi, cu o coşcogeamite insolență, însuși 
dreptul micilor români la învățătură, drept prevăzut nu numai în Constituţia al 
cărei părinte este profesorul Antonie Iorgovan, ci și în Declaraţia Universală a 
Drepturilor Copilului, adoptată de Adunarea Generală a Naţiunilor Unite la 20 
noiembrie 1959 — era sub Gheorghiu-Dej — tocmai pentru a se evita astfel de 
abateri grave! Care se mai produc... Şi pentru ce? Pentru nişte parale! Când toată 
lumea ştie că, în educaţia națională, ca şi în politică, omul nu vine pentru ce 
salariu e înscris pe ştat, ci din două motive, unul extrinsec, anume cu evidență 
consensul de monolit că învățământul este o prioritate naţională şi că anumite 
standarde sunt cerute de uie, contrar voinței intime a inculților din capul Ţării, de 
a avea un electorat acefal, inapt să judece răspunderile pentru dezastrul economic, 

produs de privatizările în contra naturii şi de înstrăinarea sau distrugerea 
industriilor şi irigațiilor ca într-o colonie, iar al doilea motiv, unul intrinsec, se 
referă la mizeria că individul sau individa alege o meserie retribuită tot mai umil, 
nivel gunoier serviciu ecologic, deoarece are vocație, cum s-a mai Zis aici, vocație 
să întocmească planificare după capul la tabel al inspectorului de specialitate, ca 
să-şi spargă plămânii s-atingă obiectivele de referință, cum dresorul de câini 
obține pavlovian niște reacții conforme cu standardele diferiților descriptori de 
performanţă sovietici... 

— Şi eu sunt de părere că, într-o Românie capitalistă, da-da, admise cu 
tristeţe domnul Stalin, ca-pi-ta-listă, nu trebuie permisă nicio concesie salarială 
de stat numai cadrelor didactice. Trebuie lăsată să fluctueze piaţa resurselor 
umane ale sistemului de învăţământ şi o să se regleze singură. 

Pentru că numai aşa vor intra în sistem doar dascălii cu vocație pedagogică 
autentică, cu spirit de sacrificiu patriotic ca în Războiul Sfânt, pe frontul de vest, 
şi care au intuit unde e prioritatea naţională şi e nevoie de jertfa lor. 

Marele Lenin spunea să învăţăm, să învăţăm, să învăţăm de trei ori, iar 
Porţile Partidului, ale Sistemului, el indica să nu le deschidem decât atunci când 
în războiul civil treceam prin momente dramatice și riscai nu s-ajungi la ciolan 
înscriindu-te la bolşevici, riscai din contra, să te execute albii, bandiții plătiți de 
cele paisprezece ţări capitaliste intervenţioniste! 

Aşa s-au selecționat, pentru cursul destul de scurt al istoriei partidului 
comunist (bolşevic), numai activişti cu vocaţie, buni și de caimacami pentru 
tronurile celor paisprezece puteri intervenţioniste, dacă am fi fost mai incisiv. 

În concluzie, poziţia corectă ştiinţific e că cadrul didactic nici în capitalism 
nu trebuie să fie plătit cât să nu-l scuipe-n cap muncitorul și țăranul, iar în 
ssocializm să ia prime doar dacă el slujeşte parrtidul în calitate de suplinitor de 
activist, aducându-și aportul la tâmpirea populaţiei de la cea mai fragedă vârstă 
şi folosindu-și autoritatea ori de câte ori este nevoie, în educația adulților, 
mergând în echipe la forțarea elementelor șovăielnice să intre-n colhoz prin 
lămurire sau călătorind în brigăzi ateist-ştiinţifice, ca să rupă legătura 
muncitorului şi ţăranului cu Divinitatea, cu BOR-ul, cu Catedrala Mântuirii 
Neamului, unde sunt pomeniţi aşa-zişii eroi români de pe toate fronturile, în fine, 
îndeosebi asta, să dezvolți cultura comunistă, să practici cum cerea Voicu 
Ghizdavu în rubașcă tolstoiană, Luminarea Poporului, nimic nefiind mai înălțător 
pentru omul prost decât să-şi vadă pe scena Căminului Cultural dascălii din care 
şi-a croit vreun ideal, cântând din toţi bojocii, pe patru voci rusești, Slavă mie! 

— În acest sens, interveni cu modestie, în plină reflecţie la rece, Hitler cel 
reconvertit, dacă totalitarismul de pretext rasist a ieşit din istoria secolului XX 
doar în mod demn, numai pe câmpul de onoare, prea timpuriu avansându-și ideile 
posthumaniste, despre vicleanul marxism se poate aprecia râzând c-a pierdut 
lamentabil puterea, iar cauza cauzelor a fost o simplă inovaţie tehnică, 
televiziunea, care s-a transformat apoi în contrariul ei dialectic, în internet! S-a 
crezut că, transmițându-se săptămânal, ca pe un fel de liturghii duminicale, 

osanalele închinate Fiihrerului, este suficient ca gândirea animalelor domestice să 
fie zăgăzuită. În realitate, cetăţeanul avea subterfugii, se mai chiora pe la 
televiziunile vecinilor sau făcea sex devreme, se îmbăta și nu-i mai trebuia 
nimica. Limitarea orelor de televiziune trebuia dublată sub ceauşism de 
participarea obligatorie, a tutulor cetăţenilor, la spectacolele grandioase de slăvire 
a politicii parrtidului totalitar, desfăşurate, ca în anii cincizeci, la Căminele 
Culturale și arătând pe viu cum se prosternează Faraonului, rând pe rând, tocmai 
persoanele bănuite de serviciile secrete c-ar fi influente moral sau intelectual... 

— Perfect adevărat! îl dezmierdă din privire Stalin pe credinciosul său valet 
şi maseur preferat în baia spațioasă din Casa Verde de la Kunţevo. A face 
propagandă şi agitație numai prin uriașul aparat audiovizual, a redus influenţa 
comuniştilor la cât ar fi azi a popilor, dacă slujbele lor s-ar transmite live în 
parohie, dar niciun enoriaş comod nu s-ar mai da dus atunci de acasă uichindal, 
pe la sfintele biserici, exceptând femeile dispuse să se spovedească! 

— Dragilor, iubiţilor! Interogaţia despre Edu-Cultură, la care din proprie 
inițiativă v-aţi angajat, le reproşă aici invitaţilor seducătoarea doamnă Căinaru, 
ajunsese la dilema dacă, plătiți mai bine, cu atâtea sacrificii ale miniştrilor, 
formatorii nu cumva ar forma cu mai multă conştiinţă, pe generaţiile de mâine! 

— Categoric, NU! se scăpă primul ex-Fiihrerul, fără a mai cere, cu priviri 
de câine bătut, voie la cuvânt Stăpânului. Și am argumente experimentale, ca să 
zic aşa, nişte precedente. Cafarzii din capul acestei țări, au nu şi-au fixat ei ce 
salarii nesimţite a vrut prohabul lor şi al clienților politici? Le-a crescut averea la 
infinit, şi ce-au livrat?... Kkt! Câtă nerușinare! Dar toată lumea doarme. 

— Orele trec şi mâine El-Zorab trebuie să fie proaspăt potcovit şi țesălat, 
pentru iapa domnului senator Saie Buburuză! oftă cu gândurile de tot duse 
telespectatorul țăran Codin, către Lina adormită, subtilizându-i telecomanda. 

— Niciun leuţ în plus! Greva trebuie să eşueze! explodă Biruitorul. Să se 
transmită la televiziunea de stat, şi la celelalte controlate de clasa politică, mesaje 
cu elevi care vor să învețe, deşi părinții lor o duc mai rău decât profii şi 
învăţătoresele! Să se ia declaraţii de la mame ruinate de câte meditații au plătit! 
Să se ofere pe larg timp de antenă familiilor îngrijorate de pregătirea pentru capa 
şi la bac, deşi greva este echilaterală pentru toţi concurenţii! Să se organizeze 
incidente, bine distribuite în teritoriu, cu inițiative cetăţeneşti de a sili violent 
cancelariile, asediindu-le cu bâte, topoare şi furci, eventual cu spreiuri 
lacrimogene și petarde, ca să-şi exercite de frică funcţiile instructiv-educative, 
dacă să muncească din conştiinţă nu mai catadicsesc! Călușarii, căluşarii ăştia ai 
şerifului Alin Vişan ce păzesc? Li s-au muiat bâtele? De ce nu se implică? 

— Pauză publicitară! ceru Dora. A, s-au dat toate calupurile, atunci să 
vedem ce mai întreabă lumea!... Este adevărat, domnule Hitler, își amintește o 
doamnă din Strehaia, că în anul 1939, vara, circulau zvonuri persistente în 
saloanele noastre încă aristocrate, despre o posibilă căsătorie între 
dumneavoastră, că rămăseserăţi cavaler, şi fata sau o soră fată bătrână a domnului 
Stalin, mariaj ce Ribbentrop şi Molotov l-ar fi înscris într-un protocol adițional 

secret la Pactul lor istoric din 23 august 1939? 

— Este în afara tematicii anunţate când ne-ai invitat să ne conversăm! 
răspunse obraznic valetul, mai privind şi semnificativ spre şfichiul biciului de 
mătase sovietică de la GUM, cu care Stăpânul i se juca amenințător. 

— Atunci să revenim la tematica din desfășurătorul emisiunii! se întoarse 
moderatoarea cu simplicitate spre lingvistul sovietic. Cum apreciezi dumneata, 
cu sensibilitatea de poet religios în tinereţe, coincidenţa lansării cărții Refugii 
alpine cu anunţul înființării gărzilor naţionale Că/ușarii României? 

— Tovarăşă Dora Căinaru, telespectatorii trebuie să ştie că eu am lucrat pe 
vremuri ca contributor la Iskra (Scânteia), o publicație nonprofit, vizând incendiul 
cel mare, revoliuționer, care a şi reuşit să ardă cărțile secolului XX, cu tot cu 
Listele de lecturi bune, altele decât ale noastre, împiedicând popoarele 
bolşevizate, începând cu cel rus, a mai produce mari personalități, comparabile 
cu Dostoievski, Ceaikovski, Repin, Mendeleev, Plehanov, laşin, Gagarin, Tolstoi 
i drughie. Atenţie! Trădătorul ista supra-mediatizat de te-apucă greaţa, Soljeniţin, 
nici nu e scriitor, n-are talent. Un zurnător ordinar, proslăvit, ca şi Goma, doar de 
mașinăria de bestsellerit occidentală! Iar turnătoriile de la cine-or veni, nu fac o 
Literatură!... Mai profesor de politică sunt eu, decât a fost el de fizică şi 
matematică, la Rostov. Şi dac-am fost eu analist la Iskra, nu mai trăiesc azi din... 
subtilităţi, ca să dau spectatorului o senzaţie de analiză. Scurt pe doi! Eu le zic 
româneşte verde-n față politicienilor toate deviaţiile, și le pun note chiar și de doi, 
încât în ordinea descrescătoare a mediilor, se vor alege de către organele 
competente elementele de votat sau de trimis la Reeducare anticorupţie. 

— Pe când se prefăcea că moare, arătă zâmbind spre Stalin Grigore Căinaru 
părăsind exerciţiile de admiraţie, tocmai îi apărea în Iskra (Scânteia noastră, 
miercuri 4 martie 1953), studiul Pentru o oglindire justă și curajoasă a 
adevărului vieţii. (Cu prilejul ediţiei a II-a a romanului „Drum fără pulbere” de 
Petru Dumitriu), semnat la derută S. Brucan. 

— Un merit cu totul deosebit al romanului „Drum fără pulbere”, cită din 
memorie Hi, este că prezintă o întreagă galerie de portrete bine tipizate ale 
dușmanului de clasă, spioni şi sabotori, lepădături ale genului omenesc la care 
trădarea de patrie, servilismul față de imperialiştii aţâţători la război se împletesc 
cu decăderea morală, cu depravarea şi hoția ordinară. Cartea învaţă pe cititor să 
cunoască şi să urască pe dușmani, trezind şi educând vigilenţa revoluţionară... 
Dușmanul trebuie zugrăvit aşa cum este, fără a supraaprecia, dar şi fără a 
subaprecia pericolul. Înfăţişarea schematică, palidă, a dușmanului, este o formă a 
mușamalizării luptei de clasă, a denaturării adevărului vieţii. Ea induce în eroare 
pe cititori, îl dezarmează în acţiunea de identificare şi demascare a dușmanului și 
creează o stare de spirit de încântare şi autoliniștire... 

— Un merit esenţial al celei de a doua ediţii a romanului „Drum fără 
pulbere“, reuşi să se demaşte protocronist ca naţional-comunist scriitorul Căinaru, 
este înfăţişarea într-o lumină justă şl cu o deosebită forţă artistică a rolului 
tovarăşului Gheorghe Gheorghiu-Dej în construcţia canalului. Îndrăzneala de 

concepţie a partidului — marele constructor — caracterul departe văzător al 
acțiunilor pe care le inițiază, scopurile măreţe la realizarea cărora cheamă poporul 
sunt înfăţişate cu putere în roman, îmbogăţindu-l din punct de vedere ideologic 
şi dându-i acea perspectivă largă care lhpsea primei ediții. 

— Petru Dumitriu a reuşit să zugrăvească bogat și multilateral, îl moderă cu 
simţ de răspundere tovarășul Hitler, figura specialistului sovietic, al cărui rol este 
esenţial în toate marile construcții din ţara noastră! 

— Populaţia se preocupă azi de scumpirile de preţuri, nu de Canale şi nici 
măcar de drumuri expres! reveni însă Dora la desfăşurător, curmând divagaţiile. 
lar de Războiul Sfânt nici atâtica nu-i pasă, fiindcă cadrele didactice nu mai fac 
educație unionistă sub teroarea demitizantă a universitarilor ultraprogresişti, 
poate şi pentru că încă înainte de Anul 1940 a fost retras din Piaţa Victoriei 
Monumentul Eroilor Corpului Didactic, reprezentând trei legionari romani care 
duc pe scut un al patrulea, pe soclu fiind scris Pentru Patrie, lângă un basorelief 
cu o Victorie întristată. Ci Marius Ghizdavu îl considera cel mai reuşit monument 
din România, aproape michelangiolesc, o Pieră, admirându-l des, pentru că locuia 
prin partea locului, în Strada Liliputană, când la Vila Izvoraşul a Ameliei Șaraga, 
când vizavi în Vila Hortensia unde avea un studio botezat ostentativ Amedeo 
Modigliani, azi îngrijit de colonelul sau generalissimul Jan Enache... 

— Deci răspunsul meu, îi tăie Grig macaroana nostalgiilor, este că nu 
această simultaneitate, apariţia unei cărți Refugii alpine şi înființarea unei mişcări 
de bâte Călușarii României, trebuie să ne îngrijoreze. Deoarece a scoate o carte 
în România e ca şi cum ai arunca un pietroi într-o mlaștină! Să zicem prin absurd 
c-o să se traducă Genji sau Omul fără însușiri. Ei, ce-o să fie? Nicio reacţie, ca la 
morții români de pe front. Cum ai da mărgăritare la porci! Fiind evident că atâta 
vreme cât nesătulii din capul Ţării nu termină de tâlhărit, încât să se încheie cu 
provizoratul proprietăţii de stat, şi să se desăvârşească acumularea primitivă a 
capitalului, nici economia nu poate demara, în scopul ca să se mărească pibul şi 
să ai din ce finanța pensionari nenorociţi, care să mai lectureze Liste de cărți bune 
și să vomite tinerilor ca guguștiucii, gata rumegate, „ideile principale“. 
Dimpotrivă, se va stărui în paradoxul frigiderului român, că cine e aspirator să 
citească cărți, ăla nu le poate cumpăra, iar cine are maşină de spălat bani ca să le 
achiziționeze pe la promoţii, nu aspiră să citească acele cărți înainte de a se răci 
publicitatea cu ventilatorul entropiei eterne, cum prezice şi teoria catastrofelor! 

— Poate că n-ar dăuna, interveni bucătarul de la Casa Verde, gelos pe 
aplauzele ce principalul vinovat pentru explozia Bolşecaustului afectând 
homosapienşi de la Marea Nordului la a Chinei de Sud, cea navigată ca pe Internet 
de surfişti vietnamezi cu familiile, primea cu zâmbet de tigru sceptic c-ar mai 
exista fidelitate azi față de vreo altă ideologie decât teroarea semănată de la om 
la om de securitate, poate c-ar fi benefic aci, să punctez în calitate de om de 
doctrină şi de stat, de om de bine nazist, câteva idei, nu din manifestul Şerifului 
Alin Vişan Despăducherea României, ci din strălucitul eseu Refugii alpine, noua 
ieşire publică a colegului nostru Sergiu Enache, un stenic optimist, care pe lângă 

întreaga anatomie a domnişoarei Isadora Morgenstern de origine ghizdavă, mai 
are în posesie câteva ciolănaşe universitare, publicistice, fundaţional-oengiste, 
pur politice etâcî, aşa că nu numai cu inteligenţa-i polemică iactant-ejaculantă, ci 
şi cu paloş pamfletar, încins totdeauna la roşu în contra îngălării cornute, porcine, 
folosind numai modelarea şi studiul de caz, el ne pune față-n faţă şi burtă la burtă 
cu o interogaţie a acuplării pure în absolut, ca eupareunia şi entelehia! 

— Despre ce s-a mai întâmplat cu acest popor după ce s-a născut creştin? 

— Şi, şi! În loc să-şi dezvolte aptitudinile latine, crezu Stalin că e întrebat 
el, şi să dea la umanitate, cât italienii, spaniolii, francezii, cubanezii şi chiar, dacă 
lipsa de noimă a istoriei numită CIA n-ar fi intervenit, chilienii, mai sus amintiții 
români au fost lesne constrânşi, de tot neamul de venetici, să se caţere şi să aştepte 
două milenii pe crestele sărăcăcios locuibile ale Munţilor Carpaţi, al căror lanţ 
începe la cominterniştii Dimitrov şi Tito, terminându-se în Ucraina, Slovacia și 
Polonia, eu având atunci în plan să-l restitui lanţul ăsta în totalitate caimacamului 
mareșal Antonescu, dacă s-ar fi abținut să treacă, hai să nu zic că dincolo de 
Nistru, dar barem să se fi oprit şi să ne fi aşteptat revenirea la Bug, nu să ne 
fugărească până la Volga şi la Marea Caspică-n Caucaz, până-n Cecenia!... 

— Stalin şi poporul rus... Libertate ne-a adus! 

— Nu prea înţeleg de ce aplaudaţi, dar fie, mă rog, zic că după calmarea 
spiritelor malefice, acei păstori, cu mâini finuţe mici, ciobăneşti, cum observă 
Eminescu, nu apucătoare şi bătătorite, de plugar, au reîntemeiat Țara Ardealului, 
Tara Românească, Ţara Moldovei şi Țara Cadrilaterului, pe care Mihai Viteazul 
le-a reunit la Alba Iulia, desăvârşind un proces început de Alexandru loan Cuza. 
ȘI un unionism analog promite tânăra speranţă Serioja Enache azi, cu condiţia ca 
guvernele viitorimii să amelioreze actuala politică bugetară, prin strategii mai 
realist fundamentate, economico-filozofic şi din punct de vedere al filozofiei 
dreptului, al Lingvisticii nu mai puţin, ca să nu fac critic aici şi un anume stângism 
în exagerarea limitei de suportabilitate a poolimii progresiste, chit că experienţa 
Gulagului, cu răbdările ei prăjite, alimentează un optimism de inestimabilă 
valoare teoretică şi practică, compensând sacrificiile, jertfele, martiriul, 
opresiunile, rațiile, demolările şi dialectica esplotării homosapiensului obosit, 
fraierul de Homo fessus, de către şmecherul nomenclaturist Homo totenkopf! 

— Stimaţi invitaţi, se trase de zgârci la cravata ucraineană, parcă pentru a- 
şi confirma că e la o oră atât de târzie treaz, Grişa Căinaru, dacă ne angajăm într- 
un demers sistemic fără irigaţii, atunci orice grilă de programe ne apare ca o 
înstructurare bine integrată pe uscat a unor substructuri, vrasăzică dacă tâlcşoul e 
o matrioșkă, atunci el îndeplineşte nişte funcții, iar din acest pachet, numai un 
trădător ar putea avea tupeul să nu respecte că prioritatea naţională este, cum a 
observat şi invitatul nostru Hitler, aprioric determinată de motivația deciziei 
politice sau, altfel spus, cum ar veni după domnul Stalin, simplificarea ideilor 
complicate e azi imperativă, pentru ca cei ce ne urmăresc să le poată ține minte şi 
mâine, la serviciu, pe transport, la piaţă, la trezorerii sau pe culoarele tribunalelor 
şi să le poată difuza din gură-n gură mai departe, cui doarme deja. 

— Grişa dragă, se simţi atins Stalin, eu îţi reamintesc că analogia, deja 
celebră, propusă de analistul Isadorei, este următoarea: prăbuşirea granițelor 
noastre românești, în urma exploziei sociale din decembrie 1989, pregătite 
minuţios şi declanșate de uie şi SUA, numai de necaz c-a achitat regretatul 
Ceaușescu datoria externă şi trebuia create pretexte Drang nach Osten ca să vină 
FMl-ul şi Banca Mondială, să le indice miniştrilor români ce întreprinderi să 
falimenteze, vomitându-şi alţii prisosul de mărfuri depreciate pe tarabele goale, 
iar muncitorii — unii dintre cei mai calificaţi şi mai pregătiți ideologic din uie — să 
ajungă să facă greva foamei sau să se coboare să vândă spermă ca-n filme, ca să 
le dea totuși guvernanţii ajutoare că le moare familiili, ca lăcustele din cronici 
năvălind prin graniţele ca de pânză de păianjen neagra străinătate, ca să ne sugă 
sângele, tot felul de năpârci aventuriere sprijinite de serviciile lor secrete şi de 
acoperiţii noștri din presă, care diseminează cu profesionalism ura de sine, 
descurajându-se astfel toţi investitorii români serioşi, competenți şi dinamici. 

— Într-adevăr, analiza SWOT, diagnoza generatoare de prognoză a 
frumosului nou eseu Refugii alpine. Mituri și mituire ne arată că, scârbită şi 
resemnată dinaintea acestei invazii sprijinite din afară de forțe incomensurabile, 
elita noastră economică şi spirituală, adică vreun milion, cel mult două milioane, 
vrasăzică circa unul din zece locuitori, a pornit-o metaforic îndărăt la străvechea, 
mitica „urcare a muntelui“, unde şi-a asigurat, însă numai pentru ea, un standard 
de viaţă decent, comparabil multicriterial cu al elitelor occidentale. 

— Dar fără Edu-Cultură! De aici şi optimismul: aristocrația noastră nouă se 
constituie ca o enclavă non-erudită uie-USA, rătăcită în aceste pustietăţi carpato- 
ponto-dunărene, contemplând din automobilul blindat ca din autocarul cu turişti, 
prin hârtoape, Grădina Maicii Domnului, nişte sate de canibali şi violatori sau 
prânzul leoaicelor în rezervaţie, târâișul faunei mizere de pensionari, bugetari, 
şomeri, vagabonzi, prostituate, aurolaci, ale căror scâncete de naufragiați nu se 
prea aud nici pe strada decibeloasă, darmite în interiorul caroseriei dominat de 
boxe din care emană doar manele euroatlantice, neînţelese de românul generic. 

— Modelul enachian mergând până la capăt, la capela frigorifică, la cimitir, 
la esență şi prorocind că acest terci, această carne tocată stradal, acest imens salam 
cu soia în devenire, constituit pentru antropofagi din aproape peste 90% din 
biomasa românească actuală, incapabilă să înveţe, în condiţii brucaniene, şi de la 
Brucan, adevărata democraţie, se va deprecia organoleptic, este sortită pieirii, va 
putrezi urât, ca tot ce e perimat în istoria majoră. 

— Ci după spălarea de sânge cu furtunul a asfaltului memoriei, elita de pe 
munte se va pogori în cetăţi ruinate de-ale patrimoniului şi va dura, descălecând, 
calofilă, de pe calul costeliv al Secetei globale, noile formaţiuni statale românești, 
de o dinamică fără egal, pe care un Preşedinte-Mântuitor, Zahei Avăcăressi, le va 
unifica sub un singur sceptru! 

— Constat că deşi ambii candidaţi, şi Alin Stressoi, şi Sergiu Chiose, se 
cunosc, mârâi Stalin cerând lui Hi să-i aducă pipa cu tutun churchillian yaltez, ei 
încă mai gravitează în jurul cercurilor ghizdaviene din California şi Florida, ale 

căror rezidenţi la noi par a fi doctorul Cezar Bogza de la Ziduri, părintele Atanasie 
de la Crângaşi-Rudeni şi filosoful civilizației și culturii Jean din Ferentari, de 
unde pescuiesc idei care se bat cap în cap, ceea ce, dincolo de unele tenibilisme, 
cum ar fi, deviaționism troțkist sadea, că să fie spânzurat orice homosap căruia i 
s-au prestat Omagii cu poezii, cor şi litere din oameni pe carosabilul pieţei, mie 
mi se pare totuşi un simptom că ceva se mișcă în ţara asta ce, din sputnik pândită, 
părea mai ieri ca şi moartă sau ca anesteziată pentru un viol. 

— Şi totuşi se mişcă, îngână Hi meditativ, dar bubuliţa e că nu ştim pentru 
cine e mișcarea! Eu în tinereţe, ca și fratele Muss, am studiat destule broşuri 
marxiste ca să pot avea azi competenţa de a încadra corect poziţiiile ideologice 
apărate de puiul de mogul Sergiu Chiose Enache, azi ginerele Irinucăi lui Marius 
Ghizdavu de la Basel, şi de urmașul slugilor Glagovenilor, flămândul Alin 
Stressoi Vişan, autointituluat Șerif: sunt poziţiile celor mai reacționare vârfuri ale 
capitalismului financiar monopolist de stat din România postceauşistă, care se 
dau drept rezerva de sânge tricolor proaspăt, chipurile pur din punct de vedere 
rasial, regenerator al Neamului de mâine. 

Cu adevărat revoluţionar însă, cu reale calități de V6jd... de Fiihrer, dacă 
doriți, mie mi se pare însă nu Chiose ăsta, ci doar Alin, căruia îi prevăd un strălucit 
viitor, atât în coordonate românești cât şi într-o dimensiune galițiană, aci în Est. 

EI tace şi le face! Cum a pregătit STAVKA joncţiunea de la Kalaci. 

Şeriful dispune azi de o adevărată armată personală, incomparabil 
superioară la câţi badigarzi poate angaja un baron sau la câţi ciomăgari eventual 
întăriți cu purtători de săbii, oaste de strânsură, ar aduna un vip din lumea 
interlopă, influent într-un cartier sau altul, dezvoltat de moguli. 

Marea întrebare rămâne împotriva cui vor fi folosiți Căluşarii României! 
Şi nu putem avea deocamdată răspuns, cum nu cred că are o idee prea precisă nici 
Şeriful însuşi! Astfel de inițiative destabilizatoare, le anunţi posibilitatea, și apoi 
aştepţi investitorii interesaţi, tot aşa cum e şi cu organizaţiile separatiste, care nu 
sunt create din exterior, dar sunt o ofertă către exterior, pentru cine vrea să lucreze 
la dezmembrarea României, a cărei fragilitate rezultă clar din istoricii recenți! 

— EI, să nu exagerăm! râse românește Stalin. Nu e comandantul Alin Vişan 
chiar așa fără program, cum lasă a se înțelege! Nimeni nu a preluat doctrinar cu 
atâta consecvență expresia filosofului moral Jean din Ferentari păduchii din capul 
Țării, menită a condensa ura populaţiei dependente de Ajutoare față de oamenii 
adevăraţi, oamenii competenți şi dinamici, care mai au şi calitatea c-au riscat, fie 
faliment, fie să-i prindă justiţia... Neexprimată într-un contract cu simpatizanţii, 
ca să nu fie ros de adversari, dacă nu l-a-ndeplinit, toată ideologia lui rezidă, de 
fapt, în ceea ce „înțelege“... Gloata! Și când o teorie, bună, rea, e asumată de 
masile populare, de Poolime, forţa ei devine materială, încât dacă ţii la familia ta 
şi ai bani mulți, e benefic să-ţi deschizi un cont la banca Ghizdavilor din Basel! 

Această idee adictivă de pe stindardul mișcării vişaniene este Revanşa! 

lar baza ei de masă se constituie din cetăţenii mai erudiţi, care s-au trezit 
cam târziu, ca maistrul Plotuna, pensioner, şi şoferul Marin de la Bolintin, 

înțelegând ei abia la spartu' târgului, în calitatea lor de frustrați, că şi-au neglijat 
interesele familiei lor alergând pe la proteste după cai verzi pe pereţi, cum ar fi 
„deconspirarea securității“ sau „procesul comunismului“, inclusiv al enigmei 
teroriste şi al paradoxului român că prin degradarea megashow-lui Cântarea 
României şi Daciada, în confruntări de mari detașamente înarmate cu bâte, s-a 
înnegrit ca huila imaginea Țării, ratându-se eșalonul cu Polonia, Cehoslovacia și 
Ungaria, la care ne îndreptăţea Revoluţia de la "Timişoara, declarată de Marius 
Ghizdavu, citez, cea mai mare Realizare a poporului român în secolul XX, 
desigur după Marea Unire săvârşită de Regele Ferdinand şi Regina Maria, cea de- 
a treia mare performanță fiind, hm, hm, ex aequo, cucerirea Budapestei la 1919, 
a Odessei la 1941 şi a Cupei Campionilor Europeni la fotbal, pe 7 mai 1986, deci 
în timpul ultimului mandat prezidențial al lui Ceaușescu. 

— Recunoaşte Marius al meu asta cu Revoluţia? surâse cu uimire 
copilărească Dora, ca cea mai mică Matrioşcă dintr-un set de şapte. 

— În general, acest mare om de doctrină, Ghizdavu, își închise Stalin nervos 
mobilul ce-l ţârâise, şi zic balşoi pentru că încă nu golise Dej cocinile Romlagului 
şi el deja studia vârtos _marxism-leninism, direct în rusește, la ARLUS, cu intenția 
criminală de a ne injecta un fel de virus în ideologia clasei muncitoare şi a aliatei 
ei țărănimea, cu două idei reformiste care ar fi condus la catastrofă Lagărul 
socialismului şi păcii mai vertiginos decât glasnostul şi perestroika. Prima diviza 
Partidul unic într-un Subpartid 1 al membrilor născuţi în zilele fără soţ şi un 
Subpartid 2 al membrilor născuţi în zilele cu soţ! Cele două formaţiuni urmau a 
participa la o competiție electorală de tip bipartid american. Ca să vezi! lar a doua 
idee, ridicând intelectualitatea, de regulă reacționară, la importanţa țărănimii ca 
aliat al clasei muncitoare, cerea a se folosi enorma forță a statului totalitar nu 
pentru prostirea permanentă a sclavilor ieftini, care dau plusvaloarea marxistă 
maximă, Ci invers, pentru a-i instrui infinit superiori dobitocului occidental, 
reeducare perfect fezabilă cu biciul, şi în ratarea căreia recunosc şi eu cauza 
vremelnicei biruințe a capitaliștilor asupra ciolovekului onest și dispus a-şi 
îndeplini cu cinste sarcinile de plan, ba chiar a se întrece cu alții și a participa la 
toate subotnicele. Acest creier preocupant pentru organul nostru, al lui Marius 
Ghizdavu, își confirmă periculozitatea şi azi, emanând idei subversive cum ai bea 
apă, parcă pentru a da o strălucită confirmare practicii leniniste de a încadra 
irevocabil dușmanii poporului, fie pe lista de executat pe loc, cum a fost cazul de 
Crăciun 1989, într-un loc la Târgoviște, fie pe lista vipurilor care, din motive de 
scandal mediatic, nu pot fi lichidate prin lovire la mir, dar pot fi îngropate de vii 
în temnițe, de unde câteva să nu mai iasă decât în baza estimărilor medicilor că 
crapă în scurtă vreme la domiciliu, desigur sub o monitorizare vigilentă. 

— Marius al meu n-ar lovi Uniunea Sovietică nici măcar cu o floare! 

— Ba da, domnişoară Dora, acest excepţional talent marxist, semnalat nouă 
de informatorii de la ARLUS, bandit activ cam de când m-a izgonit Hrușciov de 
lângă Lenin din Mausoleu, poate că ne-ar fi salvat Lagărul, dacă l-am fi fi racolat 
atunci, aducându-l să lucreze pentru noi, chiar şi în Lvovul lui! Am fi format un 

ciolovek nou în Galiţia Mare, de la Tolbuhin-Bazargic la Kaliningrad, mai bun în 
tehnică şi leadership decât sclavii din lumea liberă, timp în care am fi dus până la 
capăt şi Bolşecaustul, selectându-se cu timpul un tip uman fanatic, ca şeriful Alin 
Vişan, care să respingă visceral până și o prosperitate excesivă... Mă rog, nu ne- 
am adunat aici să facem istorie contrafactuală! Remarc doar luciditatea pictorului 
Marius Ghizdavu de a nu exagera rechizitoriul refugiaților de pe munte ai contra- 
premierului contratenor Sergiu Enache: el nu acuză elitele postceauşiste pentru a 
fi dus ţara la... dezastru, ci doar că au ratat intrarea României cu primul eșalon... 
şi în NATO, şi în uie, rezultând un statut de toleraţi pentru români şi bulgari, de 
indezirabili în spațiul select, vital pentru oamenii superiori, al Schengenului. 

— Numai că şeriful meu Alin Vişan, bău puţină limonadă din fructoză 
alcoolizată Hi, încât îi străluceau perişorii mustăcioarei de bobiţe cu senzație 
tropicală, o aşa acuzaţie minoră a pierderii startului el o poate dezvolta spre o 
opresiune oribilă, agitând bâta şi argumentul irefutabil al ritmurilor de îmbogăţire 
decalată, ale păduchilor şi, respectiv, ale cetăţenilor, net şi brut favorabil 
paraziţilor față de victimele lor, din totdeauna îmbuibaţii uitându-se din mașinile 
lor zburătoare la perdanţi ca la nişte vite hămesite, fără să se întrebe decât în 
Gulag cine poartă de fapt răspunderea proastei lor îngrijiri! 

— Această radicalizare, strânse între dinţi pipa cu iritare şi superioritate 
Stalin, depinde acum de baza de masă care se va încolona în spatele formațiunilor 
paramilitare ale Că/ușarilor României! O adunătură jalnică de golani frustrați, 
invocând nu ştiu ce contracte populiste neonorate şi smulgându-şi părul din cap 
c-au alergat după cai verzi pe pereţii Casei Boborului, devenite simbol al... 
democrației românești şi generic la televiziunea de stat pentru tribunalul, pardon, 
Tribuna partidelor parlamentare! Cum ar fi țintă nerealistă şi revenirea la 
monarhie. Cu pretenţia lui Jean din Ferentari, în Marea Recuperare, că s-ar obține 
prin Reconstituire nu numai o scoatere a ţării din izolare, băgând-o în clubul 
familiei monarhiilor, ci și reînnodarea efortului cultural cu ce începuse România 
Regală, vorbe goale sub care se ascunde şi trebuie s-o demascăm, intenția de a 
continua Războiul Sfânt, luptându-se în secret, insidios, criminal din punct de 
vedere al dreptului internaţional, pentru reunirea României cu Basarabia, 
nimicindu-se o entitate istorico-geografică şi etnică organică, cu steag la ONU şi 
cu echipă olimpică proprie, amăgind Occidentul la Saraievo că o Românie cu 
Transnistria drept compensație la ce lipsește celei interbelice ar fi un factor de 
stabilitate situat chiar pe axa Belgrad-Kiev-Minsk-Moscova... 

Primirea Fihrerului urma să se facă în aer liber, sub cerul liber, la iarbă 
verde. O dumbravă în marginea târgului. Se închipui acolo un spațiu festiv 
delimitat de drapele româneşti și germane și de două panouri colorate cu 
portretele conducătorilor celor două popoare între care se cimentase, în ultimele 

luni, frăția de arme împotriva bolșevismului, dușmanul neîmpăcat al civilizaţiei 
europene. 

Pictorul Regimentului 17 lucrase întâi portretul lui Antonescu, spre a-și 
exersa mâna amatoare, şi abia apoi, cocoţat pe o scară din lemn fragil de 
mesteacăn, se apucase de-al lui Hitler. 

N-a trasat însă decât liniuţele ajutătoare ale compoziţiei când dintr-o 
pașnică şi bucolică, binemirositoare căpiţă de fân, ieși un partizan bărbos şi 
vârstnic, masiv ca graful Tolstoi. Într-o clipită, el trase un foc de pistol greu drept 
în țeasta zugravului şi, în consternarea generală, se furişă printre mesteceni şi 
hățişuri, cufundându-se în codrul alăturat dumbrăvii. 

— Ce mă fac? Ce mă fac? se văicărea colonelul Belizarie Moga, privind cu 
jale la sergentul TR-ist, învățător cu înclinații spre desemn, din craniul căruia 
şiroia ca dintr-o călimară răsturnată un sânge terifiant de roşu, sub necruțătorul 
soare de vară. 

În ciuda preceptului său de criză în secolul XX, cum că viaţa intelectuală 
trebuie ascunsă neintelectualilor, lui Marius i se făcu milă şi de sergent, că 
rămânea cu opera neterminată, şi de sărmanul vecin colonel de la Valea Ursului, 
care îşi scosese chipiul asudat şi compunea plângând o ultimă scrisoare către 
Chouchou, soţie, şi cele trei fete ale sale: Olguţa, Nunuţa și Cocuţa. Era evident 
că în viitoarele minute își va trage un glonţ în cerul gurii. A și verificat Mauserul 
dacă e bine încărcat. 

Mai erau doar două ore până la sosirea convoaielor oficiale. 

Marius smulse penelul și paleta din mâinile îngheţate ale învățătorului 
căzut, se căţără pe scara de mesteacăn şi începu să lucreze cu febrilitate, surd la 
comentariile admirative ale mulţimii de ofiţeri, subofiţeri, gradaţi şi soldați, 
strânse în jurul său şi al mortului. 

— Ce e asta, locotenent? se auzi din senin o voce aspră și indignată. 

Era Conducătorul Statului, roşu de furie, strecurat pe nesimţite între 
luptătorii prezenţi, hipnotizaţi de miracolul aproape matern al facerii operei de 
artă în cel mai sălbatic război mecanizat. 

Întreaga dumbravă încremeni într-o tăcere apăsătoare, speriată, splendidă. 

Pe pânză apăruse un Hitler, dar nu Fuihrerul oficial 1941, ci agitatorul 
gloatei din anii tineri. Cu mustață mai rară, cu riduri aplatizate dulce, cu nas mai 
puţin lung, cu umerii obrajilor pronunțați mongoloidic, mărturisind o energie 
ariană abia reținută. 

De o agresivitate, aşadar, infinit amplificată faţă de personajul momentului, 
a cărui imagine publică devenise aproape calmă, din rațiuni diplomatice desigur: 
noua Europă trebuia să aibă încredere că i se pregăteşte o arhitectură de securitate 
durabilă, calculată cu matură chibzuinţă. 

— Domnule general, răspunse de la o vreme Marius, cu o superioritate de 
parcă ar fi fost Michelangelo adresându-se de pe schelele sixtine Papei într-un 
film al agoniei şi extazului, vă asigur că domnul Hitler se va înţelege cu mine ca 
de la Kiinstler la Kiinstler, şi va fi foarte încântat de acest genial portret. Problema 

care trebuie să vă preocupe în aceste minute preţioase nu este decorul, ci 
conţinutul iminentelor convorbiri cu marele Fiihrer, ca de la soldat la soldat... Vă 
doresc să ajungeţi la o comunitate de idei comparabilă cu cea construită de mine 
folosind limbajul plastic! 

Întreaga dumbravă încremeni într-o tăcere grea, de plutoane aliniate 
așteptând cu baionetele și căștile strălucind în soare confirmarea unui ordin de 
execuţie pe loc. 

Dar Antonescu încă își mângâia gânditor cu cravașa vârfurile cizmelor, 
întrebându-se dacă acest atac neobişnuit la autoritatea sa nu aparţinea cumva unui 
nebun şi, în acest caz, nu vor fi uşurate deloc apropriatele negocieri cu Fiihrerul, 
dacă într-adevăr se va acorda atenție îndrăznețului şi expresivului portret. Fiul 
profesorului Voicu Ghizdavu, argeşean amic de familie, nu arătase niciodată 
asemenea insubordonare prostească, şi încă în public. „lonele, lonele, i se păru 
lui că aude ca prin vis vocea cavernoasă a bătrânului istoric, geograf şi strateg, ia 
aminte că Marius al meu are el o scrânteală de mic geniu și trebuie protejat matern 
de răul lumii acesteia. Singur-singur, el nu e în stare să se apere. De regulă, 
primeşte loviturile vieții cu resemnare şi se mulțumește să bea.“ 

Îl scoase din neplăcuta încurcătură însuşi marele Aliat. La rândul lui, 
conducătorul statului german se strecurase fantomatic printre spectatori şi, cu 
intelectul său arian supradimensionat intuise imediat ce este imanent în esența 
situației create. 

Trase adânc aer în piept şi îşi contemplă înfiorat portretul, privind încântat 
ba mustăcioara blondă, ba fruntea sclipitor de albă ca porțelanul de Meissen, ba 
obrăjorii îmbujoraţi ca de fată mare din Pomerania, ba ochii albaştri şi adânci ca 
cerul înstelat de crepuscul ce stăruie asupra tuturor purtătorilor de obligaţiuni 
etice. 

Toţi cei de față şi viitori așteptau cu inimile cât niște purici, gata să tresalte 
imediat: ce-o să zică? Ne va fi bine? Ne va fi rău? 

Adevărul este că Fiihrerul enerva pe toţi observatorii profesioniști cât înota 
în subiectivitatea sa, urcând fenomenologic pe treptele cele mai înalte ale 
încântării, aproape de concept, aproape de muma pădurii ideilor, unde trăirile se 
abstractizează sublim, convertindu-se în mari şi adesea generoase hotărâri de 
importanță regională. El era pe atunci indecis asupra configurației rasiale a 
Europei postbelice: exterminându-se slavii, oare vor mai fi tolerați la nesfârşit 
latinii? O vreme înclinase, în metaversul lui, spre ipoteza purificării etnice 
complete a continentului, căci singura personalitate negermană, Mussolini, îi 
părea o excepţie singulară, bizară, nesemnificativă statistic. Dar surpriză, surpriză 
în Est! lată că această veche nobilă viţă latină zămislise un general nemilos ca 
Antonescu, iar acum avea revelaţia unui tânăr şi pletos Albrecht Diirer român, în 
cămeșă încrețită la gât cu dantelă croşetată din arnici sienna, la Antibes, de o 
violonistă din Harkov, Daria Maximovna Riumina (Murocika), născută la 8 mai 
1921, ca şi el tot la Lemberg, un artist strălucitor dotat ca să poată figura din 
instinct, spontan, idealul neoclasic de frumuseţe a omului arian, cu tot spaţiul său 

vital din fundalul nemărginit al tabloului. 

— lată ce mă desparte de uncle Joe, de Herr Stalin, iată de ce nu ne-am 
înţeles noi doi ca supraoameni superiori! El e un admirabil manager, tătuc, lider 
şi vOjd, un solid teoretician, mai bun continuator al lui Marx şi Lenin decât 
alogenul Troțki, dar stă mai slab decât Engels la darwinism. În genere, biologia 
lor sovietică e de râsul curcilor, cu iarovizarea cartofilor, altoirea căpşunilor, cu 
perdelele lor de păduri, cu eucalipții din Crimeia, plantați de Stalin însuşi... 
Savanţii săi n-au înțeles că altoiurile miciuriniste sunt în esența lor contrare 
naturii vii, care exaltă sacralitatea speciei — corciturile fiind totdeauna niște 
monștri, nişte handicapaţi, sortiți neînmulțirii şi pieirii. Să ne gândim puţin măcar 
la melancolia catârului, adus forțat într-o lume pe care n-o înţelege și în care nu- 
şi poate găsi niciun rost decât acela de animal de povară! 

Suntem de comun acord în chestiunea partidului unic şi a combaterii 
deviaţionismului. Ne desparte însă viziunea asupra dezvoltării. Eu vreau 
economie de piață, Stalin vrea economie dirijată. S-a luat după economiștii 
necreştini care-l scot pe Roosevelt din criză, să dea supă la toți milogii. Numai 
economia de piaţă îngăduie concurența acerbă, lupta pentru existență. Și asigură 
astfel vitalitatea organismului social. Dacă îi exterminăm și pe latini, care nu mai 
sunt cei ai lui Traian, noi germanii nu vom mai avea rival în lupta pentru existență 
şi atunci vom degenera ca nişte plante de seră sau ca niște animale de Zoo. 

Și Hitler, neimaginându-şi că românul Marius Ghizdavu mai are şi calitatea 
de a vorbi curent germana reală, aceea pe care o înveţi doar crescând cu nemţoaică 
severă, se îndreptă călcând rar spre junele latin, ca să-i arate simpatia sa, ca de la 
artist la artist, fără cuvinte. 

Tălmaciul Schmidt făcu un pas înainte degeaba, în timp ce locotenent 
Ghizdavu se înclină plin de respect, îngenunchind de piciorul drept. Ca şi cum |- 
ar fi încununat cu lauri, Fiihrerul tăie acea mutră drăgălașă folosită pentru 
întâlnirile sale filmate cu plozi arieni, şi îi dezmierdă chica meridională, zise 
maladeţ, maladeţ, râse cu lacrimi de satisfacție, dându-și capul pe spate, își plimbă 
degețelele sale albe de bandurist pe ceafa lui moale și fragedă, îi ciuguli urechile 
ghiduş. 

Și brusc, cu un aer triumfător de toreador, făcu stânga-mprejur, luă pe 
Antonescu de braţ și porni cu el spre podiumul oficial, ca să-i dea o cruce de fier. 

Alămuri proaspăt lustruite porniră armonia lor greoaie, ţipătoare languros, 
baterii de artilerie bubuiră un solemn salut Cruciadei Antibolşevice, vântul goni 
vremelnic ceața artificială şi arşiţa, soarele începu să somnoleze ca un prunc după 
supt, lăstunii se repeziră spre boltă în delicate rotiri de supraveghere. 

Hitler se simţea ca acasă la Berdicev, deoarece considera grânarul 
ucrainean, asupra căruia îi atrăsese atenţia economistul francez clasic Balzac, ca 
şi inclus în Lebensraumul seminției sale. lar acasă, la Obersalzberg, obişnuia 
după prânz o mică plimbare, ostenindu-se a cobori de la căbănuţa sa, în care 
rumegase atâtea planuri de fericire pentru Neamul German. Străbătea o pajişte și 
o lua prin pădurea de brazi siberieni, întinerind de ozon şi aerosoli. 

Aici, în Est, tatonând, îşi alese drept țintă nişte carpeni ce stăteau de veghe 
în lanul de secară nerecoltată nu din pricina războiului, ci din incurie bolşevică, 
necontând decât cifrele raportate mai sus. 

Porni să bată poteca, flancat doar de Marius. 

— Portret am studiat şi eu în tinerețe, mărturisi el din capul locului, 
impunând un ton de totală sinceritate siestei. Autoportret şi crochiuri, adoratelor 
mele. Nu puteam să le termin. M-am îngreţoşat. Și vei trece şi tu prin asta, băiete. 
Carnea e efemeră. Nu rezistă timpului, glonţului, bombardamentului decât piatra. 
Ia spune, ai respect pentru ruine? Te fascinează arhitectura? Poţi să-mi lucrezi din 
aur masiv un vultur de vreo 70-80 de metri, cu o zvastică-n cioc şi cu globul 
pământesc în gheare? 

— Pot! răspunse fără ezitare Marius, gândind că în cel mai rău caz ar pune 
pe inginerii lui Albert Speer, Fritz Todt sau Robert Ley, să-i amplifice la scară un 
fel de Măiastră brâncuşiană, dotată cu zvastică şi sferă Chaplin. Am din familie 
aplecare spre ruine, domnule. Tăticul meu, Voicu Ghizdavu, după studenţie la 
Dorpat, Lemberg şi Breslau, a săpat mult în Italia, ca arheolog interesat de 
fortificaţii: la Roma, Florenţa, Assisi... Dar pentru ce vă trebuie o pasăre atât de 
mare? Vă gândiţi la un mausoleu nou în Piaţa Roşie? 

— E prematur... Nu! Doar pentru cult într-o domă de granit, sub a cărei 
cupolă ar părea pitică însăși piramida lui Kheops! Închipuieşte-ţi, dragule, sute 
de mii de berlinezi şi zeci de mii de barbari, aduși în delegaţii din toate colțurile 
Imperiului meu, ascultând cu evlavie papală pe Himmler oficiind, pe Goebbels 
predicând, pe Rosenberg filosofând live... 

— "Tocmai de aceea n-au prea rezistat marile imperii ale trecutului, fiindcă 
au atras spre metropolă toate resursele, dar și toți şmecherii, toate lepădăturile. 
Vă implor, recitiți Istoria şi evitaţi eroarea asta. Lăsați Berlinul, Linzul sau 
Dresden. Dezvoltaţi în adâncime, spre Galiţia Mare, întâi Breslau ca mare centru 
spiritual, apoi Lembergul şi mai mare! 

— Zău că nu te înţeleg, se opri în loc Fiihrerul, părând a urmări distrat zborul 
lăstunilor, dar luând în serios propunerea genială a românului. 

— Dacă arianul se va înstări până la Ural, firesc este să remorcheze după el 
cultura. Uite, aici! Să facă din Berdicev un nou Heidelberg şi din Moghilev o 
nouă Dresdă... Acest război n-are niciun sens. E chiar o crimă sinucigaşă dacă nu 
va avea drept consecință omogenizarea spirituală a Europei. Prin înălţare, nu prin 
coborâre. Un Kopernik, un Liszt, un Chopin sunt prea puţini pentru un Răsărit 
atât de vast! Ţările astea de până-n Ural sau poate de pân-n Kolîma... fiindcă 
Europa ţine până în Alaska, da, mein Fiihrer... toate sunt datoare Occidentului să 
trăiască în secolele XX-XXI mai modest, auster, investind însă triplu în educație, 
cultură, ştiinţe... astfel încât numărul de mari înţelepţi şi mari creatori să se 
distribuie uniform. Oamenii nu pot fi fericiți dacă nu-şi înţeleg destinul! Trebuie 
recuperat un decalaj de creativitate, trebuie stimulată apariția unei pleiade de noi 
ŞI noi genii, în toate domeniile de activitate, care să compenseze decalajul acestor 
stepe pustii față de minunatele orașe ale Germaniei încă în picioare, 

nebombardate. Pe scurt, Lebensraum înseamnă spaţiu pentru arat, semănat, 
însămânţat, irigat, erbicidat și recoltat numai genii ca cei de față și cei viitori... 

— Kopernik era german, dădu din umeri neamţul, încât căzu castelul din 
cărți de joc peste ştergarul de in întins pe iarbă. Liszt era tot german, măcar după 
mumă. A trăit la Weimar, a murit la Bayreuth. Nu ştia o boabă maghiară! Cât 
despre Chopin, ăsta era francez după tată, ceea ce la urma urmei e tot un mod 
german de a fi... Dealtfel, nu a compus în Polonia. Şi-a trimis doar inima acolo, 
gest straniu, explicabil doar prin firea sa slabă. Nu îşi auzea corect glasul sângelui. 
Îl mai tâmpise şi feminista aia, George Sand. Creator pe acest pământ e numai 
arianul şi de apărarea sa depinde soarta civilizaţiei noastre în Univers. 

Ai idei interesante. Sincer să fiu, n-am avut timp să mă gândesc la cum va 
funcționa cultural acest nou vast spaţiu al Reichului. Nici n-am fost obligat. 
Misiunea mea se reduce doar la a-l aduce pe arian într-o poziţie dominantă în 
Europa şi în lume, ca s-o salvăm. 

Restul vine de la sine. 

Fără îndoială că vor apărea în număr impresionant Dresdenuri, Weimaruri, 
Heilderberguri, Freiburguri... Bayreuthuri!... Linzuri!!... Până la Ural şi la 
Pacific! Acolo, noi și noi Kanţi vor medita și vor scrie tot. Întâi însă la Odessa, la 
Ackerman şi la Bender, la Feodosia, la Yalta, la Sevastopol, la Soci şi în celelalte 
cetăţi întemeiate sau ctitorite de arieni la Marea Neagră. Desigur, totul se va pilota 
şi implementa după tipicul şi directivele Metropolei. Altfel, fără reguli rigide, o 
nouă eră CLASICĂ nici nu este de conceput! 

Deocamdată însă, realismul responsabil cere să ne ocupăm doar de prezent. 
E război. Numai aşa vom provoca dezlănțuirea acelei explozii de spiritualitate de 
care vorbirăm şi totodată îi vom furniza şi subiectul eroic. 

Tocmai am distrus ruşilor, în ultimele zile, cantități de arme şi de material 
incalculabile. Dar mie tot nu mi se pare suficient. Trebuie să ajungem cât mai 
repede să le luăm centrele principale de producţie. Şi atunci, soarta acestei 
campanii este decisă, căci dacă înlocuirea forţelor vii e cât de cât posibilă, deși cu 
greu formezi combatanți buni şi instruiți, și mai ales generali, înlocuirea 
materialului este însă de nerealizat, oricât ţi-ai împuşca cei mai buni ingineri, 
pentru sabotaj şi presupuse uneltiri troţkiste. 

Cât despre ajutorul anglo-american, el nu va veni atâta vreme cât suntem 
în ofensivă şi există riscul să-l capturăm noi germanii! 

Şi Fiihrerul râse uşurel, iar Marius din politeţe făcu la fel. 

În adierea cu iz de grâne putrede de ploi, carpenii fâşâiau tainic din frunzele 
lor cu sectoare paralele bine conturate. Hitler, monologând, se repezi înainte spre 
o încleștare de trunchiuri tinere şi Marius întoarse jenat capul, studiind spicele 
arcuite şi scuturate, legănându-se ele până la orizontul negru, clătinate parcă de o 
herghelie de walkirii transparente, pâcle lungi de pulberi în vârtej păreau a le fi 
plete cândva aurii, apoi albite de lupte, apoi vagi sclipiri ale aerului, percepute 
doar de ochiul de artist, puteau fi vârfuri de săgeată, de lance, de paloş, de coif... 

Un gâfâit furios, urmat de un fel de Pffui! Teufel! și zerepțănat a răpitoare, 

atrase în sus privirile locotenentului. 

Generalissimul se descălțase şi izbutise să se caţere până la două hamace 
atârnate în carpenul sur de maiorul Dârning. 1 se vedeau, pregnante în peisaj ca 
sub un soare impresionist de Antibes, şosetele vărgate alb-albastre, agitându-se a 
semnal, cerşind ajutor: mâna stângă beteagă împiedica transbordarea 
cățărătorului de pe cracă groasă în hamacul împletit din fibre negre, albe şi roşii, 
care subliniau zvastici în pătratele ochiurilor. 

Ca propulsat de un resort, Marius fu într-o chpită sus şi simți iarăși, parcă 
recunoscătoare, epiderma fină, albă şi nemuncită a mâinii celuilalt fost pictor. 

— Cât pământ, cât pământ irosit! oftă câmpeneşte germanul, încrezător 
precum Nietzsche şi tot soiul de poporaniști, narodnicişti, sămănătorişti, că doar 
țăranul a rămas sănătos moral, rezervă a naţiunilor, când aristocrațiile s-au 
prăbuşit sub povara propriilor lor păcate, burgheziile s-au arătat bolnav de laşe, 
atât împotriva sindicatelor cât şi față de concurenţa evreiască, iar muncitorul — 
altă speranță înşelată — uite că s-a bolşevizat în multe privinţe. 

Beneficiind fie şi de scurta călătorie până la pâlcul de carpeni, Marius 
înţelesese cu tristeţe de ratat, că oamenii mari ai speciei nu au niciodată nimic de 
învăţat de la muritori, şi că dacă ai norocul să te intersectezi cu unul din ei, în 
Orient-Expres pentru o noapte de drum, sau într-un carpen pentru o banală siestă, 
nu e decât vorbă în vânt a mărturisi visurile tale cele mai curate sau măcar a-ţi 
strecura ce părere ai tu, adică a te agăța de destinul lor strălucitor, schelălăind c- 
ol hi şi tu cinevaşilea pe acelaşi pământ sau în acelaşi carpen sur. 

Politeţea ierarhică cere ca pe oamenii cu adevărat superiori să-i laşi să 
monologheze despre ei înşişi. 

Înţelept, Marius se lăsă repede păgubaş de a mai exercita o influență 
moderatoare asupra marelui interlocutor, în sensul de a-l sensibiliza asupra 
necesității uriașe, augmentate tocmai de răzbel, a creşterii masive și urgente a 
volumului de investiţii în educație, cultură şi cercetare-dezvoltare, îndeosebi în 
spațiile Galiției Mari sudice, controlate de creştinismul bizantin atâtea veacuri, 
care nedispunând de o inchiziţie proprie şi fiind nevoit să se slujească, şi aceasta 
doar sporadic, de a statului, nu stimulase satisfăcător de subversiv gândirea 
estetică, eretică şi științifică. 

Obsesia persistentă a unei Galiţii gigantice — numele ales sugera un pandant 
al Galiei Franţei, n-avea legătură cu Galicia, deşi Lembergul trebuia să fie ţintă 
de pelerinaj ca Santiago de Compostela — , proiectul unui aşa-zis cordon sanitar 
între foste imperii ce vor ajunge totalitarisme muncitoreşti, întins de la Small Nîi 
la 'Tenha Yuva, amalgam de popoare trăsnite de morbul Creaţiei, era o 
reminiscență WWIl moştenită de la bunicul cronicar Dinicu Ghizdavu, cel 
implicat în tot felul de mișmașuri geopolitice. Venerabilul observase că după 
aranjamentele de la Versailles de-am pierdut Pocuția, iaca, între Germania şi 
Rusia rămâne un abis de putere, când firesc ar fi fost ca între Lw6w şi Sofia, aflate 
pe acelaşi meridian cu Hobiţa, să trăiască şi înflorească filantropic un meterez sau 
val simbolic dacoroman, de care să dea cu capul ambele politici expansioniste, şi 

Drang nach Osten, şi Drang nach Țarigrad via Saraievo. 

— ŞI ce veţi face cu Stalin când se va preda SS-ului? simţi fotograful Marius 
că trebuie iar să-i capteze bunăvoința clientului. 

— Stalin? Stalin e o mare personalitate făuritoare de istorie! privi instinctiv 
domnul generos spre cer, la zei. Dacă a ajuns V6Jd, așa i-a fost ursit să fie. Nu se 
va preda. Dimpotrivă, îşi va regiza epopeic sfârşitul, lăsând testament ca urmașii 
săi, de câte ori se simt bine înarmaţi, să-şi cotropească şi să-şi deznaţionalizeze 
vecinii! Mi-e clar că-și va trage un glonţ în cerul gurii, când sub loviturile 
obuzelor noastre i se va zgudui bunkerul! De fapt, regret sincer că nu m-am putut 
înțelege cu rușii, căci deși slavi, ei sunt singurii întemeietori de stat în aceste 
pustietăţi, călăuziţi desigur de o nobilime ariană. Rurik, Vladimir, Iaroslav cel 
Înţelept şi ceilalți, primii lor țari, toți au fost germani sosiți de la Novgorod, 
această ultimă cetate hanseatică, pe drumul comercial de la varegi la greci, drum 
de negoţ, dar și de idei progresiste, tehnice, muzicale și filosofice. 

A fost o mare nenorocire și pentru Occident căderea Kievului sub loviturile 
tătare. Aceşti asiatici inculți au procedat precum vrea azi Cominternul: din 
strângătorii de biruri şi cote, din zapcii adică, au extras din gloata mujicilor 
viitoarea boierime moscovită, care, e drept, cum e firea nestatornică a rusului, s- 
a întors împotriva lor, cum or să se întoarcă şi bolşevismele de export emergente 
contra Kremlinului, mai întâi cele din Asia: China, India, Japonia, care se vor 
coaliza mâine să împartă proporțional Siberia... nu te joci cu asiaticii! 

De-aia insist eu că nazismul din Mein Kampf nu se poate exporta, e brandul 
meu, e inimitabil. N-a fost din capul locului conceput decât pentru germani, iar 
lăţirea Reichului nu se poate face decât cu aceştia. Însăşi Moscova n-ar fi 
însemnat nimic în istorie dacă din când în când nu apărea, salutar, în rătăcirile ei 
circulare, arianul. EI, arianul, inclusiv un academician de la Berlin, Dimitrie 
Cantemir, l-a învăţat pe ţarul Peter tehnologie și geopolitică, bazele fortificațiilor, 
arhitecturii şi urbanismului, ba mai mult, construcția de partid şi de stat, cum să 
plănuieşti atingerea unor obiective geopolitice prin lucrarea mai multor generații, 
cum ar fi învăluirea, subminarea şi sugrumarea civilizației occidentale a omului 
alb. Doar că Peter der Grofe n-a putut fi simultan şi creator de doctrină, şi 
înfăptuitor, cum mi-a fost numai mie hărăzit de Providenţă. Abia Katharina a II- 
a, ariană pură, a izbutit să umfle decisiv Rusia. Succes nemeritat însă de nişte 
amărâţi de slavi. Deci când noi germanii vom intra curând în Crimeia, o vom 
anexa ca pe o moştenire sacră de la Katharina die GroBe, care, trebuie să 
subliniez, se jertfea în contra asiaticilor pentru arieni, nu pentru muscali. Dovadă 
irefutabilă faptul istoric că vrednica femeie, călăuzită de bărbaţi buni sfetnici, a 
colonizat germani până la Volga, marcând astfel cu o intuiţie prodigioasă hotarul 
Lebensraum-ului meu de azi! Şi oarecum recent, până prin 1934, în Crimeia au 
fost deportări sălbatice după Războiul Civil, niște represalii, încât economia 
agonizează din lipsă acută de migranţi. Cred că o să le trimit eu, pe austriecii mei 
din Tirol. lar ca să-i reduc numericeşte pe tătari, voi recruta şi înrola vreo 20 000, 
contrar principiului că numai germanul sau românul poartă armă în Est. lar Stalin, 

în caz că totuşi ne respinge ajutat de anglo-americani, previzibil va deporta 
mânios toată etnia, toţi asiaticii, păstrând astfel o Crimeie pură pentru când se vor 
întoarce iar germanii și românii, fiindcă tot a noastră va fi Biruinţa finală. 

Ceea ce nu înseamnă că Eu nu voi încredința totuşi o misiune istorică 
ruşilor. Ei vor avea permisiunea să-și construiască un stat al lor dincolo de Volga, 
sau mai degrabă de Ural, şi să se înmulțească acolo ca insectele, stăvilind pe 
chinezi. Important este să existe un stat tampon între civilizaţia noastră europeană 
şi stepele Asiei. Altfel ne pomenim mâine cu japonezii la Ulianovsk! 

— Şi nu se poate aranja asta cu Stalin, încât să nu mai fie război? 

— Ba da, Marius! Stalin, şiret şi hoţ ca gruzin ce este, vrea să-şi mute de 
bună voie capitala acum, la Kuibîșev, adică la Samara, un municipiu căruia i s-a 
dat numele unui bolșevic de la care sunt multe de învăţat: cum să croiești planuri 
vaste, grandioase, hollywoodiene; cum să constrângi inginerimea să le 
implementeze cu succes, altfel riscând împușcarea pentru sabotaj; cum să bagi 
țărănimea recalcitrantă la colectivă, împuşcându-i caii şi înfometând-o fără milă, 
să nu supraviețuiască decât ăla care e cu noi. Ori așa, ori aşa!... Mda, o visa el 
domnul Stalin să-l las eu cu o nouă Moscovă pe Volga, dar eu am să-l împing din 
instinct mult mai departe chiar de Jekaterinburg, adică Sverdlovsk cum îi zic ei 
astăzi, unde l-au împuşcat pe ţar. Mineralele Uralului nu trebuie lăsate pe mâna 
plutocrației americane, care a scos bani frumoşi din industrializarea grea a CCCP, 
cu pivotul ei, industria constructoare de maşini blindate. lar unde e Moscova, voi 
pune deținuții — ai mei, ai lor — să se radă totul şi să se amenajeze un lac adânc, 
spre marea admiraţie a viitorimii şi ca să nu mai existe nostalgii de care nu poate 
profita decât evreimea, din Europa şi din America... 

Tăcu. În legănarea hamacului și în susurul frunzișului, sforăi puţin, 
iepureşte. 

— Nu am însă o idee prea precisă despre cum voi organiza lumea postbelică 
şi am constatat, din experienţe dureroase, că nici nu e bine să-ți faci în politică 
planuri rigide, căci totul depinde de conjunctură şi de mulțimea infinită a 
trădătorilor. 

După celălalt război, când cu o strângere de inimă mi-am zdrobit imboldul 
angelicat de a mă reapuca de arhitectură şi de peisaje citadine, azvârlindu-mă cu 
patos în vâltoarea bătăliilor stradale, să ştii tu că nici visam că voi ajunge vreodată 
cancelar al Reichului! 

Nu-mi propuneam decât un obiectiv aparent minor, dar greu de realizat: să 
smulg muncitorul german din ghearele otrăvite ale propagandei bolşevice. Şi 
atunci am constatat cu uimire că posed un extraordinar talent de orator. Am şi 
izbutit să abat haitele proletariene de la ura de clasă la ura de rasă, fiindcă gloata 
nu e capabilă decât de ură. Am dovedit astfel lui Marx al lui Mussolini că nu e 
nimic de capul acestei clase muncitoare, atâta tot ridicată în slăvi de Marx şi alți 
jidani, uneltind ei s-o prostească să se jertfească să slujească planurile diabolice 
de supremație planetară ale iudaismului. 

Pe urmă, când Providența m-a făcut şi cancelar, cum pe Borgia papă, nu 

mi-am propus decât să adun pe toți germanii într-un singur Reich, măcar în spațiul 
restrâns de dinainte de „pacea de bandiți de la Versailles“, cum aici bine le-a zis- 
o tocmai marele Lenin, după ce s-a germanizat două cincinale la Ziirich. 

ŞI atunci, am descoperit cu mare uimire şi încântare, în firea mea destul de 
impulsivă, nebănuite calități de diplomat răbdător. Așa am readus în Reich 
Renania, îngâmfata Austrie, Sudeţii, Moravia, Memelul şi puţin a lipsit să nu 
primesc gratis şi Danzigul. Fără a se trage un singur foc de armă, Domnule! 

Cine a mai realizat în istorie, pe căi absolut paşnice, fără un glonţ, fără o 
singură picătură de sânge, asemenea uriașe translaţii de frontiere? 

— Nimeni! 

— Daarrrr Imperiul Britanic, în perfidia sa, nu privea cu ochi deloc buni 
creşterea puterii continentale a Germaniei. Totdeauna politica Albionului a fost 
să fărâmiţeze Europa, să ne învrăjbească să ne încăierăm între noi, inclusiv Land 
contra Land, noi germanii, încât a rămas atâta amar de vreme Londra stăpâna 
mărilor, deşi acest rol planetar se cuvenea mai degrabă continentului în ansamblu, 
căci cu excepția Elveţiei neutre şi a Ungariei mutilate, toate țările au ieşire cât de 
mică la mare şi atunci, flotă lângă flotă, şold lângă şold şi umăr lângă umăr, noi 
europenii, noi civilizația omului alb, am ţine la respect întreaga lume. 

Deci Anglia a acordat garanţii absurde Varșoviei şi a atras în acest joc şi 
Franţa aproape bolşevizată de Frontul Popular. Polonezii mă sfidau! Eu nu voiam 
decât să iau Danzigul, unde germanii erau terorizaţi, şi să rezolv problema 
absurdului Coridor care mai mult separa decât lega Reichul de Prusia sa 
Orientală. Desigur, era de a mea datorie să dau și o lecţie demolatoare Varşoviei, 
privind superioritatea absolută a arianului faţă de o dezgustătoare amestecătură 
de slavi şi de jidani! 

Ei, şi atunci, în septembrie 1939, am descoperit cu stupefacție că geniul 
meu bun nu era nici al oratoriei, nici al diplomaţiei, ci unul fără egal în strategie, 
în arta operativă şi chiar în tactică! 

— Şi cu toate acestea, îndrăzni romanticul polonez din Lw6w să-i tulbure 
reveria, nu-i aşa că regretați la nebunie că nu mai aveţi timp să vă dedați pasiunii 
de acuarelist, Operei pure, eterne şi fără contingențe practice?... lată, acest lan de 
secară, cu maci şi lăstuni și cărare Van Gogh ar merita măcar o notație fugară, 
într-un bloc de schiţe al unui sergent TR-ist! Chiar mă gândeam în 22 iunie 1941 
că pictorii germani vor urma pas cu pas diviziile noastre aliate, fireşte cuprinși în 
cadrul trupelor de ocupaţie, nu combative, şi odată instalată o administrație 
civilizată, ei se vor apuca imediat de lucru, atât pentru a depăși peisagiștii ruși, 
care au lucrat enorm, peregrini în această natură vastă, cât și pentru a demonstra 
dragostea fierbinte a neamului german pentru spațiul său vital. 

— la nicevo ne panimaiu, zise Hi că nu înţelege. 

— Dacă eu, ca pictor, sunt azi doar locotenent, iar dumneata rămâi doar 
Fihrer, iar expresioniștii germani nu sunt mobilizați și aduşi cu forța să 
întemeieze Școala de Pictură de la Berdicev, atunci într-o istorie a artei, care ca 
să zic aşa e mai istorie decât istoria... istoriei, nu va figura decât lanul de secară 

cu pâlc de pini din peisajul natal de la Elabuga, dincolo de Volga, descris deja de 
peredvijnikul Şîşkin pe la 1878, când noi românii am scăpat de lipitorile turceşti 
cu ajutorul Rusiei, nu al Vienei, care nu ne iubește, sau Berlinului... 

— Aşa-i, așa-i! fremătă enigmatic carpenul. 

— Parizianca ta, delicata poetă Marina Tvetaeva, al cărui tată a proiectat 
așa-zisul Muzeu Puşkin, socotit de bunicul tău Dinicu ideal pentru Luminarea 
Poporului, de plagiat la Bucureşti, tocmai moare acum de foame acolo la Elabuga 
ta, după ce a comis incredibila poezie fatală de a se întoarce ca proasta în URSS, 
la 1939. Nici mormântul nu 1 se va găsi. 

— Ce farmec trăim noi doi acum, legănaţi de vânt în aceste hamace, se va 
pierde la fel, în lada de gunoi a timpului, în coșul de reciclat dialectic al formelor 
materiei. Cu tot cu cât expresionism o fi într-un lan răscopt putred, smuls de 
bolşevici prin violență kulacilor şi moşierului Balzak, teritoriu extravilan semănat 
de sovhoznici și nerecoltat din pricina neperformantului leadership al piloşilor 
sovietici... Doar aceşti maci hipnotizant de roșii, prefăcuţi în margarete, şi aceşti 
lăstuni macabru de negri îşi păstrează în peisagiul etern natura nepervertită... 

— Mai bine era, se trezi profesorul Hi de istoria artei, dacă Şişkin aista şi 
ăilalți peredvijnici cu expoziţiile lor itinerante pentru provinţiali, s-ar fi limitat 
doar la măreția peisajului acum german, fost rusesc. Ei au căzut însă în capcana 
propagandiștilor socialiști de teapa lui Cernişevski, să deplângă „exploatarea 
omului de către om“, simplificând limbajul plastic pe înţelesul mujicilor, 
risipindu-se orice şansă de a concura cu impresionismul francez. S-a ajuns astfel 
la paradoxul că Rusia ţaristă, la o literatură zguduitoare alătură o pictură de 
reportaj turistic, minoră, neglijabilă, ceea ce e semn de epuizare şi decadență, rea 
prevestire pentru stabilitatea ţarismului ca formulă de export a civilizației 
europene spre Asia și Africa. 

Un botgros se oprise pe o creangă, uitându-se când cu un ochi, când cu 
celălalt, la neobişnuitele cunoştinţe ale musafirului, relative la inamicul 
momentan al trupelor germano-române, iluzionând pe Marius că interlocutorul 
său admite că norodul rus este norodul martir al secolului XX. S-a luptat sălbatic 
vreme de cinci ani cu bolşevismul și i s-au aplicat practici de deznaționalizare şi 
despiritualizare nemaicunoscute în istorie. Ah, cât de crâncen ar fi să îl supui 
terorii încă unui totalitarism! În loc să-i multiplici pentru toate capitalele de 
gubernie Muzeul de Artă Puşkin, întru Luminarea Poporului, fiecare copil de 
pământean având dreptul de a fi informat, fie şi prin niște copii în 3D, despre 
capodoperele de care e în stare uneori homosapul. 

— la aminte, îi ghici uneltirea Fiihrerul, că ce conduce camaradul 
Reichsminister Joseph Goebbels nu e deloc Luminarea Poporului, în sensul lu' 
tac-tu şi bunică-tu, ci avem două domenii îngemănate, indisociabile, 
Volksaufklărung und Propaganda, ceea ce e altă mâncare de pește sărat şi afumat. 
Adică e mult mai simplu: nu va rămâne niciun Şişkin în Kunstgeschichte! Când 
vom pune laba pe muzeele rusești... şi colecții particulare nu cred să mai fie... 
Vom aduce înapoi în Europa tot ce este al nostru, german. Probabil la Linz, unde- 

mi fac Luvrul meu! Voi concentra acolo tot ce este artă occidentală, creată de 
arieni, iar restul va fi inventariat cu grijă şi nu am o idee prea precisă dacă nu 
cumva, în funcție de cum va merge războiul, va alimentata uriaşe ruguri, începând 
nu cu mediocrul Şișkin, ci cu nume mai periculoase, ca Rubliov, Vereşceaghin, 
Repin, Levitan, Kramskoi şi care-or mai fi, că nu-mi vin toţi în minte. Şi desigur 
degenerații: Kandinski, Soutine, Chagall, Malevici, Korovin... 

Pare barbar, dar aşa cere legea vieții. Altfel nu putem stăpâni Rusia numai 
cu un pumn de oameni, cum fac englezii în India. 

În genere trebuie scos din cap rusului că e bun de ceva, că a construit 
Petersburgul și Moscova, că a dat pe graful Tolstoi, pe Dostoievski, pe 
Ceaikovski, pe Mendeleev, pe ăla cu câinii... Pavlov... Fiindcă rusul e porc! 

Din senin, criticul se enervă foarte tare şi cobori fulgerător din carpen, 
julindu-şi şosetele cele vărgate marinăreşte cu alb şi albastru. 

Jos, tremurul i se opri brusc dinaintea unei scene înduioşătoare pentru orice 
iubitor de animăluţe. Un căţelandru costeliv, foarte înfometat, căci frontul fiind 
departe, nu se putuse întrema rupând din cadavre, se chinuia cu dinţii săi şubrezi 
să-1 roadă carâmbul uneia din cizmele sale de lux, dăruite de Mussolini şi lustruite 
de Horthy. 

Ca şi cum Marius, care părăsi şi el cu părere de rău hamacul, ar fi protestat 
la ocara Schwein adresată rusului, Hitler, de îndată ce îşi trase cizmele şi dădu o 
şocolată palestiniană ieftină câinelui, începu să se plimbe cu paşi rari de caraulă, 
în limita umbrei carpenului. 

— În primul rând, lămuri el politicos accesul de furie, rusul m-a tras pe 
sfoară unde mă așteptam mai puţin, în războiul din Polonia. După ce că i-am 
permis lui Stalin să-și taie ce halcă teritorială doreşte, mult mai mare decât a mea, 
m-a lăsat în ofsaid şi n-a intrat cu trupele enkavediste de ocupaţie revoluționară 
decât la 17 septembrie 1939, atunci când Varșovia era deplin zdrobită, iar Anglia 
şi Franţa îmi declaraseră deja, numai mie, război. A lăsat să se înțeleagă că 
acțiunea sa n-are nimic de-a face cu pactul Ribbentrop-Molotov. A făcut cu ochiul 
plutocraţiei de la New York, cum că el nu face decât să protejeze cât mai mulți 
evrei. Parcă-i mâncam eu! Pe atunci, gândeam să le asigur un stat al lor în Insula 
Madagascar, dar englezii, stăpânii mărilor, şi chiar francezii s-au opus. Hai să-i 
ducem atunci în Transiordania, unde cer chiar ei! Nici acolo nu e bine! Englezii 
tăi, Marius, scufundă navele cu sioniști sau îi lasă pradă masacrelor arabe! Dacă 
dă Dumnezeu şi îi bat pe ruși, rezolv şi problema asta: îi aşez dincolo de Ural, pe 
undeva prin Asia Centrală. Dar să nu anticipăm! Fiindcă rusul e porc! După ce 
am terminat noi cu Polonia, să fie pace şi liniște în Est, hop Cominternul, cică să- 
i bolşevizeze imediat pe finlandezi! E drept că şi mica Finlandă, fund vorba de 
un conflict cu o mare putere, cum e şi Reichul, trebuia să cedeze Carelia fără 
mofturi, cerută sub pretextul protejării Leningradului... Deşi, vezi, nu ştiu... Nici 
n-au violat bine granița și ruşii au şi declarat că nu recunosc decât guvernul Otto 
Kuusinen, format de ei şi numit „democratic“ s-o creadă minciuna proştii sau 
ticăloşii de la Londra şi de la Paris. 

— Guverne de-astea „democrate“ zice Mișu că au pregătite de Dimitrov la 
Comintern, la Moscova, într-un hotel luxos, aproape toate statele europene şi 
câteva din Asia, din Africa şi din America de Sud! 

— lacă dar de ce susţin eu, și generalul Antonescu m-a înţeles la Berlin, că 
de soarta acestui război depinde însăşi soarta civilizației omului alb pe acest 
pământ!... Cum ziceam, rusul e diplomatic cam porc. Reieşea acum pentru 
Europa, cu guvernul ăsta Kuusinen al Finlandei, că Ribbentrop al meu i-ar fi 
permis lui Molotov să-şi exporte bolşevismul! Noroc cu Mannerheim, războinic 
de formaţie ţaristă, de care frumoasa şi viteaza voastră Regină Maria, bolnavă la 
Dresden, unde am avut eu grijă, Marius, nu fiul ei Carol II, să i se trimită zilnic 
flori ca la Balcic, încă şi-l mai amintea, de la procesiunea Încoronării din mai 
1896, cum păşea mândru cavaler, între preoţi și baldachinul Țarului Nicolae al II- 
lea, cel ciuruit de un nerus, lacov Sverdlov, bolșevic implicat şi în 
packa3auuBanue, în nimicirea cazacilor tăi de pe Don, dar și din Kuban, unde zici 
tu c-ai admirat la Exarepuno„ap cele mai frumoase fete din lume... 

— Baldachin țarist a cărui idee va pluti veşnic peste Alba Iulia! 

— Mannerheim, finlandezii... Hm, e o chestie aici: aproape că împotriva 
nimănui nu se bat cu mai multă înverșunare popoarele decât împotriva 
imperialismului rus. Probabil pentru că știu că înfrângerea e mortală: urmează 
arderea cărţilor şi rusificarea. În orice caz, văzând slăbiciunea Armatei Roşii, 
umilite de o mână de finlandezi, deodată mi-a străfulgerat prin minte că tot ceea 
ce scrisesem în Mein Kampf mai mult ca propagandist decât ca doctrinar, aş putea 
să şi înfăptuiesc eu însumi: să paralizez Franţa cât timp extind spre est Germania! 

— Până la Vladivostok? Să fie continuă Axa Roma-Berlin-Tokyo? 

— Vom vedea! A cuceri spaţiu vital pe seama Rusiei nu înseamnă neapărat 
a răpi ceva din russkaia zemlia, ci e destul a elibera ceea ce ţarismul a acaparat 
abuziv: grânarul ucrainean şi cel al cazacilor din Kuban, cărbunele şi minereurile 
Donbasului, petrolul semințiilor caucaziene, peştii plini de icre din Marea 
Caspică... Dar ce te interesează? România are de toate... Şi cum spuneam, când 
totuşi cominterniștii au făcut pace cu finlandezii la 12 martie 1940, luându-le 
Karelia și Vîborgul lui Ioil Borgiah dar nebolşevizându-i, cu autopurificare etnică 
însă, aşa cum veţi face şi voi în Cadrilater, retrăgând Antonescu toți românii pe 
vecie, mai ales machidoni, declanşându-se astfel conflictul cu legionarii, hai, mi- 
am zis, să mă împac şi eu cu anglo-francezii, care nu-mi făcuseră încă nimica 
ireparabil, poate şi pentru că împărțisem frăţește Polonia cu... Stalin al lor. Fireşte, 
nu mă bazam pe pacea aceea. Bănuiam că doar nu se simțeau deocamdată în stare 
de o aventură ofensivă dincoace de Linia Siegfried. 

Le-am luat-o înainte, ocupând Danemarca, Norvegia și toate Ţările de Jos. 
Apoi, am zdrobit Franţa într-o manieră atât de umilitoare pentru gloria ei încât 
nu-mi pot imagina cine ar mai putea să-i vindece vreodată rana morală şi 
intelectuală. Recunosc că Stalin s-a purtat corect în campania asta, onest: mi-a 
trimis materii prime, hrană, benzină, motorină, chiar şi felicitări pentru victorii. 
Ba a pus şi partidele comuniste să lucreze pentru mine, de pe poziţii de coloană a 

V-a, de parcă se uniseră toți proletarii la noi în Axă! Bolșevicii lui Thorez militau 
pentru „autodeterminarea Alsaciei şi Lorenei până la desprinderea de statul 
francez“, luând model de la cei români care chemau la autonomia Cadrilaterului 
cu tot cu Dobrogea, a Basarabiei și Bucovinei, a Ardealului şi Banatului. Ca să 
înghită Cominternul totul, republică autonomă după republică autonomă, 
eventual sub forma unei Federaţii Balcanice a Sovietelor, conduse, vezi bine, de 
lcheaua de Dimitrov. 

ŞI iar am primit un duș rece, siberian! 

Pe când mă aflam cu mai toate trupele în Franța, cât să fac armistițiul, 
aruncând în aer muzeul provocator care, amintind pacea de bandiți de la 1918, 
atenta în pădure la orgoliul german, aflu cu indignare că numitul Molotov şi-a 
permis să vă dea un Ultimatum arogant, cerând o translație a graniţei sovietice 
spre Belgrad, dincoace de cetățile lui Ştefan cel Mare, atlet al lui Christos, 
apărătorul Occidentului împotriva barbariei asiatice, cetăți încă în picioare, 
neclintite ca dreptul românesc la Nistru şi la ceva dincolo de el. 

Acum, mai treacă-meargă, Basarabia voastră o mai stăpânise, şi nu 
totdeauna în întregime, țarismul, dar Bucovina mea, cu tipicul oraş austriac 
Cernăuţi, niciodată! Era o provocare, un test insolent! Dar nu puteam răspunde, 
nu aveam disponibile forţe pe măsura indignării mele şi simpatiei ce am pentru 
români, aliaţii destoinici de azi și de mâine ai germanismului. 

— Da, dar a urmat Diktatul de la Viena! 

— Exact, Marius, m-am pomenit cu alte vexaţiuni. Prin iulie-august 1940, 
hop la mine ungurii, pe care ca austriac pur sânge îi detest, şi bulgarii, tot nişte 
asiatici, dezgustător de devotați Moscovei. Să mi se laude că ei au dus o luptă 
revizionistă necurmată după 1918 şi să mă şantajeze că dacă nu le acord concursul 
meu îşi vor satisface cu ajutorul Uniunii Sovietice revendicările teritoriale. 

Ticăloșii ştiau unde să lovească! Chiar că nu-mi ardea mie de un conflict 
nou în Est. Pe 19 iulie 1940, avansasem propuneri consistente de pace Marii 
Britanii. Bezmeticul de Churchill, sclav atmosferei iudaice de la New York, de 
unde îi vin şi ajutoarele, mi le-a respins orbeşte, nevăzând că va ajunge astfel 
groparul Imperiului Britanic. Trebuia să-l trezesc la realitate. Am organizat 
blocada navală şi am început bătălia aeriană. Doar ca să se răzgeândească el, 
fiindcă nave de desant ca să-i ocup insula nu aveam. Construisem numai 
submarine, pentru că nici nu mi-am imaginat că va fi atât de inconştient încât să 
nu accepte pacea după căderea Franţei! Şi cât de încrezător în Stalin! Imediat 
după discursul meu, Sir Stafford Cripps a propus o alianță Moscovei, şi ruşii, în 
timp ce jefuiau Basarabia, Bucovina, Polonia, Ţările Baltice și Karelia, au 
răspuns, în auzul întregii lumi, că prietenia și colaborarea lor cu Germania nu este 
o chestiune de conjunctură, ci o politică sinceră, ținând de cardinale interese de 
stat. Zi şi tu, ce puteam eu să-i mai reproşez lui Stalin! Nimic. Drept pentru care 
a dus liniştit până la ultimele consecinţe sovietizarea balticilor, îndeosebi 
pierderea Lituaniei, cea revendicată şi de polonezi, îndurerându-mă, pentru că s- 
ar fi putut lipi uşor la Prusia Orientală, existând şi compatibilitate sanguină. 

— Da, dar a urmat Diktatul de la Viena. 

— Numai în aceste condiţii dramatice am putut fi silit să consimt la odiosul 
Diktat de la Viena, prin care au căzut în robia ungurească, asiatică, nu numai 
români, Ci şi mulți germani valoroşi. De asemenea, a trebuit să înghit şi cedarea 
Cadrilaterului, cu pitorescul oraş regal Balcic, unde atâția germani au mers în 
vilegiatură, întorcându-se cu amintiri sudice de neuitat, chiar şi pictori care lângă 
cei români au creat peisaje pe înţelesul poporului, evitându-se degenerarea artei 
în folosul speculanţilor și descreieraților. 

Din fericire, Marius, aceste nedreptăţi flagrante se vor rezolvi la apropiata 
pace postbelică, desigur în funcție e contribuțiunea fiecărui aliat al Reichului la 
victoria finală. Oricum, Neamul Românesc s-a ales deja cu unele satisfacţii în 
urma acestor evoluţii tragice. Pe lângă faptul că eu şi domnul Mussolini le-am 
garantat frontierele ciuntite, a căzut şi dictatura jidovitului Rege Carol al II-lea şi 
a putut prelua cu fermitate conducerea statului, adâncind politica antilegionară 
moştenită, domnul general Antonescu, pe care cu ocazia eliberării Basarabiei și 
Bucovinei l-am decorat eu astăzi cu Ordinul Crucea de Fier. 

EI este primul străin care se bucură de această cinste! 

Cine ar fi îndrăznit vara trecută să facă profeția că Generalul Antonescu va 
cuceri înainte de un an teritoriile răpite de URSS, de Comintern, găsindu-se în 
fruntea armatei sale şi deținând comanda supremă a unităţilor germane și române 
ce i-a fost încredinţată? 

lată de ce, tinere domn Ghizdavu, noi nu trebuie să disperăm asupra 
viitorului. 

Aşa nu am disperat nici eu în vara lui 1940, când conflictul cu Anglia nu 
era închis, iar Rusia luând Bucovina şi concentrând numeroase divizii la granița 
României devenea o mare necunoscută amenințătoare. Totdeauna am susținut, şi 
o repet și acum, că Germania, în pofida situării sale geografice în centrul Europei, 
trebuie să se ferească de a purta războaie pe două fronturi. Or, marea enigmă era 
că ruşii au făcut un scandal imens pentru garanţiile acordate de mine şi de domnul 
Mussolini României, urlau că ar fi un act antisovietic! De ce, mă, antisovietic? 
Nu mai pricepeam nimic. Dar o mai păţisem. 

Era în august 1939 şi criza poloneză se ascuţea din zi în zi, cum şi tu aveai 
necazuri cu o doamnă Lecca şi cu soțul acesteia, medic, psihahanalist mi se pare, 
şi chirurg. Riscam tot așa, să lupt pe două fronturi dacă anglo-francezii se 
înțelegeau cu URSS şi făceau jocul Cominternului. De șase luni pertractau cu 
Kremlinul şi erau în presă multe speculaţii. Într-o seară, m-am enervat, am fost 
lovit de inspirație, am pus mâna pe toc şi călimară... l-am scris domnului Stalin 
personal, nu la Kunţevo la Casa Verde, ci la Kremlin. Ne-am înţeles în doi timpi 
şi trei mișcări, totalitarismele noastre fiind înrudite, ambele muncitoreşti. 

Ei, după sovietizarea intempestivă a Bucovinei, trucul cu scrisoarea nu mai 
ținea. 

Fiindcă nu mai era nimic de împărțit în Europa. Se luase tot. 

Eram înclinat din ce în ce mai mult să mă urc în avion şi să mă duc peste 

Stalin, cum s-a dus nebunul de Hess peste Churchill. 

— Dar cine a fost Rudolf Hess? 

— EI era un bun nazist. Un strălucit executant, că de doctrină mă ocupam 
doar eu. De aceea, Bormann I-a putut înlocui perfect, cum la maşină un șurub pe 
altul, după ce a rămas ca sol ostatic la perfizii de englezi. Nu același lucru ar fi 
fost, desigur, dacă rămâneam eu prizonierul comuniștilor. Nu zic c-ar fi fost 
sfârșitul Germaniei, dar orice om rațional trebuie să admită că realizări pe care 
numai eu cu autoritatea mea asupra tuturor germanilor le-am înfăptuit, un altul 
nici n-ar fi cutezat să le viseze măcar. 

Am ezitat. Hm, şi chiar şi acum mă întreb dacă nu era mai bine totuşi să 
mă duc. M-aş fi întâlnit cu Uncle Joe numai noi doi, fiindcă am auzit că o rupe 
binişor nemţește şi poate că şi eu aș fi învăţat nişte expresii ruseşti pe durata 
deplasării. Ne-am fi cocoțat aici, la Berdicev, în acelaşi carpen sur, şi ne-am fi 
înţeles pe şleau, ca de la stăpân de oameni la stăpân de oameni. 

— Măi unchiule, 1-aș fi spus cu respect, fiindcă e mai în etate ca mine și a 
îndrăznit asupra ruşilor lucruri pe care eu nu mi le-am permis cu germanii, uite 
care e cioaca... Suntem la o răspântie prea tragică a civilizației omeneşti ca să mai 
glumim, să pertractăm sau să umblăm cu fofârlica şi cu jumătăţile de măsură. În 
Europa, spaţiile noastre vitale nu se mai pot lărgi decât unul pe seama celuilalt şi, 
din scânteile şi vâlvătaia ce s-ar isca, n-ar profita decât iudaismul mondial, care 
îşi are capitala la New York şi, poate, chiar rivalii americanilor, japonezii. Te-ai 
gândit, mă unchiule, vreodată ce s-ar întâmpla dacă japonezii s-ar înțelege cu 
americanii și, în loc să-i prăpădească pe chinezi ca ţinte vii pentru instruirea 
trupei, sau pentru plăcerea samuraiului de a decapita, dimpotrivă, i-ar înarma, 1- 
ar instrui şi i-ar împinge prin Siberia spre Ural, răsculând şi musulmanii Asiei 
Centrale sau ai Caucazului? i-ar conveni? Eu sunt loial, aș exclude Japonia din 
Axă şi chiar ți-aş sări în ajutor, fiindcă atât mi-ar trebui, să mă mai pomenesc şi 
cu asiatici în Europa. Dar această perspectivă odioasă nu va fi deloc, deoarece 
oamenii de stat germani au înţeles necesitatea unor bune relații cu Rusia. La 1918, 
popoarele noastre erau percepute ca ciumate de plutocraţiile occidentale. Ne 
dispreţuiau pe noi germanii pentru că am pierdut războiul. Vă urau pe voi ruşii 
pentru că ați reuşit întâia revoluţie totalitară din istorie şi că tot noi germanii vi l- 
am trimis pe Lenin, care acum nu mai voia să plătească datoriile de înarmare 
ţariste, ceea ce va dezlănţui investiţiile plutocrației occidentale în războiul civil, 
iară nu mila idealistă de libertatea pierdută pe vecie a ruşilor!! Şi popoarele 
noastre au simţit atunci că trebuie să ne dăm mâna frăţeşte şi să cooperăm 
economic, diplomatic şi mai ales militar pe ascuns. Exprim şi cu acest prilej 
fericit, partenerului sovietic, nemărginita recunoştinţă a Wehrmachtului pentru 
ajutorul primit atât în materiale cât şi în instruirea comandanților. Fără frăția de 
arme sovieto-germană din aceşti ani, noi nu am fi fost azi, atât de repede, puterea 
renăscută a Europei. 

Mulţumesc din inimă, de asemenea, pentru sprijinul frățesc acordat de 
comuniștii germani naziștilor mei, în lupta comună, ideologică şi stradală, 

împotriva social-democraţiei hidoasei Republici de la Weimar. Totdeauna am 
spus-o, şi o repet, că partidul nostru nazist îşi ține oricând, deschise şi primitoare, 
porțile pentru comunistul german, dar niciodată și pentru social-democrat, 
deoarece acesta nu se va mai dezbăra în vecii vecilor de la a face jocul evreimii. 

În fine, sunt foarte recunoscător sistemului sovietic ca atare, întrucât am 
avut multe de învăţat din experienţa sa revoluționară în ce privește organizarea 
propagandei şi a cenzurii, necesitatea unui aparat polițienesc de eficiență 
chirurgicală şi scepticismul față de omul reacționar, pe scurt acceptarea realităţii 
că un totalitarism de viaţă lungă nici nu poate fi conceput fără o vastă reţea de 
lagăre de muncă prezentând un dublu avantaj: pe de o parte, ai sclavi ieftini care 
vor produce plusvaloare maximă, cum gândea şi Marx, pe de altă parte, poți 
extermina prin muncă acele categorii de personalităţi care ţi se par indezirabile 
într-un corp social sănătos, cum trebuie să fie comunitatea poporului. 

— Din păcate, camarade Stalin, în 1933, când am luat şi noi naziştii puterea, 
s-a instituit din senin un fel de răceală în relaţiile noastre, favorizată şi de intrigile 
evreimii, și de faptul că amândoi ne-am concentrat pe problemele interne, ale 
construirii unei noi societăți prin făurirea unității de monolit în jurul 
Conducătorului partidului unic, cu pivotul său, înarmarea. Dar printr-o voinţă de 
fier, şi eu în cazul troţkistului Râhm, și Înălţimea Voastră în cazul deviaţioniştilor 
— majoritatea evrei! — am obţinut victorii istorice, rezultând o stabilitate internă, 
care imediat după eliminarea comandanților militari suspecți, ne-a permis o 
triumfală reintrare în arena internațională, pentru a răsturna nedreptățile păcii de 
bandiți de la Versailles. Numai așa, prin eliminarea deviaţioniștilor, s-a ajuns la 
epocala înțelegere Ribbentrop-Molotov şi la prietenia noastră veşnică, cimentată 
cu mult sânge polonez. Aş remarca, tovarăşe Stalin, că în pofida tuturor 
previziunilor și spre marea exasperare a iudaismului, pierderile de simpatizanți 
au fost neînsemnate, atât pentru nazism cât şi pentru marxism, confirmându-se 
strălucit ce zicea Troțki, Sverdlov sau Ejov, că libertatea e o necesitate înțeleasă, 
însăşi esenţa dialecticii, materialismul cerând ca să vedem mai mult ce ne apropie 
decât ce ne desparte în domeniul ideologic. 

De aceea, în această vară 1940, după anihilarea Franţei, cu britanicii 
alungați de pe continent, exact la un an după acea epocală strângere de mână 
Ribbentrop-Molotov, socot că e posibilă aderarea, trecerea Uniunii Sovietice de 
la un ambiguu parteneriat, la statutul de membru cu drepturi depline al Axei. 

— Tatăl meu, marele gânditor geopolitic Voicu Ghizdavu, ar fi presupus că 
dacă aderarea URSS la Axă, în contra plutocraţiei anglo-americane, nu s-a 
realizat deja, explicaţia nu trebuie căutată în vreo rea-voință sau greşeală a 
generațiilor de azi. Cauza cauzelor trebuie căutată cu un veac şi jumătate în urmă, 
când ţarul Petru I, poate şi manipulat de românii naționaliști Dimitrie Cantemir şi 
Neculai Milescu Spătarul, a avut nefasta idee de a rade bărbile staffului său și a 
muta capitala nu aici, la Berdicev, pe drumul Istanbulului, ci la Petersburg, pe 
drumul Danzigului şi al Berlinului! 

— Total excentric faţă de adevăratul spaţiu vital rus, care e în mod evident 

situat la vărsarea Volgăi în Marea Caspică, de unde un nou Lenin, făcând pe 
revoluționarul, îi poate şuti Imperiului Britanic nu numai Iranul, ci şi Ţările Arabe 
şi toată India, mişcându-se mai repede decât plutocraţia americană, dornică şi ea 
de supremație planetară. Da, domnilor, oraşul Astrahan, cu icrele sale de beluga 
şi alți sturioni trebuia să fie capitala Imperiului Rus. Duci aristocrația la caviar, 
nu invers!... Zadarnic a omorât, cu nepăsare stalinistă, Peter der GroBe, sute de 
mii de mujici ca să ridice în mlaștini insalubre şi în gerul polar, cu nopți lungi şi 
zile scurte, această bijuterie arhitectonică italiană, fără nimic rusesc în ea, utilă 
doar viitoarei boeme cosmopolite, şatră a poeților, artiştilor şi anarhiștilor, fuindcă 
de cucerit în zonă nu mai era nimic! Absolut nimic: strategia testamentului său 
de a înrobi în etape Galiția Mare, cu Balcani și Stanbul cu tot, era total absurdă. 
Încălca principiul fundamental din Istoria digestivă, că nu poţi stăpâni deplin, nu 
poți digera, nu poţi asimila, nu poți rusifica, decât ce domini discreţionar pe baza 
unei culturi superioare, ceea ce în cazul Rusiei chiar că nu era cazul, rezultând 
doar năvălire vremelnică, robie, jaf ca al hoardelor lui Ginghis-han şi Tamerlan, 
revărsare barbară, apoi întoarcere la matcă. 

— Barbari găseşti peste tot, nene. Şi nu e vina lăuntrică a Rusiei sub 
blestem, că n-a depăşit cu 22% Europa. Tata se mira la Breslau că mai sunt unii 
extremiști care blamează la Lemberg acei țari arieni ai începuturilor kievene, 
pentru că au achiziţionat creștinismul de rit bizantin, înțelegător, tranzacțional, 
orbiţi de fastul despotic de la Sfânta Sofia, şi nu au preluat ascetismul de la Roma, 
inspirat de virtutea greco-romană, de la care a emanat o vastă purificare 
medievală a sufletului, esențializându-se cristalul renascentist auster, şi prin el, 
ideile moderne de etică grea, cu revoluţia industrială şi drepturile ciolovekului cu 
tot! O, nu, nu din Bizanţ după Bizanţ vine de fapt tragedia Rusiei, ci din rolul ei 
eroic de pavăză a Civilizaţiunii în contra năvălirilor asiatice devastatoare. 

— Or, tocmai acest rol de plăieși ai Furopei trebuie să-l joace ruşii noştri de 
la sud vest de Țarițin, eventual instruiți şi pentru o misiune civilizatoare, ca o a 
patra putere a Axei, care să lățească Europa, pe la nord de India, China şi Japonia, 
pe șest, binişor ca o pisică, până hăt, la joncțiunea cu America, în Alaska noastră! 

— Odată îndreptată grava eroare de doctrină a lui Petru | şi ridicată 
monumental noua capitala de la gurile Volgăi, Astrahanul Celest, orașul 
caravanserai al stelelor cosmice, eu aş concentra enorma putere militară sovietică 
(tancuri, parașutiști şi lunetiste) între Marea Caspică, Marea de Aral şi sudul 
Uralilor. Pe furiş, dac-aş fi eu Stalin, aş porni-o banditește spre sud cu două 
coloane. Prima ar urca pe Amu-Daria, de la Taşauz şi Urghenci, printre Aşhabad 
şi Buhara, debușând în Afghanistan la Mazar-i-Sharif, de unde ar coti brusc spre 
vest, atingând prin Herat şi Mashhhad în scurtă vreme Teheranul marilor 
aranjamente antioccidentale, de unde ar fi o joacă de copilandru o incursiune 
virilă spre confluența Tigrului şi Eufratului, spre Bassrah, Korramshahr, Abadan 
şi Kuweit, deschizând astfel perspectivele unei dominaţii ruseşti milenare la 
Golful Persic. A doua coloană ar urca pe fluviul Sâr-Daria de la Arlask şi Kzil- 
Orda, printre Tașkent şi Samarkand, ocolind pe la Dușanbe obstacolul prezentat 


189 


de Pik Kommunizma (7495 metri) şi în genere de masivul Pamir, şi nu s-ar mai 
opri până pe aliniamentul Kabul-Jalalabad-Peshawar-Rawalpindi. O săgeată 
macedoneană s-ar aventura de aici, pe valea Indusului în jos până la Hyderabadul 
pakistanez și Karachi al cumanilor negri, de unde ar putea fi supravegheată 
comod intrarea prin Golful Oman în Golful Persic. O altă săgeată, alexandrină, s- 
ar duce năvalnic peste Indus, prin Punjab, la Delhi, capitală a Indiei Britanice 
începând din anul naşterii tale la Liov, 1912. De aici, s-ar ieşi prin Taj Mahal 
Agra şi Ahmedabal, direct la Bombay, bă! Dar și mai important e a te abține taoist 
şi a urma totuşi cursul Gangelui pe la Kanpur şi Benares până la Calcutta lui 
Mircea Eliade. Odată stăpâniţi acești pivoţi, se poate spune că s-a terminat istoria 
Imperiului Britanic şi, în genere, mișcarea progresistă de decolonizare. "Toate 
aceste popoare, cândva deasupra europenilor, militar și ca nivel de civilizaţie, au 
fost tratate ca rasă inferioară de infatuaţii de lorzi, au fost asuprite şi estorcate 
până la sărăcia absolută şi sunt, prin urmare, cel mai uşor de bolşevizat, cum 
observa şi al Regelui Carol al II-lea Geheim-Sekretăr, Alecu Ghizdavu. 

— Eu nici nu pot să-mi explic de ce Peter der GroBe, Katharina die GroBe 
şi marii lor urmași s-au ostenit zadarnic să... împingă spre Lemberg și Tatar- 
Bunar, spre Tatra şi Balcani, când Rusia era atât de bine plasată pentru a porni şi 
întreține această expansiune colosală spre Marea Arabiei şi Golful Bengal! 

— Astăzi însă, odată cu trezirea la viață, pe căi totalitare, a Japoniei, nu mai 
rămâne nicio clipă de pierdut. Utilizând nelimitatul potenţial chinez, rasa galbenă 
se va repezi în spațiul vital rus, tăind fiecare cât poate duce, încât stau la această 
masă vegetariană cu hărți efemere şi mă întreb eu dacă nu cumva era indicată o 
deplasare a capitalei de la Moscova nu la Astrahan pe Volga, care va fi fost o 
soluţiune pentru vremea lui Constantin Brâncoveanu, ci la Sverdlovsk (fostul 
Jekaterinburg din Ural), dacă nu cumva şi mai adânc spre răsărit, undeva între 
marile fluvii siberiene Irtîş şi afluentul său Obi, la Omsk, la Semipalatinsk sau — 
cel mai bine! — la Novosibirsk, unde se situează și centrul de greutate al Rusiei. 
Deși, hm, tot cam aplecată spre Europa ar fi harta... Mai degrabă centrul ăsta de 
greutate s-ar situa aici, la Mirnii, unde subsolul e plin de diamante, la minus 50 
de grade sus în ianuarie, media.... 

— Aşa-i! Aşa-i! ŞI tatăl meu, întors la 1 octombrie 1920, de ziua mea, din 
călătoria în jurul Lumii, se gândea numai la Novonikolaievsk pe Obi, oraş 
iluminist fondat la 1893, când a sosit la Bucureşti Prinţesa noastră Maria. Oraş 
erou, rebotezat de bezbojnicii marxişti Novosibirsk, ca să aibă aromă de katorgă 
gulăgită! Fi bine, tata ajunsese treptat la concluzia, în lungile convorbiri 
geopolitice de pe vapor cu istețul Kronprinz Karl II, fiul ei cel mare, că nu 
imperialismul românesc, ancorat în Marea Recuperare a istoriei netrăite, e 
deocamdată principala ameninţare pentru Rusia, încât Lenin se va arăta cu 
adevărat inteligent doar dacă vor lăsa ameţiţii lui de cominterniști Europa în pace, 
pentru a preveni riguros, în următoarele două secole, tranşarea şi împărțirea 
Siberiei, de la Ural până la Amur, între perşi, indieni, chinezi şi japonezi! 

— Alexandrul Macedon şi Napoleon Bonaparte ne-au arătat că numai în 

Orient se poate câştiga o glorie nepieritoare, epopeică. URSS, intrând cu drepturi 
depline în Axa mea și urmând această cale liberă spre Golful Persic şi spre Indii, 
steaua roşie a lui Stalin se va înălța tot mai strălucitoare pe firmament, luminând 
veacurile viitoare în locul apusului Imperiu Britanic, spre fericirea poporului rus, 
al cărui nivel de trai se va ameliora pe baza bogățiilor smulse din ghearele 
colonialiştilor englezi, spre liniștea Europei, spre dezvoltarea pașnică a Reichului, 
în frățească amiciţie și întrajutorare cu respectatul nostru partener de la Răsărit. 

Omule, un astfel de discurs pregătisem eu în august 1940 pentru Stalin, dar 
uitându-mă la cum se juca Eva mea cu niște copilași de nazişti, mi-am dat seama 
că am rămas un romantic idealist şi că atâta vreme cât Imperiul Britanic rămânea 
în picioare, sprijinit de americani, Stalin nu va asculta sfaturile mele. Dealtfel, el 
nu se putea abate prea mult nici de la testamentul lui Petru, nici de la al lui Lenin, 
fără să fie doborât de la putere de iudeobolşevicii a căror emanaţie, pretins 
rusească, era partidul lui. Cum aș păţi-o şi eu dacă n-aş asculta de industriaşii 
germani. Cum și-o lua şi Napoleon, dacă s-ar fi opus zelului imperialist al noii 
aristocrații burgheze pariziene. 

Aceasta este soarta noastră, a celor veniți de la periferia imperiilor. 
Austriacul e mai german decât germanul şi mai ostil balcanicilor, macedoneanul 
mai grec decât grecul, corsicanul mai francez decât francezul, iar gruzinul mai 
rus decât rusul iudeobolşevic, na! Dacă nu supralicitezi, ai îmbulinat-o! Vine altul 
cu ambiţii mai riscante şi ia puterea în stat. 

Îmi trebuia deci un argument în plus, decisiv, pentru „summitul la vârf“ 
aniversar din 23 august 1940, de la Lemberg-Lw6w, când Pactul Molotov- 
Ribbentrop ar fi fost înlocuit de noul Pact Stalin-Hitler. lată de ce am declanşat 
atunci campania contra Angliei. Adevărul e că îl ştiam pe Goering hahaleră, dar 
nu mi-am putut imagina că situaţia aviaţiei e aşa de proastă... N-am putut să 
constrângem prin bombardamente Anglia să ceară pace. Trebuia, în consecință, 
să ne construim o flotă de invazie, dar asta presupunea materiale costisitoare şi 
timp. În asemenea situaţie, n-avea niciun rost să mă mai întâlnesc cu Stalin. A 
venit însă Molotov la mine, în 12-15 noiembrie 1940, să mă convingă să păstrăm 
denumirea Pactul Tripartit chiar dacă vine şi Antonescu să-l semneze! 

Am râs. Ba facem noi, camarade, un Pact Cvadripartid pentru pace! 
Germania şi Italia se ocupă de Europa, Rusia de ce e la sud de Sibirul ei, spre 
Golful Persic, iar Japonia de Extremul Orient! 

Golf Persic pe care Molotov l-a acceptat cu indiferență, ca şi cum n-ar fi 
valorat nimic sau, mai rău, de parcă i s-ar fi cuvenit de la sine. Iar în rest a fost de 
o aroganță strigătoare la cer, amintind cu orice prilej insuccesul nostru în Anglia 
şi făcând un mişto crunt de camuflajul antiaerian pe care l-a găsit la Berlin, 
mirându-se mitocăneşte că dacă victoria germană e atât de apropiată, atunci de ce 
ne ascundem prin bunkere şi stăm cu luminile stinse. Atunci, mărturisesc că m- 
am gândit la bietul Rege Carol II şi la umilinţele îndurate când cu ultimatumul 
privind Basarabia și Bucovina. Un mare patriot! Firea sa de Hohenzollern îl 
îndemna să tragă sabia şi să facă pe dracu ghem ca polonezii, punând armata 


191 


română să se bat singurică cu colosul sovietic şi cu muşcăturile de viperă ale 
Ungariei și Bulgariei. 

— ŞI de ce totuşi, Mein Fiihrer, n-a intrat și Cominternul în Pactul Tripartit? 
La urma urmei, PCUS (b), Partito Nazionale Fascista (PNF) şi 
Nationalsozialistische Deutsche Arbeiterpartei (NSDAP) nu erau ele toate partide 
muncitoreşti? 

— Ei ai dracului! Dincolo de delicatesuri, mesajul lui Stalin era că acceptă 
aderarea la Axă doar odată cu acordarea hegemoniei asupra ei! S-o conducă 
bulgarul Dimitrov, Ana Pauker și ceilalți cominterniști de la Kremlin! 

Din sfera japoneză a cerut cărbune, peşte, perle şi, de fapt, în întregime 
Insula Sahalin. Din sfera italiană voia baze sovietice în Dardanele, Bulgaria în 
întregime, adică să bage trupe în ea sub pretext că n-are unde să şi le ţină şi apoi 
s-o ocupe exact cum a făcut cu Ţările Baltice. Mai voia asigurarea unor interese 
suspecte în Grecia şi Iugoslavia. Insolenţă maximă, a pretins concesii şi în sfera 
germană!!! Cică să-i dau restul Bucovinei, adică Suceava, şi Gurile Dunării, adică 
Dobrogea să aibă acces spre Bulgaria şi Istanbul, iar România să rămână ca 
Ungaria, fără ieşire la mare! Mai voia restul Finlandei şi, imprudență mare, mă 
atenționa că are de apărat unele interese şi în puţina Polonie ce Reichul apucase 
să ocupe până să i-o ia înainte Armata Roşie! 

Ne-am despărțit în termeni reci și sumbri, cum trebuie să fie iarna pe-aici 
pe la Berdicev, când bate crivățul dinspre Jitomir spre Vinniţa, îndoind acest 
carpen sur. 

Ah, într-un moment în care izbutisem să adun într-un singur Reich aproape 
toți germanii şi eram în culmea popularității mele după biruința supra Franţei, 
dintr-o dată mă găseam neliniștit, îngrijorat, sfâşiat... Simţeam, băi frate, că se 
strânge pe gâtul Germaniei un laţ de ură. Da, vedeam clar peste tot acțiunea 
evreimii internaționale culminând cu impertinenţa lui Molotov, cu însăși 
respingerea de către Stalin a mâinii prietenești pe care i-am întins-o cu cea mai 
pură sinceritate, deși aveam informaţii că în Polonia minoritatea germană suferise 
pierderi grele. S-au găsit 60 000 de persoane ucise, dar se găseau mereu noi şi noi 
cadavre, încât bilanţul putea să se dubleze. Presupuneam că în Rusia, cu slavismul 
ei şi mai sălbatic decât al Poloniei, situația era şi mai gravă. Apreciam că peste 
un milion şi jumătate de germani trebuie să fi fost deja lichidați de securitatea 
sovietică, fie la sedii împuşcaţi în ceafă, fie în deportări nerezistând înfometării, 
molimelor, Sibirului, mai ales exterminării prin muncă pe baza trucului ştiinţific 
că ceri deținutului un efort pe şantier care consumă mai multe calorii decât 
primește el ca hrană, încât ajunge „musulman“ hrănindu-se cu sine însuşi, ca 
Nastratin Hogea la Isarlâk. 

Era o criză ca de război troian, dar datorită iernii şi problemelor logistice a 
trebuit să mă abțin. 

Singurele mele momente de lumină, Marius, în acest ceas de cumpănă au 
fost revelaţia personalității proeminente a Generalului Antonescu și alipirea la 
Reich, în 30 noiembrie 1940, a Alsaciei și Mosellei, tot astfel cum și România ta 

a ajuns până la Bug. După care, prin decembrie, plutocraţia americană a început 
să ajute făţiş pe britanici, pregătind acel Lend-Lease Act din 11 martie 1941 care 
va permite înarmarea de către SUA a oricărei țări socotite importante pentru 
propria apărare, inclusiv... URSS! 

Mă puteam aştepta de-acum ca aviația britanică să treacă de la raiduri de 
recunoaştere la bombardamente masive, strategice, asupra oraşelor Reichului. Cu 
timpul, ca în trecutul război, nu era exclus ca armata americană să revină în 
Europa pentru o nouă pace de bandiți ca aia de la Versailles. Da, factorul timp. 
Timpul lucra împotriva Reichului şi Fiihrerului său! Un procent tot mai mare din 
potenţialul militar german urma să stea de veghe spre Atlantic, în timp ce uzinele 
de armament, construite de... capitalişti în URSS, lucrau necontenit. 

Molotov tocmai mă lămurise definitiv că Moscova n-are şi nici nu poate 
avea conştiinţa nobleţe totalitarismului pe care îl încarnează, deci Cominternul 
ar fi capabil, pentru a-şi satisface instinctele expansioniste, să colaboreze, să se 
pună în slujba plutocraţilor de la Londra și Washington, făcând jocul iudaismului 
internațional. 

Mă puteam aştepta, după măgăriile lui Molotov, ca în primăvara lui 1941 
să recurgă iar la tactica sovietică a micilor furtişaguri, cum a fost la 26 iunie 1940, 
când mi-a subtilizat Bucovina cea locuită mai mult de germani şi austrieci. Ar fi 
acceptat oare germanii mei să-şi verse sângele arian preţios pentru a-i scoate pe 
ruşi din nişte regiuni care li s-ar fi părut îndepărtate şi sterpe? Desigur, da, la 
ordinul meu, dar nu cu inima uşoară! Precum occidentalii se întrebau în 1938 ce 
sens are să moară ei pentru Cehoslovacia sau în 1939 pentru Danzig, tot așa și 
supușii mei puteau să-și pună întrebări demobilizatoare. Să mori pentru Suceava 
şi Gura Humorului? Să mori pentru Helsinki? Să mori pentru Sulina sau Varna? 

Nu, numai era nicio clipă de pierdut. 

Tot ce construisem în şapte ani de muncă necurmată, se putea nărui ca un 
castel din cărți de joc. 

La 18 decembrie 1940, am semnat „Weising Nr. 21: Fall Barbarossa.“ 

A fost o hotărâre grea, bazată pe Dogma und Kalkiil, dar în lunile 
următoare mi s-a confirmat justeţea acestei decizii. Recunoașterile aeriene nu 
lăsau niciun dubiu. Armata Roşie ieşise de după linia fortificată Stalin şi se 
apropia de noi. Dispozitivul era ofensiv, gata de atac la primul moment prielnic, 
vizând dacă nu un război complet, atunci măcar micile furtişaguri, cum am mai 
spus. 

— Ştiu. Continuau provocările la graniţa românească. La 5 aprilie 1941, în 
loc să împingă spre Golful Persic, sovieticii au semnat un tratat cu un regim 
iugoslav care prăvălise un alt regim iugoslav, care însă semnase o alianță cu 
Reichul. 

— Acest nou tratat cu Belgradul avea şi clauze militare. Deşi Misiunea 
Germană apăra România cu cele mai bune trupe ale mele, în toată perioada 
acțiunii speciale din lugoslavia şi Grecia m-am temut de un atac sovietic pe care 
îl cerea nu numai calculul ci şi dogma. Eu stabilisem încă din Mein Kampf că 

Reichul trebuie să obțină, după anihilarea Franţei, Lebensraum pe seama Rusiei, 
nimicind totodată bolşevismul, cu pilonul său Cominternul, care submina întreaga 
planetă, să o supună conspirației evreiești. Oricât ar fi de muncitoresc în idealurile 
de dreptate socială, bolşevismul trebuie nimicit, îndeosebi pentru că acest 
admirabil totalitarism prezintă totuşi viciul originar de a fi creație iudaică, un 
uriaş instrument distrugător de cultură, un pericol mortal pentru civilizația 
europeană şi americană, în care numai noi naziștii mai credem suficient încât să 
ne jertfim pentru apărarea ei, o ameninţare pentru supraviețuirea omului alb pe 
acest pământ. (Aplauze furtunoase și ovaţii tunătoare. Angajamente că vom 
munci şi vom lupta, civilizaţia şi rasa le vom apăra!) 

Vântul de august se opri în loc, schimonosindu-se până căpătă stabil o 
paloare tomnatică. 

— Mă aşteptam din moment în moment, reluă Hi fără a mai perora, să fiu 
lovit din flanc în timpul izgonirii englezilor din Grecia, de unde îmi amenințau 
petrolul lui Octavian Ghizdavu de la Câmpina, Ploieşti și Băicoi. Totodată 
unelteau, instigați de numeroșii greci şi bulgari comunişti, să organizeze 
debarcarea sovietică la Balcic, ceea ce ar fi constrâns şi Turcia să joace contra 
noastră. 

— He-he! Mă băiatule, a fost cea mai mare prostie a lui Stalin că nu ne-a 
atacat imediat după 13 aprile 1941, când a reuşit miraculos pur şi simplu să 
spargă Axa, semnând pactul de neagresiune cu japonezii şi, cu o lipsă de 
demnitate jignitoare pentru orice om alb, l-a condus, el, şef de stat și de partid 
totalitar, pe urangutanul japonez numai ministru de externe, Matsuoka, un 
trădător al Axei, la gară, unde-l aștepta Transsiberianul încărcat cu vodcă şi 
caviar, poate şi cu roabe spioance, şpagă pentru haremul Împăratului Hirohito! 

— Dar acuma gata, totul este pierdut pentru jupân Stalinică! I-am prins 
armatele, turmele de sclavi ai politrucilor iudeobolșevici, aventurate pe poziţii 
ofensive, la frontieră, la sute de kilometri ieşite imprudent din bârlogurile de pe 
Linia Stalin, şi i-am nimicit forța vie şi materialul în cantități inimaginabile, de 
neînlocuit. Cantități care nu puteau fi produse cu lozinci marxist-leniniste, şi cu 
ştiinţa ingineraşilor sovietici cu origine sănătoasă, ci doar cu know-how de 
firmele capitaliștilor inconştienți din Europa și America! 

— Mult mai rău era pentru imperialismul german şi cel românesc dacă 
sovieticii se apărau în adâncime și dinaintea oraşelor cu semnificaţie ideologică 
sau în marile zone de interes industrial. Asta ne-ar fi prelungit nouă supărător 
comunicațiile și ne-ar fi întins inacceptabil frontul... 

— Am observat, dragă Marius, că ai cam strâmbat din nas când m-am luat 
de japonezi. Ştiu că, spre deosebire de Statele Unite, Japonia a semnat, fără însă 
a-l mai ratifica, Tratatul de la Paris 1920, recunoscând odată cu Marea Britanie, 
Franţa și Italia (membru al Axei atacat de Titulescu sub influenţa lui Litvinov!), 
revenirea Basarabiei la România. Mai deţin informaţia că la voi la Ziduri există o 
Bibliotecă Weimar, nefrecventată, care pe lângă instrumente muzicale de epocă 
conservă numeroase stampe japoneze, majoritatea nişte copii de calitate, dar şi 

originale scumpe ca cele, alese de mama ta, graficiana Marieta, şi aduse de 
geograful Voicu Ghizdavu de la o firmă cu galerie lângă Opera din Viena, cum 
vii dinspre Karlskirche pe dreapta, e un bistro aproape parizian alături. Îţi urez, 
tinere, să ajungi cândva la Kyoto, valorificându-ți la maxim geniul, Opera, iar 
până atunci, să faci din viaţa ta numai ce vrei tu! Nu ca mine, care mi-am legat 
soarta artistului înnăscut, de destinul militar al unui popor, fie el şi german. 

— Mersi frumos! 

— Pentru puţin. Ce contează azi e că Stalin s-a înşelat amarnic, angajându- 
se față de japonezi să nu-i atace şi să nu le muște din teritoriu. Nici măcar n-a 
scos la negocieri, de la Hirohito, nişte regiuni din China, cum i-a dat Ribbentrop 
al meu lui Molotov aproape toată Polonia! Japonezii nu vor ataca în acest secol 
Siberia, dar o vor lua cu chinezii, indienii şi perşii în secolul XXI. Deocamdată, 
doar vor restrânge cumva spaţiul vital american din Pacific. Astfel, Roosevelt şi 
jidanii lui vor avea mâinile legate şi nu se vor mai ţine de... transfuzii către Anglia 
şi încă şi mai puţin către Rusia. 

Până când pe această sfântă emisferă civilizată a Pământului, soarele va 
deveni mai palid şi vor începe să zboare ca nişte fluturaşi albi primii fulgişori de 
nea, iar acest carpen sur își va lepăda frunzele bolnave, necruţător cu cele care au 
pierdut lupta cu toamna, poate chiar de 7 Noiembrie 1941 aniversar, eu voi primi 
în Piaţa Roşie, de sus de la mausoleul gol al lui Lenin, defilarea Wehrmachtului, 
nu înainte ca Goebbels şi un pluton de Walkirii în cămășuţe de pânză topită să 
dea foc unui morman piramidal de cărți și broşuri şi pancarte marxist-leniniste, 
iar cavalerii negri SS, care au dus greul războiului, să arunce hieratic în focarul 
jarului aprins, unul câte unul, drapelele de luptă ale fronturilor, armatelor, 
diviziilor şi serviciilor secrete sau cominterniste sovietice! 

ŞI în mai puţin de o săptămână de la acel eveniment epocal, Churchill va 
lua avionul lui Chamberlain și, iarăşi la Miinchen, îmi va cerşi cu umilință, 
admiraţie şi perfidie, pacea. Am să fiu generos şi am să 1-0 dau. Să scap şi de 
corvoada asta. Și aşa soarta lui de gropar al Imperiului Britanic e pecetluită de 
când plutocraţia americană jidovită a conspirat în cea mai mare taină, inventând 
sionismul, şi apoi l-a dus de nas pe un obscur secretar de la externe, Arthur James 
Balfour, să-i promită el în scris unui Rothschild că li se va da sioniștilor Palestina, 
ceea ce va răscula toți musulmanii, din Maroc până în India, şi... adio Imperiu, 
Churchille! 

lar eu?... Ce e aia „eu“, aşa din punct de vedere speculativ? Un instrument 
morfologic al gramaticii conjugării. Nu voi mai fi... persoana întâi. Mă voi pierde 
în mulţime ca un pustnic venit la oraș să-şi cumpere cărți bisericeşti isihaste. Sătul 
de spectacolul omenesc şi ostenit de lupte, încărunțit văzând statisticile cu ororile 
războiului, mă voi retrage treptat din viaţa politică, lăsând tineretului crescut de 
Baldur von Schirach și noii elite din jurul lui Heinrich Heydrich povara călăuzirii 
mai departe a destinului german, spre piscurili luminoase ale nazismului. 

Noi cei bătrâni, eu, Goering, Himmler, Goebbels, Rosenberg, Ribbentrop, 
Reichsmareșalii, generalii, polcovnicii, ne vom aşterne la scris, vom medita la 

păcatele și virtuțile trecutului, vom avea timp de convorbiri şi plimbări la 
Berchtesgaden, pe înserat, în ecoul tălăngilor de pe Muntele Conic şi al 
buciumului din Valea Ursului, pentru a da o linie de mai pură claritate, ca-n mitul 
lui Apelles, Weltanschauungului nazist, pietrificându-i eternitatea oţelită. 

Dar vom monitoriza și pilota cu expertiza şi autoritatea noastră exemplară 
tot ce se va implementa în viața politică, economică, finanțiară și ideologică. Vom 
fi gata oricând să dăm conducătorilor începători, cu semn de exclamare, un sfat 
bun, competent, o indicație, o orientare, o trimitere cu o listă de lecturi bune la 
bibliotecile publice germane, care au cele mai bune Lesenhallen din lume, 
remarcate și de Henric Sanielevici, traducătorul Sărmanului Dionis în nemţeşte, 
carele au scos în Botoşanii natali periodicul Proletarul şi visa la Luminarea 
Poporului tot ca tine la Muzeul de arte pentru popor imena Puşkina, numai și 
numai în baza unui neoclasicism veritabil cult, nu prin siropuri sămănătoriste și 
borceaguri gata rumegate, nici prin zbierete expresioniste sau primitive, nici prin 
formalism sau decadentism burghez. 

Împreună cu Albert Speer, care pentru mine e ce a fost pentru bunicul tău 
Dinicu arhitectul Ziegfried Kofszinsky, chemat la Ziduri special de la Lw6w, să 
vă schiţeze Biblioteca Weimar și crama, voiu duce la capăt grandiosul proiect de 
înnoire monumentală a Berlinului, Miinchenului, Niirnbergului, Linzului. Chiar 
şi de Breslau, Kânigsberg şi Lemberg mă voi ocupa, dacă vrei... Oh, Linz, cetate 
a tinereților mele, tu vei însuma pentru prima oară în istorie toate creațiile majore 
ale umanităţii. Astfel, omul german, omul alb în general, generic, va putea vedea 
cu ochii lui cam ce poate Supraomul. Nu la Roma, nu la Luvru, ci în Muzeul Meu, 
veni-va tânărul Diirer de mâine, pentru a-şi forma o idee clară despre cât i se poate 
cere în materie de măiestrie, ca individ, și cât i se poate compensa din impotenţa 
sa ca om, prin corectitudine ideologică aplicată permanent. 

Nemaifiind persoană publică în gradul cel mai înalt imaginabil, eliberat de 
tirania gloatei, care impune starurilor celibatul sau aparenţa acestuia, am să pot şi 
eu, ca tot omul întreg și ca fiu al poporului, să mă însor şi să dau Reichului fu şi 
fiice. 

Te voi invita atunci în micuța dar primitoarea mea căscioară de la 
Obersalzberg, domnule Ghizdavu, şi vom putea discuta îndelung, nu politică, 
dezgustătoare politică, ci numai artă, cultură, filosofie şi altele numai de-ale 
Spiritului. Îţi voi pune la gramofon un concert de muzică din Wagner şi, desigur, 
ne vom face unul altuia portretele, la două şevalete. 

Îți mulțumesc din inimă pentru cel de azi, care neîndoielnic este mai mult 
decât un afiș. Mi-a amintit până la înduioşare de avântul tinereţii, de generozitatea 
ei oarbă, de idealurile primare, care fac abstracție de regula că niciodată nu te lasă 
duşmanii să te desfăşori. 

Mai ţinem legătura! 

Și Hi se ridică gemând și gâfâind de pe butucul carpenului sur retezat de 
obuze, zbură cu un bobârnac o furnică sau o buburuză de pe genunchi, se redresă 
ca un amploiat beţiv care trece pe lângă familia şefului pe Corso, şi o luă repejor 

pe potecă spre Școala Elementară, unde se lăsase aşteptat, încât Marius înţelese 
că întrevederea a luat sfârşit. 

La colţul clădirii, un general cu cruce la beregată îi ieşi înainte, raportând 
din mers câte divizii sovietice au fost nimicite în ultimele ore, cifre precise privind 
tancuri, tunuri, avioane, mijloace auto de import distruse sau confiscate, 
prizonieri, localități... 

Antonescu plecase de mult, cu avionul, spre sud, pesemne la Tiraspol, mai 
aproape de Odessa noastră. 

— Ce ţi-a şoptit, măi, ursul la ureche? rânji larg şi cu neobişnuit nou respect 
Focşăneanu, apropiindu-se. 

— Nimic esențial sau poate dimpotrivă, dădu din umeri Marius, încă 
buimac. Marele Fiihrer al poporului german s-a recreat la noi în natură la 
Berdicev, poate că şi-a mai pus în ordine niște gânduri. 

— lar tu? Mai crezi că România poate cuceri Rusia? Adică să profite de 
scenariul în care nazismul prăvălește Cominternul, pentru a fi la rândul lui distrus 
sau măcar bombardat etern de anglo-americani. 

— Dacă noi românii am cuceri Rusia, Mişule, atunci ne-am adapta la mediu 
şi am deveni în câteva secole un fel de ruşi. Singura mea pretenție, ca om cu viață 
orientată, ca artist şi numai artist, celibatar fără urmaşi precum Christ, 
Michelangelo, Beethoven, Eminescu, decis a se jertfi şi a arde ca o torță Van 
Gogh în oxigen, e doar să nu năvălească Armata Roșie şi Cominternul, cu 
bolşevizarea și cenzura, în atelierul meu şi biblioteca mea, nici la Ziduri, nici la 
Bucureşti, nici în Lembergul natal, nici la Breslau. Dar decât să ia Hitler Rusia, 
aş prefera să-l lucrăm în foi de viță s-o împartă între ei suedezii, turcii, perşii, 
inzii, mongolii, chinezii şi japonezii! 


— Avem un telespectator pe fir, la această oră târzie! căscă Grişa a dor de 
ducă şi de patul conjugal, parcă supărat că nu i-a ieşit relatarea despre cum 
călăuzit de Runge şi de Murocika, văzuse Marius Stalingradul, ca pe un mamut 
negru pe fond de apus roşu pompeian dantesc. Distrus 83% de bombardamente şi 
autodinamitările obișnuite ale retragerii inițiale tipic sovietice. Evacuarea se 
efectuase temeinic, de către cel mai mare specialist de-al Cominternului, 
generalul Ivan Serov de la Căgăbău, care în 1939 deportase pe balticii bănuiţi c- 
ar fi putut ajuta la politica de emancipare a Galiției Mari, concepute de Voicu 
Ghizdavu pentru fiii săi, unul să acţioneze-n Europa, altul să-l ajute punându-i la 
dispoziție enormul potențial american. Tot Serov, imediat după retragerea 
românilor din Crimeia, îi va deporta pe tătari la Sibir, pentru colaboraționism cu 
noi, la dosar fiind şi minunatul Cap de tătăroaică Balcic 1936, azi în colecția 
Dinu şi Sevasta Vintilă Topalu. 

— Pe firul scurt! Te pomeneşti că e Dorothea sau Klara de la Paris... Cu 
Marius! chiui Dora, ca arsă cu fierul de cârlionţat interbelic la 21 iunie 1941, când 
de-a lungul liniei Stalin, în principalele centre muncitoreşti comsomolul 
organizase chermeze de solstițiu, cu poeme maiakovskiene lungi cât ziua de vară. 
Tineri pletoşi cu ghitară balalaică, iubiţi-vă pe tunuri, give a chance to peace, vom 
lichida chiaburimea ca clasă, Stalin şi poporul rus libertate ne-a adus, moarte 
intelectualilor, make love no war. 

— Nu permit, în ţara mea, unor venetici, explodă o voce aspră de pictor de 
succes, să ia în deşert problemele de bază ale României! Huliganii Hitler și Stalin 
ar fi bine a-şi aduce aminte că nu mai sunt decât umbre rătăcitoare pe continent, 
așteptând o, iluzorie sau nu, reîncarnare. Acum, ca suflete moarte, când 
dimensiunea personalității fiecăruia nu mai atârnă de masa gravifică a armatelor 
din spatele lor, suntem egali pentru turnir și nu ne rămâne a ne baza decât pe tăria 
ideilor noastre şi pe iscusinţa de a le folosi într-o confruntare zero la zero de tip 
electoral, ca între piroşti cu varză de Harkov şi... 

— Şi cârnaţii de Pleșcoi! completă în derâdere bucătarul lui Stalin. 

— Vorbărie pe care o detest! Urât mi-a fost toată viaţa să văz partidele — şi 
hoardele astea îşi zic partide, dar nu-s decât grupări aglutinate în jurul unui 
minuscul nucleu de condensare, adică un taur comunal mediatizat, care 
chezăşuieşte, prin mutra-i de occidental bine hrănit, bine îmbrăcat, care n-ar avea 
de ce să mai fure, cum că-n spatele lui lat nu-s decât idealiştii intraţi în politică 
doar din râvna de a se jertfi pentru dezbolşevizarea ţării, pentru Reconstituire, 
pentru învierea trupului și duhului ei de dinainte de 1940, în formula pe veci 
pierdută la Cotul Donului, Stalingrad şi Harkov, în Stepa Calmucă, în Crimeia... 
Şi în final la Tiraspol, în vara lui 1944, prin mutarea de către Hitler spre Lw6wul 
meu a celor şase divizii blindate germane ale noastre, plus cinci de infanterie, plus 
două brigăzi tunuri de asalt, lăsându-ne tehnic despuiaţi. lar Occidentul n-a înțeles 
consecinţele, una fiind propria sa castrare spirituală, încât tot ce-a dat ca Gaist 
după 30 ianuarie 1943, exceptând Basic Instinct şi Titanic Techno, este perfect 
neglijabil, de mai folos zăbavă fiind a reciti, într-o colibă din masivul păduros 
Dealul Mare, Manuscrisele economico-filozofice de la 1844, să vedem, să ne 
documentăm, dom-nu-le Stalin, cam cât de inteligent economist era acest profet 
al tău ce-şi semna Karl Marx elucubraţiile despre planificare! 

— Nu era deloc inteligent! admise cu o cuceritoare ironie marele conducător 
al oamenilor sovietici, arătându-şi pipa vizitatorilor expoziției suprarealiste. 

— Nici în acest excelent text, cel mai bun, nici în următoarele optzeci de 
volume, ridică vocea Vocea, n-am întâlnit nici cea mai elementară probă de bun- 
simţ, din care să rezulte fie şi cea mai vagă anticipație marxistă despre Bolşecaust, 
despre Holodomor, Gulag şi Romlag, care Bolşecaust, cu ai cărui zeci de milioane 
de martiri care strigă răzbunare, răzbunare, dacă reciteşti din această perspectivă, 
îți rezulta ca efect previzibil Bolşecaustul de îndată ce ai teoretizat DICTATURA, 

şi nu orice dictatură, domnule, ci tocmai una a... proletariatului, bă, a poolimii, a 
omului cu certitudine incult şi deci incapabil să priceapă de ce era de preferat 
Uranusul tău drag, Dora, patriarhal, unei Capitale ca de venetici recenți, 
demolată, rămasă fără trecut arhitectonic, cu o Megacasa Parlamentarului vizibilă 
din satelit şi cu o imagine persistentă de popor migrator, fofilat în spaţiul carpato- 
ponto-danubian abia odată cu Descălecatul lui Vîşinski din 6 Martie 1945! Deci 
să nu se mai mire nimeni când zic eu că urât mi-a fost totdeauna să văz partidele 
apucate de căldurile electorale, pe când şandramaua se prelungeşte la cer şi 
constaţi că e în explozie și se prăvăleşte pe toţi. Ăsta şi este motivul secret pentru 
care am acceptat o funcţie de oarecare răspundere în Ministerul Propagandei, nu 
vreun hitlerism de opţiune şi faptă, cum îmi reproşează o franţuzoaică a mea, re- 
pielărită inuman, recent, chiar în inima Parisului ei, de unde relatez, fiind un 
adevărat scandal să-1 dezbârcească faţa, să-i salte creţii frunţii cu un inch tânărul 
chirurg american la modă, generând o moacă inexpresivă până şi în efortul sexy 
de a cugeta. Oooo! pe toţi zeii, şi cum ştia Dorothea asta să-ntoarcă pe toate 
părțile, în anii treizeci, orice gest al vreunui vip, orice declaraţie, orice zvon! 

— Mie-mi spunea de Revelion 1943-1944, o turnă Clara Honig pe tovarășa 
Dorothea Schlauberger-Hebuterne d'Esgrignon a lui Pedro (Leonte H&buterne), 
că Stalin judecă acest război ca fiind un fel de război civil cum a fost cel din 
Spania, ca şi cum cel din Rusia nici n-ar fi existat. 

Acolo la Dali, Franco ar fi putut câştiga jocul încă din iulie 1936, când 
Madridul i se oferea ca o femeie emancipată, dar catoliceşte el a preferat pateticul 
eliberării asediaţilor din Alcazarul toledan. Și de ce nu s-a grăbit Franco să 
câştige? Pentru că, sub pretextul războiului de trei ani, putea să-și curețe mai uşor 
țara de bandele bolşevice, asigurându-şi o stăpânire liniştită şi îndelungată, 
genocid pe care nu i l-ar fi permis pacea, cu emanaţiile, presa ei şi mersul greoi 
al unei justiții nedirijate. 

— Cunosc cazul, domnule Ghizdavu! se adresă doar românului personajul 
cofetar Hi, potrivindu-şi boneta albă ca zahărul. Pe această domnişoară 
Schlauberger, liceancă originară din Hermannstadt-pe-Alt, în Siebenbiirgen, a 
regulat-o involuntar Heinrich Heydrich al meu la Kiel, da, la Kiel, pe când era 
tânăr ofiţer naval şi, deduc, îmbrăţişa ideile ei deja de stânga. Păcat! Acestui 
tehnocrat tipic îi era pohui ce ideologie slujeşte. Dacă în 1918-1919 ar fi triumfat 
la Berlin, la Miinchen şi în porturile baltice, bolşevismul exportat cominternist, 
destinul lui nu s-ar fi schimbat cu nimic! Se afirma ca cekist!... lacă dar, încă un 
argument, Marius, că Marx al tău şi-o fi însuşit el conceptul tipic german al 
înstrăinării, dar nu a reuşit să-l ducă, în lipsa unui creier cu circumvoluţiuni pur 
ariene, în Împărăţia Spiritului a agronomului Otomega, unde ar fi aflat nu numai 
de o degradare a praxisului muncitoresc-ţărănesc generând Bolşecaustul, dar nici 
măcar adoptarea modelului de stat care-i dictatura proletariatului incult, cu 
partid unic, de către fascism şi mai ales de nemuritorul nazism, nu a prevăzut-o 
deloc! Absolut deloc! Da, acest Marx al tău, cu cap mare, de la Londra, n-a 
anticipat că pentru un Hitler războiul în sine va deveni război pentru sine, adică 

războiul războaielor, de să-mi implementez eu toate proiectele: suprimarea 
tuturor iudeobolşevicilor potențiali, accesul la Lebensraum nelimitat, diminuarea 
grăsimii acumulate de plutocraţia americană, demonstrarea superiorității omului 
alb asupra subomului slav sau asiatic, inclusiv subspecia yamato... 

— Ca să nu mai vorbim, interveni de la Paris şi Horea Bratu, de acest 
marxism-fascism lent, stătut, care-i deodată cu explozia stalinist-hitleristă creat 
peste Atlantic, cultul consumatorist american, unde ciolovekul are iluzia libertăţii 
şi alegerii, dară numai că-i amăgit, manipulat să nu-şi vază lanţurile, cert fund că 
el nu selectează cu adevărat liber, caz în care ar alege cărți şi sidiuri cu muzică 
simfonică de pe Liste bune, ar merge la teatru, nu la filme porcoase până-n gât 
sau care educă pentru... Holocaust sau Bolșecaust, arătând niște mega-eroi care 
nimicesc... siluete umane ca la joace, fărăăăă să mai verifice dacă Acuzaţia este 
suficient fondată, de să tragi cu mitraliera în Ceilalţi, numai pentru vina de a fi 
Ceilalți! Acesta, doamnelor, domnişoarelor, domnilor, şi este mesajul major al 
conferinței de presă susţinute azi de celebrul fotograf Marius Ghizdavu aici, un 
adevărat eveniment parizian, prilejuit de un alt eveniment, vernisajul pe Internet 
al expoziţiei sculptorului nostru bucovinean huțul Andrei Hurmuzacov... 

— Aaaiiii! făcură ca într-un extaz antiamerican totalitar în doi vipurile 
tâleşoului soților Căinaru, când imagini cu arta monumentală propusă, pentru 
când va mai creşte oleacă Bugetul culturii sau vor exista sponsori acceptabili din 
punct de vedere al moralei creştine sau islamice sau asiatice sau... daco-romană 
precreştină, în măsura în care şi aceasta combate anumite practici de privatizare 
cu ghiotura şi împroprietărire abuzivă... 

Ceea ce excitase estetic pe cei doi vampiri pornea de la mitul redescoperit 
şi larg popularizat de filosoful Jean de Ferentari, cum că voievodul valah Vlad 
Ţepeş a fundat, la 1459, Bucureştii, ca o replică la pierderea de către Occident în 
1453 a Bizanțului şi ca o înţelegere disperată, aproape antonesciană în tragismul 
ei, a faptului că catolicii şi apoi protestanții lor vor intra, cu timpul, în relații 
comerciale cu noul imperiu păgân musulman fanatic, în jurul unei ideologii de 
coexistență pașnică, salutată de toate intelectualele pariziene mai pro-populiste, 
dar gândită bine de anumiţi eminenți oameni de stat cenușii, ca pe un fel de cal 
troian, comerțul, un vector pentru necesităţi umane noi, schimbătoare de 
mentalități cu perspectiva de a împinge sultanii la perestroichisme şi transparențe, 
până şi de harem, exact cum şi dincolo de Cortina de Fier, odată lecţia învățată în 
capitalele uie, s-a dansat şi benchetuit în așteptarea... otomanizării imperiului 
bolşevicilor, ceea ce alege el ca subiect fiind, pentru Andrei Hurmuzacov al 
Isadorei, o aplicaţie strălucită a acelui principiu al artei monumentale lângă artă 
monumentală, cu care îşi şi începe itinerantul profesor târziu Marius Ghizdavu 
Prelegerile de Estetică Est-Galiţiană, la Școala de vară de la Sonnenheim. 

Ca fundal cu artă monumentală, este aleasă Casa Parlamentarilor „Nicolae 
Ceauşescu“, văzută din flanc, dinspre librăria de vizavi de Teatrul Bulandra şi 
Liga Culturală, cândva a unui om regal ca Nicolae Iorga. Dincolo de oglinda de 
apă a Dâmboviţei, amenajată pe un sistem de-l voia doctor Bogza, de-ar fi fost 

ales primar general, aplicat nu numai de la vest către est, ci și de la sud către 
nord, pe Magheru şi pe Dorobanţi, poate şi pe Calea Victoriei până la Palatul 
Regal și clădirea Ceceului, râvnită de vechiul proprietar pentru poziţia ei 
ultracentrală (o va lua), în vecinătatea Bibliotecii Fundaţiei Carol I şi Ateneului 
Român, conceput de Regele Carol Întâiul pentru conferinţe, nu pentru muzică 
nepopulară, nici ușoară, care ar fi trebuit să se bage şi să se dea în niște săli care 
nu s-au mai construit, din lipsă de public meloman printre vechilii din capul Țării, 
fiind clar că ar fi arătat superbestial să se oglindească în apele murmurânde Poşta 
cu statui suse, CEC-ul şi Cercul Militar, cum o reuşeşte şi Megacasa azi, chiar 
dacă, între apa amenajată și Ea se întinde acea lungă pajişte cu parcă mai mulți 
arbori metalici cu becuri decât azalee, leandri şi arbori exotici Ginkgo biloba, 
ceea ce nu s-ar fi întâmplat dacă era ales Ceauşescu preşedinte la 20 Mai 1990, 
nu Iliescu, fiindcă Împuşcatul ar fi dat de lucru la disponibilizaţi sau ar fi scos 
studenţii și armata să planteze stejari, acolo unde Andrei Hurmuzacov ca sculptor 
şi Hans Morgenstern ca softist şi Marius Ghizdavu ca producător şi scenarist îl 
aşază azi pe voievodul Vlad Ţepeş, pe un cal cam costeliv, cam lugubru, cu o 
coamă vălurită de vifor. Respectatul Voievod, detestat de postmoderniștii 
umanitari, ţine dreapta pe mânerul paloşului, gata să-l tragă, în timp ce cu stânga 
parcă se apără de soare, chiorându-se-n sus, unde are, slavă Domnului, ce vedea. 

Ca un fel de cadran sinistru, douăsprezece ţepe de bronz, cu vârfurile 
polizate strălucitor, cum se întâmplă-n Herăstrău cu urechiuşele unor vulpişori, 
mângâiate de generaţii după generaţii de copilaşi şoimi, şi apoi pionieraşi sau, 
azi, puişori de cucuvea, ori de călugăr electoral, nu contează, impresionând de la 
miile de ferestre ale Megacasei, precum te-ai uita de la etajul ultim al Universităţii 
Lomonosov la cupolele cele aurite, poate și cu metal titulescian deznaționalizat, 
ale centrului Moscovei. 

Să tot aibă cincisprezece-douăzeci de metri aceste țepe reci, ce străpung 
prin turul pantalonilor, ieşind prin cefele lor late şi pudrate, doisprezece dregători 
corupți, căzuți vinovaţi-nevinovaţi acestui medieval supliciu, eleganţi, îmbrăcaţi 
pe la casele de modă bucureștene, caraibe sau strasburgheze, mesajul fiind 
pesemne că duhul temutului Dracula stăruie-n inconştientul Capitalei ce-a fundat 
la Fundeni, clasa politică să fie atentă că există deja o tradiţie a Romlagului, deja 
exploatată amenințător de un tânăr şerif Alin Vişan, iar biomasa stradală a 
amărâţilor, înclinați a da şpagă birocraţiei, să se uite lung la posterele, plătite tot 
de contribuabili, corupția ne priveşte pe toți! Printr-un simplu ukaz de urgență, 
dacă există voință politică, se poate oricând detaşa, din serviciile secrete, o 
direcție care să culeagă informaţii şi să organizeze flagrante, şi fiind vorba de 
vinovaţii de dezastrul Țării, a turna se înnobilează ca un act tot atât de eroic cum 
am pornit-o în contra invaziei sovietice noi la Prut, moderatorul Grigore Căinaru 
în martie 1944, iar eu ca pediatră în august, chit că, fimeie, ştiam că lupta-i fără 
sorți de izbândă, din moment ce dooomnul Hitler şi-a retras toate blindatele spre 
nord-vest, spre Lembergul lui Marius Ghi şi Breslaul istoricului Voicu! 

— Doar nu voiai să mi le confişte ruşii în România! se enervă Antistalin. În 

istorie însă, e multă relativitate, Bratule. Pentru franţuzoaica ta, Dorothea, de fapt 
nemţoaică de Sibiu, a intra cu tancurile în Ungaria, la 1956, sau în Cehoslovacia, 
la 1968, este invazie „barbară“, pe când a ocupa aceleaşi ţări în 1945, în scopul 
cominternist al instaurării de dictaturi, muncitoreşti-ţărăneşti, pe vecie, cu grava 
consecință a extinderii Bolşecaustului, se cheamă „eliberare“! Că aşa-i 
intelectualul nostru... 

— Restul expoziţiei cuprinde un lot de vreo patruzeci de statui şi busturi, îl 
luă repede pe neamţ șmenarul de la Paris, slujitor şi lui Antonescu, şi lui Dej sau 
Cea. Această ofertă din cătunul alsacian Sonnenheim jigneşte crunt Capitala, c- 
ar avea mai puține podoabe decât catedrală de la Roma a lui Badea Cârţan! Totul 
rostit în limbaj demodat, perfect clasic, ca-n manifestul lui Jean Noveanu, Marea 
Recuperare, de unde s-au inspirat şi tinerii lindiniști, ca şi căluşarii mai noi. 

Impresia multora fiind că Andrei Hurmuzacov și tatăl Isadorei, Hans 
Morgenstern, aplică un soft sofisticat, care transformă o simplă poză sau imagini 
video direct în busturi, pe care le acoperi, după gust, cu o textură de marmură, de 
bronz, de lemn, de aur, de teracotă şi altele. De aici şi handicapul de a nu putea 
crea portrete ideale de cetăţeni, ci doar vagul joc variaţional cu fizionomii 
cunoscute din fototeca lui Marius Ghizdavu, cea cu un milion de mutre. 

Dar o astfel de artă n-ar putea crea niciodată scandal mediatic. 

— A, asta era! se dumiri Stalin. 

— Nu, nu poate genera, pe căi artistice, niscai proteste, expoziţia asta, reluă 
corespondentul, dar uimeşte prin alegerea subiectelor. La secția română, ea 
scandalizează prin dublul bust al soților Ștefan și Maria Frumușanu, destinat a se 
plasa pe bulevardul Gheorghiu-Dej, lâng-o clădire de justiţie vizavi de Cişmigiu, 
ca dureros omagiu pentru un caz rarisim, după informaţiile occidentale, de familie 
de români care să se fi luptat stăruitor să afle cine le-a omorât copilul, după 22 
decembrie 1989, la mineriada din 1991. Protestul atașatului cultural român vine 
însă de la intitularea Portretul României Postceaușiste, pentru statuia dedicată 
unei doamne Tăşală, o mamă de timişorean, lichidat la Revoluţie de agenţi 
ceaușiști în chiar Spitalul Judeţean, iar ulterior — vreme de zece ani! — birocrația 
bolşevică, nelustrată nici azi, şi-a bătut joc de urmași, completând deliberat actele 
de martir cu o literă la mişto greşită şi susținând că nu se mai pot acorda drepturile 
legale decât atunci când parlamentarii noştri vor da o lege de retipărire a 
diplomelor! 

— Eu l-aş decora pe expertul care a inventat trucul ăsta! izbucni în râs Stalin. 
A mers la sigur pe ipoteza că intelectualii avocaţi nu se vor implica. Elitele se 
mișcă civic doar în folos propriu. Ele urăsc poporul. Ele vor să trăiască decent, 
adică burghez, dar fără să muncească neam. Parazitând cu nonşalanţă statul! 

— Adaug că valoarea expresivă a acestei „dureri împietrite“ ţine de o 
viziune Pietă michelangiolescă, reluă Bratu pe un ton mai grav, monumentul 
urmând a fi plasat la intrarea în Capela Timișorenilor de la Moara Ciurel din 
Sonnenheim. Restul fund hihiliză: figuri politice, boturi gălbejite şi umile înainte 
de a intra în funcții, fălci de porc la sfârşitul mandatului și rât grohăind 

cetăţeanului să nu mai ceară mereu totul de la stat, semn sigur că proletarul care 
făcea ordine în capul cozii, a apucat, s-a îmburghezit şi acum simte plăcerea 
supremă a homosapului, de a vedea de sus pe altul în mizerie, în mizeria străzii, 
din automobilul blindat privind sau, cu binoclul, de sus, din penthouse sau măcar 
din noua aripă cu bordel de lux ieftin de la Casa Parlamentarului. 

— Spune-ne repede, că se face ziuă, Horea, se rugă cam sexy Julieta Dora, 
ce-i cu declaraţia aia fulminantă a lui Marius! 

— A, secția externă a expoziţiei! Este o adevărată odă aţâţătorilor la un nou 
război, de după Războiul Sfânt, în anii războiului rece... De la, altminteri 
detestatul Churchill, la vânătorul de vrăjitoare comuniste, celebrul senator Joseph 
McCarthy, reevaluat de Marius drept... salvatorul democraţiei americane, până 
la, cică, „cel mai strălucit general al secolului XX“, care evident, n-a fost Jukov, 
acest mit umflat al învingătorilor, că şi eu, cu enormul potenţial militar de care a 
dispus el luam Berlinul, ba cred că, alăturându-mă atunci domnului Hitler, la 
ofensiva miracol din Ardeni, erați, domnule, tovarăşe Stalin, astăzi definitiv la 
Atlantic, terminându-se cu... 

— Înţeleg, anticipă marele conducător sovietic al Aliaților, s-ar fi risipit la 
Moscova acel sentiment de încercuire, care ne obliga interbelic să investim în 
industria grea cu pivotul ei, construcția de maşini grele, de blindate. Mda, din 
această perspectivă, că s-a fixat Cortina de Fier pe nişte popoare de rase mărunte 
galițiene, ce nu reprezentau o primejdie reală pentru marea Rusie, acum e clar, 
acest Război Sfânt al Cominternului l-am cam pierdut și noi rușii... Gorbaciov, 
sărmanul, n-a făcut decât s-o recunoască. 

— ŞI ca şi cum inconştientul Marius n-ar fi stârnit destul presa, omagiind pe 
nefrecventabilul Joseph McCarthy, i-a acordat aceleaşi onoruri și generalului 
Douglas MacArthur, ca cel mai strălucit comandant în secol, pentru... a fi voit să 
dea cu bomba atomică în bolșevicii chinezi, pe motiv că încercau să împiedice, 
în Coreea, desfăşurarea unui experimentum crucis, — pe acelaşi neam, de o 
străveche civilizaţie, să testezi, în nordul peninsulei cum e cu aplicarea marxism- 
leninism-stalinism-maoismului până la ultimele consecinţe kimirseniste de 
inaniţie şi circ total, iar în sud să lași capitalismul să-şi arate slobod superioritatea 
strivitoare în toate domeniile de interes pentru ciolovekul real! 

— Sunt şi alte păreri, surâse electoral, ca pentru textiliste, Stalin. Eu cred că 
un student nord-coreean, care mai crede într-un ideal de viitor luminos pe piscuri, 
e mai fericit decât unul sudic bine informat, copleșit de plăcerile tehnologice ale 
posthumanismului depresiv şi de lehamitea globalizării. 

— Au fost voci elogioase aici la Paris, câteva, mult mai multe însă la 
Sonnenheim, la Sigmaringen-Hechingen, la Basel, la Miorcani şi chiar peste 
Atlantic, la Santa Madonna la Elberon, la Santa Virginia în regiunea viticolă 
Sonoma şi desigur la Atelierul expresionist multicultural Otto Mueller, de la 
Santa Diana, tot în California, mai toți tinerii lupi pupincurind cu elogii de 
nereprodus pe senilul Maestru, numai ca să le aranjeze diverse chestii sau să-i 
sponsorizeze din ce stoarce, ca exploatator de ţărani, arendaşul Cezar Bogza, 

călăul Zidurilor, cum l-a denumit prefectul Taicopaci cu trei zile înainte de a-şi 
înainta ministrului administraţiei locale, fostul comisar Gârbaci, demisia. Toţi 
aceşti mici tineri şmecheri lingăi bazându-se pe o slăbiciune a octogenarului, 
descoperită de preafrumoasa badantă Agnieszka, anume aproape superstițioasa 
nevoie senescentă de a fi comparat, în materie de complicaţii erotice și de creier 
perfect lucid, poate tocmai de aceea, până la apucarea sutei de ani! 

— Cu cine comparat, Bratule? Eşti incoerent. Știi tu câte burse a dat 
supradotaților noștri ginecologul umanist Cezar Bogza?! 

— Comparat în longevitate cu filozoful şi logicianul lord Bertrand Russell, 
laureat Nobel pentru Literatură, după Principia Mathematica, dar mediatizat în 
Republica Populară sau Socialistă România, ca fiind ăla cu dezarmarea şi cu 
inventarierea crimelor americane în Vietnam, nu şi a celor polpotiste, 
neinteresând practica unui marxism asiatic intratribal pe nimeni, dar acest pacifist 
cu origine aristocrată cert nesănătoasă, tot aşa cum Virginia Woolf în groaznicul 
nostru an 1940, măritată c-un evreu şi internabilă în lagăr nazist suspectă 
homosexual, şi-a pierdut sub bombardamente minţile, înecându-se, tot așa prin 
1946, speriat de război, genialul logician propunea folosirea bombei atomice cât 
încă mai e monopol și, desigur, visa un Guvern Mondial Pacifist pur American! 

— Cunosc cazul, Horea! recunoscu plictisit personajul Stalin. Bănuiesc că 
nepătimind ca-n Koltma, longevivul a raționat cam așa: dacă Reichul, luând 
Cehoslovacia la Miinchen în septembrie 1938, şi avea dreptate Mișu Focşăneanu, 
când a venit la Ialta cu Elvira şi cu doctorul ăla Lecca de-a studiat medicina la 
Harkov cu Pilsudski, că nu la Niirnberg trebuia ţinut procesul bandiţilor care ne- 
au ţepuit în august 1939, ci la Miinchen, pentru cedările smulse acolo lui 
Chamberlain şi Daladier, în 1938, de Hitler și Mussolini. Fiindcă, aşa cum 
procesul lui Antonescu a fost unul al partidelor Maniu şi Brătianu, aşa procesul 
fascismului ar fi devenit unul al imperialismului englez şi francez, care a pactizat 
cu cele mai reacționare forţe din istorie. "Toate ni s-au tras de la acel Miinchen! 
Acaparând Skoda, deci tunurile, tancurile excelentei industrii cehoslovace, 
Wehrmachtul a obţinut pe loc o superioritate pe care a exploatat-o strălucit în 
Franța, după numai doi ani. Dar Stalin, adică eu, stau acum şi mă gândesc: 
însuşindu-mi mie acest potenţial imens de la est de Elba şi Trieste, adică Galiţia 
Mare ghizdaviană, oare nu putea Armata Roşie să cucerească și puţinul care i-a 
mai rămas din Europa, inclusiv Anglia, care dacă a putut să facă opoziție aerienei 
strategii a lui Goering, e foarte îndoielnic că nu şi-ar fi pierdut mințile, ca Virginia 
Woolf şi Bertrand „ capitulând necondiţionat, de îndată ce pe Tamisa ar fi 
început să urce Flota Roșie din Marea Baltică, mândru în capul convoiului 
aflându-se crucișătorul Aurora, care ar fi început a bate Buckingham Palace, 
semnalizând clasei muncitoare aliate cu țărănimea să-și aducă aportul, şold lângă 
şold cu acea intelectualitate hrăpăreaţă, ahtiată după îmburghezire, care nu se prea 
poate afirma, în Istorie, decât îmbrățișşând idei totalitare... 

— Aşa este, tovarăşe Stalin! bubui de admiraţie, parcă pierzându-și minţile 
corespondentul de la Paris Horea Bratu, nu întâmplător uitând să relateze despre 


204 


dublul bust Monica Lovinescu și Virgil Ierunca, propus a fi instalat la 
Universitatea Lăsătura Minerului, în holul alb al studentelor de la Filologie. 
Domnii Marius Ghizdavu, Andrei Hurmuzacov, Kurciu Kotkov şi Hans 
Morgenstern ne prezintă un Bertrand Russell din 1946, cu o fizionomie sucită cât 
mai apropiată de a boierului nostru, purces de la Ziduri să-şi capete un renume 
internațional în Franţa. lar legenda asociată spune că e omagiu din adâncu' inimii, 
pentru meritul de a-și învinge pacifismul aristocratic, pentru care a pătimit și 
puşcărie britanică, oarecum simultan cu Arghezi şi cu Slavici, şi a cuteza să ceară 
logic folosirea bombei atomice împotriva Uniunii Sovietice, strict preventiv: fără 
ca Armata Roşie să schiţeze vreo ofensivă ordonată de Comintern! 

— Era întemeiată, în condiţiile din 1946, stăpâne, atâta groază la un 
aristocrat englez, de Armata asta vopsită Roşie? rânji din toate gingiile Antistalin, 
ca un cal chinuit prea tare de o zăbală manipulată dominator. 

— Nu era întemeiată! răspunse continuatorul lui Lenin și a tot ce-au dat mai 
bun filosofiile în istorie, declarat omul secolului și mileniului de unii muncitori, 
țărani sau diplomectuali. Uităm prea uşor că înşişi cruciații Occidentului au 
vândut copii, au prădat bisericile Bizanțului, şi nu le-au cruțat nici pe călugăriţe. 

— Pentru că Statul Muncitorilor şi Țăranilor, își aduse aminte Dora de 
învăţământul de partid îndurat în anii cincizeci, a fost un bastion al socialismului 
ŞI păcii, chiar şi în condiţii de încercuire, în 1946 fiind în curs de tranziţie, de la 
bastion la lagăr, sârma ghimpată incluzând europenii suficient de joşi rasial, încât 
construcția socialismului să fie un bine net superior ocupaţiei naziste, iar 
prepelecii şi sârma ghimpată avansând vertiginos în Asia, după ce prin 
înfrângerea Japoniei, cu ajutorul Armatei Roşii, țărănimea maoistă a primit 
arsenalul invadatorului nipon, obținând superioritatea de... condiție umană asupra 
trupelor ciankaișşiste, aşa că gesturile sinucigașe de cominternişti asiatici visaţi de 
zgomotosul Malraux nu mai au azi niciun haz! 

— Regretul de a nu fi mers până la Atlantic, hohoti losif Vissarionovici 
cuceritor ca un marinar din flota Mării Negre, nu e al meu, ci al rivalului meu la 
titlul de om al secolului şi mileniului, deoarece am eliberat de sub jugul lui fascist 
nucleul viitoarei Uniuni Europene, civilizația euroatlantică în care oamenilor 
muncii li se dă azi să consume nechezol spiritual, de frica recesiunii rezultate 
imediat ce ei ar citi mult şi s-ar hrăni din grădina lor, ca filologul Jenel Noveanu 
în Ferentari sau ca profesorul Bazil Frâncu la Titu Gară peste linii, în Atârnaţi! 

— Adică? roși puternic Antistalin ca redegist, cu faţa-i altminteri albă ca 
porţelanul de Breslau. 

— Adică fotbal prost de spălare de bani şi megatâlcşoul asociat la acesta, 
viseoclipe uşor perisabile, din viaţa gagiilor sau gagicilor de cântă şi mişcă sexy, 
că ce consumă ele, ca să se orienteze şi gloata, nu tu cărți bune, desigur, precum 
şi nişte filme glorificând Supraomul care extermină, fără urmă de emoțiune, zeci 
de icşi, diseminând o tehnologie a exploziilor portocalii ce includ atât gazarea 
dușmanilor, cât şi incinerarea lor! E cam departe omenirea, bă, față de ce-au visat 
Marx şi Lenin, adică de Luminarea Poporului ghizdaviană, sau cum ar cânta 

cobzarii orbi ucraineni Captain Digorie Piper's Galliard de John Doaland, pentru 
melomanul Otto Runge, cel interesat mai mult de satele de coloniști germani 
dintre Odessa şi Transnistria viitoare a fermelor agricole model, Johannesdorf, 
Marienthal, Petersdorf... 

— Shit. Gaist. Nu adică ce căcat spiritual, se enervă Fiihrerul muncitorilor 
germani. Şi mai e și paranormalia asta specifică popoarelor fără educaţie 
națională, nici estetică, din interesul ignoranţilor din capul Ţării, la care mă 
refeream eu când am pronunţat sintagma adică! 

— Adică mai întâi că nu există nicio sintagmă adică! râse iar lingvistul 
Stalin, înveselit cum poate doar imediat după vizita lui Churchill din octombrie 
1944, când cu procentele alea, ca la colhoz, se pomenise împroprietărit cu toată 
Galiţia Mare. Ca alingvist, atrag atenţia că nici nu se mai ştie azi ce e aia sintagmă, 
pe care mulţi o confundă cu locuţiunea. Termenul fiind leninist şi preluat strălucit 
de grămăticul Iancu Noveanu, pentru a crea acea ideologie pe baza căreia, ori 
Sergiu Enache, ori Alin Vişan, ori un altul din spatele lor vrea puterea... 

— Adică, mânca-mi-ai diegeza, Marius Ghizdavu ar deveni Fiihrer! izbucni 
într-un râs serafic, de clavecin cu maţe de om, Antistalin. 

— Sau marele analist anonim Zahei Avăcăressi, surâse enigmatic Stalin. 


— Grig, te rog din suflet. Dacă mă iubeşti, dacă vrei într-adevăr să fim 
fericiţi, nu te rupe de ai tăi! În numele iubirii noastre, dă și tu un telefon la Lugoj, 
să le urăm la ai tăi un An Nou 1942 fericit! 

— Vrei să tu să fiu Tolstoiul tău, iar tu să fu Tolstoiţa mea? 

— Și unde s-ar situa această Iasnaia Poliana, Grig? Că la ai mei în Uranus 
nu se poate. Şi am visuri şi că vor bombarda americanii Arsenalul sau Arhivele! 

— Cum unde? Binefăcătorul nostru, prințul Marius Ghizdavu ne primește 
la el la Pribegi. Îl expediază înapoi la Ocol pe pădurarul Otomega şi întreg 
Foişorul e al nostru! Avem pâine, vin, liniște, natură, tot. Să ne iubim și eu să 
compun febril, iar tu să-mi transcrii portativele, neobosită şi delicată contesă! 

Dora tresări auzind de această impertinentă propunere a pictorului, către 
logodnicul ei, de o generozitate izbitoare. Tocmai dansase pe Valurile Amurului 
cu ea, parcă distrat, negru la privire, rumegându-și cu gânduri ofensive mustăţile 
cele lucioase, ceruite. Nu se sfia să profite de fiecare atingere, pentru a-i aproxima 
ca artist clasic proporțiile, pentru vreun nud rococo de care să profite numai el. 

Astea-s totuși niște trucuri virile infailibile. Ca medicinistă, Dora ştia totul 
despre ciolovek şi admitea că un Don Juan căruia să nu poți să-i reziști nu e o 
raritate. Cine se crede foarte puternică şi intransigentă n-a avut norocul să se 
confrunte pe front cu EI, cu autenticul, în cea mai aprigă bătălie. 

— "Tocmai aici este cuva cu sânge roz6 care ne-a atras adus în această țară, 

a cărei gloată o fi ea cam amărâtă, dar elitele par bine hrănite şi se îmbracă nu 
fără gust şi, de scârbă ideală de RO reală, călătoresc cu mare plăcere Afară. 

— Noi am rămas, oftă Dora. lar Grieg al meu voise iniţial să se fofileze de 
la Războiul Sfânt, fiindcă era om cu viaţă orientată, avea o Operă de început şi de 
terminat. Numai că seara l-a auzit pe Churchill la radio, cum că Hitler e un 
monster, da. Un ogre! Cică nu retrăgea nimic din ce-a zis despre comunism. Dar 
compromisul cu bolşevizarea lumii era total. Cuprins în formula „Hitler a atacat 
Rusia“. Nu Uniunea Sovietică! Adică ce galițieni ocupase Armata Roşie în 1939- 
1940 era pentru UK deja... Rusia, nu URSS, fundcă URSS se va putea lăți până 
la Elba, cum s-a şi întâmplat. lar bolşevizarea va fi ireversibilă. Fără al doilea 
război mondial, Marea Recuperare, adică omogenizarea Europei, mai era 
posibilă. Aşa, cu populații bolșevizate pe vecie, țări normale în Estul ăsta nu vor 
mai exista nicicând, iar densitate de muzee ca-n Franţa, când or zbura porcii! 

— Ei lasă c-o să iasă la alegeri şi va străluci Soarele şi pe ulița voastră, pe 
Bulevardul Jdanov! Din punct de vedere al comunicaţiilor, acest pământ 
strămoşesc dacoroman e cam bun de-o Moscovă a unei uie de la Atlantic la Ural. 
Dacă decupezi, e însuşi centrul de greutate al Lagărului Păcii... 

— Ce s-a pierdut în zece ani? lăcrimă Grişa. Ah, eșalonul unu UE-NATO, 
ungaro-ceho-polonez, la care îi îndreptăţea pe români Revoluţia de la Timişoara, 
singura revoluţie antibolşevică înfăptuită vreodată nu de bolşevicii înşişi! 

— Că în Polonia ce a fost cu Solidaritatea aia, numai revoluţie nu era. 

— Lucru maaare o fost! muuugi dialectic Stalin, cu toată autoritatea sa de 
erou al lumii occidentale. Comuniştii polonezi au „realizat“ pe tăcute două... 
nerealizări: ei n-au castrat ca Kaganovici biserica, dezafectându-i minimum 90% 
din lăcașuri şi netolerând decât duhovnici informatori, iar colectivizarea 
agriculturii, aşijderea au sabotat-o, ponderea colhozurilor şi sovhozurilor fiind în 
Polonia nesemnificativă. Oricine își dă seama acum că, nejefuind țărănimea şi 
neîngăduindu-ţi suficient Bolşecaust lângă lagărele naziste, când tocmai Gulagul 
este exploatarea marxistă cu plusvaloare maximă teoretic a ciolovekului de către 
Homo totenkopf, din ce să mai subvenţionezi, mă, atunci întreprinderi nerentabile, 
ca şantierul V.I. Lenin de la Danzig? Are dreptate Marius cu Timişoara aia lui şi 
că e o mare iluzie ce-şi fac păduchii din capul Ţării, că dacă aniversarea lui 1989, 
prin deturnarea haitelor înfometate spre criză de guvern, va curge fără sânge, tot 
aşa va trece paşnic şi anul primejdios 2007, când masile populare, călăuzite de 
Sir, Avăcăressi şi Vişan, vor evoca împuşcarea a 110 000 de ţărani, de către 
Mareșalul Antonescu, instigat de PNŢ-Borviz şi PNL-Parizer, sau marele an 
revoluţionar 2017, când de la Muzeul de Artă din Bilbao la cel din Vladivostok, 
se va serba Centenarul Marii Revoluții din Octombrie, în condiţiile creșterii 
explozive a ponderii și calităţii intelectuale a proletariatului, garanţia vie a tuturor 
transformărilor forţelor de producţie, cu accent deosebit pe robotizarea şi 
inteligenţa artificială, inventate de savanții şi futurologii pisateli sovietici! 

— Băi acesta! îşi ieşi din pepeni Antistalin, gata să se declare exploatat şi să 
ducă o politică revanşardă. Tu nu vezi, băi, ce extremist eşti? Că cu teroarea ta 

permanentă, ai reeducat pe Bratu ista de se autocenzurează şi nu mai spune for ce 
știe despre Expoziţia sculptorului Hurmuzacov de la Basel?... Păi, tu ştii, 
nebuuunulei! că la Casa Scânteii, cea de sovietică arhitectură la capu' lu' Kiseleff, 
exact pe soclul de unde a băgat spaima-n bucureşteni Lenin, ca și-n voioşii 
vilegiaturişti din Occident, că vnimanie, Achtung, aţi aterizat într-un fel de fostă 
respublikă sovietică, aşa că lăudaţi şi cântaţi independenţa suveranitatea, că şi aici 
se emană-n 1989 tot numai nomenclatura, încârligată cu interlopimea şi 
aventurierii... Ehei, bădie Iosif, află că pe soclu-ăl roşu, ce bănuiesc că-i marmură 
din Canţălaria m6, import Dej di pi la voi, ca și granitul trinidadez de era 
necropola faraonilor cu seceră ciocănită-n frunte, cică vor naționaliștii lui Bratu 
ista, cu bani din Diasporă colectați de frații Ghizdavu, să desfigureze acea 
frumseţă sovietică, Casa Scânteii, cu un Pamiatnik al Războiului Sfânt, dus alături 
de Reich în pofida amenințării anglo-americanilor că la Ospăţul Învingătorilor 
România va fi judecată după câr sânge tânăr a jertfit pentru provinciile ei 
Basarabia, Balcic, Ardeal şi Bucovina, încât pomenirea azi a Trecerii Prutului o 
riscă doar vreun Grigore Căinaru, alegând Erou Nerecunoscut pe dacul Ilie Ilaşcu, 
român naiv, sighetizabil şi chiar sighetizat la cușcă, condamnat cu grupul lui la 
moarte, executarea fiind pornită prin temniță grea pe viaţă, și-i clar atunci că, prin 
silence, perfidul Occident dăruieşte azi fâşia Transnistreană Rusiei ca pe un alt 
Kaliningrad, sudic, încât doar mâncătoria formării clasei de capitaliști oligarhi, 
ne mai amână Capitularea Necondiţionată când Armata XIV, Frontul Găgăuz şi 
altele civile vor împinge Tiraspolul spre Chişinău, şi-apoi spre București. Pe 
urmă, într-o generație numai, cam aşa va fi şașltkul sud-est-european: Serbia 
(toată Iugoslavia), România, Ungaria, Ucraina, Belarus, Polonia, Baltica, toate 
vor fi rotite în aceeaşi frigare cominternistă... Roşie! Adormiţilor! 

— Nu mai fi, dom'le, aşa alarmist! Fraţi şi surori, nu împărtășiți profeţiile 
robului meu, botezat corect politic Antistalin, fiindcă în unele ţări nu se mai zice 
Hitler, avu Stalin stăpânirea de sine proverbială. Dimpotrivă, spre deosebire de 
marea şi geniala Chină, care a conservat, nu-n avere, că nu asta contează, ci-n 
putere, poziţia de forță a activistului şi intelectualilor slugarnici, s-a prăvălit 
vremelnic pe panta oligo-capitalistă doar Galiţia Mare, aşa cum am lăsat-o eu, 
anume Uniunea Republicilor Sovietice Socialiste din spatele sârmei ghimpate a 
Cortinei de Fier a Lagărului Ssocialismului și Păcii. Acum, dacă CCCP rămâne 
doar Rusia, se înţelege că ea se va automutila, răşluită ici colo în favoarea turcilor, 
perșilor, inzilor, chinezilor şi japonezilor, în chip mai jalnic şi decât Austro- 
Ungaria, Kakania lui Musil!... De-aia m-am şi călugărit, dragele mele feseniste 
bisericoase, şi mă tot rog pentru bietul meu norod rus, să refacă urgent Uniunea 
Sovietică, pe nişte considerente de securitate, deci cu securitatea în prima linie! 
Da, sunt milos. Narodnicist! Şi mi-e o jalee.... şi de poolime, şi de Russkaia 
Zemlia. Mai înjur, mă mai jelesc şi bat mătănii, fundcă deja au apărut, ca 
ciupercile după ploaie, oligarhi nesimţiți mai bogaţi decât gubernii întregi şi ăştia 
vor lobba la separatism, la maximă autonomie locală, aruncând la suprafață 
ficțiuni pluraliste, în scopul de a stăpâni privat, prin câteva familii de origine 

nomenklaturist-mafiotă, toate bogăţiile pycckoiă 3eMrAă, ale solului şi subsolului, 
precum şi resursele umane de muncă fizică şi intelectuală foarte ieftină! 

— Uite-aşa! Uite-așa! se ridică în picioare artistul german, arătând cu 
degetul spre poetul din Tbilisi, născut la Gori. Uite-așa, având Parcul de Cultură 
şi Odihnă 1. V. Stalin, ca fundal, cu Casa Scânteii dincolo de copaci, exact pe 
fostul soclu cilindric, mânca-ţi-aş glandele lacrimale, tovarăşe Stalin, te 
reprezintă Marius Ghizdavu, aşa, aşa plângând, cu botul spre televiziunea de stat, 
cea mânjită de sângele tineretului român idealist, apelat la omor dekabrist 
degeaba, şi dotată azi cu redactorime la dispoziţia tuturor partidelor la putere! 

— Uite-aşa te reprezintă în Piaţa Nasturelui, numită după un monument 
circular, nu Piaţa Charles de Gaulle, închinată poate pentru că, în amintirile de 
război ale colonelului di Galia, redat aci ca Ospătar cu prosop, geografia triburilor 
galițiene e atât de confuză, încât se confirmă teza lui Jean de Ferentari, că singura 
familie în care ar fi putut intra România postbolşevică era a Monarhiilor, 
nemaiexistând azi nici conștiință latină, nici relaţii între surori uterine, ci doar... 
enterese, iar Bulgaria a depăşit RO în francofonie, pe când tinerii artişti vizuali 
bucureșteni care expun cu Marius la Paris, intervievaţi franţuzeşte pe Arte TV, 
răspund ca jamaicanii numai în English USA!... 

— Domnule Antistalin, surâse angelicat și tânără foarte Dora Glagoveanu, 
observ că vorbiți aproape ca un român, ca un dac get-beget! Ce limbă aveţi! 

Pe când în aerul de câmp stăruia un miros de drapel ars, ciuruit de gloanțele 
dușmane. Se citea o boare de nehotărâre, pe mutra de rusnac a lui Rommel la fel 
ca pe faţa lătăreaţă a lui Manstein, încât chipeşul Keitel râdea pe sub mustață. 

— Ca român, admise cel mai mediatizat vip al secolului, da, m-aş adapta la 
țarina asta roditoare, de i-aş purta şi săcuşorul de piele strâns cu şnur, păstrând 
legătura cu pământul, cu Cerul şi cu morţii, urlând de neputinţă ca un zăvod 
înlănţuit tocmai când dau lupii la stână, pentru că nu poţi, nu rezişti, cunoscând 
ce pitorească Țară avem şi mărinimia poporului ei, să nu fii indignat de ce lepre 
fără intelect, fără inimă, fără rațiune au condus-o şi o mână cu biciul la dezastru! 

Ah! N-aş mai pleca din Bucureştiul iubit, a cărui Casă a Parlamentarului 
mă atrage gravitațional, prin masivitatea ei prodigioasă de cancelarie a unui Mare 
Reich Român, îmi dă fiori de un fel de Dracula în mitologia anului 2500, când 
voiu fi un personagiu cu ceva demonie-n boi şi-n gând, dar... deja simpaticuţ, 
camarazi! Re-agreat. Poa' şi pen' că se va aduna între timp încă multă mare și 
inventivă cruzime, în istoria omului... loi, în ăst Buharest, cu Park Carol II 
Herăstrău fundal, totuşi cine stă acum — virtual — pe soclul suprem părăsit?... Găsi- 
va RO acel Conducător destoinic al viitorului ei Reich? Este el Sergiu Enache? E 
Alin Vişan? E Adelin Barosanu? O fi, oare, ubicuul prof Muhală Muistu? 

— Este, este domnul... Zahei Avăcăressi, boule! Care a înţeles, primul între 
gărgăuni, că guvernul trebuie să aibă milă de populaţie. 

— Aşa-i, stăpâne preaiubit, dar eu socot că-i de a mea Datorie să-ţi semnalez 
pentru NKVD că acest lunecos Horea Bratu, propagandist înrăit, „deportat“ de 
Miron Constantinescu şi Andrei Jdanov în Birobidjan, de unde ar fi putut reveni 


209 


prin Habarovsk în România încă din 1953, de nu s-ar fi cuplat p-acolo c-o Hanne 
Rossmann, zisă Amapola, o tovarăşă cultă şi ră de muscă, sau așa-i legenda, 
oricum, ea încă mai poartă veninul anilor de sclavie şi evită să relateze acum, de 
la Geoagiu-Băi, telespectatorilor noştri, exact ce nu ţi-e ţie pe plac. Vai, tovarăşe 
Stalin, raportez, torn: în pieţoiul unde se defila măreț, în selectul cartier 
exclusivist pe vecie dat nomenclaturii, bandiții Marius Ghizdavu şi Horea Bratu 
propun, în expoziţia lor de Artă Monumentală Virtuală de la Paris, a se instala pe 
soclul dvs. cilindric, un CARAGIALE PLÂNGÂND. Că adică hihiliza băşcălia 
nu mai ține, dacă până la 10 Decembrie 1999, când răspunderea civilizării şi-a 
asumat-o uie pentru România, în doar două cincinale de pluralism s-au acumulat 
mizerie şi crimă şi înapoiere cât în cinci de... totalitarism marxist, un sistem cu 
care azi sunt absolut de acord, deși era unul lent, mă-nțelegi, lent, mult prea lent! 

— Tacă-ţi fleanca! Sistemul era bun chiar lent. Dovadă că eu rămân Eroul 
eliberării Occidentului şi creștinătății obosite. lar Horea ăsta... 'Ai dom'le, mă 
laşi? Dă-l în mă-sa! I-a slujit toată viaţa pe alții, în loc să ia puterea. E un prost. 

— Mie, de proști, mi-i o frică de moarte, Stăpâne. Ei put a neant! La limită, 
mereu îmi vine să-i provoc, ca puşcăriașul ăla sictirit şi pus pe caft. 

— Afară la interval! 

— Dă-o-n inhibiţia mă-sii de angoasă și nu uita că Moartea schimbă de tot 
VALORILE! Prin Moarte, EU, de pildă, m-am dumirit că mai bine era să fiu 
preot. Sau Poet! Ca românul din gubernia unde l-au exilat pe Puşkin, — ca Alexie 
Mateevici ăla, da. Mi-era mai de folos astăzi, în Duh, decât să mă holbez, de lângă 
pielea lui Lenin, la cum se zărăște prin reprezentanţii ei Uniunea Sovietică Rusia, 
defilând... între un mausoleu şi un supermarket cu importuri de lux... 

Multe am mai auzit eu de la noul meu valet, nou fiindcă pe mamelucul 
Abdul am bănuiala că l-a gâtuit la Kunţevo Dumitru-lov Supeanu în 2 iulie 1941, 
după cum pe Abu Jaal, călăul meu preferat, mi l-a injectat cu stricnină doctorul 
Lecca la Ialta, între sosirea lui Dej pentru instructaj şi sosirea liderilor plutocrației 
Roosevelt şi Churchill, tot pentru instructaj, în cea mai frumoasă primăvară a 
vieții mele, la 1945, când puteam înregistra, drept „eroi pentru apărarea 
stalinismului“, douăzeci sau treizeci de milioane de cetățeni sovietici! Aş fi putut 
şi patruzeci de milioane să arunc presei occidentalilor, oarecum ca „partidul de... 
împuşcaţi“ al comuniștilor francezi, cifre gonflabile, dar mi s-ar fi întors corosiv 
agitația în contra propriei mele imagini, cum că eu unde eram de mi-au omorât 
românii şi aliații lor atâția! Şi iată peste ani, bolșevice Horea de la Cernica, că tot 
al dracu naţionalist ai rămas, de te-ai înmormântat demonstrativ, lângă unioniștii 
basarabeni, dar şi eu mi-am schimbat prin Moarte VALORILE, viule, parcă mai 
drag mi-e acuma, pur, decât să semnez niscai Liste de suflete moarte, vârâte sub 
ştampilă de Dzerjinski, lagoda, Ejov, Beria, sau Hruşciov, sau de tovarăşii 
români, ay, să mă-mbrac şi eu decent, ca spilcuitul de Marius Ghizdavu, şi să mă 
tot duuuc pe la Paris, călăuzit de noul meu codoş, care a mai fost la Opera Garnier. 
Impresionat fui şi de Prokofiev, pe care l-aş ruga să mă ierte, murind noi simultan, 
că n-am înţeles trăinicia Artei și că ce CCCP am înălțat eu e perisabil ca 

Canţelaria micro-Reichului lui Ceaușescu, mega-izbă mişto, dar întinată de 
măgăriile ilegaliştilor, care au uneltit cominternist ruperea din România Mare a 
Basarabiei, Bucovinei, Balcicului, Ardealului și chiar a Banatului, care prin 
modelul său de convieţuire interetnică, era un precursor titoist al uie... Ah, 
Constituţia URSS, uie-protocronist tocmită! Care poate că 1-o bate uie p' 
americani la economie-tehnologie, însă la cultură-i buba hollywoodiană şi, fără 
adaosul rus, totu-i ca o vegetariană mâncărică de post! Nu-i așa, vegane Adolf? 

— Tovarăşe Fiihrer Iosif Vissarionovici, sunt deţinutul bandit Horea Bratu, 
permiteți să raportez! Adică să vă întreb... Și-o vioară cântaaa... Ce ţi-a plăcut, 
dom'le, atâta Prokofiev? Oare sămănătorismul ăla din Petrică și Lupul, adică 
Luminarea Poporului că e de înțeles și muzica cultă, aşa mare pedagog poate 
doară numa' Bach, a cărui operă didactică, bine temperată sau nu, a devenit o a 
cincea Evanghelie, o cale de acces comod la spiritualitate a snobului rupt de 
suferințele norodului... Sau hihiliza şi hăhăiala aproape românească te-o fi sedus, 
batjocorirea tradiției în simfonia aia compusă din cap, fără pian! Clasicismul 
ajungând de râs în postmodernitate, pentru că el nu poate genera Tragicul decât 
cu om cu idealuri, cu viață orientată, și nu au toți, cum observa cugetătorul 
alexandrin Ioil Borgiah, făcându-și să râdă cămilele, cu dinţii lor mari şi rari... 

— Un om clasic, un om vulnerabil! zise valetul habilitat de la Casa Verde, 
ducând pe tremurânda-i labă stângă o tăviță cu marginea de placaj pirogravată de 
un pionier din Zubalovo, iar pe-un mileu sta un pahar pântecos din plastic Rama, 
fost de margarină, din care aburea un ceai negru cu arome de fructe de pădure 
identice cu cele naturale, importat de prin Galiţia noastră poloneză. Slăbiciunea 
omului cu ideal este că-i fricos pentru Opera lui, ajungând mai ușor de manipulat 
sau chiar de recrutat informator decât scepticul şmecher şi neisprăvit! 

— Nici Petrică și Lupul, nici Clasica! nu luă în seamă Stalin pălăvrăgeala 
senilului său valet. Ci Război și Pace, această operă în 13 scene a lui Prokofiev 
atât de seducătoare încât, ca gruzin neutru, am rămas perplex de efectul ei asupra 
elitelor... franceze, care aplaudă etern, la Garnier ca la Bolşoi, umilirea lui 
Napoleon şi masacrarea diviziilor sale de către norodul lui Tolstoi! Era la a 
şaptezecea mea aniversare de când m-am născut om, bărbat, marxist şi 
revoliuţioner, în vecinătatea unui imperiu zguduit de contradicții antagoniste, care 
se rezolvă prin revoluţii, şi nu prin proteste ca al lui Eminescu, revoltat că la 
întoarcerea din Bulgaria, Ţarul lua înapoi la 1878, României, Bugeacul. Păi, nu 
vă dădea, mă, Dobrogea, de care zic istoricii voştri bestsellari că nici nu vi se 
cuvenea? Maamă, ce aplaudau cucoanele alea! Numa' vipuri, de o obezitate rău 
temperată, de mă gândeam cum s-ar descurca ele doar cu scrumbii sărate, 
îndreptându-se la tăiat falnicii sequoia din plina de furnici taiga, atât de lirică, de 
seducătoare pe ecran, dar poate şi turistic, dacă odată cu privatizarea s-ar găsi 
întreprinzători serioşi care să aducă valută-n ţară organizând picante sejururi, cu 
masă, baie şi cazare în barăci identice cu cele ale Gulagului... Așa trebuie acționat 
în turism! Să facem așa, tovarăşi, să urnim treaba şi, pe urmă, vom reanaliza, 
aducând îmbunătăţiri! Cum am mai spus, prostul nu moare, iar Tranziţia îi o 

problemă de voință politică, deoarece tot ce are de plagiat şmecherul din capul 
Țării se reduce la a se uita la cum e în uie şi cum nu e în Ţara lui Peşte prăjit, chit 
că există şi interese externe, aventurieri proveniţi, care ţi se opun. Dar pentru a 
îndepărta aceste obstacole, democraţia e ca un buldozer din caşcaval! Nu cu Satira 
şi Umorul ajutăm poporul să învingă corupția, incompetenţa și nesimţirea, ci cu 
Securea şi Toporul! (Aplauze furtunoase și ovaţii? Huiduieli şi fluierături?) 

— Hihiliza, chicoti bătrânul valet, e bună să critici codaşii colectivului de 
oameni ai muncii, angajați udarnik într-o întrecere constructivă, o secție cu alta. 
Pentru persoanele vinovate din capul Ţării, că au cârmit-o la dezastru şi 
retrogradare, măsurile avăcăressiene nu pot fi decât cele care au dat roade bogate 
în anii treizeci, atât aplicate de securitatea germană, cât şi perpetuu eficientizate 
de esesul din Uniune şi apoi din ţările bolşevizate. Aceste metode sunt: 
exterminarea unor categorii de duşmani ai poporului, decisivă fiind încadrarea în 
parametrii definitorii a1 categoriei, nu vinovăția individuală! Apoi... 

— Chiar şi așa, lucrând categorial, interveni tacticos expertul suprem, scapă 
destui bandiți, care să poarte anumite idei mai departe. De aceea, în viitor, trebuie 
acordată o mai mare atenţie lagărelor, studiindu-se posibilitatea de a le mări 
rentabilitatea chiar printr-un standard de viaţă mai omenos, una din erorile noastre 
fiind exploatarea primitivă a deţinuţilor, obligându-i doar la muncă necalificată, 
ceea ce a condus la un decalaj între totalitarismele noastre şi plutocrația anglo- 
americană, care a ştiut să exploateze nu numai mușchii, ci şi materia cenuşie a 
acelor robi care n-aveau de vândut decât skilluri şi sinteze intelectuale. 

— Aşa, reluă masterandul nazist, deci avem ca metode: exterminarea pe 
bază de liste, şi fără procese care ori duc la macularea idealului de procedură 
europeană, ori la compromiterea ideii de justiţie prin muşamalizarea jafurilor de 
miliarde și miliarde, formal acoperite cu acte, că doar ai — nu? — consilieri să-ți 
spună ce ţine, ce nu, jurisconsulții plătiți din banii alegătorului de pe strada cu 
gunoaie, cu maidanezi şi gropi de canal, care 

— Vine apoi, smulse grăbit stăpânul vorba slugii de sub mustaţa albă, 
nevopsită ca sprâncenele, lagărul nou de azi, lagărul reabilitat, cu gestiune pe 
computer, adus la un nivel de trai compatibil cu o muncă mai productivă, folosind 
şi capul, nu doar bicepşii. Apoi, aşa cum ne învaţă marele Lenin, care l-a citit nu 
atât structuralist cât hermeneutic pe Marx, vine confiscarea averii delapidatorului 
şi, reamintesc metodele din clasica Românie dejistă, inclusiv bogăţia 
progeniturilor nimicindu-se, fiindcă nu se poate să nu fi ştiut familia de ce face 
tăticuțu şi să nu fi profitat! Ba aş zice că, materialist istoric şi ştiinţific privind 
lucrurile din înalta perspectivă la care te ridică a-ţi baza execuțiile pe întreaga 
gândire progresistă a omenirii, această persecutare a copiilor este esenţială! Fu 
am bănuiala că vechiul sistem cu admiterea la studii superioare pe bază de dosar 
de origine sănătoasă era un filtru inacceptabil de blând, care permitea tot felul de 
subterfugii, de la falsificarea autobiografiei, ascunzând ca la un telejurnal de 
teveu de stat fapte esențiale, până la pretinse promovări în nobila condiție umană 
a muncitorului şi ţăranului, prin aşa zise stagii de muncă fizică pe şantiere, în 

fabrici, uzine şi combinate sau pe ogoarele înfrățite. După care urma revenirea la 
studii superioare şi, fiindcă la locul de muncă nu exista destulă conștiinciozitate 
sau competenţă la oamenii cu adevărat din popor, urma iar cocoţarea în funcţii de 
decizie, unde acești pui de criminali incorigibili se ocupau tot de sabotaje, 
mîşlenie şi spionaj. Trebuie curmat cu această aberaţie! 

De astă dată, precizată deschis şi aprobată de popor prin telegrame, faxuri, 
SMS-uri şi mitinguri, vom da interdicţie definitivă pentru puii de năpârci, de 
vipere, de vipuri, să mai calce într-o facultate de stat sau particulară. 

— Asta nu e deajuns! lămuri consilierul cu o lucire de cuţit finlandez în ochii 
albaştri. Studiul meu de fezabilitate pentru Şerifu recomandă progeniturilor 
marilor corupți şi incompetenți din capul Țării, să-și mărturisească din proprie 
inițiativă, psihologilor şi celorlalţi specialişti ai noștri, păcatele, uneltirile, atât ale 
lor cât şi ale părinţilor, ale altor rude, ale prietenilor şi ale persoanelor cu ajutorul 
cărora au întreţinut relaţii de natură afectivă sau erotică, sau ce cărți i-au inspirat, 
dacă detectorul de minciuni şi alte sisteme de evaluare, computerizată, vor da 
recomandarea, încât acest tineret cu bube ar putea beneficia de reeducare chiar în 
sistemul lagărelor restructurate, îngăduindu-se până şi cafenele vieneze cu 
Internet acelor Hăftingi care vor avea o conduită de adevărat bandit cumințit. 

— Totul depinde de voinţa politică tânără! tuși Iosif Vissarionovici Stalin, 
făcând să râgâie microfonul din cravată. Dacă Sergiu Enache sau Alin Vişan sau 
Oreste Bogza au nevoie de experiența noastră, atât eu cât şi amicul meu austro- 
german, poate şi alți experți de prin Asia, Africa, America... 

— Doar o picătură, două, de sânge tânăr, poate chiar ombilical... Altă plată 
nici nu pretindem, pentru îndeplinirea cu sârguință și competenţă a funcţiei de 
consilier sau de comunicator... 

— Deşi, desigur, visăm... 

— Reîncarnarea. 

— Cucurrrriggguuuu! 

— Aşa a strigat, în calitate de cocoş galic de pe Notre-Dame, vrăjitorul 
analist multicriterial Horea Bratu, în direct din studiourile noastre de la 
Strasbourg, particulare, comerciale, pe acţiuni, cu pachet majoritar deţinut, vezi 
bine, de frații Ghizdavu! se rezemă de trunchiul unui măr văratic din Năpădeni 
scriitorul Căinaru, ţinându-se cu mâinile de pântecul zguduit de râs, într-un fel 
amintind de popa Sică de la Ziduri, merele cu viermi cocându-se de timpuriu. 

Către sfinția sa se rugau cei doi îndrăgostiţi temeinic, pe baze intelectuale, 
să-i lege, ca pe găinile din paporniţă la piaţă, printr-o cununie restrânsă şi strict 
secretă faţă de ambele perechi de socri cuscri, martori fiind nu Antistalin şi Stalin, 
ci doar Marius Ghizdavu, farmacista Eliza Alexandrescu din Cornova şi 
domnişoara Cristina Done, cea însărcinată de cumnatul ei doctor Lecca să-l 
îngrijească pe micul matematician Raul, în acea zonă de codru crezută cruţată de 
bombardamentele Aliaților și chiar de marile transformări bolşevizante, năvălite 
în ţară prin breşa creată de sus în frontul rezistenţei morale românești, tot aşa cum 
ar debuşa un mare lac de hidrocentrală peste sate inocente, la dinamitarea 

barajului în cadrul planului de măsuri impuse de tactica stalinistă a pământului 
pustiit, atât de aplaudată de progresiști, pentru că se referă la popoare simple, care 
îndură colonialist orice, sau cum ar sparge şi invada hoardele de probleme ale 
Tranziţiei bolşevism-capitalism un text proiectat să încapă în el doar Războiul 
Sfânt, război nedrept desfăşurat de fotograf Ghizdavu şi de şef de secţie Bratu de 
la Propagandă, în cârdăşie cu reportera Leni Riefenstahl, război strâmb împotriva 
paşnicei Uniuni Sovietice şi aliaţilor ei, Imperiul Britanic şi Statele Unite. 

Nu, ceilalți pomi din livada Uranus a Glagovenilor nu erau mai puţin umezi 
între Brumărel şi Brumar, iar luna, luna, parcă sprijinită pe un Bancorex din sticlă 
perfectă, total transparentă, abia răsărită, galbenă auriu ca un galben din vechimea 
boierească, transfera irizații argintii ca platina ramurilor înconjurătoare mărului, 
ales de subofiţerul Căinaru şi de mica pediatră Dora, drept moderator discret al 
conversaţiei lor de după miezul dulce al nopţii, când se fură merele din Rai. 

— Nu trebuia să mă mai conduci! îi reproşă el duios, dar inima-i de general 
îi bătea puternic de emoția corespunzătoare la atât de înaltă consideraţie. Întoarce- 
te, că oricum dulăii s-au obişnuit să asocieze mirosul meu cu al tău, n-or să latre... 
ŞI chiar dacă vor voi să mă muşte, am cizmele astea greu de străpuns. Până și 
glonţul lunetistei sovietice, anglo-american poate, a ricoşat pe luciul lor! 

Vorbele lui nu interesau pe şarpe, în decorul cu plantație fructiferă nici 
îmbătrânită spre lugubru, cu cele frunze negre necăzute, cerate vag, ale gutuilor, 
dar nici atât de tânără ca în sinistre ramuri de prun cu aspră coajă, să nu poată 
atârna spânzuraţii, la ordinul vreunei comisii aliate de control de ocupație. 

Fata mai ales nu era dispusă a mai tăia în patru firul evenimentelor. Săruta 
delicat gura de piatră a soldatului, dulce-amară mixând pulberi depuse de vânt pe 
drumuri basarabene, transnistrene, donbasiene, caucaziene sau volgogrădene. Ai 
fi zis că aplică reguli de conduită impuse de chirurgul Liviu Lecca la amputarea 
ambelor picioare ale unui tânăr plecat ca voluntar să apere Europa de primejdia 
bolșevică, neînțelegând că ea nu este chiar atât de mare, precât s-ar fi putut crede 
luând în serios materialele furnizate de Compartimentul Războiul Sfânt al 
Departamentului Galiţia Mare, girat de Marius Ghizdavu la Direcţia Moralul 
Populaţiei, condusă de profesorul Horea Bratu la Ministerul Propagandei, cazat 
în uriaşa și primejduita clădire din preajma Gării de Nord, ţintă a tuturor piloților, 
atractivă prin volumul şi albeaţa ei, cum va fi la un eventual conflict şi Casa 
Parlamentarului „Nicolae Ceauşescu“, ridicată strivind tocmai rădăcinile acestui 
măr, Dora, şopti înfiorat băiatul Grig, zărind pe bunicul Chiril zâmbind satisfăcut, 
închinând pahar după pahar cu vânătorii ce-au doborât lupul din livadă, din 
inițiativa băiatului, a păsăricii şi a pisicii, iar mai Jos, spre smârcurile Dâmboviţei, 
vântul clătina plete sure și bărbi şi zdrențe ale dregătorilor înălțaţi în ţepe. 

Se gândi că este soldat. Adică un tânăr muritor ca un bătrân. Ar fi voit să- 
şi facă datoria față de specie şi de neam chiar în condiţii ostășeşti. Fata 
Glagovenilor însă, nu cunoscuse decât produsele frontului, trupuri descompletate, 
schilodite, descompuse, nu frontul însuși, spargerea lui, refugiul, ocupația, 
foametea, teroarea, inversiunea valorilor, deportările, epurarea bibliotecilor, 

muzeelor, siturilor şi mentalităților. 
Se mulțumi să o sărute blând, părinteşte. 


Fără să poată să o convingă să se întoarcă abandonată în chilia de fetiță, ca 
să se culce pe cearşaful răvășit și pătat. Nereuşită ce ar fi trebuit să-l pună pe 
gânduri, deoarece un romancier cu 1681 pagini în cap, importante pentru salvarea 
patriei, îndeosebi în Epoca Wash de după 2011, ar trebui să-şi protejeze o minte 
limpede, fără complicaţii sentimentale sau pendinte de managementul familial, 
cu risc de sacrificarea Operei ca să-i ia apartament la copil. 

Porniră, umbre argintii sub lună, prin oraşul negru total de camuflaj, fără 
teamă de patrule, de neplăceri. 

Soldat și romancier privit din Uranus, Grig ar fi voit un traseu pe străzile 
Puţul cu apă rece, Mihai Vodă, Arhivelor, Izvor, cu întoarcere prin Sapienţei, 
Sfinții Apostoli, Bateriilor, Cazărmii, Militari, Pelerinilor, Puţul cu apă rece, în 
scopul de a medita la modul cum un artist, de forța şi maturitatea răscoaptă a lui 
Marius Ghizdavu, figurează în bronz nemuritor și umed de toamnă, ce-ar trebui 
să pată, sub privirea rece, de inginer ce verifică o schelă, păduchii din capul Ţării, 
nălțați la cincisprezece-douăzeci de metri deasupra amărâţilor, atât în timpul 
reformelor de tranziție ale regimului Arakceev, cât şi pe durata tranziției de 
reformă a regimului Speranski, elementul de legătură fiind un conte Kociubei. 

Dar nepreavoind în nările-i fine hoit de om, fie el şi hoţ din capul țarii tras 
în ţeapă, mica pediatră îl strânse imperativ de braţ şi îl trase peste maidane de un 
lirism nebun, către bogatul cartier Cotroceni, nu spre morga Facultăţii de 
Medicină, ci spre înalta siluetă a Bisericii Sfântul Elefterie, unde se închinară 
pruncului lisus în zeghe şi făcură jurământ de credinţă reciprocă, foarte necesar 
deja, şi pentru el, şi pentru ea, iar la pod, privind luna galbenă sfărâmată de ape 
brune, ezitară... S-o ia spre centru, pe Bulevardul Gheorghe Gheorghiu-Dej, sau 
spre Palatul Pionierilor Grădinii Botanice sponsorizate de aeronautica anglo- 
americană, adică pe Bulevardul Petru Groza. Ea nu avea, la acea oră astrală, 
treabă la facultate, iar primul avort, doctorul Lecca i-l provocase la Spitalul 
Brâncovenesc, azi decedat. Abia pe al doilea la Spitalul Militar. În schimb, avea 
el de vorbit, cu un tovarăș, chiar dis-de-dimineaţă, pe la gazetele din Sărindar. 

Se înţeleseră din săruturi şi mângâieri, cum dealtfel facem toți, după ce ne 
eliberăm de mizeriile trupeşti printre ciulini, ferindu-ne de nişte trăgători de elită 
excelenți în camuflaj, parașutați fiindcă se prăbușea avionul peste seră şi ficuşi. 

În dreptul Teatrului de Operă şi Balet, pe care muncitorii şi țăranii şi-l 
doriseră, în aceeași arhitectură jdanovistă, pus în locul Bisericii şi Spitalului 
Colțea, Grig încetini şi povesti Dorei cum arată Opera din Odessa. Ca Opera din 
Paris-Viena, dar mai mică! Dacă vom pune noi românii laba pe Richter, Oistrah, 

Gilels, Riumina, Rostropovici şi pe alţi tineri virtuozi locali, am vorbit deja cu 
primarul Gherman Pântea să le creăm condiţii româneşti superioare regal celor 
sovietice, încât ei să-şi poată aduce, Dora, aportul la politica noastră culturală, 
inspirată de Marea Recuperare, a lui lancu Noveanu, care prezice, cu un accent 
uşor polemic, că tot vom birui, împlini-se-va au ba Visul de Aur ghizdavian de a 
înfiripa Regele Mihai o Galiţie Mare, de la Balucă la Pont, un imperiu pe ruinele 
iarăşi a două Reichuri — ca în trecutul răzbel, răpuse reciproc, după care anglo- 
americanii şi francezii resuscitaţi le-au dat lovitura de grație, la care noi, ca 
singură Mare Putere plasată între doi giganţi, vom aduce o contribuție majoră 
dând şi-n unul, şi-n altul, spre a ne lăți la maximum, cu misia civilizatorie uniți 
în inimi şi-n Simţiri. 

Indiferent de deznodământul militar, datorința noastră este, ocupând 
Liovul şi românizându-l, a da atenţie problemelor Gaistului, adică să reducem 
eroic, printr-o procedură de urgenţă, şi în mod conştient, decalajele cari ni mai 
despart de frații latini, privilegiați infatuaţi ce nimerind orbeşte în fundătura 
experimentalistă, mercantilă şi corectitudinară, vor stagna cel puţin un secol, fără 
progrese notabile-n producerea Gaistului, și putem atunci profita ca să le-o 
tragem, să inversăm pe vecie ierarhiile canonice în materie de arta Mântuirii! 

— În acest sens larg, şopti tandru Dora, Şcoala de vară de la Sonnenheim, 
Şcoala de Vară Clara Honig, oferă un premiu de una sută mii de dolari, cam cât 
la tenis, tânărului compozitor tupeist din Carpaţii Nordici, care se ia la întrecere 
cu Bach, în maniera epocii clasicului, în anul și burgul cutare... 

— Prima laureată fiind previzibil clavecinista Clara, pardon, Isadora 
Morgenstern de la Basel, pentru vreo splendidă Fantezie şi Fugă în RE minor... 

Pe gazeta de perete stradală a Teatrului de Operă şi Balet, era sub geam un 
afiş multicolor, că se dă udarnicilor policolora superproducție Război și Pace, în 
13 tablouri, opus 91 al lui Serghei Prokofiev de după Marele Război pentru 
Apărarea Patriei şi Stalinismului, pentru un public 1946 mai degrabă parizian. 
Până-n uliţă se-auzeau aplauzele şi ovaţule. Marius Ghizdavu chiar aminuse 
ceva, în conferinţa virtuală de presă de la Samara pe Volga, povestită televizat 
din Strasbourg de Horea Bratu: 

— Războiul din 1812, al lui Napoleon în Răsărit, nu a fost un război de jaf 
şi cotropire, cum rezultă greșit din cum e înţeleasă această operă, care compară 
— evident din ordinul lui Stalin — pe marele personaj Napoleon, creat de contele 
Lev Tolstoi, cu micul aliat al lui Antonescu, perdantul de Hitler. 

— Nici vorbă de aşa ceva! Intervenţia marelui european corsican în Est avea 
rațiuni subule, providențiale, inteligibile doar pentru Omul Galiţian, nu și pentru 
acest public aiurit de final de mileniu, dintr-o zonă răsfăţată a planetei, din acest 
Paris decadent şi formalist, distrus ca mașinărie spirituală cel puţin cât Bucureștii, 
dacă-n 1936-1939 putu fi derutată de Frontul Popular al Dorotheei până şi o 
personalitate creatoare ca a mea (!), evadată ticălos şi păcătos din stagiul Van 
Gogh, de dăruire totală, până la autocombustie, în Balcicul cu mai multe 
cocoaşe, al Reginei Maria şi oarecum al lui Ioil Borgiah, stăpânul cămilelor. 

Este astfel reiterat mereu mitul găunos al eliberării Europei Occidentale de 
sub jugul fascist, de către Stalin. Perfect adevărat! Dar mie-mi pare degenerescent 
Nordau să vezi aste cucoane filmul Război și Pace înghiţindu-l ca pe-o Odă 
eroismului unui ciolovek sovietic ce-și apără... bunurile furate în 1939-1940, 
inclusiv... Galiţia Mare, a mea, ocupată bolşevico-nazist de la Baltică la Pont! 

Napoleon a fost prietenul străbunicului meu, marele logofăt Iordache 
Ghizdavu, de la care sfetnic a înţeles, la Tilsit, în 1807, că trebuie să facă acel 
război Rusiei din 1812, pentru că altfel va avea el curând cazacii la Paris, pe Sena. 

Napoleon a fost şi prietenul meu, deoarece a prăpădit cantități mari de 
sânge francez şi de strânsură, pentru un unic scop, neechivoc anti-Kutuzov: a 
împiedica Imperiul Țarist să rupă de la trupul sfânt al ţării mele Basarabia, 
pentru că pofta de a înghiți toată Galiţia Mare vine mâncând! 

Ori de câte ori acest insaţiabil imperiu răsăritean ne va răpi Basarabia, se 
va pedepsi de la Dumnezeu şi Zalmoxis cu mari necazuri, deznaţionalizarea 
definitivă a acestui pământ nu prea liric, mai degrabă baladesc sadovenian, decât 
eminescian cum e Bucovina, a cărei risipă e semn că niciodată nu vom mai avea 
un Eminescu, repet, dezromânizarea acestor provincii sacre nu se poate iniția 
decât sub greu blestem, de la cuviosul Daniil Sihastrul şi sfântul mare mucenic 
loan de la Cetatea Albă, răzbunarea Divină fiind brutală, disproporționată şi 
ironică: să ai tu resurse teritoriale şi umane pentru o civilizaţie ca Canada, şi doar 
realităţi de consum jalnice, pe care le vedem că sunt pe la televiziuni, te ţii de 
înarmări şi războaie cu miză electorală, în loc să investeşti masiv în tehnologie... 

Neroadă-i această naivitate a publicului de operă francez, care în 
prokofievianul Război și Pace, îl percepe pe, după consumul pastilei 
manipulatoare, pe marele lor Conducător, Napoleon, ca pe un fel de Hitleraş 
cotropitor, uitând, că războaiele împăratului nostru latin corsican, cu Imperiul 
Habsburgic şi cu Imperiul Romanovilor, s-au purtat doar pentru a ne restitui 
nouă, „francezilor “ carpato-ponto-danubieni, Basarabia, respectiv Bucovina şi 
Transilvania, Balcicul şi Banatul, şi pustele de până-n Tisa, concret pentru mine 
Galiţia de până dincolo de Prusia Orientală, pân' la Golful Finic şi şoseaua care 
leagă pe mare Peterhoful, prin Kronstadt, de sălașul covergă al lui Lenin, impresia 
mea de artist bătrân, hm, eu vă spun aşa profetic vedenia de la obraz ce-o să fie, 
deși ipoteze nu bricolez la firul ierbii! Că românii, evreii şi polonezii Galiției Mari 
pot şi vor domina sub Împăratul Mihai 1 planeta, ca Regina Victoria (Pobeda)! 

Adică nu mă interesează pe mine de ce, cum, naturală secetă, epizootie, 
cădere de meteorit, urcare de apă (tsunami), ciumă, implozie economică din cauza 
a prea mulţi şefi incompetenţi, deci gripă aviară, pestă porcină, boala vacilor 
nebune, vreun război epuizaaant, sau mai degrabă extenuarea, scârba de muncă, 
sfârșitul consumului crezut infinit, luciditatea axiologică că piața oferă mărfuri 
inconsistente, finala sinteză la analiză că Fericirea stă în câteva cărți sau trăiri 
fundamentale, în câteva sidiuri cu sanctus, un vraf de videocasete cinematecă, 
totul încăpând cu tine-n incinta aceluiaşi coşciug, iar de aici-şa, ai o pasivitate, un 
fatalism, un dolce farniente lehamite sau, concentrat ca pentru fleşă publicitară, 

un gând: dacă standardul de viaţă al Occidentului ar cobori, nu la nivelul marii 
crize interbelice 1929-1933, adică la mizerie cruntă, ci la condiţiile de confort 
din, aleg la întâmplare un etalon filfizon, maoistul cubanez Mai 1968, atunci 
bărbaţii, dar şi femeile emancipate, se vor costuma în soldaţi sau în căluşari cu 
veste antiglonţ nu pieptar, cu căşti nu căciuli, şi vor porni, cârmuiţi de vreun V6jd 
sau altul, spre Galiţia mea, rezolvând, prin nou-inventate noi forme de genocid, 
atât criza financiară cât şi criza de la inimă şi de la cap! Totul e instabil în jur. 

Argumente? 

Păi, ce argument mai groaznic vreţi decât euforia ce v-a cuprins la Căderea 
Zidului Berlinului? Aclamând reunificarea Germaniei untului şi cârnatului ca pe 
un simbol universal al... căderii bolşevismului, când acest simbol, al începutului 
pe Neva şi al sfârşitului pe Bega, era tocmai şi numai Timişoara noastră! 

Nimeni n-a mai pus întrebare goebbelsiană, în acele clipe de euforie, ca de 
megashow, bine, să cadă Zidul, dar de ce dracu sta înfipt acest zid, de estetică 
hruşcioviană cubistă, în inima unei foste capitale culturale a Europei? 

Nimeni n-a opus, ca pe un tunet de Hiroshimă, tămbălăului de la Berlin, 
această zeiască obiecțiune holocaustică, profund galițian de provocatoare. 

Nimeni n-a putut intra masiv, audibil, pe mediile planetare de informare a 
gloatei, ca să reamintească un adevăr elementar: germanii şi austriecii există după 
8-9 Mai 1945 prin din grația ruşilor, anglo-americanilor, românilor neobosiţi care 
şi-au continuat Războiul Sfânt spre Vest, francezilor şi celorlalte forţe pornite cu 
energie asupra ciumei brune. 

Pentru vina de a nu-și fi ţinut bine în lesă proprii conducători turbaţi, 
seminția germano-austriacă ar fi fost perfect justificat să fie nuielită la stroi, din 
ordinul vreunui coleric Alin Vişan sau melancolic Tristan Băluţeanu, până la 
ultimul prunc de sânge arian, în numele căruia nu numai se plănuise, ci se şi 
pornise... soluționarea, pe principiul comuniștilor maghiari al salamului, felie cu 
felie, etnie cu etnie, a popoarelor Galiei Răsăritene, începând cu evreii, 
continuând cu slavii, după care urmau, fără niciun dubiu, aceşti români dispreţuiți 
şi azi ca indezirabili în Schengen, care criză abia de la 10 decembrie 1999, am eu 
impresia că uie va face Ea pentru Ei ceea ce n-a vrut să facă păduchernița din 
capul Țării, pe care același nebun de Şerif o vrea reeducată prin muncă silnică la 
infrastructura rutieră şi feroviară, de la Balcic până la Strasbourg şi Biarritz... 

Mulţumesc însă, pe această cale, politicienilor occidentali conştienţi că, 
acolo în Răsărit, la două ore de avion, mai există o Franţă, Galiţia Mare, o Galie 
întinsă de la Sankt Petersburg la Istanbul şi chemată providenţial la a umple, cu 
substanța unei vieţi spirituale proprii, la flacăra totalitară paradoxal dilatată, 
formele fără fond etalate azi ca Gaist de Occidentul împotmolit într-un steril 
experimentalism, de care tocmai când mi-am dat şi eu seama că nu mai are nimic 
de spus, s-a convenit la 23 august 1939 Războiul şi m-am înturnat la Aura Lecca- 
n Galiţia mea, să-mi îndeplinesc datoria de european complet, aceea de a lupta 
efectiv împotriva totalitarismului ca atare, nu numai împotriva totalitarismului 
îndulcit, nechezolat să-i rezist comod prin Cultură, spre propria mea plăcere! 

Căci dacă eu galopam cu armăsarul El-Zorab şi cu scutierul Codin, 
asistenţa tehnică fiindu-mi asigurată de Marin, spre Răsărit, ţinta mea nu era 
nicidecum să aibă indirect cât mai mulți morţi şi răniți anglo-americanii, 
Virginico, aşa cum i-a vârât în cap Emiliei doamna dirigintă de istorie! Eu mă 
jertfeam ca să-mi eliberez Basarabia, Cernăuţii, Baia Mare şi Balcicul, fără de 
care temelii, ca zugrav netalentat, de geniu sintetic, nici nu puteam concepe 
platforma de lansaj vertical a românismului ca fiind un monolit stabil, precum 
Coloanele Traian, Marc Aureliu și Brâncuşi. Şi mai osteneam în contra 
bolşevismului — pe care noi românii și trufaşii noştri vecini de la nord, polonezii, 
îl cunoşteam mai bine decât oricari alţii — pentru că cele două mari ţări ale noastre, 
pe atunci cu graniță comună, constituiau Cordonul Sanitar, pavăza care să permită 
Occidentului să asimileze, în acei ani, spre Atlantic, modul de viață american cu 
jazz cu tot, iar pe Axa Roma-Berlin, să testeze simultan o formă de totalitarism 
muncitoresc-ţărănesc, deci cumva leninist, dar nu aşa deformat ca al lui Stalin, 
care a distrus şi Gaistul și NEP-ul, adică Noua Economie de Piaţă, ce-ar fi permis 
măcar clasei de mijloc un trai decent, vasăzică asezonat cu cheltuieli pe cărți, 
concerte, cinematecă, muzee, călătorii.... Însuşi tovarășul Hitler, la Berdicev, 
cocoţându-se cu mine-n carpen, susținea că Reichul năzuia spre adâncirea 
democraţiei! Treabă care, vai, mă interesează acum, ca istoric, şi nu mă interesa 
atunci ca fotograf, când şeful meu de la Ministerul Propagandei, profesorul de 
strategie de la Școala de Război, generalul comunist Horea Bratu, îmi prezentase 
situația frontului după şase săptămâni de la declanşarea conflagrației dintre cele 
două totalitarisme muncitoreşti, ca fiind strivitor favorabilă proletarilor naziști. 

Nu prea ştia nimeni, după această Deschidere net favorabilă, mai mult cu 
calul decât cu tancul, ce strategie va aplica Hitler ca să câștige partida în Jocul de 
Mijloc, evitând un îndelungat Final, în care Stalin ar fi putut să-şi transforme 
pionii în dame, cu o superioritate materială şi pozițională horror, decisivă, cu nişte 
consecinţe catastrofale pentru noi românii, incluzându-ne Țara în Uniune şi 
deportând cu plăcere anumite categorii de intelectuali în nordul Baikalului, 
aducând în schimb activişti de pe-acolo şi implementând în RPR, cu fonduri 
europene, întreg pachetul de măsuri de bolşevizare iremediabilă bine-cunoscut. 

Altfel zis, dacă Misiunea pe lângă Stalin, la KynneBckaa mâua pentru 
ciuperci, şi în zmeuriş la Zubalovo, pentru gem de coacăze negre cu zahăr 
gelifiant, a celor patru radicali, Mişu Focşăneanu, Stelică Dabija, Petrache Hulpe 
şi Mitică Supeanu, năzuia a convinge Moscova că Războiul nostru Sfânt e doar 
unul simbolic, de onoare, în sensul în care vreun cărăuş român odinioară, biciuit 
de vreun turc, rus, austriac, grec, armean, maghiar sau alt negustor, cu obidă va 
fi îndrăznit a înjura şi blestema, odată rămas singur la Ghergani, adică noi la 1941 
reacționăm la invazia Molotov din vara lui 1940 în Basarabia şi Bucovina doar 
aşă, ca si ni aflăm în triabă, fiindcă la 1990-1992, și cu atât mai puţin în anul anti- 
Eminescu 1998, oricum nu va exista Mişcare Unionistă în România, Autoelitei 
fiindu-i pohui de Basarabia! Mă refer în peisajele mele nonfigurative la un stejar 
în furtună cu rădăcinile udate şi de sângele românesc vărsat în Războiul Sfânt 

până-n Volga, Caucaz şi Ialta, apoi până-n Tatra. N-a existat voinţă de unire nici 
la răzăşii kolhoznici basarabeni, nici la insectele nesăţioase din capul României 
postceauşiste. lar Occidentul, bucuria lui că ne-au mankurtizat ruşii! A scăpat de 
complicaţii. În schimb, misiunea mea de artist pe lângă pictorul Hi, la Berdicev, 
în carpenul sur, ţintea a evita cealaltă primejdie totalitară pentru Neamul 
Românesc, legată de o prea categorică victorie germană asupra slavilor: maşina 
lui de exterminare, de la statisticieni până la ultimul securist SS de crematoriu 
Cenușa, suprarodată din Polonia la Ural şi la Marea Caspică, de îndată ce călăii 
ei ar fi acuzat, la Reichskanzlei, criza de... materie primă, de îndată s-ar fi orientat 
toată Fiara către noi, puturoşii galițienii sudici, nimicind revanşard tot ce-ar fi 
putut fi amintire heterogenă, în memoria imperială a fudulului austriac Hi, neant 
atunci toate acele triburi care, îmbrățişând cu inconştiență Principiul 
Naţionalităţilor, — cehoslovaci, polonezi, unguri, evrei, iugoslavi, români, bulgari, 
greci — restrânseseră gloriosul Imperiu Habsburgic la o mică Austrie cenușie, cu 
socialism marxist obraznic, uşor de convertit în bolşevism sau nazism de o mână 
de conspiratori, cinici, îndrăzneţi și fără inhibiţii la vărsarea de sânge. 

lacă dar, dragi compatrioți, de ce, la Odessa, după pacificare, am analizat 
de sute de ori, cu generalul de propagandă Horea Bratu şi cu domnişoara pediatră 
Dora Căinaru, situația noastră la Răsărit, găsind-o de natură a ne îngrijora, ca 
intelectuali civici măcar, pe puţin tot atât cât pe Maniu, liderul de atunci al PNŢ- 
Borviz, sau pe Brătianu, de la gloriosul atunci PNIL-Parizer, rămas făuritor al 
României Regale Mari, — căci un PSD-Zeamă-de-varză, care să prevestească 
apariția grupărilor feseniste, un Titel Petrescu a înfiinţat abia postbelic sub ruşi, 
bazându-se pe noile idei reacționar-egalitare aduse-n ţară de tancurile Aliaților şi 
pe prudenţa elementară a godacului politic de a nu intra chiar în gura lupului vânat 
de mari haite de vânători. La comunişti, nu te primeşte că ești cărturar, iar la 
liberalo-ţărăniști e pericol să ajungi la Sighet sau la Galaţi şi, în funcție de urnirea 
Cortinei de Fier — indiferent dacă spre Atlantic sau spre Galiţia! — să te mute în 
tundră, să-ţi pască renii lichenii de pe hoit, sau în acele bolgii ale Gulagului, 
proiectate şi administrate de marele călău care se zice pe forumuri că a fost 
Varlam Şalamov, născocitor al sistemului brigăzilor şi comandantul marilor 
lagăre căutătoare de aur Magadan şi Koltma, deștepţilor! Nu-i așa, 
telespectatorule? Sau Soljeniţin, turnătorul fără talent, care a inventat exploatarea 
zek-ului ca sclav furnizor de plusvaloare maximă, inclusiv în institutele de 
cercetare secretizate de Căgăbău la Marfino, Măgurele, Dubna şi Şarașka! 

Mi-era în carpen o teamă de încărunțeam, ca nu cumva Hi să îşi continue, 
după contactele cu statmajoriştii români, campania de vară Nord spre Leningrad 
şi Moscova, înzecindu-i virulenţa prin două măsuri evidente pentru orice cap 
sănătos de manager eficient: mai întâi, să dea drumul la o propagandă 
CREDIBILĂ, că scopul războiului purtat de germani, de ai noştri, de finlandezi 
și de alți idealişti, este Eliberarea Popoarelor galiţiene, caucaziene, şi a ruşilor 
înșiși, de sub jugul sovietic, urmând ca muncitorii, țăranii şi funcţionarii să 
plebisciteze dacă aduc Țarismul înapoi sau optează pentru o democraţie de 

inspirație americană. Pe urmă, drept garanţie a răsturnării stalinismului, să se 
înarmeze milioanele de prizonieri şi, încadrându-i de trupe germane, să se 
despăducheze, vorba lui Oreste Bogza, administrația aia pretins proletară, până la 
Ural, la Baikal și la Strâmtoarea Bering, la capul Dejnev! 

Eu ştiam de la tata că, pentru o Românie fără Franţă deplin întremată, 
prăbuşirea prietenilor noştri ruşi de la Răsărit însemna, ca şi în 1917, o mare 
nenorocire, deoarece ne punea Țara la cheremul Germaniei și Italiei Diktatului 
bestial de la Viena, existând mari şanse ca viitorul prorocit de Molotov şi de 
propaganda radio anglo-americană, să se adeverească: românii, bulgarii, 
iugoslavii şi ungurii să ia drumul Siberiei, pentru a se instaura prin Vertreibung, 
pe aceste mozaicate caucazian ţinuturi balcanice, o confederație de landuri pur 
germane, conform visului cum Volga fluviu rusesc, aşa Donau, fluviu arian! 

Tot eu consultasem, însă, prognoza lui lancu Noveanu, că Neamul 
Românesc nu poate părăsi scena Istoriei înainte de a fi adus Omenirii contribuții 
spirituale comparabile, calitativ şi cantitativ, cu ale italienilor, spaniolilor şi 
francezilor! Şi mai îmbrăţişasem pe-atunci doctrina teologului Atanasie Damian, 
din Fiica Risipitoare, că trecutul nostru cam subţire ca Gaist este doar o garanţie 
de granit că vom avea un Viitor de Aur, deoarece toate probele și indiciile converg 
spre concluzia că, din punct de vedere al sufletului și minții, noi nu suntem cu 
nimic mai prejos decât celelalte popoare din Vest, care tocmai şi-au terminat 
discursul, acum venind la cuvânt noi românii și latino-americanii! 

De fapt, eu, Marius Ghizdavu, artist şi cugetător alsacian de origine 
română, împingând pe confratele Hi să-şi piardă minţile, am salvat Moscova şi 
Leningradul, deci însuşi regimul sovietic, de la o prăbuşire prematură, extrem de 
periculoasă pentru Homosap, dată fiind virulența minciunii comuniste, încă 
necompromise economic la pântece, — acolo test, la capacitatea de a-i da omului 
ce roade, verificându-se toate orânduirile, altfel leninismul rămânea Visul de Aur! 

— Cum... Cum ai salvat tu comunismul ca să poată fi totuşi testat? 

— Cum? Simplu! L-am intoxicat pe Hitler, fără să vreau, cu trei găluști, atât 
de bine adecvate firii lui, pregătite parcă de marele psiholog Horea Bratu, încât 
era imposibil să nu le-nghită, ba încă să ajungă şi să mă asigure de... prietenia lui 
eternă și de sprijin, pile, la Concursul ce se va ține pentru decorarea Casei Brune 
de la Miinchen și, aici la Strasbourg, Catedrala, reamenajare în spiritul greoi al 
noii religii naziste în curs de înfiripare. Chiar m-a sondat naiv dacă pot anticipa 
culoarea aerului, când vitralule ar primi o infuzie de alb, roşu, negru cu zvastici! 
Da, cam așa, prima sugestie fiind că, după informaţiile deținute de unchiul meu, 
ex-senatorul Alecu Ghizdavu cel căsătorit cu o Amelia Şaraga, aleasă cu ceva 
sânge greco-balcanic, ba şi puţin semit, din considerente de recoltare a 
informaţiilor din cercuri cât mai largi şi mai diverse... Domnule Hitler, i-am zis 
contrariat, s-ar părea că marxiştii au avut Armatele Roșii amplasate în Galiţia 
mea, pe poziţii ultraofensive, derivate din dogma cominternistă că aceste trupe 
muncitoresc-ţărăneşti trebuie conduse de politruci instruiți să bolșevizeze pe 
vecini, aşteptate cu drag și speranțe de trai bun, nomenclaturist, de 

intelectualitatea recrutată arvunită cu ani buni în urmă, până pe Sena, Tibru şi 
Tamisa, ahtiată după un trai... decent, adică burghez, dar fără muncă burgheză! 

— Chiar se putea anticipa acest joc perfid al Cominternului? a tresărit el. 

Ne luasem cu vorba şi eu însumi, de emoție, uitasem conversațiile germane 
cu Molotov, să adere la Pactul Anticomintern, după eşecul rușinos al lui Goering 
în misiunea lui, care era nimicirea aviaţiei engleze, nu o imbecilă terorizare prin 
bombardament a populaţiei Londrei, să fotografieze Lee Miller ruinele! 

Era-n noiembrie 1940, ascultam Brahms, când V6jdiul nostru Antonescu a 
vizitat Berlinul, Insula cu muzeele ei. Decât de dosarele Școlilor de pictură de la 
Balcic şi Baia Mare, mi s-a părut că nomenclatura nazistă era năucită şi interesată 
mai degrabă de cererile enigmatice ale lui Molotov, pornit să facă un mişto crunt 
de Berlin, ca de o cetate asediată de aviația britanică ce penetra ca prin brânză 
apărarea fostului mare pilot Goering. Impresia mea a rămas că Reichul a 
reconstituit şi a reţinut, totuşi, pretențiile Cominternului ca fiind orientate câş şi 
imediat asupra Pontului Stâng, cu tot cu Odessa, Cetatea Albă, Vâlcov, Doi Mai, 
Vama Veche, Cavarna, Balcic, Ecrene, Varna, Burgas, Istanbul, şi Troia poate... 

lar azi nu mai am această părere, că Wehrmachtul ar fi ghicit sarcinile 
privind bolşevizarea Occidentului, trasate de Comintern lui Stalin, Armatei Roşii 
şi Securităţii sovietice! Deci Mişu Focşăneanu, Stelică Dabija, Petrache Hulpe și 
Mitică Supeanu erau ași ai spionajului, faţă de... amatorii aliatului nostru... 

În Sinteza elaborată de unchiul meu, Alecu Şaraga, se admite că Lovitura 
Principală, pe care în cel mai stalinist secret o pregăteau generalii Kremlinului, în 
22 iunie 1941, când grație hotărârii înțelepte a românilor, germanilor şi 
finlandezilor, s-a pornit preventiv Războiul Sfânt, era orientată devastator asupra 
Prutului nostru, cu o bifurcaţie la Nămoloasa, o săgeată mergând spre Balcic, iar 
alta pe la Buzău, Vălenii de Munte, Ziduri-Pribegi, Târgu Jiu, Vârșeț, spre 
Belgrad şi Split. 

-— Trebuie plesniți peste mordă, interveni Theo de la Santa Diana din Golful 
Pacificului, toți istoricii miștocari, năimiţi să ne vitrioleze că noi ne-am culca pe 
laurii unor victorii facile, asupra unor armate sovietice sudice de mâna a doua! 

— Am s-o şi fac! promise Marius fratelui finanţator. Misiunea grosului 
trupelor germane în Galiţia Mare, de la Cernăuţi la Vilnius şi la Helsinki, i-am zis 
Fiihrerului, a fost şi e doar de... supraveghere a graniţelor. Elita ciocănarilor şi 
colhoznicilor, greul războiului, toată gloria, mai toate tancurile şi katiuşele, 
epopeea, le avem noi românii asupra noastră, în flancul sudic antonescian, 
singurul mișcător, ce va progresa într-adevăr până în Caucaz şi la Volga! 

Era, bineînţeles o ipoteză, un caz, la care el se şi gândise în insomniile sale, 
nu mai puțin frecvente decât ale lui Stalin, ale lui Cioran sau ale mele. A muşcat 
cu lăcomie din această nadă, şi atunci Europa Occidentală, cu Statele Unite cu 
tot, ar trebui să-mi fie mie recunoscătoare, erau salvate! Iar pentru că-s bătrân şi 
voi muri curând, cer să se-ndrepte valul de Recunoştinţă spre Țara mea şi spre 
galițienii mei, de la Insula Şerpilor pân' la Liov, Kronstadt, Tilsit şi Dorpat! 

— Tovarăşul Hitler, domnilor, totuşi nu mă voi lăuda c-a fost atât de naiv 

să reacționeze doar pentru că i-am prezentat EEEU, într-o lumină perfect plastică, 
de la artist la artist, fantasma unei Super-Armate Roşii chitite anti-Românism. 

Eu n-am procedat decât pe o bază primitivă, profund balcanică, maieutică, 
ideca fatală se afla în chiar austriacul lui creieraş şi nu m-am opintit decât ca să 
1-0 scot din ilegalitatea în care o aruncase extrem de exigentul lui Supraeu. 

Cred că decisiv a fost trucul că m-am folosit de numele consilierului aulic 
Alecu Ghizdavu, unul din puţinii contemporani care cunoştea realitățile sovietice 
aproape cât Beria, da, cât Beria sau Jukov, că bietul Stalin, poate într-o măsură 
mai mare decât însuși Hitler, îşi cam visa lagărul într-o manieră comparabilă cu 
a junelui de azi, cumu-i Lumea, conectat interactiv la o Realitate Virtuală din care 
lipseşte, de pildă, plăcerea de a fi influenţat pozitiv, sub Ceaușescu, de către un 
agent filosof propagandist, cum că există nechezol la noi fiindcă avem numeroase 
personalităţi cărora le place tare tare să-l bea în loc de cafea-cafea, care nu există! 

Aşa se explică, aşa, că i-am întărit o pornire din el, teribila cotitură a 
Războiului Sfânt după Berdicev! De unde, până-n 6 august 1941, de Pobreajen, 
tăvălugul german mergea de la vest către est, deodată, și fără nicio explicaţie din 
arsenalul metodologic al istoricilor militari, astă furtună de oţel îşi schimbă din 
senin direcţia, alegând una exact perpendiculară primeia, de la nord cam către 
sud, depărtându-se de Leningrad şi amânând spulberarea Moscovei, cu tot cu 
posibila, epocala, ocaziune de capturare a arhivelor Cominternului şi Căgăbăului 
în autenticitatea lor, iară nu pieptănate, rase sau revopsite, mersi, cum trebuie să 
se fi prelucrat deja până acum complet, după observarea dezastrului suferit la 
Niirnberg de celălalt totalitarism focmai pentru că n-a ştiut să îşi epureze 
documentele, zi de zi, ceas de ceas şi mort cu mort în proporții de masă! 

Aşa s-a ajuns până-n toamnă ca blindatele naziste să caute prin Ucraina o 
super-armată fantomă, alte două argumente ale mele jucând un rol minor, dar 
meritând a fi măcar reamintite. Primul, că distrugerea statului ciocănarilor şi 
colhoznicilor conduși de politruci trebuie încheiată cu cheltuieli militare minime, 
pentru că, sub un pretext sau altul, plutocrația americană nu se va abţine să nu 
tragă toate foloasele din această mare sfâșiere intraeuropeană şi va încerca iar să 
vină, ca în 1917-1918, pe teatrele noastre de luptă, ceea ce însemna că existau și 
metode subtile de a-l constrânge pe Stalin să se predea românilor, cu arhive cu 
tot, noua strategie fiind predominant una a luptei pentru resurse: dacă luăm 
Kremlinului grânarul ucraineano-caucazian, plus rezervele de cărbune, fier, 
petrol din sud, tăindu-i şi aprovizionările la Stalingrad, pe Volga, și comunicațiile 
cu un Iran vulnerabil la un atac englez, se ajunge tot la capitularea necondiționată 
a Cominternului. Iar al doilea argument al meu s-a bazat pe elementare slăbiciuni 
omenești. Se ştie că flancul sudic al marelui front al Civilizației Europene în 
contra barbariei bolşevice, adică zona cea mai activă, spre deosebire de latura 
statică, nordică, finlandeză, a lui Mannerheim, avea drept comandant de căpetenie 
pe Conducătorul Statului nostru, domnul general Antonescu! I-am vorbit 
Fiihrerului de calitățile militare ale acestui prieten de familie, de toba de tinichea 
pe care, copil orfan, mi-a dăruit-o consolator la Iași, de intenţiile ce avea de a feri 

România de orice surprize aeriene dinspre ruși, ceea ce însemna a înfige lancea 
Tricolorului nostru la Odessa şi la Ialta, în Crimeia, peninsula portavion fioros 
îndreptat împotriva ţării mele. L-am făcut pe Hi gelos, iar când, după ce a fost 
decorat la Berdicev, Antonescu a vorbit tocmai de astfel de preocupări la flancul 
sudic al frontului, este evident că firea sa labil-austriacă, sensibilă la extrem, l-a 
împins la a se preocupa ceva mai atent de cele ce se întâmplă în aceste ţinuturi, 
implicându-se personal tot mai pasionat, până la a nu mai lăsa pe nimeni să se 
joace cu harta lui cu stegulețe, ajungând la un moment dat să-şi asume greaua 
sarcină de comandant efectiv al tuturor trupelor de uscat! 

Așa am salvat eu, Marius Ghizdavu, Moscova și Leningradul, însăşi 
Armata Roșie, de la o prăbuşire definitivă, creând premisele materiale obiective, 
pentru eliberarea ulterioară a Occidentului de sub oribila cizmă nazistă. 

EU am făcut asta. Un român, astăzi mâncător de lebede în Alsacia! 

lată de ce m-am hotărât să ţin această conferință de presă, prilejuită de 
Expoziţia artiştilor vizuali Andrei Hurmuzacov şi Hans Morgenstern: pentru ca 
Europa să fie tot atât de exemplară în mărinimie şi gratitudine, continuând să ajute 
poporul meu, în grelele încercări prin care trece din vina nechemaţilor care s-au 
cocoţat în capul Ţării și, aşa cum a arătat megaeseistul Sergiu Enache, manifestă 
tendința, după ce din punct de vedere financiar, dar nu şi ca mentalitate, aceşti 
paraziți, au penetrat în uie, adică maxim 10 % din populaţie, acum ţipă cică să 
vină după ei şi restul electoratului dacă îşi permite şi să nu mai ceară leneşii mereu 
de la Stat să le rezolve necesităţile elementare, fiind însă evident, după mine, că 
prognoza coborârii de pe Muntele Prosperităţii şi Descălecării a celor aleşi unul 
din zece, ca să re-întemeieze poporul român, pe măsură ce se îngroapă vârstnica 
mare majoritate pasivă visceral, incompetentă și fatalistă, o mai depinde şi de 
marile puteri, şi de cum o da Dumnezeu. 

Dora se aşeză obosită, ca o cerşetoare, pe treptele de marmură ale 
restaurantului Delta Dunării, ale cărui forme rotunjite chiar sugerau ceva de 
vaporaş în centrul Capitalei, eşuat după un mic potop. Trecuseră pe Bulevardul 
Elisabeta de Librăria Alcalay, fără a zăbovi la cărți, și nu ajunseseră în dreptul 
Librăriei Cartea Românească, prima urmând a-şi calchia după a doua un nume 
uşor memorabil, Librăria Cartea Rusă, iar cea de la Romarta Copiilor, deoarece 
la etaj expusese cândva însuși Voicu Ghizdavu nişte pânze ale copilului 
supradotat Marius, a fost bombardată şi nimicită complet, în august 1944, din 
ordinul expres al Fiihrerului răzbunător, care abia atunci a înțeles că nu 
întâmplător a fost amăgit cu trei ani în urmă, la Berdicev, să-şi risipească forțele 
pe frontul rus nu în Nordul elitelor, ci în Sudul eterogen, căutând el o super- 

armată fantomă. Însă grupul de patrioţi români aciuat la Ministerul Propagandei 
de lângă Gară, devenit ulterior Minister al Autostrăzilor şi al părăsirii rețelei 
feroviare, a binemeritat de la patrie: a lucrat cu folos la slăbirea maşinii de război 
hitleriste, îndeplinind cu cinste rolul nostru aici, de santinelă a Occidentului şi de 
trupe de desant parașutate în spatele inamicului german, căci potenţialul rusesc, 
deşi îndestulător, are mereu cusurul de a nu fi tocmai sigur. 

— Ar mai fi lucrat ei, spionii galițieni de la greci la finlandezi, tot așa şi dacă 
ştiau că anglo-americanii vor lepăda popoarele răsăritene, arendaşului Stalin, pe 
atâtica timp cât Cominternul acaparator e în stare a le stăpâni? Pe unele vidându- 
le parțial, pe altele pustiindu-le până-n profunzimile sufletului și aducându-le la 
o degenerare poate ireversibilă, în funcţie de polițele ce vor fi de plătit fiecăruia, 
leninist... Istoria neavând a vorbi despre dispariția unui miracol istoric, Poporul 
Român, decât cu o nepăsare înțeleaptă, cum despre nimicirea cartaginezilor de 
către puternicul Imperiu Roman! 

— Nu ştiu cum Marius, nu ştiu Iancu Noveanu, nu știu Atanasie Damian, 
Horea Bratu, alții, Mircea Focşăneanu şi toți ceilalți, cum vedeau! se aşeză şi 
tânărul scriitor de 1681 pagini pe trepte, mirat de cât de excitant era mirosul lor 
organic, putrid, ca de spălătură de pește. Eu însă, ca basarabean, aş fi voit o 
victorie germană completă! Şi asta, chiar dacă după eroica luare a Odessei 
noastre, oraş martir, m-am conformat indicațiilor primite de la Legația 
Americană: eu Bugul nu-l trec, Dora! Rămân cu tine, îmi aranjez balcanic să 
rămân, fac pe tebecistul, îmi tai un crac, doi, orice, dar rămân în Cișmigiu şi scriu 
într-o frenezie ca a ultimilor ani Van Gogh, asupra cărora i-a atras atenţia loil 
Borgiah lui Marius! 

— Bine, dar îți dai seama ce ar însemna ordinea nazistă... 

— Hă-hă! făcu într-un mod canin Grig. Totalitarismul ăsta rasist este mult 
mai plăpând decât ăla marxist! Nu cunosc atentat serios contra lui Stalin sau a 
altui conducător bolşevic. Cunosc suficiente împotriva lui Hitler. Câtă vreme el 
menţine o economie aproape de piață, cu producători de mărfuri burghezi sau 
fermieri... Sub bolşevici, dimpotrivă, nu mai ai decât proletari, a căror forţă de 
muncă şi de gândire este naționalizată marxist-leninist-maoist pe vecie. 

O Europă nazistă s-ar autoelibera în cincisprezece-douăzeci de ani, în 
vreme ce uneia bolșevizate o jumătate de veac i-ar fi prea puţin. 

După nazism, viaţa intelectuală renaşte, ca o pădure după incendiu, pe când 
după bolşevism, nu prea mai ai cu cine, pentru că Gaistul a fost distrus cu adevărat 
ştiinţific, s-au extras cu cleştele călăului rădăcinile, semințele s-au otrăvit, terenul 
s-a calcinat pietrificat. Jocul democratic şi filosofic se va mima atunci cu niște 
pui de nomenclaturiști sau cu veleitari căpiaţi, care se uită în toate direcțiile 
căutând să discearnă gde Vojd unde e Stăpânul, eventual ce stat străin al 
aventurierilor îi va finanța ca cenzori sau propagandiști, în locul celui român, care 
din perspectivă interloapă n-are nevoie de şcoale şi tembeliziuni bune, de muzee, 
biblioteci, săli de expoziţii, de bal sau de concert, în genere de industrii culturale, 
de Luminarea Popooorului. Sus vei avea spectacolul păduchilor moliilor 


225 


viermilor acarienilor cocoțați în capul cel frumos al Țării. lar imediat sub, te va 
scârbi, de să urli, Recitalul nechezolilor, al înlocuitorilor de intelectuali, recrutați 
din refuzații la export ca să facă ei, în ţara pustiită, coruptă şi analfabetă, pe 
activiştii cei mai democrați şi pe avertizorii de derapaje. 

Ca să nu mai vorbesc de anumite zone complet ruinate, ai căror oameni nu 
le mai pot pune pe picioare decât cu masive investiţii străine, strict controlate din 
exterior, că altfel se deturnează fondurile, nu se isprăveşte nimica, totul e supt de 
gușterii din capul Ţării şi de coropișniţele locale. Noi românii am ajuns la 2011 
în situațiunea de să ne civilizeze alţii, cu forța, ca pe canibalii din nu ş' ce mare 
insulă din sud-estul Asiei, care vor fi consumat, barbecue sau șașlik, o grămadă 
de parașutiști sau aterizaţi forţat. Din ambele tabere!... 

Sărutată, Dora izbucni într-un râs de fetiță la circ. Așa de bine imita Grig, 
mare prozator, când vorba Ghizdavului, când pe-a lui Noveanu, când retorica mai 
tinerilor şacali Sergiu Enache, Oreste Bogza, Tristan Băluţeanu şi Alin Vişan, 
situația fiind însă foarte gravă şi neplăcută, în toți anii menţionaţi. 

Pe Calea Victoriei, dinspre Teatrul Regina Marna, fost de Operetă şi 
demolat de antropofagii roşii cu ștrand cu tot, pe lângă Miliția Capitalei adică 
Direcţiile Securităţii de după magazinul Victoriei Pobedei asupra Galeries 
Lafayette, all inclusive Direcţia a Șaptea, Literatură şi Arte, treceau huruiau care 
blindate de luptă spre Palat, germane, scoase din cazărmi de Hitler şi trimise la 
Președinția Consiliului de Miniştri, în Piaţa Victoriei, ca să-și arate solidaritatea 
cu generalul Antonescu, pe care voiau să-l dea jos legiunile Caporalului Sima, 
cele penetrate adânc şi excitant de spionajul sovietic. 

Dinspre Cetatea Voluntărească, unde e bazarul musulmano-chinezesc La 
Europa, veneau pe Colentina, pe la Obor, pe Moşilor, pe la Piaţa Rossetti, 
ducându-se în jos pe lângă Cişmigiu, în Giuleşti şi apoi, peste Podul Grant de fier, 
direct la Antipa şi în Parcul Filipescu spre Palatul Elisabeta şi Muzeul Satului şi 
Hipodrom, mai multe Armate Roşii de care de luptă T-34, cu muniție pe ţeava 
tunurilor, într-un zgomot de şenile infernal, scopul fiind a-l proteja cu tancurile 
pe avocatul Vîşinski de vreo acţiune nesăbuită a Regelui Mihai, ca şi pe domnii 
în frac cu joben Petru Groza şi Gheorghiu-Dej, însărcinaţi de Dimitrov, Kolarov 
şi Rakovski de la Comintern să creeze Anei Pauker și lui Bodnăraş acea liniște 
esenţială pentru Inversiunea Valorilor la un popor miştocar, organizând cu 
dansuri abolirea Monarhiei şi fuziunea prin absorbţie a Bisericii Greco-Catolice 
în BOR, ceea ce stare de fapt fără ombilic occidental poate asigura Ţării 
vulgaritate în toate, quasi-analfabetism, nesimţire, înapoiere şi pe-o mie de ani. 

În fine, pe Magheru, dinspre Hala Unirii, veneau în forță, scârțâind 
îngrozitor din pneuri la rondul cu statuia lui Ion C. Brătianu, ca şi în Piaţa Romană 
la monumentul unionistului Take Ionescu, Leonido, şi apoi al polițistului Vasile 
Lascăr, taburi peste taburi, ca să intimideze să plece (Afară) Tineretul ieşit să-l 
dea jos pe Ceauşescu fără a întocmi liste, ca la coadă nocturnă pensionară la 
cărniță, cu cine care a stat, şi fără a se întreba asupra procedurilor de a identifica 
în caz de Victorie, am învins, dintre-ai noştri, dintre noi, printre noi, care câţi 

turnător era trimis să se infiltreze doar ca să ne identifice sau măcar să raporteze 
ce intenţii avem, până la ce oră mai stăm şi, mâine, dacă mai venim. 

De aici, din nefacerea listelor rezultând paradoxul că care a fost infiltrat să 
ginească, pe urmă s-a autodeclarat mai martir ca toţi martirii la un loc și s-a 
coalizat similarilor, cu gură mare şi portofel cât un bagaj de cală... 

Fruntea lui Grig era fierbinte ca o gură de tun. Dora îl constrânse cu un 
nesfârşit sărut să tacă, să tacă... Era în huruitul blindatelor apucată de pofte 
irepresibile, între care şi aceea de a se iubi cu scriitorul pe treptele restaurantului 
pescăresc, ale căror miresme nu se așteptase să concureze feromonal pe ale 
florăriei grădinii cu magnolii din Uranus, evocând ghirlandele de roze şi de la 
părinţi, și de la vecini. Ar fi dorit să-l răsplătească în mod cât mai original şi de 
neuitat pe acest Grig ce delira de fericire, pentru două motive: unu, că se întorsese 
din război, la ea (KakuM TEI GPUI TAKUM TEI H OCTaJIcA), şi doi, că obținuse de la 
Lugoj, de la bătrânii lui, avizul favorabil pentru mariaj, inginerul cel hapsân, Nae 
Căinaru, dând în scris, bucuros că-i teafăr feciorul dup-o bătălie cu dublu risc, de 
moarte şi de prizonierat, asigurare privind binecuvântarea părintească la cununia 
proiectată a se derula într-un loc ferit de bombardamente, la cetatea Zidurile, 
numai că acum, şi de asta se simţea ea vinovată şi voia să-i creeze lui amintiri 
perene postmortem, iaca refuzau ai ei să le dea viza, mezelarul cel cărpănos, 
Leonida Glagoveanu, cerând un răgaz de un an, o lună şi o zi, în scopul declarat 
de a le testa fiabilitatea garniturii de sentimente maritale, în realitate sperând, 
poate inconştient, că poate crapă pe front acest excelent prozator est-european, 
autorul unei poliloghii de 1681 pagini, mai toate, dacă te gândești bine, scrise 
pentru Beatrice a sa, părându-i-se mai mare miracol în natură dragostea ei pentru 
el, decât dubla nebunie românească regală, de a ataca în condiţiile din 1916 
colosul arian, iar în cele din 1941 pe cel slav, mai şi sprijinit de anglo-americani. 

Scund şi îndesat mai degrabă decât gras, robust ca un plugar, deținător a 
ceea ce marele anatomist doctor Liviu Lecca numea morfologie osteomusculară 
de romancier, Grigore Căinaru era însă, de la brâu în jos, unul din cei mai mari 
dansatori ai Galiției ghizdaviene, de la cetățile cărămizii înălțate de teutoni pe 
țărmul baltic, la cele albe, văruite de plăieşi ca nişte raiale, de la Caffa, Eupatoria, 
Kerson (Chersin, cum ortografia Alexandru cel Bun moldoveneşte), Cetatea 
Albă, Chiha, Ecrene... El o prinse cu labele-i grele de plugar de mijlocul subţire 
de pediatră şi o învârti de două-trei ori pe loc, până se încadrară delicatei poloneze 
emanate de Fanfara din Ziduri-Zaim şi se avântară în calea tănculețelor germane 
ce avansau demonstrativ spre Antonescu, printre aglomerările de legionari, care 
nu înțelegeau că timpul lor nu a venit, că trebuie să mai aştepte, întru spălarea 
păcatelor, anii Rezistenței românești antibolşevice, prelungire galițiană a 
Războiului Sfânt. Rătăciră apoi, într-un vals trist, de o sensibilitate tipic austriacă 
posthitleristă şi postschwarzeneggeriană, dar şi uşor sărată salzburghez, sfidând 
utrenia de bași tânguită la București de uriaşele tancuri sovietice puse la dispoziția 
domnilor Vîşinski, Groza şi Dej, împotriva Monarhiei care e pavăza culturii 
româneşti în contra vulgarității impuse de clasa politică, de inculții din capul 

Tăru, preşedintele Avăcăressi învingându-şi concurentul în finală, prefăcându-se 
la tâlcşoul urmărit de toată suflarea electorală, că scapă un megapârț exploziv 
vitriolant, pe când adversarul tocmai citea cu intonaţie măsurile populiste ce ar 
lua, implicându-se mai mult decât alţii în activitatea guvernamentală, prevalându- 
se de constituția iorgovană, care îi permite să poată prezida competent ședințele 
guvernului, deși nu există posibilități de a prăvăli premierul, dacă opoziţia-l 
sprijină parlamentar şi, în genere, e greu să schimbi un ministru bou, iar instituția 
demisiei nu există decât ca ameninţare cu demisia, conştiinţa fiind o floricică 
presată într-o Vita Nuova din bibliotecile părăsite de români pentru totdeauna... 

— În orice caz, şopti romancierul fără barbă ca a lui Tolstoi dar nespus de 
tandru, chiar dacă nu arăt eu prea grozav, Dora, îţi promit măcar că scene de 
gelozie, din parte-mi nu vei suferi! Eşti liberă ca pasărea Cerului, să îţi alegi pe 
cine vrei! Eu am de scris. Cât despre chestiunea austriacă, eu zic că de îndată ce 
va fi, în mica ţară OMW, cândva trend june a răzbi el politic cu șocant publicitar 
răcnet Hitler, şi se va face, chiar după anul revoluţionar 1989, demagogie cripto- 
nazistă, nemaiţintind evreul, din simplul motiv că e interzis trucul, ci acel galițian 
foarte elastic definit, de care vorbeşte Marius Ghizdavu, fie şi, de regulă, hoțul de 
buzunare cetăţean român, care a învăţat până la etalon mozartian arta asta, 
mâncându-le lebedele nu pentru că era... cetăţean român, ci pentru că România a 
pierdut Războiul Sfânt şi, odată cu toată Galiţia Mare, a fost lăsată pradă 
stalinismului la Ialta, în deplină conștiență a faptului că, la Moscova, ura pentru 
românii activi până la Stalingrad e cât pe cecenii colaboraționişti cu aceşti perfecţi 
Vânători de Munte, eliberatori ai Caucazului lor... Da! Scurt, necruţător, noi nu 
ne batem joc. De-ndată ce Austria, dominată iar de extremiști, s-ar dovedi 
incapabilă să se autoguverneze, cele patru Puteri ocupante de după 1945 trebuie 
să revină în fostele baze, inclusiv cele românești, care au eliberat Viena, luptând 
cot la cot pe Dunărea albastră, lângă glorioasa Armată Roşie, care-mi vor zice 
mie tavariş Grişa paţanii ruşi de pe tancul frăţesc 1S-2 eliberator... 

Soarele răsărise bine și cele două umbre încă valsau ca doi copii fugiţi de- 
acasă, ceea ce şi erau, care neavând unde face sex marocan în Casablanca, 
dansează singuri în ring în port, peste poc-poc băşici de peşte-n băltoaca roz, 
sprijinindu-se unul pe altul ca doi răniți membri de partid, ce regăsesc în suspans 
orgasmic liniile sovietice, neștiind că era mai bine decât în Gulag să se fi predat 
ei românilor... O clipă, încremeniră când razele de soare înroşiră, peste 
acoperişuri vechi, oţelul şi sticla Bancorexului, falimentat de hoţii deştepţi din 
capul Țării de invidie că, prin personalul său, marele dictator Ceauşescu rulase cu 
partenerii săi occidentali zeci, sute de miliarde de dolari. 

Cine însă se uită în timp eminescian la această geometrie pusă capac 
Lipscanilor, cum se face în toate țările fără oameni de cultură care să avizeze, din 
punct de vedere al justificării estetice în contextul arhitectonic naţional regal 
local, ce, cu sau fără şpagă, au dat undă verde să se umfle-n delir anumite specii 
de funcționari cu creştetele rărite că, miliarde de dolari, ai? Adică tot ce se rupea 

de la gura flămândă a poporului, lăsându-i „tacâmuri“ şi „adidaşi“ în castron, ce 

cât am stat eu în Austria la pârnaie şi n-am avut parte, cine obsssearvă mai cu 
atenție aspectul de cilindru cu mai multe registre, şi mai e şi bătrân, el musai să 
se gândească la coana Anastasia, adică soacra lui Grig Grişa, cu respect, fiindcă 
gătea bine şi alături de Picasso, Joliot şi alți comunişti occidentali bine hrăniţi, ea 
a semnat Apelul pentru Pace de la Stockholm, adus acasă în Uranus de prozator 
pe când lucra pe Lună în 1950, la Serviciul Popularizării Promoţionale a Editurii 
Cartea Rusă, în Strada N. Filipescu nr. 32-34 din capitala Republicii Populare din 
România, Bucureşti, Regiunea Bucureşti. Or, ce mai puteai găsi în cămara 
mezelarului Leonida Glagoveanu, expropriat la 11 iunie 1948? Nişte măști de 
gaze, ale căror cutii cilindrice cu capac erau de o formă profund asemănătoare 
acestui sediu nou al Bancorexului, dar erau confecționate din tablă galvanizată 
inox pe dinăuntru și vopsită în culoare verde militar, de camuflaj, pe dinafară. 

Cum, necum, cât a trăit Grig, Glagovenii au tăiat porc de Crăciun, ba îl 
chiar făceau să guiţe-n Uranus stârnind ură în creierele şi salivele vecinilor, pizmă 
neputincioasă deoarece aveau de a face cu un pisatel de renume, unul cu prieteni 
puternici printre marii prozatori sovietici traduşi. 

Şi coana Sia gospodina topea porcul şi, obicei de război consolidat de 
secetele artificial transformate în foamete de bolşevicii cominterniştii din 
U.R.S.S. şi din România, conserva untură albă şi cărniţă brună şi cârnaţi în aceste 
lugubre cutii de măști de gaze, întâmplându-se, de tot hazul lucru, că evadând 
niște partizani antimarxişti de la închisoarea Uranus şi având a se întâlni în grajdul 
Glagovenilor cu alții, scăpați de la Malmezon, ei au trecut prin acea peşteră de 
comori, aprovizionându-se pentru ascensiune în Carpaţi, dar ce e în acele negre 
cutii n-au cercetat, dispreţuindu-le prostește, fapt reţinut, de Grigore Căinaru, a 
cărui memorie de romancier al detaliului, nu al angroului, este de notorietate și 
era, evidenţiindu-l puternic realist socialist ca lingău și ca îndrumător cultural. 

Luni 26 iunie 1950, exact două cincinale de la declanșarea agresiunii 
cominternist-imperialiste, întâi asupra Basarabiei și Bucovinei, apoi asupra 
Transilvaniei, Dobrogei şi restului României Regale, tanchistul Grigore Căinaru, 
aflând a doua zi după ce Stalin şi Mao au invadat Coreea de Sud că arhivele 
noastre militare ni s-au luat cu Adevăr cu tot la prelucrat la Moscova, acţionând 
el cu cât știa, în cea mai deplină conspirativitate, de nici Dora n-a ginit ce tot 
dactilografia, a dat umanității umaniste filoromâne forma deplină şi definitivă 
Cărţii sale în patru volume pătrate, însumând 1681 pagini, 27 = 4, 4 = 16, 37 =9, 
% = 81, intitulată ostentativ Războiul Sfânt, fiecare din cele numai trei exemplare 
(dar dacă or fi fost patru-cinci?) fiind înghesuit într-o cutie de mască de gaze, din 
acelea folosite pentru a topi porcul de soacră-sa, dar adunate de pe la acţiuni 
comsomoliste de strângere a fierului vechi, nemţesc, cum adunau şi legionarii. 

— Hm, iete-al dracu! mormăi Otomega. De unde o fi furat colaboraţionistul 
ăsta atâtea topuri de hârtie printabilă? Şi indigo! Pentru că, bazându-se pe 
expertiza kaghebistă, guvernul Groza cominternist, bolşevizant sub șenile 


garantat, exercita sub Stalin un control sălbatic asupra oricărui petic de hârtie. 
Părinţii căutau pe la talcioc caiete uzate, folosite, pentru copiii de şcoală! 

— Aceste trei containere, Dora, le-am umplut cu operă până la refuz şi, oi 
fi operat eu bine, nu, n-aveam voie să-ntreb, am presărat şi ceva analcid urât 
mirositor, să atac de vor fi fost acarieni, ciuperci disidenticide, ouă de insecte. 
Am închis bine capacul și, peste cât a putut strânge sistemul ăla cu un fel de 
chepeng, am mai și smolit întreaga cutie, după metoda mă-tii de a eterniza la dop 
bulionul. Aceste mumii le-am mai învelit în carton asfaltat şi — în trei sicrie ca de 
prunc, dulgherite de propria-mi dibace mână, le-am îngropat noaptea în grădina 
de zarzavat, la atâta adâncime cât mi-am putut îngădui până la ziuă şi la atâta 
interval între colţurile triunghiului cât să nu fiu văzut de vreun vecin, care totuşi 
m-a văzut, dar a tăcut vreme de vreun cincinal şi mai bine, săracul. În vara lui 
1956, când destalinizarea şi Ehrenburg (PBau, 1925, Hrăpăreţul) îl încurajase pe 
nepmanul Marius Ghizdavu să se exerseze de nu-i bun de romancier balzacian, 
scriind şi arzând o poveste cu ireproşabil realism reflectătoare a acumulării 
primitive a capitalului, când nici măcar nu învinseseră relațiile leniniste în 
agricultura pe baza căreia se urnește industrializarea, model de erou în această 
proză, Frauda numită, fiind un văr de-al lui Cezar Bogza, văr după tatăl lui 
adoptiv, învățătorul Bazil Frâncu, văr delapidator şi lacom de aşa acumulare chiar 
în detrimentul vieţii şi averii unchiului, personaj hrăpăreț ale cărui instincte 
naturale explicau cum moare natural marxismul: nomenclatura îmburghezită şi 
deținătoare de capital sub diverse forme, dintre care cea mai prețioasă este 
apartenenţa la o reţea de pile, cunoştinţe şi relaţii, se hotărăşte într-o bună zi să 
joace capitalist cu cărţile pe faţă, adică să se privatizeze în ceea ce, cu mari 
sacrificii, au construit, în prostia lor, cu abnegaţie şi eroism, muncitorii şi ţăranii... 

— Desigur, consătean, cel mai bine cunoştea ordonanța locotenentului 
Ghizdavu, Codin, povestea acestui aşa-zis văr al doctorului, dar nepot de sânge 
învățătorului de la Valea Ursului! rămase Marin cu ochii şi ciocanul în soare. 

— După cum, pocni de râs ca din bici Lina, cele mai complete relaţii despre 
vecin nu le poate da decât primarul Taicopaci, în calitatea sa dublă, de proprietar 
şi beneficiar al mijloacelor de producţie rămase neprivatizate! 

— Da, mare mortadelă! Rică Fărăfrică, zis Americanul, a delapidat şi, cum 
erau vremurile, procurorii i-au zis la anchetă că poate beneficia de mult mai multă 
milă din partea Parrtidului, dacă ştie cumva vreun duşman de-al poporului, de-al 
Uniunii Sovietice sau care să vrea să-l otrăvească pe tovarășul Gheorghe 
Gheorghiu-Dej, preşedintele ceferiştilor, cu bacterii injectate-n tribună. 

— Cum să nu ştiu? s-a mirat de așa cretină întrebare acel pui de ploşniță ce 
supsese sângele poporului, încercând să trăiască la standardul de viață al 
nomenclaturii fără a fi comis crimele acesteia. Tovarăși, în grădina Glagovenilor, 
zarzavatul mandarinilor creşte miraculos, ca la comunităţile sârbeşti bulgare 
aromâne, nu pentru că e lucrat pământul după metoda colhoznicilor sovietici sau 
din alte ţări de democraţie populară, nici pentru că Marius Ghizdavu tatua 
cruciuliță între sprâncene frumoaselor coloniste din Cadrilater ca Naarghitei 
punctul bindi roşu cinnabar, ci pentru că dedesubt, sub fanarioți, au fost părăsite- 
n gropi comune niște cadre de nădejde din gospodăria de partid a lui Vodă 

Caragea, moarte toate de ciumă, când s-a dat foc şi la curţile noi din Dealul Spirii, 
de către un doctor şi astrolog discipol al lui Nostradamus și al lui Paracelsus, pe 
nume Uranus, de-a ţinut el bodegă în strada Schitul Maicilor, colț cu Moroiu. 

— La sfârşitul lunii iunie 1950, după solstițiu, l-am văzut noaptea pe 
scriitorul G. C. scormonind în răzoarele cu ceapă ale lui socră-su, ca să recolteze 
bacili de pe vremea exploatării omului de către om, în scopul ca să... 

— Scopul îl stabilim noi! Dumneata arată-ne locul! 

— Şi aşa, în exemplarul numărul unu bacilul ciumei şi-a făcut de cap, 
rezistând la analcid ca Klebsiella. Era-n spaima destalinizării, Codine. Textul a 
fost studiat în 1956, de prin iunie, când au început frământările în Polonia, la 
Potsdam, sau la Poznan, ce, eu ştiu geografie, sau şoferie? Şi zicea Albert Camus, 
care s-a distanțat de masacre, s-a delimitat, cum face intelectualii, că... sângele 
muncitorilor nu aduce fericire, trebuiau sfărâmate doar elitele, abia prin 
octombrie au rezolvat-o, s-a dus acolo Hruşciov, ăia erau deja în faza noastră din 
22 decembrie 1989, cereau în demonstraţii de sute de mii să fie înlocuit un 
comunist rău cu altul, l-au dezmarginalizat și instalat pe Wladislaw Gomulka în 
locul lui Boleslaw Bierut, decedat la Moscova în 12 martie 1956 ca protest, 
nefiind de acord cu „depersonalizarea“ lui Stalin câtă vreme nu se cunoştea 
reacția anglo-americană, ce va zice canalul Discovery de atentatul la imaginea 
Marelui Aliat, Uncle Joe, care lăsa să-i piară zeci de milioane de cetăţeni sovietici 
doar ca să se reducă la sute de mii pierderile colaterale ale Oaspeţilor de la Ialta, 
nu ce-au valsat ăia fiind război, ci acrobație aeriană. Război, mă, e doar greul ce- 
am dus noi românii, până la Stalingrad şi, invers, până la Viena, împotriva 
ambelor totalitarisme muncitoreşti, şi eu şi cu tine suntem Poporul, iar Gomulka 
trebuie să fi ordonat prin 1970 un masacru pe la Gdansk Danzig, retrăgându-l 
partidul lui pe motiv c-a orbit. România era de pe atunci în Europa Centrală, 
neică, fiindcă EVENIMENTELE ne intrau în memorie ca fiind ale noastre toate 
cele ale Marx-lagărului, ne uitam la polonezi, la unguri, la cehoslovaci, la alţi 
galițieni, ca la, din celulele noastre văzuţi, niște deținuți care se cară din iad, iar 
prin octombrie în 1956, când Occidentul a exploatat sângele maghiar ca să încerce 
o jalnică lovitură la Canalul de Suez, poate că unchiul Jan Enache, al logodnicului 
Isadorei de Basel, Sergiu, sau tată acoperit, a dăruit Căgăbăului marele manuscris 
1681 al lui Grigore Căinaru, ca pe o dovadă de încredere reciprocă, existând și 
atacuri la Hruşciov pentru crimele bolşevice din Ucraina şi Basarabia în cele patru 
volume, influențate puternic de Tolstoi şi poate şi de Şolohov, al cărui fluviu- 
roman Tihii Don, maskirovkă pentru Genocidul decazacizării Donului la 1919, 
prozatorul rusofon basarabean l-a tălmăcit integral, intuind că va fi nobelizat. 

— Soarta exemplarului al doilea, trase adânc din kentană Codin, la Carul cu 
Bere fiind permis fumatul, spre deosebire de prohibiţia care l-a dezgustat în 
California la Santa Diana pe Marius, oferindu-i-se marijuana, mi-a elucidat-o un 
om de la noi din Pribegi, care era rob pe Uranus, când se adânceau fundaţiile. 
Săpau liniștiți militarii şi au dat de sicriaşul cu mumia cilindrică smolită, din 
cartonul ăla asfaltatu, chiar când regretaţii noştri Conducători sosiseră în 

obișnuita vizită de lucru, deoarece a înălța Casa Parlamentarului îi pasiona. 

— O fi vreun defunct de ciuma preşedintelui Caragea! a exclamat istoricul 
de serviciu, care aviza ce să se mai demoleze aici-şa la porțile creştinătăţii. 

— La foc! Imediat la foc! La foc porcăria! a ţipat atunci o voce isterică. 

Dar se zice şi că s-au temut doctorii să nu se ridice cu fumul bacilii ciumei 
contaminând Capitala, încât ar fi ajuns mumia sub temelia unde e Bancorexul! 

Nu ştiu! Cred că n-a mai rămas decât a treia păpușică, răsturnată de 
buldozere de colo colo, cum porcii dovleacul, până s-a fixat sub actuala Megacasă 
aproximativ sub unde ar fi fost peretele despărțitor dintre Cabinetul Unu şi 
Cabinetul Doi, adâncimea faţă de nivelul Pieței Luciano Pavarotti fiind egală cu 
a turnului Bancorexului, existând însă şi alte păreri în tramvaiul fantomă de pe 
Uranus cu ochii la magnolierul gigantic, cum ar fi că poziţia exactă a comorii e 
de fapt pe linia dintre tribuna vorbitorului la şedinţele camerelor reunite și axa 
cilindrului din capul Lipscanilor, cert fiind că este ceva drăcesc, sau cum se zice 
azi, din superstiție, ceva paranormal, în toate aceste absurdități şi bazaconii. 

-— 'Totul izvorând din greul blestem, lansat de Grigore Căinaru înghițind 
viespea din octombrie 1956, să-l înțepe-n faringe, în timp ce Armata Roşie se 
urnea spre frații noştri maghiari, amintita insectă fiind un simbol heraldic 
napoleonian, iar blestemul referindu-se la a se demola Casa Scânteii, ceea ce nu 
se poate din pricina bulversării libertăţii presei, fiind uşor de înţeles că era doar 
un truc de a lăsa cu limbă umflată de moarte că trebuie demolată de fapt Casa 
Parlamentarului „Nicolae Ceauşescu“ până sub fundaţii, cautându-se manuscrisul 
de 1681 de pagini doi, cel trimis la Moscova având, desigur, soarta Tezaurului... 

— Act de o nobleţă a Jertfei exemplară, pentru care militează şi Marius 
Ghizdavu, şopti Dorei Grig, aruncând în scârbă chiar pe trecerea de pietoni 
prezervativul folosit, cu gând ghiduş să alunece pe el vreo plimbăreaţă fesenistă 
ca pe-o coajă de banană şi să huiduie pe studenți. 

— Şi crezi că are vreo şansă cu noul popor român? răspunse Dora extrăgând 
dintre nimicurile poşetei sale un cuţit finlandez pentru a decupa cu el capacul de 
tablă al unei cutii de sardele în ulei vegetal, importată din îndepărtata monarhie 
thailandeză. 

— Greu de spus, dulce Dora! o mângâie el cu tandreţe pe părul putred că iar 
se auzeau sopranii părintelui Damian intonând Miserere. Sincer vorbind, consider 
că omul Ghizdavu este un intrigant de geniu, nu pot uita că, la Berdicev, i-a băgat 
în cap boiereşte pictorului Hi că Istoria va aprecia la superlativ o victorie asupra 
Cominternului, dacă Stalin va capitula fără luptă după pierderea Sudului 
economic, ameninţat şi de Antonescu, din motive antiaeriene însă: a stăpâni acele 
aeroporturi până-n Crimeia şi în Caucaz, de unde poate fi nimicită cu bombardiere 
de import această bijuterie arhitectonică, Micul Paris balcanic... 

— În rest, iubito, nu văd decât încremenire în proiect, în mijloacele lui Carol 
2 de a diviza şi supune partidele. Plus lipsa informaţiilor după 10 Decembrie 
1999, când zice el că Occidentul a luat în propriile mâini soarta integrării 
României în uie. În declaraţiile ce face, răsfăţatul de la Sonnenheim foloseşte încă 

sintagma PNŢ-Borviz, deşi s-a riscat o importantă excludere din acest partid, iar 
în domnul Antonie lorgovan dă ca şi cum acest părinte neutru al Constituţiei 
Române ar fi membru în Partidul domnului Iliescu în poziția a doua! 

— Substratul fiind că auzind că cine apără partea adversă soţilor Frumuşanu, 
izbucni în râs Dora, e însuşi domnul Iorgovan, bietul nonagenar Marius nici nu a 
mai îndrăznit să se angajeze să pledeze el, licenţiat la Sorbona, pentru cuplul 
Părinți Martiri, evocat recent de sculptorul Andrei Hurmuzacov. 

— 'Ținta fraților Ghizdavu este o dictatură care să demoleze Casa Poporului, 
Dora, nu acum, ci în perspectiva unei a treia rotații a cadrelor în 2007, de unde şi 
carlismul de a lovi în oamenii numărul doi ai partidelor: reali sau presupuși! Se 
merge pe ideea că liderii se uzează de la sine, după ce n-au introdus reeducarea 
prin cultură în reforma penitenciară, adică pedeapsa cu Lectura Silnică... 

— Şi va reuşi? întrebă în treacăt, cu o scobitoare uitată-ntre incisivi Marin 
cel indiferent la toate, din experienţă de şofer, pe când Codin, închinându-se la 
sfârşitul lecturii meniului, cerca să acopere cu sumanul goliciunea expusă pe 
treptele de la Delta Dunării ştirilor de senzaţie. 

— Țara, zâmbi enigmatic Grig în maniera avăcăressiană tipică, are nevoie 
de un preşedinte-voievod, care să realizeze reconcilierea națională, garantând 
averile dobândite brusc după 22 decembrie 1989 şi înhumând la Curtea de Argeş 
osemintele ceaușiste în locul celor străine de neam şi ţară! În context regional 
însă, nu am toate analizele, nici sintezele, şi nu mă pronunţi... 

Şi din gura-i vânătă, în soarele canicular, topitor de bitum stradal ca pentru 
iad, izbucni auriu un mic roi de viespi, înălțându-l la cer cu nevastă cu tot, pentru 
a-l remorca apoi spre sud-vest, printre Magazinul Victoria şi Bancorex, în timp 
ce Codin şi Marin, sporovăiau îndreptându-se spre Piaţa Palatului, să vadă 
Căluşarii României dansând în semn de protest la scumpirea scrumbiilor 
inexistente în Dunărea situaţiei albastre. 

Partea a patra 


Succesele noastre în domeniul construcției paşnice creșteau nu numai an 
cu an, ci şi lună cu lună. 

Perioada de construcţie pașnică a luat sfârșit. A început perioada războiului 
de eliberare, împotriva cotropitorilor germani. 

În patru luni de război noi am pierdut 350 mii de morţi şi 378 mii de 
dispăruţi, iar răniţi avem un milion douăzeci de mii de oameni. În aceeași 
perioadă duşmanul a pierdut mai mult de 4 milioane şi jumătate: de oameni — 
morți, răniți şi prizonieri. 

Nu încape îndoială că în urma celor 4 luni de război, Germania, ale cărei 
rezerve omeneşti seacă deja, e mult mai slăbită decât Uniunea Sovietică, ale cărei 
rezerve abia acum se desfășoară în toată amploarea. 

Pe ce au contat strategii fascişti germani când au afirmat că în două luni 
vor termina cu Uniunea Sovietică şi că vor ajunge în acest scurt timp până la 
Ural? 

Cu toate stăruinţele lui Hess, Marea Britanie şi Statele Unite nu numai că 
n-au aderat la expediţia cotropitorilor germano-fascişti împotriva U. R. S. S.,ci, 
dimpotrivă, sunt în acelaşi lagăr cu U. R. S$. S. contra Germaniei hitleriste. U. R. 
S. S. nu numai că nu s-a găsit izolată, ci, dimpotrivă, a căpătat noi aliați în 
persoana Marii Britanii, a Statelor Unite ale Americii şi a altor ţări ocupate de 
nemți. 

Insuccesele Armatei Roşii nu numai că n-au slăbit, ci, dimpotrivă, au întărit 
încă mai mult, atât alianța dintre muncitori şi ţărani, cât şi prietenia dintre 
popoarele U. R. S. S. (Aplauze). 

Dacă regimul sovietic a făcut faţă cu atâta ușurință încercării şi şi-a întărit 
şi mai mult spatele frontului, apoi aceasta înseamnă că regimul sovietic este astăzi 
cel mai solid regim. (Aplauze furtunoase) 

Moralul armatei noastre este superior moralului armatei germane, căci 
armata noastră își apără patria de cotropitori străini şi crede în dreptatea cauzei 
sale, pe când armata germană duce un război cotropitor şi jefuieşte o ţară străină, 
neavând posibilitatea să creadă, fie şi un singur minut, în dreptatea cauzei sale 
josnice. Nu încape îndoială că ideea Apărării Patriei, în numele căreia luptă 
oamenii noştri, a trebuit să dea naştere, şi într-adevăr dă naştere, în armata 
noastră, la eroi care cimentează Armata Roşie, pe când ideea cotropirii şi jefuirii 
unei țări străine, în numele cărei idei duc, de fapt, război nemţii, a trebuit să dea 
naştere şi într-adevăr dă naștere în armata germană la jefuitori de profesie, care, 
lipsiţi de orice bază morală, descompun armata germană. 

Una din cauzele insucceselor Armatei Roşii este lipsa unui al doilea front 

în Europa împotriva trupelor germano-fasciste. Este vorba de faptul că în 
momentul de faţă nu există pe continentul european niciun fel de armate ale Marii 
Britanii sau ale Statelor Unite ale Americii, care să ducă război împotriva trupelor 
germane fasciste. 

Nemţii se fudulesc cu succesele lor vremelnice și laudă nemăsurat armata 
lor, dând asigurări că ea poate întotdeauna învinge Armata Roşie în luptă unu 
contra unu. Dar asigurările nemților nu sunt decât o lăudăroşenie goală, căci este 
de neînțeles de ce au recurs în acest caz la ajutorul finlandezilor, al românilor, al 
italienilor, al ungurilor, împotriva Armatei Roşii, care luptă exclusiv cu forțele 
sale proprii, fără ajutor militar din altă parte. 

Nu se poate spune că industria noastră de tancuri lucrează prost şi că dă 
frontului nostru puţine tancuri. Nu, ea lucrează foarte bine și nu e mic numărul de 
tancuri, de calitate superioară, produs de ea. Dar nemţii produc mult mai multe 
tancuri, căci ei au acum la dispoziţia lor nu numai industria lor de tancuri, ci şi 
industria Cehoslovaciei, a Belgiei, a Olandei şi a Franţei. Dacă n-ar fi fost această 
împrejurare, Armata Roşie ar fi zdrobit de mult armata germană, care nu merge 
în luptă fără tancuri și nu rezistă loviturilor unităţilor noastre atunci când n-are 
superioritate în tancuri.(Aplauze) 

Există numai un singur mijloc pentru a reduce la zero superioritatea 
nemților în tancuri şi pentru a îmbunătăţi astfel, în mod radical, situația armatei 
noastre. Acest mijloc constă, nu numai în a mări de câteva ori producţia de tancuri 
în ţara noastră, ci, de asemenea, în a mări considerabil producţia avioanelor 
antitanc, a armelor şi a tunurilor antitanc, a granatelor şi a aruncătoarelor de mine 
antitanc, în a construi cât mai multe șanțuri antitanc și tot felul de obstacole 
antitanc. 

În aceasta constă sarcina momentului. 

Pot fi socotiți hitleriştii naționaliști? Nu, nu se poate. În realitate hitleriștii 
sunt acum nu naționaliști, ci imperialiști. Atâta timp cât hitleriștii s-au ocupat cu 
strângerea la un loc a pământurilor germane, cu alipirea Regiunii Renane, a 
Austriei etc., ei au putu fi socotiți cu oarecare dreptate, naționalişti. Dar după ce 
au ocupat teritorii străine şi au înrobit naţiuni europene ca: cehi, slovaci, polonezi, 
norvegieni, danezi, olandezi, belgieni, francezi, sârbi, greci, ucraineni, beloruşi, 
popoarele Ţărilor Baltice etc. — și au început să lupte pentru stăpânirea lumii 
întregi, partidul hitlerist a încetat a fi naționalist, căci el din acest moment a 
devenit un partid imperialist, un partid al cotropirii, al subjugării. 

Partidul hitlerist este partidul imperialiştilor, mai mult încă, este partidul 
celor mai prădalnici şi mai tâlhari imperialişti dintre toți imperialiştii din lume. 

Pot fi oare socotiți hitleriștii socialiști? Nu, nu se poate. 

Pentru a acoperi esenţa lor reacționară de Sute Negre (formaţiuni terorist- 
pogromiste ale Rusiei ţariste, create de guvern), hitleriști numesc în mod injurios 
regimul intern anglo-american regim plutocratic. Dar în Anglia și în Statele Unite 
ale Americii există libertăţi democratice elementare, există sindicate muncitorești 
şi funcționăreşti, există partide muncitoreşti, există parlament, pe când în 


235 


Germania sub regimul hitlerist toate aceste instituții au fost distruse. 


De fapt regimul hitlerist este copia regimului reacționar, care a existat în 
Rusia sub ţarism. Este știut că hitleriştii calcă în picioare drepturile muncitorilor, 


drepturile intelectualilor şi drepturile popoarelor tot atât de bucuros precum le 
călca şi regimul țarist, ei organizează de asemenea pogromuri evreieşti medievale 
tot atât de bucuros cum le organiza şi regimul țarist. 

Partidul hitlerist este partidul dușmanilor libertăților democratice, este 
partidul reacţiunii medievale şi al pogromurilor huliganice după modelul Sutelor 
Negre. 

Și dacă aceşti imperialişti sălbatici şi reacționari de cea mai rea speţă 
continuă încă să se gătească cu toga de „naționaliști“ şi „socialişti“, apoi ei fac 
aceasta pentru a înşela poporul, a prosti pe nătângi şi a acoperi cu steagul 
„naționalismului“ şi al „socialismului“ esenţa lor imperialistă banditească. 

Ciori care se împopoţonează cu pene de păun... dar oricât s-ar împopoţona 
ciorile cu pene de păun, ele nu vor înceta de a fi ciori. 

Este invocat Napoleon; se afirmă că Hitler acţionează ca Napoleon şi că el 
seamănă în toate cu Napoleon. Dar, mai întâi, n-ar trebui uitat cu această ocazie, 
soarta lui Napoleon. Și al doilea, Hitler seamănă cu Napoleon, tot atât cât seamănă 
şi un pisoi cu un leu. (Râsere, aplauze zgomotoase), căci Napoleon a luptat 
împotriva forţelor reacționare, sprijinindu-se pe forțele progresiste. Hitler însă, 
dimpotrivă, se sprijină pe forțele reacționare, ducând lupta împotriva forţelor 
progresiste. 

Fapt este că Marea Britanie, Statele Unite ale Americii și Uniunea 
Sovietică s-au unit într-o singură tabără care şi-a pus ca ţel zdrobirea 
imperialiştilor hitleriști și a armatei lor de cotropitori. 

Războiul modern este războiul motoarelor. 

Războiul va fi câştigat de acela care va avea o preponderență covârșitoare 
în domeniul producției de motoare. Dacă punem la un loc producția de motoare 
a Statelor Unite ale Americii, a Marii Britanii şi a U. R. S. S., atunci căpătăm o 
predominanţă, în ceea ce priveşte motoarele, de cel puţin trei ori faţă de 
Germania. 

În aceasta constă una din bazele pieirii inevitabile a banditescului 
imperialism hitlerist. 

Conferinţa celor trei puteri, care a avut loc nu de mult la Moscova şi la care 
au participat reprezentantul Marii Britanii, domnul Beaverbrook, și 
reprezentantul Statelor Unite ale Americii, domnul Harriman, a hotărât de a ajuta 
în mod sistematic ţara noastră cu tancuri şi cu avioane. După cum se ştie, noi am 
şi început să primim, pe baza acestei hotărâri, tancuri şi avioane. Încă înainte, 
Marea Britanie asigurase aprovizionarea ţării noastre cu materiale deficitare cum 
sunt aluminiul, plumbul, cositorul, nichelul, cauciucul. Dacă la toate acestea 
adăugăm şi faptul că Statele Unite ale Americii au hotărât zilele acestea să dea 
Uniunii Sovietice un împrumut în valoare de un miliard de dolari, atunci se poate 
spune cu siguranţă că coaliția Statelor Unite ale Americii, a Marii Britanii și a U. 

R. S. S. este un lucru real (Aplauze furtunoase), care se dezvoltă şi se va dezvolta 
spre binele cauzei noastre comune de eliberare. 


Noi n-avem şi nu putem să avem asemenea scopuri de război cum este cel 
de impunere a voinței şi a regimului nostru popoarelor slave şi altor popoare 
robite din Europa, care aşteaptă de la noi ajutor. Scopul nostru este de a ajuta 
aceste popoare în lupta lor de eliberare împotriva tiraniei hitleriste şi apoi de a le 
da deplină libertate de a se orândui pe pământul lor aşa cum vor. 


Niciun fel de amestec în treburile interne ale altor popoare! 
Dar, pentru a înfăptui aceste scopuri, trebuie zdrobită puterea militară a 


cotropitorilor germani, trebuie răpuși până la unul toţi ocupanții germani care au 
pătruns în patria noastră pentru a o robi! (Aplauze furtunoase, îndelungate). 

Cotropitorii germani vor un război de exterminare împotriva popoarelor 
U.R.S.S. Ei bine, dacă nemţii vor război de exterminare, îl vor avea. (Aplauze 
furtunoase, îndelungate). 

De acum înainte sarcina noastră, sarcina popoarelor U. R. S. S., sarcina 
ostașilor, comandanților și instructorilor politici ai armatei noastre şi ai flotei 
noastre va consta în a extermina până la unul pe toţi nemţii care au pătruns pe 
teritoriul patriei noastre ca ocupanţi. (Aplauze furtunoase, exclamaţii „Just! “, 
strigăte de „Ura! *) 

Nicio cruţare față de ocupanţii germani! 

Moarte ocupanților germani! (Aplauze furtunoase). 


Aceste extracte din 
RAPORTUL 

făcut la Şedinţa solemnă a Sovietului de deputaţi ai celor ce muncesc din 
Moscova şi a organizaţiilor de partid şi sociale din Moscova, la 6 noiembrie 1941, 
ca a XXIV-a aniversare a Marii Revoluții Socialiste din Octombrie, de către 
Comisarul Poporului pentru Apărare, 1. Stalin, aceste coli îngălbenite conținând 
scrisul mărunt şi, din negru, ajuns argintiu cenușiu, al artistului poporului Marius 
Ghizdavu, reprezintă din punct de vedere al bolşevizării cvasi-ireversibilizante a 
românaşilor, așa cum arată biografa amândurora, domnişoara badantă Agnes de 
Kresî, o mostră de conspect pentru învăţământul politico-ideologic, la care va fi 
constrânsă elita noastră de îndată ce U. R. S. S., în cârdăşie cu Marea Britanie şi 
cu Statele Unite ale Americii, va străpunge scutul nazist sub protecţia căruia ne- 
am aşezat, ca singură variantă de câștig, deşi cam improbabilă. 

După cum se ştie, planul boierului Marius Ghizdavu şi al complicilor săi 
presupunea următoarele amendamente la atacul mişelesc Barbarossa, imaginat de 
Comisarul Poporului german pentru Cotropire, Adolf Hitler: 

1) Wehrmachtul răpune Armata Roşie, eliminând de pe eşichier acest 

factor de forță enigmatic, care complica toată politica lumii, fiind polifuncțional, 
utilizabil atât de cekiști, pentru apărarea cuceririlor revoluţionare ale 
nomenclaturii şi pentru confiscarea de la fermieri a „surplusului“ de alimente, cât 
şi de marii şmecheri cominternişti, pentru ca în condiţii de criză să-şi poată 
sovietiza sau resovietiza propriile popoare sau, adevăr grăind, naţiunile de care 
ziceau că aparțin, fiindu-le repartizate să se răspândească în ele precum într-o 
puşcărie gardienii pe secții; 

2) regimul marxist se prăbușește, dar nu imediat, prin strategia corectă a 
cuceririi Leningradului şi Moscovei, a lansării unei proclamaţii eliberatoare 
de sub jugul sovietic a popoarelor şi a ruşilor înşişi, precum și a pornirii 
înrolărilor în armate albe, cu promisiunea că eroii vor fi rukavaditelii Rusiei de 
mâine; — nu, în niciun caz fulgerător, ci ca melcul, contrar celor exprimate pe 
şleau de Marius în carpen la Berdicev, la această înțeleaptă abordare se va ajunge, 
și tot doar ca eventualitate, abia în iarna 1941-1942, până atunci motorizatele 
Reichului urmând a alerga de-a latul terenului, aplicând acea strategie a 
temporizării jocului redescoperită de antrenorii români de fotbal amator când 
parrtidul, în loc să investească într-un real profesionism mascat, le-a trasat sarcina 
că măcar să nu mai înregistreze înfrângeri la scoruri rușinoase de la capitalişti, 
ceea ce se putea realiza prin apărări supraaglomerate şi printr-o posesie seacă a 
balonului la centrul terenului; 

3) cu alte cuvinte, Germania bate Rusia, dar cu preţul unui epuizant război 
de uzură, încât e la rândul ei zdrobită de anglo-americani, ca în 1918, desigur cu 
sprijinul unei Franţe renăscute marxist din Rezistență; 

4) urmarea acestui scenariu, în care Hi şi Muss bat pe Stalin că ne-a luat 
Basarabia și Bucovina, iar Roosevelt cu Churchill bat cuplul Mussolini-Hitler, că 
de ce ne-a luat Ardealul şi Balcicul, este prin dispariţia simultană a nazismului şi 
bolşevismului apariţia unui vid de putere în spațiul galițian, amplificat cu atât mai 
acut cu cât asupra polonezilor s-au exercitat asfixiant practicile demolatoare de 
elite ale ambelor totalitarisme; şi este atunci frapantă analogia cu trecutul război 
care a adus o creştere teritorială de invidiat României Regelui Ferdinand: acest 
vid de putere trebuie să-l umplem NOI, tânărul nostru Rege Mihai fiind sortit 
providenţial a stăpâni Galiţia Mare, de la Marea Baltică la Marea Neagră, urmând 
a trece în revistă trupele bravelor noastre garnizoane, cu Tricolorul Regal fâlfâind 
pe metereze, nu numai la Odessa și Sevastopol, ci şi la nord de Lembergul lui 
Marius Ghizdavu, al lui Kirciu Kotkov, al lui M6zes Arpâd, al Kiilei Hakkinen şi 
al Halszkăi Chrzastowska, aşezând dreapta rânduială românească nu doar în 
triunghiul alb Brest-Litowsk, Bialystok, Minsk, ci cu îndrăzneală, mult mai sus 
de disputata linie Kaunas, Vilnius, Vitebsk, Smolensk, creând o mare capitală 
regională nordică în orașul românesc Dorpat şi instalându-ne pe o mie de ani 
santinela noastră latină la ţărmul baltic, în Memel, Windau, Riga, Tallinn, Narwa 
şi, de ce nu? chiar pe fortificațiile citadelei Kronstadtului, de pe această insulă a 
şerpilor putând noi monitoriza orice intrare sau ieşire din portul orașului întemeiat 
de amicul lui Dimitrie Cantemir, ţarul Petru cel Mare, precum şi orice concentrări 

de armate s-ar mai aduna în conflictul teritorial finlandezo-rus pentru istmul 
Carelei. 

— Nu s-a realizat prin mine la Berdicev, mârâi Marius către generalul de 
propagandă Horea Bratu decât acea parte a Cazului Petru Rareş, adică a variantei 
românești la planul Barbarossa, anume împiedicarea unei prea categorice 
surclasări a totalitarismului bolşevic de către cel nazist, caz în care noi am fi stat 
aici, în spaţiul carpato-pontic-danubian, strânşi ca într-un cleşte, nemţii 
instalându-se încă din primăvara lui 1941 la Belgrad şi la Atena, iar Ungaria şi 
Bulgaria fiindu-ne profund ostile, existând riscuri reale să fim expediaţi, ca latini 
incomozi, la munci agricole și forestiere în pustietăţile din Răsărit, lăsând loc 
pentru vreun Reichskommissariat Donau, a cărui raționalitate şi năzuință, de a 
deveni pământ german vital, sare în ochi de cum te uiţi pe hartă de la Vâlcov la 
Sigmaringen, pe cursul invers al fluviului valsurilor. 

-— Te referi la punctul doi, îşi ridică ochelarii pe fruntea-i ca de delfin marele 
general de propagandă. Este foarte trist că nu se ating punctele unu şi doi, vreau 
să zic trei. A venit nămolul, a venit crivățul, Armata Roşie n-a capitulat, iar anglo- 
americanii preferă să investească în ea, în loc să lase lucrurile pe făgaşul lor firesc: 
această armată a ciocănarilor şi colhoznicilor călăuziți de activişti să fie nimicită 
de Wehrmacht, pentru ca Germania să fie, la rândul ei, zdrobită de anglo- 
americani şi de francezii renăscuţi şi de românii întorși spre Budapesta şi Viena. 
Păi, dacă Wehrmachtul nu dărâmă Armata Roşie, sinucigându-se suficient pentru 
ca plutocraţia anglo-americană să îşi aproprieze o biruinţă facilă, atunci nu numai 
că statul român, dom-nu-le Ghizdavu, nu se va extinde iarăşi, întemeind un solid 
imperiu, pe baze culturale, de la Baltică la Pont, dar am o vagă, încă rudimentară, 
dar în continuă creştere, impresie, că intervenţia dumitale pe lângă Comisarul 
Poporului german pentru Cotropire, la Berdicev, se dovedeşte pe zi ce trece tot 
mai contraproductivă! Ca mâine, Armata Roşie va răpune Wehrmachtul şi anglo- 
americanii vor sărbători expansiunea bolşevică, ca partener planetar mai slab, în 
loc să facă război să elibereze nişte popoare galițiene amărâte, pe muteşte socotite 
de rasă inferioară, de stepă, ce pot suporta foarte bine marele experiment marxist 
ce li se pregăteşte. Și parcă văd, banditule, că după ce în carpen ţi-ai târât 
noroadele Galiei Răsăritene în așa cataclism, îţi vei pune coada pe spinare, laşule, 
şi o vei tuli la Sonnenheim, în Alsacia, unde am auzit că deţii o moşioară 
dobândită de tac-tu în prizonierat, printr-o abjectă căsătorie secretă cu o bătrână 
doamnă Schlauberger, la numai câteva luni după ce-a murit mă-ta de tifos! 

— Aşa este! rânji cu satisfacţie, cufundat în hârtule de la biroul lui, Grigore 
Căinaru, care nu putea ierta boierului că sfătuise pe Dora sa să-şi exploateze 
profesorul, pe urologul Lecca, în vederea unui avort, pe când tatăl copilului își 
căuta la Căinării Vechi pe buneii lui, Chiril şi Lusia. 

— Nu voi părăsi lagărul, şopti cu dinţii strânşi Ghizdavu, decât atunci când 
opera mea va fi desăvârşită-n cap, de la prima până la ultima trăsătură de penel. 
Este adevărat că SUBIECTUL se află în această Gaghizdie a mea cu capitală 
Liov, cum pentru Gauguin la antipod, dar eu nu voi evada spre Alsacia pentru a- 

mi asigura un lux C&zanne ca sclav trudind la Giocondele mele, ci doar pentru că 
cei doi-trei ani Van Gogh, propuşi pentru o expulzie năvalnică a opusurilor 
comprimate-n mine, mi-i vreau reali, liberi real, ceea ce nu se poate decât într-o 
țară care nu e tocmai a ta, şi atunci mişelia cafarzilor cocoțați în capul ei fără 
teamă de eșafod, nici pentru fraudă, cei negri, nici pentru pagube prin incurie, cei 
bruni, nu te va mai abate de la dulcile şi nebuneştile tale trebi! 

— În schimb tu, canalie ruso-basarabeană, întoarse fruntea neagră, lucioasă 
ca de delfin, generalul de propagandă Horea Bratu, spre romancier, cum îţi 
permiţi, domnule, în aceste momente solemne, când ca replică a comemorării de 
către Stalin a 24 anişori de la răstignirea Rusiei noastre dragi de către o adunătură 
de nemernici — în care ruşii erau minoritari!!! — Mareșalul Antonescu, precum 
divul 'Traian, organizează paralel, în 8 noiembrie 1941, Triumful armiei noastre 
eliberatoare a Basarabiei și Bucovinei, cuceritoare a Odessei și a capitalei 
Crimeii, Simferopol, cum de ai inconştienţa să te pui de-a curmezişul spiritului 
de euforie şi legitimă satisfacție, înaintând către şeful meu şi, totodată, al 
funcționărimii noastre de la reprezentanţele ce încă le deținem în spațiul 
euroatlantic, această nemaiauzită petițiune, din care — auziţi bine, domnule 
locotenent Ghizdavu! — se desprinde un spirit defetist tocmai la un ofițer de 
propagandă (!), ceea ce, dacă am trece peste vechile prietenii şi ne-am propune 
să rămânem total principial, ar însemna să sancționăm drastic şi exemplar, nu cu 
ocna, nu cu glonțul plutonului de execuţie, ci cu spânzurătoarea, ca pe acei aşa- 
zişi partizani, cari în zonele ocupate de nemți şi administrate de noi, neîndrăznind 
a se încăiera cu jandarmii noştri, terorizează pe foştii colhoznici, sub pretextul că 
îi jefuiesc şi îi masacrează pedepsind astfel colaboraţionismul lor... 

— Domnule general, îl întrerupse bătând din pinteni locotenentul de 
cavalerie pictor, permiteți să raportez! Amintita petițiune a fost înaintată, de 
domnul sublocotenent Căinaru, observând ordinea ierarhică firească. Solicitarea 
sa de a fi detaşat pe lângă o reprezentanţă îndepărtată de zgomotul războiului, a 
trecut întâi pe la mine, pentru a fi înaintată domnului căpitan lancu Noveanu și 
ulterior mai sus, maiorului preot de război Damian. 

Consider sincer că cererea domniei-sale, de a fi protejat mămos în timp ce 
plăsmuieşte forma unei opere majore, e perfect îndreptățită! 

— Bine, rămase cu gura căscată generalul, dar aşa, oricine îmi poate fugi de 
pe front, jeluindu-mi-se că în trândăveala tranşeelor i-au venit nu știu ce idei 
chinuitoare şi că acum are de scris sau îi arde a picta... după model! 

— Nu este aceeași situație! izbucni într-un râs superior ofițerul inferior. 
Substanţa fluviu-romanului căinar este de multă vreme strânsă şi fişată, după 
criterii ideologice precise, mulate rigid pe ce trebuie să se precipite, în creieraşii 
cititorului, după deversarea în ei a celor 1681 pagini: sentimente de patriotism şi 
de înclinaţie către jertfă la chemarea oamenilor politici, această carte 
reprezentând din toate punctele de vedere o tentativă de demers şi o încercare de 
a retatona în increat potenţialitatea ca şi breasla scriitoricească a slujitorilor 
condeiului să-şi aducă nu fără emulaţie aportul. 

Căci. La drept vorbind. Da. Ce vânează bărbatul în război? Ei, care e miza 
acestei goane după glonţ sau schijă de brand? Propria moarte? Nu, domnilor, vai 
vouă, dar eu vă previn că ce vânăm, cu timiditate sau cu o îndrăzneală vizând 
batalionul sovietic disciplinar, sau prizonieratul dur, mod superior de condamnare 
la moarte, chintesenţă a generaţiilor mai noi. Nu. Ci unii se aleg și aduc în sunetul 
cornilor şi în hămăit, care un lup domestic, care cerbul fioros, care iepurele 
sprințar, care, în fine, vulpea cea şireată, a cărei dobândire este cea mai crezută 
dovadă de amor. Ea, iubita, va înţelege atunci de ce. Fiindcă. De la partea 
sedentară. Nu un piept orbitor de inoxidabilul decorativ, peste plaga împuşcată şi 
lărgită de viermi. Deoarece adunătorii sau adunătoarele de răniţi şi de cadavre n- 
au putut să recolteze. Din pricina focului încă nimicitor al inamicului. 

— Asta înseamnă, se schimonosi a nedumerire spre Căinar Bratu, că artistul 
din cavalerul Ghizdavu aduce critici la breasla condeierică şi conțopistă? 

— Da” de ce, dom le? se înroși gata a sări la bătaie sau duel el. 

— Fiindcă, sări în sus de un arşin Marius, aţi renunțat la tradiția luminării 
gloatei, întemeiată de Sămănătorul ca o culme narodnicistă mai țărănită oleacă, a 
unor tradiții de demult, reunind cartea bisericească şi almanahul iarmarochicesc. 

— Numai Noi, reveni la un echilibru monumental el, numai noi în ţara asta, 
artiştii plastici, am înțeles ca să pornim exact ceea ce ne incumbă din vastul 
proiect Marea Recuperare. Numai noi am pornit-o pe drumul lui Jenel Noveanu, 
acceptând deliberat o momentană suspendare a căutărilor experimentaliste în 
spirit de sincronismu cu culturili răscoapte, ca să umplem mai toate comunele 
țării cu mici sanctuare de slăvire a Eroilor de la 1916-1919. Pe la răscruci, 
susceptibile în devenire a ființa mai devreme sau mai târziu, după calitatea 
politicienilor, ca agorale, au apărut în toată România Mare a Regelui Ferdinand 
şi a Reginei Maria, mici obeliscuri sau plăci cu nume de localnici căzuţi şi cu, în 
funcţie de capacitatea domnilor primari de a colecta contribuţiile, s-a ornat, dacă 
nu cu simple ghirlande de laur sau cu frunze de stejar, atunci cu câte un vultur 
falnic, iar în câte o situaţie fericită, s-a trecut la ridicarea de statui de soldaţi în 
curs de sacrificiu suprem, cum e foarte firesc în Occident, unde se poate-ntâmpla 
catedrala unei comunități foarte rurale să aibă mai multă sculptură decât întreg 
Bucureştiul, şi asta înainte de a fi desfigurat de bombardamente occidentale şi de 
buldozerul bolşevizant ireversibil. 

— Or, aceste altare Patriei, erau începutul Marii Recuperări, apariția 
primelor sculpturi clasice în locuri unde nu se crease patrimoniu notabil. 

— Remarc aici, la răspântie, doar lipsa de tact pedagogic a acestei mișcări 
demagogice burghezo-moșiereşti, care înscrie laş datele 1916-1918, ci numai 
uneori cuprinde şi gloriosul război de peste Tisa, dus pentru eliberarea fraţilor 
unguri de sub tirania cominternistă, cu grele jertfe, până-n toamna lui 1919. Şi nu 
pot decât să critic că nu se face destulă agitaţie şi se ignoră Balcicul meu și al lui 
Van Gogh, când nu se inscripţionează pe aceste monumente 1913-1919 ca 
dimensiune temporală întru purul adevăr circumscrisă, ținând cont că şi 
viitorimea va fi mai mult preocupată de ce consumă, ca senzație și dozator, din 

minibigul Golden Fish, decât de cum a fost, avantajul supunerii la mesajul 
promoțional fiind incapacitatea consumatorului de nimicuri de a mai putea 
concepe, în prezent, că există trecut sau viitor, vreo negație a repartizării în 
prezentul imediat al ființării, ceea ce din punct de vedere spiritual este un fel de 
porcire, de împorcire glagoveană a cetăţeanului Conservă. 

— Remare doar surplusul ăsta de ARTĂ în sătuc! Pe lângă cea naturală, a 
integrării armonioase a bordeiului sau a cocioabei în peisaj, nu din instinct estetic, 
ci din incapacitate strict tehnologică de a desfigura situl. Aici, lancu Noveanu, în 
glorioasă România Regală interbelică, obţinând o victorie estetică istorică asupra 
lui Atanasie Damian, care va fi silit să mediteze asupra necesităţii de a reintroduce 
rece marmoreean, în liturghia de aur, acea invenţie bizantină cedată Apusului, 
orga, de unde excelentul său program ecumenic Fiica Risipitoare. 

— Asta e, Grig! Noi, sculptorii şi pictorii şi arhitecții acestui Neam 
Românesc, prin Cultul Eroilor, cum l-am amenajat, am spart monopolul popimii 
asupra celor artistice şi chiar asupra sanctusului ca atare! În timp ce voi 
scriitoraşii ce trăiţi din gazetărie, din parazitarea în bine-rău a vulpoilor politici, 
NU AŢI DAT epopeea naţională... Rebreanu? Doar un necrolog lung pentru 
fratele spânzurat, astă metodă de înjosire a adversarului aplicând-o şi noi masiv 
în contra partizanilor şi partizanelor, — ca unul care nu înțeleg, omenește, să fiu 
ademenit de-o rusoaică doar pentru a fi sugrumat, da, înțeleg acest austriacism al 
Fiihrerului... Camil Petrescu? Doar un pretext războiul, pentru un eseu de 
investigare literară a geloziei, cu multe secrete militare dezvăluite gratuit 
străinătăţii şi chiar cu falsuri grosolane, precum sublinierea duşmănoasă a 
incompetenţei-corupţiei unor cadre de comandă şi în genere a nepregătirii 
terenului împotriva unei invazii hotărâte germano-austriaco-turco-bulgare în 
Regat. lar Cezar Petrescu? Ce destin alege el? Acela al unui mutilat ce ajunge să 
constate că fimeile care-au fost ale lui, au ajuns ale altora. Aberaţie a te revolta! 
Aşa fac toate. Noi avem Gaistul lui Otomega ca erzaţ la plezirul pierdut jertfindu- 
ne în răzbel vreun mădular sau imaginea pentru Neam... 

— Marele merit al lui Căinaru este c-a înţeles că Epopeea Naţională 
răspunde prezent! la o doleanță din partea poporului, pentru anii 1913-1919, şi 
INDIFERENT ce va scrie acest găinar împuţit, el este NEMURITOR, ca o 
etichetă pe o temă grandioasă, cum e perenă și atâta literatură muzicală naivă de 
ceremonie, exaltantă tocmai prin amatorismul ei poporan! 

— Cu o singură condiţie! mugi îngrozit Horea Bratu, văzându-se în clar cum 
îi coboară epoleţii de general de propagandă, pe măsură ce burduful slobozea 
vorbele-n cabinet. Condiţia de a menţine, de la prima pân' la a o mie șase sute 
optzeci şi una pagină, astă homerică inocenţă a faptelor, văzute mereu ca fiind 
Mari, chit că-i vorba de jaf sau fugă adese, dai cu vreun pietroi în ahei sau troieni, 
te repezi să-i despoi şi nu te apuci de altă confruntare până n-ai cărat toată prada 
la adăpost, de... ai tăi! 

— Toate războaiele sunt fapte de arme de jaf şi cotropire! rânji cel poreclit 
Găinaru pentru instinctul lui comercial şi deci favorizant în materie de găselniţe 

acceptabile pe piaţa literelor, ba chiar dorite cu fervoare de către acea masă de 
cititori pentru care lectura este o necesitate obiectivă, cum e munca pentru 
omulețul marxist-leninist deplin. Cu ce se aseamănă, domnilor colegi, în gradul 
cel mai înalt, gradul de generalissim, războiul? Ei bine, el se aseamănă cu o 
vânătoare, ba chiar este o vânătoare! Și atunci tâlcu-şpilul ei nu poate interesa 
familia ta decât cu ce te-ntorci la ea în bârlog, cu ce pradă te lauzi. 

— Nu despre asta e vorba! se înroşi de jenă Bratu. Dumneata îţi permiţi să 
înaintezi o petiție, cerând să fii protejat de o posibilă invazie a armatelor lui Stalin, 
şi mai ales de consecinţele anexatelor la ele divizii de activişti, dacă s-ar aşeza cu 
secera, foarfeca şi ciocanul pe noi, care doară reprezentăm şi avere, şi talent, şi 
merit în ţara asta... Dar nu numai atât! Dumneata despecetluieşti taina creației, te 
erijezi într-un soi de tezaur național viu, pretinzi să te expediem pe la vreo legaţie 
îndepărtată, pe banii poporului, şi fără niciun concurs, parcă n-am avea și alți 
scriitori! 

Ceea ce superiorii, şi însuşi Superiorul Superiorilor, nu s-ar da ei în lături 
de la a decide, cum au mai şi comis-o, fiind destul de aglomerate deja atari 
poziţiuni, numai că, suntem oameni trecuţi prin bătălii sângeroase, în România de 
Est şi la Odessa, astfel de pretenţii trebuie să fie bine întemeiate! 

Or, domnul Grig anexează la suplica domniei sale doar primele 81 de 
pagini din cele nu mai puțin 1681, promise! 

Și nu că nu s-ar putea deduce, oarecum arheologic, de la aceste cioburi 
purcezând, aspectele definitorii ale întregului. E mai rău! Se poate deduce, poate 
chiar de către un literat mediocru, se poate aproxima foarte bine cât de grave şi 
inacceptabile vor fi, ale întregului, incorectitudini și defecte și, de aici, încep tot 
felul de neplăceri, un întreg set, da, am şi început să colecţionez bobârnace, 
pumni, înjurături... M-am săturat! 

— Regret mult, domnule general! 

— Şi eu regret, şi adaug că firea Căinarului e altfel decât a mea, aşa cum mi 
s-a format ea în bătrânescul Ziduri. Eu mi-s dintre acei artişti năzuroşi cu operă 
târzie, ca Lampedusa, pe când el o ia repejor ca Ahile, că şi-aşa scris îi este să 
aibă zile puţine. De aceea, eu nu am voie să risc nimic, pe când el trebuie să 
viețuiască intens, intens, intens, rezultatul fiind că pe când eu voi fi, zeci de ani, 
un simplu observator, el va încerca să facă o anume carieră, dar exemplul Troțki 
este după opinia mea descurajator: să ai meritele acestuia, în „realizarea“ că frații 
noştri ruși nu vor mai atinge, în acest mileniu, nici 10 % din cum trăiesc, la resurse 
şi latitudini similare, canadienii cei obezi, să fundezi Armata Roşie în aspectul ei 
definitoriu de apărător al cuceririlor revoluționare ale nomenclaturii, să ai 
contribuţii majore la crearea unui aparat planetar de agitaţie şi propagandă, 
capabil să tâmpească, efectiv şi ireversibil, populaţia ale cărei creiere vor fi tocate, 
trecute prin el, — într-un cuvânt, să fii marele Troțki şi să ajungi tu să fu 
marginalizat tocmai la Alma Ata, aproape-n munţii Tian-Şan, la Drumul Mătăsu, 
aproape-n China! lar de acolo, să fu transplantat în Bosfor, cu excelent calcul 
cominternist, iată pretextul pentru cretinătatea occidentală, să stăpânim cu Marx 

Constantinopolul! Şi cum succesul industrializării-înarmării stahanoviste 
devaloriza ca prea sigură aşa apropiată pradă, hai în Mexic la Siqueiros cu Troțki! 
Căci a stăpâni Mexicul, unde l-au trimis, să-i agite amplificator revoluţia, pe 
Sergiu Eisenstein, care n-avea arta Lenuţei Riefenstahl, dar era mai prizat de 
analfabetul de la oraşe şi sate... Or, a saborda Mexicul şi Cuba e ca şi cum ai 
amputa flancul unei escadre, e ca şi cum ai da gaură Titanicului imperialiştilor, 
adică Statelor Unite ale Americii! 

Deci, Căinare, nu fi găinar şi nu-ți proiecta să joci dublu cu ăştia ai lui 
Stalin, care unde dacă n-aş avea eu, de la Mişu, pozele de un expresionism 
hălderlininist cu mujul Krupskăiei bolind în căruţ, eu zic că la coacerea bazei de 
cadre, alde Vîşinski, a cărui doctrină despre justiție va fi predată, cred eu, în toate 
universităţile anglo-americane, l-ar fi belit din mausoleu de nu se vedea şi pe 
Lenin, dacă ar fi fost cazul. Şi atunci, încât deoarece faci Neamului meu un 
deserviciu, te voi lovi, frate! Fără cruţare. 

— Stai, zise scriitorul întristat, ghicind că va fi atacat cu sectorul de rupere 
centrat pe partea sa cea mai sensibilă, adică nesigura logodnică glagoveană, să 
vezi! Dacă ăștia, scrâşni el cu o scârbă infinită de regimul antonescian, cel adorat 
de gazetari postceauşişti, ca o formulă de a nu mai permite contestaţie la cum s- 
au aranjat bateriile artileriei grele manipulative cripto-bolşevic, dacă cei doi 
Antoneşti, Ion, Fiihrerul Statului, şi Mihai, locţiitorul său specializat pe Justiţie, 
propagandă şi externe, nu mă trimit şi pe mine la adăpost în Occident, cum au 
procedat cu tot felul de piloşi, mie ce-mi mai rămâne de făcut? Să putrezesc în 
Romlag? Ce, eu sunt mai fraier? Nu, mânca-ți-aș! Ar fi prea naşpa! E, deci, mai 
marfă să procedez în două tranșe structurate astfel: timpul unu, duc până la pagina 
1681 fluviu-romanul Războiul Sfânt, timpul doi, mă infiltrez în nomenclatura 
scriitoricească a regimului Dej, precum și în Direcţia a 13-a Literatură a 
Securităţii Statului, a SS-ului românaș, de unde încep să dau în confraţi, cu biciul 
şi cu nagaika, când le-o fi lumea mai dragă, cu toată autoritatea mea, comparabilă 
cu a lui Gorki, căruia oamenii muncii fizice şi chimice, intelectuale, îi trimiteau 
mii de scrisori pe zi, mărind sarcinile de muncă pentru serviciul S! 

— Bine-bine, păli marele antropolog Ghizdavu, anticipând inițierea sa 
egipteană cu înțeleptul Ioil Borgiah, pe probleme de nişte chestii importante mai 
mult pentru specie decât pentru românași, dar acest ideal căinar este un ideal de 
viață orientată, de viaţă concepută întru ceva! Acest Ceva e chiar Opera asta est- 
europeană, galițiană, gaghizdiană, de 1681 de pagini, a cărei Beatrice brotacee, 
să nu crezi că nu m-am prins, nu-i biata Dora, ci tocmai cumnata mea americancă 
Virginica, cifra-omagiu 1681 fiind extrem de transparentă, este chiar anul 
fundării oraşului ei natal, Philadelphia, de către un strămoș al lui Edgar Allan Poe, 
deci, domnule general, iată adevăratul Eroism, care nu poate fi niciodată 
muncitoresc-ţărănesc, ci numai intelectual, ba încă şi mai restrictiv, exclusiv 
scriitoricesc! Grig ăsta, cu alte cuvinte, respectând principiile borgiece ale vieții 
orientate, ale producției gratuite de Gaist, după ce-şi termină şi canonizează 
megaromanul, îl îngroapă la loc sigur, adică locaţie, care eu cred că acest locus e 

localizat la Sonnenheim, în Alsacia lu” tata, după care, din punct de vedere al 
adevărului ontologist, el se simte, că doar nu e un nesimţit, ca dotat cu nişte 
simțuri nencepute, adică ca cum ar veni să orăcăie la poale de loome nouă, ca un 
fel de nou-născut brâncuşian sau auto-nou-născut din increatul contextual, într- 
un topos lubric, unde texturile eterice ale realului se află fluctuant-termodinamic 
în atingere lipicioasă, evident nedorită de teoria haosului feministă, cam cum intră 
pe caniculă intimă lenjeria în anumite pliuri ale nudurilor omenești. 

— Corect! urmări cu atenție demonstraţia avocatului de la Ziduri, expert de 
notorietate mondială în penitenciaristică, şeful său de la Ministerul Propagandei. 
Dar dacă domnul sublocotenent Grigoraş Căinaru se consideră ca reîntrupat după 
încheierea vieţii sale orientate, ce dracu sens mai are, mă Marius, să se ia de 
marxişti, ca să strice, față de femeile nasoale din stânga occidentală mai lovite, 
imaginea Republicii Populare din România? Sau poate ca s-o ducă la zid, ca un 
nou Meşter Manole, unul antibolșevic, pe delicata domnişoară Dora? Care şi aşa 
are de îndurat mizerii și vexaţiuni de tot felul din partea părinţilor ei, oameni 
respectabili, care au dat şi în Războiul Reîntregirii dovezi de patriotism şi de spirit 
de jertfă! Şi nu-ţi mai zic c-au pus de-acum şi activiștii hbidinoşi ochii pe ea. 

— Nu numai pe Dora am s-o nenorocesc, rânji sardonic harnicul scriitor, 
pozând în grand format genialului fotograf Ghizdavu, ci şi pe ce prunci îmi va da 
Domnul, ca lui lov! Şi pentru acest crunt supliciu aplicat unor fetițe inocente, 
blestemul cadă, ca un tanc T-34 sau ca un, mai greu, KV, Klement Voroșilov 144, 
asupra, ca din cer picând, şefilor mei, până la cel mai de sus, din xenocraţie, 
cocoţat la Berdicev în carpenul survolat de lăstuni, aşa să le ajute Dumnezeu! 


leşi abătut de la Ministerul Propagandei, cu lacrimă ca de văduve în ochii 
săi verzi şi profund ironici, capabili să distingă, prin binoclul apercepției 
portativului stradal, mai toată mizeria vieţii postbelice desculţe. 

Bucureştenii care îşi aranjaseră deja să nu mai meargă pe front și mai ales 
fesenistele se uitau la prozator cu dispreţ, reproş, ură. Deoarece regulamentele 
militare interzic, în mod expres, ofițerilor, să se plângă de condiţiile în care sunt 
puşi în posesia frontului, incalificabile, ca la Cotul Donului sau în Stepa Calmucă, 
şi acordă pedepse maxime dintre cele mai grele acelora care lăcrimează în public, 
ca disperaţii, pe stradă sau în forfotă, printre gureşii vânzătorii ambulanți. 

Marius Ghizdavu, ca artist, înţelesese mult, inclusiv bătaia de Joc aplicată 
de Soartă basarabeanului, obligându-l, după dezrădăcinarea Chişinău-Lugoj a 
tatălui antreprenor, să se cam automutileze şi el, asumând, pentru afirmarea în 
rândurile jalnice rare ale cititorilor, sistemul de megafoane bucureştene, pline de 
furnici încălecate unele peste altele, ca şi cum tabla vopsită în verde ar fi fost unsă 
cu miere din pajiştile încă nepoluate ale Uralilor, culeasă de harnicele albine 

lucrătoare şi lichidatoare ale trântorilor, dar fără aceste megafoane îngălate nu 
avea cum să se poată nemuri mesajul său, profund antisovietic, de un miliard de 
ori mai antibolşevic decât o mie de tunuri pe kilometru de front, aliniate de români 
la Prut, la Nistru, la Bug, la Nipru şi chiar dincolo de această limită naturală a 
Galiției noastre, totul cu grele sacrificii pentru un popor relativ mic, dar foarte 
războinic, călăuzit de conştiinţa sa de santinelă a Occidentului latin, înfiptă în 
calea influenţei țariste slave în Balcani până la Joyce la Trieste şi Rilke la Duino. 

Ca artist, nu mai puţin înţelesese Grigore Căinaru paradoxul român de ce 
Marius Ghizdavu a acceptat să înveselească pe Hi, la solicitarea generalului de 
propagandă Horea Bratu, dar a refuzat din start propunerea lui Mircea 
Focşăneanu, de a merge cu avionul împreună la Stalin, la Kunţevo! 

Era la mijloc nimic altceva decât dragostea de Viaţă împinsă până la 
absurd, a omului cu a lui orientată, de Operă. Pictorul, pianistul desăvârşit şi 
eseistul perspicace de la Ziduri era convins că agenţii Cominternului din România 
Regală şi de la Paris l-au şi încondeiat pe acea Listă Neagră, poate deja semnată 
de Fiihrerul sovietic, cu persoanele care rrebuie lichidate în primele ore sau zile 
ale derulării scenariului unei mari revoluţii în România Regală: prins şi identificat 
la Kunţevo, mecanismul represiunii ar fi funcționat automatic, ca un gogoloi de 
omăt care se rostogoleşte-n crevasă, Neamul Românesc având a pierde pe unul 
din mântuitorii săi spirituali, care la toate semințiile pe cale de dispariţie sunt din 
ce în ce mai puţini, pe măsură ce fojgăie pretutindeni până la sufocare de 
supranumerar cleptocraţia incompetentă din capul Țării, fără teamă de pârnaie. 

— Lui Stalin, frate, nu aveam nimic a-i comunica. Ăsta era marxist. ŞI 
leninist, deci sanguinar, pe deasupra. Ca să nu mai vorbesc că era și întrucâtva... 
stalinist, adică avea o gândire fesenistă foarte simplificată, era în genere capabil 
a se închipui în stare a explica orice, a da interpretare corectă cominternisto- 
nomenclaturist pentru orice întâmplare, cum se întâmplă doar pe la televiziuni. 

— Totuşi, nu îl slăbi deloc Clara Honig, nu ai negat niciodată samitul rușinos 
cu Hi de la Berdicev, din 6 august 1941! Da' cum ai putut tuu... 

— Minciuni în falş, Clara, ale biografilor mei neautorizaţi! Unii, indignați 
c-aş fi fost, tocmai eu cu Lwowul ăla, naționalist! Alde Narcis Moga, Maradonel 
Zamfir-Frişcă, Mihnea Bazalau, inchizitoarea Lavrentia/ Lavinia-Stana Clătici, 
baroneasa Erdâdy Zsuzsa (cu Attila, soț, şi lancu Abramovici, amant), rudele 
mele Nichita Căinaru şi Larisa Rîbalovna, apoi friends ca Adriana Bratu, prof. 
Răzvan Hristevescu din Utah, Gabriel Țăpoieşu din Lyon, Darie Fişiereanu din 
Salonic. lar ceilalţi, hm, răi pesemne că n-am fost antisemit! Îi demasc: Tristan 
Băluţeanu, Alin Vişan, Galina Cobiliţă, Oreste Bogza, Vip Enache... 

— Eu la 5 august 1941, Clara, eram la Ministerul Propagandei şi chemam 
cu portavocea din balcon presa să se ocupe de „ororile şi dezastrele comise de 
bolşevici în Basarabia și Bucovina, pentru a trezi interes şi compătimire în public 
şi pentru a stimula spiritul de solidaritate cetățenească“! 

Ambii aveau privirile aţintite asupra unui Caragiale Plângând, statuia 
propusă de Andrei Hurmuzacov pentru a fi înălţată pe soclul lui Lenin, dinaintea 

clădirii în stil stalinist a Casei Scânteii, pe lângă care trec, de la aeroport spre 
reședințele ceauşiste, demnitarii occidentali veniți în vizită la politicienii noștri 
dragi, obișnuiți să le gândească Altul, dinăuntru sau din Afară, în locul lor. 

Acest Caragiale era astfel deformat încât să pară că râde pe sub mustață, 
măcar cât Stalinul bibliotecar al lui Demu din Piaţa Charles de Gaulle, cel cu 
degetul mooye masturbator uitat între buzele cărţii, dar trecătorul să știe că, privit 
în detaliu, chipul marelui scriitor berlinez prezintă lacrimi serioase atârnate de 
ochi, poate chiar regretul de a fi scris într-o limbuţă galițiană latină uşor 
perisabilă, considerată de Marius când s-a desțărat, a fi a unui popor pe cale de 
dispariţie, devorat de mormolocii cocoțaţi letal, prin artere, în căpşorul Țării. 

— Treaba voastră! le-a spus Marius Ghizdavu domnilor Damian, Noveanu 
şi mai tânărului Bogza, plecând spre Paris în America tot din Gara de Nord, cam 
ca Mircea Eliade în timp ce diaristul Mihail Sebastian însemna la răboj pe cine s- 
a mai manifestat antisemit. N-aveţi decât a vă toci nervii pe-aci, de fraieri, 
cununați cu limba română şi divorțaţi de universalitatea voastră, naivilor! 

În anul 2000, Neamul Românesc nu va mai sta ancorat decât în vreun 
milion, cel mult două, de oameni cu trai decent, ce vor despica forfota robilor lor 
ca un autobuz exclusivist Honigberger, cu turiști, prin furnicar seara la Calcutta. 

N-aveţi decât! Fraierilor! 

— Clara scumpă, explodă degajat nonagenarul, aş fi un măgar dac-aș minţi 
că Hi în Ucraina a trecut pe lângă mine şi că doar i-am dat bineţe şi mi-a răspuns 
distrat, depărtându-se repejor, consultându-şi contorul de paşi. 

De fapt, ne-am urcat veseli în carpenul special amenajat şi am avut o 
discuţie dintre cele mai laborioase, ca între artişti, meșteşugari şi europeni! 

L-am iscodit, mefient, dacă acceptă să fie informat corect. Mi-a răspuns că 
nu numai că acceptă, ci impune să i se raporteze numai şi numai adevărul, fapt 
care m-a pus dracu să-l întreb că bine, dar dacă se merge pe ideea perfecției rasei 
ariene, de ce nu începi epurarea scriitorilor cu un exemplu atât de notoriu cum 
este Goebbels, cenzorul cel urât, stârpitura care-şi trage diavolește piciorul! 

— Stârpitura aia a dat Reichului şase copii! A avut ca şi Roosevelt, niște 
probleme la şiră, sărmanul! Această, admit, stârpitură ce-mi deranjează și mie 
ochiul de pictor clasic, este totuşi moral un exemplu pilduitor de german care, 
precum Beethoven, şi-a învins infirmitatea, şi azi călăuzeşte cu precizie 
milimetrică mintea gloatelor, spre adevărul absolut, adevărul german arian. 

— Dealtfel, o labă îmi tremură şi mie, a zâmbit el întunecat. După logica ta, 
frate Marius, ar trebui să încep purificarea rasei mele cu mine însumi? Poate că 
am s-o fac! Dar nu acum, când nimeni nu are în Reich autoritatea pe care o am eu 
şi n-ar putea mobiliza total Europa în contra primejdiei mortale pentru civilizația 
omului alb, prezentată de barbaria bolșevică, fascinantă pentru oportunişti! 

— Eu credeam ca român... că odată cu dezrobirea Basarabiei și Bucovinei, 
am îndepărtat definitiv de la noi orice amenințare cu deznaţionalizarea 
ireversibilă! Putem să ne odihnim la iarbă verde, să digerăm în tihnă la Nistru. 

— Domnule Ghizdavu, m-a mustrat el, nu te face că nu ştii, de la Mişu, cât 

de copleșitor este față de al întregii Europe arsenalul Cominternului, care a 
industrializat militarizat Rusia, cu sprijin în special american, plutocrația 
internaţională exploatându-i la sânge potenţialul agricol, şi uman, de robi, în 
scopul industrializării grele, cu pivotul ei industria constructoare de maşini, 
tancuri şi tunuri azi, submarine atomice şi rachete intercontinentale mâine! 

E adevărat că cu am asigurat pe Antonescu, decorându-l, că noi am prins, 
concentrate pe Prut şi pe Bug, cele mai tari armate ale inamicului, dar asta 
înseamnă prea puţin față de rezervele sale, practic nelimitate. De aceea, ar fi o 
prostie să asediem acum, cu disperare, Moscova şi Leningradul, cum se aşteaptă 
Stalin, Churchill şi Roosevelt. Pentru că, desigur, ei au mari forțe stocate de mult 
în spatele fortificațiilor acestor mari oraşe pândite şi ar putea trece la 
contraofensive prinzând ca într-un cleşte pe ai noştri. 

Prin urmare, e mai bine să-l lovim pe rus unde nu se așteaptă, în zona 
antonesciană a marelui front româno-germano-finlandez, adică în Sudul tău, 
deposedând pe inamic de o parte considerabilă a resurselor sale de grâne, cartofi, 
cărbune, oțel şi mai ales petrol! 

— Precum vezi, Clara, nu eu am indus Conducătorului german această 
strategie sudică! Deja îi vuia de ea capul lui îngreunat şi de grijile posibilei bătălii 
pe două fronturi, americanii sprijinind tot mai fățiș pe britanici. 

— E greu să-ți reprezinţi în închipuire cum a fost. Trebuie să citeşti cărți. 

— Tovarăşi! Cetăţeni! Fraţi şi surori! a cuvântat Stalin pe toată rețeaua radio 
sovietică, abia la 3 iulie 1941, constrâns la a ieşi din bârlog în urma declanșării 
ofensivei române la Prut, care dovedea că acest front sudic nu e mort, ci prezintă 
un pericol de moarte pentru ideea bolşevică de deznaționalizare ireversibilă a 
popoarelor, începând cu marele popor frate rus şi continuând cu-al meu. 

Ostaşi ai armatei şi flotei noastre! 

Vouă mă adresez, prietenii mei! 

Mişelescul atac militar al Germaniei hitleriste împotriva patriei noastre, 
care a început la 22 iunie, continuă. Cu toată eroica împotrivire a Armatei Roșii, 
cu toate că cele mai bune unități ale aviaţiei sale sunt deja zdrobite şi şi-au găsit 
mormântul pe câmpule de bătălie, dușmanul continuă să se târască înainte, 
aruncând pe front noi forțe! 

— După cum vezi, Clara, celălalt călău, Stalin, îşi anunţă preafericiţii supuşi 
că într-adevăr sunt unele probleme în vest, dincolo mult de linia cu acelaşi nume 
Stalin, în sensul că ce s-a câştigat prin atacarea mişelească a Poloniei în 
septembrie 1939, în cârdăşie cu celălalt totalitarism muncitoresc, ce s-a rupt prin 
grele jertfe de la Finlanda și ce s-a răpit din Galiţia mea ulterior, înghițindu-se 
romanticele Țări Baltice şi Basarabia şi Bucovina şi sprijinindu-se apoi prosteşte 
ruperea de la România Regală a Ardealului și Balcicului, toate aceste cuceriri ale 
imperialismului celor mai reacționare vârfuri cominterniste, sunt în primejdie şi, 
groaznică chestie, sunt amenințate în consecință şi averile activiștilor şi cekiştilor, 
cu toate că cele mai bune divizii și escadre ale Comisarului Poporului german 
pentru Cotropire cică ar fi deja zdrobite! E absurd, adică... dialectic. 

Dar Stalin, Clara, spune deja mai mult decât atât! 

EI tace asupra intrării în Războiul Sfânt a românilor şi a finlandezilor, care 
luptau pentru a reface integritatea ţărilor lor, sfârtecate de imperialismul sovietic 
la 1940, şi pentru a evita bolşevizarea şi deznaţionalizarea ireversibilă, ce urmau 
firesc acelor agresiuni ştiinţific marxist proiectate, menite și a testa capacitatea 
anglo-americanilor de a se opune unei Axe Roma-Berlin-Moscova-Tokyo. 

M-am temut de această omisiune. 

Calculul autorilor cuvântări citite bând apă de Nalcik la Moscova era 
simplu: încă proaspete fiind în creierii gloatei europene înroşirea țărmurilor 
baltice nu și pontice în 1940, a aminti că luptă și românii şi finlandezii, ar fi 
însemnat a recunoaşte, în încleştarea dintre Hitler şi Stalin, firescul conflict dintre 
orice bandiți, pe pradă, ca într-o mahala anglo-americană de oraş fotocinegenic! 

Și am constatat că această ignorare a eroicei contribuţii româno-finlandeze 
la Cruciada Antibolşevică a fost adoptată cu sârg de presa şi de propaganda aliată, 
nu numai pentru toată perioada războiului, ci pentru veșnicie, deoarece numai 
demonizând la extrem nazismul şi criticând doar cu floricele genocidul marxist, 
se poate proteja sufletul fraged şi fragil al noilor generaţii de șocul că Occidentul 
a învins imperialismul german, dar el a pierdut războiul cu Totalitarismul, 
abandonând juma' din Europa Bolşecaustului, nimicirea a zeci de milioane de 
vieți nefiind, dincolo de ipocrizii, mare tragedie, căci s-a compensat totul în 
Galiţia mea balto-pontică prin explozia demografică şi prin diferite specii de 
deportări. Nu, nu trăim decât tragedia individuală. Din exterior, nu poate exista, 
în evocarea genocidelor, decât demagogie, ele nu trebuia să se întâmple! 

— Dacă nu s-a făcut totul pentru a-l preveni, după săvârşirea unui genocid 
orice pedeapsă e ca o frecţie la un picior de lemn! 

— Uneori îți dă prin gând, privind turiștii ăştia veseli, că nu există prea multe 
lacrimi de calitate nici la Auschwitz, nici la Katyn! Simpla investiție împotriva 
Uitării este insuficientă! După zeci de ani... E nevoie de lecturi solide, grele. 

— Toate acestea ar fi trebuit să fie evitate, Clara! Acum nu se mai poate face 
nimic. Şi degeaba eu, ca artist, „îmi asum“ păcatul omului ce la Ravensbriick a 
legat picioarele unei deținute ce trebuia să nască sau ale securistului care a decis, 
la cererea vecinelor feseniste, spânzurarea Murocikăi mele la Harkov. 

Important e şocul că acest spațiu de până-n ruşi a fost scos din Istorie pe 
mai bine de cincizeci de ani, poate pentru un secol, până se şterg toate sechelele. 
ŞI ce înseamnă aceasta? Nu mare lucru altul decât că Marea Recuperare, visată 
de prizonierul Iancu Noveanu pentru români, NU SE VA MAI FACE! Nu se va 
mai înfăptui ea pentru toți galițienii, inclusiv cehii, ungurii, evreii şi polonezii! 
Timpul sorocul americanizării ne-a surprins ca pe niște prunci în faşă. 

Consecința fiind următoarea: grecii, italienii, spaniolii, francezii, olandezii, 
austriecii, evreii, germanii şi englezii, da, pot deveni liniștiți americani europeni, 
pentru că au vociferat în secolele trecute. Au terminat discursul! 

Noi galițienii trebuia să vorbim în acest secol XX. 

Și un altul mai departe nu prea mai există! 

Tragedia fiind una a speciei înseși în emisfera nordică: precum există o 
americanizare de la un țărm estic atlantic la altul vestic, pacific, aşa trebuia să 
avem şi o Europă cultă, muzeu lângă muzeu, de la Lisabona la Vladivostok! 

N-a fost să fie! 

Faptul că în 1939 toamna, la sfâşierea ţării prietenilor noştri polonezi, 
Occidentul a declarat război doar Germaniei, nu şi partenerei ei de Axă, lacoma 
Uniune Sovietică, îl plătim astăzi, Clara, ca specie Homo sapiens!... 

Precum România Constituţiei de la 20 Mai 1990 este fondată prin 
descălecatul dr. Petrică Groza, de pe genunchiul faraonului de drept Vîşinski, aşa 
şi civilizația planetară a începutului de nou mileniu este gravată cu acul pe 
superficialitatea unei pelicule hollywoodiene. Ea nu cuprinde enorma experiență 
europeană, — antică, renascentistă și luminătoare, lucrurile se petrec ca şi cum 
istoria mondială ar fi început când aveam eu doar treisprezece anişori şi se lansase 
în S.U.A. cuplul cu temperamentul binar, unul gras, întreprinzător şi sadic, altul 
pipernicit, lent în reacţii ca un neam pe cale de dispariţie, şi masochist, mă 
gândesc la Stan şi Bran, la universalitatea lor comparabilă cu a marilor învățători 
ai omenirii, ca lisus, Buddha şi Muhammad, pe această planetă care uluieşte 
extraterestrul printr-o enormă contradicţie între stocurile de spiritualitate din 
biblioteci şi consumul burtos incult al populației, de prin 1925 încoace, cum am 
mai spus, bazat doar pe niște pelicule la propriu superficiale, tot mai subțiri... 

— Nici nu putea I. V. Stalin să bea, la antinevralgic, apă de Mahacikala 
tămăduitoare, observă farmacista Eliza Alexandrescu, în 3 iulie 1941 la radio și, 
în acelaşi timp, el să recunoască faţă de opinia publică mondială că U. R. S. S.a 
găsit ce merita, galițienii tăi balto-pontici, Marius, plus cecenii, reuşind să 
convingă pe Hi că misia lui providențială e să-i elibereze... Numai obținând de la 
anglo-americani acceptul că acest coridor, ocupat în 1939-1940, este locuit de 
popoare neglijabile, de rasă obsolescentă, a căror bolşevizare e meritată şi chiar 
de dorit, spre satisfacția iubitorilor de pace, numai așa, odată trecut acest prag 
psihologic al josniciei, s-a putut ajunge la a admite că şi popoarele slave sau de 
origine asiatică din Est pot fi belite similar, în aceleaşi scopuri „nobile“... 

— Greşeşti! lătră nu fără un dram de gelozie Despina, deși Marius umplea 
vârtos roaba la Canal, cu o lopată tăioasă model Inima lui Stalin. Tocmai acest 
genial Pact Ribbentrop-Molotov a întârziat mersul Wehrmachtului spre Moscova 
şi Leningrad, îngăduind ca muncitorii şi țăranii să-şi mobilizeze şi ei armata lor, 
pentru a da o ripostă hotărâtă la atacul mişelesc al bandiţilor de imperialiști... 

— Se poate pune întrebarea: cum s-a putut întâmpla că guvernul sovietic a 
consimțit să încheie un pact de neagresiune cu astfel de oameni perfizi şi cu astfel 
de monștri ca Hitler şi Ribbentrop? preveni Stalin întrebarea ce se ghicea pe 
buzele roşite de rujul Isadorei ale lui Andrei Hurmuzacov, când a văzut proiectul 
statuii lui Soljenițîn, într-adevăr, imposibilă-n Occidentul obez, perfect remediu 
românesc la desfigurarea Capitalei prin Casa Scânteii, chiar pe soclul lui Lenin 
de aşezat, numai să crape acest disident incomod, nevăzut în zece ani de telecablu 
decât o singură dată, pe Arte TV, şi atunci numai cuvântând ceva neincisiv despre 

acceptabilul Cehov, cel cu Doamna şi cățelul tebecist tratat de nişte oengeuri. 

— N-a greşit oare guvernul sovietic în acest caz? 

— Desigur că nu! 

— Pactul de neagresiune este un pact de pace între două state. 

— Tocmai un astfel de pact ne-a propus Germania în anul 1939! 

-— Putea oare guvernul sovietic să refuze o astfel de propunere? 

— Eu cred că niciun stat iubitor de pace nu poate refuza a încheia un acord 
de pace, cu o putere vecină, chiar dacă în fruntea acestei puteri se află astfel de 
monştri și canibali ca Hitler şi Ribbentrop. Și aceasta, desigur, cu o condiţie 
indispensabilă: ca acordul de pace să nu atingă nici direct, nici indirect 
integritatea teritorială, independenţa şi onoarea statului iubitor de pace. 

— După cum se ştie, pactul de neagresiune dintre Germania și Uniunea 
Sovietică este tocmai un astfel de pact!!! 

— Ce am câștigat noi încheind pactul de neagresiune cu Germania? 

-— Noi am asigurat ţării noastre pacea timp de un an şi jumătate şi 
posibilitatea de pregătire a forţelor noastre pentru a opune rezistenţă Germaniei 
fasciste, în cazul că, în ciuda pactului, ea s-ar încumeta să atace ţara noastră. 
Aceasta este, hotărât, un câştig pentru noi şi o pierdere pentru Germania fascistă. 

— Ce a câştigat şi ce a pierdut Germania fascistă, sfâșiind în mod mişelesc 
pactul şi săvârşind agresiunea împotriva Uniunii Sovietice? 

— Ea a obţinut pe un termen scurt, o oarecare situaţie avantajoasă pentru 
trupele sale, dar din punct de vedere politic, ea a pierdut, deoarece s-a demascat 
în faţa lumii întregi ca fiind un agresor sângeros! 

— Asta nu înţeleg eu, Marius! Și dacă eu nu prididesc a penetra la luminiţa 
de la capătul hăţişurilor, cred că şi muncitorii şi ţăranii întâmpină mari dificultăţi, 
deşi inamicul nu-i atât de puternic cum îl înfăţişează intelectualii speriați, 
ironizaţi de Stalin, împotriva cărora organele de specialitate trebuie să ia o 
atitudine necruțătoare, reeducativă prin lagăr, deoarece dracul nu-i atât de negru 
cum îl zugrăvesc unii! 

— Pictorul sergent cu termen redus, însărcinat a-l zugrăvi pe Hitler, a fost 
mitraliat, atunci la Berdicev, de un partizan ieşit dintr-o căpiţă, iar eu nu am făcut, 
Clara, decât să continui, într-o manieră foarte colorată, opera altuia, nefiind 
motive să schimb paleta, doar subiectul l-am alterat, alegând un Hitler mult mai 
tânăr, patriotul din primul război, să zicem, care a îndurat, nu ca Churchill, Stalin 
sau Roosevelt, mizeria aia porcească a tranșeelor, ba i-au luat şi vederea, în urma 
unui atac cu gaze, chestie ce nu se uită mai ales când eşti, chiar nerecunoscut de 
academicieni, sau măcar te visezi artist plastic şi arhitect. 

— Şi creştin milos din fire, cu bunic preot, cu soție bigotă, Eliza, 
mezzosoprană în cor la sfânta biserică Domnița Bălașa... 

— Totdeauna în istorie, îți apare ca înfățişându-se a fi fiind cu totul şi cu 
totul inexplicabil, cum se ajunge să consimţi a întreţine, în carpenul sur, relații cu 
nişte monștri şi canibali ca Hitler şi Ribbentrop, mai ales că la 6 august 1941, aşa 
cum observă Stalin, Germania se demascase că voia puterea, Puterea mondială! 

— Vina rămâne însă vină şi trebuie să stea acolo-șa la dosar, până când toată 
planeta nu va vorbi decât o singură limbă, aceea a progresului și civilizaţiunii 
optimiste, constructive, pe bază de lecturi obligatorii și de planificarea muncii. 

— Acest Marius, interveni cu oarecare scârbă proletcultistă Laura Lecca, la 
6 august una mie nouă sute pa' ze' ş' unu, era informat de către numitul Liviu 
Lecca, soţul meu, asupra unor omucideri de zeci sau sute de mii, cifre greu de 
verificat atunci, poate şi acum, numere de origine pur germană, relativ bolnave 
însă, suficient de handicapate încât Al Treilea Reich, prin medicii săi imposibil, 
să nu le aprobe eliberarea unui certificat de apr pentru căsătorie, scopul fiind 
asigurarea eugenică a unei descendenţe impecabile pentru poporul german... 

— Cu alte cuvinte, surâse expresionist Oberkiinstlerfiirstul Otto Runge, 
Fiihrerul ar fi fost astfel... ultimul geniu german, căci avându-se-n vedere legătura 
romantică dintre geniu și nebunie, un Holderlin nu s-ar mai fi putut naşte, nici 
măcar un Nietzsche, nici Beethoven ca surd... Nici Bach şi Hăndel, ca unii cărora 
zeul le-a luat vederea, cum şi privighetorii păsărarul, să creadă că bezna e veşnică 
în acest Univers împuțit de politicieni corupți şi inculți, nişte nesimțiți! 

— Asta i-am obiectat şi eu! dădu din umeri fără niciun pic de zâmbet, ba 
chiar preocupat profund, Marius. O stârpitură ca Goebbels n-ar trebui să facă, 
dom'le, atâţia copii! Şi nici cârnatul de Robert Ley s-o aibă pereche tocmai pe 
blonda Inga cu pălăria aia roz, un corp de vis, izvod pentru noii sculptori clasici! 

— Goebbels să ştii tu că este un nazist perfect, a mârâit Hitler. EI este 
conştient că n-ar fi trebuit să se nască şi că n-ar fi trebuit să lase urmaşi. De aceea, 
într-un moment prielnic, dar numai după ce va termina tot ce-o avea de spus 
germanilor şi omenirii albe, el va rezolva această contradicţie, în modul cel mai 
radical cu putință, pur şi simplu autolichidându-se cu nevasta şi cu toţi cei cinci, 
şase, şapte sau câţi plozi va avea până atunci, mai mult fetiţe! 

— Totalitarismul, deveni abstractă Isadora deşi Sergiu Enache se uita la ea 
cu jind imediat acum pe loc, stradal, este acea rânduială care din punct de vedere 
ca sex permite ca estropiaţi precum Goebbels ăsta, acest Ley sau acel Beria să 
dispună de femele de o așa calitate sau cantitate, cât nici n-ar fi cutezat a visa în 
condiţii naturale de liberă concurență, ca în junglă, între masculi! 

— La care aş adăuga, privi insistent nonagenarul Marius spre Dorothea 
Schlauberger d'Esgrignon, întrebându-se cum dracu s-a putut împreuna cu ea 
antebelic, aş chiar insista să se adauge că şi simpla agitaţie pentru totalitarism, fie 
el aplicat nu parizienilor, ci unor popoare de rasă neculturală, est-europeană până- 
n Cambodgia, este de natură a-ţi aduce mai multă clientelă sexy decât ai merita... 
Și mă refer explicit, Despino tată, la idolul tău Sartre, care i-a-nvăţat, pe vecie, pe 
muncitori că un anticomunist este un câine. Un câine, fă, o sabakă! 

— Dacă e să mă iau după corespondenţa sa cu acea academiciană cu turban 
de renume mondial chimic, acest chior nu fizic, ci ideologic, contemporan cu 
Şalamov şi totuşi maoist târziu, ah! cât l-aş iubi şi giugiuli... 

— Păi dar! l-am spus-o Fiihrerului, pe şleaul dintre şcoala din Berdicev şi 
carpenul sur din câmp: domnule Hitler, apreciez curajul Germaniei de a lovi 

prima în colosul sovietic. Pentru că dac-ar fi să suporte ea pe neaşteptate 
agresiunea Kremlinului, nu s-ar mai opri tancurile sovietice, întâiul chiar pe un 
soclu veşnic sovietic, la Berlin la blocul Stasi, ci tocmai la Le Havre în Golful 
Senei din La Manche, deci la Atlantic, necaz de care m-ar durea exact în vârful 
electrizabil al penelului dacă nu m-aș însă gândi la consecinţe ARLUS, între care 
şi obligarea profilor de liceu ca Sartre, germanofoni, de a duce o politică rusofonă. 
Partea sinistră va fi, iar noi doi suntem pictori şi arhitecţi, demolarea unor târguri 
ştiute drept colonii de artişti, de vrăjitori ai pânzei și hârtiei pentru acuarelă. Cu 
certitudine, pitoreşti ținte de vilegiatură, precum Honfleur şi Deauville, vor fi rase 
de pe faţa pământului occidental, înălțându-se-n loc o arhitectură de bloace cu 
aspect de zarcă, precum la Danzig, la Kânigsberg, la Kommunalka, la Viena sau 
la Tiraspol. lar în sens invers istoric şi geografic, dacă, Reichul, prin aşa-numitul 
Program Euthanasic a lichidat deja, sau va lichida, un mare număr de germani 
imperfecți, rebutaţi, s-ar putea, oare, ca mâine niște distrugători de cultură ca 
iudeobolşevicii ăştia sau uneltele lor, slavii, să aibă o soartă similară? Ce e mai 
rău pe lume? Asta ne întreabă chiar Istoria postmodernă in statu nascendi. 

— E complicat! a mormăit el evident nemulțumit că într-o banală, deci 
liniştitoare natură de vară, puneam pe tapet, probleme insolvabile. În chestiunea 
Eutanasiei, este trist că deja au transpirat unele dedesubturi, dar să vedem cum se 
va descurca omenirea mileniului de mâine, când puterile cu cercetare genetică 
avansată nu vor rezista tentaţiei de a produce un worker calculat superior, la toţi 
indicatorii, celor creați prin bâjbâiala selecției naturale! Am dat ordin 
mediciniştilor noştri să se cerceteze această inițiativă, despre care s-ar părea că 
doctorul Lecca a aflat înaintea mea, lucru nepermis, şi eu însumi aş fi pățit 
ruşinea, domnule Ghizdavu, de a auzi de acest dosar abia acum, din guriţa ta, dacă 
n-aş fi fost acostat la o vizită de lucru de o doamnă cu pălăriuţă de doliu, care mi- 
a înmânat o scrisorică din care ar rezulta, lucru inimaginabil, că din exces de zel, 
ar fi fost lichidați, ca guri de prisos în comunitatea poporului, nişte muuilaţi din 
Marele Război, cum aş fi putut ajunge şi eu din cauza mâinii paradite! Dar de 
exterminări în massă, eu n-am auzit, asta e propagandă BBC, fake news! 

— Eu sunt artist, domnule Hitler, şi nu mă interesează ce face cu oamenii ei 
Germania, şi nu m-ar interesa nici Rusia, decât în măsura în care din excese naşte 
SUBIECTUL, motivul, pe care să-mi exersez disponibilităţile mele de 
improvizator. Problema este următoarea: datorită misiunii sale de Santinelă a 
Apusului la Răsărit, neamul meu cel românesc, de fapt romanesc, de viță romană, 
latină, imperialistă, de-a lungul unei zbuciumate istorii, o! ah! el nu a reușit decât 
să deie o vagă idee de probe de genialitate, că nu-i mai prejos de greci, italieni, 
spanioli, francezi, evrei, turci, germani, englezi, marocani şi chiar de fraţii noştri 
ruşi, dar oricât de ai dracu am fi, noi românii, cum zice Iancu Noveanu în 
megacartea lui Marea Recuperare, nu putem să ne dăm mari în sensul că am fi 
avut o contribuţie susă la istoria spiritului, la fabricarea Gaistului, cum insistă 
legumicultorul Otomega, acum inginer de sovhoz în deja Transnistria, adică dacă 
am dat pe un Brâncuși nu înseamnă că avem şi o sculptură, când, cum observa cu 

o satanică bucurie Sergiu Enache, de umblă după Isadora mea neștiind că e 
cuplată cu bucovineanul Hurmuzacov, el însuşi sculptor, în tot Bucureștiul nu 
avem mai multe statui ca câte-o avea catedrala din satul unui Andrea Bocelli! 

— Lasă fumurile lui nenea Noveanu, roşi ruşinată complet nepoata de la 
Basel, că dacă ar avea, ar da el personal una sută mie de dolari acelui compozitor 
român de până-n 22 de anişori, care să producă un Preludiu şi o Fugă în RE minor 
compatibile cu BWV 565 sau chiar... mai superioare! Ce te întreabă toată lumulița 
asta, strânsă-n scuar ca la iarmarocul din Sorocinţi, iaşte că cum a fost, dom'le, 
cu putință să vorbeşti discuţii cu nişte monştri şi canibali ca Hitler şi Ribbentrop, 
mai ales că dacă ne îmbrobodiseră invadând Polonia, amărâta Franţă şi alte 
țărişoare, ei se demascaseră complet invadând banditeşte paşnica Uniune 
Sovietică, exact tocmai când, cum plânge şi acum Despina H&buterne, comuniştii 
băgaseră Romeo și Julieta la kinoteatre, vizând creşterea capacităţii muncitorilor 
şi colhoznicelor de a înțelege şi aplauda, la ședințele de învăţământ politic cu 
întrerupere a lucrului pentru a citi din Pravda, tot ce zice Stalin despre liubov. 

— Adevărul este, mărturisi Marius Ghizdavu acestei nepoate cu ochi verde- 
ruginii ca ai Elizei Alexandrescu, că eu nu am reușit până la urmă, dată fund 
logoreea partenerului german, să-mi exprim cu adevărat, printre tiradele acestuia, 
adevăratele mele obsesii şi nedumeriri... De fapt, mai nimica. A vorbit doar el. 

Ştiam de la analistul Horea Bratu că deşi Reichul va zdrobi Soiuzul, noua 
administraţie nazistă nu va apuca totuși să se extindă dincolo de Ural, deoarece 
anglo-americanii vor fi constrânşi să intervină cu adevăratele lor forțe, 
copleșitoare, şi mă iluzionam că vor lupta fără obişnuita economie de resurse 
umane, a căror protecție e cea mai bună momeală electorală în democraţiile lor. 

Mai aveam cunoştinţă din cât front făcusem, că nerespectarea de către U. 
R. S. S. a convențiilor că civilii îşi văd de treabă odată părăsiți de armata lui Stalin, 
atrăgea din partea cuceritorului german represalii asupra unor cetăţeni ale căror 
legături cu partizanii erau destul de vag întemeiate după standardele justiţiei 
europene. 


Am protestat la astfel de derapaje în anii patruzeci, o fac și acum. 

Este o invenţie a marilor profitori de filme de acţiune şi a propagandiștilor 
mediocri că ar fi mare brânză a purta în spatele frontului un război de partizani. 

Dacă anglo-americanii ar fi avut proporţional pierderile iugoslavilor sau 
ruşilor, ar lăsa-o mai moale cu exaltarea. Dealtfel, nici nu s-ar fi angajat într-o 
asemenea rezistență păgubitoare sub toate aspectele. Au găsit bolşevici tipici, ca 
Stalin şi Tito, capabili să-şi sacrifice peste orice limite supușii, măgulindu-i să se 
angajeze în aceste forme de genocid. Culmea fiind că pierderile de vieţi veneau 
nu numai din masacrarea ostaticilor ca represalii SS, ci şi din faptul că temerarului 

bărbos din hăţișuri îi era mai uşor să lichideze un localnic, pe motiv că se 
bănuiește c-ar fi colaboraţionist, raportând c-a executat el ceva din misiunea 
încredinţată de partid, decât să se apropie cu adevărat de un bine păzit Stăpân 
german sau român. Mai degrabă profita de vreo biată slujnică, ale cărei rude 
agonizau prin lagăre dincolo de linia frontului, şantajând-o să strecoare otravă în 
mâncarea ocupantului sau să-i parcheze o maşină infernală sub pat. 

Crima supremă, asimilabilă genocidului, fiind următoarea, tipică 
stalinismului şi învățată de toți care l-au îmbrăţişat cu dragoste de iubire în 
tinerețile lor moscovite: să ştii tu bine că în oraşul cucerit în luptă dreaptă, armată 
contra armată, ocupantul a lipit pe ziduri Avertismentul că, de fiecare soldat de- 
al lui asasinat, va executa câte două sute de „iudeobolşevici“, iar pentru fiecare 
ofiţer lichidat, câte două mii. De asemenea, să nu-ţi faci vreo iluzie că nu se va 
ține SS-ul de aşa promisiune şi să nu te miri că, în lipsă de adevărații comunişti, 
demult fugiți cu bunurile de preţ dincolo de Volga, sau rămași cu misiune de 
băgători de seamă, foarte bine ascunși, detașamentele Cap de Mort vor completa 
cifrele cu populaţie reținută la întâmplare! Să ai deci foarte clare toate aceste 
consecinţe, şi totuşi să decizi, ca o bestie, a provoca declanşarea Mecanismului 
Represiunii doar din calculul că toţi aceşti morți se vor trece în contul Eroilor 
salvării Nomenclaturii şi Stalinismului! E o ticăloşie, zău, de ţi se face greață, dar 
nu o vei vedea pe tele-canalele semi-învingătorilor, a căror propagandă va rămâne 
pe vecie aliniată celei sovietice, deşi consecinţa, fetiţele mele, e că, uite, UE nu 
se-ntinde tot aşa năvalnic ca SUA, de la Atlantic tot până la Pacific, dar invers, 
spre Kamceatka noastră. Ca să nu mai adaug jalea că recuperarea Alaskăi, de 
către Uniunea Europeană Lărgită, rămâne un vis îndepărtat, a cărui înfăptuire, 
nişte pişcotari mai în vârstă, cum suntem noi trei, adică eu, Damian și Noveanu, 
nu mai apucăm s-o celebrăm cu şampania din viile poeţilor, liberalilor şi 
bancherilor curgând în valurile Dunării! 

Deci i-am zis-o răspicat lui Hi: mă băiete, fii atent la chestia asta cu 
partizanii, că e plină de capcane! Se uita bivol buimac la mine, nu realiza neam! 
Parcă aştepta să-i confirm eu că Stalin e evreu, nu gruzin, sau dracu știe ce mit. 

ŞI era să cad din carpen, darling, peste secara nesecerată Şişkin şi parţial în 
scuturare, constatând că el n-avea intelligence măcar despre ideile principale din 
cuvântarea impusă lui Stalin de transformarea în front activ, la 2 iulie 1941, a 
zonei principale de operaţii sudice, comandată de generalul Antonescu și care 
treptat va deveni atât de periculoasă pentru CCCP încât va monopoliza mai toate 
evenimentele de mare spectaculozitate ale Marii Conflagrații, cel puţin de la 
Chişinău până la Stalingrad, Crimeia, Mahacikala noastră și retur! 

— Ce se cere pentru a lichida pericolul care amenință Patria noastră? 
întrebau muncitorii. Vom putea noi salva averile nomenclaturii? aveau insomnii 
colhoznicii. Ce măsuri trebuie luate pentru a zdrobi pe duşman? aşteptau cu 
caietele deschise şi creionul chimic ascuţit după ureche mai toţi intelectualii. 

— Înainte de toate, am răspuns eu tovarăşului propagandist, la învățământul 
politic din 1951, încă mai ştiind ce conspectasem cu zece ani în urmă din sinteza 

spionului Mişu, e necesar ca oamenii noştri, oamenii sovietici (hopa! o nouă 
specie!!!), să înțeleagă toţi cât de bolşoi e pericolul, cât izba... 

— Duşmanul, precizase Stalin bazându-se numai şi numai pe ceea ce 
antițarist se injectase în creierii gloatei, este crunt şi neînduplecat. EI își pune 
drept scop cotropirea pământului nostru, udat de sudoarea noastră, acapararea 
grânelor noastre şi a petrolului nostru, obținute din munca noastră, prin munca 
noastră... 

— EI, el, el îşi pune ca scop, tovarăşi muncitori, tovarăşe colhoznice, 
tovarăşi oameni de ştiinţă şi cultură progresiști, nici mai mult nici mai puţin 
decât... „restabilirea puterii moşierilor“, cum se va încerca şi în România 
sfârşitului de veac Stalin, în Republica Răsprofilor de după 1989! 

El își pune drept scop „restabilirea Țarismului“, cum şi canaliile 
monarhiste, ca anticarul Iancu Noveanu și răspopa Tăsică Damian şi alții mai 
tineri, subvenționați de fraţii Ghizdavu, sub lozinca aberantă că o constituţie 
generatoare de președinți mult mai săraci decât analiştii sau stăpânii acestora, e 
generatoare de vulgaritate şi Neamul Românesc, chiar ajutat de minoritari, atunci 
nu mai poate îndeplini ca în epoca Reginei Maria misiunea sacră a Marii 
Recuperări, a unei producţii record de spiritualitate, de Gaist, compatibilă cu ce- 
au dat alte popoare, a căror dispariţie prin diluare în Epoca Wash nu mai e nicio 
tragedie, fiindcă ele s-au exprimat deja, unele chiar agasant de asurzitor... 

— Da, tovarăşi, el îşi pune ca scop restabilirea puterii moșierilor, restabilirea 
ţarismului, nimicirea culturii naționale şi a fiinţei de stat naționale a ruşilor, a 
ucrainenilor, a beloruşilor, a lituanienilor, a letonilor, a estonilor, a uzbecilor, a 
tătarilor, a moldovenilor, a cecenilor şi cecenițelor, a gruzinilor, a armenilor, a 
azerbaidjenilor şi a altor popoare libere ale Uniunii Sovietice, germanizarea lor, 
transformarea lor în robi ai prinților şi baronilor germani! 

— He-he! tuşi Hitler şi mă privi întrebător dacă rezum serios. O asemenea 
lozincăraie e de efect nul, pentru că omul sovietic nu are de ce să se teamă, doar 
că ar schimba rusificarea pe o germanizare, iar dacă îşi mai amintește din bătrâni, 
că doar n-au fost masacrați chiar toți foştii, Ţarismul, hm, asta ar însemna că ni 
se face nouă, fascișştilor, o imagine de Eliberatori ai popoarelor estice de sub jugul 
cominternist, da, al Cominternului despre crimele căruia, după ce vei defecta în 
Occident, n-ai să vezi tu o singură emisiune, de popularizare, de-a marilor 
producători de programe didactice! Cată mai bine în cotloanele textului, că ce mi- 
ai scos până acuma ori e o şopârlă strecurată de scriitorii Cuvântării, ori e o simplă 
adormire a vigilenţei subiectului pasiv al operaţiei de manipulare, în perspectiva 
împlântării în creierașii lui a mesajului real, care pms o fi ăla! 

În acea însorită după-amiază de august, vânt nu prea era deloc. O adiere 
vagă legăna abia perceptibil lăstunii şi crengile bătrânului carpen, dar eu simţeam 
că ameţesc, pentru că între mine şi celălalt Artist se crease poate chiar din acel 
senin o uriaşă spărtură, o breșă prin care ne putea inunda orice calamitate, 
depărtându-mă pe mine de Ideal, de Operă, de visele şi proiectele mele de creaţie! 

Totdeauna m-a frapat la conducătorii de vârf totalitar, naziști, sovietici sau 


256 


chiar dejist-ceaușşişti, mentalitatea asta de pocherişti sau de sordid-şepticişti, că 
tata capre n-a avut, ce-am avut şi ce plm am pierdut! 

Într-adevăr, niciunul din aceşti mari distrugători de mari oameni şi, deci, 
de mari ocazii de creație pe planeta homosapienșşilor, nu trebuia, într-o ierarhie 
firească a valorilor, cum asigură doar monarhiile, să se afle în camerele de 
comandă unde s-au aflat. Și uluiţi, orbiţi, cu minţile rătăcite de nemurirea aruncată 
de inconştiența Sorţii asupra puţinelor lor minţi, toţi aceşti pigmei, inculți și cu 
minte insuficientă aventurării într-o reflexie sinceră, cu accent pe fobia de abisuri, 
înainte de a extermina pe alții, cu milioanele, își disprețuiau mai abitir propria 
lor viaţă, pe a tovarăşei de pat, precum şi pe-a plozilor lor, ca pe ceva neesenţial, 
câştigat la arşice, la păcănele sau la teleloterii! 

Nu aveam nicio îndoială că Hitler, ca şi Stalin, ca şi Cea, ca şi Mao, ca şi 
Kim, ca şi Ho Şi Min, ca şi Che sau Pol Pot, ar fi mers fără ezitare la zid pentru 
micro-ideile sale, tocmai de aceea fiind ele atât de puţin flexibile. 

— Problema pe care mi-o puneam, dulce Clara, era simplă şi năucitoare: 
cum să facem, noi galițienii dacă alții nu s-au gândit, ca să ferim de maculare şi 
nimicire, parte de aliații democrato-bolşevici, parte de nazişti, parte de germanii 
înșiși, în marasmul culinar, demagog și sexual al calității vieţii de după dezastru, 
ce? Patrimoniul spiritual întrupat de Marea Bibliotecă, Discotecă şi Pinacotecă 
nordică, cunoscută mie, născut la Lemberg, şi familiei mele, îndeosebi de la 
străbunicul Iordache Ghizdavu (1781-1867), mare logofăt al dreptăţui Ţării 
Româneşti, călător, tălmaci, cărturar şi sol la Tilsit, Petersburg, Kânigsberg, 
Danzig, Weimar, Breslau, Dorpat, Cracovia... Poate sunt absurd şi dur, dar... 

— Vrea să zică, îl ghici teologul Atanasie Damian, care curăța în acid nişte 
linguriţe, că o Cruce, să zicem, una din aur masiv, de vreo cinci-şase, hai șapte 
chile, cu nestemate, dacă s-a pişat vreun ateu de-al lui Troțki, Kaganovici sau 
Eisenstein pe ea, sau dac-a folosit-o vreun torţionar de-al lui Ejov să spargă capete 
de artist, în acest caz, după opinia mea, oricâtă sfeştanie de resfinţire i-ai trage, 
ea tot rămâne în semnificaţia materială de lucru terestru, contondent, demonic şi 
abject. Nu mai poate fi curățată decât prin foc: retopită şi relucrată, în re minor! 

— Milogeala mea la Berdicev către confratele Hitler, ca între creatori 
maturi, el al destinului german, eu al celui galițian și implicit românesc, era totuşi 
deosebit de realistă, sinceră şi pură, părinte!... Cel puţin așa cred eu. 

Eu i-am cerut doar atât: ca excesele la care se va deda Supraomul German 
în teritoriile oricum barbare din Răsărit, transfigurate sau repovestite, să nu cadă 
uşurel ca cenușa crematoriilor purtată de vânt, peste partiturile pigulite până la 
orbire operabilă de Bach sau în, neștiutoarele de bestialitatea homosapului, pagini 
goetheene italiene clasice, cu amfore şi cânele roman sau din Pompei cu tot. 

— Mult stimate şi iubite, faraonule Hitler, vreau să-mi exprim cu acest prilej 
recunoştinţa poporului meu că exiști, mândria mea de scriitor unional de a-ți fi 
contemporan, precum şi să-ți aduc sus în carpen prinosul de recunoştinţă că ai 
întrerupt, fie şi vremelnic, bolșevizarea şi deznaționalizarea, altminteri 
ireversibile, pe acest blagoslovit meleag carpato-balto-pontic, al meu! 

Având în vedere faptele deja evidente că, la nerespectarea Dreptului 
Cuceritorului de a se bucura într-o linişte ca aia fesenistă de bunurile privatizate 
şi adăugate la destulul ce dealtfel acumulase nomenclaturist şi interlop înainte de 
1989, am constatat ca doctor în drept şi sorbonard, că forțele noastre de ocupație 
reacționează disproporționat la atentate şi încearcă a-l şantaja pe Stalin, 
considerându-l evreu, cu execuţii în masă de aşa-zişi „iudeobolşevici“, ceea ce de 
fapt convinge din ce în ce mai mult noroadele că totalitarismul brun e unul roşu, 
nici vorbă de sosirea Libertăţii odată cu eseșii, încât eu consider de a mea datorie 
de artist, deci bun cunoscător al sufletului omenesc, al Cruzimii de o simplicitate 
animalică pe care e sădit sentimentul dreptului la trăiri paradisiace, să... 

— Adică vreau să zic, boul... Boul de Goering, artistic zis, cum a pierdut ieri 
aviația deasupra Angliei, ia vezi c-o s-o piarză mâine şi deasupra Germaniei! 

— Este lucrul de care mă tem cel mai mult! mărturisi el, înțelegând că dacă 
românul riscă să-i insulte ţărăneşte colaboratorii, e sincer. În definitiv, eu am 
pornit războiul la Răsărit tocmai pentru a grăbi pacea, adică un pact Ribbentrop- 
Churchill, de recunoaștere a Reichului de azi, într-un protocol adițional Coroana 
Britanică urmând a se alege cu unele poziţii franceze din nordul Africii şi din 
nordul Ierusalimului, de multă vreme râvnite... Nu văz de ce un asemenea Pact 
de Neagresiune ar fi realizabil între două mari naţiuni curat europene şi vecine, 
deplin exprimate în universal, şi care trebuie să-şi asume răspunderile umaniste 
ce le incumbă din calitatea lor de puteri nordice culte şi înțelepte, ajunse la deplina 
lor maturitate morfofiziologică, adultă, civică şi intelectuală. 

— Boul de Goering, am revenit eu apăsând mai tare pe insultă, ar putea lăsa 
orașele germane în aer, fără apărare, şi cred că, astfel, Spatele frontului Cruciadei 
Antibolşevice s-ar extinde atunci de la Cotul Donului, pe la Calafat și Ulm, până 
la Cataractele Rinului, ceea ce, pe cale de consecință, ar putea atrage o regretabilă 
generalizare a practicii actuale a şantajului cu masacrarea ostaticilor, provocată 
prin partizanii inconștienţi și nemiloși, uşor de recrutat peste tot în Europa... 

— O acţiune total ineficientă, tinere răcan fricos! Pentru că, precum Stalin 
astăzi, aşa şi Churchill cu Roosevelt mâine, vor avea nevoie electoral ca Statistica 
Eroilor să fie cât mai impresionantă, doar cu câtu-i mai adâncă Groapa Comună 
putându-se pune temelia unui obelisc furat mai monumental ca înălțime! 

— Numai că nu vor fi milioane de... anglo-americani, evocaţi la 1946, ci de 
evrei, în clasica propagandă de şoc al dezvăluirilor Păcii Sovietice! Şi brusc, am 
constatat, preabună Clara, că aliatul meu şi al lui Antonescu în lupta ce duceam 
în contra bolșevizării ireversibile a Neamului, se uita acum la mine pofticios, când 
cu un ochi, când cu celălalt, ca un hoitar mirat de prezenţa Rației pe înălțimi, 
adusă chiar la el în cuibuşor. Am avut un fel de ameţeală, apoi m-am enervat, am 
temperament de cal de curse. l-am zis şi alte adevăruri de la obraz, şi n-avea 
replică, pentru că îndoielile şi neliniştile mele nu erau trivialităţi de analist, 
calculate ca tele-dependentul să zică uite, dom'le, ce deștept e doctorul ăsta, 
gândeşte exact ca mine, doar că se exprimă o ţâră mai elevat! 

— Germania, l-am atacat eu din memorie, să fi avut prin 1933 vreo 500 mii 

de evrei, din care jumătate, inclusiv Einstein, au emigrat până la război. România 
a avut proporţional sensibil mult mai mulți și n-a mai făcut atâta caz ca naziștii, 
dar asta e altă poveste. Legionarii au fost apoi desființați. Cert rămâne că ţi-ai 
pus, domnule, să zicem, problema purificării complete a neamului nemţesc, şi pe 
jumătate rezolvasei. Apoi, din senin ai ales a ocupa Varşovia, în armonie cu 
celălalt totalitarism viabil, fără a aranja Ribbentrop cu amicul Molotov ca mai 
întâi milioanele de evrei din Polonia Reichului să treacă în Polonia Soiuzului. 
După care, ca și cum nu s-ar fi lucrat destul în contra interesului rasial arian în 
1939-1940, iată că vine anul 1941, când Wehrmachtul şi securitatea germană 
intră-n toată Galiţia mea balto-pontică, deci numărul evreilor creşte încă şi mai 
mult, absurd, parcă sfidând svastica. Dracu să vă mai înţeleagă pe-ăștia din Vest! 
Românii, evreii şi polonezii puteau ridica împreună, cu capitala la Lw6w, un stat 
suficient de puternic încât pericolul unei incursiuni sovietice cominterniste spre 
Berlin să dispară pe vecie! Nu este asta o aberaţie, să îmi distrugi Galiţia Mare? 
Ba da, este. Pare că nu e, doar cât aviația lui Goering mai apără ţara lui Kant. 
Însă, deja vedem că e şvaiţer tot cerul german... Taci, ai? Tăcere elocventă! 

— Eu nu am o idee prea precisă asupra a ceea ca voi face până la urmă cu 
evreii, răspunse el, încurcat, surprins că-i vorbesc ca unei cârpe. Nu mai am de 
fapt nicio idee, deoarece s-au dovedit neviabile toate cele pe care le-am propus: 
Palestina, Madagascar, Birobidjan... Găsesc însă interesantă şi o voi reţine pentru 
a o studia pe îndelete, sugestia ta, dragă Marius, de a-i folosi ca ostatici, precum 
în Răsărit în contra partizanilor, aşa în Vest, evreii Europei propriu-zise, 
împotriva aviaţiei, britanice azi, şi anglo-americane mâine! 

— Ce-am zis eu, ce-a priceput el! Repet că m-a surprins teribil, Horea, o 
oarecare nesiguranţă a Fiihrerului în acel 6 august 1941, la Berdicev, în Ucraina, 
în U. R. S. S$., în Galiţia balto-pontică lărgită, nu numai Odessa fiind un oraș fără 
nimic dominant rusesc, ci şi opusul ei, Piterul, Leningradul, Petersburgul! Eu 
neavând formată până la acea fază a războiului o concepţie prea rigidă în ce 
priveşte cât spre Nord va avansa Galiţia mea, Gaghizdia, Franța Răsăritului, Galia 
Nouă. De la Odessa amorului pentru Dora până la Petersburg doar, sau voi alipi 
în întregime Golful Finic, cu tot cu Helsingfors, în temeiul viziunii eminesciene 
a luării în posesiune a spaţiului arctic de către patinatorul Toma Nour... 

— 'Trecuseră cele 4 săptămâni din orarul invaziei, se ajunsese la 6 august 
1941 deja și eu încercam să-i explic Fiihrerului meu că este un scandal pentru 
intelectualul din locotenentul cavalerist din mine faptul că Reichul său ducea o... 
politică antisemită de cuceriri şi astfel numărul evreilor din spaţiul german tot 
creştea în loc să diminueze, iar el trăgea de aici concluzii bolnave, că aceştia vor- 
fi ostaticii să1, cu care să şantajeze nu pe Stalin, despre care simţea ca de la total- 
tiran la total-tiran că e neșantajabil, ci pe Churchill şi îndeosebi pe Roosevelt, din 
momentul în care americanii își vor lua în serios obligațiile de supraputere... 

— În general, zâmbi încruntat extremistul Oreste Bogza, cu astfel de 
specimene nu se discută, Tristane, ci se împușcă! Deoarece nu îşi aud decât 
propriile gânduri şi, neobişnuite a fi contrazise, orice le spui devine argument 

sucit pentru justificarea unor decizii de-ale lor, deobicei deja semnate! 

— E cam mult spus, oftă Marius către Cezar, tatăl lui Orestel. În general, nu 
e bine să te amesteci în ciorba Istoriei, fiindcă n-o fierb intelectualii în oala sub 
presiune, ci nechezolii, înlocuitorii de intelectuali. Deja stă scris despre mine, de 
către bloggerul Narcis Moga, că EU, mare fotograf, l-am învăţat pe Stalin să 
regizeze, să chiar repete la filmare mari momente de imagine, cum o fost cu 
împlântarea drapelului Cominternului pe Reichstag! Acum, atât îmi mai lipsea, 
să se scrie că am sugerat şi conducerii de partid şi de stat germane ceva, să aplice 
frontului atlantic, represalii deja testate în contra bolşevismului... 

— Aşa ne dezvinovăţim toţi, Emily! dădu necăjită din capul îmbrobodit 
Dorothea. Aşa ne scăpăm pielea, după grele revoluţii sau războaie pierdute, toţi 
care am păcătuit. Eu n-am făcut nimic!! Eu n-am știut nimic!... Nişte nerușinaţi. 

— Neamul Romănesc, rânji ca un prepelicar bătrân istoricul geograf 
geopolitic vulcanolog Voicu Ghizdavu, a pierdut Revoluţia din 1989 doar în 
sensul că nu s-au priceput emanaţii din capul Ţării cum să împace interesele lor, 
şi ale Stăpânilor lor Est-Vest, cu cel naţional şi n-au putut impune, în meciul cu 
restul Lumii, pentru republica de la 20 Mai, un statut de excelență în Est, cum au 
stors pentru supuşii lor clasele politice din Ungaria, Cehoslovacia şi Polonia... În 
ce priveşte însă al doilea mare măcel mondial, numai o desțărată, care în 1939- 
1941 se jelea mai mult soarta bolşevismului decât să se întrebe dacă Românismul 
va reuşi singur Marea Recuperare, — ar cuteza să ne scoată, în lagăr la apelul de 
vecernie, numărându-ne printre învinși! 

— Noi, Despino, eram am fost cu Biruitorii în mai 1945! Ce, fă, am și uitat 
trecutul, Pacea Sovietică, pe Grig la Viena?... Atât contează, conținutul păcii! 

— Ce vreţi voi, bă? Să ne însuşim clișeul lui Stalin, complicii de jaf ai 
Germaniei hitleriste, pentru România şi Finlanda? Ţări agresate flagrant în 1939- 
1940 de URSS, de marele aliat al anglo-americanilor! Apoi, şi de Reich!!! 

— Nu, Emily, noi românii n-am fost printre învinşii WW2! La 22 iunie 
1941, nouă nu ni s-a lăsat decât una din două strategii de salvare a României 
Regale: dacă Roosevelt şi cu Churchill se prefac germanofili și trec de partea 
nazismului, atunci să profităm și să realipim Basarabia şi Cernăuţii, eventual cu 
dobândă Lw6wul meu natal; iar dacă democraţii se înhăitează cu totalitarismul 
sovietic la Ialta, atunci să recâștigăm măcar Ardealul, — Balcicul meu fiind 
oarecum pierdut deja din pricina pe vecie impardonabilei acceptări, de către viţeii 
Sima și Antonescu, a principiului epurării etnice, realizate fie şi prin paşnic 
schimb de populaţie, — principiu impus de boul de Hi fără a se gândi la Neamul 
Nemţesc că poate va fi silit şi el să se cărăbănească din ţinuturi de o valoare 
peisagistică de excepţie, ca Prusia Orientală, Silezia sau Sudeţii! 

— Am fi fost încadrabili la Ţări Învinse, stimată doamnă d'Esgrignon, doar 
dacă noi românii, în loc să ne adăugăm Ardealul la cât mai aveam Ja 22 iunie 
1941, când am trecut Prutul ca să trecem Nistrul ca să trecem Bugul, dimpotrivă, 
cu acceptul anglo-american, Stalin ar fi decupat la Pace toată Moldova dintre 
Carpaţi şi Prut, în aplauzele presei occidentale, mereu batjocoritoare a popoarelor 

socotite, în gând, inferioare rasial, cum că fu vrerea muncitorilor şi țăranilor să se 
întregească organic R. S. S. Moldovenească de la Milkov pân' la Bug! 

— Spre marea mirare şi nesecata ură a multora, noi am ieşit, hidoasă 
Madame Sans-Dieu, mai puternici din acest război decât am intrat! Mergând până 
la Stalingrad, am dovedit generațiilor ce vin, şi lumi întregi, cât fanatism puneau 
Românii Regali în apărarea bine conturatului hotar al lui Alexandru cel Bun, cel 
ce se trăgea din celebrul macedonean cu acelaşi nume! Şi a rămas trebşoară de o 
nimica toată ca politicienii noştri de azi să se înțeleagă la 1991 cu cei de la Kiev 
ca să le cedăm generos mănoasa şi industrializata atunci, şi comercial activa fâșie 
transnistreană, contra pădurilor nord-bucovinene, smârcurilor Bugeacului şi 
sterpei Insule a Şerpilor, ajungându-se astfel la stingerea tuturor arieratelor 
istorice şi la implementarea unor relații de prietenie veşnică între români şi fraţii 
ucraineni, rezultând poate şi o confederație galițiană cordon sanitar, între Belarus 
şi Germania reunită, ucrainenii înlocuind tragic pe evreii exterminați de germani 
şi austrieci, în ideala Galiţie Mare ghizdaviană, şi continuându-se de bine de rău 
Marea Recuperare, practic lichidarea decalajelor spirituale Est-Vest! 

— Nu ştiu de ce se consideră un... biruitor ramolitul ăsta de Marius 
Ghizdavu, interveni fără a mai solicita acceptul lui tac-su alde Orestel Bogza, 
fiindcă noi tinerii milleniali, Z sau Alpha nu vedem mare brânză în a recuceri 
ceea ce era numai al nostru! Ar fi fost biruință întregirea la Vest doar dacă, în 
compensație pentru suferinţele îndurate de ardeleni sub ocupaţia horthistă, noi am 
fi anexat judeţele ungurești de până-n Tisa şi de până-n Dunăre, ajungându-se 
astfel la hotarul natural care desparte rasele noastre în noua Europă unită! 

— Corect! se foi pe priciul coşciug Horea Bratu ca pișcat de ploşniţe în 
lagărul care se ocupa cu desecarea Lacului Aral și cu dispariţia lui de pe hartă, 
deoarece va apărea în compensație, la Ciurel, Lacul Morii. Când am consiliat pe 
Majestatea Sa Regele să facă actul de la 23 August, eu am avut în calcul să ne 
slujim şi noi românii, după modelul Roosevelt-Churchill, de Ostaşul Sovietic, bun 
la toate, și să risipim sângele lui lângă al nostru pentru alungarea hoardelor 
horthiste din România de Vest, urmând ca deplasarea ultimei brazde românești 
până-n Tisa să o prezentăm, la masa verde, ca pe o nevoie pur stalinistă de 
securitate după repetate agresiuni, pe fondul activării extreme a Diasporei 
noastre, să se agite în scopul de a evidenția planetar, în favoarea expansiunii 
Românismului, statutul Ungariei de ultim aliat al odioasei Germanii hitleriste! 

— Nu puteam însă, îi luă vorba dintre maxilare Marius, ca bravi români 
regali, principiali până şi cu nişte unguri, să ne purtăm în plin război mişelește 
față de totuși nişte aliaţi care, după statisticile lui Stalin însuşi, pe când noi 
încercuiserăm Stalingradul cu 22 de divizii, merseseră şi ei, cu cea mai mare 
cinste, în contra bolşevismului, până la Voronej, cu vreo 13 divizii, doar cu una 
mai puţin decât aruncaseră în Cruciadă finlandezii, și aceasta frații noștri 
maghiari trebuie să admitem că o făcuseră din cel mai pur idealism, fără a avea, 
ca mareșalii Mannerheim sau Antonescu, amiralul Horthy al lor, răfuieli 
teritoriale cu Iosif Vissarionovici şi Soiuzul lui expansionist până-n ziulica de azi! 

A le lua pământurile de până-n Tisa, locuite în principal, din daco-getice și 
romane timpuri, de ai noştri, azi aproape maghiarizați pe malul stâng prin politici 
ca cele staliniste de la Est de Prut, ar fi fost o mişelie faţă de aliatul ca aliat, ar fi 
fost ca şi cum am fi răpit și fraților finlandezi istmul Careliei cu lacurile Ciud, 
Onega și Ladoga cu tot, sau ca şi cum i-am fi deposedat de Trieste-Udine-Padova- 
Chioggia, adică de Cadrilaterul venețian, pe frații italieni, uitând că Stalin îi 
încondeiase şi pe ei drept nişte fasciști, deoarece au sacrificat 10 din cele mai 
viteze divizii întru apărarea avansată a civilizației omului alb, la Don, Hitler 
aşezându-le Armata lor 8 cam între Armata noastră 3 şi Armata ungară 2, cu 
scopuri evidente de a conserva arbitrajul germano-italian în competiția româno- 
ungară, care aşa cum observa recent filosoful Zahei Avăcăressi, ea se constituie 
ca un fel de test genetic între chiar omul euro-atlantic și omul asiatic! 

Dacă totuşi ne-am purtat, noi românașii, față de cineva, ca nişte porci, 
silabisi ghicind cu uimire Isadora editorialul pe buzele ursuleţului Horea Bratu, 
cât îl scria monologând, atunci noi am comis-o, în proiectarea tetachioului 
voltfacial de la 23 August 1944, față de fraţii noştri bulgari, bolşevizându-i 
colateral, c-a trecut Armata Roşie ca prin brânză de capră spre Sofia şi spre 
Belgrad! Mmm, dar las' că răzbunam așa nişte măgării recente: antiromânismul 
cominternist revoluționar şi antimonarhic al lui Rakovski, planul de atac al lui 
Kolarov, tot de la Cominternul lui Tito și Dimitrov, pentru Tatar Bunar 1924, 
epurarea ofiţerimii Regale de către Petre Borilă, comandant divizie bolşevizantă 
Tudor Vladimirescu şi şef politic Armatei de-al Anei Pauker-Dej, sau crimele de 
bandit, şi torționar, ale albanezului lusuf Amza (zis și crezut Bulgaru!), care a tras 
cu balalaica în noi la 8 noiembrie 1945, când aclamam pe Regele disident Mihai, 
şuierându-i glonţul pe la ureche lui Marius Ghizdavu chiar de onomastica lui. 

— Ci alde Tito al Iugoslaviei era mare şi în Comintern, şi în NKVD, dar nu 
l-a influenţat pozitiv deloc pe Stalin, să ne lase totuși Cernăuţii, Chișinăul şi 
Balcicul, pentru ca rușii să poate miza şi ei cândva, în România, pe singurii lor 
prieteni săritori și sinceri, pe lumea asta ingrată și pizmaşă! 

— EI, şi mai rodea pe toţi din bodegă un gând la teribilul 7 septembrie 1940, 
pierderea pe vecie a Balcicului, aproape neamintită de presa legionară cu toţi 
macedonenii ei, în euforia despărțirii de Voievodul Culturii, Carol al II-lea. Fără 
comentarii sau transparență, Antonescu şi Sima au acceptat din incurie, ca nişte 
adevăraţi fascişti providenţiali, asigurarea ireversibilității geografiei, prin 
deportări etnice, românii afară toți din Cadrilater, şi cei câţiva bulgari, să plece la 
Bazargic din Dobrogea rămasă la noi. Mai nimeni nu jelea, la icoana Reginei 
Maria, acest Eden al picturii noastre, cum nici azi nu impunem corbilor cocoțați 
în capul Ţării o atitudine mai monarhistă, în sensul că la un popor pe cale de 
dizolvare în uie, investiţia în Edu-Cultură este prioritară în materie de Siguranță 
națională, iar dacă visteria o hi în jind, tradiţia voievodală ne dă povaţă că pricina 

stă în explozia tumorală a averilor nemeritate, tot aici găsindu-se însă şi remediul: 
re-naționalizări masive, fără milă, domnule, cum cere şeriful Alin Vişan! 

— Nici eu pe urmele condurilor fotografei de război Lee Miller, nici ofiţerii 
AA, anglo-americani, cu care am explorat ce-o să fie, omeniţi cu lapte alb orbitor 
fosforescent de cămilă, muls de loil Borgiah în acel oraș-port romantic 
Alexandria, încă nedesfigurat, neblocizat cu aceeaşi arhitectură stalinistă ca a 
Konigsbergului, nu ne imaginam în bazar că, odată sublimat PCR, ca cristalele 
de Zyklon B, în după-amiaza de 22 ianuarie, pardon, 22 decembrie 1989, noi 
românii iubitori de plajă, grătar și revoluţii nu vom mai fi în stare a fi capabili 
pentru ca să ne administrăm făr' de 'oţi puţinul litoral dintre Mamaia și Doi Mai, 
marea şterpelindu-ne din faleză, iar diverşi sudici aventurieri fiind rugaţi să ia 
aproape tot din puţinul ce-a rămas, deşi încă mai sângera în noi rana Balcicului 
în acel martie 1944 la Cairo, aşa încât nu doar poetul Noveanu, fire colerică 
vindicativă, ci şi blândul, seraficul şi smeritul popă Tani, mare cititor, puneau pe 
tapet obiecția că pentru cine, domnilor? Pentru ce? Ce? 

Adică de ce să ne înverşunăm noi a rezista ruşilor, pe linia suprafortificată 
Focşani-Nămoloasa-Galaţi, tocați în spatele frontului de aviația anglo-americană 
pe principiul demoralizării prin genocid a populaţiei orașelor şi târgurilor? 

Ca să-i salvăm de la bolşevizare pe bulgari? Pe sârbi? Pe greci? 

Căci, în ce ne priveşte, ciuciu, soarta ne era pecetluită, ca români: aveam 
să trecem neapărat prin experimente comuniste, pentru ca bogăția tematică cu 
care vor fi împroprietăriți şi puşi imediat în posesie, providenţial, creatorii 
angajaţi în Marea Recuperare, să fie una fără niciun egal, numai victorii la scor! 

Nu, mânca-ţi-aş, nici prin gând nu ne trecea aşa ceva, să ajungem carne 
tipic tocată între densa artilerie sovietică de 2000 tunuri pe kilometru de linie 
Focşani-Nămoloasa-Galaţi și aviația AA ce întuneca orizontul, în niciun caz! 

Dimpotrivă, acesta era, a-i obliga pe frații bulgari şi sârbi ortodocşi să 
îmbrace aceeaşi cămașă a lui Stalin cu noi, — singura formă de agresiune punitivă 
ce ne-o mai puteam permite între giganţi, ca represalii pentru pagubele suferite la 
Balcic de arta noastră peisagistică, chitită pe Marea Recuperare, spre Lw6w... 

— Peisagistică? se trezi Marius Ghizdavu molfăind în vis o tartă z jabtkami, 
bâţâind din mâini curcubeie de coloare. Gândul meu, când am achiezat la Actul 
de la 23 August 1944, care după tipicul rânduielii româneşti nu era decât o simplă 
şi banală demitere de guvern, scandalul neavând temei decât în împuternicirile 
înrobitoare ce-şi asumase Antonescu de capul lui, intenția mea, de cel mai mare 
folos pentru biata Țară, era ca lucrurile să se petreacă în așa fel încât avansul 
sovietic să fie mai amplu geografic şi mai rapid decât au anticipat, cu atâta cinism, 
stăpânii ofițerilor AA, cu care negociam englezeşte în separeu, la Ioil Borgiah 
acasă în living, la Alexandria, fără a-i bănui că-s cu ruşii, că le raportează tot! 

Adică, noi trebuia să sprijinim din toate puterile pe sovietici nu numai să 
ne invadeze, ci și să le facem vânt peste graniţe, precum în lugoslavia şi Albania 
spre litoralul adriatic, aşa şi în Bulgaria şi Grecia spre litoralul egeean! 

Cu alte cuvinte, Fiihrerii AA, pomenindu-se cu Cominternul la Trieste, 

precum şi la Salonic, urmând în mod evident Bosforul, Bizanțul, Creta, Ciprul, 
Libanul, unul din ei, și desigur nu Roosevelt, prea bolnav, ci miştocarul Churchill, 
ar fi fost constrâns prin această strălucită manevră a politicii românești, să se 
demașşte! Să dea cărțile pe faţă şi să zboare în mai puţin de două luni la Moscova, 
în scopul vizat de noi, acela de a lăsa documente, procente, pentru a avea ai noştri 
mâine ce scoate la masa verde, cum că VIVAT VICTORIȚA aia AA se referă 
doar la... Zdrobirea Germaniei, ca o cruce de piatră! Şi pentru a se consolida 
probatoriul viziunii mele, din anii iubirii pentru Liz, jaccuse din jacuzzi că Al 
Doilea Război Mondial s-a încheiat printr-o victorie categorică, cu un S5-l, a 
Totalitarismului asupra Democraţiilor, de unde și promisiunea ce-am făcut-o în 
toamna lui 1945 unui polcovnic scoţian, paraşutat la noi la Dej, să se distreze la 
Comisia Interaliată de Cenzură și Bolşevizare, că îi ridic pe banii mei un Obelisc 
ca al soldatului sovietic Ivan Baraski dintre Muzeul Antipa şi Guvern, în orașul 
lui natal, portul Glasgow de la Marea Mânecii, în Piaţa Unirii a lui, anume între 
deja existentele monumente pentru poetul narodnicist Robert Burns, respectiv 
pentru scenaristul istoric Walter Scott, fiind evident că fără acest ostaș-martir, de 
a cărui carne au dispus din belşug şi stăpânii lui, şi ai proletariatului anglo- 
american, nu numai Glasgowul, ci şi alte mari cetăţi fotbalistice britanice ar fi 
avut de suferit unele neplăceri, atâta vreme cât ar mai fi dăinuit un regim nazist 
peste un popor de o atât de serioasă bază culturală şi ştiinţifică! 

— Adică, tu crezi că dacă ar fi câştigat Hitler războiul... 

— Nu s-ar fi bucurat nici cât Stalin de triumfuri, ar fi sfârşit repede lichidat. 

-— Trageţi, băi tâmpiţilor, concluzia că un Reich biruitor s-ar fi prăbuşit mult 
înainte de 1989, cu cel puțin trei-patru-cinci cincinale! V-o spun eu. 

— Dacă admitem că nazismul, interveni loil Borgiah numărându-și din ochi 
cămilele însărcinate, are şanse reale să facă est-europenilor ce-au făcut domnii 
AA pieilor roșii, ba să mai şi dureze noua ordine fără ca întreg neamul german să 
se răzvrătească sub stindardul Drepturilor Omului, atunci admitem şi o schimbare 
completă a conceptului de Homo sapiens: este fiara dotată cu un pișat superior, 
numit conștiință şi care-l ajută cu inima uşurată să dea dovadă de viclenie şi 
eficiență în demersurile sale canibalice. 

Repet ce zic eu, că este FILOSOFIC mai bine să nu acordăm nicio şansă 
lui Hitler, în raport cu ce-i vor face GERMANII înșiși! 

Altminteri, ar trebui să ne sinucidem, pentru că suntem oameni! Şi să lăsăm 
viețuitoarele acestei planete să propună altă specie inteligentă, hârciogul sau 
hiena sau hoitarul, toate cu H, dacă maimuța s-a dovedit incorigibilă ca fiară. 

— Duşmanul, reveni Stalin la ce-l durea pe el mai mult şi putea fi înţeles de 
muncitori şi colhoznice pe baza dresajului deja băgat în ei, e crunt şi 
neînduplecat... EI își propune ca scop restabilirea puterii moşierilor, restabilirea 
ţarismului... 

Trebuie ca oamenii sovietici să înţeleagă aceasta şi să înceteze de a fi 
oameni lipsiţi de griji, trebuie ca ei să se mobilizeze şi să-și reorganizeze toată 
munca lor pe o bază nouă, de război, ce nu cunoaşte mila față de dușman. 

Apoi trebuie ca în rândurile noastre să nu fie loc pentru plângăreți şi pentru 
lași, pentru semănători de panică şi pentru dezertori, trebuie ca oamenii noştri să 
nu ştie ce este frica în luptă şi să meargă cu abnegaţie în războiul nostru de 
eliberare a Patriei împotriva cotropitorilor fasciști. 

— Te contrazic! îl provocă fățiş Isadora Morgenstern, fată a altui mileniu. 
Nicio patrie nu face în postmodernitate cât să dai o viaţă de om pe ea! Să şi-o dea 
lipitorile care o sug! Că pentru ei şi plozii lor, nu se merită o jertfă ca a mea. 

— Mai trebuie, o reţinu din ochi Fiihrerul sovietic, care e aia, dar nu se opri, 
să reorganizăm neîntârziat întreaga noastră muncă pe bază de război, 
subordonând totul intereselor frontului şi sarcinilor organizării zdrobirii 
dușmanului... Trebuie, se oţeli el progresiv, să organizăm lupta necruțătoare 
împotriva oricăror dezorganizatori ai spatelui frontului, a dezertorilor, a 
semănătorilor de panică, a răspânditorilor de zvonuri, trebuie să nimicim pe 
spioni, pe diversioniști, pe parașutiștii dușmani, dând în toate acestea un ajutor 
rapid pentru a ajuta batalioanele noastre de distrugere într-un timp cât mai scurt. 
Trebuie avut în vedere că duşmanul e ticălos, viclean, experimentat în înşelăciune 
şi în răspândirea de zvonuri mincinoase. Trebuie ținut seama de toate acestea și 
să nu ne lăsăm provocaţi. Trebuie predaţi imediat tribunalului de război toţi acei 
care, prin provocare de panică şi prin laşitate, periclitează Apărarea Patriei, 
indiferent cine ar fi ei. 

— Absolut corect! privi cu nemărginită dragoste şi aduse prinosul său de 
recunoştinţă lui Stalin, Marius. În limita materială a posibilităţilor, m-am străduit 
şi eu să iau măsuri ferme împotriva diversioniştilor care nu purtau haina Armatei 
Roșii, ci cu laşitate şi perfidie inimaginabilă se camuflau îmbrăcând zdrenţele 
populaţiei civile orăşeneşti şi colhoznice, fără nicio milă în ce privește represaliile 
ce s-ar fi abătut asupra ei la atentate și dinamitări cretine, represalii prea anunţate, 
până la cel din urmă detaliu, de preabunul meu prieten artist, polcovnicul Otto 
Runge, nobil din Dresden, a cărui mamă dusese nenumărate buchete de liliac, din 
ordinul personal al Fiihrerului, Reginei mele, Regina Maria, prin 1938, pe durata 
ultimelor ei zile pe acest pământ, pe care oamenii se pregăteau să-l devasteze 
omorând vreo cincizeci de milioane de homosapienși, pentru a adăuga ulterior, 
ca insectele, încă vreo cinci miliarde de burţi, spre marele haz al demonilor 
responsabili cu resursele şi cu ecologia limitelor creșterii. 

În cazul că unităţile Armatei Roșii, bătu cu pixu-n microfon şi cu tocul 
pantofului în pupitru Stalin, ca să se facă linişte pe tot întinsul imens al Uniunii 
Sovietice, precum și la Paris, sunt nevoite să se retragă, trebuie expediat întreg 
materialul rulant al căilor ferate, nelăsând dușmanului nicio locomotivă, niciun 
vagon, nelăsând inamicului niciun kilogram de cereale... 

— Din care nimic, hă-hă, să se dea apoi rațiile la populaţia cea prea puţin 
valoroasă politic ca să fie evacuată! bombăni cu ură Daria Maximovna Riumina, 
anticipând că va colabora de foame orizontal cu pictorul ăla român, la Harkov. 

ȘI că va fi spânzurată în 1943, când renăscând din cenuşa de la Stalingrad, 
Marius Ghizdavu îi va recuceri Harkovul, prea vremelnic însă ca s-o poată 

convinge pe violonistă să-şi lase fratele şi părinţii în ghearele căgăbăului, ca 
ostatici, şi ea singurică să fugă cu el, la Lw6w. 

— Niciun litru de combustibil! bău apă minerală de Kislovodsk Stalin, 
dându-și seama în acel canicular 3 iulie 1941 că astfel condamnă la congelare în 
gerul rusesc, nu numai la foame, aceeași populaţie neevacuată, dar se gândi că 
aliaţii AA îl vor despăgubi tocmai proporțional cu numărul de morți realizați până 
la sfârşitul marelui măcel. Colhoznicii trebuie să ia cu ei toate vitele, trebuie să 
dea cerealele în paza organelor de stat pentru trimiterea lor în regiunile din spatele 
frontului. Orice avuţie de valoare, între care metalele colorate, cerealele şi 
combustibilul, care nu pot fi transportate, trebuie neapărat distruse. 

— Obligând pe nemți să aducă din uie, tocmai de la Atlantic, hrană pentru 
populaţia rusă abandonată! rânji iar sardonic reacționar provocator Murocika. 

— În regiunile ocupate de duşmani trebuie create detașamente de partizani 
călări şi pedeştri, trebuie create grupe de diversiune, care să lupte împotriva 
unităților armatei dușmane, care să dezlănţuie pretutindeni războiul de partizani, 
care să arunce în aer podurile şi drumurile, care să distrugă legăturile telefonice 
şi telegrafice, care să incendieze pădurile, depozitele şi transporturile. În regiunile 
cotropite trebuie create condiţii insuportabile pentru dușman şi pentru toate 
codiţele lui de topor, ei trebuie urmăriţi și nimiciţi la fiecare pas şi toate măsurile 
lor, zădărnicite. 

— Războiul împotriva Germaniei fasciste, conspectă doctorița Dora Căinaru 
ce spunea propagandistul Tichie la Titu, nu trebuie socotit ca un război obişnuit. 
Acesta nu este un război oarecare, între două armate. Acesta este totodată marele 
război al întregului popor sovietic, împotriva trupelor fasciste germane. 

— Scopul acestui război, dicta Ana Pauker filologului prizonier Noveanu, 
pentru Apărarea Patriei, dus de întregul popor împotriva asupritorilor fascişti, este 
nu numai lichidarea primejdiei care ameninţă ţara noastră, dar şi ajutorarea 
tuturor popoarelor Europei care gem sub jugul fascismului german. 

În spatele de ursoaică al cominternistei purtând uniforma de colonel de 
propagandă, mesteceni Esenin din Reazan își legănau gratiile albe a îndoială: în 
principiu, a ajuta toate popoarele Europei care gem sub jugul fascismului german 
înseamnă a ajunge tu, ca divizie română a Armatei Roşii, până la Honfleur şi 
Biarritz, dând cu vopsea stacojie peste jugul totalitar brun, înrobindu-i marxist pe 
visătorii şi indecişii occidentali, vai de ei şi de speranţele lor privind întoarcerea 
ţarismului, care sculpta așa frumoase poduri aurii pe Neva şi pe Sena... 

— Nimic nu se face la voia întâmplării! privi cu insolență la mega-activistă 
teologul muzicant prizonier Damian. Nu ai avea puterea asta asupra mea, tovarăşă 
polcovnic Ana, dacă nu ţi-ar fi fost delegată ea de Cel de mai Sus decât de la 
Kremlin, nu de ex-seminaristul Djugaşvili. Toate se fac pe lume cu un rost: 
mestecenii sunt albi pentru ca, iarna venind aspră în Rusiile aceste, întru protecția 
peisajului ce se admiră singur, cum un Homo solus se admiră pe sine-n tabloul 
proaspăt, colhoznica lemn de foc să nu aleagă pocticul arbore, camuflat aşa în 
troiene, cum iepuraşul albeşte şi el păcălind pe lup, ci doar uscăturile să arză. 

— Din punct de vedere al idealului naţional, surâse Iancu Noveanu, nimic 
nu priește mai mult Neamului nostru, încordat întru Marea Recuperare, decât 
acest răgaz de egalizare a şanselor pe care ni-l oferă, în absurditatea sa malefică, 
stalinismul biruitor asupra nazismului. 

Români! Toate popoarele Europei sta-vor pe loc, așteptându-vă! 

Cele dintre Molotovia galițiană şi axa Berlin-Roma, pentru că vor fi 
bolşevizate cu avizul clasei politice AA (anglo-americane). 

Cele dintre axa Roma-Berlin și Atlantic, ba chiar şi Pacific, nu vor ieși din 
bătătură pentru că se vor dezmăţa într-un provizorat al prosperității, ca al 
condamnatului care-şi suge ultima țigară ca disperatu': până nu se va prăvăli 
totalitarismul roşu, ele nu vor progresa spiritual, ci se vor înfunda binişor în 
țărână, sub propria osânză, așteptând să se iniţializeze producția de Gaist în 
Gaghizdia, fiind într-adevăr rândul nostru... lar dacă nu noi, atunci nici ei! 

— Şi care-i totuşi noima ăstui răzbel? opri exasperată şareta, pe drumul de 
costişă ce duce la Odessa, doamna farmacistă Eliza Alexandrescu, niciodată 
căsătorită Ghizdavu din motive de Romlag, de dosar, de viitorul Irinucăi lor şi, 
poate, şi al zvăpăiatei nepoţele Isadora Morgenstern, a cărei ursită s-a considerat 
de experți şi proroci că scris fuse SUS a se împreuna cu puiul de nomenclaturist 
Sergiu Enache, pentru a naște, cu aprobare de la unchiul colonel Jan şi Cepeca, 
pe Președintele Mântuitor, voievodul Galiției Mari, Ștefan-Mihai Enache. 

— Scopul acestui Al Doilea Război Mondial, hohoti Marius Ghizdavu de se 
scuturară salcâmii Bugeacului, este să fiu EEU împiedicat a mă întâlni cu marele 
anticar Ioil Borgiah în Alexandria veche, cea intactă de dinainte de cutremurul de 
la 1977, de-a avut al nostru Cea, amuşinând molozul după mahmudele, revelația 
că dacă EI nu se poate ilustra global printr-un Război Sfânt, ca Mareșalul, o poate 
face tot atât de demolator propovăduind pacea între popoare. Ideal care nu va fi 
atins! Aşa că, fie şi în mizerie, te voi face relativ fericită, Liz, sintetizându-ţi cu 
organică perfecție un Paris la București, în anii cei mai murdari din Jurnalul lui 
Bulă despre cum a rezistat dumnealui ideologiei prin cultura Inculturii, bazat pe 
instinctul ţăranului român de a nu învăţa carte, dacă riscul este să se turcească, să 
se rusifice sau să se maghiarizeze sub binecuvântare austriacă. 

Scopul secund al acestui mare măcel, mare şi totuşi relativ mic, căci va 
amorsa o Explozie Demografică teribilă frenetică și, pe urmă, va umple oceanele 
de polimeri, este a-l împiedica pe popa Tani să formeze credincioși culți ca el, iar 
pe universitarul Noveanu să aibă o mare carieră politică, să adune putere, putere, 
fiind deja cel mai periculos erudit din câţi se pot închipui să fi citit mai multe cărți 
mediocre decât el — numai Hitler și Stalin îi stau ca nişte badigarzi în fundal! 

Şi îți mărturisesc acum convingerea asta, pentru că te iubesc mai mult decât 
îmi este îngăduit mebic, ca om cu viaţă profund orientată, dedicat unei Opere. 

— Bine-bine, gemu frumoasa farmacistă odată întorși pe drumul de costișă 
presărat cu asfodele, dar nu ţi se pare că pentru a stânjeni în activitatea lor numai 
doi-trei oameni de seamă e cam mare risipa de mijloace tehnice şi de sânge? 

— Nu! Deloc!!! Pentru că nimeni nu ştie care sunt aceștia! Doar Atanasie 

Damian, cel ce vorbeşte ca un Savonarola de Fiica Risipitoare, să se fi demascat. 
Eu însă, am uneltit în cea mai deplină conspirativitate. lar Noveanu, deocamdată, 
nu a strâns Putere, el fiind şi cel mai sângeros dintre noi, susținând că numai 
războiul e leacul bolilor de... cap, ce noi am putea dărui semenilor noştri. Precum 
am zis, succesul poate deveni lesne insucces, dacă nu nimerindu-ne vreo bombă, 
măcar întârziindu-ne expulzia operelor, prin arderea bibliotecilor sau prin 
micşorarea capacităţii popoarelor de a tipări cărți şi, uneori, de a le și citi. 

— Jenică Noveanu are într-adevăr gărgăuni cu Marea Recuperare! se plânse 
tot ei şi Stalin, oftând şi stingând lumânarea din dreptul mustăților sale. Fiindcă 
niciodată un popor venit la civilizaţie mai târziu nu s-a apucat să refacă epocile 
de care, rob fiind, nu a avut parte. Deşi, ideea Zappeionului nu e chiar rea. E chiar 
bună: un partid totalitar grec ar putea pune burghezia şi chiaburimea să înalțe, în 
fiecare târguşor, câte o Acropozdanie mai grandioasă decât cea antică. Problema 
prietenului tău, pe care trebuie să-l ţii sub permanentă urmărire, fiind tipic 
stalinistă: Renaşterea sau Iluminismul nu au explodat în Evropa după ce vreun 
fanatic a întocmit un Plan, iar o adunătură a votat în unanimitate implementarea. 
Concret, recuperarea la scară siberiană a neîmplinirilor voastre românești e 
oarecum forţată, în planul politicii de zi cu zi, şi dacă omul dumitale chiar vrea, 
atunci el va trebui să împuşte pre mulți, să trimită pe alții la munci istovitoare şi, 
celor cu averi nemeritate, să le asigure posibilități reale de Reeducare în spiritul 
că nu ai voie... să ai, când un om care munceşte cinstit n-are! 

Problemele astea fiind însă ale tale şi ale voastre românești în general. 

Rusia nu s-a amestecat niciodată în problemele altora. lar deviza noastră în 
acest război este, cum am mai spus, la Metrou, în 6 noiembrie: 

— Niciun fel de amestec în treburile interne ale altor popoare! Pentru că noi 
n-avem şi nu putem să avem asemenea scopuri de război cum este cel de impunere 
a voinţei şi a regimului nostru popoarelor slave şi altor popoare robite din Europa, 
care așteaptă de la noi ajutor. Scopul nostru este de a ajuta aceste popoare în lupta 
lor de eliberare împotriva tiraniei hitleriste şi apoi de a le da deplină libertate de 
a se orândui pe pământul lor aşa cum vor! 

— Generoasă politică! puse mâna la gură, mirându-se ca o mulgătoare 
fruntaşă de vacă, frumoasa Liz. Dar oare oamenii sovietici, muncitorii, ţăranii 
muncitori, soldaţi Armatei şi Flotei Roşii, ei înşişi muncitori, vor mai urma cu 
credinţă PCUS (b), dacă el va lansa, tocmai în acest moment greu pentru destinele 
moștenirii leniniste, lozinca că niciun fel de ingerințe în trebile altor noroade!? 

— Cu excepția unor intelectuali cu piele de iepure-n spinare, întreg norodul 
muncitor ne va urma. Și nu este un moment dificil, e doar o provocare de 
exploatat pentru a unifica şi mai centralist Soiuzul nostru, doamna Alexandrescu! 
o dumiri giganticul activist. Rezervele noastre de oameni sunt nesecate, domnule 
Marius Ghizdavu, cum îţi va fi raportat şi omul meu, Mișa Focșăneanu. Spiritul 
marelui Lenin și steagul lui izbânditor ne însuflețesc astăzi, în Războiul de 
Apărare a Patriei, lățite cu Molotovia galiţiană, anexată de la români, polonezi, 
evrei, baltici şi finlandezi în 1940, după cum ne-a însuflețit şi acum 25 de ani! 

Poate exista vreo îndoială că putem şi că trebuie să biruim pe cotropitorii 
fascişti? 

Duşmanul nu-i atât de puternic cum îl înfăţişează unii bieți intelectuali 
speriați. Duşmanul nu-i atât de puternic cum îl înfățișează unii bieţi intelectuali 
speriați! 

— Da, asta cred şi eu! mârâi intelectualul Marius deloc speriat. Hitler e atât 
de amator în purtarea războiului, încât eu — şi nu sunt mare şahist sovietic — l-aş 
bate cu maxim două milioane de morţi. Eu n-aş ajunge niciodată la înzecita 
dumitale risipă de eroi sovietici, care pe Lenin nu, dar pe Marx l-ar revolta! 

— Vezi că deviezi, pictore! Nu deasupra şevaletului e treaba ta. La bazele 
leninismului, stă ideea că masile trebuie s-o simtă. Revoluţia. Plângându-și 
părinţii şi apoi pruncii! Noua rânduială devine ireversibilă abia atunci când orice 
cap sănătos va gândi aşa: din moment ce zeci de milioane de cioloveci au mierlit- 
o pentru Idealul Marxist, este evident c-ar fi păcat să mai dăm înapoi, adică să ne 
silim a reeduca nomenclatura şi securitatea, implorându-le acum să ne 
monitorizeze şi să ne călăuzească pe drumul reconstrucției Capitalismului. 

Plus că două milioane de eroi tot e cam mult, dragă domnule Ghizdavu, 
pentru un război purtat cu profesionalism pragmatic de tip american! 

Mai ales că dracul nu-i atât de negru cum îl zugrăvesc unii, intelectualii. 
Cine poate tăgădui că Armata noastră Roşie a pus nu o dată pe fugă, în panică, 
lăudatele trupe germane? 

Dacă judecăm, stimată doamnă Alexandrescu, după situaţia reală a 
Germaniei și nu după declaraţiile lăudăroase ale propagandiştilor germani, nu e 
greu de concluzionat că invadatorii fascişti germani se găsesc în fața catastrofei. 

În Germania domneşte acum foametea și sărăcia; în patru luni de război, 
Germania a pierdut patru milioane şi jumătate de soldați, domnişoară pediatră 
Dora. Germania sângerează, rezervele ei în oameni se epuizează, spiritul de 
revoltă pune stăpânire nu numai pe popoarele Europei, căzute sub jugul 
cotropitorilor germani, dar şi pe poporul german însuși, care nu întrevede sfârșitul 
războiului. Nu mai încape nicio îndoială că mica Germanie nu mai poate suporta 
multă vreme o asemenea încordare. Încă vreo câteva luni de efort, încă o jumătate 
de an, poate un an şi Germania hitleristă trebuie să plesnească sub povara crimelor 
ei! 

— Sunteţi prea optimist, tovarăşe Stalin! surâse cu umor de comsomolistă 
cutezătoare creștina Eliza. Deosebirea dintre analiza asta a rezervelor şi cum le- 
ar fi evaluat genialul Ilici e că el ar fi adăugat în calcul la potenţialul marxist, 
contradicţiile dintre marile puteri imperialiste, fără amețeli însă, ci cu realismul 
adus lui de Krupskaia, ar fi pus un semn de întrebare pe momentul în care 
superioritatea strivitoare a rezervelor ar deveni activă. 

— Pentru că capitaliştii sunt proşti şi lacomi şi ticăloşi. Ei ar 

fi în stare, Grig, să-şi conserve la nesfârşit aceste flacoane de sânge şi creieraş 
care sunt soldaţii lor, fii ai electoratului prețios! 

— Cu nişte consecinţe cumplite, Dora. De aceea şi trebuie, cu orice preţ, să 
termin deja acum acest roman inițiatic, Războiul Sfânt, pentru a omeni, deci a 
îndumnezei puţin, pe CITITORUL ce cu smerenie va străbate de trei ori câte şapte 
fascicule de câte optzeci de pagini, plus una finală, în totul 1681, ah! 1681!!! 
număr de o perfecție divină, ce l-ar fi înnebunit pe moftangiul de Bach! 

Dacă, dacă l-ar fi remarcat. Pătratul numărului evangheliștilor lângă 
pătratul pătratului treimii sacre! 

— Adică tu socoteşti drept adevăratul erou al Războiului Sfânt, cititorul! E 
mai complicat, mă, nu se lăsă îmbrobodită Dora, așezându-se pe o bancă, gâfâind 
uşurel, parcă din nou gravidă, la ieşirea de la Medicină, vizavi de locul împuşcării 
de către simieni, la 21 septembrie 1939, a premierului Armand Călinescu, parcă 
pentru a semnala lui Stalin că ţara-i instabilă şi că, când s-o duce-nspre Lw6wul 
nostru (intrase încă din 17 în Polonia), îi va fi uşor să ne ieie şi nouă Basarabia. 

O bancă al cărui spătar era arcuit estetic, ceea ce o făcea incomodă dar te 
îndemna să urci în timp, să întrevezi la câţiva paşi un monument al artileriștilor, 
cu ţeavă verticală şi cu ghiulele şi cu cele două, galbene, micuţe, adevărate 
bijuterii de arsenal, două glorioase Tunuleţe Antitanc, cu mari necazuri şi 
infatigabilă îndârjire aduse-n ţară, unul de la Cotul Donului, de către popa Tani 
care a scris Luminarea Poporului, altul din Stepa Calmucă, de colericul eseist şi 
pamfletar Jenel Noveanu, care ne-a lăsat poruncă Marea Recuperare. 

— Vezi tu aceste piesuleţe de artilerie galbene? şopti visător scriitorul celor 
1681 pagini de război sfânt. Chiar şi pentru o domnişoară încă neviolată de 
viguroşii ostași roşii de pe un Triceratops T-34, este vădit că ele pot deruta 
bubuind formațiunea triunghi a cocorilor (xypaBnu), dar sunt relativ ineficiente 
față de un blindaj gros și aşezat în aşa unghi încât ricoşează aiurea proiectilul tău. 

— ŞI atunci care este înţelesul ascuns al acestui noian de distrugeri? 

— O poveste de dragoste, Grig! 

— Este şi aşa ceva, dovadă tocmai această minunată toamnă de mari 
biruinţe, numărul 1941. Ai dreptate, micuță Dora! Un simplu decor nou, picant, 
te iubeşti în plin suspans: e/ în puterea nesecatelor rezerve staliniste, ea sub 
ameninţarea bombardamentelor AA. Totuşi, în plan est-european galițian, pentru 
mine, semnificaţia celor exact 1681 de pagini e că, hm! cum observa şi amicul 
meu basarabean Aleksandr Sergheevici Pușkin, cel puţin în ilustrațiile, 
nesemnate, hă-hă, ce Marius Ghizdavu aduce la traducerea mea din 1950 la 
Bahcisaraiskii fontan, acest an este o adevărată calamitate pentru expansiunea 
românească în spaţiul balto-ponto-siberian, urmând neabătut Directiva Cazul Fall 
Petru Rareş, deoarece precum acum ne folosim de Wehrmacht, pe când în acel 
tragic an 1681 ne slujeam de urdiile otomane şi de hoardele tătarilor celor de-a 

pururea visceral antistalinişti, care cu tot eroismul lor, au trebuit şi ei să cedeze, 
dinaintea resurselor nesecate ale Rusiei, de-au statornicit prin tragica pentru noi 
Pace de la Bahcisarai, în nenorocoasa zi de 13 ianuarie 1681, graniţă ţaristo- 
otomană pe Nipru. Ci marele Gheorghe Duca-Vodă, de la bordul unui pânzar 
moldovenesc, armat cu opt baterii de tunuri, unele cam tot ca aiestea galbene, 
aduse de Damian şi Noveanu înapoi pe pământul strămoșesc, la Ciorogârla, 
preşedintelui Sadoveanu, inspectând el această graniță, plecând pe mare, de la 
Odessa, portul lui Alexandru cel Bun, spre Cherson şi apoi urcând pe Nipru pe la 
Nikopol, Zaporoje, Ekaterinoslav, Dneproderdjinsk, Kremenciuk, Bucureşti-pe- 
Nipru, Cercaşi, Kaniv, Pereiaslavul Agnieszkăi și, în fine Kievul, unde-s stocate, 
cum observa recent generalul de propagandă Horea Bratu, la mănăstirea 
Vîdubițki şi la Pecerskaia Lavra, dacă nu şi la catedrala Sfânta Sofia, suficiente 
dovezi că protoromânii cu greu i-au creştinat pe slavi, urmând porunca Sfântului 
Andrei, ce propovăduind pe Nipru în sus au pus cruce unde s-a înălţat apoi Kievul. 
ŞI acol6 şezu și plânse, crede-mă Dora, de la 1680 hatman al Ucrainei, Duca- 
Vodă, realizând într-o intuiţie fulgurantă dar de bătaie lungă, cât de primejduite 
sunt destinele viitoare ale exprimării latinităţii răsăritene, româneşti, în contra 
celebrei îngâmfări pravoslave exclusiviste, ce teoretiza un gigasuflet așa de 
încăpător încât toate cele microsuflete din jur să-şi găsească un adăpost definitiv! 

Fiindcă te iubesc, Dora, şi orice ar zice ai tăi şi-ai mei, noi trebuie să ne 
luăm, să întemeiem, la vreme de război şi de posibilă bolşevizare, o familie 
eficientă, creştin-ortodoxă, competentă a furniza nu numai o droaie de copchii 
după modelul buneilor mei, Chiril şi Lusia, care au înţeles că șansa băștinașului 
este ca veneticul să aibă din ce să deporteze, ci şi un climat de cafenea, — mie o 
libertate de boem, ca să pot duce până la capăt romanul meu despre evenimentele 
din 1913-1919, care constituie, episod cu episod, Războiul Sfânt... 

Meritul cel mare al consilierilor/ sfetnicilor Ducăi-Vodă, strânși la curtea 
de la Nemirov (3-4 poşte la sud de Berdicev, peste Bug) fiind după analiza mea 
următorul: ei au avut înțelepciunea, incredibilă la 1681, de a trage toate 
concluziile din căderea, cu opt decenii mai devreme, a eroicei Mari Uniri a lui 
Mihai Bravul Ei au înţeles că e doar ideologie pentru prostime şi chiar perfidie, 
dacă nu şi laşitate, dar în orice caz trădare, trădare, da, trădare, imbecilitatea că 
noi aici-şa, dintotdeauna, pe-acest meleag, doar ne-am apărat şi niciodată n-am 
râvnit neapărat să punem în valoare bunurile altuia, cu teritoriu cu tot. 

— Dar noi suntem romani de la Roma, Dora! Lupoaico! Nişte cuceritori. 

— Noi suntem romani sadea, autentici, genuini, pentru că urmași ai 
romanilor banalizați de viţii or fi azi doară italienii lui Mussolini şi Gramsci. Noi 
românii am stăpânit, aşadar, ca romani get-beget, de la Trieste-n Jos, toată coasta 
dalmată, toată Iugoslavia de azi, apoi Grecia, Bulgaria, Bizanțul cu Asia lui latină, 
practic toată Turcia până-n Liban, Siria şi Palestina, după cum la nord patrulele 
noastre urcau pe atunci în pustietatea păduroasă de pân' la Marea Baltică, iar la 
Răsărit rătăceau până la Marea Caspică, fiind un factor de ordine şi civilizaţiune 
în aceste vaste teritorii, pe atunci tot așa, practic nelocuite, protejându-se 

neguțătorii noştri a-şi purta harabalele până la Sopot şi Danzig, s-aducă ambră 
sau clopot durabil pentru mănăstirea Cetăţuia, şi până la Astrahan și Stalingrad 
pe marele fluviu Rha, s-aducă mătase chinezească, partenerii de afaceri fund 
venețienii și genovezii, aflaţi când la gura Vistulei, când la Balcic, respectiv hunii 
ce hălăduiau momentan între cetatea Astrahanului de pe marele fluviu Volga şi 
cetatea Kalmîkovo de pe liniștitul poeticul fluviu al Uralului, tendința acestor 
huni fiind a se statornici la acest nord al Mării Caspice, plăcându-le icrele negre, 
dar vorba cea lungă a neguţătorilor noştri i-a pus pe gânduri, i-a excitat, ajutându- 
1 să-şi configureze harta bogățiilor noastre diverse, precum și realitatea strategică 
a terenurilor, să înțeleagă, Dora, marele lor Fiihrer V6jd că nouă ne e mai uşor să 
ne apărăm în pădurile sprijinite pe Arcul Carpatic, dar am fi vulnerabili în 
păşunile lui Burebista din pusta Pannoniei, cea al cărei sol fertil e şi astăzi 
impregnat cu o continuă materie arheologică proto-daco-romană... 

— Niciodată românul n-a încasat mai mulți pumni, mai multă ocară, mai 
mult tratament rasist şi chiar de superioritate ca de la om la vită, decât îndură 
acum în Ardealul ocupat de horthiști, Grig, din vina aliatului tău german! 

— Şi iată de ce, privind harta României Mari, cu acel pumnal nazisto-fascist 
împlântat horthist în chiar inima țării, haşurat cu negru de către învățătorul Bazil 
Frâncu, fiind teritoriul răşluit, de plâng şi tata şi feciorul, eu nu pot să nu îmi 
amintesc, preabună Dora, lupoaico, mai scriind şi un text de mare tonaj ca acela 
al Războiului Sfânt de 1681 pagini, că ordinea priorităţilor noastre politice este: 
1) Ardealul; 2) Balcicul; 3) Cernăuţiul şi Pocuția; 4) Liovul lui Marius; 5) 
Basarabia şi Transnistria; 6) Crimeia cu Bahcisaraiul și mai ales, 7) Ialta! 

În linii mari, din vremea Ducăi-Vodă astea și sunt criteriile după care 
Istoria şi stăpâna ei, Literatura, vor judeca dacă fost-au bună 'au ba conducerea 
trebilor dinăuntru şi dinafară, ale generaţiei noastre de eroi! 

Restul este parţial banală strategie şi, în totalitate, tactică migăloasă, unde 
ai voie să te retragi sau să te avânţi după cumu-i conjunctura. 

— Marea noastră umilinţă, Grig, fiind că noi nu putem ACUM, în toamna 
acestui 1941, să răzbunăm pe loc prigonirea şi umilințele ce-au suferit ai noştri 
dincolo de granița nazisto-fascistă-horthistă, elitele îndeosebi, câți cărturari n-au 
fost buluciţi ca vitele-n trenuri şi expediaţi încoace, ca dovadă de cât de temeinic 
şi-a pregătit Budapesta sălbatica reinstalare în Ardeal. Rasism curat: o politică de 
îndobitocire, de dezromânizare-maghiarizare şi de descreştinare până la demolări 
de biserici, continuând în acest domeniu ceauşist barbaria austriacă a tunurilor 
generalului Bukow. Tu român, nu ești om, ești vită, tu trebuie să tragi la jug ca 
plăvanii! "Toate astea trebuie trecute într-o carte, fiindcă creierele se spală uşor. 

— Tu ca tu, scumpe Grig, furia ta este strict teoretică, scriitoricească! surâse 
Dora Glagoveanu unui gând insuficient camuflat. Marius Ghizdavu, însă, este 
artist. Artist în toată puterea cuvântului... EI e nefericit fiindcă nu uită nimic. 

— În toată supraputerea cuvântului! He-he! Dar cam fără Operă... 

— Nu râde, Grig! Nu te sfătuiesc să râzi! El URĂŞTE cu adevărat. Știrile 
ce-i vin prin Mircea Focşăneanu, care sintetizează mărturiile transfugilor, îl scot 

din minţi. EI ar voi, odată căzută Odessa şi întoarse trupele în ţară, fără niciun 
avertisment, aşa, fulgerător, ca la trecerea Prutului în 22 iunie 1941, aşa să atacăm 
peninsula horthistă din Ardeal, această aberaţie strategică: treabă de câteva ore să 
închizi la Carei un cleşte care ar porni din Banat şi din redobândita Bucovină! 
Sunt convinsă că dinaintea faptului împlinit, însuşi Hi ar râde pe sub mustață și 
s-ar împăca cu o creştere masivă a livrărilor noastre de petrol şi grâne. EI n-ar 
sprijini, nici nu ia în serios, acesta enclavă asiatică în inima Europei! 

— Aşa crede Marius Ghizdavu, că e Hitler în contra Eurasiei? 

— Nu numai Marius Ghizdavu, Grig. Doctorul Lecca, nici el nu vede altfel 
lucrurile. lar Augustus, pesemne prin Virginica, prin muierea sa americană, 
consideră că un atac energic asupra Ungariei ne-ar atrage, mai ales din partea 
Marii Britanii, unde avem cei mai mulţi fani, felicitări călduroase, pentru 
contradicţiile ce am naște-n sânul Axei la nivel politic, cu consecinţe grele pe 
teatrele de luptă, căci după ce am restabili hotarul de pe Tisa, este evident că nici 
noi şi nici horthiștii n-ar mai putea să se implice, activ, în războiul nazisto- 
bolşevic de la Răsărit! 

— Sunteţi tineri şi neştiutori! încremeni în zâmbet cu polonicu-n borşul de 
găină bătrână, verde-galben, madam Bolboros, gazda tânărului prozator român 
antonescian de 1681 pagini. Voi uitaţi ce avertisment i-a dat elementul AA, 
anglo-american, Neamului Românesc. Doamna de onoare Amelia Șaraga... a 
întâlnit deunăzi pe Țilu al meu în Cișmigiu şi, venind vorba de vexaţiunile ce 
suferim de la factorul maghiar, pe propriul nost' pământ, această persoană extrem 
de bine informată, ca soacră de om de informaţii — a lui Mişu, draaaagă! — s-a 
pronunţat că dacă, odată luată Odessa, nu începem chiar în acest noiembrie 1941 
războiul sfânt pentru eliberarea fraţilor noştri ardeleni, atunci Imperiul Britanic, 
cu toată dragostea ce poartă Regatului Românilor, din considerente strategice 
strâns legate de promisiunea lui Stalin că va suspenda acţiunea Cominternului de 
răzvrătire marxist-leninistă a Indiei, şi a sistemului colonial în genere, se va vedea 
silit a declara război României (!!!), cel mai târziu la o lună de la divulgarea de 
către Stalin a cârdăşiei lor, în stația de metrou Maiakovski, aniversând 6-7 
Noiembrie, — dintre monarhia britanică, democraţia americană şi totalitarismul 
bolșevic, cârdăşia contra naturii, draagă! — având ca unic ţel zdrobirea de către 
Ostașul Roşu a imperialismului germano-japonez, răsplata pentru Kremlin fiind 
ideologică: acceptarea sovietizării seminţiilor de rasă inferioară din Gaghizdia 
Mare, extinsă, adică văzută de la Trieste Joyce la Kiel Max Planck, din Molotovia 
de la Cetatea Albă la Kronstadt şi Viborg, iar transsiberian compusă doar din 
China, Coreea și partea cea mai harnică, vietnameză, a Indochinei! 

— Gaghizdia, hm, Galiţia asta Ghizdavului, cuprinde ea şi Beciul, adică 
străvechea Vienă? nu se scandaliză deloc Căinaru, auzind de atâta Europă şi atâta 
Asie, menite bolșevizării ireversibile de către anglo-americani. 

El era convins că nu numai gândirea germană, ci toată gândirea 
Occidentului, dincolo de lozinci e profund... rasistă! O gândire trufașă, care 
admite a aproba sprijin economic la catastrofe umanitare, dar cu aspra condiţie să 

dirijeze jocul doar statele superbogate, care ajută nişte triburi sărace, înapoiate 
prin însăşi natura lor primitivă incurabil, indiferent cu ce marxism le ajuţi. 

— Destinul Vienei, surâse deplin fermecător Dora Glagoveanu, depinde 
enorm de cum va cumpăni avantajele și dezavantajele posesiunii ei 
generalissimul Stalin, în calitatea lui de acționar majoritar al Naţiunilor Unite. 
Intuiţia mea e că 1-a stat totdeauna în gât, ca un os de peşte baltic, Perreburcu cel 
aristocratic, amintind de-un Troțki, de-un Kirov şi chiar de Lenin şi de alți 
arhierei ai evenimentelor din octombrie 1917, de i-a lăsat să le piară Memoria în 
Blocadă, cu simpatizanți cu tot! A accepta Viena în imperiul bolşevic ar însemna 
una din două: a o demola, piramidând Lomonosoave, sau a interzice muncitorilor, 
intelighenţiei și colhoznicilor, îndeosebi nomenclaturii, s-o viziteze! Eu anticipez 
că o va abandona dracului, în schimbul unor poziţii strategice. 

— Cu mare probabilitate, zicea ghinionistul Marius, zise tot Dora uimită de 
arta borşului ce stăpânea madam Greti Bolboros, Fiihrerul sovietic va cerşi 
diplomaților AA un cap de pod în Africa, chiar divina Alexandrie a Egiptului. 

— Cu bibliotecarul Ioil Borgiah cu tot? 

— Ah! încremeni ridicol dom! inginer de telefoane Ţilu, cu mustăcioara unsă 
de grăsimea absolut galbenă a găinii vârstnice. Dar mecanic vorbind, deci 
judecând pe criteriile fratelui tău Gary, Dora, avem aici de-a face cu un veritabil 
echilibru al terorii! Ce mai tura-vura! Domnul Gary a anticipat, încă înainte de a 
porni spre Prut, că britanicii vor ataca în scurtă vreme, pe un criteriu practic quasi- 
rasist, mari regiuni din Gaghizdia şi Molotovia. În orice caz, îmi spunea el, 
țesălându-şi calul, la 6 decembrie 1941, dacă Londra va declara război României, 
o va declara maşinal, ostilitatea asta a ei de rasă, și asiaticilor din Europa: 
finlandezilor şi ungurilor. Însă glasul sângelui va răsuna atunci cu putere înzecită, 
cutremurând întreaga planetă, mai rău ca exact acum un an, la noi Capitala, când 
cu prăbuşirea Carltonului şi a blocului Dunărea Albastră peste Biserica Enei. 

— Urmarea agresării românilor, care sunt niște asiatici ai Europei prin 
nesecata lor putere de a îndura rânjind vitregiuile epocilor, proroci cu un fel de 
solemnitate gazda Căinarului, va fi că Japonia nu va sta cu mâinile-n sân, să 
contemple la nesfârşit ofensele cari ni se aduc, nevinovați fiind, ca şi fraţii noştri 
unguri sau finlandezi, față de sora noastră britanică, instigată la rele numai de 
către plutocrația americană! Ei urmând a lua cu celeritate măsurile care se cuvin! 
Muie englezilor! Slavă japonezilor! 

— Hă-hă! râse ţărăneşte Grişa Căinaru în cea mai bună dispoziţie, de parcă 
s-ar fi ospătat în casa Glagovenilor şi doamna Sia în persoană ar fi dres cu 
smântână de vacă bălţată rusescul borş basarabean. Tanti Greti glumeşte, e 
glumeaţă, are haz. Deşi, personal, nu exclud o lovitură japoneză asupra coloniilor 
britanice sau anihilarea unor baze americane. Nenorocirea fiind că o superfină 
astfel de misiune nu trebuie lăsată pe mâna militarilor! Ea s-ar cuveni mai degrabă 
scriitorilor, artiştilor, balerinelor, eseiștilor... 

Ei ar şti să ferească pe tânărul împărat Hirohito de păcatul în care a căzut 
celălalt mare H, al germanilor, acela de a baza războiul pe o singură varietate de 

sânge de om... Precum pe frontul antisovietic, nazismul n-a acceptat formarea de 
Armate Albe, aşa trufia samurailor va împiedica Pactul anticomintern a duce 
lupta sub lozinca, eliberatoare de britanici și francezi, Asia asiaticilor! Astfel, 
nesecatul izvor de oameni galbeni va rămânea în mod esenţial nefolosit. Și asta, 
în folosul imperialiştilor ticăloşi din Europa şi America! 

Dreptatea japoneză fiind, dealtfel, evidentă. De ce să fie acordate după 
Turnul Londrei pendulele din Singapore şi Noua Zeelandă, când noua metropolă 
Tokyo este atât de aproape! 

— Fiţi fericiți ACUM, copii! ridică paharul şi sorbi zgomotos din vinul 
negru cel de Ziduri doamna Greti Bolboros, care nu ţinea nici cu Hitler, nici cu 
Hirohito, ci cu latinul Mussolini, după o reţetă piemonteză gătindu-şi escalopul 
cu ciuperci culese din pădurea Râioasa. Vin vremuri cumplit de grăle. Răzbelul 
ista se mondializează văzând cu ochii! Eu am cetit cu mare atenție RAPORTUL 
remis nouă de Mircea Focşăneanu, azi, şi pe care îl va prezenta tovarășul Stalin 
la metrou poimâine, 6 noiembrie 1941, la Şedinţa solemnă a Sovietului de 
deputaţi ai celor ce muncesc, da, cică muncesc, ca şi cum eu n-aş robi toată ziua 
la bucătărie şi cu dereticatul!... din Moscova şi a organizaţiilor de partid şi sociale. 
Cu mare, mare atenţie am citit. Noutatea cuvântării nu stă în acuzarea 
intelectualităţii c-ar fi laşă, să se râză muncitorii și colhoznicele de ea, ci în 
anunțarea conferinţei anglo-americano-sovietice de la Moscova şi a inconştienţei 
de a trimite avioane şi tancuri AA, dinspre Vostok, pe frontul pe care cu atâta 
jertfă finlandezii, germanii, italienii, ungurii, şi mai ales românaşii noştri, l-au 
înjghebat întru apărarea Europei noastre de veninoasa barbarie comunistă! 

America văz că se avântă cu lăcomie oarbă în conflict. 

Mai rău decât mârşăvia că suprema putere industrială a lumii înarmează 
Cominternul, nici că se putea, frate! Funia, să te spânzure, nene Roosevelt! Căci 
dacă le-ai fi trimis tancurile şi avioanele însoțite de echipaje, atunci s-ar fi 
manifestat elemente de ocrotire a cărnii lor electorale, de control. Dar aşa, aceste 
maşini de ocupaţie vor fi utilizate mai mult în contra Libertăţii noastre, cu 
specificul dispreţ pentru propriile pierderi în cioloveci al bolşevismului. 

Care este, deci, concluzia mea? Este că, din punct de vedere aşa ca joc de 
şah, războiul e ca și terminat. În momentul în care Germania ar constata că Marea 
Britanie a îndrăznit să declare război României şi Ungariei şi Finlandei, iar 
America e cu Stalin, patriotismul ar cere lui Hitler să ceară armistițiu sau chiar să 
capituleze necondiţionat, pentru salvarea oraşelor sale, patrimoniul Umanității! 

— Pactul anticomintern, zice doctorul Liviu Lecca al meu că zice Marius 
Ghizdavu, cumnatul Virginichii Gibson, şopti emoţionată Dora, este cea mai 
nobilă întreprindere europeană de la Cruciade încoace! Păcat că iniţiativa au luat- 
o nişte monștri ca Hitler şi Mussolini, iară nu aristocrația fostei Antante, ai cărei 
capitalişti au preferat, dimpotrivă, să investească în industrializarea stalinistă! Dar 
acest paradox nu e niciun paradox, cum nu-s paradoxuri foate paradoxurile. Căci 
aşa cum a arătat, încă la începutul acestui prânz modest, Grişa al meu scump şi 
drag, lăsând de fapt să se înţeleagă, nu Noua Ideologie Germană, ci mentalitatea 

occidentală este profund rasistă: pentru aceşti AA, a se exercita evident-aberațiile 
marxiste pe... ciolovecii din Gaghizdia, Molotovia, U.R.S.S. şi, în perspectivă, pe 
mai toată rasa galbenă, nu-i din perspectivă de acvilă plutocrată nicio pagubă! 

— Dora vrea să zică, înțelese mai mult din priviri iubitul ei, că analiza lui 
Mircea Focşăneanu e plauzibilă ca sinteză: la instructajul din 29 septembrie, 30 
septembrie şi 1 octombrie 1941, datat special aşa să-i umilească pentru 
înţelegerea din 1938 de la Miinchen cu totalitarismele nebolşevice, Stalin a impus 
americanului Harriman şi britanicului Beaverbrook următorul orar: în cinstea la 
de două duzini de ani de la evenimentele Eisenstein din octombrie 1917, să se 
anunțe Lumii în 6 noiembrie, la metrou, că americanii s-au obligat să bage pe 
front avioane şi tancuri, plus să acorde un împrumut de un miliard de dolari 1941 
— din ăia de nu ştiu câte zeci de ori mai consistenți decât valuta de la sfârșitul 
mileniului. lar inglejii, exact la o lună, dacă acest scenariu se va juca mai departe, 
să declare banditeşte război României, Ungariei şi Finlandei, în bloc, deşi numai 
Ungaria merita acest tratament, comportându-se expansionist faţă de toți vecinii 
ei. Și poate Finlanda, deoarece rectificarea de frontieră în jurul Petersburgului — 
plin de muzee — putea fi „înţeleasă“ şi aprobată pe şest de orice naţiune cultă, 
chiar şi din Axă, în timp ce mutilarea şi batjocorirea Ardealului nostru, nu. 

A declara însă de la Londra război României era ceva parcă delirat de 
Shakespeare, ca moftangiu, în nopţile sale de umoare neagră! 

— Tanti Greti, ascult-aici-şa la mine! E grav. Dacă nu sper din partea lumii 
euroatlantice reacție la această nedreptate făcută României Regale — şi am învăţat 
să nu sper de când cu, fatal României Regale Mari, Anul 1940! — aştept ACUM 
o reacţie de cea mai înaltă nobleţe de la... Kyoto, de la monarhia japoneză! 

Sunt convins că, în deplină nobilă solidaritate cu Regatul Român, agresat 
de Coroana Britanică, marele împărat Hirohito va lovi! Va da în toți! 

Şi nu la Singapore sau Hong-Kong, ci într-un mod cavaleresc care să taie 
cu fineţe chirurgicală nodul gordian al tertipurilor plutocraţiei americane, care-i 
cică izolaţionist-pacifistă trimițând avioane şi tancuri şi adidași comisarilor 
politici bolșevici, cu care să extermine pe ţăranul și pe învățătorul nostru la mii 
de kilometri de casă, apărători la plug şi pe Câmpul de Onoare ai civilizației în 
contra Barbariei ce nu va fi resimțită de nesimțiţii de occidentali, ci doar de 
amărâţii din acel spațiu în care dreapta rânduială românească s-ar fi înstăpânit 
totuşi demultişor, pe vecie, dacă gânsacii cocoţaţi în capul Ţării ar fi urmat 
consecvent Testamentul lui Petru Rareș, ca program de luptă a ei, şi chiar ca 
rațiune de a fi a clasei noastre politice, de vreo patru cente de ani încoace! 

Despre acest Testament renascentist, Minodoră, eu ştiricit-am încă din cea 
mai frajedă copchilărie, la Căinarii Vechi, pe la buneii mei, Chiril (Kirilov) şi 
Lusia Marmeladova. E drept, dulceaţa de nuci verzi da, dar n-am avut niciodată 
în mâinile mele Dosarul cu pricina. Povestitu-mi-s-a-n linii mari totuşi conținutul 

documentului, strecurat ca din întâmplare de acest Voievod al Culturii, în 
Evangheliarul ce-au dăruit, în octombrie 1941, pardon! 1545!!! sfintei Mănăstiri 
Căpriana, cu prilejul rezidirii acestui lăcaș, ctitorie a gloriosului său tată, Ştefan 
cel Mare şi Sfânt, ce zic bătrânii din partea locului c-a săgetat la vânătoare o 
căprioară sub un stejar şi de aice, numele, performanţă prea probabilă, c-au vânat 
şi bunelul Chiril la tinereţe, bătând coclaurile de la Ungheni la Dubăsari, şi 
văgăunile, atât pe Valea Bâcului cât şi pe apa Işnovăţului, destule căprioare... 

ȘI tocmai asta vreau să accentuez, că ideea fundamentală a Testamentului 
lui Petru Rareş vine de fapt de la tătâne-su, Ştefan-Voievod cel Mare și Sfânt, 
care cu tâlc adânc lăsatu-ne-a, ca pe-un şirag de pietre rare, şirul de cetăţi din 
preajma Nistrului: Hotinul, Soroca, Camenița, Orheiul, Tighina, Cetatea Albă! 

Porunca marelui apărător al civilizaţiei creştine, în contra barbariei 
mutătoare, fiind ca Noi să nu acceptăm niciodată, fiind deja azvârliți insuportabil 
de ex-centric față de baştină, faţă de Roma, să ni se recunoască, drept supliment 
de Spaţiu Vital, nişte teritorii oricât de întinse, situate însă prea exagerat de mult 
dincolo de acest romantic fluviu, Nistrul nostru. 

Nu, Minodoră! Ci aşa cum au dedus şi foarte tânărul tău Marius Ghizdavu, 
preumblându-se cu amicul loil Borgiah în împrejurimile Năpădenilor, când pe 
apa Culei ce-ntâlneşte Răutul cam odată cu Cogâlnicul în amonte de cetatea 
Orheiului, când pe aceea umbrită bine de codri a Ichielului celuia ce se varsă-n 
Nistru la Vadul lui Vodă, poposind ei când la o familie Moga, la Măgurele, când 
la o familie Honig în târgul Vlad, când la o rudă a mea de la Cornești, plăcându- 
le a porni disputele de la obârşii, iacă dar că a lor concluzie definitivă e aceeaşi 
cu a mea: spaţiul nostru vital nu e deloc la Răsărit, tu, ci la Nord-Vest! Progresia 
luminoasă a lui Ștefan-Voievod cel Mare şi Sfânt prin Pocuția (mişcare spre NV 
cu o impresionantă cerbicie reluată perpetuu de Bogdan al III-lea şi de Petru 
Rareş) ţinteşte nu dincolo de Premișlea — Przemysl, citadelă pe care au ars-o ca 
nefolositoare în 22 iunie (!!!) vă leato 7006 — vreun traseu Radom-Varşovia și 
apoi, pe Vistula, chiar ocolind pe la Bydgoszez, a ieşi la Marea Baltică între 
Danţca şi Kânigsberg, ci aiasta-i doar maskirovkă, ţinta fund tot pe Vistula, dar 
aproape latitudinar mult spre vest, anume Cracău (Krak6w), de unde ar fi fost pe 
harta strategică o joacă de copil a exploata succesul, forțând simetric nord-vestic 
spre Breslaul nostru și sud-vestic spre Viena (Beciul). Cine ar deţine acest 
triunghi geopolitic central, Cracăul, Breslau, Beciul, acela ar stăpâni de fapt 
întreg continentul, Dora! 

— Pentru că, surâse şi suspină vărsându-şi părul castaniu decolorat peste 
perna doamnei Bolboros studenta lui Lecca, din triunghiul de excepțională 
însemnătate geopolitică Cracovia-Breslau-Viena, îţi poţi despica trupul unei 
oştiri cum îmi desfac eu membrele inferioare: o falcă a cleştelui ieșind la Marea 
Adriatică între Veneţia și Ragusa (ba chiar Tirana), iar cealaltă falcă scăldându- 
se-n Marea Baltică între Copenhaga şi Riga! Iară cine stăpâneşte simultan aste 
două mări, una cadă, alta rece, stăpâneşte şi Europa. Nici habsburgii, nici 
otomanii, nici țarismul şi nici chiar Napoleon n-au reuşit această performanţă. Şi 

iată de ce, Grişa drag, construcţiile lor imperiale s-au dovedit simple, puerile 
castele de nisip, spulberate la cea dintâi întărâtare a mistralului coaliţiilor! 

— Drept ai grăit, frumoasa mea, în noaptea asta! Cuvine-se însă a observa 
că ceva îmi cobeşte, la aceste momente de supremă fericire ale noastre, domniță 
cu steluțe de rouă pe umeri, că dacă se adeveresc cele comunicate nouă de Mircea 
Focşăneanu, atunci eu voi fi constrâns să dau, încă înainte de instalarea lui Stalin 
la mănăstire la Cernica, cele 1681 pagini de Război Sfânt despre 1913-1919, în 
loc exotic de-a mă dedica celui pitoresc 6pus opus, Anul 1681 la Bahcisarai, ce 
tot mai frecvent îmi sparie somnul și chiar gândul-la-tine! 

— Și Marius Ghizdavu îşi are insomniile sale, căscă adorabil Dora. Nu şugui 
cu cele dintre noi, Grişa scump! EI crede că, din punct de vedere strategic, noi 
românii n-am câștigat mai nimic dacă ne mulțumim numai cu acest vechi port al 
lui Mircea cel Bătrân, care este zglobia Odessă. Misiunea trupelor noastre 
avântate dincolo de Nistru nu poate fi considerată un succes durabil, dacă noi nu 
rezolvăm pe vecie, chirurgical, această necontenită ameninţare la statornicia 
noastră, care este Crimeia, adevărat portavion vizând instalațiile noastre 
petroliere de la Cherson, Odessa, Ovidiopol, Cetatea Albă, Sulina şi Năvodari. 

— Noi românii tocmai luăm în aceste momente, șopti doar ei pictorul de la 
Ziduri, Simferopolul — capitala Crimeii, prin frăția de arme româno-germană, 
cimentată cu sânge în întreg acest spațiu românesc transnistrean. Vom stăpâni, 
dulce Dora, în con-dom... în condominium, acest „portavion“, cum îşi împart 
erotica insulă Cipru creştinii greci şi păgânii turci, învățând să convieţuiască 
multicultural. Desigur, camarazii germani se vor lăcomi să ieie bastioanele, 
cazematele, meterezele de la Sevastopol, Hitler apreciindu-şi cuceririle exclusiv 
prin valoarea lor de imagine și răsunet, cel puţin încă o jumătate de an mai durând 
asediul după opinia mea, şi a lui Mişu, iară eu am a sfătui pe stăpânii mei de la 
Propagandă şi Externe să obțină, pentru Regatul sau — de ce nu? — chiar viitorul 
Imperiu Român, dimpotrivă, micile localităţi foarte expuse desantului naval sau 
aerian, uşor de ocupat de către corpurile noastre expediţionare. 

De cel mai mare interes fiind, pentru mine ca pictor, târguşorul Ialta! 

Fiindcă, aşa cum am convenit cu Ioil Borgiah în codrii Năpădenilor, când 
pe apa Culei răcorindu-ne, când pe a Ichielului, veni-vor vremi când siguranţa 
națională, într-o lume cultă, va fi o chestiune pendinte mai degrabă de romancieri, 
compozitori, soprane, balerine şi pictori decât de statmajorişti. 

— Ah! Daaa, micuță şi gingașă, locomotivă-jucărie de copil, o Dora! Odessa 
nu-mi e decât un popas. finta mea este Ialta. Va fi, deja este, cea mai aventurată 
înspre Asia cetate spirituală românească! Pentru pictura noastră, astăzi sfârtecată, 
vom avea, deci, un nou Balcic sau o nouă Nagybânya-F'rauenbach, în locul celor 
pierdute-n 1940. Şi pentru protipendadă, o nouă-n vogă destinaţie vilegiaturii sau 
escapadei. Sunt convins că va fi permanent acolo destul public ca să merite să 
investim baban şi să încredințăm fără licitaţie șantierul Operei de la Ialta, ce în 
colaborare cu Gligorie Cornescul, un nemiș din ţinutul Hotinului, o am proiectat, 
cui? Antreprenorului lugojan Vanea Căinaru! Da, lui don' Nae! Lui socră-tu, 

dragă! Şi cumnatului tău, jupân Mitrea de la Chişinău! Intervin eu cu Mişu. 

— Dar numele acesta, Gligorie Cornescul, mi-e cunoscut, Grig! 

— Cum să nu-ţi fie! Fratele tău Gary o adoră în secret, ca Goebbels pe Anna 
Karenina din film, pe verişoara lui Marius, pe Elviriţa copoiului Focşăneanu. 
Pătrunzând cu o brigadă de blindate germane în Kiev, pe care o asista în calitate 
de tânăr inginer de motoare grele, frățiorul tău a cercetat, din ordinul generalului 
Horea Bratu, un depozit prețios de arhive seculare, retrase din Molotovia 
ghizdaviană, cea cucerită de diplomația sovietică în 1939-1940. El nu s-a 
mulțumit însă numai cu armonios dezvoltata hârțăgorie de partid, ce interesa mai 
degrabă pe colegii naziști în a lămuri prin ce diferă totalitarismul sovietic de al 
lor. EI a lăsat dracului dosarele, camioane întregi, de la ele îndepărtându-se spre 
magazii, unde erau depozitate hrisoave, letopiseţe, testamente, corespondență 
străveche, pe deasupra cu ceva jurnale intime ale unor doamne și domnițe, 
inclusiv un inventar ţinut de doamna leremiei-Vodă, cu averile de la mănăstirea 
Suceviţa, ce au luat și dus în Polonia, ca pentru a întări pretențiile româneşti 
asupra Cracăului şi Liovului. Și iată de unde au ajuns la urechiușele-ţi roz numele 
acesta, Gligorie Cornescul: cu migală, însăilând documente provenind din cetăţi 
şi târguri întemeiate sau finanţate de boierii și voievozii moldoveni, în această 
Valahie Septentrională, cum o numesc cronicarii kieveni, domnul Edgar 
Glagoveanu, fratele tău, cumnatul meu, a stabilit genealogia lui Mişu al Elviriţei, 
ginerele conului Alecu Ghizdavu. 

— Este vorba, ieşi Focşăneanu de sub acoperire, despre arhivele străvechilor 
ctitorii de-ale noastre de la Cernigov (pe Nipru), Camenița (strălucita noastră 
cetate vremelnic căzută în gheara spurcată a leşilor, cu Podolia cu tot, minunată 
Moldovă nordică, a cărei populaţie aproape unanim ortodoxă au cerut în repetate 
dăți alipirea la cei de-o lege, implorând până şi pe Mihai Viteazul când au ajuns 
cu Unirea la Hotin), celebrul Bar, cu ale sale colegii ce ar fi depăşit în filozofia 
istoriei școlile occidentale, dacă n-ar fi fost risc turcii, tătarii, cazacii sau muscalii 
să prade bibliotecile spre a le incendia, Liovul lui Marius Ghizdavu (ce el solicită 
cu întreaga-i Galiţie Mare, ai cărei descălecători au fost negustori de cereale 
gălățeni), Haliciul cel ce cu dojană îşi oglindește meterezele-n Nistru că nu mai 
devreme îl luarăm, Sneatinul, Premişlea, dar şi, mai spre zaporojeni, documente 
de la Ceahrin, de la Nemirova, de la Vozie, ba chiar de la Pskov, Kaluga, 
Kislovodsk, Nijni Taghil, Tobolsk, Nercinsk, Srednekolîmsk, Magadan, Iujno- 
Sahalinsk... 

— Ce dovedeau toate aste înscrisuri, Dora? 

— Ce, Grig? 

— Că javra de Mişu tot dintr-un copoi se trage! Dintr-un Gligorie Cornescul, 
un boiernașş arheolog ce, la cerere, au trimes marelui vizir Chiopărăliolu macheta 
în ceară de albine orheene a cetății Camenița, cu stâncăraie, ape, sistemul de 
apărare, dimensiuni, artilerie, muniţie, mai ştiu eu ce... Toate informațiile! 

— Nu fi rău! Mie macheta Operei din Ialta, de noul Gligorie Cornescul 
tocmită, mie mi-a plăcut! Păcat că Marius crede cucerirea cam vremelnică şi a 

propus în doi peri o frescă circulară cu multe nuduri pe fond de flăcări, ca la 
Vatican, Rafael, pentru un senzațional incendiu din cartierul Borgo! 

-— He-he! Nu m-aş mira să fi fost amestecat şi loil Borgiah în aşa faptă 
menită a pune omul într-o situaţie limită, convergentă spre o realizare artistică 
rezistentă intemperiilor timpului belicos, când alte bucurii cronofage n-ai! 

— Noi trebuie să ne justificăm stăpânirea românească în Crimeia, domnule 
Horea Bratu, nu prin forță, ci diferențiindu-ne doar ca factor de ordine, cultură şi 
civilizaţie. Tocmai de aceea, am ales un motiv care să-mi permită a blestema în 
genere războiul... Desigur, nu războiul drept, acela prin care îţi fereşti națiunea 
de la deznaționalizare și descreştinare și bolşevizare ireversibile! Ci doar în contra 
războiului nedrept, de jaf şi cotropire, vreau să iau atitudine, cu mânie proletară 
de artist militant, postmodern însă, nu angajat politic până peste urechi. 

Alegând ca subiect leşii anului 1650, leşii lui Vasile Lupu, voievod al 
culturii de ne-au lăsat mănăstirea Trei Ierarhi ca o mostră de ce-au fost capitala 
României de Est în anii glorioasei sale domnii, întinse-n nord în Galiţia mea de- 
au durat la Liov biserica Sfânta Paraschiva... Deşi mai dragă mi-i biserica 
aceluiaşi de la Orhei... Da, Dora... Ay! Și la acest an trist, 1650, iaca nenorocirea, 
neo-nenorocul perpetuu aici: acest oraş european (în care un strămoș al meu 
frecventa dreptul, retorica și medicina la un colegiu cu limba de predare latină, 
ale cărui diplome erau recunoscute în Polonia şi Lituania şi Carelia) sfârși prădat 
şi pârjolit deplin de către o coaliţie insolită: hanul tătarilor de Crimeia și hatmanul 
Bogdan Hmelnițki, cazacul care a studiat artele şi astrofizica în Liovul meu! 

— Şi au arsu atuncea tot oraşul. Unde şi unde au rămas câte o dugheniţă, 
jeleşte Miron Costin. Curtea cia domniască, casele boierilor și tot orașul într-o 
mică de ceas cenuşe au stătut. lară mănăstirile au hălăduit, că n-au vrut căzacii să 
dodiiască, den porunca lui Hmil hatmanul şi tătarii n-au putut, că era şi oameni 
cu sineţe închiși prin mănăstiri. 

— Aici este o poveste cu tâlc, îşi roși puţin de emoție teologul Damian 
fruntea-i pleşuvită galben verde ca alămâia. 

— Nu s-au pomenit de semnele ceriului, tresări cronicarul parcă presimţind 
descăpăţânarea de către analfabetul tată al academicianului berlinez Dimitrie 
Cantemir, al cărui Joc la ruşi ni-l va explica, poate, analistul de servicii secrete 
Mișu. Nu s-au pomenit de semnele ceriului, carile s-au prilejit nainte de acestea 
toate răutăți şi Crăiei Leşeşti şi țărâi noastre şi stângere casei aceştii domnii a lui 
Vasilie vodă, pentru cometa, adecă stiaoa cu coadă, care s-au prilejit cu câțva ani 
mainte de aceasta așea de grea premenială aceştii domniei şi întunecarea soarelui, 
în anul cela, în care s-au rădicat Hmil hatmanul cu căzacii asupra leşilor, foarte 
groazdnică întunecare în Postul Mare, înaintea Paştilor, în anul 1648, într-o 
vineri, şi tot într-acela an lăcustele neaudzite vacurilor, care toate semnele în loc 
bătrânii şi astronomii în Ţara Leşească a mare răutăți că sintu acestor țări meniia. 

— Mă vei erta, iubite cititoriule, îngenunche deprimat adânc marele umanist 
gaghizdian, căci nu ţ-am scris acestea semne la locul său. Crede neputinții 
omenești, crede valurilor și cumplitelor vremi, întriabă pe ce vremi am scris şi cât 

am scris. Aş hi lipit aceste semne la rândul său, ce amu era trecut rândul la izvodul 
cel curat şi scriitori carii izvodesc puţini să află, iară tipar nu-i. 

— Chiar, îndepărtă puțin cu lăbuţele pe umerii de morar Dora soţul, unde 
vei tipări tu, în ţara asta mizerabilă, jefuită, o carte de 1681 pagini, mă Grig? 

— Important este, gingaşă muză scăldată în rouă şi candoare, ca Opera să 
fie scrisă, înălțată. Cum zicea şi Marius Ghizdavu că s-a înţeles cu Ioil Borgiah: 
Universu-i cam măricel şi nu prea contează câtu-i luciditatea, lățită pe o sferă 
enormă cât a Geocortexului sau pe scoarța unui singur creieraş de greieraş! 

— Această cumplită mărturisire a lui Miron Costin, înaintemergătorul lui 
Nicolae Iorga în materie de-a fi ucis de-ai tăi, va figura pe chiar frontonul Operei 
de la Ialta, a cărei măreție antică, certă, căci vom lucra cu sclavi, salvându-i de la 
exterminări, iubito, va depăşi, mă asigură strămoșul lui Mişu, Gligorie Cornescul 
arhitectul, în primul rând pe-a Operei din Odessa, apoi pe-a surorilor ei din Beciu 
şi alte capitale, fiindcă totdeauna mă implic şi, ca român viteaz, eu merg în slip 
la plajă-n Pontul meu, fără teamă c-aş sfârşi ca bietul Brâncoveanu Constantin. 

— Opera Operei din Odessa e deja una din cele mai frumoase compoziții 
ocazionate de Vodevilul de la Ialta, dulce Dora. Pentru decoruri, Marius dezvoltă 
scena potemkinistă cu tunurile navale ale bandiţilor proletari revoluționari ai lui 
Eisenstein, îndreptate goebbelsian spre acest focar cultural, ca spre un simbol al 
aristocrației şi burgheziei de exterminat! Și așa cum observă şi generalul de 
propagandă Horea Bratu, cu o sudoare nord-siberiană pe fruntea-i de delfin, alde 
Fritz Hippler în abjectul film de justificare al masacrelor, Der ewige Jude... 

— Mai are mult de învăţat de la Sergiu Eisenstein! Să-l pui să repete, pe 
exact aceleaşi trepte, Scena Masacrului. Cum trag în proletari şi familile lor 
barbarii de ţarişti, fără preget, ca-n poligon! Cum nu-i cruțată nici fimeia şi, de 
mii de ori, chiciul ăla lacrimogen, de crime, torturi şi alte răzbunări generator, al 
căruciorului cu prunc rătăcind pe treptele cele multe-n jos, spre mare! 

— Acel pruncuţ, tâlcui enigmatic Marius Ghizdavu cu lumină de tigru 
siberian în ochii castanii, e chiar poporul rus, genialul în suferință Norod Rus, 
orfan, deposedat cu brutalitate marxist-leninistă de conducătorii lui fireşti, căzut 
pradă unui gruzin şi altor neruşi, să facă pe el experimente, mai crude chiar decât 
ale lui Pavlov pe nişte câini şi decât ale lui Miciurin pe arborele de căpşunată! 

— Misiunea noastră în Răsărit, admise Dora Glagoveanu, este să ne folosim 
mereu de enormul potenţial german, pentru a izbăvi pe fratele ortodox rus de sub 
exploatarea vecinic reiterată din partea nomenclaturii bolşevice. 

— Pentru că aşa cum a arătat Petru Rareş, spaţiul nostru vital nu este balto- 
ponto-siberian spre Vostok, ci balto-mediterano-atlantic spre Zapad, iar prima 
poruncă ce testamentul său ne-a lăsat este să ieşim, prin Pocuția, la Triunghiul 
strategic de importanță geopolitică crucială, Cracău-Beciu-Breslau. 

— Desigur, asigurându-ne în prealabil dinspre singurătăţile de peste Nistru, 
creând, în baza revelației de la Nemirova a Ducăi-Vodă, un puternic stat 
ucrainean între noi şi muscali! observă popa Tani, aşezându-se la praznic. 

— Revelaţie de la Nemirova a Ducăi-Vodă, care-i temeiul politicii noastre 

externe postceauşiste, admise rânjind-rânjind ca la videochat spre altarul de 
campanie din luminiș, amarul eseist lancu Noveanu. 

— Aici este o istorisire cu tâlc, se ridică de la masă părintele Damian, cu un 
zvâcnet semnificând că ori e lăsat să vorbească, ori ne va blestema greu pe toţi 
participanţii la videoconferinţă, şi pe copiii noştri, ceea ce ne impuse o tăcere de 
excepţie. Cum explicaţi? De ce, mă păcătoşilor, curtea cea domnească, vilele 
boierilor şi tot Iaşul au căzut pârjolului pradă şi numai Mănăstirile au hălăduit? 

— Pentru că tătarii n-au putut sparge zidurile, dădu din umeri Isadora, iar 
cazacii n-au vrut să dodiiască din porunca hatmanului Hmul! 

— Şi de unde, mă rog, Porunca asta de milă creştinească pentru creștini? 

— Explicaţia este pălmuitor de simplă! scrută cu disperare micul Raul spre 
Elvirița Focşăneanu, dacă chiar îl ascultă. Poate că Hmil hatmanul, având a 
elibera Ucraina de sub jugul polonez, nici nu s-ar mai fi apucat cu moldovenii, 
mărind astfel cu inconștiență nesiguranța alor săi, între turci, tătari şi tăvălugul 
rusesc sovietic. Dar marele său duhovnic, cum au stenografiat iscusiții dieci 
Jurmînski şi Pumpianski, s-a pristăvit la 1646, cu doi ani înainte de angajarea în 
războiul cu leşii, deci cu patru ani anterior nimicirii acelei Florenţe a Gaghizdiei, 
care au fost leşii lui Vasile Lupu înainte ca ștafeta Gaistului să se stabilizeze ca 
Finiş, ca ultim popas, la Lemberg. Așa dzicându-i atunci Pătraşco Moghila, înalt 
Prea Sfinția Sa Mitropolitul Kievului: Bogdane, Bogdane, ia aminte, Hmile, că 
dacă nu-i păcat a folosi în scopuri nobile potenţialul uman nesecat ca fântâna 
Arethusei, e însă lucru cu primejdie pentru suflet şi cu blestem pentru seminție a 
prăda leșii, indiferent de păzirea regulii de a ierta mănăstirile. Ce-ţi prorocesc Eu 
fiind asta: că nu vei avea statuie ecvestră pe soclu supradimensionat, cam ca cel 
de la Petreburcu, şi tu cu o cuşmă ca a altui brav, din Valahia, aici, la Pecerska 
Lavra, ci tocmai dincolo, să treacă pe lângă tine pelerinii veniţi pe Vladimirskaia, 
să se-nchine-n Sfânta Sofia cea durată de înțeleptul Iaroslav, ca să se cutremure 
tătarul, leahul, evreul, litfanul, şvedul, bolşevicul, ca şi nazistul. 

— Şi ce naiba, ce e rău în asta? nu înţelese ca deobicei Elvira nimica. 

— Rău e, din punct de vedere al geopoliticii Ducăi-Vodă, al poruncii lui să 
aşezăm noi românii un stat ucrainean între Bug și muscali, faptul că abia smulse 
de sub jugul leşesc, Smolenskul şi Kievul şi această Ucraină eliberată prin atâtea 
sacrificii de Vasile Lupu şi ginere său, vor cădea direct în Imperiul Țarist, la 
numai trei ani de la pustiirea capitalei statului moldovean de dincoace de Nipru, 
Bug şi Nistru... Aşa-i cu blestemele moldovencelor, tovarăşe Hmelnițki! 

— Iar binele amu, râse Grig ca un tanchist cu urechi de iepure sovietic, e că 
noi românii dobândirăm la 1941 Odessa, şi în alţi trei ani, prevăz că ne vom sluji 
de enormul potenţial al lui Stalin, pentru a bate iar la porțile Budapestei, pentru a 
o anexa definitiv, lăţindu-ne Imperiul Românesc şi în actualul Războiul Sfânt, 
atât la Est, cât şi la Vest, ca în toate celelalte războaie mai sfinte ale noastre! 

Partea a cincea 


Doar întru a se întări sufleteşte asimilând mai toate disciplinele renunţării, 
se aprinsese părintele Atanasie Damian după zgâtia ceea de verişoară a 
Ghizdavului, la revelionul de bilanţ tragic 1940/1941. 

Solstițiul de vară îl găsi complet vindecat, teolog fanatic, în stare să-și 
mâne cu energie în Cruciada Antibolșevică unitatea comandată. De Armata 3 
Română desprinzându-se după luarea Cernăuţiului, el trecu prin vad Nistrul lângă 
Hotin, dădu ocol cetăţii Cameniţei, forță linia Stalin pe direcţia Nemirov-Vinniţa 
şi se înscrise apoi, cu escadronul lui de adolescenţi, într-o bezmetică cursă de 
urmărire, prinzând Armata a 17-a Germană la Pervomaisk abia, pe Bug, mult în 
spatele teribilei încercuiri a bolșevicilor înghesuiți la Uman. Aici, el întâlni pe 
Gary Glagoveanu, ce asistase ca tânăr inginer, venind dinspre Jitomir, o brigadă 
de motorizate germane, de-ale romanticului general Hardenberg. 

De la zvăpăiatul frățior politehnist al Dorei, teologul avu veste despre 
Marius Ghizdavu că-i bine sănătos şi că, de la Berdicev, unde a legat la școală 
prietenie cu un excelent artist german, pe nume Runge, pornit-a, tot prin Jitomir, 
spre Kiev, cu gândul ascuns să intre ei, doi expresioniști, printre primii în 
străvechiul oraş de mare cultură europeană şi creştină al mitropolitului 
mărturisirii ortodoxe, Petru Movilă, eventual cu desant parașutat pe malurile 
Niprului, în scopul creştin de a-l împiedica pe canibalul Stalin să profite de război, 
ca Ceauşescu de cutremur, şi nu cumva să dinamiteze, utilizând aceiași securiști 
care au operat ca artificieri în iulie 1941 la Chişinău, roate bisericile, desăvârşind 
ce n-au putut strica diviziile lui Batu-han la 1241, bazându-se ele doar pe foarte 
ecologicele tehnologii medievale, prietenoase cu timpanele de om şi de câne. 

Inginer, deci barbar, capabil să pună Pecerska Lavra pe rulmenţi, dacă i se 
dă peste salariu o primă derizorie-n dolari, domnul Edgar Glagoveanu urmă cu 
ale sale care de luptă spre Răsărit, închipuindu-şi că, forțând Niprul la Zaporojie; 
sau Ekaterinoslav (Dnepropetrovsk), doar-doar a prinde șeva limbi din rândul 
colegilor de breaslă, de la cari să afle cumu-i cu nu ş' ce supertancuri, unele foarte 
mobile T-34, altele foarte greu blindate KV-72, creaţii — înţelese el aiurea de la 
spionajul nazist — ale unui inovator... Klemență Voroşilov, cică alb ce s-ar fi 
ilustrat în eroicul război civil al norodului rus în contra bolşevizării, ca cavalerist, 
avea mustăţi mai mari decât ale lui Bogdan Hmelnițki şi putea să danseze gopakul 
zile în şir, sub privirile înceţoşate de invidie ale camaradului roşu, Budionnii. 

Teologul îşi zise că aceste informaţii sunt disvolești: spiritul e ceva ce se 
eschivează perpetuu de la păcat şi, atunci, un Antihrist ca Stalin nu poate dispune 
de specialiști, oricâte privilegii le-ar asigura! Aşa că-n loc să se ducă spre Soare- 
Răsare, el dădu la derută cu zarul şi o porni exact perpendicular, spre Miază- 

Noapte, forțând Niprul la Kremenciug cu escadronul său de seminariști T.R., 
uluind și surprinzând complet unităţile de pază sovietice, ale tuturor lagărelor de 
la sud de Poltava lui Makarenko, inclusiv ale marelui centru de reeducare de la 
Komsomolskaia Petliura, punând în libertate impresionant de multe personalităţi, 
de a căror soartă circulau în Occident ştiri contradictorii, ba c-ar fi murit aia la 
Krasnaia Bandera, ba c-ar fi fost căsăpit ăla, cum ar fi Cernîşevski, Lunacearski, 
Wanda Nicolski, Natașa Rostova, Ines Armand, Frunze al lui Ordjonikidze, 
Mihail Roller, Aleksandra Kollontai, Vitali Holostenko, Vera Muhina, Rudin 
Oblomov, Marcel Pauker, maiorul Mîşkin, Nadia Krupskaia, Ehrenburg, 
cominternistul francez de mumă rusă Pierre Bezuhov, generalul țarist Paul 
Kutuzov, H6l&ne Kuraghina, Ivan Denisovici şi în genere mai toate personajele 
din Război și pace, în frunte cu autoraşul, un conte bărbos, jerpelit şi flămând. 

Văzând starea jalnică ce-o arătau aceşti, ochii cei creştini ai teologului, 
colaboraţionist la Raze de lumină, Gândirea, Criterion, şi Meşterul Manole, 
lăcrimară îndelung, meditativ, până descoperiră o cam dezgolită-n zdrențe 
fetişcană, o Zenaida, o româncuţă din Bucureşti-pe-Nipru, localitate-n care chiar 
bivuacase înainte de a lua Kremenciugul de pe malul celălalt. 

Avură deci material de conversaţie, se plăcură şi se luară, martori fiind 
Plehanov şi Jdanov, iar naşi improvizații prințul Eisenstein şi o doamnă 
Korobocika, prizonieră și ea, dar care se ţinea bine, căci fusese bucătăreasa 
ofiţerilor politici ai lagărelor de la Komsomolskaia Petliura şi Krasnaia Bandera. 

Aşa deveni posibilă preoţirea severului teolog, la Moldovanka sau Tătarka 
— crede Țăpoieşu, şi imposibilă o istorisire palpitantă cu un amor de război. 

O întreagă noapte de stele, a fost ca şi cum acest creştin de profesie ar fi 
înțeles la Pervomaisk, bivuacând pe malul râpos al Bugului, că nebuniile de 
dragoste îşi au justificarea lor, în ordinea și dezordinea lumii, de la veşnic 
repezitul domnişor Gary, ce tocmai sosise cu nişte romantice care de luptă ale 
generalului Kleist, îi vorbi cu ură, de război, de orori, de bestialitatea noastră ca 
oameni, foşti canibali, părea chiar terorizat ca un personaj scăpat de la un 
cutremur de proporţii, din Chile sau de la Lisabona lui Salazar. 

— Părinte Atanasie, se mărturisi el, când degetele Aurorei dădură cojii de 
mesteacăn o fragilitate trandafirie ca de-un obraz de comsomolistă, împrospătat 
cu apă rece din fântâna puşcăriei din Orhei, după retragerea securiştilor sovietici 
după lichidarea deţinuţilor politici români, impusă de principiul marxist-leninist 
că crimele proletariatului e juste în sine fiindcă, din punct de vedere occidental, 
se exercită oarecum pe noroade de rasă cam inferioară, incapabile să aplice corect 
o ideologie — eu o iubesc pe Elvira Focşăneanu exponențial mai intens, cu cât mă 
apropii mai vizibil de uzinele de trioare și mitraliere de la Rostov, de uzinele de 
tractoare şi tancuri de la Țariţin... Nu, părinte, nu păcătuiesc deloc, fiindcă 
dragostea asta a mea e de tipic medieval: am o Stăpână departe, cum Armand 
Hrestic pe Doina Semartian. Şi pentru Ea, comit fără de număr acte de bravură. 
lar după ce vom prăvăli bolşevismul, mă voi întoarce la Politehnică, la motoarele 
mele, așteptând ca Churchill şi Roosevelt să doboare la rândul lor pe Hitler, cum? 

Acceptând ei pierderi de douăzeci de milioane de suflete anglo-americane AA, 
contrabalansând hemoragia sovietică. Din când în când voi ieşi la pândă la 
Academia Comercială, ce nu se va mai numi V. ]. Lenin, ci Virgil Madgearu, şi 
voi smulge vreun zâmbet Elvirei mele, dăruindu-i câte un ghiocel de stepă, presat 
în vreun carnet de partid de bolşevic, din câte-am luat trofeu şi voi mai lua! Jur, 
doar Ei, că voi mai lua, o valiză întreagă, pentru Muzeul Naţional de Istorie ! 

— Nebunie curată! evaluă filologul Iancu Noveanu, când i se povesti de 
către popă, în lagărul de la Krasnaia Bandera, de pasiunea tânărului general de 
motorizate Gary, pentru carneţele cu seceră şi ciocănel. Datoria lui, ca speranţă a 
ingineriei româneşti, era doar să „fure“ cât mai multă meserie de la camarazii săi 
naziști, pentru ca să nu vie mâine ai lui Stalin și să se bată cu pumnu-n pieptul 
solzos de decoraţii, cum că toată tehnica năucă a lumii e inventată de ei! După 
cum, ah! după cum, dragă Tani, datoria mea de critic şi istoric literar, îndrăgostit 
tot de Elviriţa omului de informaţii Mişu, mereu plecat de-acasă, e să-i dedic o 
Operă voluminoasă, un buldozer ideologic care să nimicească şi să scoată pe uşa 
ei din dos a istoriei literaturii universale drăcescul roman-fluviu Război și Pace, 
conceput de marele piarist Tolstoi, parcă în colaborare cu sofistul de geniu care 
fu calmuco-suedo-iudeo-tătaro-ceceno-ruso-ciuvaşul Lenin. Cum adică, cel mai 
imperialist imperiu din istorie, de-au ocupat jumate din planeta aiasta, să-și 
formeze o imagine de cel mai patriotic epopeic război de Apărarea patriei? Câtă 
patrie, mă? 'Ai-da-deeee! O fi ţinând cu alţii trucul ăsta dialectic, cu franțuzoaica 
sibiancă cominternistă a lui Ghizdavu, dar nu cu subsemnatul Iancu Noveanu! 

— Şi eu! Şi eu! Şi eu am iubit-o pe Elvira Focşăneanu, scrise micul mare 
matematician Raul Lecca, la Pribegi, în foişor, sub o lungă demonstraţie dintr-o 
nouă disciplină a ştiinţei ştiinţelor, calculul tensorial îndrăgostit. 

— Spune-mi, Grig, dar spune-mi drept, îl gâtui Dora, nu cumva, la trecutul 
Revelion de la Ziduri, erai şi tu acolo doar pentru că venise şi verişoara lui Marius, 
stricata, perversa, ne... asta-n călduri de Elvira, care i-a turbat pe toţi? 

— Nu, iubitooo... Cum de-ţi poţi închipui aşa nemernicie? Eu am venit ca 
prozator român contemporan, ca viitor scriitor canonic. Pentru că soțul Elviriţei, 
copoiul Focşăneanu, informase pe şeful meu, generalul de propagandă Horea 
Bratu, că trei băieți de-ai noştri, abia sosiți din misiune aeriană peste Prut, domnii 
spioni Dabija, Hulpe și Supeanu, ar fi înlesnit trecerea frontierei unui pictor 
chișinăuian, un Nicolai Ivanovici Gumalik, foarte apreciat de Marius Ghizdavu 
șI care participase la sesiunea a șaptea a Sovietului Suprem al URSS, din 2 august 
1940, când s-a hotărât formarea unei RSS Moldoveneşti fără ieşire la mare, Sudul, 
Basarabia propriu-zisă, Basarabia voievodului valah Basarab, adică Bugeacul, 
atribuindu-se pe de-a moaca Ucrainei lui Hruşciov, odată cu Hotinul nostru. 

Din păcate, Dora, ştirea privind acest sol artist plastic, de peste noua graniță 
spre Asia a Regatului lui Antonescu, statornicită în urma acţiunii sovieto-nazisto- 
fasciste din 26-28 iunie 1940, încă nu s-a confirmat. Vai! De la castelul baronului 
Moga din Valea Ursului n-au venit atunci, să petreacă Revelionul la Marius în 
beci, decât Stelică, Petrache şi Mitică! 

Ei au raportat individual, fiecare pe canalul său, către Biroul Doi, rezultând, 
după eliminarea zgomotului şi contradicțiilor, următoarele: 

— că de Elvira Focşăneanu sunt colectivizaţi doar domnii: Raulică Lecca, 
Iancu Noveanu, Atanasie Damian (?) şi Edgar Glagoveanu; 

— că noi românii, odată întoarse trupele în ară după cucerirea 
Transnistriei, dacă Reichul ne va mai cere, înseamnă că-i falit, că poate pierde 
războiul şi, deci, n-are rost să-i mai trimitem tineretul nostru la risipă sigură; 

— că de tine, de „sora lui Gary“, sunt expropriaţi domnii Căinaru, adică eu, 
Liviu Lecca (profesorul ei de medicină de răsboiu), precum şi Marius Ghizdavu 
(maestrul tău viitor de crochiuri de pe teatrele dramatice de luptă); 

— că noi trebuie să fim gata, dacă se inversează tălăzuirea frontului, să 
mergem cu armatele popoarelor Uniunii Sovietice până la coastele dinspre 
Irlanda ale Angliei și Scoției, deoarece este inadmisibil, din punct de vedere al 
legilor Istoriei, ca să nu treacă roate popoarele importante, alea exprimatele, 
printr-o experienţă totalitară de minimum cinci cincinale; 

— că de sculptorița Cristina Done sunt rentabilizați domnii Eugeniu 
Otomega (inginer viticol autodeportat în Transnistria ca să extindă dincolo de 
Bug limita de cultivabilitate a viţei-de-vie, bazându-se pe tropismele agrotehnicii 
marxist-leniniste de a cultiva orez în tundră, în luncile inundabile ale Eniseiului, 
dintre Igarka şi Dudinka), Liviu Lecca (psihiatru, cumnatul Christinei), şi cu 
multe rețineri, şi neprobat, Marius Ghizdavu (amantul final recent, din august 
1939, al sorei ei sinucise de smintită ce era, Laura-Aura); 

— că după luarea Odessei, prim-ministrul preşedinte de consiliu Ion 
Antonescu se află în cea mai fericită poziţiune, de Conducător, care să-i permită 
să se plebisciteze, poate ca de ultima dată, dacă Țara-i de acord cu politica sa; 

— că de incisivul Marius Ghizdavu, care căuta pe chişinăuianul Gumalik 
pentru a zugrăvi cu el Opera de la Ialta, a arhitectului Gligorie Cornescul cela ce, 
prins măsurând locul, avea să fie decapitat de un desant marin sovietic, la 
Feodosia, în iarna 1941/1942, — era vag cotropită şi fosta americancă Virginica 
Gibson, păcătoasa de cumnată-sa, în timp ce relaţiile acestuia cu viitoarea 
newyorkeză şi, în final pariziană, poetă boemă Clara Honig, erau complet 
încâlcite din motivul de epocă nazistă stalinistă şi război, încât el nu avea niciun 
instrument credibil de testare a dragostei ce ea i-ar fi purtat, orice concesie 
feminină fiind susceptibilă a fi un calculat avans față de un Cavaler original, bogat 
şi cu relaţii, în stare să protejeze anumite familii sau măcar persoane, de abuzuri 
administrative, îndeosebi avertizându-le succint când apar unele pericole. 

— că, în fine, acelaşi aerian Marius a pornit de la Harkov spre sud-vest, cu 
intenții cinstite, homerice, de mariaj eminescian catolic cu violonista Murocika 
(Riumina), să fotografieze ei, chipurile, peisaje istorice la Poltava şi literare, pe 
urmele folcloristului Gogol, la Veliki Sorocinţi, ceea ce nu era decât o încercare 
sinceră de a o apropia pe fată de Ţară. Dacă penetrau barajul nemților, ei puteau 
ajunge la Berdicev, la Vinniţa, la Nemirov, la Rov (redenumit Bari de regina 
poloneză Bona Sforza) şi apoi, călăuziți de vreun urmaș al cronicarului Miron 

Costin, direct la rudele pictoriţei Marieta Ghizdavu, din Cernăuţi și Dubăuţi. 

— că (...). 

Din care buletin informativ, generalul de propagandă Horea Bratu a tras 
concluzia că numai între Grigore Căinaru, ca basarabean cu minte clară, ştiutor 
din naștere de ce se poate și ce nu-n istorie unde geografia-i neferice, Şi 
domnişoara pediatră de adulți, nu mult mai vârstnică, Dora Glagoveanu, s-ar 
putea naște o relaţie durabilă ca între Arghezi şi Krîlov. 

Altminteri, acel Rudy ce trebuia să se nască-n locul preşedintelui 
mântuitor-dezrobitor Zahei Avăcăressi, fusese chiuretat cu impardonabilă 
inconștiență de sociologul Lecca şi nişte camarade din Reich, la Spitalul Militar 
Regina Maria, din strada filosofului Mircea Vulcănescu, — un tehnician financiar 
pe la guvern, luat ulterior la Piteşti, la Canalul Volga-Marea Albă, la Periprava, 
la Chilia Nouă şi la Aiud, marele criterion al alegerii fiind bine ţintitul folos ca 
căgăbăul său tricolor să-i atribuie diversionist celebrul testament Să nu ne 
răzbunaţi! în locul scepticei lui prognoze că... că n-o să ne răzbunaţi, măi laşilor! 

— Cum să nu mă răzbun? se înroşi kpoBr 3a KpoBe u 3y6 3a 3y6 Căinaru 
până-n rădăcinile paielor sale de grâu sârmos. Toată lumea era de acord la 1918, 
că Războiul Sfânt trebuia să fi fost cel din urmă. Iscat de restituirea unui Sud 
pentru aşii şevaletului nostru, Dora, — da, şi pentru acuarelistele Balcicului, acest 
măcel — încheiat cu intrarea armatei române eliberatoare în Budapesta bolşevică, 
spre marele necaz al lui Lenin și al sprijinitorilor horthiştilor de mai târziu, Hitler 
și Mussolini, cari vedeau, în această răsturnare românească de situații, semn rău 
pentru Berlin şi Roma, c-ar putea şi aceste capitale s-o păţească de la cei pe care 
i-au subestimat, zic, acest dezastru de război a scormonit enorm în Om şi — aşa 
cum ne critica şi loil Borgiah boturile de urangutani doar pe jumătate 
dezîmblănite — e un nonsens a relua cercetările de psihologie experimentală, de 
lagăr şi de observare liberă pe teatrele de luptă, inclusiv în oazele de lumină de 
fosfor ale oraşelor asediate sau bombardate terorist anticultural să capituleze. 
Căci e vorba doar de ipoteze banale, care nu merită cheltuieli de verificare. 

Concluzia fiind deja previzibilă. Omul ca om e în stare de orice. 

— Marius Ghizdavu, Grig, sperând pacea anglo-americană, să ştii că turna 
lui Borgiah la Alexandria, pe Lecca, cum c-a emis o ipoteză fantezistă a 
fragmentării speciei. Dintr-o varietate canibală, Homo sapiens totenkopf, cică pot 
apărea subspecii interesante, care ar putea împinge particularitățile rasiste ale 
ideologiei lor, de la desconsiderarea omului nehimmlerian cu Giocondă cu tot, la 
o jenă totală de însuşi conceptul de om! 

— Vezi, Dora, ei bine, și de asta sunt eu aşa îndrăgostit de tine! Fiindcă 
vedem lucrurile, adică oamenii, la fel! Nenorocirea fiind că acest concept de om 
se va încărca de prea multe semnificaţii triste... şi nu ştiu dacă neapărat varietatea 
agresivă Homo sapiens totenkopf ar acumula mai multă scârbă-n Extraterestrul 
observator, teamă fiindu-mi că omul glisant în bancuri, omul obosit, Homo fessus, 
omul care e victimă numai pentru că n-a ajuns călău respingându-i-se dosarul de 
admitere, vai! e din ce în ce mai greu să respecţi ordinul de a scrie, dat ţie de tine 

însuţi în moment de supremă Luciditate, căci muncitorii şi țeranii nu ţi l-ar da. 

— Atunci, nu-ți mai rămâne decât să nu mai fii om! izbucni în râs oil 
Borgiah. Fă-te repede ciolovek şi du-te şi tu pe la cozi, că poate se bagă ceva! 

— Nu m-ar mira nici situaţia asta, admise-n Stepa Calmucă rânjind Marius 
Ghizdavu, adâncindu-se-n fotografierea flăcăilor săi din Vâlcea şi din Muscel, 
cocoţați pe comode cămile cu două cocoaşe, cu ajutorul cărora tractau prin nisipul 
hleios harabaua cu pâine neagră pentru sandviş pe la compănii. 

-— Poate că vom învinge în acest război, Dora, deveni optimist scriitorul cel 
fără tipar pentru fluviu-romanul de 1681 pagini despre 1918 sau 1681 şi Mihai 
Bravul. Așa cum România lui Averescu a ieșit, din conflagrația anterioară, 
simțitor dublată prin prăbuşirea puterilor limitatoare din jur, aşa ar trebui să ne 
lățim şi acuma, dar imperial, nazismul şi bolşevismul neutralizându-se reciproc. 
Marea întrebare fiind dacă din ospățul învingătorilor vom scăpa de la început cu 
triunghiul de ametist Cracău-Beciu-Breslau, pe care deja a pus ochii voievodul 
culturii Petru Rareş, sau vom fi împroprietăriți la dracu spre est, — la Berdicev, în 
6 august 1941, cocoțându-se-ntr-un carpen cu două cocoaşe, iscusitul nostru 
diplomat Ghizdavu culegând de la Hitler promisiuni ferme că, după ce Reichul 
îşi va forma o idee mai precisă despre modurile de administrare a diferitelor 
judeţe din Molotovia, şi raioane din Crimeia româno-germană, România lui 
Antonescu va căpăta aproape sigur Lembergul, Camenița, Harkovul Murocikăi, 
Krasnodarul Kubanului, Mahacikala caspică şi chiar acest Berdicev, ca şi 
Feodosia cea întemeiată de românii genovezi de la Caffa, cum rezultă şi din Gesta 
Romanorum, precum şi satul de plajă Ialta, investindu-se regal aici într-un fel de 
Monte Carlo select, Livadia, unde să-şi verse banii şi bijuteriile toţi directorii de 
lagăre din Gaghizdia, de la 'Trieste şi Bizanţ până la Novgorod şi Helsingfors! 

— Da, iubito-iubito, absolut toate-s cu putință, dacă trupele noastre şi ale 
aliaţilor noştri germani, finlandezi, unguri şi italieni vor fi înțelept drămuite, 
ideologic, aprobând şi punând a se bate între ele popoarele Uniunii Sovietice, şi 
mai ales înarmând ruși ţarişti nostalgici sau zekari contra ruşi leninisto-stalinişti! 

— Tactică perfect fezabilă încă şi mai diversificat! îl completă eruditul 
pictor, fiu de geograf din familie de cronicari munteni. Fiindcă de fapt ruşii nici 
măcar nu-s ruşi. Adică există o groază de variante de ruși, Dora, cu origini 
sănătoase diferite. La un anticar din Breslau, eu am frunzărit o broşură exoterică 
nazistă care, în sfârşit, recunoștea că, la dreptul vorbind, originea dinastiilor 
făuritoare ale Imperiului Rus este vădit germană. Indiscutabil, şi Petru 1 şi 
Ecaterina a II-a erau de sânge german. Neclară e azi doar originea rușilor înşişi. 
De unde a migrat aici norodul. Vorbesc de ruşii primordiali, ca la noi geto-dacii. 
Părea mea e că ei se trag, în mai multe valuri migratoare, din Africa Albă, 
mediteraneeană! Există şi aşa ceva în acest continent gigantic și încă neexplorat 
temeinic de colonialiști. În Algeria, romanii au moștenit de la fenicieni un port 
important, care se chema chiar Rusicada (rebotezat de colonialiştii francezi 
Philippeville, fiind ei trimişi acolo de-un roi Louis-Philippe). lar din Rusicada 
asta, întâi Imperiul Roman, apoi Imperiul Otoman, au recrutat mercenari călăreți 

numizi albi, aproape caucazieni antropologic, cari luptând în Taurida, Crimeia 
sau Kuban şi mereu dezertând şi întemeind cnezate, au devenit ulterior celebri 
pentru tupeul, perfidia, vitejia şi prădăciunile lor, sub numele generic de cazaci, 
acoperind o mare diversitate de chipuri și tipuri umane, frapantă fund contradicția 
antagonistă dintre mutrele patibulare ale bărbaţilor şi chipurile enigmatice, de o 
gingăşie rară ale femeilor lor, educate să-i aștepte să se întoarcă de la război. 

— Se întorceau cu oarece pradă! Numai împlinirea dragostei noastre rămâne 
problematică, reveni Grig la monologul său, tata refuzând să creadă că viciul 
scrisului nu mă va duce la ștreang, iar înguștii tăi părinți, iubindu-mă ei din 
belșug, exact cam ca tine, Dora, dar condiționând împreunarea noastră legal 
consfințită, de binecuvântarea bănească ce mi-ar da-o tot ai mei! 

De unde deduc că n-am venit la Bucureşti, după ce-am luat Chișinăul, 
Cernăuţii, Moghilăul, Tiraspolul, Odessa, Chersonul, Eupatoria, Simferopol, 
Melitopol, Ialta şi Feodosia şi atâtea alte municipii şi oraşe meritând fiecare salve 
de tunuri grele, sute, ca să mă hodinesc, ci ca să-mi continui, cu reflexele încă 
neruginite, lupta pentru Propăşirea Neamului prin individ, prin mine şi prin 
frumosul tău relativ robust trup! Face-voi uz de toată viclenia, de toată bravura, 
de întreaga artă a faptului împlinit, a cuceririi poziţiilor care dau prin ele însele 
bătălii câştigate! Tot ce îți cer e să dai dovadă de acea răbdare şi disciplină, 
nespecifică sexului tău, dealtfel neadecvată niciunui sex, pentru că înşişi tinerii 
masculi adună luni de zile de instrucţie, în bocanci şi în creieri, înainte de a deveni 
soldați capabili să nu o ia la goană de pe câmpul de luptă, încă de la primele 
explozii sau şuierături ale muniției inamicului... 

— Scrii insuportabil, Grig! îi întinse mâhnită Dora teancul celor prime 81 
pagini şi 16 rânduri din Războiul Sfânt, returnate de Horea Bratu odată cu 
rezoluţia respingătoare a pretenţiei tânărului scriitor de să fie pus la adăpost de 
primejdia bolşevică, departe în Vest, pe la vreo legaţie cât mai atlantică. 

EI primi pachetul cu mişcări ocrotitoare, de parcă ar fi dormit acolo un 
prunc, ce ar fi deschis ochii sub portretul lui Moș Stalin, la zece ani, în 1952, fund 
comandant de detaşament de pionieri şi citind şi guițând deplin rusește bancuri 
din Murrrzilka şi din Krokodilll. 

— Dacă Dora nu se rupe de ai ei, devenind dependentă numai şi numai de 
toanele mele, atunci jur să repet stratagema teologului Damian la Komsomolskaia 
Petliura! Mă voi căsători cu prima româncuţă ce voi slobozi din ghearele 
nespălate ale inamicului, pe frontul oriental, din Gulag. lac-așa! 

Sau chiar voi împinge protestul pân' la cel mai grav conflict cu şefu mei, 
cum Marius Ghizdavu pentru marea-i violonistă Daria Maximovna Riumina, pe 
care tocmai o reîntâlnește zilele astea-n Harkov, bătând pe la toate uşile s-o aducă 
mai aproape, măcar la Rostov-pe-Don, la Krasnodar, şi apoi, prin Ialta, la Ziduri! 

Transnistreană, rusoaică, ucraineancă, puţin îmi pasă ce iau! 

Criteriul nu-i decât unul: în caz de o deportare, să pornească pe urmele 
mele, de Înviere, până la Ural, până la Kolîma, până la Amur, până la paralela 
intercoreeană 38, pe versanţii căreia se va derula, cum visa Marx, experimentul 

cruciş cu același popor, pus să testeze la nord comunismul real, aproape ceaușist, 
iar la sud capitalismul... sălbatic. 

Zise sieși, reușind atâta ordine în suflet încât semăna cu o magazie de 
muniții, de i se grăbi spiritul a porni aiurea, pe nepregătite, o teribilă ofensivă 
asupra Realului, pentru a-l sabota. 

Întâi, o inofensivă ofensivă a privirii asupra realului bulevardier. 

Parcă greu venindu-i a crede că maimuța umană, din perspectivă biologistă, 
adică proletariatul şi prisosul social, din viziune materialist istorică şi dialectică 
şi canibală, poate vieţui şi-n oarece pace om-om, în spatele unui front activ, într- 
un rai mai petrecăreţ decât cel înfiripat ca într-o Casablancă în Odessa cucerită. 

Deși erupția războiului se poate citi pe obrazul orașului. De la sfâşietoare 
afişe că ţine-ţi pliscul, bă, fiindcă potrivnicul ascultă, sau despre superioritatea 
submarinelor naziste, care atacă, asupra iahturilor anglo-americane, mai mare 
chiar decât a aviaţiei goeringiene faţă de trufia generalilor republicii poloneze 
dovedite sovieto-nazist neviabile, în timp ce Galiţia Ghizdavului, Gaghizdia 
întemeiată la Lw6w, pe principii de comunitate artistică, ar fi fost indestructibilă 
militar, ca şi Uniunea Sovietică cea reversibilă doar prin transformarea 
nomenclaturii în autocraţie, — până la ferestrele preparate pentru o negreală de 
doliu total nocturn, camuflaj împotriva incursiunilor zeppelinelor şi felinelor 
zburătoare dinspre Cirenaica, peste Mediterana şi peste Bulgaria cea ieşită la 
Marea Egee spre Muntele Athos, încât, cinică Dora, poate că ai dreptate: dacă şi 
în anul viitor progresia trupelor române și a aliatului german va continua fie și în 
ritmul relativ lentuţ din aceste momente meteorologice de mocirlă și zloată, 
atunci Hi, fără doar şi poate că-şi va reaminti, cu plăcere, de frumoasa zi de vară 
şi de stepă și de lanuri de secară, cu fantomatici maci însângerați, petrecută cu 
prințul Marius Ghizdavu în carpenul de la Berdicev. 

— Chiar crezi că vor urma alte întâlniri ca de la pictor la pictor, Grig? Mai 
e posibil aşa ceva? Eventual şi cu colecționari ca Duca-Vodă, la Nemirov? 

— Da! Potrivit cu desfăşurarea evenimentelor, cu existenţa unei mize 
serioase pe masa verde a jocului! Când vom atinge Volga, Marius, sub pretextul 
unor predări de sugestii privind definitivul Muzeu de artă al Europei, de la Linz, 
va îndrăzni să ridice în faţa V6jdiului naziștilor chestiunea sudică, cât se poate de 
urgentă — poate chiar la Vinniţa se va discuta — a întoarcerii de urgenţă a bulgarilor 
în stepele Asiei de unde au venit, dincolo de Volga și Ural, ca sclavi ai acelor 
fermieri germani colonizați în Stepa Calmucă încă de primele ţarine de sânge 
arian ale supraputerii lui Tolstoi. 

— Nu cred, domnule d'Esgrignon, că Hitler va merge, ca Marx, până la 
rădăcina carpenului, adică la țesutul cultural al Traco-Moesiei, dezromânizate 
treptat, Varna-Split, sub ochii mari şi mirați, hieratic migdalați, ai Bizanțului! 

— ŞI fascismul, şi nazismul, şi diferitele specii de marxism, mai sorbonard, 
mai kimceapolpotist, nu agită idei controversate. Se latră şi se rage doar de a 
zdrobi, de a demola, de a rade, de a ciocăni... Ci astfel de chirurgie nu pretinde, 
pentru lopata colhoznicului de rânește bălegarul aristocratic, decât asumarea 

cruzimii leninist-hitleriste de a zice canibalului, HAI, dom'le, papă rația! 

— De aceea, cât suntem încă pe pace, nu putem afirma nimic despre OM! 
Abia în condiţii de certitudine a impunităţii îşi dă el drumul la adevărata esenţă! 
Fiindcă toate totalitarismele, anunţându-și eternitatea la putere ca pe un nechezol 
de transcendenţă, eliberează nomenclaturile lor, şi torţionarii, de orice frică. 

— Unele totalitarisme au reuşit întoarcerea la democraţie cu procese minore, 
simbolice, ca la Niirnberg, Tokyo şi Târgoviște. Altele au refuzat, politicos dar 
net, orice analiză publică serioasă a pierderilor de fericiri omeneşti, acumulate 
deja în cifre impresionante, pentru rudele morților din silozuri. 

— Şi tocmai din posibilitatea a așa ceva deduce Ioil Borgiah, spre indignarea 
lui Marius Ghizdavu, umanist renascentist, nu de partid din România ilesciană, 
că călăul şi şfichiuitul sunt unul şi acelaşi subiect, doar sensul rotației cadrelor 
hotărând -— în viaţa asta — distribuirea rolurilor, așa azi acum, domnule 
d'Esgrignon, iar mâine exact de-a-ndoaselea! 

— În alte vieţi, va fi exact invers! ghici urmarea Isadora pe buzele Despinei. 

— Acum, Isauro, protestă Sergiu Enache, să nu-i atribuim acestui ingenuu 
samsar de cămile, pentru geambași de cai moldavi, prea multe mizantropisme! În 
ce ne priveşte, noi doi, eu şi tu, trebuie să fim fericiți împotriva tuturor opreliştilor, 
inclusiv bună parte din istoria şi literatura de până acum a... omului! Practic, 
această decizie înseamnă că dacă ai mei şi ai tăi se opun împreunării noastre, noi 
trebuie să ne apărăm interesele cu aceeaşi războinică cerbicie, cu care procedează 
ŞI veşnic contemporanii noştri, Hitler, Stalin, Horthy, Churchill şi Roosevelt. 

— Și Hirohito! 

— Şi Hirohito de la Kyoto sau din Baja California, Virginico. 


O inofensivă ofensivă a privirii asupra realului bulevardier. 

O văduvă de ofiţer român, abia omorât de Armata Roşie, sprijinită cu 
infinite precauţiuni de un aviator de-al lui Gerstenberg. Splendide exemplare 
umane albe, surprinse la început de maturitate, de apăsătorul sfârşit de octombrie 
1941, la București. În oglinzile hotelului, ochii ei verzi sticlind prin sita fumurie 
a voaletei. Vorbe făcătoare de prunci. Întrebarea românismului aici fiind dacă 
Marius Ghizdavu, convocat iar, de celălalt zugrav, la Nemirov, sud-est de 
Vinniţa, sub un ulm, ar cuteza într-adevăr să solicite deportarea tuturor bulgarilor 
peste Volga; iar la Rastenburg, solicitat pentru o a treia întrevedere, între frasini, 
dacă va consilia pe Hitler, care e loial, să constituie în nordul inospitalier, un bloc 
etnic compact, din finlandezi, unguri și ce triburi înrudite asiatic cu aceşti se mai 
află între Konigsberg şi Petersburg, colonizându-se activ ţărmul Mării Albe, 
insulele Soloveţki şi peninsula Kola. Numai așa macedonenii noștri, păstori cu 
mâini mici, şi-ar recuceri Macedonia Mare întreagă, de la Marea Marmara la 

Marea Adriatică, în vreme ce oșenii noștri, daci get-beget, care şi-au păstrat cu 
cerbicie sângele de o puritate rasială fără egal, se vor putea infiltra osmotic prin 
Pocuția spre Silezia, ocupându-se Breslaul, municipiul de baştină al baronului 
Richard Kunisch von Richthofen, care-n Comisia Dunării lucrând, a cules pe la 
1857 Fata din grădina de aur şi Fecioara fără trup, mituri rurale prelucrate 
ulterior de poetul național Mihai Eminescu, ale cărui studii în străvechiul 
municipiu de cultură Beciu ne justifică şi inspiră propensiunea de a-l acapara, cu 
Heiligenstadt şi cu apele minerale tămăduitoare cu tot, fiind demn de Imperiul 
nostru românesc, ba chiar meritat, având în vedere şi asigurarea compensaţiunilor 
pentru scurgerea a mai tot aurului moților apuseni în această cetate dunăreană, 
fondată de cavalerii traci proto-creştini ai lui Burebista. 

— Căzând, e benefic să te simţi vultur! sfătuise camaradul Adolf Hitler, 
secretar general al Comitetului Central al Partidului Naţional Socialist al 
Muncitorilor Germani, pe tovarășul Marius Ghizdavu, la Berdicev, dând 
împreună ocol turistic creştinului edificiu Karmeliterkirche Santa Barbara, 
sponsorizat de contesa Evelina Hanska întru iertarea păcatului aristocratic de a-l 
constrânge pe marele Balzac la abstinenţă, şi la celibatara neîngrijire scurtătoare 
de viaţă la scriitori şi artişti, înainte de a se dedica ea însăși mortificării pure, 
călugăriță carmelită inspirată de virtutea hiperfranceză a prințesei de Clăves. E 
chiar extrem de important, măi băiete de viţă latină, roman român, să-ţi aduci 
aminte c-ai mai stăpânit Lumea, c-ai avut un Reich al tău, linguşit de toți. 

Sau, dac-ai uitat coapsa arzândă a Romei, măcar să simţi aşa, voyeur furând 
meserie, un fel de gâdilătură pe suflet, când iau măsuri cuceritoare... alţii! 

Aşa şi poporul meu, tot îndurând jugul Antantei, un jug ca orice jug, și 
greu, şi umilitor, nu numai c-a reluat cu toţi experții în studio fazele mai 
controversate din Marele Războiu 1914-1918, indignându-se de cum l-a pierdut 
Reichul vechi doar prin ticălosul pumnal înfipt în spate de stânga noastră, etnic 
negermană, dar a tras și toată seva înţelepciunii din ce împliniri aveau alţii atunci. 

— În cel mai înalt grad, noi am apreciat, în Biroul Politic al NSDAP 
(Tentralnîi Komitet), extraordinarele calități de luptător ale Reginei voastre, 
Maria, ale întregii clase politice a momentului, emanaţie a întreg Neamul vostru 
Românesc. Aţi reușit cea mai spectaculoasă... lăţire din Europa vremii, de la o 
Românie Mică, la o Românie Mare, urieşească! 

— Și ce inițiat simte acut jovialitatea iresponsabilă a zeilor, când dai bot în 
bot cu ei, în berăria Walhalla, s-ar putea-ntreba, zâmbind serafic ca Goering, dacă 
nu cumva-cumva şi azi, noi arienii luptăm şi ne risipim sângele, de fapt pentru 
vreun vid galițian, între Reich şi ruși, prin care acești valahi băgăcioși, pretinși 
latini, s-ar putea infiltra tupeist chiar în triunghiul strategic Cracovia-Breslau- 
Wien, acaparând dintr-o dată două sanctuare ale altora: Tschenstochau, căruia 
polonezii-i zic Czestochowa, adorând acolo o icoană... bizantină, a Madonei 
Negre, pesemne dăruită lor de craiul vostru argeșean, he-he, cuman, Negru Vodă, 
şi Auschwitzul, în perspectivă, deh, mă gândesc şi eu, vreo sută de kilometri mai 
sudic, pe acelaşi meridian al Budapestei, vorbesc — evident! — fără să am o idee 

prea precisă nici măcar despre ce voi face cu ghetoul ăsta de-aici, de față, de la 
Berdicev, acum e început de august, cald, dar vine şi iarna rusă... Ce ştiu sigur e 
că nici la Moscova, nici la Berlin nu s-ar dormi în pace la gândul apariţiei unui 
Imperiu Românesc, unit voievodal de la Adriatică la Baltica, în care elementul 
coagulant să fie iar armeanul, evreul şi grecul, ca sub bizantini sau otomani... 

— Noi nu am luat decât ce era al nostru! bombăni Marius, privind în sus la 
mâinile împreunate contemplativ pe piept ale Sfintei Varvara a barbarilor. Iar 
acest nou Război Sfânt, îl purtăm deocamdată doar pentru Balcic şi Baia Mare, 
Cernăuţi, Cluj (să putem organiza în el alegeri libere şi piramide Caritas spre 
sfârşitul mileniului), Chişinău, Năpădeni (unde am copilărit eu) şi Odessa. Şi 
Ialta, desigur, pentru a dura acolo o Operă a Mării Negre, unde am invita pe cei 
mai străluciți tenori ai lumii, ca şi pe cele mai desăvârşite soprane şi prințese. 

— Poate... dacă în linii mari misiunea mea se va încheia, asigurând spaţiu 
vital şi un viitor sigur poporului meu și al lui Goethe... mărturisesc că m-ar tenta 
să lucrez eu însumi la Livadia, pentru aliaţii mei români, anumite fresce baroce- 
n Ialta lor, pe scările cele monumentale, unde seară de seară ne-am holba la 
defilarea doamnelor, soțiile viitorilor stăpâni absoluţi ai Răsăritului!... Apropo, 
între Ialta şi Odessa, nu e vorba de a găbji doar pe Richter, Oistrah, Rostropovici 
sau Gilels, şi soliști, şi balerine... Contează în acest război și scriitorii, pictore! 
Chiar aici, la Berdicev, e unul Vasili Grossman, care va colabora cu inamicul 
numărul unu al lui Goebbels şi al germanului ca german, cu Ilya Ehrenburg! 

— Numai că, adaose singuraticul Marius Ghizdavu cu inima mohorâtă 
gândind tomnatic la Clara Honig, acestor frumoase stăpâne de sclavi slavi, ca 
mezzosoprana Inga Ley, noi nu vom ezita să le spunem adevărul cel greu al vieții, 
direct în fardata lor față! Marile războaie ce răscolesc veac după veac genul uman 
își au rațiunea lor virilă, ca vulcanii ţuguieţi, mirabila lavă incandescentă, ascunsă 
ceva mai Jos, lichid hialin de preţ, puţinei noastre minți de suprafaţă. 

— Acest rezon de-a fi, rânjise carnivor Ioil Borgiah, contemplând sălbăticia 
ieşită din comunul erbivor cu care se bat pentru harem cămiloii, al războaielor, ce 
nu atât reduc din marii consumatori, cât aneantizează Iluziile privind capacitatea 
tehnologiei de-a-nnobila pe Homo sapiens, cam este a ne lecui de-a vedea-n 
colonei altceva decât simpaticul troglodit, capabil cu zâmbetul pe buze să ia 
vechile decizii canibalice faţă de Celălalt, rezultând fripturi fie ale lui, fie ale 
altuia. Numai aşa, pe umanismul înțelegerii omului ca animal vorbitor, ne putem 
feri de surpriza că, în război, ca şi-n politică, mai devreme sau mai târziu, se 
mânjesc mai toţi. Fără cultură serioasă, ciolovekul e o bestie canibală nesigură. 

Unul abandonează milioane de civili — femei gravide, alte femei, prunci, 
invalizi, pensionari — în marile oraşe cu nume ideologizate bolşevicește 
(Leningrad! Stalingrad!!!), focare sigure de atracţie ale asediului inamicului tot 
totalitar, dornic de succese mediatizabile. Altul pune aviația să terorizeze, atât 
ziua cât şi noaptea, orășenii adversarului, care sunt cât de cât reproductibili, dar 
totodată şi cărturarii sau operele lor, nimicind în plus ireabilitabil și non-rezilient 
valori arhitectonice care aparțineau nu germanului, poate nici umanităţii, ci la o 

chestie zisă Sanctus, cred eu, mai presus de nimicurile astea planetare... 

— Cum ar fi Dresden, Kânigsberg (bătut mai degrabă cu artileria), Breslau, 
cari toate ar fi intrat sub administrație românească, oftă Căinaru, dacă prin 
nimicirea reciprocă a Imperiului Nazist posthabsburgo-prusac şi a Reichului 
Sovietic postțarist, s-ar fi creat la nord de Pocuția, în Gaghizdia de Vest, 
Gaghizdia Centrală, Molotovia şi 'Transmolotovia, acel vid de putere 
recuperatoare, care să ne permită nouă implementarea Cazului Petru Rareş, să ne 
reluăm istoria de la Evul Mediu legendar încoace, ca pe o suită de descălecat după 
descălecat, de la Marea Adriatică la Marea Baltică, Marea Barents şi, în funcţie 
de rezistența întâmpinată, litoralul Mării Kara, de la fluviul Irtîş la gurile de la 
Marea Laptev ale fluviului cu ţâţe Lena! Ambele navigabile, pictore! 

— Părerea mea privind concepția mesajului acestor fresce fiind următoarea, 
tovarăşe Hitler. Dacă România își ia înapoi, salvând de la bolşevizare- 
deznaționalizare Basarabia şi Bucovina, atunci vom cânta la Opera de la Ialta că 
ne-am bătut pentru restituirea dreptului de proprietate, pe care bolşevicii nu-l 
recunosc în plan intern, deci nu-i interesează nici în politica externă. Dacă însă, 
plutocrația anglo-americană va pierde războiul, în sensul că nu va reuşi să nu 
rateze ocazia de a lăsa nazismul și bolşevismul să se macine reciproc, în folosul 
renașterii româneşti sub stindardele democraţiei, ale respectării tratatelor, ale 
revenirii Balcicului, Frauenbachului, Cernăuţilor, Năpădenilor şi Clujului la 
patria mumă, şi dacă deci ne-am omorât cu războiul degeaba, nu ne rămâne 
definitivă strategie de Război Sfânt decât ca noi toţi să redevenim demni de 
românismul cultural al Voievodului Petru Rareş, regretând etern că acest umanist 
nu fu destul de sălbatic în lupte, că nu şi-a tocmit avangardă din cavaleria mixtă 
tătaro-cazacă, că nu s-a intitulat Țar al Europei Centrale, pe care ar fi stăpânit-o 
pe vecie plimbându-şi itineranta Curte pe traseul triunghiular de rubin Viena- 
Cracovia-Breslau, pe care urmașii săi l-ar fi lărgit, în caz de destoinicie, în mai 
puţin de un veac, la triunghiul vag dreptunghic gigant de ametist Marseille (cu tot 
cu c6zannianul munte Sainte-Victoire), Kânigsberg, Odessa noastră... 

— Nu, Marius, şi ochii camaradului Hitler sticliră ca două picături de oţel 
Krupp incandescent, nu ne-am omorât degeaba cu războiul, pentru că aşa cum mă 
informează Canaris că zicea loil Borgiah la Alexandria remorcând cu ale sale 
cămile, din mare, nişte rondele de coloane, corintice, testul denazificării 
Germaniei şi, în special, examinarea prin simulare a democraţiei patriei mele 
dragi, Austria natală, ah! nu se dă în CONDIȚII DE PROSPERITATE! Atunci se 
vede dacă nazismu-i mort, sau cumu-i, când dintr-un motiv sau altul se 
construiesc crize alimentare cum au reuşit deştepţi ăia de la Versailles, după ce 
Wehrmachtul a primit în spate pumnalul iudeo-socialisto-bolşevic al loviturii de 
stat pacifiste, exact în prelungiri când se construia faza pentru Golul Victoriei! 

— Eu rămân la intuiţia, mormăi întunecat şi rece viitorul fotograf, fost 
deținut administrativ la Canal şi la Oneşti (Gheorghegheorghiudej-gorod), că o 
mare, spiritual, istorie românească se va săvârşi nu în sudul cuman, de la Ragusa 
la Varna, pe urmele romanităţii balcanice dezrădăcinate de invazia slavo-huno- 

bulgară, ci foarte septentrional teutonic. Dragi fiindu-mi Cernăuţii, Văşcăuţii, 
Karlsbad, elegiacul Marienbad, dar şi mai dragi Sopot, Marienburg, Memel, 
Dorpatul nostru studenţesc, Vîborg... 

Cavalerii teutoni erau ciobani din Țara Bârsei, rătăcitori la începutul acelui 
veac al descălecătorilor, veacul al XIII-lea, spre nord, partidul lor, fundat de Gelu, 
fuzionând la 1237 ca c-un portaltoi cu ordinul local al Gladiferilor, înfiinţat doar 
de vreo trei ş' cinci de ani, de urmaşii craiului bănăţean Glad. În scurtă vreme, ei 
au luat toată Prusia, şi — fireşte — şi Danzigul nostru, pe la 1308, pentru care s-a 
vărsat recent atâta sânge. Oricum, ducele Conrad al Mazoviei s-ar fi mult felicitat 
pentru trimiterea de emisar la Braşov, pentru aceşti cavaleri bârsani și pentru acei 
jurişti din chei care au întemeiat după dreptul din Siebenburgen, la 1242, satul 
Breslau, iar la 1257, în Gaghizdia mea, astă Cracovie de dorul posesiei căreia 
atâta sufăr, Herr Hitler, zi de zi, ceas de ceas şi... 

— Davai ceas! Davai Krakauer! se trezi Stalin din ațipire, uitându-se cu 
duioşie la Turnul Menumorut al Schăssburgului, amintindu-și ce i-a prorocit 
tăticul lui, că la Sighişoara, în cetatea naturală a lui N. D. Cocea, avea să fie noua 
capitală a Uniunii Sovietice, de-a veni şi ora lui, la Potsdam, Atlanticul fiind 
granița de Apus a muncitorilor și ţăranilor, în noua eră de eradicare marxistă a 
proprietății private asupra mijloacelor de producție, eră a fericirii leninist-maoiste 
obligatorii, când partidul unic se îngrijeşte de nevoile fiecăruia dintre supuși. 

— Acel ceas al lui Stalin însă nu a bătut! Deşi Marius Ghizdavu, prin soții 
surorilor Moga, l-a invitat călduros pe Fiihrerul sovieticilor că vino, dom'le-ncoa'! 
Pe Şoseaua Colentina. Nu mai întârzia niciun pic! Însă gruzinul s-a încrezut mai 
mult în Cominternul pus să analizeze, cu discernământ şi responsabilitate, mde, 
doleanța Galiţia Mare, lozinca momentului fiind potrivită de rațiile de hrană, 
indecidabile dacă-i flux revoluţionar al masilor sau e reflux gastroesofagian. 

— Păcat! Dac-ar fi fost Marius Ghizdavu în locul lui Stalin, el mergea 
neabătut până la Atlantic. Și ar fi pornit manevra asta încă din 1943, să nu mai 
aibă anglo-americanii timp să debarce! Ba mai mult încă: bazându-se pe acele 
inspiraţii de geniu dialectic, pe care în politică le au doar artiștii visători, el ar fi 
profitat de scandal și ar fi întors alianțele, mutând pușca de pe-un umăr pe altul. 
S-ar fi unit cu japonezii şi, încredinţându-le enormul potenţial stahanovist şi de 
industrie constructoare de maşini de luptă, ar fi silit pe Roosevelt şi pe Churchill 
să ceară armistițiu şi chiar pace. Apoi, procedând marxist şi mai ales, cum ne 
învață marele Vladimir Ilici — al doilea Vladimir providenţial după cel creştinat 
de protoromâni la Bucureşti-pe-Nipru ca megadespot bizantin — , ar fi împărțit cu 
japonezii enormele resurse chinezeşti, pentru ca imediat, aliindu-se cu sărăcimea 
din Asia, să insufle masilor lozinca zdrobirii militarismului de la Tokyo, punând 
la zid o parte a clicii şi trimițând în deportare, spre celălalt colţ al lumii, pe slugoii 
ei, ca să-și lase ciolanele la tăiat păduri cu katana-n Elveţia, Baden-Wiirttenberg, 
putreda Danemarcă şi etern neutra, după ruşinea de la Poltava, Suedie... 

Așa, Dora, ghizdaviana Operă de la Ialta, fumega sub lună ca o inofensivă 
ofensivă a privirii asupra inconsistenţei realului. Realul stradal de seară. O văduvă 

de ofițer român aruncat în aer la Odessa, odată cu clădirea căgăbăului, ăia 
distrugându-șşi de fapt dosarele în lucru, ca orice securitate când îşi schimbă 
vremelnic stăpânii sau sediul, iat-o urcând micuţele trepte de la Hotel Lido, feeric 
sprijinită de un pilot german de-al generalului Speidel! 

— Cătă harababură! replică şi rânji Jenică Noveanu. Câtă vărsare de sânge, 
sub pretext terorist tv, şi cât Romlag numai și numai pentru ca acest hotel cu 
piscină-n valuri să-şi schimbe proprietarul, după un sterp interludiu, sub o așa- 
zisă posesiune de către statul muncitoresc-ţărănesc, deşi tot şmecherii s-ar scălda. 

Lăsă pe vechiul prieten, recent îmbogăţitul proprietar de cimitir uman 
particular, popa Tani, să urce la fraţii Ghizdavu, pentru a-i spovedi, abia sosiți să- 
şi caute Marius dosarul cât Război și Pace, ținut inert inept la zi, activ, de ofițerii 
de informaţii, pe banii norodului, c-avea frate-n SUA, şi o porni cu tristeţe ca De 
ziua nunții tale-ți scriu, către căsuţa-i cu zorele din bătrânii Ferentari. 

Neputând să-l mai vază-n RO pe arhitectul Operei din Ialta, după ce 
refuzase să-şi pună la dispoziția mișcării civice frumoşii ochi castanii de pictor 
ratat, în grava criză de candidaţi la preşedinţie 2000 ce a lovit România Regală, 
numai şaizeci de ani după împuţinarea ei teritorială, lăudată cumva de Autoelită. 

Altminteri, nu puţin ar fi fost interesat doctrinarul ce deja Marea 
Recuperare 0 avea în cap şi pe hârtii şi pe dischete, să fi lămurit odată pentru 
totdeauna, cu bravul cavalerist care au fost fotograful de război Marius, de unde 
până unde i se întindea de fapt acea mitică Gaghizdie din 1935 de la Lw6wul 
Halszkăi Chrzastowska, Romă nr. 4-5 a cărei actualitate creştină e din ce în ce 
mai vie pe măsură ce Europa civilizată urmează, iarăşi, peste Bug şi peste San, 
drumul Uralului şi Caucazului, opoziţia rusă la invazie astăzi făcându-se doar 
pe... frontul corupţiei descurajatoare a marilor investitori strategici, miraţi de 
eşecul recreştinării și mai ales al recatehizării cu semi-biblii protestantissime. 

— Bine definită nu putea fi decât Molotovia, preaiubite Jenică, ar fi răspuns 
Marius Ghizdavu în salonul cu mozaicuri figurând schimburi comerciale vii ale 
valahilor cu varegii şi cu perşii, în portul genovez Caffa de la Feodosia, în Crimeia 
recent recucerită de ai noștri şi de aliatul german. În linii mari, prin Feodosia 
înțeleg un loc unde doamna doctor Dora Căinaru va binemerita de la patrie şi de 
la Reich, îngrijind combatanți măcelăriți de un surprinzător desant marin al 
bolşevicilor aliați cu englezii şi cu americanii, neprezenți dar anunţându-şi 
intenția de a trimite în zonă emisari la nivel de samit şi de mit. În linii mici, Jenele, 
prin Molotovia am înţeles totdeauna acele regiuni, cam cât două Franţe livreşti şi 
bere, din Basarabia, Bucovina, Galiţia mea, Polonia, Ucraina, Bielorusia, şi ceea 
ce, având îi vedere originea brașoveană a cavalerilor teutoni, aș numi Țările 
Bârsei, adică Lituania, Letonia, Estonia şi Finlanda, adică în total totalitar 
enormul spațiu pe care bolşevismul l-a ocupat, în cârdăşie cu fascismul şi 
nazismul, ulterior rece şi cu democratismul, în anii spurcaţi, 1939-1940. 

— A fost o eroare fatală aceasta! prinse a plânge pe larg domnul Maximilien 
Gaston d'Esgrignon. Fiind aici nu numai ce deplânge Dorothea Schlauberger, 
anume aşezarea Uniunii Sovietice pe baze ţariste, putrede, necesitând o nouă 

revoluţie, ci şi contaminarea statului pur ca idealitatea, al muncitorilor şi 
colhoznicelor, mânjirea cu sida imperialismului expansionist, fatală. 

Hellas, copii, este aici, în Crimeia, acid vorbind, cea mai căcăcioasă abatere 
a genialului Stalin de la marele şi veritabilul drum al lui Lenin! Care spusese că 
imperialismul naufragiind în hazna, atrage și falimentul orânduirii care îl practică, 
exasperând cu exploatarea nu numai fecioarele umane şi feciorii umani proprii, 
apți a se jertfi pe la revoluţii televizate, ci şi tineretul analfabet politic din coloniile 
alea ce prin mârșăvie şi crime şi le-a adjudecat. 

— Şi ce-i cu asta? se oţări bătrânul Marius, mai mult spre Despina sa de la 
Sonnenheim, gelos de cum îl mângâia ea din privirile bătrâne pe emasculatul 
d'Esgrignon de făcuse minuni de vitejie să bage comunismul în Spania, ca să 
demoleze Escorialul, să violeze bezbojnicii cu ulei de ricin călugărițele şi să 
expulzeze savanții cenzori toți lisuşii din Muzeul Prado, expediind restul la 
Moscova şi Leningrad, după epuizarea aurului Spaniei dat pe armament. Uniunea 
Sovietică a avut sinceritatea leninistă de a nu ascunde niciodată vecinilor ei că 
este o putere revizionistă, că de îndată ce va acumula capital din spolierea 
țărănimii ŞI-şi va crea o industrie de mașini de luptă T-34 grandioasă, mintenaş 
își va ataca lanţul de vecini, începând cu veriga considerată cea mai slabă! 

Păcat că patria nomenclaturii bolşevice şi a marxiştilor occidentali a 
devenit, prin îmburgheziri, un stat imperialist, aţâţător la un nou război! 

Din punct de vedere expresionist, cum am lămurit eu cu Runge, încercuiți 
la Stalingrad, într-un bordei de lângă o uimitor de americanizată uzină de motoare 
de tractor pentru tancuri, nici măcar Primul război mondial nu merita să se 
inițializeze fără un studiu de impact asupra Artei, să nu rămână definitiv pitică, 
dar gureșă, mediatizându-i-se Apassionatta transpusă pentru tobă de tinichea. 

Cât despre al Doilea, e extrem de grav se s-a-ntâmplat, căci aşa cum 
susținea şi interlopul Ioil Borgiah, păstorindu-şi cămilele furate din Stepa 
Calmucă, închiriabile la contrabandiști, se pune acum întrebarea dacă nu cumva 
ar fi mai bine să extindem dreptul celorlalte Specii, cu care împărţim planeta, 
până la a le asigura condiţii de evoluţie cam egale! 

Cu alte cuvinte, în folosul comun, bine ar fi ca noi oamenii să ne oprim din 
evoluţie şi să observăm dacă nu cumva se îndreaptă spre conștiință de sine sau 
de alte valori vreo specie mai puţin înclinată spre canibalism, cenzură şi demolări 
decât Homo sapiens totenkopf, care este omul postexpresionist necititor de liste 
de cărți bune, deoarece nu-i rezistă prea mult celula. 

— Într-adevăr, ar fi admis lancu Noveanu de nu s-ar fi grăbit spre Ferentari, 
că pierdea startul unei importante curse de Formula Unu, două necazuri mari a 
revelat Marele Război: că maşina a devenit mai a dracu decât omul şi calul şi 
câinele, încât mulțimea de mutilaţi, de omorâţi şi de refugiaţi are un număr de 
elemente fără precedent în istorie, ceea ce e echivalent cu a concluziona că 
războiul nu mai rentează... Asta, ca primă înţelepciune de tras din marea pătimire; 
iar a doua e că din războiul vremurilor noi, naște monstrul totalitar, ba chiar un 
tip uman nou, — fascistul antiintelectual în chiar Florenţa, nazistul tropăind să 

arate omului cât de mică-i distanța dintre Weimar şi Buchenwald, bolşevicul 
deznaţionalizând poporul rus şi expunându-l primejdiei de a deveni o adunătură 
de consumatori de baloane de săpun hollywoodiene, khmerul însângerat 
lichidând un concetăţean din trei, până mult-mult-mult dincolo de elită, de-a 
achiziționat un om de-al meu căpăţâni de statuete cambodgiene, expediate de 
kampuchieni-kampuchieni, dar săraci şi exasperați, unei gingaşe prostituate 
thailandeze din portul Chanthaburi şi unui parizian Malraux deja pantheonizat! 

— Da, da, daaa! clipi şmechereşte spre oaspeţi Stalin, arătându-le capturata 
machetă a Operei de la Ialta, realizată în polistiren expandat de un Gligorie sau 
Glagorie Cornescul, bănuit de căgăbău a fi una şi aceeaşi personalitate cu bardul 
proletcultist pandur Grigore Căinaru de la Viena. Sala-i cumva cilindrică, lăsând 
straturi mari de tort între caturile cu loje, tocmai pentru a se putea lipi lozinci 
chirilice. lar acustica e compusă de o aşa manieră încât mai degrabă omagiatul de 
la prezidiu să resimtă nesfârşitele ovaţii din sală, decât invitaţii la ritual să audă 
perfect ce se cântă pe scenă de către principalul raportor. Cât despre acest aşa-zis 
marxist posthumanist, cu numele de cod Ioil Borgiah, care deviază spre tavanul 
mânjit de Feodor Şurpin numai sub Soarele Dimineţii, cum că avalanşa de crime 
ale totalitarismelor, de domeniul statistic al milioanelor, s-ar explica prin 
certitudinea impunităţii, sper ca înalții oaspeţi la Ialta de peste mări şi oceane să 
dispună către Serviciile lor ca, în caz că şarlatanul e prins, să ne fie returnat odată 
cu dezertorii noştri, pentru c-avem a stoarce de la el pretențiile teritoriale ridicate, 
prin Elvira, de pictorul inițial al frescelor Operei de la Ialta, Marius Ghizdavu, 
vizavi de integritatea Uniunii Sovietice, ca URSS 1938 plus Molotovia! 

— Bine, unchiule Joe, dar e de notorietate de carte atlantică grozăvia că 
amantul ghizdav de la Odessa, al doctoriţei Căinaru, înțelege prin Galiţia Mare 
un fel de compensație pentru stăpânirea habsburgică fără drept a Bucovinei şi o 
încadrează în Triunghiul de Rubin, ale cărui colțuri sunt Krak6w pe Wisla, 
Breslau pe Odra şi Beciu pe Blaue Donau! 

— Aoleu, unchişorule, dar nepregătit s-a mai prezentat aista la istoricul 
samit! Ca o tufă. Nu e vorba de Triunghiul de Rubin, ci de Triunghiul de Aur! Şi 
nu de Beciu, dom'le, ci de Balakleia! Și nu pe Donau, ci pe Doneţ, cam între Izium 
și Harkov, unde au adus Dimitrie Cantemir, pe aceste latifundii ale dumisale, 
talentați grădinari, mărar şi jardiniere de la Clejani, din zona de aprovizionare cu 
zarzavat şi legume a Capitalei lui Dracula, cea bombardată cu o cruzime de-a 
dreptul ceauşistă, atât de aviația democrațiilor euroatlantice cât şi de Stukasurile 
domnului Hitler, în acelaşi august, anul trecut la Marienbad mi se pare! 

-— Partea gazdă a întâlnirii, ca parte dominantă, îşi asumă spuma, crema ca 
și consecințele târgurilor fireşti în astfel de situaţii, deveni sarcastic amfitrionul, 
la un semn al mamelucului Abdul, ieşit din cameră cu turban alb şi întors cu 
turban roşu. Noi cunoaştem că numitul Marius Ghizdavu are o cumnăţică 
americancă, pe Virginica noastră, şi că de la Sala de Lectură pentru români a 
Bibliotecii Naţionale, care-i amintea-n Parij de Hala Unirii, de-a demolat-o 
stalinistul Cea, să facă „perspectivă“ pentru o Bancă Internaţională a Religiilor. 

Ştim că trecea Mâneca să verifice la British Museum, în sala rondă inaugurată în 
1857, de germanul nazist Kunisch, înainte de-a pleca în misiune cu yacchtul 
Luceafărul pe Blaue Donau, la Budapesta, Bucureşti şi Țarigrad. Ce să verifice 
pictorul? Dacă măcar sursele marxiste, că Kapitalul şi celelalte nu bleştesc nicio 
interjecție măcar, or fi avertizând cumva de inversiunea valorilor, că să-l pui pe 
mujik boier consiliat de şmecheri, sau o fi-ntrevăzut Marx ăsta consecinţe precum 
deznaționalizarea unor Mari popoare, Gulagul și Romlagul, dinții stricaţi și unele 
hibe economice, care nu fac rentabilă capitalului internaţional decât producţia de 
tancuri, avioane, rachete, submarine și spărgătoare de... gheaţă pentru whisky. 

Altfel spus, noi manifestăm indulgență față de acest Marius, protejat al 
imperialismului, n-avem de gând a-i aplica decât o pedeapsă administrativă de 60 
de luni, meritată tocmai pentru aceste rude din capitalism, vechi şi noi, existente 
la dosarul întocmit de cei mai buni prieteni ai săi, care i-au dorit numai binele și 
să-l ferească de rele, iar el, în loc de recunoştinţă, ne arată colții, ca să mă folosesc 
de o expresie a Reginei Maria, când a pus ea trupele burghezo-moşiereşti să 
gonească peste Nistru armatele noastre, care devenite din ţariste leniniste şi, 
conduse de soviete ale soldaților, tocmai trecuseră, după împuşcarea ofiţerilor, la 
desfiinţarea proprietății private, în Moldova lui Puşkin, în folos PCUS (b). 

— Concluzia noastră, îşi arătă mamelucul Abdul dinţişorii albi ca nişte 
biluțe de ciocolată albă sub turbanul roşu, este că Galiţia numitului Marius 
Ghizdavu, personalitate proeminentă a lumii contemporane, întrunind calități de 
om de doctrină nu mai puţine decât de om de gloată, are o geografie de cauciuc 
de elastic de chiloţei, potrivit împrejurărilor. Adică un triunghi de rubin Viena- 
Breslau-Cracovia, reținând Auschwitzul pentru România, ca principal obiectiv 
turistic în cel de-al treilea mileniu, cum l-a-nvăţat, evident în derâdere, călugărul 
cam budist oil Borgiah, bătându-şi joc de specia trasă din maimuţă prin multă 
muncă sau... un Triunghi de Lapislazuli! Unul perfect acoperit în spatele 
strălucitorului triunghi de tinichea suflată cu aur Marseille-K ânigsberg-Odessa. 

— Țara noastră românească / Nu va rămânea Regat / Ea va fi Împărăţie / Şi 
Mihai va fi-mpărat! se auzi scandând corul muncitoresc-țărănesc-soldăţesc. 

— Da, tovarăşi aliaţi! se trezi gazda ca dintr-un coşmar și porni o inofensivă 
ofensivă a privirii asupra hărţii tuturor posibilităților. Boierul Marius Ghizdavu, 
care împrumută cu dolari şi cu lire şi chiar cu cenți şi cu șilingi țărănimea săracă 
şi mijlocașă, dacă nu se achită la termen răpindu-i vitele zălogite, în scopul ca 
plasa Zidurile să nu mai poată plăti Datoria de Război ce-i va reveni, nu e sincer 
cu cekistul decât în ce priveşte aspirația sa spre mormântul lui Kant de la 
Konigsberg, disident semnatar al Apelului pentru Pacea Eternă de la Stockholm, 
nu Helsinki, şi analist de prestigiu, capabil să prevadă cu rațiunea că oraşul său 
de blocuri paralelipipedice se va chema de la un timp Kaliningrad, pe motiv că 
cine-o dus de la gară apucând mai din faţă tronul lui Lenin, la Casa Sindicatelor, 
în gerosul ianuarie 1924, când ni s-a impus dilema: ori punem monopol pe 
basamac, ori creăm un incident la Tatar Bunar, jefuim bine Basarabia și ne mai 
întremăm... S-a opus însă unchiul acestui boier, conu Alecu Șaraga, senatorul 

averescan de tristă amintire... Am pus atunci monopol pe basamac şi, totodată, 
am aranjat ploile să iasă preşedinte al URSS, tovarăşul Kalinin! 

— Bravo! Dar aşa cum au decriptat filologii cu nume de cod Jurmînski şi 
Pumpianski, fără a şti pe cine și pentru cine lucrează, acest mare artist vândut 
regimului militar-fascist al lui Antonescu şi al stăpânilor săi imperialiști germani, 
dispus a se preta la macabrul meșteșug al amenajării de cimitire de eroi vizibile 
de la calea ferată, nu numai pentru ai lui, ci și pentru ai aliatului nazist, scrie citeţ 
în autobiografie „Marseille“, cu muntele câzannean din zonă şi, în realitate, 
hoţomanul ista e interesat, ca vârf al triunghiului strategic, de... mormintele 
alăturate ale fraţilor Van Gogh de la Auvers-sur-Oise. 

— Care e înşelătoria! zâmbi didactic cu dinţişorii lui ca nişte ciucalate albe 
pentru pedofili mamelucul Abdul. Majoritatea intelectualilor iubitori de-alea de- 
ale culturii fine crede că ce mi-e Arles, ce mi-e Auvers, că tot cu A ca Alexandria 
încep și, culmea trombonirii ochiului, fervoarea peisagistică a Sfântului Vincent 
rămâne pă peste tot cam aceeaşi! 

În realitate, Arles, nu Anvers, nici Amiens, e la o oră de mers cu trenul din 
Marsilia, spre nord-vest. 

lar Auvers-sur-Oise e tot la o oră de mers cu trenul, spre nord-vest, ca de 
la Bucureşti la Titu, ori cursă cu etaje sub Cea, ori autovagon albastru sub Yl. 

Dar din Paris, nu din Vinţul de jos, bă! 

Astfel, Marius Ghizdavu exploatează neştiinţa popoarelor, pentru a 
extinde, dintr-o singură trăsătură de condei roz, Triunghiul de Lapislazuli, încât 
să-nghită nu numai Viena, ci şi Marele Bucureşti de pe Sena, Parisul! 

— De unde şi prudenţa în ce priveşte cercetarea noastră a locului unde-n 
mă-sa plasează el al treilea vârf al acestui triunghi păcătos, cu care ne vine aici, 
propunând un armistițiu în loc de capitulare. Mare hoţoman, mare bandittt el!!! 
EI scrie că alege Sewerskaya, unde ar fi îngrijit de mormântul unui învăţător de 
34 ani din Sculenii Vechi, judeţul Bălți, locotenent, după informaţiile noastre din 
Divizia a 6-a Cavalerie, Regimentul 68 Infanterie Fortificaţii, Batalionul 994, 
Compania a II-a, ucis de o schiţă de brandt, ultima suflare dându-și-o în amurgul 
din 27 ianuarie 1943, pentru Întregirea Neamului. 

— Sewerskaya e însăşi Miazănoaptea. Or, nu toate seminţiile sunt alese de 
Dumnezeu sau de mai marii lumii ca să se întregească. 

— Josnicia la care se pretează acest suflet de zek fiind a sugera cumnatei 
sale, doamna Virginia Gibson, măritată Ghizdavu, care oricum îl simpatiza la 
extrem, cum că, Severnaia Zemlea fiind pământul (de fapt mari insule polare) de 
la nord de Capul Celiuskin, tot aşa Sewerskaya ar fi o localitate de la nord de 
Odessa și de limanul Kuialnik, anume Severinovka noastră transnistreană, 
transcrisă însă în grafia de pe hărțile de stat major ale aliaţilor noştri germani. 

În realitate, acea Sewerskaya în care a murit pe câmpul de luptă învățătorul 
din Sculeni Târg, este o comună din Caucaz. 

Din chiar Heimat-ul tovarăşului Stalin, dragă domnule Roosevelt! 

Deci cu atât mai mult Virginica era indignată de procedura cumnatului ei 

român, care o obliga de acum înainte să declanşeze, visându-se-n Kyoto, 
puternice ofensive ale privirii asupra realului zen, pentru a se convinge cu proprii 
ei ochişori oblici de ce este cum se spune în istorie şi de ce nu. 

Urmarea catastrofală a acestor neînțelegeri româno-americane fiind că, 
înainte ca Marius să-i fi vorbit lui Grig sau logodnicei acestuia, Dora, de Frescele 
pentru Opera de la Ialta, iată că într-o sâmbătă de mare sărbătoare, ortodoxă, de 
ziua Sfântului Ierarh Nicolae, în 6 decembrie 1941, plutocraţia conservatoare a 
Marii Britanii a declarat război, în bloc, României, Ungariei și Finlandei, deşi 
aste miniputeri, ce operau ca avangardă a Europei civilizate în contra 
bolşevismului, n-au contestat niciodată Imperiul Britanic şi nici n-au acţionat în 
în vreun fel în scopul dezintegrării lui! 

— Cum de-şi permitea, măi Mircea, certă Elvira pe copoiul ei, Londra asta 
dragă a ta să creeze un asemenea dezechilibru mondial, intimidând pre unii dintre 
cei mai anticominternişti colaboratori ai Axei în contra barbariei? 

— Churchill făcea așa fiind sfătuit de Roosevelt, care la rândul lui era 
instigat de Stalin. 

— Şi cum se putea restabili echilibrul mondial, Virginico? îi călca Marius 
cel meşter la toate kimonoul negru înveselit cu vulpi de California şi cocori de 
Florida. Numai tăind Americii tale pofta de-a mai ajuta Londra să acţioneze 
pervers, cu război tocmai în contra românilor, ungurilor şi finlandezilor, expuşi 
unor practici cominterniste de bolșevizare-deznaționalizare ireversibilă! Și cine 
au fost, totuşi, aliații cei mai de nădejde ai Regatului Român, recunoscându-ne 
Basarabia la 1920 şi spălându-ne scuipatul atlantic de pe obraz la 19417... 

— Japonezii lui Hirohito! chițăi de după draperia neagră peste tot a 
atelierului micul Raul, bazându-se pe nişte comunicări privind comportamentul 
unor iaşcerițe şi moluște din Kunaşir şi Iturup, două din cele mai frumoase Insule 
Kurile, contribuţii ştiinţifice semnate de acest Împărat pregătit din naştere pentru 
funcţia de şef al Statului și chiar mai mult decât atât, de cap Încoronat al seminţiei 
Sale căutătoare de spaţiu vital pe cale uscată, aero şi navală. 


Draperia neagră peste tot se afla în spatele ferestrelor nenumărate ale 
Atelierului Amedeo Modigliani, pe care Marius Ghizdavu îl poseda în Strada 
Liliputană, în Villa Hortensia, nu departe de Arcul de Triumf ridicat de 
antreprenorul Vanea Căinaru întru a arăta că masile își au rolul lor în istorie, dar 
e bine să fie călăuzite de regi şi regine, de un mikad6, nu de şmecheri, cum 
observa şi bătrânul Voicu Ghizdavu, nu la Kyoto în 1789, ci înainte de a ajunge 
prizonier la Sonnenheim în Alsacia, deci când au mers la Petreburcu însoțind ca 
tălmaci pe Mareşalul de mai târziu, vleato 1917, în aprilie, de i-au zis acesta de 
la obraz generalului Kerenski: pentru ce agiți masile, monşer, dacă nu ai un 

proiect dur de represiune şi nu știi operaţionalizat, ca teze, eşalonări de acțiuni și 
ordine de execuţie, până unde o să mergi? Riști s-ajungi ca Corneliu Zelea- 
Codreanu, fără a avea mitul lui Codreanu, Căpitanul fiind cel mai important actor 
politic creştin ortodox contimpuran, care nu s-a compromis prin exercitarea în 
fapt a puterii politice, dobândite după amar de ani de luptă cu Prigoana! 

— Tocmai că vreau să evit să fiu sugrumat la transportul de la o puşcărie la 
alta! i-a râs în nas premierul revoluției burghezo-democratice, prin care a început 
deznaționalizarea în secolul XX a poporului frate rus. Pe bune, n-am timp! Ce am 
eu acu' pe cap e ingratitudinea că monarhia Britanică refuză a primi, expediată 
eventual pe crucișătorul Aurora, familia Țarului! Cum o refuză şi ceilalți parteneri 
ai Antantei... Urmarea fiind că, mâine, ăştia vor câştiga bănuţ cu bănuț miliarde 
de dolari de la gloatele neştiutoare, prezentându-le filme emoţionante violent, 
despre martiriul acestei familii, plus sau minus Anastasia, interpretată de Ingrid 
Bergman, suedeza ceea cam de stânga, dar leit clonată Eliza Alexandrescu, 
farmacistă, viitoare soţie fotografului Marius Ghizdavu, după Canal, interpretat 
de Omar Sharif în regia lui loil Borgiah, vasăzică fiul domnului translator Voicu, 
aici de față, şi al acuarelistei Marieta, model lui Modigliani, băieţel copăcel 
îngeraş buclat care la ai săi patru ani şi jumătate a primit deja, pe un fundal cu 
piatra de Albeşti Muscel minunat dăltuită a Bisericii Trei Ierarhi, pe gură, profund 
ruseşte, ca pui de refugiată, de la altă Refugiată din faţa barbariei teutone, acel 
sărut al Reginei Maria care-i va marca ultramedieval întreaga viaţă. Cum că 
trebuia să fie el Van Gogh al Balcicului, şi să moară apoi cavaler cruciat! 

Ca să nu mai zic nimic că, în manualele Antantei, tragedia familiei 
imperiale şi a popoarelor Uniunii Sovietice va fi privită ca o pedeapsă... pe deplin 
meritată, pentru că n-a slăbit la timp şurubul reformelor autocrate Ţarul! 

Mobilul războiului Civil, al intervenţiei celor 14 state în treburile interne 
ale partidului-securitate de tip leninist, nu Libertate rușilor! fiind, naivilor, ci 
stingerea datoriilor de război ce detronatul Nicolae al II-lea angajase în nădejdea 
că, anexând Regatul Român, Serbia, Bulgaria și Strâmtorile, coborând Semiluna 
de pe Sfânta Sofia, va repara imaginea Dinastiei, puternic compromisă naval în 
1905 de monarhia japoneză industrializată, cea multiubită de toți Ghizdavii! 

— Acea reaurire a cupolei Bizanțului şi reinstalare a Crucii, pe care 
Occidentul nu le-a reuşit, ci s-a apucat de coexistenţă paşnică şi negoţ reciproc 
avantajos cu Antihristul turc tolerat tot cam până la Cortina de Fier! 

— În genere, gândirea occidentală, în esenţa ei de dincolo de tricouri cu 
însemn german, francez, britanic, italian, spaniol... ne apare iremediabil infatuat 
rasistă şi sincer indiferentă la Bolşecaust, la tragedia totalitară de la răsărit de 
triunghiul rubiniu Cracău-Beciu-Breslau, pentru care eu folosesc prefixul bolşe 
pentru a aminti Dorotheei şi marxistului ei Gaston nu că bolșevicii laoţieni sau 
letoni au realizat-o, ci pentru a sublinia că, statistic măcar, această performanță 
definitorie pentru omul trecător al secolului XX, cantitativ numeric cifric 
depășește binişor alte politici ale genocidului, e mai multă, e bolșe, na! 

— Bietul Kerenski, şopti cu milă Amelia Şaraga, susținea în exil că a fost 

durabil impresionat de puternica personalitate a viitorului Mareșal, reținând nu 
numai avertismentul acestuia că, dacă şi-a asumat puteri depline, trebuie să se 
păzească de anarhie, ci şi informaţia transmisă strict confidenţial de soţul meu, 
Alecu Ghizdavu, viitor senator nu de-al lui Prezan ci averescan, că fiind aprilie 
1917 când se duc aceste convorbiri cu generalul Alexeev, în perspectiva 
glorioasei veri româneşti a Mărăşeștilor, tartorul de Lenin a emis deja Tezele din 
aprilie, prin care îndeamnă pe mafioțţii lui să şterpelească, în numele muncitorilor, 
țăranilor şi soldaţilor, Revoluţia, ceea ce se va şi realiza în întunecatul octombrie 
al aceluiaşi an, prin mijloace foarte diferite, ca tehnică a manglelii, de tot ce arată 
hoţomanul de Eisenstein în filmul cu acelaşi nume, premiat cu 7 Oscaruri şi 
nominalizat pentru alte 7, încât orice leneș care vrea să ilustreze ieftin vreun 
documentar ISTORIC, de aici extrage falsele, leninistele, dar celebrele imagini! 

— Adică nu „au învins!” Mizeria masile, proastele care, năvălind în Ermitaj 
găsesc vulnerabilitatea stăpânilor c-ar sta-n ridicolul slujirii, precum Titu 
Maiorescu în România călinescian-brucaniană, de un closet civilizat, de oale de 
noapte... Nu masile, ci „ei au învins!“. Ăia! Regizorii... 

— Da, dia! nu o slăbi Marius Ghizdavu, indignat că nu va beneficia 
niciodată de la buget de mijloacele lui Eisenstein sau ale propagandiștilor nazişti, 
să toarne și el un film despre Românism, adică Bolintineanu, Enescu, Grigorescu, 
Alecsandri, ca emanație spirituală a României Regale, a Epocii Reginei Elisabeta, 
tot atât de perisabil precât aceasta, etnogeneza fiind ceva în continuă facere, 
neputând rămâne fără consecinţe a pierde, sub Cea, ultimii evrei şi germani, în 
timp ce politica demografică de creştere forțată a aceluiași dictator a mărit sensibil 
comunitatea romilor ca factor, ricana exclusivist Noveanu în senilii Ferentari, de 
regenerare a acestui neam al nostru... 

— Căruia-i şi trasează paradigma modului de existență în finalul de mileniu, 
precum şi, casetă după casetă şi dedicație cu dedicație — spiritualitatea, Damiane! 

— Abţine-te! porunci Despina, stăpâna de la Sonnenheim. Iluzia că a fi 
bătrân îţi permite a spune exact ceea ce gândești trebuie strivită cu cizma, dragă 
Marius, din considerente didactice. Interlocutorul de aici din Alsacia nu are 
experienţa ta de viaţă sovietică şi nici prin educaţie nu a dobândit o imagine prea 
clară despre cum se trăieşte între Olteniţa şi Kalmîkovo. Pentru elevul occidental, 
răul absolut e nazismul aţâțător la un nou război şi creator al principalelor lagăre 
de exterminare. Tristeţea umilinţei unei doamne din Petreburcu la coadă la ciorapi 
Adesgo, neapucând, este nereproductibilă în toate nuanțele, rezultatul fiind că, 
omul euroatlantic, gândind dresat în această ideologie dar netrăind-o, orice critică 
a marxismului a rămas fără urmări. Până când pedagogul Soljeniţin a găsit 
Metoda. Dacă răul absolut e nazismul că făcea lagăre, atunci să dovedim că şi 
bolşevismul este un sistem concentraţionar! Numai pe această cale, plesnit cu 
Gulagul, a înţeles niţel şi Occidentul cu cine are de a face la Kremlin! 

Ploua mărunt peste via ruginită de la Sonnenheim, întristând pe selenautul 
ce căutase a dovedi unor tovarăşi cineaşti, veniţi pe la Isadora, că Leni Riefenstahl 
în Sieg des Glaubens (1935), Triumph des Willens (1934), Tag der Freiheit 

(1935) lasă posterității documentare de o acuratețe aproape ştiinţifică, asupra 
excepționalei capacități umane de a se robotiza întru a se alinia și a mărşălui, la 
congresele şi ritualurile de partid unic, cu o perfecţiune a mişcărilor compatibilă 
cu a unităților de supremă elită, ale arhanghelilor de păzesc Edenul sus, de 
infiltrarea teroriștilor, de imigranţi economici și de indezirabili de teapa lui 
Soljenițin sau Paul Goma, lângă bărbile şi cheliile arhiereilor cu dosare bune. 

— Nu există nicio deosebire, articula cu încrâncenare bătrânul lancu 
Noveanu, între ce face Eisenstein în Odessa mea dragă, incitând la ură de clasă şi 
la BARBARIE, punând tunurile crucișătorului Potemkin pe Operă, cum Lenin 
rachetele portavionului Aurora pe Muzeul Colecţiilor de Artă din Petreburcu, şi 
ce-au făcut în 1940, în anul României decupate, un cineast nazist ca Veit Harlan 
în Jud Siiss sau, mai ales, un politruc rasat ca Fritz Hippler în Die ewige Jude! 

— Astăzi Eisenstein, mâine Kafka! îl disprețui aruncându-i un proverb ca 
pe un os unui câine olog din Ferentari Clara Honig, serafică precum în ziua când, 
ostentativ şi-a pus steaua galbenă, în piept şi în stradă, iar Marius tânăr a luat-o 
prima oară în braţe, returnând-o din Cadillacul albastru doamnei Phia Honig, 
pălărieră, la meşterul Honig Cazimir în Pieptănari, la început de noiembrie 1940, 
cea mai activă lună a delirului simian, lui Himmler ideea de a băga în întreg 
imperiul în formare obligativitatea de a purta galbena Judenstern încă de copil, 
însuşi Fiihrerul indicându-i-o abia de la 1 septembrie 1941, acesta fiind și singurul 
rezultat practic — scrie ironic minciuni Narcis Moga Zsuzsei Erdâdy — al întâlnirii 
ce avusese la Berdicev, în 6 august, cu Marius Ghizdavu, care ceruse Fiihrerului, 
sugerându-i această „invenţie“, Triunghiul de Chihlimbar Tschenstochau- 
Tchernowzy-Tschernobyl, să-l administreze el, ca guvernator ghizdav cu puteri 
speciale, din jilțul de la Drogobytsch, cetatea din nordul Maramureșului, la 
izvoarele Nistrului şi ale Sanului, mărturie a Descălecatului lui Dragoş-Vodă mai 
întâi în Galiţia, abia pe urmă hăituirea zimbrului polonez derulându-se forțând 
succesiv Prutul, Ceremuşul, Siretul şi Suceviţa, până la apa cea limpede şi repede 
a Moldovei, cam unde-i azi Voroneţul şi tabăra de pionieri Bucşoaia. 

Substratul râvnei de a poseda acest Triunghi de Ambră Czestochowa - 
Czernowitz - (şi străvechiul șteri) Cernobil, fiind a pune cât de cât sub protecția 
sa, în ceea ce s-ar fi numit Guvernământul Haliciului, incluzând Auschwitz la 
vest de Cracău și Majdanek la sud de marile concentrări de deportaţi de la Lublin, 
tocmai elementul evreiesc necesar Marii Recuperări, din Galiţia, sudul Volîniei 
şi nordul Podoliei, precum şi din Pocuția și Tetina — scrie adică toarnă inginerul 
Otomega camaradului Băluţeanu. 

— Numai pe cel foarte ameninţat din Bucovina şi Basarabia nu! observă 
Clarissa Honig, îngrijorată de a descoperi un vag antisemitism-fără-evrei nu la 
amfitrionul din Strada Liliputană, cât la amicul lui, lancu Noveanu, retras 
ostentativ spre senilii Ferentari de ametist în exil intern, pe motiv că de ce el, care 
nu mai urmăreşte pe telecablu, din antiromânism, decât canalele occidentale, 
constată în critica bestialității omului, o proporţie de unu la mie și chiar mai puțin, 
între Maidanek, ca ceva de care trebuie să ne ferim, şi Bopkyrnar, ca ceva banal 

neglijabil, cumva firesc la niște, presupuse fără a zice, rase de second hand! 

— Meritaţi-vă Morţii! rosti popa Tani întru luminarea poporului din amvon 
c-ar fi zis-o cândva Mareșalul Dezrobitor. Fiecare seminție să-și plătească 
parastasele! Dar intuiţia mea îmi mai spune ceva, copii și frați! Că timpul 
echivalării diplomelor de urangutani dotați cu arhive nu a venit încă! Dacă Marea 
Britanie, care ne-a declarat războiu în 6 decembrie 1941, nouă galițienilor, fără 
să-l facem nimica, de-am blestemat-o Eu de la un altar de campanie, la Feodosia, 
să-şi piarză Imperiul şi să trăiască doar din scandal mediatic tabloid, ar admite pe 
Discovery că, împreună cu SUA, au zdrobit orașele germane și italiene şi române, 
dar... au pierdut războiul cu totalitarismul, lăsându-l viu dincolo de Cortina de 
Fier, întru coexistență paşnică ca cu turcii păgâni, cărora NOI trebuie să le 
opunem un veto ortodox să se creștineze, dacă vor să intre-n Uniunea Europeană, 
în seral, şi atunci azi consecințele morale şi poate chiar juridice, cu avocaţi 
străluciți ca Marius Ghizdavu, sunt de o gravitate indescriptibilă... 

— Aha! pricepu junele Sergiu Enache al Isadorei Morgenstern, apoi al 
Zulniei Avăcăressi, pus pe a reuşi înavuţirea înainte de a săvârşi Binele prin 
fundațiile sale, drept pentru care pe un canal, după caz, susținea că să nu ne 
cramponăm de instituția statală, fiindcă evreii, cehii şi polonezii n-au avut-o 
mereu și ei tot există, pe un altul că numai datorită laşităţii tipic monarhice n-am 
opus rezistenţă la 1940 erga omnes şi, pe un al treilea, tolcşoia că este esenţial ca 
la Kremlin şi la Petreburcu să se-ntoarcă Țarismul, dacă vrem ca şi noi, prin 
imitaţiune-contagiune, să ne reînnodăm Istoria cu România Voievodală, 
înscăunând o Dinastie, neaoşă însă, al cărei prim cap să fie Voievodul Mântuitor 
Zahei Avăcăressi. Înţeleg, Sfinţia Ta, tâlcul indescriptibilităţii... Pentru că 
tratamentul stalinist la unii a prins, s-au adaptat, au construit partide comuniste 
reformiste, făr' de care anii 1956, 1968, 1980 n-ar fi fost cu putinţă, că doară nu 
opinca, ci vlădica schimbă Istoria... Pe când la alții, după cum e variabilitatea 
genetică, infecția a surprins aparatul imunitar, cu niște consecinţe pustiitoare. 

— Apropouar la întoarcerea Kremlinului la scurtătorul de istorie Imn 
sovietic stalinist, iară nu la minunatul imn rusesc compus, la onomastica Țarului 
Ivan cel Groaznic, de Franz Joseph zis Haydn, cred că eseista Larisa Ribalovna 
Căinaru nu greșeşte prea mult când diagnostichează că unele seminţii vătămate 
de bolşevism nu se vor mai vindeca nicicând, şi enumeră: nordcoreenii, 
kampuchienii, talibani, zoofilii, mancurții, labagiii, kurzii, românii şi, paradoxal, 
ruşii înşişi, care îi apar drept cei mai deznaționalizați dintre toți, incapabili să mai 
dea vreun conte ca Tolstoi al nostru, un atât de specific compozitor român ca 
Ceaikovski, un atât de inconfundabil pictor de epopee ca Vereşciaghin, a cărui 
capodoperă Apoteoza Războiului, ca piramidă romană Cestia de cranii e deja 
expresionism ghizdavo-galiţian sadea, ba chiar ca sculptorița Vera Muhina, cea 
de dinainte de-a da atenție Ciocănarului şi Secerătoarei, cari doar se fac că 
muncesc, fiindcă nu-ţi poţi îndeplini norma în poziții atât de sexy avântate... 

— Unchiul Alecu Șaraga cu adevărat ura numele ăsta al ei, în sinteza sa cum 
că un căpitan comisar |. A. Muhin a comandat în 22 iunie - 22 iulie 1941 

distrugerea a vreo 90-100 clădiri în downtown la Chişinău, avea şi lista cu 480 
bolşevici detaşaţi pe Bâc şi un document NKVD din 25 iunie 1941 despre 
formarea unor „batalioane de distrugere”, însărcinate cu dinamitări și cu 
întâmpinarea parașutiștilor desantului românesc! 

— De îndată ce se va termina cu asocierea Rusiei la Uniunea Europeană, 
dar fără Schengen, ca România, tâlcui analista Isadora gândul logodnicului Sir 
Sergiu, şi noi galițienii vom ieși la Pacific dincolo de insulele Kurile şi vom 
revendica, atât ca ruşi cât şi ca europeni, Alaska noastră, aceste comparații 
numerice dintre Buchenwald şi Koltma, care irită azi pe nenea Iancu Noveanu 
din grădina Ferentari, vor dispărea, nemaiexistând vreo primejdie ca puterile 
învingătoare în cel de-al doilea război mondial, doar asupra a jumătate din 
Totalitarism, să plătească daune simbolice sau măcar ajutoare de reconstrucţie 
semințiilor deznaţionalizate ireversibil de biruitorii cominternişti. 

Vâj]j! Fiind vânt, draperiile de pluş negru funerar, ideal pentru camuflajul 
cam serafic de a face pe mortul, se cutremurară ca de sosirea vreunui curier de la 
statul major al zeilor şi, excitat, octogenarul eseist şi pictor în frescă pe muri 3D 
din realitatea virtuală, ai minunatei sale Opere a Mării Negre de la Ialta, privi 
năuc la cât de bine se potrivea acest fundal mângâietor carnaţiei de floare de cireş 
nebună, a blondei sale nepoate Isadora de la Basel, fata Irinucăi Elizei sale. 

EI pierdu astfel din puţina-i memorie imediată ce anume voise s-o-ntrebe 
cu acea superioritate imprudentă, de intelectual dominant vârstnic, care atrage 
adesea plumbi în creier sau măcar ani lungi de temniță, după care devii vip, 
personalitate erudită, umblată, în genere însă dar totuși cam fără operă, căci nu 
poate fi una schelălăiala c-ai pătimit pe la Canal şi la Reeducare. De fraier! 

— Ți le-am pus pe noptieră, Dora! Le oare vei şi fi citit? Plătesc bine pe 
cititorii mei şi-ai altora, la număr de pagini vag conspectate! Cele două eseuri 
zguduitoare, dar fără ecouri, ale iubitei mele Clara Honig: 

1) După Auschwitz şi Kolima; 

2) Shoah, Holocaust şi Bolşecaust. 

— Nu, n-am citit Tezele din Aprilie! respinse Kerenski amabila propunere a 
solului Voicu Ghizdavu de a i le sintetiza analitic, în măsura în care la rândul lui 
fusese inițiat în pragmatismul leninist de către frate-su Alecu, cel foarte adânc 
răscolit pe atunci de frumuseţea unei ieşence, nici proletară, nici nepoată de ţar, 
nici nepoată de regină a Virginiei Woolf, domnișoara Amelia Şaraga. Nici nu voi 
citi aceste satanice Teze! Fiindcă Volodea Ulianov are obligații față de mine, 
Voicule. Nu numai că i-am fost coleg de liceu la Tiraspol, la Balta şi la Gori- 
Simbirsk, dar taică-meu era directorul liceului nostru! Or, Volodea avea bube la 
dosar, însă n-a fost dat afară din toate şcolile din Imperiu. De ce? Fiindcă l-am 
protejat noi! Deci am nişte PILE la EI, nu disper pentru viața mea. Neîmpușcat, 
mâine voi rătăci prin Occident ca un fel de Oedip, care a ucis ţarismul tată, şi a 
maculat-o pe mă-sa Rusia, aducând-o la auto-orbire, agresivitate şi sinucidere... 

Iar delegației române prea dornice a aranja o rezistență pe linia fortificată 
Focşani-Nămoloasa-Galaţi, am a-i aduce aminte că Turcul, să meargă el la cetate 

la Cameniţă, trecea Dunărea pe la Obluciţă, pe la Isaccea, ocolind prin Dobrogea 
acest lung ridicol obstacol antonescian, care nu poate fi decât întârzietor minor al 
bolşevizării, nu pavăză de o fiabilitate absolută pentru pieptul şi creierașul 
poporului român! Ba chiar o mierlesc şi bulgarii şi sârbii în caz că vin rușii. 

— Să nu disperăm, prieteni! hohoti vulcanologul Voicu Ghizdavu, tare 
zgâlțâind draperiile cernite. În definitiv, în august 1916, noi am ieșit din 
neutralitate şi dispută, pornind războiul tot în urma unui ULTIMATUM rusesc! 
Generaţia mea și-l aminteşte. Istoria murmură mai puţin, preferabilă fiind 
Literatura, chinuitorul roman al Căinarului, de 1681 de pagini, pentru care nu va 
găsi tipar în România răsprofilor din anul Eclipsei 1999, cum anticipa și alde 
Miron Costin, gauleiterul Haliciului și al Sudeţilor. 

— Repetabilitatea istoriei lasă mult de dorit, filosofă cu greu domnul inginer 
de telefoane Bolboros, ale cărui interese erau mai bine servite de democraţia 
americană decât de imperialismul nazist. Sunt prea multe variabile, şi mai presus 
de calculul omenesc, abia tras din intuiţiile maimuței, ne tot pişcă creierii 
inacceptabil de numeroase necunoscute, ca un nor de țânțari. E improbabil să se 
dea timpul înapoi, fie el și istoric. Cât despre ULTIMATUMUL sovietic... 

— Sunt o grămadă de deosebiri! se şifonă fostul tălmaci de la Petrograd. Ăla 
de la 1916 venea de la o diplomaţie selectă, rusă de limbă franceză, cum o arată 
şi contele romancier Lev. Şi ne grăbea agresiunea asupra aliaţilor secreți de la 
1883 în contra... „îmbrățișării“ ruseşti. Asta de la 1940 vine de la nişte nespălaţi, 
de la niște incapabili de a-și aplica propria doctrină, cum observă şi mexicanul 
Leon Troțki, revoluționând prea permanent categoriile de cetăţeni care să fie 
gâtuiţi sau storşi ca sclavi marxiști. Deci: dacă din războiul generaţiei mele, 
România a ieşit mai mare şi glorioasă, nu rezultă că din războiul generaţiei lui 
Marius al meu ea nu va ieși mai mică și dezonorată! Explicaţia fiind banală: 
atunci, ne conduceau un Rege şi o Regină ce puteau schimba oricând premierul, 
miniştrii şi alianțele, potrivit împrejurărilor; acum, toată politica e gestionată de 
un dictator, acceptat de toţi de nevoie, dar care nu mai poate mobiliza toată 
inteligența Neamului, așa că politica lui va fi rigidă şi lipsită de fantezie, mobilată 
mai mult de răspunderile cazone asumate dinaintea Istoriei, neglijându-le însă 
complet pe cele, decisive, de judecat dinaintea Literaturii române şi universale. 

— Noi mergem sută la sută până la moarte alături de Axă. Ori triumfăm cu 
Axa, ori cădem cu Axa, zisese el miniștrilor în 21 septembrie 1940. 

— Pentru că popoarele se nasc, trăiesc şi pier, pe când literaturile lor rămân! 
privi cu trufie Căinaru spre Minodora lui cea încântător de lbidinoasă. De aceea 
ȘI este aşa de important ca un fluviu-roman să nu soluţioneze problemele unei 
epoci, ci cea mai bună strategie e a lui Stalin, care omoară zece mii de foşti 
prizonieri la nemți doar pentru că e imposibil să nu fie printre ei şi un spion!!! 
Tot aşa şi un fluviu-roman: el trebuie să expună toate ideile posibile ce scriitorul 
îşi imaginează că s-ar fi putut perinda sau nu prin creierele diferiților cetăţeni de 
o oarecare reprezentabilitate. Regula de aur, să pescuim în ape tulburi, cu certă 
certitudine, ADEVĂRUL, e a dialecticii hegeliene DA fără NU fac ZERO: 

— Al grijă ca, pentru fiecare opinie băgată într-un anumit pasaj, acelaşi 


intelectual sau un altul, în alt pasaj sau tot acolo, să enunţe şi opinia contrară! 
— Astfel, dacă eu examinez cu mijloacele mele de filolog fiu de antreprenor 


un Ordin de Zi şi găsesc greșeli gramaticale și fac pe Antonescu mare neinstruit, 
în alt pasaj trebuie să apară un Coriolan Pigu care să opună personalitatea 
Mareşalului altor personalități, ca fiind mai superioară deoarece fanaticul s-a 
înțeles din mănăstire de la Bistriţa, unde-l pusese la izolare ca periculos genialul 
Rege Carol al II-lea, cu emisarii lui Hitler, că să ia puterea pe fondul tulburărilor 
ce se vor crea dacă Axa Roma-Berlin, după ce a dat Năpădenii şi Cernăuţii 
marxiştilor, va decupa şi da la unguri și la bulgari alte peisaje de mare interes 
ghizdavian, atât ca pictor la Pribegi cât şi ca avocat şi eseist la Ziduri! 

— Încă o dată observ generozitatea fraţilor japonezi faţă de România! îşi 
înălță brusc Clarissa Honig căpşorul ornat nu cu o garoafă roşie în păru-i lung, 
sau poate un mac i s-ar fi potrivit de minune-n cosiţele negre, ci cu două cearcăne 
lungi de nedormire, petale de anemone albastre. Vreau să zic că abia la Kyoto vei 
fi fericit ca personajul Faust, Marius! Meditând la nişte tablouri furate. 

Ca cea mai tânără şi mai nepotrivită dintre invitaţi, căci se desfăşura atunci 
deportarea întregului element evreiesc din Basarabia şi Bucovina, ea se aşezase 
lângă Modigliani pe o laviţă într-un colț al Atelierului şi, nu prea convinsă că 
gazda Marius face bine ce face, frunzărea totuşi ostentativ, din toată biblioteca 
adusă de la Ziduri aici, pentru a o feri de mujici la colectivizare, romanticele Elsei 
Lasker-Schiiler Hebrăische Balladen, scoase pe hârtie japoneză la 1913, când 
regii Carol I și Ferdinand luau Balcicul, asigurându-se un Sud picturii românești 
pe drumul Marii Recuperări şi al echilibrării colecţiilor de pe Coasta de Azur cu 
o producţie peisagistică tricoloră, inspirată de această cretoasă Coastă de Argint, 
împlinirea românească imperială deplină neputând veni decât prin posesia 
Sudului Crimeii, sau cel puţin a Ialtei şi a Caffei, cum s-a convenit, ca de la artist 
plastic la artist plastic, în carpenul cela de la Berdicev. 

— Uitaţi-vă la ea! gemu brun la chip Ghizdavu, îndreptând un deget 
acuzator spre Refugiată. A trebuit în octombrie să-mi caut fericirea la Harkov, în 
braţele Dariei Maximovna Riumina, o strălucită violonistă, Murocika mea, pe 
care am cunoscut-o prin 1936 la Antibes, în vremea războiului antibolşevic din 
Spania, când tac-su spiona flota franceză găzduită la Toulon, interesat fiind 
îndeosebi de tehnologiile de sabordare rapidă, pentru a fi asimilate şi folosite în 
caz că noi românii, forțând pe aliatul german să ducă un război sudic, vom lua, 
împotriva tuturor previziunilor bazate pe metodologia materialist dialectică şi 
istorică, şi pe „busolă“ stalinistă în general, Harkovul, Krasnodarul, Mahacikala, 
Odessa, Cherson, Ialta, Simferopol, Rostov, Kislovodsk, Soci, Suhumi şi Batumi. 

— Şi Sevastopol! protestă în contra uitării purcica doamnă Amelia Șaraga. 
Victorie pe care am închinat-o împăratului Hirohito, deci ne vom întâlni cu toţii 
la Kyoto, — pentru nobila seriozitate extrem orientală de a ataca, simbolic, în 7 
decembrie 1941, la Pearl Harbor, în insulele Hawaii, guvernate ulterior de poetul 
braşovean, teuton din Țara Bârsei, Ștefan Baciu, câteva din vasele de prisos ale 

Statelor Unite ale Americii, drept pedeapsă simbolică pentru că Washingtonul a 
instigat Londra să declare război românilor, ungurilor şi finlandezilor, unii deja 
victime ale relei conduite sovietice în concertul naţiunilor, alții în perspectivă. 
De-aia zice şi Alecu al meu, contrazicându-se cu Mişu, că România a intrat în Al 
Doilea Război Mondial abia la 6 decembrie 1941, agresată de Marea Britanie. 
Restul fiind Război Sfânt: au dat sovieticii în noi, am dat şi noi în ei, folosindu- 
ne de enormul potențial nazist care trecea prin apropiere. 


Din punctul de vedere al lui Marius Ghizdavu, la 10 decembrie 1999, când 
a aflat că Uniunea Europeană vrea să negocieze şi cu România o aderare, 
asumându-şi la Helsinki răspunderea de a civiliza pe sconcşii din capul Ţării, 
caricaturizaţi de el după 1989 şi înainte, noi am rămas Monarhie şi după 30 
decembrie 1947, o monarhie cu rege în exil, cum se exprimă furios în al patrulea 
din cele 16 tomuri de Memorii, intitulate Homo solus. Ar fi fost ca şi cum 
americanii, instigați de Comintern, ar fi... procesat pe împăratul Hirohito şi l-ar fi 
ținut 45 de ani nu la poalele activului vulcan Mauna Loa, ce i-ar fi amintit de 
zăpezi Fujiyama, al cărui crater s-a cicatrizat cam când se folosea acad. Dimitrie 
Cantemir de potenţialul rus creştinând pe turci, ci în colonia Tichileşti, a 
leproşilor de pe insula havaiană Molokai, să-și aducă aminte cum şi strămoşii lui 
imperiali au recurs la tactica atacului prin surprindere a supraputerii opresoare, 
lovind în 9 februarie 1904 flota ţaristă la Port-Arthur (Liishun) în radă, pentru a 
o nimici complet lângă insula Tsushima, în 14-15 mai 1905. Ci vechiul Luptător 
Naţional antirusificare Voicu Ghizdavu fu de partea îndepărtaţilor noştri viteji, 
care-s pentru Asia limesul ce-i Basarabia pentru Europa, loial şi fanatic, din două 
motive: în primul rând, pentru că-i vorba de un eşec al unui imperialism rus ahtiat 
a deznaţionaliza pe români pentru a-i creştina pe păgâni în Bosfor şi Levant; în al 
doilea rând, fiindcă Japonia a vrut s-ajute ţarismul, ca-ntre monarhii, semnalând 
că e-n neregulă ceva cu flota rusă, republicane Kerensky, mateloţii ei se ţin de 
soviete şi miroase a descompunere-n Imperiu, a federalizare în vreo două-trei sute 
de Cecenii, de stătuleţe solide ca cnezatele SUA, încât rusul, mujik sau nu, s-aibă 
standardul de viață al canadianului de la aceeaşi latitudine, ceea ce l-ar feri, 
fireşte, şi de la descreştinare-deznaționalizare prin metode bolşevice, castrându- 
i-se Rusiei până şi marele roman epopeic colonialist c-ar avea posesiuni întinse. 

— Dreptatea japoneză fiind evidentă, feţii mei, Marius şi Augustus! Mai 
întâi, pentru că diplomaţia de la Tokyo a studiat cu meticulozitate de microbiolog 
eficienţa totalitarismului marxist, constatând cu surprindere că voința paraziţilor 
cocoţaţi în capul Rusiei, de mai degrabă să piară toate popoarele mixate sovietic, 
decât să-şi piarză un micron din impunitate și privilegii nomenclatura, i-a condus 
la biruinţă în războiul civil, deci clica militaristă să nu cedeze chiar dacă se dă cu 

bomba atomică în civili. lar mai apoi, pentru că prudenţa şi arta de a respecta 
supraputerile a orientalilor a constrâns diplomaţia japoneză să nu ratifice — ca 
britanicii Reginei Maria, sora noastră Franţa şi frații italieni — Tratatul de la Paris, 
din 28 octombrie 1920, ce recunoștea întoarcerea Basarabiei la România mumă... 
Deci, mai încet cu Kyoto şi zenul, băieţi! Nici Japonia nu ne iubeşte ca proasta. 

— Aha! îşi aminti Augustus. De-aia spunea maica Smara că bunelul Tonel 
a blestemat din tot sufletul lui de bucovinean, de Suceveanu, pe japonezi, în sfânta 
biserică de lemn de la Valea Ursului, cum că s-aibă şi ei teritorii pierdute, pe 
vecie, din lăcomia nestăvilitului expansionism slav, rostogolit în beneficiul 
stăpânilor de la Kremlin, şi în paguba supușilor de la Iasnaia Poliana, siliți 
perpetuu a întreţine armate uriaşe, ucigătoare ale Progresului, şi a privi cu invidie 
rusească la prea fericiții canadieni de la aceeași latitudine împădurită. 

— Aha! se dumiri şi fratele mai mic, celebrul Marius, dar nu în legătură cu 
blestemul de Kurile din memoria maicii Smaragda Suceveanu, mamă a moartei 
de tifos ieşean în refugiu, Marieta Ghizdavu, care-şi purta cosițele-mpletite colac 
de aur orz ucrainean. Deci Ducele Mussolini ne-a recunoscut, cu toată 
generozitatea fascistă, împotriva unui inamic bolșevic, Unirea Basarabiei cu 
România Regală... Aş sugera profesorului Horea Bratu, pe cât posibil acum, un 
Studiu cât de cât serios dacă nu cumva, prin Romain Rolland sau altul, marele 
Titulescu nu era instigat de Litvinov, să atace cu ferocitate pe Ducele, să ceară 
SANCŢIUNI pentru Italia cea venită târziu în Etiopia la ospăţul colonial, la 
dezmăţ: miza ascunsă era a se slăbi garanţiile marilor puteri privind Basarabia, 
tocmai sub promisiunea recunoaşterii de către sovietici a drepturilor românești... 
Ca și cum un pact, un angajament semnat sau doar enunțat, al unui bezbojnik și 
demolator de biserici, poate fi luat în serios de o minte sănătoasă! 

— Tare folositor era, Marius, înălță fruntea de delfin spre inferiorul său 
generalul de propagandă Bratu, ocolind sugestia ca pe o mină îngropată pe şleaul 
de Rostov-pe-Don, dacă pe 8 noiembrie 1941 aveai generozitatea să ne aduni din 
nou pe toți, tot la conacul de la Ziduri şi foişorul din Pribegi, ca la Revelionul 
înfricoşat 1940-1941, dacă chiar te-ai gândit să serbăm lejer, fără negrul peste tot 
camuflaj, cu aceleași fete, încheierea strălucită, la Odessa noastră și la Simferopol 
şi la Ialta noastră, a acestei prime mari eroice campanii a Războiului Sfânt! 

— Imposibil! îşi pocni palmele cu năduf pictorul, punându-se a măsura cu 
pasu-i energic de fante şi infanterist enormul Atelier, amenajat cu incompetență 
de taică-su, pe furiş, ca surpriză, poruncind lui Vanea Căinaru Antreprenoru să-l 
modifice-n Villa Hortensia cu ferestrele sparte spre... Sud, spre Balcic şi spre... 
Oraşul Stalin bulgar, care zicea el că va ajunge portul Varna. Ehei, aș fi vrut şi eu 
să serbez creşterea nouă a României Regale, acasă la Ziduri la castel, lângă 
mormintele sacre ale alor mei, Voicu şi Maria, părinţi; Dinicu şi Raluca (Ralu) 
Ghizdavu, respectiv Antonie și Smaragda Suceveanu, — bunei; Iordache și 
Catinca străbunei; logofătul de obiceiuri Antioh Ghizdavu, răs-străbunic ş.a.m.d. 
Numai că Mişu m-a avertizat că aşa adunătură influentă nu scapă neurmărită în 
vreme de război, de către agenţii români împerecheaţi cu cei germani şi cu ai... 

aliaţilor noştri unguri, italieni şi finlandezi! Plus agenţi dubli şi spioni. Neputând 
ei rămâne indiferenți la o deplasare, nu la Ploiești dar oricum la o sută de kilometri 
şi mai bine, a cumnatei mele Virginia Gibson, americancă, posibilă inamică după 
ce Churchill, la instigarea lui Roosevelt, ne va declara război la 6 decembrie 
viitor, silind astfel Japonia noastră dragă, a colecționarului meu Yukio Miyagi, să 
restabilească echilibrul planetar în jurul Axei, printr-un atac la Pearl Harbor, unul 
mai mult demonstrativ, pentru că nu vor fi vizate deloc marile portavioane ale 
plutocrației globale, ci doar prevenirea unui mare război în Pacific... 

Ca să nu mai adaug, boss, că nu va fi privită deloc cu ochi buni conversaţia 
mătuşii mele Meli, Amelia Ghizdavu, având în vedere că fratele tatii, ispravnicul 
de Tatar Bunar, Aleku Bolşevictonul, a luat-o ca domnişoară Şaraga, nume ce nu 
cred că va suna prea plăcut urechii Conducătorului, din moment ce un ajutor de 
primar de Bucureşti, Şaraga, la 1940, l-a acostat, ca evreu, cu o delegaţie întreagă, 
reclamând abuzuri simiene la românizări şi sensibilizându-l asupra riscului ca 
conceptul nazist genuin de naționalizare să ne rămână-n limba noastră ca sinonim 
etatizării, pentru marea bolşevizare a economiei de la 11 iunie 1948, şi a fondului 
locativ, — Achile Şaraga, da, e numele acestui curajos ajutor de primar! 

-— Te înţeleg, Marius! zise cu bunătate funerară sfinția sa părintele Damian, 
ce primise provizoriu parohie improvizată la Dalnik şi Tatarka, pe ultimul 
aliniament de apărare al Odessei, la nord de limanul Suhoi. Mulţi din cei ce ne- 
am veselit la Ziduri, cinstind Anul 1941, sunt acum morţi, răniți sau dispăruţi, ba 
chiar uitaţi, trecutul e ireversibil, iară arta vieţii cere să fii maleabil şi să găsești 
plăcerea ascunsă, injectată de Creatorul în fiece vârstă sau aşa-zis eveniment al 
păcătoasei noastre vieţi!... Nu văz de ce, dacă vinul negru e acelaşi, nu ne-am 
veseli şi pe-aci! Deşi, parcă mai plăcut mi-ar fi fost să benchetuim noi la Odessa 
mult duioasă, în vreuna din casele ştăbimii de pe faleză sau, dacă nu, în Crimeia 
noastră, la cea Ialtă ce revendicat-ai de la germani, personal de la pictorul arhitect 
Adolf Hitler, ca o compensație pentru Balcicul cedat de nemți, din incurie, 
slavilor asiatici, infiltrați la sud de Donau... 

— Tare-ţi mai place să minţi, mă Marius, îl mustră țărăneşte numai din 
privire, de pe laviță, de pe lada lui de ofiţer, dotată cu şevalet de campanie pliabil, 
poeta şi eseista Clara Honig. 

ŞI s-ar fi repezit spre el, de n-ar fi fost atâţia martori ostili, să îl îmbrăţişeze 
şi să-l sugrume cum vâscul pre un stejar falnic, ea dispreţuind protectoarea lui 
prudenţă, şi pe a tuturor, paradoxal mai creștină-n concepția cum că n-avem doar 
viața aceasta, trufie moştenită de la tatăl ei, meșterul fotograf şi ceasornicar 
Samson Honig, care conducând o echipă de evrei la combaterea efectelor 
bombardamentelor teroriste anglo-americane, demarate din ordinul lui Stalin la 4 
aprilie 1944, echipă ce mergea până la demontarea focoaselor „ouălor“ lăsate de 
uriaşele păsări venite de peste Mediterana, impresionase într-o zi pe profesorul 
avocat Mihai Antonescu până într-atâta încât îi strânsese mâna în faţa tuturor, ba 
îl lăudase în 7 aprilie 1944 și baronului Manfred von Killinger, cu sugestia că 
dacă securitatea germană a lui Himmler va decide ocuparea Regatului Român şi 

deportarea evreilor spre Nord, în vederea exterminării în acea Galiţie Mare al 
cărei control îl solicita cu stăruință, ca de la pictor la pictor, Marius Ghizdavu 
Fiihrerului la Berdicev, astfel de specialişti e păcat să nu fie folosiţi când va fi să 
fie pe vecie nimicită Dresda noastră, din bănuite considerente anglo-americane 
corectitudinare, privind reeducarea culturii germane și transformarea pe vecie a 
Weimarului într-o anexă turistică a Buchenwaldului. 

Aşa cum rezultă din cele 16 tomuri de memorii, intitulate Homo solus, 
filosoful culturii și fotograful de la Ministerul Propagandei socotea, dezvoltând o 
idee de la tătâne-su, venerabilul luptător naţional Voicu Ghizdavu, că dezvoltarea 
explozivă a unei Atene evreieşti la nord de Cernăuţi, îndeosebi în Liovul nostru, 
dar mergând şi de la Premişlea spre Cernobîl, era mult aşteptatul challenge fără 
de constrângerea căruia asupra neseriozității noastre ar fi fost de neconceput 
ivirea în preajma primejduitei Herţe, a unor creatori ai identităţii româneşti, ca 
Eminescu, lorga, Enescu, Ciprian Porumbescu, Tonitza şi alții. 

— Neîndoielnic, clătină din cap cu îngrijorare Marin Şoferul cel priceput a 
transforma un Cadillac într-un Mercedes, precum scotea Codin un performant 
trăpaş din cel mai îndărătnic buiestraş, o Gaghizdie lăbărţată de la Marea 
Marmara la Golful Finic, de la cetăţile lui Negru Vodă Şarky şi Tekirdag, la ale 
Ordinului Livonian, Haapsalu, Porkkala şi Narva, ordin fundat de cavalerii 
Olahus și Honterus ai lui Radu cel Frumos, expediaţi din Brașovul lui Vlad Țepeș 
să creştineze pe baltici şi să-i facă pe matrozii letoni inutilizabili la revoluţii 
furate, inutilizabili la republicanizări împinse până la ultima, faraonică roşu 
consecință, — e cam cotoioasă treaba că întreg acest spaţiu al stăpânului meu se 
constituie ca o construcție cărturărească şi ca un construct intelectual, peste nişte 
regiuni sau genuni cu triburi de rasă atât de amestecată-n fiecare caz, încât niciun 
occidental academic nu zice Hitler şi românii care l-au ațâțat, la un nou război 
agresară Molotovia, ci toţi dzice ay, săvai c-aţi agrisat banditieşte URSS-ul, 
suportați-vă amu bolşevizarea! Cel puţin așa-i părerea m6 de muncitor cinstit, 
care câştig la uzină mai mult decât nouă din zece cărturari. Eu n-am cheltuit pe 
hârţoage, preferând a-mi păstra mintea limpede, ca să pot să mă orientez în ale 
Vieţii dincolo de catapeteasma de-de fier, cum te-ai uita de la Washington şi 
Londra, în așa-zisele volksdemocratischen Liinder, al căror destin nu vine de la 
Teheran și Ialta, nici de la întâlnirea lui Marius cu Stalin și cu Svetlana, la 
Kunţevo, la cules agrișe, în 6 august 1943, unde ca fotograf nu i-a cerut Fiihrerului 
ruşilor decât să ia sub protecţia Sa de Stăpân România, desfigurabilă de viitoarele 
bombardamente anglo-americane, iar pe Murocika, s-a rugat să n-o spânzure când 
vor recăpăta cekiştii Harkovul, chestie aranjată nu ca între pictori ca la Berdicev, 
ci ca între poeții şi lingviştii şi ciolovecii ce ambii erau. 

Cortina de Fier era deja trasată diplomatic, de la Locarno 1925 şi mai ales 
de la Miinchen 1938, prin voinţa Marii Britanii, Franţei, Italiei şi Germaniei de a 
nu garanta dreptul la liberă Exprimare culturală în universal popoarelor presupuse 
de rasă colonială din Orient, unele, călărite de două-trei sorturi de totalitarism sau 
de vreo varietate de imperialism foarte virulentă, urmând a fi deznaţionalizate 

ireversibil, fără milă, activiștii de Gaist necerând decât pax vobiscum! 

— Still, Schweinehunde! se revoltă ca dintr-un vis Grigore Căinaru, crezând 
că România Regală a și fost invadată de tancurile germane după asasinarea lui 
Hitler la 20 iulie 1944 şi marxizarea rapidă a ideologiei naziste, ceea ce în practică 
înseamnă doar exterminarea câtorva noi categorii de oameni, folosindu-se în locul 
camerelor de gazare Reeducarea și apoi toxinele incompetenţei, mergându-se 
până la bomba coexistenţei paşnice de la Cernobil. 

— Grăjdarul și şoferul meu, i se păru lui Marius Ghizdavu a protesta cu o 
voce plângăreaţă, ori fi fiind ei ca nişte vite nesimţitoare, dar nu porci de câine 
lup alsacian. Să nu se lege nimeni de ei şi de orătăniile lor! 

Ci ambii artişti şi cărturari îi vedeau ca gropari la cimitirul de supercai 
țarişti de la Țarskoe Selo, pe Codin şi pe Marin, prizonieri de război lucrând ca 
rândaşi dar suportând îndoctrinări de la persoane autorizate, membri ai Orchestrei 
Imperiale din Sankt Petersburg, pe care căgăbăul trebuia să-i evacueze primii, 
lăsând pe burtosul Jdanov cu o rezervă de prăjituri ultimul, această perspectivă 
de a avea români paşnici în rolul de gropari ai României Regale neplăcând nici 
boierului valah, nici scriitorului basarabean de 1681 pagini şi nici sculptorului 
Andrei Hurmuzacov, adevăratul lover al Isadorei, sculptor de cai plângând, 
modelaţi în bronz după desene ghizdaviene pentru Memorialul de la Sigmaringen, 
înălțaţi şi vernisaţi după ce preşedintele Zahei Avăcăressi a implementat 
Reconcilierea Naţională cu Zulnia şi Cepeca lui, garantând proprietatea 
dobândită indiferent cum după 1989 şi comandând cenotaf Mareșalului şi 
Meşterului Manole, spre a se desăvârșire prin împreună lucrare re-întemeierea 
mitică a Monăstirii Argeşului, pentru o nouă generaţie culturală. 

Ostenit de parcă ar fi mărșăluit de la Odessa la București, sărutând cu 
bocancii de locotenent noul pământ al Ţării şi dobândind un fel de sentiment 
inedit rusesc de măreție, tanchistul fost roşior Grigore Căinaru se aşeză pe treptele 
tocite de vremuri ale Bisericii Colțea, cu presimţirea că muncitorii şi țăranii vor 
tânji să facă peste ea un bolşoi kinoteatru de operă şi balet. Se uită lung la un 
tramvai ce dispărea pe după colțul Palatului Suţu, spre Cotroceni, şi o draperie 
neagră, de catifea mângâietoare, porni să fluture mascând statuia Brătianului, 
Universitatea şi lbrăriile şi expoziţiile încă nebombardate de aliatul german, nici 
bolşevizate de inamicul de la Ialta. Din pământ urcă atunci, şi mârâi spre cer, 
Turnul Colţii, înălţat de Regele Carol al XII-lea cu şvezii lui precum podul de la 
Tighina, poate prăbuşit la recentul cutremur chiar pe axul bulevardului, peste 
luxoasele limuzine ale burghezo-moşierimii, cleptocraţiei şi xenocraţiei, care abia 
de-şi mai aminteau cum o fost, deşi tocmai asta-i datoria claselor bogate: să știe 
istorie naţională şi un pic de literatură universală. 

Ce se întâmplase la Poltava, în acel 8 iulie 1709, care a schimbat prin 
compresie destinul românesc aducând domniile fanariote şi întârziindu-ne-n 
concurența de azi pentru Schengen, pentru deplina admisie-n Uniunea Europeană, 
în favoarea Bulgariei şi poate chiar a Ucrainei sau a Republicii Moldova? 

Eruditul Dimitrie Cantemir mersese pe sugestia lui Ştefan cel Mare și 

Sfânt, să nu cumva să ne ruşinăm să ne folosim, ca englezii, de sângele altora şi 
să câştigăm bătăliile noastre exploatând cu tupeu nesecatul izvor de recruți rusesc, 
comsomolişti sau nu. Sfântul nostru Ștefan Suceveanu, Campionul Creştinătăţii 
în lupta contra păgânilor, abia instalați la Bizanţ cu riscul de a-şi altera 
mahomedanismul, înțelesese şi el, de la un timp, că nimeni nu-l va sprijini serios 
dincoace de Catapeteasma de Fier, în lupta popoarelor galiţiene, de rasă crezută 
colonială, cu acești cuceritori fanatici păgâni. Acoperit deontologic, el s-a orientat 
atunci către Aliatul Îndepărtat, muscalul, căruia jertfitu-i-a şi fata, pe nespus de 
frumoasa şi frageda Olena, despre care o baladă pierdută vorbea în secolul al 
XVI-lea nu mai puţin compătimitor decât despre soţia Meşterului Manole, cea 
zidită de vie pentru a se rezolva românește-bolşevicește nişte necazuri tehnice 
banale, de rezistență la cutremur, incendii şi corupție a construcțiilor. 

— Imperiul Rus îi prea departe de Moldova, ca să vă putem ocupa în contra 
turcilor! zice Horea Bratu Ginei lui Augustus Octavian 'Theodoros Ghizdavu, că 
i s-a răspuns de la Kremlin voievodului sucevean sfânt. Ceea ce a creat premisele 
înfiripării acelei strategii pe termen superluuung, muuultimilenar, ce transpare 
din celebrul program al tuturor politicienilor noştri, Testamentul lui Petru Rareș, 
defalcat pe patru etape (coşuri, să joci canastă) mai principale. 

Prima se referă la a lua Pocuția, ceea ce însuşi Ştefan cel Mare a iniţiat, iar 
destoinicul său urmaş, Petru Rareş, deşi mare om de cultură, a şi realizat 
vremelnic, dar Carol al II-lea, când a fost cu a împărți resturile Cehoslovaciei, în 
toamna lui 1938, şi în primăvara lui 1939 chiar, a ezitat prosteşte să ia tot ce 
primea de la mâna întinsă îmbietor de zâmbitorul filoromân Adolf Hitler. 

A doua etapă, a lua triunghiul de importanţă geopolitică crucială pentru 
echilibrul european de ametist, Cracău-Beciu-Breslau, ceea ce ne-ar transforma 
în arbitri între lăcomiile nemţeşti, leşeşti, slovace, ungurești sau rutene, nu ne 
poate reuşi decât printr-o diplomație abilă, de exploatare marxist-leninistă a 
contradicţiilor dintre cei mari. 

După care epocală expansiune mică, vine expansiunea mare, a treia etapă, 
ieşirea în câţiva ani la ţărmul baltic şi la ţărmul adriatic (mediteraneean), care și 
sunt reperele de control sugerate de genialul Testament mai sus amintit. 

— ŞI care e țintă mai mare ca toate, ascunsă vederii fugare? cu inocenţa-i 
caracteristică nu pricepu Dora Căinaru, în stânga şi-n dreapta semănând privirile 
ei de vulpiţă extrem de calculată, cum s-a format ea mai şmecheră în preajma 
profesorului doctor viteaz Liviu Lecca. 

— A patra etapă e ținta țintelor! răspunse şi se înnegri enigmatic la fruntea- 
i udă de delfin inteligent pontic Horea Bratu, temut general de propagandă ce 
comanda și pe fotograful Marius Ghizdavu, şi pe foiletonistul Grigore Căinaru. 

— Care constă, ghici de după draperia de pluş aspru funerar Raulică, în a 
ține sub supraveghere Wehrmachtul, făcând eventual demonstraţie de la Breslau 
spre Potsdam, pentru ca în cel mai desăvârşit secret să realizăm, în amurg, 
debarcarea românească neolatină la Brindisi, în timp ce Regimentul al 4-lea 
Roşiori Regina Maria, același care a intrat primul în Budapesta s-o 

dezbolşevizeze, ocolind acum Veneţia Ducelui printre Padova şi Verona, va 
debușa pe Arno, bivuacând lângă Florenţa, pentru a-şi relua Marşul asupra Romei 
printre Perugia şi Assisi, pe roditoarea vale a Tibrului, joncțiunea cu infanteria și 
motorizatele debarcate la Brindisi realizându-se la Tivoli sau la Ostia Veche, în 
funcție de rezistenţa ce ne vor opune partizanii bolșevici sprijiniți de englezi, 
altminteri populaţia necombatantă privindu-ne cu simpatie, cum va fi întâmpinat 
ea, cu lozinci ca Stalin și poporul rus libertate ne-a adus, pe spaniolii lui Carol 
Quintul la 1527 sau pe bravii republicani ai lui Napoleon, — pe noi, cu oarecare 
mirare totuşi, nevenindu-le să creadă fasciştilor că un Antonescu valah a ajuns la 
Originea Lupoaicei înaintea tehnocratului Salazar al portughezilor cu experiență 
colonialistă, partea bună a războaielor fiind că ele subliniază mai adânc, până la 
sânge, înrudirile dintre popoare, în general fiind de neconceput un mai bun 
întăritor pentru memoria colectivă decât jaful (Sacco di Roma), masacrele, 
violurile ruseşti tonice și demolările cu bombardiere harnice. 

— Şi totuşi, ce este războiul, Grig? îl cuprinse ea cu braţele subțiri pe după 
grumaz, manifestând o indecenţă antonescian nepermisă, chiar pentru o tânără 
soție recentă. E doar această întoarcere la origine, pentru că nu mai putem rezista 
în aceste pustietăţi moldave, de răul tătarilor? 

— Fără discuţie în deşert, Dora, războiul este o mare vorbărie între femei 
de nisip. Pe care tu o porți cu altul, mărșăluind sau chinuindu-te-n tranșee sau 
zăcând în încercuire sau trudind în prizonierat. Dar şi cu tine însuţi sporovăind, 
santinelă înfricoșată de duhurile unui teritoriu străin... Ce se arată prin cărți sau 
prin filme, bătăliile, reprezintă nişte excepții, cum sunt în viața civilului 
sărbătorile, adulterurile, alegerile, divorțurile, falimentele sau parastasele. 

— Țigări... „Mărăşeşti“ n-am mai primit demult! îl întrerupse aici, zâmbind 
cu înţeles antigerman invalidul tutungiu din trecutul război. Dar dacă într-adevăr, 
camarade, cauţi reînnodarea istoriei cu ceea ce a fost înainte de bizareria unui 
conflict armat româno-britanic, îţi dăruiesc puţină marfă de lux, pentru care e 
periculos să ai clienţi, dar înfățișarea dumitale de scriitor sincer şi tenace, mă face 
să sper că nu voi avea neplăceri! 

— Merg să mă reculeg la mormântul lui Eminescu! șopti solemn romanticul 
Grigore Căinaru. Deci nu voi face rău nimănui, riscând prosteşte să-mi schimb 
curăţenia interioară a sufletului pe o mâzgă de turnător ticălos. 

Scoase cu un gest automatic portofelul, dar marele muulat îl împinse uşurel 
către ușă, unde nu-l aştepta nicio Doră Glagoveanu. 

Porni năuc și abia un sfert de verstă mai încolo mototoli în buzunar hârtia 
de jurnal urât foşnitoare, până când se pomeni în palma asudată cu două cutii 
metalice de ţigări Chesterfield. 

Era ca şi cum ar fi prădat pe câmpul de onoare cadavrul unui politruc 
băgător de seamă, uşor de recunoscut după mâinile nemuncite şi gura spurcată de 
neadevăruri, ale căror mieroase urme dau mucoasei bucale o nuanţă brutal 
chimică de soluţie concentrată de turnesol impur. Şi n-ar fi putut să se bucure de 
trofeu, canonada continuând cu multă risipă de muniţie, dovadă că Înțelegerea 

Tripartită de la Kunţevo, din 30 septembrie 1938, aniversară Minchenului întru 
fixarea prepelecilor de fier, izvinire mnia, pardon, prostite, din... 30 septembrie 
1941, funcționa pe deplin, aprovizionarea frontului sovietic antiromânesc de către 
anglo-americani realizându-se cu abnegaţie și devotament. 

Ci Grişa Căinaru va crăpa ca o muscă, reieşind la autopsie c-a înghiţit o 
viespe, alergând cu motocicleta în toamna maghiară şi israeliană a lui 1956. Așa 
că nu va mai apuca valul de ură antiamericană, antioccidentală, dezlănțuită în 
Răsărit de confirmarea cârdășiei dintre Plutocrație Vest şi Nomenclatură Est. 

Apucase însă a citi pe îndelete, cu creionul în mână, ca şi Marius Ghizdavu, 
Moartea Căprioarei şi vreo douăzeci de volume din Operele lui Stalin, 
remarcând interesul constant al Cominternului pentru a bolşeviza cu prioritate, la 
trecerea la o nouă etapă în cucerirea planetei, după realizarea cu sclavi a industriei 
constructoare de maşini blindate grele de luptă, — a trei mari şi late popoare, 
situate în regiuni de extremă valoare geopolitică şi ideologică: 1) Mexicul, unde 
nu degeaba s-a dus însuși Eisenstein, să facă filme de educaţie tehnică şi eroică 
pentru revoluţie, iar Troțki s-a refugiat din prostie intelectuală chiar în gura 
lupului; 2) China, despre care s-a crezut că va putea fi ţinută în lesă de la Kremlin, 
tot aşa cum s-au înşelat şi ai lui Roosevelt că vor avea în URSS un partener comod 
şi plăpând în hegemonia mondială; şi prioritar 3) Germania, a cărei posesie de 
către Comintern ţinea nu doar de subînţeleasa înrobire şi cotropire a Gaghizdiei 
noastre din Lemberg până-n Weimar, ci şi de neîncrederea, lucidă dealtfel, că 
ideologia marxist-stalinistă este doar o busolă privind categoriile sociale ce 
trebuie exterminate, începând cu intelectualii colţoși, dar ea nu poate ţine loc de 
tehnologie, oricât spionaj s-ar lăuda că poate face pe el căgăbăul. 

Străbătea ca în transă, dinspre Piaţa Unirii, zisă acum 6 Septembrie 1940 
(biruința asupra Regelui Carol II fiind mai semnificativă legionar decât pierderea 
Balcicului în 7 răpciune), un traseu spre Cimitirul Bellu, pe care ostenea ades şi 
Marius Ghizdavu, nu numai având a se reculege pictor la mormântul lui Eminescu 
încă-încă neîmpresurat underground de „prieteni“ bolșevici zombi, care să-i 
constate răzvrătirile de vampir conservator sau derapajele şi să raporteze de sub 
cripte Direcţiei a 13-a Literatură, a Securităţii Căgăbăului, ci şi având el interese 
comerciale în Pieptănari-Ferentari, cumpărând ieftin un atelier fotografic de la 
familia Cazimir Honig, dacă nu şi preocupări de natură orizontală pentru 
proletarele de la manufacturile de ciorapi Adesgo sau Adidas din zonă. Una din 
ele va locui cândva în blocul încă neconstruit de vizavi de mormintele scriitorilor, 
unde vreun avatar al lui Grig va continua să-i fie slugă Dorei şi peste un veac. 

Dinspre lugubra siluetă a crematoriului Cenușa, joasa şi recea adiere a 
înserării, îi împinse în nările basarabene, pe neașteptate, precum cu o lamă de 
buldozer american pentru lupte de stradă, un tumultuos iz de carne tumefiată 
omenească friptă, ceea ce îl îngreţoșă peste măsură şi îl sili să grăbească aproape 
orb cât mai departe, cu viziuni fugare de legionari dispăruți sub Voievodul 
Culturii, cu mutra cam mirată a Mareșalului şi cu de prin 1930 vederi timişorene 
cu anumite clădiri înălțate sau recondiţionate de gospodarul Nae Căinaru, 

antreprenorul fugit la 1924 de la Chişinău, speriat de evenimentele de la Tatar 
Bunar, apreciind ca şi Stalin că o Koaliţie Heuropeană pentru apărarea Basarabiei 
de o deznaţionalizare-bolşevizare ireversibilă şi de inversarea proporțiilor etnice, 
este extrem de improbabilă, din motive de dispreţ cripto-rasist, tolerarea Cortinei 
de Fier fiind după a generalului de propagandă Bratu, anchetatorului de la 
Lubianka mărturisire-n ian.-feb. '46, un puternic argument că tendința puterii 
germane de a-şi găsi pe uscat colonii similare celor ale statelor atlantice, era 
perfect firească. Vă rog să transmiteţi tovarăşului Stalin, a mai adăugat Bratu, în 
speranța că mesajul va ajunge măcar la mamelucul cu turban cu secere şi ciocan, 
Abdul, care era agent de-al lui Alecu Ghizdavu-Şaraga şi ar fi intervenit pentru 
orice român, că Cominternul ar comite, din punct de vedere al intereselor 
muncitorilor şi țăranilor pe această planetă, cea mai mare greşeală dacă teritoriile 
ocupate actualmente de Armatele Roșii nu s-ar integra pe vecie, fără granițe 
regionale, în marea şi glorioasa, omogena, eterna Uniune Sovietică! 

S-ar asigura astfel ireversibilitatea bolșevizării, chiar dacă poporul rus ar 
deveni oarecum minoritar față de ansamblul multietnic, însă tot „fratele mai 
mare“ ar rămânea, dacă căgăbăul pur velikorus ar veghea în contra la orice 
coaliții, să nu-și facă aici mult stimatul și iubitul Fiihrer leninist nicio griţă! 

Cât despre reacţia anglo-americană, ea depinde de considerente electorale 
şi de aceeaşi viziune cripto-rasistă, care nu e a liderilor decât în măsura în care ei 
maimuțăresc tot ce fojgăie în creierii mici ai gloatelor, cărora nu le pasă de 
bestialitatea bolşevică până la a pune mâna pe sabie şi a o trage regal, ca pe 
vremea gloriei Papilor, ce au prorocit Marea Cruciadă Româno-Germană întru 
apărarea Culturii şi Civilizației în contra plutocraţiei marxist-securist-interlope şi 
nomenclaturii mafiote americane, tot cruciatul ştiind că e plăcut Domnului a se 
jertfi la Cruciadă în scopul nobil de a pune stavilă sângele său, la spurcatul ateism 
şi la infecta mondializare, întorcându-te acasă, eventual, încărcat de trofee! 

— Deci, ca expert în strategie şi în psihologia abisală a statelor majore, cu 
vă spui de la obraz, tovarăşe Zahar Maslovici Kartotekov, — și diecii Jurmînski şi 
Pumpianski să o consemneze exact: ce mi-e bolşevizarea ţară cu ţară, ce mi-e 
înglobarea definitivă a acestor stafii de ţări, ca Respublici Sovietice, în Uniune, 
liber consimţită prin mitinguri de întreprindere, prin adunări publice de colhoz şi 
prin telegrame academice sau prin confecţionarea de strălucite opere de artă! 


Occidentul nu va face război dacă, într-o singură noapte, Uniunea Sovietică 


îşi va muta graniţa, grănicerii, partizanele şi artileria exact pe Cortina de Fier. 
Vor fi ceva de senzație reportaje pentru sporit tirajele presei, cum peste 


cincisprezece ani va avea Hrușciov când cu Zidul Berlinului, şi-atâtica! 

Proletariatul, tovarăşe Stalin, muncitorii, colhoznicele şi soldații având a te 
blestema dacă ești laş şi orb şi nu reciteşti, sau serviciile nu ţi-au revelat încă, 
Testamentul lui Petru Rareş, din care cu putere mare rezultă postulatul geopolitic 
suprem, că cine deține triunghiul de inox Cracău-Beciu-Breslau, deţine chiar chia 
Europei şi a lumii, exact locurile pe care să vă aşezaţi liniştiţi, tovarăși! 

— E mai complicat, l-a întrerupt generalul de anchete și tortură Kartotekov, 
doctor în drept, în boli infecțioase şi în chirurgie plastică. Să nu uităm de revelaţia 
de la Nemirova a Ducăi-Vodă, daraghie tovarăşi prizonieri români! Înainte de a 
se înverşuna asupra Vienei, acest unionist ce păstorise şi valahi şi moldoveni, şi 
aspira la tronul Transilvaniei, şi a hinterlandului ei care-i Pusta Maghiară, a 
înțeles, cu mult înaintea conducătorilor României postceauşiste, importanța 
consolidării unei Ucraine puternice şi stabile, cu deosebire după istorica Pace din 
1681 de la Bahcisaraiul Crimeii, care aducea Rusia pe Nipru și, așa cum observa 
şi Puşkin în celebrul său poem, ori de câte ori puterea moscovită ajunge la Nipru, 
Imperiul Românesc în formare trebuie să se orienteze automat de-a curmezişul, 
spre triunghiul de rubin Cracău-Beciu-Breslau, ceea ce la 1683 turcii n-au înţeles, 
de-a putut atunci penetra, tocmai prin amintitul triunghi geopolitic vital, galițianul 
Sobieţki-crai, să depresurizeze capitala habsburgică asediată de ei. 

Acum, poate realizezi mai bine, tovarăşe locotenent-pandur Grişa, de ce 
Goering și rafinatul rasist filosof arhitect Rosenberg s-au opus cu îndârjire, la 
marea conferință a Comitetului Central al NSDAP din 16 iulie 1941, propunerii 
tovarăşului Comisar al Poporului pentru Expansiune, Heinrich Himmler, ca să se 
dea valahului Antonescu Odessa și o mică parte din acea zisă Ocraina, pe care 
fascinantul Duca Vodă o cumpărase de la proprietarii turci, ca să fie până la 
sfârâitul veacurilor hinterlandul cu păşuni de cai şi zimbri şi bouri, cel necesar 
atâta Moldovei şi civilizaţiei româneşti aflate deja în creştere explozivă! 

Cum ne putem închipui, Rosenberg, în moţiunea sa concurentă celei a lui 
Himmler, ambele purtând titlul Pentru o Germanie fericită, pentru democraţie 
pluralist-fesenistă, pentru o Eurasie de la Hamburg la Vladivostok, pentru 
alegeri într-un singur tur, a taxo-nominalizat două specii de puteri cu vocaţie 
civilizatoare: puteri cu coloniile situate peste mări și puteri cu hinterlandurile 
situate peste fluvii. Moldova, care-şi va alipi treptat Valahia, Transilvania, 
Balcicul, Cumania Mare (Jâsz-Nagykun-Szolnok vârmegye) şi Galiţia, așa putere 
fluvială era, spaţiul ei vital fiind până peste Bug, în Ocraina cea populată deja în 
principal cu români, aromâni şi moldoveni, sarcina nouă fiind de lățit expandabil 
provincia asta până dincolo de Cotul Donului și de Vadul Kubanului. 

— Ah, Chrysomallos! gemu în context grecoaica Amelia Şaraga, privind 
când la berbecul cu lâna şi coarne de aur, când la planiglobul ce Marius ilumina 
cu o lanternă de front. Adevăratul nostru hotar, zice mereu nea Alecu, e acela 
trasat de Spătarul Milescu: în mai puţin de o sută de ani, noi trebuie să împingem 
pajurele noastre de la Tobolsk la Nercinsk și, în încă un secol, vulturul cruciat 
până la unduirea valsantă adagio a Amurului oglindind colinele Manciuriei, cum 
un vinil Melodiya cărțile cu cotor aurit ale bibliotecii Weimar de la Ziduri... 

— Şi nu exclud, interveni pe un ton răutăcios chiar ex-senatorul consilier 
aulic şi comisar secret antibolşevic Alecu Ghizdavu, în calitate de consort exotic 

gelos, nu exclud chiar deloc, să se tragă din noi nişte nepoței şi strănepoţei care 
să-şi scalde gavial crocodilul în mâloasa şi peştoasa deltă a Mekongului! 

— De asta s-a şi temut marele şi genialul cârmaci nazist! fulgeră şi scrâșni 
din dinţi ca o îngrozitoare hrăpăreață şi nehalită cu om harpie mitologică Elvira. 
Ca și silitorul Duce, Fiihrerul toată noaptea citeşte istorie romană, protoistoria 
noastră românească în fond. Şi el ştie de la cât de puţin — de la un sân de lupoaică 
— a purces supraputerea Romei! Aşa s-ar putea repeta Istoria în Răsărit! Fiindcă 
numai în Asia se poate îndrăzni, în acest secol cinematografic, a demara istorie 
hollywoodiană, cu giganți. Căliţi două milenii la poalele Ceahlăului, noi suferim 
de o comprimare spirituală excesivă. Avem atâtea de spus, de exprimat în 
universalitate, Marius, încât nu ne putem depresuriza decât ca un factor civilizator 
până la Pacific. Ba şi-n capul cel de pod pe țărm american care-i Alaska noastră! 

— Domnilor, se clătină amfitrionul ca lovit de o ploaie de săgeți în pieptul 
de aramă, pe mine mă cheamă, latineşte, Marius, iar romanii erau de religie 
wagneriană şi atunci popa Sică, sireacul, ce să facă şi el la botez? M-a personalizat 
pe bază de asonanţă Mihail, încât 8 noiembrie e şi ziua mea onomastică, precum 
a copoiului Mişu, ce văz că încă n-a sosit şi-i destul răgaz, în camera obscură a 
Atelierului, cine are, Elvirei declaraţii de amor, să i le prezinte. Dar eu pe acest 
front oriental, fără perspectiva periculoasă în cel mai înalt grad al trăirilor de 
senzaţie, să îmi aduc aportul cu depăşiri de plan la bravură, adică fără trăiri de 
Gradul Patru, ca de la cadavru la cadavru, zic, nici n-aş mai fi dat pe-acolo, încât 
vor şi recomanda corectitudinar istoriografele republicane nefu, de peste o juma 
de veac de-acu-ncolo, cică să ne fi luptat noi în iunie 26, la 1940, doar vreo trei- 
patru zile sau săptămâni, iar în Istorie als Historia, să lăsăm Statul nostru, fiinţa 
noastră de Stat, să se volatilizeze din când în când, ca polonezii sau cehii sau chiar 
evreii, la cheremul mai marilor lumii, adică să etalăm skilluri de hocus-pocus, hă- 
hă! să facem „demonstraţie“ pe teatrul de luptă, să ne facem că ne jertfim! 

— Or, rânji tot el sinistru, eu nu m-am... prefăcut deloc că lupt pe unde am 
luat în copite, cu Regimentul meu 4 Roşiori Regina Maria, orizontul sovietic! 
Am tras bărbăteşte sabia şi am spintecat rău pe Ceapaev, pe Kotovski, pe Frunze, 
pe Budionnii, pe câţi alții, pe un mamelon de lângă vagzalul chişinăuian, în timp 
ce locomotivele țiuiau lugubru, ca țâţele de partizană NKVD-istă... 

— Aşa, aşa, Marius! îl combătu cu nețărmurită obidă Dorothea d'Esgrignon. 
Aaay reprimat muncitori şi țărani din Pământul Făgăduinţei Fericirii Proletare, 
poate c-ai decapitat şi intelectualitate progresistă, provenită din norodul de rând, 
adică de coadă la rație, la chibrituri, pentru ca să ieie, ca Prometeu, Focul Zeilor, 
pentru a aprinde de la EI torţele masilor largi populare, către lampa lui Ilici... 

— Bine, bun, conceptual apercep aprehensiunea ta a unei strategii orientale, 
râse Gaston d'Esgrignon. Dar nu se mai zămisleşte deloc aici o liotă armonioasă, 
încât nu prea concep reprezentarea cum ai tupeul să aspiri tu, valah împuţit, la 
Cracovia, Viena și Breslau — municipii CULTURALE ale Imperiului Romănesc 
în formare, cu capitală administrativă Liov, imediat după ce tările ruseşti şi 
germane s-ar nărui reciproc, generând un atractiv vid de putere, în nordul vostru 


319 


păgubos dintre Pietrele Doamnei de pe Rarău şi Babele insulei Gotland! 

— Nu pe mine mă interesează Cracovia, bombăni jignit galițianul, ci pe 
Duca Vodă, ca şi pe-al nostru Petru cel Mare şi Sfânt, Petru Rareș! Pe mine, băi, 
mă atrage sentimental doar multiculturalul Lemberg, unde am expus cu prietenii 
mei Kirciu Kotkov din Balcic, M6zes Arpâd şi Otto Runge de la Baia Mare, Kiila 
Hakkinen din Viborg, Shusheng, Irene Kavafis, Jamila Massoudi, Satoko şi 
Segol&ne Vanoukya din Guadeloupe, precum şi cu bunica localnică a Agnieszkăi 
noastre, minunata mea Halszka Chrzastowska. Dimpreună cu un fotograf de 
geniu, cum a fost meşterul Cazimir Honig, smintitul de la care Lee Miller ar fi 
avut mai multe de învăţat decât de la Man Ray. De altfel de artă a Luminii și a 
Vorbei pălăvrăgind ambii ostași, e drept, dar Narașa americanului de la 1931 lasă 
mult de dorit față de Ruzena de la 1932 a bucureşteanului, a cărei față răvăşită de 
un vis cehesc, înghețat marmoreean ca de Bernini, prefigurează frapant evoluția 
Murocikăi mele, de la calmul solar alb de plajă Antibes, la disperarea stelară roşie 
din Harkovul părăsit de marxist-staliniști fără hrană pentru locuitorii săi. 

— Dreptul nostru asupra oraşului muluietnic şi multicultural Cracovia este 
indiscutabil, indelebil, inalienabil şi imprescriptibil, domnilor colegi! interveni 
din metavers Voicu Ghizdavu, încă neputrezit. Și iată de ce: se ştie că oștile 
române, cum azi manipulăm potenţialul german, iar mâine poate pe cel sovieto- 
anglo-american, — atunci, doar de potenţialul musulman turcesc folosindu-se — au 
atacat, s-o ocupe şi s-o ia, pe la 1683, Viena noastră, strivind-o între un front 
sudic, comandat de valahul Şerban Cantacuzino, şi un front nordic, strălucit 
conceput şi cu multă agresivitate impulsionat de marele Gheorghe Duca, 
momentan domnitor al Moldovei. Și puţin a lipsit să nu anexăm această 
importantă bază românească la Dunăre, Beciul, o nimica toată fiind apoi a ne 
repezi, valahii spre Breslau, iar moldovenii spre Cracovia, rezolvându-se încă de 
pe atunci, pe baza principiilor voievodului Petru Rareș, problema vidului de 
putere european dintre marea masă slavă de la Est şi blocul german, vid care, în 
mod evident, pentru oricine ştie să citească geopolitic o hartă fizică, nu poate fi 
umplut neutru şi stabil decât de către elementul latin românesc, colonizat pe furiş 
prin migrație osmotică şi transhumanță, în triunghiul ăsta Cracău-Beciu-Breslau! 

— Or, se vede clar că, pentru italienii lui Mussolini, bariera Alpilor este o 
stavilă de netrecut. Putem conta că nu vor ieşi niciodată din Cizma lor asudată... 

— A acoperi prin Luminarea Poporului acest vid galițian, de la Trieste la 
Kaliningrad şi Viborg, a realiza eterna pace universală visată de marele Kant, dar 
și de Lomonosov, nu poate fi decât o datorie de onoare a românismului. 

— Ce s-a întâmplat însă la 1983, Mişule?... Pardon! La 1683. 

— Omul occidental, needucat religios în şcoli a posti îndelungat, nu rezistă 
la foamete, la rații. Când dă de mizerie, el îşi încredinţează soarta extremiştilor 
mai buni de gură. Când înfometați, sătui de raționalizări, de corupţia şi degradarea 
morală ce sărăcia şi asediul existențialist ca stare de încercuire nasc, vienezii erau 
gata, gata să cedeze, preferând a preda cetatea mai degrabă moldovenilor şi 
muntenilor, ca români creştini ortodocşi de omenie, decât s-o închine turcilor 


320 


hapsâni, tocmai atunci, aşadar, hop şi craiul Sobieski cu trupele! Vine el, 
polonezul, să salveze puterea habsburgică, fără intuiţia ce noi i-am sugerat-o, 
îndeosebi încercatul Duca-Vodă insista, cum că Viena e cutia Pandorei pentru 
polonezi şi că a o scoate din necaz înseamnă a primejdui Polonia însăși, 
„binefacerea“ urmând a fi răsplătită în scurtă vreme, de acești eliberați din 
încercuire, prin decuparea şi împărțirea Poloniei cu prusacii şi cu ruşii!... Dar 
aveai cu cine să te înţelegi din acea trufaşă şleahtă ce acoperea, cu gălăgia ei, 
îndemnurile la calm şi dialog ale înţeleptului Iablonovski? 

— Nu aveai cu cine conversa, nici negocia! ghici Kirciu Kotkov, lăcrimând 
abundent şi sorbind cu putere din şprițul dres pentru el de aliata noastră Kiila 
Hakkinen, care adusese şi gheaţa de la ghețăria din fundul curţii. De trei ori fu 
împărțită Polonia în 1772-1795, până n-a mai rămas nimica din ea. Din start a 
înghițit ingrata Austrie Galiția cu Lwowul lui Marius, la 1772, trei ani mai târziu 
adăugând Bucovina cu Cernăuţii şi Suceava cu tot, ci cronicarul Wiki nota cu 
durere că, în spirit secol XX, Austria, Rusia și Prusia au încercat să şteargă 
definitiv existența Poloniei, chiar şi numele țării, așa cum a demonstrat un articol 
secret semnat de către coaliția de împărțire: 

— Având în vedere necesitatea de a elimina tot ceea ce ar putea reînvia 
amintirea existenței Regatului Poloniei, acum că anularea acestui corp politic a 
fost efectuat, Înaltele Părţi Contractante sunt de acord şi se obligă să nu includă 
niciodată în titlurile lor, numele sau denumirea Regatului Poloniei, care va fi 
suprimată din prezent pentru totdeauna! 

— Şi asta doar pentru că, lămuri marxist Dora pe neiniţiații ei, acea clasă 
parazită, exploatatoare, a panilor, şleahta ceea vădit expusă exterminării prin 
nereeducabilitatea ei de către proşti, deja îşi pierduse vigilenţa patriotismului, 
încât s-a creat necesitatea obiectivă să-i fie reinsuflat prin saloanele petrecerilor 
de iarnă, de către un /atin, firavul şi sensibilul nostru Chopin, romanticul pianist 
a cărui inimă, încredințată în mare taină de un ofițer meloman german Kiilei 
Hakkinen, a fost conservată pe toată perioada războiului la Balcic, de către 
credinciosul amic Kirciu Kotkov, care l-a adăpostit tot acolo pe băimăreanul 
M6zes Ârpâd, în aşteptarea unui vapor cât de mic și de nesigur, care să-l poarte 
la Istanbul, şi apoi mai departe spre Sud şi spre polonezii Diasporei lor. 

— Disonanţa percutând de acolo, reluă Mişu, că de Chopin al lui Dinu 
Lipatti se aude la noi în istorie mai târziu, pe când Sobieski vine în Moldova, în 
scop de jaf şi de alte infracţiuni, la 1686, dar şi la 1691, când asediază Cetatea 
Neamţului, arzându-se arhive prețioase în Ţara Moldovei, iară suferințele 
răzeşilor noştri, ca şi ale robilor ţigani, trebuie răzbunate, compensate, e drept că 
numai într-o măsură neînsemnată, printr-o aşezare temeinică a sentinelei române 
pe Vistula, asigurându-se astfel Europei o pace nouă, stăruitoare suficient cât să 
recuperăm decalajul față de americani, adus de dezunirea continentului nostru, de 
tratarea de către occidentali a gaghizdienilor ca triburi cu care e mai bine să n-ai 
de-a face, care e cea mai mare greşeală, știut fiind că strămoşii noştri romani îşi 
fereau de scleroză civilizaţia prin colectarea perpetuă de gene cert sălbatice, de la 

seminţiile periferice tentate a migra în spațiul Schengen... 

Ci supersfinția sa părintele Damian, de locuia cu familionul între Crângași- 
Ciurel şi Militari-Roşu, privi intrigat chiorâș la colericul domn Iancu Noveanu 
din Ferentari-Rahova, ale cărui teorii psihodinamice cum că etnogeneza continuă 
nu le împărtășea, cum nu era de acord nici cu drăceasca scormonire după senzaţii 
tari a acestuia, cum ar fi să mai citească azi pagini teosofale despre moftangiul de 
Bach, cu radioul pus pe banda vest pe un post pirat de transmitea muzică sălbatică, 
apropiată de pământ, capabilă de o bună priză la jocul cu morcovii orgii realității. 

— ŞI totuși, tresări ca pălmuit la Butirki Singsing de o revelaţie Gaston 
d'Esgrignon, structuralist gândind noi diacronia ideologicului, Testamentul lui 
Petru Rareş n-ar fi putut să se căftănească niciodată Crez al mai multor generaţii 
de ptiu! megaeroi, fără a-şi sprijini armătura pe imperialismul lui Ştefan Vodă cel 
Mare şi Sfânt, carele nu numai că a tras sabia să traseze drumul spre Pocuția şi, 
în consecinţă imediată, spre Triunghiul de ametist Cracău-Breslau-Beciu, dar a 
lăsat indicaţii şi orientări de inestimabilă valoare despre CUM să se înfăptuiască 
cele mai naționaliste aspirații ale românismului: prin a opune nesecatul izvor de 
recruți al celui mai creștin popor din lume, poporul rus, întâi flagelului musulman 
spre Plevna, pe urmă previzibilei explozii protestante a germanismului! 

-— Poate că vorbele nemuritorului Voievod s-ar fi pierdut în vânt, zise Marin 
lui Codin cât îmboldea, pe şleaul Rostovului, plăvanii înjugaţi la o manutanţă de 
campanie cu debitul de una mie două sute pâini cazone pe zi, adică s-ar fi acoperit 
ele de tină-n putregaiul vremii, cum mai toate poruncile ce o generaţie lasă 
urmașilor. EI era însă un ficior al Faptei. EI o trimis pe chipoasa şi gingașa-i fiică 
Olena, la frigurosul Kremlin al Moscovei, în nădejdea de a o impune țarină, 
dejucând astfel, de pe pozițiile Axei Latine, uneltirile germanismului foarte pornit 
a-și plasa el, în regiune, prințese proprii, neînţelegând la ce perspective se expune 
dacă-n trena acestora merg elementele tehnocrate necesare fundării unui stat 
imperial RUS expansionist invers, inclusiv spre Kânigsbergul râvnit de Marius 
Ghizdavu, ca necropolă pentru Nastratin Hogea, Sânziana şi Pepelea sau Păcală 
şi Tândală... Şi tot inclusiv, spre Danţca, tristă cetate, Codine, a cărei posesie s- 
au visat de către cărturarii ăștia din cramă, cari au adus clopotul comandat 
meşterilor prusaci pentru Mănăstirea Cetăţuia, nefiind ei capabili să se şi adune- 
ntr-o intelighenţie, ce ea ar fi curmat din laşitate naturală, în august 1939, prin 
cedări disputele Hitler-poloneze, iar patruzeci şi unu de ani mai târziu — orice 
urme de Solidaritate muncitorească în conflictul Lenin-polonez. Ah şi ce mai 
conflict acest august 1980, dovedind şi bolşevicilor noştri ce-i patriotismul: ne- 
am înţeles ca niște polonezi, nu ca nişte agenturi de golani-animale-mafioţi! 

— Cum, Marine? nălţă dalba Lina polonicul alb cu ciobituri ca şpanul. Şi tu 
eşti în contra poporului? Și tu susţii, ca studenţii ăștia din crama lui Faust, că 
toamna ungară 1956, primăvara cehoslovacă 1968 şi chiar vara poloneză 1980 nu 
sunt de conceput fără patriotismul partidelor bolşevice la putere, pornite pe 
întârzierea nimicirii sovietice a capitalismului şi chiar pe unele reforme? 

— Nu-nu-nuuu! luă curajos cuvântul, ca avocat, Codin, apărător tovarăşului 

de război, de muncă şi de băutură. Vezi tu, luminoasă Lină, lotul ăsta din cramă, 
cu Marius Ghizdavu-n frunte, care are un frate în SUA și împrumută material 
semincer şi inventar agricol ţărănimii sărace, oprindu-i apoi vitele zălog, terenuri 
şi alte bunuri, icoane străvechi sau mahmudele, e de părerea greșită că tov 
Hruşciov a retras la 1958 trupele Armatei Roşii de ocupaţie din Republica 
Populară Română spăriet de cât de temeinic România bolşevică se ocupase pe ea 
însăși! Căci cât preţ punea Kremlinul Roşu pe independenţa noastră se vede din 
impertinenţa cu care, în chiar contextul unor crize ca cu Zidul Berlinului sau cu 
rachetele lui Fidel Castro şi Che Guevara, economiştii sovietici au îndrăznit o 
nouă împărțire a României, propunere mai rea ca-n 1940 şi definitivă, nici măcar 
pe criterii etnice, ci una bazată pe diviziunea muncii în lagărul cominternist, 
condamnându-ne pe vecie drept norod agrar pe la colhozuri și sovhozuri! 

— Ca pe nişte țărani proști! îşi crâmpoţi de indignare buzele recent rujate 
Lina cea eminamente agrară, nu chiloțăreasă şi designer la Fabrica de confecții 
Gheorghe Gheorghiu-Dej (APACA) din Capitală, ca Nuţa. 

— Nu mai face, dragă, nazuri aşa! o probozi Dorothea cu un fel de ură de 
clasă, ca de la intelectuală progresistă la muiere de ţară incultă. Eu am citit cărți 
serioase despre gaghizdieni, în care, la capitolaşul România, se explică 
stalinismul sovietic al lui Dej, şi cel asiatic al lui Cea, tocmai prin neascultarea 
dogmatică de sfaturile înțelepte ale Moscovei: dezastrul de nu s-a mai reușit după 
1989 re-europenizarea e rodul industrializării forțate, aventuriste, practicate de 
nemuritorul tău parrtid cu p mare, prea independent de comuniştii mai vechi! 

Şi, în concluzie, sfatul meu prietenesc este ca, în diferite înjghebări 
regionale galițiene, voi românii de după 1999 să vă specializaţi preindustrial 
tocmai după modelul agrar Valev 1962-1964, ceea ce ar fi şi-n asentimentul 
consumatorului, încetând a mai fi o problemă coşul zilnic național, în fascinant 
de săraca, hămesita, rău condusa şi etern bogata Românie Republicană! 

— Ar fi prea simplu! ridică pumnul noduros în sus şi trase un de răsunet 
pârţ, corect politic şi dimensional de fapt băşină, candidatul la preşedinţie Zahei 
Avăcăressi, spre calculatul amuzament al gloatei fidele, stimulate şi de băgarea 
din regie fondului muzical discret cu imnul Cine e Jupânul. Şi-ar fi şi excesiv de 
exclusivist, dacă nu și periculos din punct de vedere societal, ducând la marșuri 
asupra Capitalei, ale diferitelor subcategorii de amărâţi și de milogi. Fiindcă a fi 
radical agrar e mai neviabil acum decât era atunci, când te mai agăţai de un caier 
de ajutor reciproc ce, destrămându-se, a dus la ruină alimentaţia ţării, economiilor 
populaţiei opunându-se azi, antagonist, capitalul întreprinzătorilor competenţi, ca 
mine, titani vitali care pot negocia de la egal la egal în averi cu omologii lor 
occidentali, spre a sălta Țara din coada puturoasă a Europei! 

— Eşti de acord cu mine, îl luă tare contracandidatul, că refuzul Austriei și 
al altor industrializaţi de a ne primi în Schengen se trage din Analele Universității 
din Moscova, nr. 2/1964, Emil Borisovici Valev, Probleme ale dezvoltării 
economice a raioanelor dunărene din România, Bulgaria şi URSS? 

— Iar se trage!... Dar totul se trage, lăcrimă de duioşie Marius Ghizdavu, de 

la aceea că lucrurile nu s-au tocmit cum trebuia, gospodăreşte, la timpul lor! 

— Hitler este principalul vinovat! sări ca din arc în sus colericul domn 
Jenică. Pentru că se aranjase o diviziune a muncii, în cadrul Cruciadei mele 
Antibolşevice, şi acest austriac fără creier, fără rațiune, a încălcat-o cu brutalitate, 
din gelozie, să n-aibă neam Mareșalul nostru, la Odessa şi în Sud, o glorie 
superioară şi stabilă, în Istorie ca şi în Literatură! 

— Până la ora asta, săltă nervoasă Lina poalele halatului, spre a căta în 
buzunarul pantalonilor de polcovnic bolşevic, ceasul bărbătesc legat cu lănțişor 
din zale de closet cu apă, până la ora asta dară, de Sfinţii Arhangheli Mihail şi 
Gavriil, calendarul eliberării masei slave de sub jugul bolşevic era următorul: 
întâi, indiferent când şi cu ce mijloace, finlandezii să ia Leningradul, cu Neva lui 
cea frumos curgătoare, de şase ori mai măreaţă ca Sena şi de 70-1 10 ori mai lată 
ca Dâmboviţa; neamţul să ieie Moscova şi peisajele eseninene ale Reazanului, 
fără de care nici nu se merită ca rus să iubeşti Rusia, mestecenii ăia albind peste 
oasele flăcăilor noştri căzuţi în cel mai groaznic prizonierat, acela la niște atei; 
ungurii, plecaţi dintre Premișlea și Cracău, să-și arate destoinicia asiatică luând 
Kievul dinspre vest, după ce de atâtea ori a fost luat din partea opusă tot de 
asiatici, iar noi românii, atacând pe extrema dreaptă, aveam misiunea de a cuceri 
din mișcare sau dribling Odessa şi apoi, printr-o pătrundere fulgerătoare, tipică 
războiului şi fotbalului modern, să ieşim prin istmurile Ghenicesk (Codin) şi 
Salkovo (Marin), la capitala Crimeii, Simferopol, apoi la cele două stațiuni 
litorale, Ialta noastră, cerută de la Hi, ca feudă, de Marius Ghizdavu, şi respectiv 
la Feodosia 'Theodosia Caffa genovezilor, cerută tot prin el, de domnişoara 
pediatră Dora Glagoveanu, pentru a deschide un sanatoriu balnear pentru copii, 
profund particular, principalul investitor fiind tac-su, chit că adese coana 
Anastasia îi zicea că, Leonido-Leonido, investiţia asta-i cam riscantă! 

— Dar ungurii, alelei, ungurii, peroră cu ură mărită după bestialitatea 
antiintelectuală a reînstăpânirii horthiste în Ardeal, învățătorul de la Valea 
Ursului, Bazil Frâncu, ungurii au fost în stare să intre pe cal alb în oropsitul nostru 
Cluj universitar, abandonat fără luptă în idee Reconquista, recuceririi când vom 
putea opune potenţialul unor Mari Puteri cârdăşiei Molotov-Ribbentrop-Ciano- 
Horthy, ah, ungurii nici măcar n-au promis că-şi vor vărsa sângele-n Cruciadă, ca 
să ia măcar Kievul! Ei şi-l rezervau pe tot, în nădejdea milenară că-l vor putea 
vărsa mişeleşte, ca să intre şi-n restul Ardealului, şi-n Banat, când ai noștri or fi 
plecați de acasă, la Stalingrad şi la Gori, în Caucazul natal Fiihrerului leninist 
Stalin, calculându-se la Bucureşti a-l demoraliza astfel definitiv. 

— Şi pentru că ungurii, cu viclenie, îşi vor precupeţi aşa sângele asiatic mai 
de outlet, a trebuit Hitleraş să verse rarul sânge nordic german de cel mai înalt 
preț, pentru luarea Kievului, întârziindu-se astfel, cu nişte consecinţe care rămân 
a se vedea, progresia Cruciadei spre Moscova, mai ales că a început anotimpul 
nămolos! medită cu ochii în lacrimi analistul Horea Bratu, adăugând brusc, cu un 
superb surâs senil de maliţie neînfricată: 

— Ceea ce după război vor ironiza fin şi liderii sovietici, nu întâmplător, ca 

omagiu în eternitate, botezându-se Gheorghe Gheorghiu-Dej un gorodok la sud 
de Voronej, exact unde după Epopeea noastră de la Stalingrad au zdrobit cu 
ușurință ruşii eșalonul maghiar, dealtfel ca şi pe cel italian cu mandoline cu tot. 

— Una peste alta, umplu cu vinul negru de Ziduri Marius Ghizdavu cupele 
căpitanilor săi din Crimeia, vânători de munte, cavaleriști şi ingineri de 
motorizate ca Gary Glagoveanu, azi 8 noiembrie 1941, de Sfinții Voievozi, 
constat că finlandezii n-au făcut mai nimic cu Leningradul lor, tot aşteptând să se 
sacrifice tovarăşii nemți. Ungurii au pierdut cu totul încrederea V6jdiului german 
şi nu e exclus ca, prin relația personală ce Mareșalul are cu el, să ni se restituie 
acum nouă românilor, nu numai ce ni s-a luat la Viena, ci şi o graniţă pe Tisa, 
adică să recuperăm Debreţinul lui Păstorel Teodoreanu, Bichişceaba Reginei 
Maria şi Seghedinul Doinei doctorului Raţiu, ceea ce ar fi ca o reparațiune 
eminesciană ce-ar şterge din amintire — e drept că numai într-o măsură 
neînsemnată! — afrontul adus în 1940 Majestății Sale Regelui Carol II... 

— Aici nu e vorba de o dragoste pe Tisa! bătu uscat în sticlă cu două falange 
înverzite de reumatism Voicu Ghizdavu, afişând acel dispreţ surd, tipic părinților 
ai căror fii sunt mai puţin citiți sau umblaţi în jurul cozii sau al lumii decât ei. 
Aici-şa e vorba, mă tăntălăule, de păcătoasa reținere în declaraţii și pretenţii a 
Mareşalului. Şi mai e și dictatura, a cărei parte bună e că ține gloata în staule, dar 
partea rea e periculoasă pentru însuși viitorul de aur al Neamului. Căci, acuma, 
aspiraţiile noastre noi, deocamdată, trebuie să le împlinim tot spre Est, cum zicea 
Duca Vodă, iară nu spre triunghiul de onix Cracău-Premişlea-Breslau! 

— Cracău-Beciu-Breslau, tată! îl corectă cu ironie desfrânată filfizonul de 
la Balcic, de la Paris şi de la Antibes, şi de la Harkovul violonistei Daria 
Maximovna Riumina (Murocika), şi de la Odessa Dorel. 

— Fraţi moldoveni de pe malul STÂNG al Nistrului! tună din senin asupra 
mulțimii de ciobani transnistreni bătrânul Luptător Naţional, cu vocea sa 
nealterată de prizonieratul alsacian de la Sonnenheim. 

Am vinit aci la Tiraspol, în acest 17 decembrie 1917 ce-mi aminteşte un 
glorios alt 17 decembrie, timişorean, tot revoluţionar, la adunarea redeşteptării 
românismului vostru, am venit, dimpreună cu câţiva prieteni ai mei din Basarabia, 
ca să aducem închinăciune până la pământ acestei vrednice ramuri a Neamului 
nostru, care acum câteva sute de ani a trecut apa Nistrului, năzuind înainte şi tot 
înainte spre Răsărit, spre apa Niprului, la care vom ajunge odată şi o vom și trece! 

Voi, fraților, sunteţi avangarda, sunteți înaintașii neamului moldovenesc! 
Voi sunteţi, ca într-un cârd de oi, oile care merg înainte şi după care vine turma 
întreagă. 

Mare e menirea dumneavoastră pe aceste locuri. Dumneavoastră aveţi să 
întăriți pământurile acestea, pentru ca Neamul nostru să poată merge înainte, spre 
altele... tot mai departe... 

Tot ascultând cuvântul cel strălucit adaptat mioritic al lui Pantelimon 
Halppa, guvernatorul Alexianu privea cu supuşenie la Mareșalul, în timp ce 
părintele Grigorie Căinaru, pardon, păriiintele Grigore Constantinescu! strângea 

emoționat de mânecă pe redactorul chișinăuian al gazetei Ardealul, Onisifor 
Ghibu, iară duhul lui Petru Rareş plana în sala încălzită de românism, asigurând, 
până la cea mai profundă fibră de viţă latină, că vom fi ce-am fost şi chiar mai 
mult decât atât! 

— Vă dați seama, naţional-comuniştilor, naționaliștilor, protestă pacifist 
profa feministă Pia Filip, de să spargă tastatura dupe care se interconversa, sunteţi 
conştienţi, mă, cum ar răsuna la Strasbourg, în Adunarea Parlamentară a 
Consiliului Europei, o așa retorică de kkt, unionistă, mai ales că clasele 
diplomectuale de aici-şa, ca şi de-acolo-şa, din SUA, nu vor reîntregirea 
României cu Transnistria înainte de a Danemarcei cu Azerbaidjanul!? 

— Căci Neamul nostru, reluă netulburat în credinţa sa strălucitul Luptător 
Naţional, este un neam de luptători şi cuceritori. Dumneavoastră, românii 
transnistreni, sunteţi avangarda, mergeţi în fruntea lui spre Răsărit, ca să cuceriți 
pământuri şi să supuneţi noroade! 

— Aşa da! privi supus Marius Ghizdavu prin fanta armurii de inox spre 
neînfricatul său tată, profesorul Voicu Ghizdavu, carele din prizonieratu-i 
alsacian abia scăpat, geaba se canonise din Sonnenheim a povăţui, pe Wilson şi 
pe Clemenceau şi pe David Lloyd George, că Regatul Român nu este o fară cu 
interese limitate, ci un Imperiu în plină expansiune, genele geniului nostru 
administrativ de tip roman, perfect funcționale încă, neputându-se manifesta 
creator înghesuite în Arcul Carpatic, ci urmând a se dezlănţui civilizator doar pe 
spaţii ample, practic nemărginite, de la Marea Sarmatică la Marea Bering şi chiar 
mai departe de atât, la Marea Sargasso şi la a Labradorului. Așa da! Da-da, da- 
da! scrâşni cu sălbăticie expresionistul pictor de la Ziduri. Cu asemenea Ideal, 
mai înţeleg şi cu să-mi las oasele tinere sub o branişte de mesteceni, ivită unde 
voi fi prestat, ca prizonier al furnicilor, îndelungata dar utila trudă de țapinar. 

— Căci a relua lucrul furat, tâlhărit, e treabă prozaică, de poliție istorică şi 
geografică, domnule Mareșal, domnule general de propagandă, Horea Bratu, 
domnişoară Clara Honig, dragi oaspeţi şi invitaţi! Înainteee! 

— Căci Neamul nostru este un neam de luptători şi de cuceritori! lucea sabia 
sa-n soare, scoasă dinaintea escadronului. Dumneavoastră mergeţi în fruntea lui 
spre Răsărit, ca să cuceriți pământuri şi să supuneţi noroade. Ce-i drept, 
pretutindenea noi suntem înconjurați de duşmani, dar avem încredere în puterile 
noastre. Am fost mâncaţi de străini şi în trecut, dar n-am pierit și nu vom pieri 
nice de amu nainte! 

Acum noi suntem la o cotitură a Istoriei. Toate Neamurile vor să-şi asigure 
pământul, şi dumneavoastră vă trebuie de asemenea să vă aşezaţi stăpâni de veci 
ai pământului pe care-l locuiţi. Să băgaţi bine de seamă, căci dumneavoastră 
întâlniți în cale un popor cu care va trebui să vă luptați. Ucrainenii sunt flămânzi 
de pământ, dar şi dumneavoastră, românii transnistreni, sunteți flămânzi de 
pământ şi de stăpânire. Ucrainenii merg dinspre Răsărit spre Apus, noi tindem 
dinspre Apus spre Răsărit. Năzuinţele noastre se bat cap în cap. Ce-i drept, 
deocamdată, şi noi, şi ei avem unul şi acelaşi interes: să măturăm rugina 

ţarismului păcătos. Dar pe urmă, cine ştie ce poate să mai fie? Noi suntem stăpâni 
pe acest pământ de peste 400 de ani. Cum am știut lupta până acum, vom şti izbi 
şi de acum — tot înainte! 

— Noi ne-am adunat aici, adaose profesorul, în scopuri politice, şi mai ales 
culturale! Să lucrăm aici ca nişte oameni luminaţi şi să întemeiem aici o cultură 
naţională. Până acum ea v-a lipsit cu totul. N-aţi avut cultură, n-aţi avut literatură, 
n-aţi avut cărţi, n-aţi avut gazete. De acum va trebui să aveţi tot de ce are nevoie 
un norod slobod şi doritor de lumină! 

— Dintre toate noroadele, clipi trist din monoclu către cetitori, în 7 aprilie 
1913, adică la un an de la centenarul țarist al răpirii Basarabiei întru schimbarea 
proporțiilor etnice și deznaționalizarea ireversibilă, profesorul preot Grigore 
Constantinescu, dintre toate noroadele cari alcătuiesc împărăţia rusească, norodul 
moldovenesc din Basarabia, fără îndoială, este cel mai întunecat norod, care încă 
nu-şi dă seama nici până acuma, de rostul ce-l are în lume, de chemarea ce o are 
pe acest pământ... 

Pre când popoarele luminate se jertfesc până la lepădarea de sine pentru 
păstrarea graiului lor strămoșesc, pe care-l iubesc ca şi pe cea mai scumpă 
moştenire, rămasă de la strămoşi şi lucrează neîncetat pentru cioplirea, 
îndreptarea şi înălțarea lui, — pentru că numai prin graiul strămoşesc, prin limba 
noastră dulce, moldovenească, se păstrează la noi iubirea de Neam, — într-însa se 
oglindește înțelepciunea Neamului nostru, bunătatea sufletească şi treapta sa de 
propăşire... 

— Mda, glasul Basarabiei trebuie să răsune în concertul popoarelor! admise 
plictisit preablagocestivul singurel stăpânitor Marele Tovarăşul nostru Țarul 
Stalin, la Kunţevo, duhnind a vodcă dar fierbând bulionul de afine, sub 
privegherea înceată și ticăită a pictorului Ghizdavu. Toate seminţiile risipite de 
Domnul, pre pământ, de la Atlantic la Pacific şi la Austral, trebuie să laude, 
fieştecare pre limba sa, din libertate înțeleasă marxist, construcția societății 
socialiste omnilateral dezvoltate, cât mai dulce cu toată putinţa, plăcut fiind şi 
Domnului raiul acesta sovietic! 

— Păduchii, scrâşni cu ură din plăcile dentare bătrânul Marius, păduchii din 
capul Ţării, blagorodnicia voastră... ei... Ayyy! 

— Ei, păduchii! privi cu umanism la el supremul din punct de vedere 
superlativ erou al omenirii, confirmând opiniile şcolii Lisenko de la Odessa, că 
sunt determinante până și la capitolul ereditate condiţiile de mediu, ca la ploşniţe, 
Soiuzul generând de la sine cantităţi industriale de eroi şi giganți. 

— Păduchii din capul Ţării s-au ferit ca de dracu de orice formă de eroism! 
Lichelele au abandonat, tovarăşe Stalin, pe fraţii noştri de peste Prut încă de la 30 
decembrie 1989, când zeci de mii de chişinăuieni au cerut 

Unirea cea Mare, fireasca revenire a R. S. S. Moldovenească la RSR, a fiicei la 
muma sa! 

— Cu Transnistrie cu tot? prinse a strănuta de se cutremurară blocurile din 
Basel eminentul academician emanat lon Codoi, directorul Institutului de 
Cercetări Ştiinţifice din România. 

— Dom'le, puse mâna țărăneşte pe el alde Saie Buburuză de la Consiliul 
Naţional de Analize Sistemice şi Fonduri de Investiţii, nu vă încurcaţi, dom'le, cu 
sarcina asta ruinătoare, de a reconstrui o republică ex-sovietică! Întâi s-aducem 
economia României postmoderne la nivel austriac şi, pe urmă, o mai studiem noi 
și Reconstituirea! Ca să nu adaug că şi-aşa-s destule altercaţii cu ungurii şi cu 
politica demografică antiromânească a romilor! Ce, le mai aducem în ajutor şi 
partidul rus, să ajungă parlamentul nostru o bulibăşeală, c-aşa vrea Avăcăressi? 

— Ba, cum cetăţenii inconșştienți uită de care s-a jertfit şi nu se duc la 
cabinele de vot decât unul din trei, până la lacrimi oftă şi strănută a nenoroc istoric 
academicianul, ne trezim mâine-poimâine-n capu' statului imprudent mărit, cu o 
coaliție majoritară numa! din nişte străini de Neam! 

— Şi cine ştie dacă nu cumva, gândi cu voce tare şugubeaţa Isadoră din 
realitatea-i virtuală, nu va fi mai avantajos pentru politicianul ortodox om politic 
politicianist să-şi ia permis de minoritar! Maghiar, rom sau rus! 

— N-am voit a vă ţine aci, la Basel, un discurs politicianist-unionist! 
redeveni politicos avocatul fiu de fost Luptător Naţional. Doar așa în treacăt, cum 
ai forța Nistrul din mișcare, adusu-mi-am aminte de subordonații mei, tineri 
plugari, pe care-n calitate de locotenent, i-am trimis degeaba sub focul ucigător 
al inamicului anglo-americano-sovietic! 

Cu ce conștiință, eu Marius Ghizdavu, erou al romanului Homo solus şi 
pictor român al Memorialului Timișoara, înălțat la Sonnenheim, în binecuvântata 
Alsacie, luând ca model de arhitectură de cult o bisericuţă adâncită-n pământul 
natal, biserica-bordei din capitala tătară de la Căuşeni, unde m-am cununat cu 
Liz, repet, cu ce inimioară, vai, am trimis eu la moarte sigură acei flăcăi? 

— Sincer să fiu, neică Marine şi tanti Nuţo, măi dragă Codine și țață Lino, 
cu mă frământam toată noaptea, că orişicare generaţie-i cu Misia ei, cât îi tânără 
şi vr6 a se ilustra personalizat în Cartea Neamului. Dar una-i să fii tu patriot, şi- 
alta-i s-obligi p-alţii! Adică Eeuuu, cu... Hi, să trec Prutul, să eliberez pe frații 
mei de curând robiţi, era un pic jenant, ca şi cum un avorton ar merge cu mă-sa 
la şcoală, să se plângă directoarei de bullying, parcă aia n-ar fi ştiut, ca toţi părinții 
umili ai elevilor, ce-i face bogatul săracului sau săracei, dacă e și frumuşică! 

— Niciodată n-am fost cu mama la şcoală să mă apere, pentru că mama mea, 
Marieta Ghizdavu, a murit la leşi, pe 18 martie 1917, în marele tifos al Marelui 
Război pentru revenirea Surorilor la Patria Mumă, iar mama mea a devenit — cum 
mi-a şi-ngăduit-o personal, lăcrimând — însăşi Regina Maria, mama răniților! Aşa 

că nu să-mi iau înapoi ce era al meu m-am dus eu de braţ cu Hi, pictor ca și mine 
şi ca Runge, în Răsărit. Eu m-am luptat sincer pentru Lebensraum, fraţilor! Pentru 
pământ şi apă! Fiindcă așa am învăţat eu de la tăticuţul meu, profesorul retras 
întru o aspră meditaţie la Ziduri, marele Luptător Naţional Voicu Ghizdavu, că 
noi românii, iară nu spaniolii, portughezii, francezii sau italienii — a căror Istorie 
s-a gătat — , suntem singurul neam latin care am păstrat conştiinţa romană! Și dacă 
suntem romani, cum zice şi generalul de propagandă Horea Bratu, misia noastră 
azi e una civilizatorie câr mai departe în Răsărit, din acest demers eroic şi 
donchişotesc al nostru ieşind marea Învăţătură pentru urmași, că numai dacă nu 
ține cu niciun chip pe orizontală, abia atunci să meargă ei cu creşterea asta 
vertical columnar, pe teren propriu, dând cu toţii dovezi de verticalitate. 

— Aş avea aici-şa, deturnă puţin cozeria de sub kapokier Muhală Muistu, 
fulgerat de gândul că recunoaşterea cercurilor academice este pentru el mai 
fezabilă dacă iese din canon, observaţia că teoria modernă a fractalilor ne dă o 
bună descripţie a catastrofelor secolului nostru, ajutându-ne, ca pe nişte mari 
mutilați, să ne orientăm cărucioarele în haosul moral fecal postmodern, căzut 
vertical peste noi, de la liliecii din hăţișul de santal crescut în capul Ţării. 

— Exact! bătu din pălmuţele străvezii Clarissa Honig, încă aşezată pe 
canapeluța improvizată din lada de ofiţer a Ghizdavului, rătăcită şi recuperată de 
Codin în gara Sărata, după jefuirea Odessei de cele mai frumoase imagini ale 
cruzimii bolşevice de a arde pământul în retragere. Şi eu m-am gândit că Hi, 
Stalin, Mao, Cea, Che și Kim şi Pot, şi Nu Pot şi mii şi jdemii de cine-or mai veni, 
țin de un mecanism de generare fractală, bazat pe o paradigmă de model uman 
ştanțat la uzină exact după chipul luminos al lui Marius, oglindindu-se-n gaura 
cosmologică cea mai neagră, fotografiat însă grand format din profil! 

— Bfigie de dictator, de tiran, de boier râios! admise şi Mareșalul. Dar pe 
cine a omorât el? Că mie nu mi s-a raportat nimica. 

— Pe mine nu! admise ea şi surâse ca luată iar în braţe cu tot cu rochia albă, 
cu dantelă albastră şi cu steluță galbenă, înălțată spre cer și măgulită şoptindu-i: 

— Eşti ușoară ca fumul! 

EI reveni din balcon refăcut, gata să bea încă o dată. 

Surâzând sarcastic. Sus, steluțe nu mai erau. Ceaţă sau nor de noiembrie ni 
le rechiziţionase, trăgând o pânză neagră de camuflaj peste melancolia oraşului, 
încă nebombardat nici de anglo-americanii civilizaţi, nici de germanii nesimţiţi, 
nemiloşi cu ţara incultă ca o cămilă oarbă. 

— Noi oamenii, mormăi el ca pentru sine și pentru Ioil Borgiah, nu mai 
merităm cerul înstelat deasupra noastră, nici măcar în pustie. 

— Iar lucrul cel mai interesant, cât priveşte această particularitate a noastră, 
măi frate, de a fi singurul popor latin ce ne-am păstrat deplin o conştiinţă 
romană, îşi împinse cu arătătorul spre fruntea-i de delfin ochelarii generalul de 
propagandă, este că, asemeni Romei la trei-patru secole după tragerea din Divina 
Lupoaică, în plină expansiune a seminţiei, când nici Vestala nu putea imagina 
dimensional Epoca de Aur a lui Augustus, tot aşa noi astăzi, la luarea Odessei, a 

orașului de unde Sovietul Ostaşilor Români a declanșat revoluţia de eliberare 
națională şi socială, antiimperialistă şi anticolonialistă, încă din martie 1917, a 
conaționalilor noștri latini dintre Prut și Bugul Românesc, stimulând şi pe 
polonezii de pe Bugul lor galițian, coborâtor spre Varşovia, cam dinspre 
Camenița noastră spre Camenița bieloruşilor, să se ridice, eu zic că astăzi, 
Damiane, tot aşa încă nu putem anticipa formele concrete-n care vom recatehiza 
pe ruși, exorcizând diavolul marxist strecurat în templele lor, transformate-n 
depozite, angrouri, antrepozite, grajduri, săli de tir, ba chiar pisoare şi, îndeosebi, 
muzee ale ateismului științific agresiv! 

— Augustus!... Augustus!... pipăi cu degetele înainte pictorul, complet orb 
în neoanele Atelierului său Modigliani, după ce contemplase negreala de păcate 
a camuflajului celest de deasupra Bucureștilor încă Regali, recitând înfiorat din 
Holderlin — Der Tod fiirs Vaterland. 

Ci minunata fecioară Clarissa Honig, întinsă leneşă pe laviţa de război ca 
pe-un causeur, era şi nu era, apoi surâse clipind des peste ochii negri ca cerul de 
camuflaj, cu gene ţepoase ca o încâlcită sârmă ghimpată: sunt ca o piatră în casă, 
Marius- Marius! 

Nu putea fi însă ea în orice casă! Marius Ghizdavu, fan al expresionistului 
Octav Băncilă, fusese impresionat de situația proletară evreiască citadină sau 
rurală de târg — în lași, la Tîrgu Cucu, şi în Basarabia, la Valea lui Vlad, lângă 
Năpădeni. Către Emily, atât la Elberon, lângă New York, cât şi la Diablo, lângă 
San Francisco detalia: 

— Ce nu ştiţi voi, copii al altui secol, e că Holocaustul s-a comis în principal 
asupra unor evrei mai mult de gheto, nespus de săraci, chinuiţi deja de lipsuri... 
asemănători în unele privinţe cu unii pensionari de la cozile ceauşiste, unii cu 
venituri derizorii, a nu se confunda cu fesenistele pentru care coada la ziarele 
brucaniene era doar un mediu de socializare, un fel de Facebook... 

— Da, este o piatră în casă! întări generalul de propagandă și aprig luciră 
epoleţii lui, galbeni ca Palia de la Orăştie toamna. Este o mare bătălie ideologică 
de dat, dacă nu azi, măcar când Casa Boborului va desfigura Bucureştii, ca un 
uriaș păduche marmoreean, şi vom fi liberi. Pentru că generația noastră s-a jertfit 
amarnic, de la Prut până la Volga, şi depinde doar de secăturile, stârpiturile şi 
lichelele altor generaţii să impună lumii că NOI am apărat FOARTE 
SEMNIFICATIV Năpădenii, Cernăuţii, Balcicul, Nagybânya şi Odessa, ba chiar 
şi Ialta noastră! 

— Numai aşa, numai şi numai aşa, vociferară frații Ghizdavu Regali, Voicu 
și Alecu, numai așa conștiința noastră romană se va concretiza în dobândite 
mereu noi gubernii, în care să numim pe criterii feseniste satrapii noștri, decisivă 
fiind din perspectivă geopolitică Epoca de Aur, când ne vom înstăpâni în 
Triunghiul de Malachit trasat pe hartă de frații Ghizdavu republicani, Marius şi 
Augustus, cu vârfurile vizionare la cer, în Cordoba, Kânigsberg și Samarkand! 

— Cu baze maure, poate şi mogule, pentru o nouă religie de sinteză istorică, 
dând de lucru peste tot constructorilor! observă Saie Buburuză, mototolind în 

buzunarul de la surtuc o cravată de străjer pionierească. 

— Țara noastră românească / Nu va rămânea Regat / Ea va fi Împărăţie / Şi 
Mihai va fi-mpărat! se auzi scandând corul muncitoresc-țărănesc-soldăţesc. 

— De-asta, admise înțeleptul Raulică al doctorului Lecca, se neliniştea 
Kant, dinaintea electricității leniniste de pe mâţe şi cotoşmani: inepuizabilii 
electronii se scurg prin vârfuri. Planurile pentru Cordoba, Konigsberg şi 
Samarkand, ca sedii ale reşedinţelor Scaunelor zemstvelor guberniale, trebuie să 
fie profund româneşti, pe bază de concurs între arhitecte tinere, iar tematica 
trebuie să fie profund sferică, postmodernă, inventându-se computerizat sub 
plopii fără soţ forme balcanice, în topologii nemaivăzute în ortodoxie. 

— Adică tu vrei nişte sfere ca de expo atomică? se înnegri a camuflaj 
amfitrionul, ca varza de Bruxelles. 

— Da-da! bătu din picior răsfăţatul lui Lecca. Nişte bile interzicând 
electricității să plece, iar ca simbol, cuvine-se cu adevărat un blestem să fie ele 
particule virale, de o mai universală generalitate decât megapăduchele de 
marmură din travertin, cu care Cea va desfigura fruntea ţării, Cetatea lui Bucur 
Ciobanul Mioritic, cel de la Moldova venit, din Poienile Roșii! 

— Hai Ileană la poiană, Ileană, Ileană! Să culegem buruiană! prinseră cei 
prezenţi în atelier a cânta popularul cor al lui Gavril Muzicescu, dovedind atâta 
măiestrie, atâta disciplină, de parcă toată săptămâna i-ar fi strunit regretatul dirijor 
chişinăuian Mihail M. Berezovschi, protoiereul pictor şi muzician de la a cărui 
moarte, în marea jale a sfărâmării României Mari, tocmai se plinise anul la 5 
noiembrie 1941, când cavaleria și trupele noastre alpine se îndreptau victorioase- 
n Crimeia spre Simferopol, spre Bahcisarai şi spre Ialta noastră. 

— ŞI spre Feodosia! adăugă ca pentru sine Dora Glagoveanu, dar luându-și 
seama, continuă cu mult foc: Buruiana macului, ca s-o dăm bărbatului! 

Ceea ce, scriitor interbelic psihologist fiind, Căinaru nu putu să aprecieze 
cu optimism, spre deosebire de Marius Ghizdavu, care privea amuzat scena, 
interesul lui de rus, de a fi singur cu fata coanei Anastasia și a conului Leonida, 
privind însă doar imperiala noastră Odessă, tot mai românizată, cucerită cu atâtea 
sacrificii şi atâtea regretabile, nesăbuite represalii! 

— De ce nu şi camera obscură a atelierului! râse Clara de pe laviţă, de i se 
păru drogatului Marius că într-adevăr aude, dinspre cuvele sale de ofiţer fotograf 
de propagandă antonesciană, tema Concertului de Mendelssohn, în tulburătoarea 
interpretare a Murocikăi, în bezna Harkovului, violonista meritând mănuşile de 
apă fiartă, oferite de cocainomanul cekist Saenko. Căci şi aşa, Marius, ai 
compromis-o faţă de toţi de aici, cu privirile tale sălbatice, de armăsar înnebunit 
de război, mariajul Dorei şi al scriitorului Grigore Căinaru fiind acum greu fezabil 
din pricina enigmei tale, aproape nemaicontând opoziţia celor două perechi de 
părinţi, unite dealtfel doar în pretenția nouă, ca bietul Grig să anine lira-n cui şi 
să se apuce de adevărata sa meserie, aceea de constructor, viitor dezvoltator 
imobiliar tolerat de termitele din capul ţării. 

— Mariajul Grig-Dora, puse rezoluţie apăsată Conducătorul, este o condiţie 

de avantaj al terenului propriu, pentru scrierea fluviu-romanului 1681. Dacă 
baronul sau contele, Tolstoiul ăla bărbos, eliberat de popa Tani din lagărul 
Komsomolskaia Petliura, ar fi rămas celibatar, el n-ar fi putut niciodată să termine 
comentariul la broşura Război și Pace, adusă de la Proudhon, mucos pe-atunci, 
de cazacii ce-i ocupaseră lui Napoleon Marele lui Bucureşti, Parisul, învățându-l 
pe micul anarhist că proprietatea este un furt... Nu însă şi a francmasonilor. Da, 
generale Bratu, acest mariaj se justifică la Prut! Să se facă dar! 

— Un dar bogat, din fondurile de la Patronaj? nu prea înţelese din lăcomie 
surdul de Leonida Glagoveanu, pus în temă şoptit de coana Sia. 

— Să se facă, dar! se corectă intimidat el. lar tu, Marius Ghizdavu, amuză- 
te cu femeile inamicului, nu cu ale eroilor noștri! Ca la Harkov, cum mi s-a 
raportat cu lux de amănunte cât de meloman eşti. Chiar în noaptea asta, vei părăsi 
cetatea mea de pe Dâmboviţa şi n-ai a te întoarce până Dora nu va naște pe prima 
dintre cele două fetițe ale Căinarului, pe Vera sau pe Otla! 

— Eu plec, fug precum Napoleon, bombăni ca o servitoare amfitrionul, dar 
să ştii că va veni Ea după mine, la Feodosia, lângă Livadia altei, precum şi la 
Odessa! Cine iubeşte cu adevărat, merge până-n fundul pământului să-şi procure 
acele gene de preţ, de la care aştepţi să-ţi iasă din scutece un președinte mântuitor, 
cum va fi nu Zahei Avăcăressi, ci produsul de concepţie al Isadorei Morgenstern 
cu alde Sergiu Enache, nepotul călăului meu uncle Jan! 

— Mă năucule, îl trase mai tare de mânecă popa Tani. Ai citit, mă, că 
Națiunea Română e chemată în Adunare Obştească Plebiscitară? Poţi, oare, reda 
unui răcan prost Proclamaţia D-lui Mareșal Antonescu către Țară? Şi ce 
distribuție DA sau NU anticipezi tu, om de matematici superioare pe la Paris şi 
călător, la 1940, prin mai toate județele României Regale? Niciodată 
Conducătorul Statului nu a binemeritat mai mult de la Patrie ca în acest început 
de noiembrie, când toată crâșma și toată cafeneaua trăiesc euforia unui sfârșit de 
răzbel! Şi încă un sfârşit nu glorios, ci biruitor! Și Odessa, şi Crimeia! Care eu 
speram astea abia într-un secol, prin 2041! 

— Speri, mata! surâse ca din Kitaigorod Larisa Ribalovna Căinaru, soţia 
moscovită a nepotului lui Grig. Da, aşa-i, că relația personală dintre Conducător 
şi Nacialnikul Reichului încurajează ale analiștilor prognoze, cum că vi se va da 
— doar pentru Moldova Mare — atât Odessa, ca port al exporturilor basarabene de 
grâne, fructe şi vin, cât şi Crimeia, în întregime sau cea mai mare parte a ei, fiind 
locuită în principal de tătari basarabeni de-ai voştri, porniţi din Bugeac şi care, 
la Referendumul propus în 1924 lui Stalin de către senatorul Alecu Ghizdavu, zis 
Şaraga, ar fi plebiscitat cu toţii pentru desprinderea Crimeii de U.R.S.S. şi unirea, 
dacă nu cu o Moldovă din Carpaţi până la Bug, măcar cu România Regală Mare! 
Totul depinde mereu de voinţa voastră de a ajunge o Mare Putere. 

— Ceea ce, admise veşnic frustrat Muhală Muistu, privind în camera de luat 
vederi ca-ntr-o cameră de bordel, evacuată la alarma că vin anglo-americanii pe 
cer, nu creează nici actualmente o contradicţie în teoria haosului, câtă vreme toate 
catastrofele descind din acelaşi fractal, anume lipsa noastră de patriotism real, 

deplânsă-n metavers de acad. lon Codoi, de la care aștept a-mi finanța voiajul 
euroatlantic prin Institut, şi de domnul consilier sintetizator Saie Buburuză, care 
promite să-mi sponsorizeze o publicaţie euroatlantică, prin Consiliul Naţional de 
Analize Sistemice, obligaţia mea fiind să mă re-post-ejectez urgent din canon. 

— lar a evada din canon înseamnă, la ăsta, a emite o aserţiune de 
relativizare, cum ar fi că intelectualitatea româno-rusă trebuie să facă azi exact ce 
făcea şi înainte: să se aranjeze cu clasa politică, atât cu cea din ţărişoară, cât şi cu 
aia geostrategică, un discurs unionist acum sunând strident neconsonant la 
NATO-UE, ca şi idealizarea României Regale a Regelui Ferdinand şi a Reginei 
Maria, care a fost doar... un castel de cărți de joc şubred, un gulag al minorităţilor, 
ce s-a prăbuşit de la sine, ca un tort de bikinoză cu quinoa, Virginico, ba chiar un 
discurs prea anticomunist ar putea deranja în aceste vremuri de dialog pragmatic, 
când practic-practic numai fiii sau ginerii de mari nomenclaturişti pot ti partenerii 
de bişniţă, pe traiectul xenocrat a ceea ce, ca fotograf de preşedinte potențial, aș 
numi strategia realistă de fofilare în Europa a României originale. 

— Nu ştiu eu cât de impertinentă este această strategie de fofilare în UE- 
NATO, criticată de preşedintele potenţial Muhală, ce epitomizează cărturarul 
valah dintotdeauna, își despături xeroxul cu intervenţia pe bază de facsimile şi 
extracte din publicații cu literă chirilică, Larisa Rîbalovna Căinaru Unionista. 
Esenţial, însă, anticipez că va fi a le da tot ce cer ele, la minorităţi, să nu le mai 
siliți să militeze cominternist pentru destrămarea României Mari și bolşevizarea 
rapidă a guberniilor astfel delimitate, cum spargi alviţa. Urăsc personal din tot 
sufletul acea abjectă ca neocanon Românie Regală Mare, în care comunismul cu 
c mare ajunsese, categoric, singura soluţie de reuşită, dacă nu erai etnic român! 

— Sau fesenismul azi, dacă ţii neapărat să rămâi în elită! aprobă din cap 
torționarul Jan Noveanu Enache, semănând confuzie ca proprietar al Atelierului 
Modigliani al lui Marius Ghizdavu şi al unui Jaguar vişiniu. 

— Spre lauda minorităţilor noastre, şi în special a prietenilor mei evreii, 
mormăi Alecu Șaraga, din o treime de ţară, din 7 milioane de locuitori, cum 
cozeriți voi Autoelita, de minoritari, că erau numeroşi, iacă dar, numai una mie 
două sute de canalii s-au cominternizat, din care vreo opt sute primeau bani şi de 
la Kremlin, şi de la ginerele meu Mișu! Ba pierduseră şi legătura cu Dimitrov! 

— Chiar şi atât... Un strănut era destul pentru spulberarea castelului din cărți 
de joc! rânji batjocoritor civic Dorothea. Când călăul muncitorilor şi țăranilor 
progresişti, dușmanul de clasă al lui Marin şi al Nuţii, ca şi al lui Codin și al Linei, 
senatorul Alecu Ghizdavu, l-a prins de guler, în gara roşie de cărămidă de la Titu, 
pe un oniric comsomolist, ce savura un cornet de soroaică, şi l-a zgâlţâit, că de ce 
te răzvrăteşti, maladeţule, nu vezi c-ai în faţa ta un zid, viitorul june ministru dejist 
zisu-i-a de la obrăjor: un zid, da, un zid șubred însă, esplotatorule, e o condiţie 
necesară şi suficientă să-i arzi doar un primum movens ca să se năruiască, 
dezvăluind prin spreading  masilor, în perspectivă, piscurili roşii ale 
comunismului, spre care să începem marşul cel lung. Iar tâlcul e că România 
Regală a Regelui Ferdinand și a Reginei Maria, în care s-a format mentaliceşte 

de fapt ca naţional-comunist spurcat şi pe care, sufleteşte, NU A PĂRĂSIT-O 
NICIODATĂ, quasi-mujul meu de altădată Marius Ghizdavu, nici în 18 iulie 
1938, când a murit, de fapt odată cu Dresda, mă-sa adoptivă de la Balcic, nici în 
noiembrie 1992, când s-a apucat, leneșul, de Capela Timişorenilor, în Alsacia, da, 
proştilor, așa-zisa Românie Mare, în care mie nu mi-a plăcut niciodată să trăiesc, 
nu era decât o şandrama, gata să se autodemoleze la prima lovitură de cizmă! 

— Asta nu e o radicală ieşire din canon! o întrerupse cu firească insolenţă 
juvenilă bursierul fundaționist Răzvan Hristevescu. Dacă, trecându-se peste o 
baltă de sânge, cum se exprimă radical-agrarul Camelian Propinaţiu, de la o 
Românie scorniceşteană la o Românie euroatlantică, şi năzuim azi spre 
Luminarea Poporului, ca să ne tolereze investirea a peste 10% din pib în Marea 
Recuperare, atunci cuvine-se a învăţa, ne place sau nu, adevărata noastră istorie 
din Importuri, aşa cum apare ea în cărțile unor învăţaţi străini, din Occidentul care 
produce, în orice domeniu, bunuri mai competitive ca d-alea d-ale noastre! 

— Aș puncta doar două astfel de idei, care mi-au sărit mie-n ochi acu o 
săptămână, cât încă eram pe alte meleaguri, aplicând pentru un grant, surâse 
seducător din ochii albaştri frumoasa Lavinia-Stana Clătici. Prima: v-aţi gândit 
vreodată, domnilor colegi, că toate mizeriile de pe la cozile ceaușşiste, românii le- 
au îndurat deoarece ei n-au ascultat de experții sovietici, unii chiar laureați Nobel 
în economie? Și s-au încăpățânat ca nerozii să ridice o industrie de carton, unde 
vizionarul Valev al lui Andropov trasa deja euroregiuni întemeiate pe rentabilitate 
agricolă neofiziocrată? Oare credeţi, domniile voastre, că ar scăpa azi neobservat 
un eseu valoros, din această perspectivă documentat şi înstructurat pe adevăr? 

Eu cred că nu! 

A doua: nu există niciun document, însă, care să confirme violarea de 
canon, propusă de filosoafa fără diplomă Clarissa Honig, în cartea vieţii sale 
controverrrsate, După Auschwitz și Kolîma, cum c-ar fi precedat războiul vostru 
sfânt un ipotetic samit Stalin-Hitler-Mussolini, la Linz, în februarie 1938, simetric 
celui Stalin-Roosevelt-Churchill din februarie 1945 de la Ialta, care unde aici au 
plecat cu şalupa, să-i curețe, din port de la Vama Veche, ca bandiții, doktor Lecca, 
Elvira şi cu Mişu, pesemne repede reperați şi amhilați. 

Voala de vezi acum explicația că există o sumedenie de analiști occidentali, 
serioşi, care consideră România Regală a Regelui Ferdinand și a Reginei Maria, 
și a întunecatului Homo solus Marius Ghizdavu, drept o înjghebare total 
artificială, roasă pe dedesubt de cutremurătoare zguduiri secesioniste, față de care 
actualele evenimente basce, irlandeze, catalane sau corsicane sunt numai 
simplissssime răhățișuri, nu clivaje ca la români! 

Cred, ca şi alde Bazalau, că s-ar putea lansa un bestseller universal 
vandabil, pe conjectura că jegoasa Românie interbelică s-ar fi destrămat de la 
sine, cum se reintegrează materialist hoiturile în natură, — Pactul Ribbentrop- 
Molotov, agresiunea anglo-americană asupra voastră, ca stat tipic imperialist 
constituit prin cotropire de teritorii străine, ce i-a urmat, nefiind decât simpli 
fermenţi, care să scoată la lumină, ca nişte indicatori de pehaş, adevărul gol, cel 

atât de greu digerabil de către creierele subțiri, sărace în materie cenușie! 

— "Tot ce-i irațional e sortit morţii! surâse iar ca din Kitaigorod unionista 
soție nepotului Nichi al scriitorului Căinaru, Larisa Rîbalovna. Fiindcă om 
irațional fără creier, fără bun-simţ de conservare, este acela ce crede-n 
desinestatornicia unui norod românesc. Carele etnonim puturos, cum arăta şi 
Foucault lui Althusser, este o făcătură ideologică extrem de recentă, pe când 
moldovenismul tel quel este logodit cu eternitatea. Nu mai vorbesc şi de adevărul 
axiomatic că dacă nu li se aducea pe tancuri, românii şi-ar fi inventat singuri 
comunismul, cum au inventat şi fascismul, zăpăcindu-i până şi pe nemți! 

ȘI iată de ce, eu și mujul meu, Nichita Căinaru, milităm pentru o Moldovă 
cât mai mare, de reală productivitate spirituală, cuprinzând mai toate orașele 
pentru care gazda noastră, domnul pictor şi arhitect de capele Marius Ghizdavu, 
a manifestat interes în convorbirile de la Berdicev cu V6jdiul nemților: Balcic, 
Tecuci, laşi, Cernăuţi, Lw6w, Minsk, Baia Mare, Bahcisarai, Nijni Novgorod, 
Nijni Bolentin şi Tula. 

— Este mai mult decât cel puţin paradoxal, ricană Muhală Bazalau cu 
ochelarii spre stelele roz, că nimeni nu mai resuscită azi ca pe o mare diplomatică 
reușită performanţa aviatică a lui Marius Ghizdavu şi a lui Stelian Dabija, de a 
negocia în 6 august 1941, simultan, cu VOjdiul nazist la Kunţevo şi cu Fiihrerul 
sovietic la Berdicev. Cu rezultate încrucișate-n metavers excepționale! Bazate pe 
„relaţia personală“ a eroului nostru cu acești mari artişti iluştri. 

Astfel, dacă bătea Wehrmachtul, atunci noi am fi stăpânit Balcanii, Marea 
Neagră, ca să-i creştinăm pe turci, Caucazul şi mai ales Orientul Apropiat până la 
Marea Roşie, ceea ce geopolitic înseamnă o ca-și-posesie a Lumii. Dar şi victoria 
sovietică ne era favorabilă, deschizându-ne Pocuția spre triunghiul de ametist 
Cracău-Beciu-Breslau! Asta-i şi dilema. 

— Azi, când la Sevastopol, pe meterezele căruia au fluturat îngemănate 
drapelul german şi flamurile noastre tricolore, nostalgicii orizontalității 
cominterniste, marxiştii, înalță pretenţia reconstituirii statuii Personalității 
cultivate, Stalin, pe care au dărâmat-o dezgheţatul Hruşciov, nu-i rău, ne-a indicat 
împăratul Zahei Avăcăressi, ca aceste virtualități ale virtuţii româneşti romane să 
fie mai prezente-n însăşi esența dansului apoteotic al căluşarilor noştri. 

— Nu-s chiar aşa de sigură că-i bine să ne lăudăm azi Occidentului cu aceste 
efemere cuceriri! privi Isadora de pe laviţă spre bunic, fără respect pentru ce-ar fi 
pictat el la Odessa şi la Ialta. Am da apă la moară curentelor izolaţioniste, evocând 
visul bimilenar al camaradului Tudorică Băluţeanu, tatăl lui Tristan, de 
reconstituire a Imperiului Roman de Răsărit pe baza actualei enclave româneşti. 
Ceea ceee ar însemna: deportarea ungurilor, iugoslavilor, albanezilor şi bulgarilor 
dincolo de Volga şi de Ural, înapoi în Asia de unde au venit; grecii vor rămâne, 
dar la Sfântul Munte Athos, dulcea limbă de cult va fi iarăși româna, în condiţiile 
unificării Bisericii Ortodoxe, cea a grecilor, reorganizată ca mitropolie, urmând 
a fi subordonată Patriarhiei de la Bucureşti; cât despre turci, s-ar crea un vid de 
putere în această parte a continentului dacă i-am expedia prea repede în sudul 

Mongoliei, de unde au venit. Ei trebuie creștinați pe îndelete, supuşi unei aspre şi 
selective, ca-ntr-un lagăr cominternist arctic, reeducări, până când cu mâinile lor 
pe vecie pătate de sângele fraţilor noştri întru dreapta credinţă, armenii, 
exterminați în celălalt megamăcel, ca un preludiu la un Bolşecaust paralel la 
Holocaust, de bunăvoie şi nesiliți de securiştii noştri, să pună singuri Crucea 
rusească a Sfântului Vladimir, pe cupola coborâtă transcendental a Sfintei Sofia! 

— De ce, fa, crucea pravoslavă? plesni de indignare ca o păstaie Lina, uitând 
că se cam îngrăşase şi că trebuie să evite nervii şi eforturile. 

— Pentru că, lămuri ca un bunic ce se afla tânărul şi ardentul a Minodoră 
Grişa Căinaru, Marius Pictorul nostru, colosul ăsta, n-ar tolera niciodată ca noi 
românii să stăpânim discreţionar doar Dunărea, nu și Strâmtorile! 

— Stalin, la Kunţevo, când pus de Marius culegeam cu ţesala lui El-Zorab 
al meu afinele, pentru jeleul care i-ar fi permis să citească fără ochelari, 
neînfățişându-se gloatei marxist-leniniste ca cărturar famelic, şi-a exprimat 
totalul dezinteres pentru relatinizarea Dalmației! îşi aminti brusc Codin. 

— Al tău fie, Marius, îi reaminti lăcrimând de duioşie Despina d'Esgrignon, 
Trieste, să-ți înalți Memorialul Joyce, apoi mausoleul lui Dioclețian de la Split, 
care trebuie să redevină catedrală ortodoxă, precum și marele Colosseum de la 
Pola, unde se vor putea organiza extraordinare seri de poezie şi cântece patriotice 
și de pace-ntre popoare! 


— Ale tale dintru ale tale, îi revigoră-n memoria mitraliată de vremuri 
imbecile Gaston Schlauberger d'Esgrignon gustul afinatei, ţi-a zis VOjdiul nostru, 
Ghizdavule-Ghizdavule, ale tale fie şi Troia, și Miletul, şi Beirutul, şi Locurile 
Sfinte până la Sinai şi Marea Roşie. Dar Strâmtorile alea musai să rămână 
sovietice. Căci nu degeaba agentul meu Troțki s-a fixat în ele, ci ca să-mi arunc 
acolo cele mai numeroase, mai instruite și mai mixte trupe parașutabile din lume. 
Cum nu degeaba, iar, același om al meu, Lev Troțki, nu de florile cactusului dusu- 
l-a mamelucul Abdul tocma-n Mexic, unde noi vedeam cominternist baza de 
subminare a Americilor, până să se orienteze boul de Hrușciov spre o Cubă a 
cărei insularitate e utilă apărării puterii bolşevice, dar e o bază slabă pentru 
exportul de revoluţie, turnătorie şi gulag transfrontalier, numai prin osmoză. 

— Da, avem eşecuri în Atlantic, gaspadin Ghizdavu! îşi aminti el că i-a 
mărturisit Stalin, tot culegând afine în patru labe, ca la spovedanie-n Gruzia. De 
aceea, înţeleg proiectul de Testament din moţiunea propusă de Petru Rareş cel 
Mare şi Cult, care la mişto şi-a vopsit bisericile pe dinafară, adică zgâriați-le-n 
plm, eu le-am ctitorit, eu sunt mântuit indiferent de soarta lor, cum gândeşte 
profund românește, dar nu și ruseşte, Gregor Ivanovici Kainarov, în romanul său 
1681, hm, 1684 fiind la o sută de ani de la bizara Suceviţă, cum că dac-a scris 4 

volume ca 'Tolstoi, atunci Jfe, Missa est, sesizarea către Divinitate s-a trimis, 
existenţa Cititorilor e oricum superfluă, căci situaţia oricum nu se schimbă! 

— Aha, adică degeaba mai arde cekista muză-cenzor Manuscrisul, 
Atotputernicul tot știe tot... 

— Adică Mihai Viteazul apare-n Istoria Marilor Puteri la 1600 concomitent 
cu maxima altitudine spirituală a gloriosului tău Neam, în creştere explozivă, 
exponențială ca într-o reacție de dezlănţuire, de-ajunsei să trăiesc să vă văd 
mişunând prin Crimeia, în Caucaz şi la Cotul Donului! Sincer, mi-e frică de voi. 
Nu avem nevoie în Lagărul Păcii de astfel de elemente, încât dac-ajung vreodată 
cu tancurile la Sartre, în port la Le Havre, să moară fără comuniști copiii mei dacă 
nu-ţi dau pe de-a moaca, Marius, Triunghiul de Mărgean, cu vârfurile ca nişte 
perle în Mahagonny, la Roosevelt, în Alphaville, la de Gaulle, şi în Jahilia, la 
Churchill. Așa fac, notaţi, daraghie druzia, să mor în puşcărie, neîmpărtăşit şi fără 
spovedanie-interogatoriu, nici lumânare Ilici, dacă fabulez eu cu ceva! 

— Şi cred că Stalin nu minţea deloc! zise cu respect de personalităţile 
adevărate ce s-au citat, Muhală Muistu. A ieşi productiv din canon înseamnă a 
altoi o spiritualitate cool pe o democraţie originală, acompania-ţi-aş cu lingura 
de lemn maneaua de avangardă, Isadoro-Isauro! Cu alte cuvinte, ceea ce unește 
indisolubil cele două totalitarisme muncitoreşti, unul de sânge proaspăt, altul de 
culoarea sângelui închegat, este paradoxul că, în acelaşi 6 august 1941, tovarășul 
Hitler la Berdicev, domnul Stalin la Kunţevo, şi-au dat seama identic de 
importanța covârşitoare ca tribun universal, a amfitrionului nostru din acest 
Atelier Modigliani, boierul doar aparent reacționar şi imperialist Marius 
Ghizdavu, Hitler făgăduindu-i că, dacă bate, îi dă barăcile Gulagului marxist, să 
exploateze-n sclavie seminţiile indezirabile-n noua Europă, iar Stalin asigurându- 
|, cu aceeaşi sinceritate, că după ce ajunge la Atlantic, îi va tranşa, întru o dulce 
bolșevizare, hălci grăsuţe din cărniţa aliatului american, francez sau britanic, spre 
a produce mortadelă pentru norod, respectiv, Mahagonny, Alphaville, Jahilia... 

— Klee-vazele, se bâlbii Dorothea-n coşmarul spreading cu juvenilul 
bolşevic ce dărâma-n vis c-un bot de cizmă România Regală, clejavrele care au 
tranversat şi mai trans-versează chiar şi Rumânia Eporcii Iliescu, atomizându-i 
elitrele şi aşa micoscorpice, au una din gauzele krăkănării lor în faptul alba-neagra 
1918 că Unirea Provinciilor a survenit printr-un norok ystoric, cum ar putea reuși, 
poate-poate, şi strategia de fofilare a Neamului vostru murdar în Europa mea 
pură, penetrare consensualizată activ de influencerii Muhală Muistu şi Zahei 
Avăcăressi, dar travaliul de decenii s-o ştiţi că nu fu c-a pus umărul popoolimea, 
ci demersul unionist era al unor mici elite politice flasce, ridicole, care manevrau 
în scop electoral, dar n-aveau în spatele lor bibombat o reală susţinere, femeile 
fiind private atunci, ca pe mai toate meridianele, de plăcerea paroxistă de a vota. 

— Dimpotrivă, lămuri ca strein pe rumâni Gaston d'Esgrignon, când Stalin 
v-a luat Năpădenii, Cernăuţii, Vâlcovul, şi apoi tindea spre Balcic, el avea în spate 
voinţa unităţii conştiente de monolit a întregului norod sovietic! 

— Acest lucru, fioros foşni din hebdomadarul civic Despina, se poate vedea 

azi, 15 mai 2001, lecturând dosarele, memoriile şi jurnalele oamenilor politici, 
presa de atunci. Se va vedea cât de izolaţi erau ei cu aceste discursuri, cum se 
inflamau deobicei în campaniile electorale sau în diferite campanii de presă... 

— Voi, fraţilor, cu emoție îşi vărsă imperialismul Pantelimon Halippa în 17 
decembrie 1917 la Tiraspol, sunteți avangarda, sunteţi înaintaşii neamului 
moldovenesc! Voi sunteţi, ca într-un cârd de oi, oile care merg înainte şi după 
care vine turma întreagă. 

Mare e menirea dumneavoastră pe aceste locuri. Dumneavoastră aveţi să 
întăriți pământurile acestea, pentru ca neamul nostru să poată, merge înainte, spre 
altele... tot mai departe... 

— Țara noastră românească / Nu va rămânea Regat / Ea va fi Împărăţie / Şi 
Mihai va fi-mpărat! 

— Îmi pare rău, Maximilien, că spun lucrurile acestea, dădu din umeri 
bolşevica spaniolă sibiancă adăpostită de Marius la Pribegi, chiar urâţică şi frigidă 
fiind, dar se menţine aşa, o aură așa-zis patriotică, în jurul acestor teme şi trebuie 
să spunem lucrurilor pe nume, indiferent consecinţele electorale sau de rating. 

— Vezi campania naţional-comunistului Nicolae Iorga privind Liga 
Culturală, săriră cu gurițele indignatul Adelin Barosanu şi miștocarul Terente 
Frunzăverde, superligă despre care se ştie bine de la pariuri, Despino, ce 
ascundea, ce fonduri incomensurabile se manipulau și ce obiective foarte 
personale de dat cu jula aveau, în spatele ambalajului patriotic şi al unificării! 

— Ieşire din canon, ieşire din canon... dar cu soția și zece copii sărăciți de 
mine, încă de pe vremuri ţariste! mormăi, adânc jignit profesorul preot Grigore 
Constantinescu, ruinat de apucăturile sale unioniste. 

— Studiile secundare Alexie Mateevici şi le-a făcut în Seminarul Teologic 
de la Chişinău, între anii 1902-1910, lămuri Pantelimon Halippa pe antiunionistul 
expert american sau mai degrabă francez Maximin d'Esgrignon, şi a avut prilej să 
studieze limba și scrisul românesc de la teologul Grigorie Constantinescu, român 
din lași, care își făcuse studiile la Academia Teologică din Kiev, şi, mulțumită 
mişcărilor revoluționare din 1905-1906, reuşise să fie numit profesor de limba 
română la Seminarul Teologic din Chişinău. 

— Nu-mi e ruşine să o spun, se apără iar dascălul de Limba Noastră , că 
averea mea s-a dus cu politica naţională şi cu propaganda cultural-națională în 
Basarabia... Sub stăpânirea ţaristă am fost singurul român, regărean, până la 
1918 aşezat în Chişinău şi era normal ca să îndur de la ruşi tot soiul de mizerii, 
până şi închisoarea de temniţă, în 1915, din cauza unor articole biciuitoare, 
tipărite în nr. 48 al ziarului Glasul Basarabiei, al cărui director-proprietar am fost 
în 1913 şi 1914... 

— Glasul Basarabiei, hă! hă! Triunghiul de Safir Mahagonny-Alphaville- 
Jahilia, bă, hi-hi-hi-hi! prinse a râde de orice ca din Kitaigorod Nichita Căinaru, 
solicitând și el, de la Dorothea Schlauberger-He&buterne, recăsătorită d'Esgrignon, 
hebdromaderul civic, deducând tot rumegând că cărturarii vor să facă ce făceau 
şi înainte, să slugărească vectorii de putere interni-externi existenţi, dar cu fineţe 

nouă, pe principiul structurii absente, adică clamând că nu există şi, mai ales, n-a 
existat vreo Alternativă şi, de aceea, descălecătorul României Epocii Iliescu 
rămâne Andrei lanuarievici Vîşinski, amprenta cizmei lui texane stând pe dosul 
strategiei noastre de fofilare în uie! 

— Chiar! Basarabia nu e România. Ghine grăieşte ambasadorul ista. A 
reînnoda azi istoria cu ce era înainte de măreţul Descălecat din 6 martie 1945 al 
celor Trei Mari Aliați, e național-comunism incompatibil cu interesele lor! 

— Adio proces al Bolşevismului! rânji-n sine-și Marius emigrând. A reintra 
în familia europeană a Monarhiilor (mai trainică decât latinitatea în ce priveşte 
dăinuirea unui sprijin moralicesc măcar), sau a lupta Unionist, ca intelectualii 
Regelui Ferdinand şi Reginei Maria, pentru recuperarea Basarabiei, Hnkoraa! 

— Iaca drăcovenie, trei puncte de program (anticomunism, monarhie, 
reunire) cari nu-s de nasul unei intelighenții lipsite de inteligență populară, de 
silinţa minimă necesară de a-și face rost de-un ziar, dacă nu şi de-o televiziune 
proprie, românească, o intelighenţie cocoşată, a cărei silă de România Regală ţine 
psihanalitic de efervescenţa acelei prese interbelice cu jdemii de periodice locale, 
încât blogurile de azi ar fi trecut neobservate, de unde şi unele declarații de femei 
urâte că ele nu și-ar fi dorit să stea pe pat cu Cioran, Eliade sau Petre Tuţea, nici 
a trăi în infecta Românie Mare, să se mai și confrunte cu scriitori adevărați şi cu 
gazetari totali, ca Horea Bratu de la Ministerul Propagandei, prozatorul Căinaru 
de la Îndrumătorul Cultural, cu mine şi cu prietenii mei: popa Tani, Jenică 
Noveanu, ginecologul Cezar Bogza, Otomega şi învățătorul Bazil Frâncu... 

— Trebuie să spunem un NU hotărât, trânti uşa Atelierului de crăpă peretele 
din beton celular autoclavizat şi anveloparea de după Revo, marchizul Maximin 
d'Esgrignon, trebuie să descurajăm cu orice preţ, fofilarea românilor în UE și să 
reiterăm la nesfârșit acuzaţia că România Regală Mare a aplicat minoritarilor ei, 
care-l dominau la IQ, cam un universitar minoritar la doi ciobani/ plugari români, 
un tratament deznaţionalizant de o mie, de un milion de ori, poate, mai sălbatic 
decât constrângerile legale la a se mai civiliza, apărute natural sub administrația 
imperială ungurească, rusească sau greco-otomană. Şi de n-am avea explicaţia cu 
teroarea polițienească organizată, avem probe cu Alecu Ghizdavu Bolşevictonul, 
comisar secret şi consilier aulic barbar, cum, de ce numai vreo mie de minoritari 
s-au cominternizat, când aveau motive să fie filosovietici, zeci sau sute de mii! 

— Nemernicilor! Aţi fi meritat ca minoritarii să se facă toţi, 7-8 milioane, 
comuniști! Numai etnicii români puteau progresa în Interbelic. lar singura soluţie, 
ca să poată trăi şi el decent, era pentru junele neromân să se bolşevizeze, să ia 
legătura încă din studenție cu agenţii Cominternului. Dovadă faptul că nu exista 
în anii '30 niciun minoritar cooptat în camarila Regelui Carol II al Lupeştii! 

— Căci, repet şi o voi repeți în perpetuitate, până veţi achieza: exclusivismul 
inebranlabil la ciolănel al politicianului român al României Regale Mari crease o 
aşa restrictivă situaţiune în a te pricopsi, încât comunismul devenise singura 
soluție, dacă nu erai etnic român! 

— Wow! Bestială stare de a-fi-într-o-anume-situaţie, mustrară-ntr-un glas 

stewardessele lesbiene Lina şi Nuţi pe beţivanul de Marius. Insuportabilă tranziție 
infinită care poate sili și intelectualii mai culți să se adune-n haite mafiote, pe tot 
întinsul Triunghiului de opal Mahagonny-Alphaville-Novaia Jahilia, însuşindu- 
și la perfecție modul de a reuşi al politicienilor, erijându-se lupi moraliști ai 
epocii, cu spiritualitate de unică folosință! Dar din lipsă de materii prime, păcură 
şi afine, nu e exclus să nu putem unge, cu loţiunea asta de progres, osia la toate 
noroadele anexate de avocatul Ghizdavu, prin relația personală coagulată jeleu 
cu preşedintele hibrid Adolf Stalin, la 1941, în august, de Pobreajen! 

— În ce priveşte statul român, le pupă şi le smulse delicat, să nu-l rupă, 
hebdomadarul, cu buzele sale occidentale prehensile, eruditul cel tinerel, Muhală 
Muistu, eu am a aduce critici de fond zekului Marius, că n-a înţeles la 1952 nici 
măcar chichiţele de securitate, perfect evidente acelui brav torţionar, Jan, de l-a 
trimis pe parazit la Canal, ca să-i ieie Atelierul Modigliani, fără a picta în el şi 
defecând inițial de prima dată-n bideu. Eu nu-i mai analizez aci pretenţia de a 
stăpâni Gaghizdia, adică Molotovia şi ce părţi ale Europei au fost bolşevizate 
după 6 martie 1945. Mie-mi place să fiu radical, deci exist, şi-l acuz că însăşi 
aderarea lui la Testamentul lui Petru Rareș — cică să ne dăm după polonezi spre 
vest, în triunghiul Viena-Breslau-Cracovia, unde să ridicăm columnar cultura 
noastră, Marea Recuperare, fără teamă de-a mai fi călcați de tătari, huni, cazaci, 
başibuzuci sau bolşevici — este o strategie aventuristă, care ar disipa de-a surda 
energiile norodului. Chiar varianta Ducăi-Vodă, care cât de cât consolida dincolo 
de Bug, la nord de Crimeia noastră, un mic stat ucrainean, era mai fezabilă. 

— Adevărul definitiv judecat e că-n spurcata Românie Regală Mare de la 
15 octombrie 1922, statul român şi-a depăşit limita a cât putea el administra! 

— Cu asupra de măsură! întinse agilă către el, ca pentru un sărut 
bollywoodian, boticul prehensil, ciufuta şi ciufulita babă Dorothea, de se iubise 
hollywoodian cu impetuosul gagicar fost căpitan de navă Reinhard Heydrich, ca 
liceancă-n port la Kiel, o seară marxistă, probabil de Unu Mai 1931, şi găsindu-l 
cam deprimat şi concediindu-l, preferase comuniştii, mai atenți cu femeile, încât 
va lupta în Spania lângă stalinişti, contra troțkiştilor și anarhiştilor lui Franco. 

— Adesea mă întreb ca Regele David, luă preşedintele Zahei Avăcăressi 
faciesul unui existențialist senator roman scârbit de corupțiunea proprietarilor 
Neamului Românesc, de incuria incompetenţei lor, ioi, mă interoghez cu jele, de 
plânge boceşte şi Trezoreria, cât de loial ar suporta cetățeanul nostru Extinderea 
statului Român. Oare ar accepta el nota de plată, adăugând și Bacşiş? 

— Ea, națiunea voastră, zise istoricul nostru Maximilien d'Esgrignon, s-a 
ridicat în contra Mareșalului să treacă Nistrul şi, apoi, când l-au trecut Alţii spre 
ea, oamenii muncii, nu suboamenii chiulului sau huzurului, prin politicienii şi 
pătura intelectuală progresistă, şi-au manifestat dezinteresul pentru acele regiuni 
și destinul românilor cedaţi. Ea, Națiunea, la 1946, a votat solemn Schimbarea! 

— Previzibil. Când micul bolşevic activa pentru dezintegrarea odioasei şi 
sinistrei Românii Regale Mari, asta îi replica călăului de comisar secret Şaraga, 
că nu mai da, mizerabile, canalie, fiindcă la primul şut de cizmă texană sovietică 

se năruie acest stat tipic imperialist, însăilat prin cotropire de teritorii străine! Mic, 
Mic, dar cunoştea clivajele care brăzdau românia cu r mic ca pe-un tavan de casă 
naționalizată, compromisă la cutremur, mai scump fiind terenul. El anticipa că o 
unitate de oţel stalinist nu-i posibilă decât ca monolit fascist, cum gândeşte şi 
Sergiu Enache, hotărât să ne interzică think tankul sau să-și infiltreze intelectualii 
săi, din minoritatea majoritară sau de la ce popoare mai locuiesc în România. 

— Stimaţi colegi, sarcina de onoare ca Ideologia Română să armonizeze 
istoria oficială cu instabilitatea de hoit de câine lovit de Merţan şi cu fragilitatea 
ca de fecală-n ploaie a României Regale Mari trebuie să fie îndeplinită întâi în 
Educaţie și abia pe urmă în Cercetare, niciodată invers! Fiindcă apa şi acidul se 
toarnă numai într-o anumită ordine la dânsa-ntr-însa. Tocmai inversând 
procedura, Marius Ghizdavu, în tentativa sa de a se trezi din coşmarul catran peste 
tot al Istoriei, avea până și scrum de Chesterfield în ochi, lăcrima des şi privea 
năuc la Clarissa Dalloway Honig, cum sta ea englezeşte pe lada lui de ofiţer roasă 
de șobolani în gara Sărata, şi parcă iar voia s-o ridice spre Cer şi să-i şoptească 
expresionist îngrijorat: eşti uşoară ca fumul, Clara! 

— De ce ţi-ai personalizat, mă, cu zvastici pisiul? Sergiule! tresări Jenel 
Noveanu, colericul cărturar de Ferentari, oprindu-i prudent Lista de lecturi bune, 
dulce anchetând etiologia antisemitismului fără evrei, la rugămintea aceleiaşi 
Clare Honig, însoţind cartea ei Shoah, Holocaust, Bolşecaust. 

— 'Torţionarule!... Torţionarule! îl privi drept răspuns cu romantică ură 
liceanul Sergiu Enache, încă neîndrăgostit de Isadora Morgenstern şi convins de 
mă-sa Cepeca că acest tot Jan, filolog Noveanu, şi cu popa Tani din BOR, imediat 
după ce străinii au adus comunismul pe tancuri, l-au trimis pe ex-pictorul 
Ghizdavu la Canal, doar ca să-l deposedeze de un Atelier ca de-un balon, abia 
ulterior Statul dând... Poporului Villa Hortensia din Strada Liliputană, adică lu' 
unchiu' Jan Enache, locotenentul, căpitanul, maiorul, colonelul, generalul. 

— Mda, se cam poate să nu prea fie zvastica cel mai fericit mod de... 
personalizare, am să le şterg, dom' profesor, pen' c-am înţeles c-aşa nu fac decât 
să le fac jocul! Jocul ăsta al străinilor de a ne sprijini guvernări imbecile şi hoaţe, 
pentru ca exploatând monopolul mondial asupra cinematografiei şi mediilor de 
informare, să ne strice apoi imaginea externă, mărindu-ne-n falş riscul de ţară şi 
alungându-ne investitorii serioşi, ca să cumpere pe urmă ei totul, aproape gratis! 

— Isadoro-Isadoro! oftă tot el la Curtea de Argeş. Ce te-aş rupe! 

— Isauro-Isauro, am băiat cu trei licenţe, Isauro! o mirosi şi o dezmierdă cu 
tandreţe de posibilă soacră mă-sa lui, duamna Cepeca, la praznicul reconcilierii 
naționale de la Curtea de Argeş, implementat nu de influencerul Muhală Muistu, 
ci chiar de preşedintele-voievod Zahei Avăcăressi, Ctitorul normalizării, al 
garantării proprietății indiferent cum dobândite după 22 decembrie 1989. 

— Mă rog, se resemnă el când frumoasa nepoată a bunicului ei îl conduse 
întâiaşi dată la Sonnenheim la fermă, este o contradicţie greu de digerat, între 
sutele sau miile de bolşevici depistaţi de Mişu Focşăneanu și sutele de mii de 
deportaţi, în principal în sumbrul noiembrie 1941 (!), când se serba, fake news 

subînţeles, Luarea Odessei, ca pe o triumfală ieşire a ţării din Războiul Sfânt... 

— Şi mai este ceva! îl străpunse Marius alsacianul cu privirea personalizată 
la fiecare cornee de câte un pronunţat arcus senilis. Procesul bolşevismului e una, 
răspunderile privindu-i pe incapabilii din capu' Ţării ţin de altceva. În 6 august 
1941, când am făcut diplomaţie navetă între Berdicev şi Kunţevo, am explicat şi 
lui Hitler, şi lui Stalin că, expert în penitenciaristică şi Reeducare fiind, evaluez 
infrastructura Romlagului de la 1951 ca fiind deja arhisuficientă pentru 
pedepsirea tuturor vinovaţilor pentru dezastrul Ţării din vara lui 1940. 

Dezastru stând nu-n incapacitatea de a face război sfânt simultan celor 
două totalitarisme muncitoreşti, ci-n incuria c-acea clasă politică şi intelectuală, 
ce oarecum pe drept o vor distruge securiştii partidului bolşevic, a fost surprinsă 
de Pacea Sovietică fără a fi realizat, ca procent din pib, maximizarea investiţiei 
în Educaţie, Cultură şi Luminarea Poporului, întru Marea Recuperare, de să ne 
exprimăm în universal, noi românii, cât italienii, spaniolii şi francezii. 

l-am arătat lui Hi o gravură cu Bastilia Basarabiei, penitenciar țarist 
Tropemaerii 3aMoK din Chişinău, iar lui Stalin o acuarelă cu marea Zarcă a 
Aiudului. Tremuram de frică să n-ajung în aceste două închisori perfecte. 

Ambii au privit cu jind la clasicitatea Țarist-Habsburgică a chiar imperiilor 
pe care le-au parodiat Soiuzul şi Reichul. De fapt, și Imperiul lui Mussolini conta 
dacă mai dura, penitenciarul chișinăuian fiind proiectat pe la 1834, în stil mauritan 
cu turnuri Chindie, de un italian elveţian din Odessa noastră, Giorgio Torricelli, 
dar uite că Stalin, Hitler şi Mussolini n-au manifestat nicio milă pentru România, 
pentru clivajele ei, iar Stalin, Churchill şi Roosevelt-Truman nici măcar ei. 

-— Transilvania asta a fost cu greu integrată, citi din Rechizitoriul României 
Regale Mari, doctoranda nehabilitată Larisa Rîbalovna Căinaru, dar a fost 
oarecum ingerată, Isauro. Însă Basarabia, nicicând, Sergiule! Sergio! Sergo! 
Clonat Ordjonikidze! Trei licenţe, ai?! Nu mai zic de bâlci, de Balcic. Nici nu s- 
a pus problema. În afară de Regina Maria, nimeni nu s-a interesat. Îşi mai făceau 
vacanţa pe acolo Sebastian, Fondane, Ludo, Socor, Maxy, dar în rest... 

— Şi un simpaticuţ ofițer de cavalerie, își aminti cu luminiţe tinere sub 
pleoape doamna Şaraga. Așaaa, dragă, Sergio! Sergiu Celibidache. Înalt, chipeș, 
oscilând între mai multe viitoruri de succes, egal probabile, cum numai România 
Regală Mare putea oferi tineretului studios serios! După cum se ştie din teoria 
deciziei, dacă Viaţa joacă fără criterii, bine e să joci şi tu aleatoriu, așa că, fiindu- 
mi milă de aerul lui uşor debusolat, între Politehnica lui Gary Glagoveanu şi o 
fără doar şi poate fezabilă carieră de fotbalist profesionist, EU l-am adunat, tu, de 
pe faleză, și l-am călăuzit la cea mai tare ghicitoare din Balcic şi din sud-estul 
Europei, Ilona Ehrenberg. Ţara ta este Deutschland i-a șoptit ea cu admiraţie. 
Apoi cu tristeţe: dar n-ai să mori între nemți. Și nici în America!... Să ştii de la 
mine că nu-i bună pentru tine. Nici pentru Andrei Şerban! La rafinamentul tău, 
trebuie acum în Germania să fii. Du-te la Berlin, Celi, şi dac-ajungi înaintea lui 
Jdanov, vei cuceri lumea!... A1 să fii un rege neîncoronat, Sergiule! 

— Am rezervele mele față de regi, se zgâi la babă şi se umflă în pene Sergiu. 


342 


Prefer voievozi, ca Avăcăressi. Nu mai spun că ghicitoarele mele Buicka şi 
Volva, de la Mogoşoaia sau Chitila, folosind, spre deosebire de Ilona Ehrenberg, 
computere de zgonhen din Reich, mi-au prorocit nu mie, ci urmaşului urmaşilor 
mei, un Viitor de Aur... Când se va-mpreuna gena mea de Kălău, de la unchiul 
sau tata Jan, cu gena de Geniu a Isadorei, de la pictorul boier Ghizdavu, atunci 
progresul RO va fi multilateral dezvoltat, satisfăcându-i egal pe toți clienții. 

— A! Balcicul! se trezi de tot bătrânul. Mergeam acolo cu Tonitza, să învăţ. 
Aş zice că e o întreagă şcoală impresionist-expresionistă, excesivistă, Școala 
Noastră, şcoala Balcicului, a Coastei de Argint de fapt, cum bine sintagma Regina 
mea, Regina Maria, pe care am iubit-o în sensul adolescentin dantesc al 
cuvântului!... Şi mai era şi eco-Universitatea de Belle Arte particulare „Boris 
Caragea“, unde eu ţineam, ca istoric şi penitenciarist, un seminar de filosofia 
comitagiilor şi reeducarea lor prin liste lecturi bune, niște fanatici care veneau pe 
Jos tocmai de la baze din Munţii Rodopi, treceau frontiera şi terorizau pe tinerii 
noştri absolvenţi de şcoli normale, trimişi învățători, în stagii obligatorii pentru 
românizarea minoritarilor, în regiunile eliberate în primul Războiul Sfânt. 

— Ah! Pe Ilona Ehrenberg, am frecventat-o și eu. Cu Ilya Ehrenburg, care 
călătorea de la 'Tatar Bunar la Blagoevgrad, c-avea de dat din partea lui Stalin 
nişte bumăşti soției lui Romain Rolland, de la care se împrumutase Dimitrov, 
pentru farduri, când cu procesul de-a sfidat el securitatea Reichului. Iar Ilona asta 
s-a amorezat de Ilya ăsta şi, mie, ca să mă car, să-i las singuri, îmi turuia că ţara 
mea nu-i România, ci să mă fixez tocmai în Alsacia! Fiindcă și picând de pe stâlp 
comunismul, ca un electrician ameţit cu vodculiță contrafăcută Stalinskaia, 
colegii mei intelectualii mai şmecheri își vor conserva reflexele, valorificând noi 
oportunităţi, ca deschiderea graniţelor, lingăi puterii ca putere, unii cu aia 
fesenistă, adică locală, alții cu a conchistadorilor, lobbând cu erudiție, tupeu şi 
creativitate tezele Factorului Finanţator, aşa c-ai să afli, dimpotrivă, că pe aceste 
drumuri fără pulbere detaliul interbelic semnificativ nu-i vânătoarea de lupi 
aplicată cărturarilor noştri eroi, c1... masacrarea zarzavagiilor bulgari de către cică 
inculta şi nemanierata ofițerime Regală, pregătită la Saumur şi Fontainbleau... 

— Bine-bine-bine... Moșule, ce tânăr ești! îl contraargumentă intimidant 
miştocărește universitarul cu largă circulaţie lon Codoi. Dar dacă un film de 
superlung metraj ar prezenta, poate exagerat, îhî, această a ta căcăcioasă Românie 
interbelită, pardon, interbelică, ca cum ar fi un iad, unde minoritățile au fost 
terorizate de un miliard de ori mai deznaționalizant decât românii sub ungurii 
Vienei- Vals şi sub rușii lui Dostoievski, cronicarul panslavist odios de la 1877- 
1878, şi dacă un astfel de produs artistic ar primi Oscarul pentru scenariu, oare n- 
ar fi — întrucât 1 se dă atenţie — un succes de imagine şi pentru amărâtul nostru de 
popor de tranziţie, îâââî? Mai gândește-te, mă, că doar eşti cu un picior în groapă, 
chiar dacă te-ai tembelizat complet. Oscarurile n-au miros! Să știi şi tu asta. 

— De ce, mă, naţional-comunistule, statul român n-a reuşit să integreze 
neam Basarabia și Bucovina? prinse din zbor euroasiatica Larisa Rîbalovna 
Căinaru clipa buimacă, să-l interogheze pe nostalgicul ce clipea cazon din ochi 

de parc-ar fi surprins în grajdul lui El-Zorab, să-l incendieze, sau la W. C., sau în 
pat la popa Sică, vreo partizană NK'VD-istă goală focoasă ce tocmai îşi scria cu 
ruj pe ţâăţele BBW expresia diplomatică Basarabia nu e România. 

— Lucruri care, îi ținu isonul Saie Buburuză, gnomicul consilier de la 
Analize Sistemice, au condus inexorabil nu numai la pierderea firească a acestor 
provincii, la lipsa de apărare a lor în război, chiar dacă apărarea ar fi fost fără 
succes, dar și la pierderea lor pe vecie de azi, 15 mai 2001... 

— Da' Războiul Sfânt ce plm fuse, bă? se gândi Codin să tacă totuşi. 

— Pentru că, trebuie să fie clar, problema cu Basarabia, odată revenită prin 
alegeri perfect libere la comunism și la promisiuni ferme de reintegrare în 
Uniunea Sovietică, desigur în formule acceptabile actual, s-a terminat probabil 
pentru încă o sută sau o mie de ani! zâmbi flash Adriana Bratu Laviniei Clătici. 

— Vecinoe pomeşcenie! întări popa Sică-n paleobulgară. 

— Dar despărțirea asta, reluă Rechizitoriul României Regale Mari săracul 
acuzator public academician lon Codoi, a fost pregătită cumva de totala 
incompetență a guvernelor româneşti din perioada interbelică, guverne care nu au 
ştiut să atragă pe români, să se înțeleagă cu bolşevicii, cu horthiştii, cu populaţia 
evreiască, să-i roage sau să le dea şpagă să se integreze în Statul Român! 

— Basarabia, concluzionă pe umărul americanului Larisa, fu eşecul major 
al tuturor guvernelor românești. Era ca și cum fusese un cadou de care n-aveam 
nevoie şi pe care nu știam cum să facem să-l pierdem: să-l luăm, să ne stoarcem 
niște averi şi, pe urmă, s-o tulim spre Bucureşti... 


— Hă-hă-hă-hă! izbucni într-un râs tipic războinic, de unduiră draperiile 
Atelierului Modigliani, Mareşalul Keitel, zgribulit după defilări și ocheade spre 
Tribuna Văduvelor, exotice sub voalete. Vrasăzică a României Regale Mari de 
sub Coroana de la 15 octombrie 1922 ciopârţire la 1940, cică, în 15 mai 2001 azi, 
nu mai e consecința certului Pact Ribbentrop-Molotov sau a incertului samit 
Stalin-Hitler-Mussolini-Horthy de la Linz, 4-11 februarie 1938, pe care cineva-l 
pune, din considerente estetice, de structură absentă, pandant la şueta Stalin- 
Roosevelt-Churchill din 1945 de la Ialta, unde s-a conturat ultima geografie 
galițiană. Destrămarea „statului-cadou România Mare“ ar fi venit nu de la Pacea 
Sovietică, ci de la „incompetenţa“ miniștrilor regali, formaţi mai toți în Vest, care 
n-au putut „integra“ provinciile cât să se sature minoritățile, să fie ele fericite! 

— Ce, băi tâmpiţilor, sunteţi nebuni? mugi întrebător colonelul Moga la 
soldații muncitori şi țărani. V-aţi bolşevizat de tot pe-aici. Culcat! Drepţi! 

— Politicieni care, în general, şi-au ispășit în Romlag, ba chiar în Gulag, 
păcatele, rânji retrospectiv Marius tot creionând o Românie Revoluționară cam 
ca a lui Rosenthal sau a altui mare român, numai că boită-n sulimane roşii, 

galbene, albastre, cum trag suporteriţele dungi pe obrăjori, adăugând şi păduchi 
caricaturizaţi în lățime pe fruntea boltită cu romantică gingăşie. Băi labă! izbucni 
şi el ostăşeşte, provocat tot de rezoluţia scuipată pe Războiul Sfânt: „lucruri care 
au dus nu numai la pierderea lor, Ja lipsa de apărare a lor în război, chiar dacă 
apărarea ar fi fost fără succes, dar şi la pierderea lor de acum“. Eşti prea 
universitar azi, Codine, ca să să nu fi fi asimilat, de la excelenta istoriografie 
ceauşistă, toate datele strategice, din care să sintetizezi informația că, încă deplin 
Regală, România nu putea să reacționeze cu inconştienţă leşească, la Ultimatumul 
Cominternist Molotov din 26 iunie 1940, părăsită de toți. S-a răzbunat în 1941! 

— Pentru că Soiuzul, Marine, Leano, Nuţo, nu era pe atunci un stat oarecare, 
oftă Frâncu, ci al patrulea colos al Axei Roma-Berlin-Tokyo-Moskva! Doar că, 
instigat de atlantici, Stalin nu voia s-aplice ce-l învăţa, ca de la lider de muncitori 
la lider de eroi ai muncii, V6jdiul nazist: să iasă la Golful Persic, luând Irakul, 
Iranul și Pakistanul. De fapt, ăl mai mare leninist se temea cumplit de Enclava 
noastră Romanică din Carpaţi şi nu-şi propunea decât să iasă cumva la Trieste, să 
scoață Muzeu al Ateismului din Catedrala lui Dioclețian de la Split, iară din 
Marele Circ de gladiatori de la Pola, să facă un stadion pentru feerii maoiste. 

— Noi nu aveam, deci, de ziua când fostul și viitorul Rege Mihai își da și 
lua bacul, 26 iunie 1940, situaţia Poloniei la | septembrie 1939, când a agresat-o 
Wagner, glumi Marius decapitându-şi lebăda, s-o mănânce crudă, cu pene cu tot. 
Varşovia putea conta pe garanţii anglo-franceze acoperite de armate încă intacte. 
Iar în ce priveşte studiul amenințărilor, Statul lor Major n-avea-n calcul, ca noi, 
scenarii cu vecini ticăloşi, mă-nţelegi, cum ar veni că eu, care mă aflam în 
concentrare la Poarta Someşului, pe Criș, aș fi trecut Ceremuşul cu Regimentul 
meu nr. 4 Regina Maria şi aş fi debușat la multiubitul meu Lemberg natal, 
adevărată Atenă cosmopolită a nordului românesc, pentru a lua apoi, printr-un 
atac-surpriză, după un scurt marş forțat, Cracovia, ocupându-i Universitatea 
copernicană înaintea Wehrmachtului, obligând pe Brauchitsch s-aştepte noi 
ordine pe esplanada platoului de la Auschwitz. Şi nu mai comentez că analiștii, 
de doar vreo săptămână aflând de un Pact de Neagresiune pașnică între cele două 
totalitarisme muncitoreşti, nu puteau imagina că Armata Roşie va ocupa fără 
luptă teritorii poloneze în suprafață mai mare decât şi-a însuşit Armata Brună! 

Exact contrar polar alta fiind situația Regatului Român, al Voievodului 
Culturii Carol al II-lea, după 9 luni de abjecţii mondiale. 

Nimeni nu declarase război Cominternului pentru ocuparea și 
bolşevizarea-deznaţionalizarea IREVERSIBILĂ a Poloniei de Vest, a Lituaniei, 
a Estoniei, a Finlandei de Sud-Est şi a Letoniei, aşadar nimeni n-ar fi ajutat 
România să-şi apere Basarabia şi Bucovina. Ba mai rău încă, în timp ce Armata 
noastră Regală ar fi manevrat să facă rezistență pe Nistru, pe Prut, pe Siret, pe 
Carpaţi, pe linia fortificată Focşani-Nămoloasa-Galaţi, ne-am fi pomenit loviți 
mişeleşte în spate de horthişti în Ardeal, de naționaliștii sârbi în Banat (eventual) 
şi cu siguranță de imperialiștii bulgari în zona picturală, sudică, a Dobrogei. 

— Precum şi de unitatea de intervenție rapidă nazistă, în Valea Prahovei! 

zâmbi curtenitor dar insolent, ca un Clark Gable ce era, feldmareșalul Keitel. Căci 
răspunderea faţă de destinul german l-ar fi constrâns pe Fiihrer să nu lase la 
discreția Kremlinului cele mai importante zăcăminte petroliere din Europa! Dacă 
tancurile şi paraşutiştii Cominternului ar fi ajuns la Milcov, numai o armată... 
democrată ar fi putut să se bazeze pe promisiuni că interesele Reichului ar fi fost 
respectate! Din fericire, noi ne cunoșteam bine cu ruşii din instruirea ofiţerească 
împreună, încă de pe vremea cât mai vieţuia omul nostru, Lenin, deşi conducea 
Stalin, care la samitul de la Linz din februarie 1938 s-a angajat că, în 10-15 ani, 
se va răfui, şi el ca noi, cu evreii, începând cu medicii şi ideologii, dar că va ajunge 
la un fel de soluţie finală, Siberiada, abia când i-o va permite un anumit stadiu de 
dezvoltare economică, socială şi spirituală a totalitarismului său marxist. 

— N-au rămas documente privind samitul din orașul artei nedegenerate 
Linz, îi privi înfiorată Mareşalului ars de soare gâtul bine hrănit din popotă-n 
popotă, dar admit spusa Clarei Honig că istoria este o Operă, una a speciei umane 
şi, vasăzică, zise Isadora, din motive estetice mira-m-aş ca Ialta naibii să n-aibă 
vreun pandant fascist-marxist în 1938, însă eu vreau, în criză de hârtie, să critic 
gândirea cripto-rasistă a Occidentului meu, a cărei emanaţie nu-i doar nazismul, 
ci şi agonicul Spărbolschewismus, lăţit peste est-europeni şi asiaticii sud-estici, 
de fapt lăsat să se lăţească în deplină împăcare sufletească tacită, cum că-i vorba 
de triburi de rase coloniale, cam cum înșiși rușii au fost tratați, păcăliți să se 
jertfească 20-30 de miloane, ca să nu piară decât câteva sute de mii de anglo- 
americani, ba chiar cu gând ascuns de a-i refolosi, carne de tun, de pildă contra 
chinezilor sau arabilor! Eu mă și rog la București pentru bietul soldat rus, al cărui 
monument € păcat să nu-l reinstalăm pe obelisc, dacă alţii nu-l mai cinstesc, ba, 
exploatându-și superioritatea industriei cinematografice, scot acuma din mica 
Debarcare de pe plajele Normandiei singurul eveniment epopeic al războiului! 

— Bietul soldat rus! se întristă imediat şi Marius Ghizdavu-Baraschi, visând 
firma sa de la Sonnenheim să exporte obeliscuri la Londra sau Washington şi 
vrând să adauge că el, care a spintecat cu sabia ascuţită o grămadă, de predilecție 
propagandiști care se demascau după ten, fălcuţe şi mâinile nemuncite, el ca 
reporter de război, cu mâini atât de exersate de nu-i tremura videocamera Aryflex, 
panoramând cu ea fără a mai cobori din şaua lui El-Zorab, în focul celei mai 
încrâncenate ideologic bătălii, înregistrase destule scene ofensive în care primul 
val rusesc era din batalioane disciplinare cu origine nesănătoasă, obligate sub 
amenințarea execuţiei sigure 100 %, să treacă prin câmpurile de mine, ca prin 
otavă esenineană-n Reazan, al doilea val era din infanteriști sărăcăcios echipați, 
cu puşti legate cu sfoară, iar al treilea era de fapt un strat de baraj de piloşi, cu 
misiunea de-a împușca pe oricine se uită îndărăt, poate nici cu gândul de-a 
dezerta, ci ca să mai ceară muniţie... Insist: nişte piloși, deci nu exclusiv evrei, 
cum am auzit destui chibiţi bucureșteni înfumuraţi, inculți dar atotştiutori. Aşa că 
infinit difuzatul clișeu occidental cu o ofensivă cu tancuri şi cu pedestrime, pe ele 
şi pe lângă ele, ține de o intoxicare din recunoştinţă de Aliat. 

— Plus că-i şi tâmpenie scena, căci dacă politrucii şi căgăbăul se vor fi aflat, 

fiecare şmecher pe după vreun blindaj, apăi floarea ceea a tineretului seminţiilor 
sovietizate era vulnerabilă pedestru ca orice floare, până şi la sâneţele cu cremene 
ale alor noştri, moştenite de la arnăuţii fanariotului Mavrogheni, dar nu mai zic 
nimica, de frică de cel mai bou dintre candidaţii la să se pişe zilnic în closetele 
regale de la Cotroceni, care se laudă că, dacă-l făcea mă-sa pe el monarh, s-ar fi 
luptat cavalerește cu sarazinii încă de la 26 iunie 1940, fie şi 4-5 zile! 

— Halt! Băi Ghizdavule! Stratul ăla de baraj putea avea şi altă misiune... Să 
admitem că soldatul rus ieşea la asalt riscând să fie ciuruit nu din dorinţa de a 
cădea Erou, să beneficieze de omagiile profitorilor de Război şi Revoluții, ci 
pentru că n-avea de ales decât între execuţia certă, pedepsit de Curtea Marţială 
pentru insubordonare, și a porni la atac că poate-l ajută Maica Domnului şi-o 
scăpa. Dar dacă la comandă ai idioţi care nu-şi protejează oamenii, ci îi trimit în 
misiuni absurde, se prea poate câte un ștab să fie ochit în toiul luptei de-ai lui! 
Politrucii au cerut la 1943 aşa, cucerirea Kievului... „în cinstea lui 7 Noiembrie“, 
împingând la atac fără sprijin de artilerie! Iar stratul de baraj eu zic că descuraja 
disperaţi, să nu fie căsăpit vreun ofițer de către astfel de subordonați revoltați. 

— Băi Ghizdavule! Unde mă-ta te crezi? Pe front? Sau îţi închipui că de la 
22 decembrie 1989 încoa' situaţia-n RO a fost fie şi pentru o fracțiune de secundă 
scăpată... de sub control! De sub Kontrolul nostru, al oamenilor muncii, al masilor 
largi populare! Aşa că beleşte bine ochii şi ciuleşte cu respect urechile aici-şa la 
mine, la Puterea Popoooorului! În calitate de Stăpân al acestui vast apartament, 
care a aparținut evreului Modigliani, adevăratul tău tată biologic după unii 
informatori, inclusiv o autoritate ca şi colecționarul bi Al. Bogdan-Piteşti, căci 
mă-ta Marieta umbla brambura după să mai... „înveţe“ la Paris, şi în virtutea 
calităţii mele de modelator al mesei rotunde, dar şi ca proprietar al ei dinamovist, 
eu îți arăt ție cartonașul galben, în aceste vremuri de renaştere fotbalistică şi 
religioasă, iar la cea dintâi recidivă de gândire inflamată, ai să faci cunoștință și 
cu cartonașul roşu! Te exclud din emisiune! Ăsta este ultimul meu avertisment! 

— Dar unde m-am inflamat, mogulule? privi speriat în jur bătrânul traficant 
de istorie orală. Eu nu-mi propusei decât să observ că nu ne puteam bate-n 26 
iunie 1940, deoarece nici nu ajunsese la Regele Carol al II-lea ultimatumul-text. 
Blocase căgăbăul telegraful, să nu ne rămână pentru decizie decât vreo paişpe- 
cinșpe ore! Oricum, Franța agoniza, nu mai era. lar Reichul era cu Soiuzul! 

Ci divinul bunicuţ îi apăru Isadorei trist ca-n Gara de Nord, plecând spre 
Sonnenheim în noaptea de 27/ 28 noiembrie 1992, octogenar albit de două 
revelații înspăimântătoare: 

— Grupările liberalo-ţărăniste pretins istorice n-au nimic comun cu firmele 
de pe sedii, lipsindu-le din programe Monarhia, Basarabia şi Reprimarea 
bolşevismului, da, reprimarea, Aline, Oreste, Tristane, Sergiule! Inclusiv pentru 
Înscenarea Teroristă de la aia din Decembrie. 

— Dăscălimea civică îşi va dezinflama gândirea, îşi va alambica discursul, 
va pierde Gloata și va reveni la vechile reflexe; nu la a pupincuri Puterea, nu, căci 
şi 'nainte, funcția asta gras plătită revenea unei subintelectualități aparte, ci la a 

nu o deranja! lar critica lui Marx se va dilua în generalități pe pereţi, cu cai verzi 
legionari, filosofându-se despre un totalitarism fără de gen sau măcar orientare. 

— Popor pe cale de dispariţie! tremurară cu frică de ştreang buzele sale spre 
Mareșal, gândind că Mineriada din 13-15 iunie 1990, Aline, s-a plănuit pentru a 
compromite ANIVERSAREA a 50 de ani de la răpirea Basarabiei şi Bucovinei, 
fiindcă în entuziasmul ce domnea atunci la noi, ca şi la Chişinău, Cernăuţi, Herţa, 
Cetatea Albă şi Tatar Bunar, granița de pe Prut, dintre România de Vest şi 
România de Est, ar fi putut să cadă ca Zidul Berlinului, sub o mediatizare tot 
mondială, cu mai mulţi reporteri decât la atrocitățile din Bucureşti. După cum 
Mineriada din septembrie 1991, Oreste tată, sfârşindu-se cu URSS, apăi ce alt 
dedesubt putea să aibă, ca etalare a bestialităţii, decât a împiedica iarăși forţele 
unioniste să rezolve radical chestiunea reînnodării istoriei cu România Regală 
prebolşevică? RECONSTITUIREA era perfect fezabilă. Păduchii, păduchii din 
capul Țării, Sergiule dragă, mai dispuneau, pe atunci, de cea mai bună Securitate 
din lume! Şi de cea mai solidă armată din Sud-Estul Europei, capabilă să tragă 
miliarde de cartușe la un simplu ordin dat de vreun civil, cu condiţia să fie 
televizat! Ar fi fost o nimica toată, feţii mei, în confuzia generală ce domnea la 
Kremlin după ce l-au reţinut pe Gorbaciov la Ialta — în Crimeia Noastră dragă — 
cu Raisa cu tot, să se fi zis doar atât, că vă ordon treceţi Prutul! Aș! L-au trimis 
emanații rusofoni la Chişinău tocmai pe... cominternistul Alexandru Bârlădeanu, 
ca semnal universal al dezinteresului României pentru o parte a sa, în loc ca să 
silim Armata a XIV-a să-şi facă în pripă bagajele, cum ni le-am făcut şi noi în 
sfârşitul de iunie al lui 1940, iar fâșia foarte industrializată din Transnistria am 
fi putut s-o folosim pentru negocieri pragmatice cu Ucraina, schimbând-o pașnic 
pe regiunile Cernăuţi şi Cetatea Albă! Perfect fezabil! Perfect fezabil, căci vă 
asigur eu că nici Pentagonul, nici ăia de la Londra n-ar fi mișcat un deget în 
apărarea fostului aliat stalinist, lovit din senin de descompunere! 

— Hotarul e sfânt, nu se trece! surâse Larisa Ribalovna tânărului cărturar 
Muhală Muistu ce-i prefațase recent bestsellerul Cum pot fi făcuți fericiți rușii? 
(anume, federalizându-i în 3-4000 de Transnistrii, cu dume independente și 
îndemnându-i să se dezarmeze unilateral, ca japonezii şi canadienii ajunşi așa la 
prosperitate), silindu-l să se uite drept în ochii ei uşor oblici, amintind de cartierul 
Kitaigorod al glorioasei Moscove, pe care, cum anunţase Stalin ieri, de 7 
Noiembrie 1941, Imperiul Britanic şi SUA se obligaseră să o apere de un Hitler, 
care nu era un Napoleon, ci un monstru. Ho-ho-ho-hotarul, izbucni ea într-un râs 
de neserioasă, care enervă pe unchiul romancier Grişa al lui Nichita Dmitrievici, 
hotarul se apără semnificativ, băi, de îndată ce ţi-e pângărit!... A te proteja de un 
viol rusesc, dom-nu-le advocat Ghizdavu, reacționând Me Too la un an după ce 
actul s-a comis, e ca o frecţie la un picior de porc tăiat pentru jambon! 

— Plus că, o înţelese telepatic, primul, Muhală, dac-am fi luptat şi noi ca 
polonezii catolici, fără compromisuri şi calcul, atunci poate că şi românii sub Dej 
şi Cea, ar fi opus comunismului o disidență mai îndârjită, deoarece fiecare 
generaţie își bazează curajul pe acela al precedentelor! 

— Bine, dar Războiul Sfânt nu v-a fost destul de temerar? se miră şi se 
neliniști Mareșalul Keitel, gâfâind din gâtul învineţit de ştreang. 

— Însăși sintagma Războiul Sfânt, se îngreţoşară-ntr-un glas Narcis Moga, 
Erdâdy Zsuzsa, Mihnea Bazalau, Lavinia-Stana Clătici şi Răzvan Hristevescu e 
o impietate barbară! O sfidare la adresa sutelor de mii de victime, căzute într-o 
aventură inutilă şi dezastruoasă, dusă până-n inima Rusiei, aliata Imperiului 
Britanic şi a Americii, probabil învingătoare... Dusă degeaba! Dacă n-ai 
megafoane planetare, Ministerul Propagandei al lui Bratu de odinioară, nu poți 
birui în ziua de azi fabricile de trolli ale inamicului, care îţi scriu zilnic istoria. 

— Sau măcar să te fi oprit la Nistru! începu să plângă Virginica Gibson- 
Ghizdavu, uitând că Marius tocmai asta serba, luarea Odessei și telegrama lui 
Gary Glagoveanu, anunţându-l că exact de ziua Sfinților Arhangheli Mihail şi 
Gavril, el tocmai intră, cu bine, în Ialta, şi atunci Opera Mării Negre, proiectată 
de arhitectul Gligorie Cornescul ca un suport pentru frescele ghizdaviene ale 
Războiului Sfânt, ar putea deveni o realitate turistică şi artistică de importanță 
mai mult decât regională. 

— Război de florile mărului în 1940, contra totalitarismelor muncitoreşti 
înfrățite, război limitat numai până la Nistru la 1941, se enervă bărbosul 
conferențiar itinerant Răzvan Hristevescu, ne giucăm de-a istoria contrafactuală, 
când biruitorii ne tot zic că Istoria s-a gătat, garantul democraţiei pe glob fiind un 
Homo  americanus născut din exterminarea băştinaşilor și repopularea 
continentului cu sclavi africani, mă rog, ceea ce contează azi, şi v-o spun ca om 
umblat, care am şi descoperit, în talcioc la Debrețin, xeroxul nepreţuitului 
manuscris în grafie geto-dacă, Gesta Romanorum, sarcina noastră, iacă dar, nu-i 
a scormoni în... scârna trecutului, ci în a ne aduce aportul AZI la omogenizarea 
societății noastre europene, pe bază de uitare pacifistă, corect feministă, 
mămoasă, căci aşa cum spunea şi Euthanasie Damian, în pauza de cafea, 
duhovnic ideal este ăla de iartă păcatele în alb, fără a mai fi mărturisite, cum e şi 
firesc la nişte... triburi, ca cele galițiene, victime sigure, atât ale Samitului de la 
Ialta, cât şi ale Celui nedovedit de la Linz, din 4-11 februarie 1938! 

— Lăsaţi-o baltă! protestă înţepat baroneasa Dorothea H&buterne de 
Sonnenheim. Nu există niciun cripto-rasism în uie, dar există corupţie şi incurie 
în muie, la clasa politică din capul mai tuturor ţărilor candidate! 

— Iar soluțiile, medită adorabil şi sexy Isadora, le găsim în pdf-uri ale 
exasperării juvenile, cum ar fi: Refugii alpine. Mituri și mituire, de prietenul meu 
Enache Sergiu, sau Transmiterea intergeneraționistă a nerecunoștinţei şi a urii 
față de România de călugărul Tristan Băluţeanu, apoi manifestul polcovnicului 
Căluşarilor României, Alinuţ Vişan, intitulat chiar Despăducherea României, a 
cărui incisivitate este depăşită doar de spovedaniile vizionarului nostru comun, 
Orestel Bogza, cum ar fi Cosmetizarea la mutră a RSR pe drumul fofilării din 
muie-n uie sau Praful și pulberea. O viziune postmodernă a sângerosului 
cutremur social aniversar răsculativ de la 2007!... Tot să citim. 

— E o caracteristică a psiheei naționale, Natalia Ilinişna, răzbunarea târzie, 

abia când ajunge cuțitul la osul sacrum! tocmai explica părintele Damian Nataşei 
Rostova, pe care el se autoevidenţia că o eliberase recent din lagărul cekist de la 
Komsomolskaia Petliura, nu de la Krasnaia Bandera. De aici, se trag şi prostiile 
pe care le comit necontenit mai marii noştri, cum a fost că nu ne-am războit cu 
toți în 1940, imitând pe polonezi, sau că nu ne-am oprit la Nistru în 1941, aşa cum 
au refuzat finlandezii să ocupe Leningradul cum luarăm noi Odessa! 

— Aia e! bătu cu pumnul de fier în masa rotundă Belizarie Moga, speriind 
pe Mareșalul Keitel, ce dormita ostenit de parada bucureşteană, la care asistase 
reprezentând pe Fiihrerul. Că noi nu trebuie să boicotăm Istoria, cum zicea Petre 
Tuţea că zicea Noica. Din contra ailaltă, noi e benefic să fim mai şmecheri, cum 
zicea Noica că zicea Hegel de la Berlin lui Ţuţea, şi să fraierim istoria. Adică, 
înainte, era corect să vorbim de războiul criminal împotriva Uniunii Sovietice, 
iar azi lozinca e că trebuia în 1940 să ne dărâmăm Statul, ca polonezii, aşa-i corect 
să şi gândim şi așa ni se va scrie şi istoria de către aventurierii mai conchistadori! 

— Polonezii stau mai bine ca noi cu Integrarea Europeană nu pentru c-au 
fost cotropiţi instantaneu de Armata Brună şi Armata Roşie, în septembrie 1939, 
ci pentru că activiștii şi securiştii lor au înțeles să dea drumul la reforme încă din 
1989! se foi Marius mai presărând păduchi pe Portretul ce picta mai mult pentru 
ucenicii săi decât pentru patrie şi glorie sau pentru piaţa de artă de la Basel. 

— Am impresia, i se solidariză de pe laviţă, uimind pe toţi, Clarissa, că 
polonezii ar fi dovedit mai multă înțelepciune dacă ar fi cedat lui Hitler Danzigul 
şi alte teritorii în 1939, câştigând timp. E greu de crezut că, în cripto-rasismul /or, 
anglo-francezii sau americanii ar fi debarcat în Pomerania, vărsându-şi efectiv 
sângele lor, doar pentru a proteja un popor totuşi slav, chit că catolic! 

— Da' nu e vorba, dragă, de niciun cripto-rasism dincolo de Cortina de Fier! 
protestă aspru Dorothea. Ce-ţi veni, acum și tu? Sperii pe contesa asta, abia 
scăpată dintr-un lagăr!... Contesă, marchiză sau ce grad are! 

— Aici nu e vorba doar de cripro-rasism! înţelese perfect doar pe Clara 
Honig, ca de la artist la artist, expresionistul Marius Ghizdavu. Tezele astea, 
imbecile strategic, politic şi chiar uman, sofismele trollilor de elită, cu a ne bate 
încă din 1940, prăvălind Statul, sau cu... a-l sili pe Hitler să ne... ocupe, oprindu- 
ne noi brusc războiul, să digerăm şi să defecăm la Nistru, miros de trăsnesc, put, 
a cripto-antisemitism! 

— Cum aşa? păli Mareșalul Keitel, ca la pronunțarea sentinței de la 
Niirnberg. 

— Uite-aşa! deveni volubil pictorul. Polonezii, sacrificând cu nobilă 
nonşalanţă Statul, nu şi-au mai putut proteja evreii... Au scăpat de griji! 

— Au dat vina pe german, pe sovietici! Și toţi lăudăm nesăbuitul lor eroism. 

— Ceea ce probabil vom face și noi românii, învinuind Reichul pentru acei 
evrei pe care-i mânăm la pieire, poate chiar în aceste momente de sărbătoare şi 
aproape iarnă, din Bucovina, Herţa şi Basarabia, peste Nistru, poate şi peste Bug 
dacă nu se va opune vecinul, Reichsleiter arhitect filosof Alfred Rosenberg. Aş 
zice, hm, că riscăm să adăugăm la modul nazist de a masacra, acela al Grupelor 

SS speciale, un mod al nostru, al proastei administrații româneşti: prin frig, 
molime, hrană insuficientă, higienă proastă, parcă prefațând genocidul lent la care 
ne vom supune sub Dej, Cea, Il şi chiar după... Dar, revin, spre deosebire de 
polonezi, menținându-ne Statul, măcar avem şanse reale să facem ceva pentru 
restul comunităţii evreieşti, cea mai mare din Europa ce poate fi salvată! 

— Am impresia, tresări Keitel în ştreang, că nu trebuia să deportaţi toți evreii 
din teritoriul ocupat de Stalin după odiosul Ultimatum trimis de la Moscova, ce a 
prefațat Dictatul nostru nazisto-fascist de la Viena. Pretextul e c-aveţi de-a face 
numai cu „iudeobolşevici“. Or, în roată România Regală, comisarul secret Alecu 
Şaraga nu recenzase decât vreo mie de agenţi ai Cominternului, cu românii dintre 
ei cu tot, nu aproape un milion! Și mai am un argument, mult mai puternic, că nu 
tot evreul este bolşevic: să privim în viitor, la 1991, statisticile din Galiţia Mare, 
ghizdaviană, dar şi din Uniunea Sovietică a lui Soljeniţin, şi vom constata imediat 
că cel puțin unul din doi disidenţi e evreu! Ajungându-se la o imposibilitate 
logică, să acuzi c-au adus bolşevismul pe unii care se zbat atâta să îl dărâme! 

Mareșalul cuprindea în aceeași privire conturul lui Marius și laviţa pe care 
zăcea, mută, botoasă şi grea precum Cuminţenia Pământului, domnişoara Clara 
Honig, parcă avertizând că, ştii, atâta vreme cât eu mă voi opune Uitării, statuia 
înălțată de Andrei Hurmuzacov în curtea crenelată a Mănăstirii Miorcani, va avea 
doar probabilistic un profil de efigie, pentru un chip deformat de vântul alpin! 
Cum e și cu Sfinxul de lângă Babele Bucegilor, numai dintr-o anumită direcţie de 
preluare a imaginii, ţi se pare că se aseamănă cu obiectul din inventarul mitologic. 

— Da-da! răspunse Dorothea cu indiferenţă încercănatei lui priviri. În 4-11 
februanie 1938, Stalin, Hitler şi Mussolini trebuie literar-artistic că s-au pupat la 
Linz, aduşi de cancelarul austriac pragmatic Kurt Schuschnigg, care-și închipuia 
că va salva astfel Austria sa, dar delegația cominternistă i-a reamintit cu 
brutalitate de vameş Schengen sângele a mii de muncitori vărsat cu exact patru 
ani în urmă, la Viena şi la Linz chiar, sfăfuindu-l să urce cu Fiihrerul la 
Berchtesgaden imediat după samit, în 12 februarie, ca să aranjeze detaliile tehnice 
de instalare la Interne, ministru, a domnului nazist Seyss-Inquart. 

— Samitul de la Linz din 4-11 februarie 1938, protestară-ntr-un glas Saie 
Buburuză, lon Codoi şi Larisa Rîbalovna, a fost provocat de însuşi Regele 
Playboy al II-lea al României, prin renunţarea la pluralism democratic de partide, 
simptomatic apropo de că spurcata Românie Regală era șubredă, neviabilă. Cei 
Trei Mari înţelegându-se ca, după autodezmembrarea ei, Stalin să ia cam cât o 
Elveție, dacă însă promite că se va răfui cu evreii de îndată ce economia URSS 
va fi pregătită să reziste prin cadre proprii şi dacă domnul Molotov sau domnul 
Vîşinski îşi exprimă dezinteresul pentru această Vienă ale cărei palate sunt, 
cinematografic, necesare Fiihrerului şi Ducelui, ca decor fastuos pentru viitoarea 
tranşare a Transilvaniei către Ungaria Horthistă, cu Clujul Caritas al primarului 
Funar cu tot!... Şi a Dobrogei, către cominterniştii Dimitrov și Kolarov. 

— Sensul unui război, sfânt sau de zgonhen, clătină din cap Muhală Mihnea 
Bazalau Muistu spre conducătorul-nacealnikul tezei sale de doctorat, pletos- 

bărbosul prof itinerant Răzvan Hristevescu, este o funcție bijectivă de graficul 
destoiniciei generaţiilor profitoare de el! Iar generația mea, a Isadorei şi a 
extremiștilor Sergiu, Alinuţ, Tristan, Orestel, Kanguru, Pizzacola şi Guiţ, vede 
următoarea periodizare a acestor evenimente încâlcite: 

1) Războiul original (26 iunie 1940 - 26 iulie 1941), constând dintr-o falsă 
simulată retragere strategică șmen — inspirată de expectativa de război ciudat din 
1939-1940 a anglo-francezilor, paralizaţi la apariţia trupelor cominterniste în 
Polonia — şi dintr-o fugărire a nomenclaturii sovietice de ocupaţie, până dincolo 
de Nistru şi de Bug, de îndată ce s-a constatat apariția în Molotovia a unui război 
german paralel cu al nostru. 

2) Războiul dezrobitor al Transnistriei celei populate în principal cu 
români (26 iulie - 15 octombrie 1941), război încununat cu anexarea pe vecie a 
Odessei, care compensează cumulat cu Ialta noastră, e drept că doar într-o măsură 
neînsemnată, calvarul românilor de peste Prut, suferit sub stăpânirea ţaristă şi 
bolşevică de-a lungul veacurilor. 

3) Cruciada Antibolşevică propriu-zisă (15 octombrie 1941 - 23 august 
1944), cruciadă care, după rectificarea frontului de la Stalingrad, a căpătat un 
pronunţat caracter de război de apărare a toată Europa în contra bolşevizării 
ireversibile, primejdie care, e drept, s-a dovedit a nu privi până la urmă, din 
pricina caracterului şovăielnic al lui losif Vissarionovici, decât suboamenii din 
Galiţia ghizdaviană, de la Varna pân' la Narva, aproape neintegrabili în UE după 
Reconstituirea aproximativă a Germaniei, cât de cât, precum a Dresdei. 

4) Războiul genial (23 august - 9 septembrie 1944) de pedepsire a 
bulgarilor, prin bolşevizare-rusificare deosebit de dură, pentru răpirea Balcicului, 
război indirect dus cu subtilitate, din iniţiativa Mareșalului-Rege Mihai Întâiul, 
de a lăsa diviziile de tancuri, cu activiștii şi securiştii lui Dimitrov şi Kolarov pe 
ele, să treacă ca-n brânză dulce peste Dunav spre Sofia şi apoi Belgrad. 

5) Războiul Sfânt (9 septembrie 1944 - 10 Mai 1945) purtat de România 
lângă Naţiunile Unite, ca a patra putere militară antifascistă, ostașii noştri 
vărsându-şi sângele pentru Ardeal și pentru reafirmarea drepturilor istorice 
românești asupra Triunghiului geopolitic de rubin, malachit şi ametist Viena- 
Breslau-Cracovia, a cărui stăpânire ni-i poruncă strămoşească de la Petru Rareş 
cel Mare şi Cult, intrare în posesie pe care Europa civilizată, dac-ar fi 
implementat-o încă de la Mihai Bravul, atunci am fi gestionat echilibrat Noi, nu 
numai resursele Sileziei, ci şi disputatul Sudetenland, din pricina căruia anglo- 
francezii pacifişti, instigaţi de izolaționiştii americani, au compătimit la 30 
septembrie 1938, la berăria de la Miinchen la samit, la sfârtecarea Cehoslovaciei, 
năruind astfel principiile păcii naţiunilor pe care s-au rezemat Anii Nebuni, 
dezlănţuind aşa un nou cataclism mondial, din care, demografic, omenirea s-a 
refăcut cu obezitate, manifestând rahitic unele lacune doar la coşul spiritual... 

Pe Virginica Gibson, toate aceste înțepături speculative, palavre prilejuite 
de onomastica ghizdaviană, în 8 noiembrie 1941, la Atelierul Modigliani din ulița 
Liliputanelor, o dureau, răscolind-o adânc ca nişte torpile vânând submarine. | se 

făcuse şi ruşine că-i americancă din Baltimore, ceţosul port întemeiat de cavalerii 
teutoni, alungaţi de Negru-Vodă din Ţara Bârsei, şi de Aleksandr Nevski de pe 
Lacul Ciud, în celebra bătălie cu patetica prorocire, a unui cavaler călugăr 
muribund, către Serghei Prokofiev, precum Tirezias către Oedip, că vezi cum 
faci, că eşti sortit să mori în aceeaşi zi cu sângerosul vampir Stalin, zis şi uncle 
Joe sau chiar Soso! Existenţialiştii totdeauna aleg. Așa că o podidi plânsul. 

— Aş completa, se rosti ea ezitant, cele observate aici de tânărul bursier 
Muhală Muistu al Treilea, relativ la Războiul genial antibulgar (23 august - 9 
septembrie 1944), cu toată admiraţia mea că, prin acest sacrificiu, pictorul român 
Marius Ghizdavu nu numai că a răzbunat pierderea Balcicului său, dar a lovit şi 
în Churchill al meu. Adică dacă urma după bulgari rusificarea Greciei, l-a cam 
silit să se demaște, să se prezinte de urgenţă la Kremlin şi să lase documente, al 
căror interes revine doar 10% Istoriei și restul 90% Literaturii. 

Mâhnit de eterna mizerie a clasei politice a umanităţii, jenat ca o fată când 
aude rostindu-se cuvântul puşcă, Mareşalul, întors cu dosul la lume, răscolea ca 
pasionat de bibliomanție prin rafturi, până degetele-i trandafirii nimeriră niște 
tartaje unsuroase, conținând The Holy War, vizionarul opus târziu al 
predicatorului baptist John Bunyan, datat 1682, adică un an după 1681 al lui Grişa 
Căinaru, unde sadovenizează el obiecția Ducăi-Vodă la Testamentul lui Petru 
Rareş, păstrat la un notariat din Lw6w, anume că numai un netrebnic ca Rică 
Venturiano se poate lăsa vorbit de un discurs instigând la a anexa Pocuția și 
Triunghiul Beciu-Cracău-Breslau, înainte de-a ridica un stat ucrainean viabil, 
între al nostru şi al Nataliei Ilinişna, Damiane... 

Despături, pe furiș, buletinul informativ în care citi slova lui Mişu 
Focşăneanu, că poimâine, adică luni 10 noiembrie 1941, imediat după Plebiscitul 
la care bărbaţii Ţării aveau să-şi exprime satisfacția, pentru actele guvernării 
dezrobitoare, şi Angajamentul de a-şi aduce aportul la noi şi noi realizări măreţe, 
Achtung!... Cică-i vorba să sosească un ULTIMATUM britanic, desigur cerut de 
Stalin şi avizat de Roosevelt, cum că până la 5 decembrie, să ne retragem cu totul 
dincoace de Nistru, abandonând nu numai Odessa noastră, ci și această Ialtă-n 
care Gary tocmai zisese c-a intrat cu bine! Altfel, la 6 decembrie, Imperiul 
Britanic ne va declara război, începând ostilitățile chiar a doua zi pe la amiază!!! 

— Şi ce dacă! dădu din umerii de cavalerist şi pictor sărbătoritul, euforic ca 
beat de-atâta ceai verde la Kyoto, optimist pentru că, la Parada militară româno- 
germană, o zărise, de la 11 la 12, în Tribuna Văduvelor de Ofiţeri, pe Liz, pe 
doamna farmacistă cu ochi migdalaţi, verzi-ruginii, Eliza Alexandrescu, viitoarea 
lui concubină şi soție, mamă Irinucăi, bunică Isadorei. Important este că România 
nu mai € singură, părăsită de toţi, Mişule! La 7 decembrie 1941, ora 12, 
telejurnalele planetei vor vui nu că Churchill ar fi lovit deja cu bombardiere 
americane Atelierul ăsta al meu, să zicem, unde încă mă caut ca geniu nenatural, 
sintetic, obligat, ci doar de reacții imediate din capitalele Axei, la nedreptatea 
nemaipomenită în Istorie și în Literatură, ce ni s-au făcut de către perfidul Aliat 
Monarhic de până mai ieri! Nu ştiu dacă Mussolini va anunţa că ne dăruieşte 

Columna lui Traian, sau copia fidelă, dar îl cred pe Hitler că va lansa în contra 
partizanilor decretul Nacht und Nebel, pe când împăratul nostru Hirohito, 
singurul pus pe a ne ajuta concret, s-ar putea să-i reducă, imediat perfidului 
Albion din ajutoarele transoceanice, atacând în acest 7 decembrie pe americani la 
Pearl Harbor, ceea ce înseamnă că Războiul Sfânt al generaţiei mele va beneficia, 
în sfârşit, de o meritată integrare mondială, într-un tsunami de sânge gigantic! 

